
Kai senojo Romos kelio gale pasirodė tvirtovės sienos, 
Frančeskas Beltramis sukirto pentinais savo arkliui, ir 
šis pasileido risčia lyg nujausdamas, kad iki arklidžių jau 
netoli. Grupelė jį lydinčių žmonių su apkrautais mulais 
irgi paspartino žingsnį. 

Jaunasis Florencijos pirklys mėgo Burgundiją, jos 
puikiuosius vynus, o ypač Dižoną, sostinę, vieną iš pačių 
gražiausių Europos miestų, pastatytą hercogų, bet retai 
jų telankomą. Nuo vaikystės pripratęs prie grožio, 
Frančeskas gėrėjosi vorelėm už kits kito išsimėčiusiais 
miesto bokštais, jo plaušaplyčių pastatais su smailiais lyg 
juokdario kepurė stogais, jo į tvirtoves panašiais namais 
su daugybe siaurų šaudymo angų, dvigubais varteliais ir 
vidiniais grįstais kiemukais, jo šventovėmis, varpinėmis, 
kurių smailės rikiavosi į viršų kaip bažnytinė procesija, 
ir, žinoma, žavėjosi hercogų rūmais, virš kurių kilo 
donžonas, svarbiausias, pats aukščiausias pilies bokštas, 
bei paauksuota smaili varpinė, kurioje buvo iškabinti 
trisdešimt vieno Auksinės vilnos ordino riterio herbai, 
ordino, išgarsėjusio ne tik visose  krikščioniškose 
karalystėse, bet ir toli už jų sienų. 

Teisybės dėlei reikėtų pridurti, kad ne tik architektūros 
paminklai traukė florentiečio dėmesį. Užvažiuojamasis 
kiemas Por Gijomo gatvėje buvo viena iš ganėtinai 
svarbių jo kelionės objektų. Paprastai jis čia apsistodavo 
visada, kai atvykdavo į Prancūziją ir Flandriją su reikalais. 

Jis vertino ne tik puikius kulinarinius šeimininkės 
sugebėjimus, bet ir komfortą, kuriuo ši įstaiga sėkmingai 
lenkė kitus privačius viešbučius, ir, žinoma, mielą tėtušio 
Gugė bei jo žmonos Bertilės svetingumą, rodomą pirkliui 
kaip vienam iš pačių ištikimiausių svetimšalių “Auksinio 
kryžiaus" klientų. 

Tą gruodžio rytą spaudė šaltis. Nutekamuosius kanalus 
sukaustė ledas, ant namų stogų kūpsojo sniego vėpūtiniai, 
bet Frančeskas, susisiautęs šiltu apsiaustu, užsimaukšlinęs 
gobtuvą ir apsimovęs kailines pirštines, jautėsi kuo 
puikiausiai ir džiaugėsi gyvenimu. Galbūt todėl, kad buvo 
jaunas, ištvermingas, turtingas ir visiškai patenkintas: jis 
tvirtai žengė savo keliu, ramus ir dėl dabarties, ir dėl 
ateities. Frančeskas tenkino savo norus, turėjo saikingo 
egoizmo, o tai bylojo jį esant atkaklų viengungį. Ir visai 
ne todėl, kad jis vieno iš pačių galingiausių ir turtingiausių 
Florencijos negociantų Nikolos Beltramio įpėdinis, nebuvo 
gražus ar nepatiko damoms. Daugelis stambių komersantų, 
bankininkų ir netgi kilmingų šeimų dukrelių žvilgčiojo į 
šį trisdešimtmetį atviro veido ir puikiai išsilavinusį jaunuolį. 
Gyvas juodų aksominių jo akių žvilgsnis kartais tapdavo 
švelnus ir gilus. Šitaip, tiesa, atsitikdavo nedažnai. 
Frančeskas moterų vengė. 

Kaip ir kiekvienas jaunas vyras, Frančeskas turėjo 
meilužių, bet ne nuolatinių. Jis keitė jas, ir pirmenybę 
visada teikdavo gražioms, bet ne itin protingoms moterims. 
Jam patikdavo dovanoti joms dailius daiktus, papuošalus, 
bet jis visaip stengėsi išvengti kokių nors santykių 
komplikacijų. Tokie sandėriai su moterimis tenkino jį 
patį, bet vertė dūsauti tėvą. Savo rūmuose ir 
mėgstamojoje Fjezolės viloje senis svajojo išvysti daug 
triukšmingų vaikiukų. Prieš trejus metus jis, deja, paliko 
šį pasaulį, taip ir nepatyręs ilgai laukto džiaugsmo. 

Netikėta tėvo mirtis jaunuoliui buvo didelis smūgis. 
Tam jis nebuvo pasiruošęs. Bet tėvo paliktas verslas 
klestėjo, tad Frančeskui nereikėjo pasinerti į jį visa 

galva. Nepaisant to, jis rečiau pradėjo lankyti draugus 
bei mylimąsias ir visą laiką paskyrė ilgoms komercinėms 
kelionėms ne tik iš reikalo, bet ir iš meilės nuotykiams. 
Artėdamas prie Ušo vartų, nuo kurių prasideda viena 
svarbiausių miesto gatvių, perrėžianti jį nuo šiaurės pietų 
link, Frančeskas džiaugėsi gyvenimu, buvo patenkintas ir 
likimu, ir pačiu savimi. Bet vos įveikęs gilų vandens 
griovį, sukaupus; kaimyninių odos dirbtuvių atliekas, jis 
pastebėjo sušalusius budinčius kareivius, ir jo širdis tarsi 
nujausdama nelaimę susigniaužė. Miestas iš pažiūros šįkart 
atrodė kažkoks nejprastas. 

Siaurutė Port Ušo gatvė praplatėjo ir išvedė jį į 
mažą ištuštėjusią aikštę. Krautuvėlės užsidarinėjo arba 
jau buvo uždarytos, o tie reti praeiviai, pasitaikantys jo 
kelyje, susigūžę ir apsitūloję šiltais drabužiais, prasmukdavo 
taip greitai, lyg juos kas vytųsi. Visi jie judėjo viena 
kryptimi, ten, kur triukšmavo minia, į patį miesto centrą. 
Žmonės skubėjo į kažkokį susiėjimą. Staiga pasigirdo 
laidotuvių varpai. Gūdus skambėjimas sklido iš paties 
aukščiausio Sen Žano bažnyčios varpinės bokšto. 

Susidomėjęs Frančeskas priėjo prie vieno iš sargybinių 
ir atsargiai palietė jo kepurę, apvedžiotą kiaunės kailiu. 

- Ar galima paklausti, bičiuli? Kas čia vyksta? Kur 
renkasi šitie žmonės? Ar čia tik ne maištas? 

Ranka pakėlęs geležimi kaustytą kaukę, žmogus kurį 
laiką apžiūrinėjo turtingą elegantišką keliautoją. 

- Jeigu čia būtų maištas, tai skelbtų aliarmą, - nelabai 
mandagiai burbtelėjo jis. - O čia laidotuvių varpai! 

- Laidotuvių varpus aš atpažįstu, bet į mano klausimą 
jūs taip ir neatsakėt. Kas nors mirė? 

- Dar ne. Bet greitai taip bus. Netoli nuo čia, 
Morimone, bus įvykdyta mirties bausmė. Į ją visi ir 
skuba, nedelskite ir jūs, jeigu nenorite praleisti spektaklio. 

- Aš nemėgstu žiūrėti į mirtį; Vienintelis mano 
troškimas - kiek galima greičiau patekti į “Auksinio 
kryžiaus“ viešbutį... 

-  Trumpiausias kelias - per Morimoną. Priešingu 
atveju reikėtų grįžti atgal ir aplenkti gerą galą tvirtovės 
sienos, 0 po to jau išeiti stačiai I Por Gijomą. Jumis 
dėtas aš pasirinkčiau tiesųjį kelią. Sita bausmė neįprasta. 
Budelis metras Anri Sinjaras ruošiasi nubausti kilmingus 
žmones: brolį ir seserį. Rodos, jie mylėjo vienas kitą, 
o mergina graži kaip angelas, - atsidusęs pridūrė kareivis. 
Buvo matyti, kad jam labai norėtųsi dalyvauti tame 
spektaklyje. 

Beltramis ištraukė iš kapšo monetą, ir kareivis mitriai 
sugavo ją ore. Tada Frančeskas pamojo ranka mulų 
varovų vyresnįjį Mariną, lydintį jį visose kelionėse. 

- Ką darom? 

- Geriau judam pirmyn, sinjore Frančeskai. Su savo 
gyvuliais aikštę mes perkirsim greičiau, ir, be to, tai 
bus paprasčiau, negu daryti lanką. 

- Žinoma, kad taip. Tu teisus. Eime! 

Po keleto minučių vilkstinė nusigavo į didžiulės 
stačiakampės aikštės pietryčių pusę, kur stovėjo Morimono 
abatijos rezidencija. Čia buvo ir Dižono miesto bausmės 
vykdymo vieta. 

Jau ne pirmą kartą Frančeskas kirto šią aikštę, 
paprastai tuščią, tik su šiurpulinguoju įrenginiu centre: 
ilga platforma iš medžio ir akmens su skersine sija nuo 
žemės buvo pakilusi kokius du metrus, viename jos gale 
stovėjo kartuvės, kitame - ratas, o viduryje, ant didelio 
akmeninio kryžiaus, stūksojo ešafotas, kur buvo kirsdi- 
namos galvos. Bet šiandien apsaugos kareiviai, horizon- 
taliai  atstatę protazanus*, vargiai besulaikė antplūdį 
žmonių, spaudžiančių iš visų pusių ir bandančių nugriauti 
ešafoto stulpus. Žmonių buvo pilna visur: namų languose, 
ant stogų. Ant akmeninių Morimono abatijos rezidencijos 
pakylų stovėjo raitoji armija. Paties abato vadovo nebuvo: 
jis pasiliko vienuolyne, viename iš pačių galingiausių 
visoje vyskupijoje. 


* Protazanas - šaltasis ginklas, dažniausiai paradinis, panašus į ietį. 

Laidotuvių varpai netilo. Ir kai mūsiškis florentietis, 
mažai besidomintis spektakliu ir tenorintis kuo greičiau 
tęsti savo kelionę, bandė pavaryti mulą per minią, 
susidūrė su tūžmingu pasipriešinimu. Kažkokia kūmutė, 
negailestingai burnodama, pareikalavo, kad jis nejudėtų 
iš vietos tol, kol viskas pasibaigs... 

- Bet man dėl jūsų bausmės nei šilta, nei šalta! - 
įširdo Beltramis. - Negaliu čia gaišti laiko. Traukitės 
pagaliau! 

- Net ir labai norėdami, šito padaryti negalėtume. 
Žiū, jau veža nuteistuosius! Taigi nusiramink, gražuolėli, 
ir leisk mums pasižiūrėti! 

Kai pasirodė dviratis vežimėlis, iš žmonių krūtinių 
išsiveržė gilus atodūsis. Aplink vežimą kareiviai sukryžiavo 
ietis lyg grotas. Žmonės ištiesė kaklus, bet vietoj įprasto 
plūdimosi ir keiksmų, lydinčių nuteistuosius, stojo mirtina 
tyla. Girdėjosi tik varpo dūžiai ir pragaištingas ratų 
girgždesys. Frančeską iškoneveikusi moteriškė persižegnojo 
ir nuo jaudulio prislopintu balsu sušnibždėjo: 

- Jėzau Marija! Kokie jaunučiai! Ir kokie gražūs! 

Staiga suakmenėjęs ir išplėtęs akis, Frančeskas, kuriam 
išdžiūvo gerklė, žiūrėjo į du jaunus žmones, vedamus 
mirti. Jiedu atrodė iš tikrųjų dar labai jauni: vaikinui 
neduotum ir dvidešimties, Oo jo bendrakeleivei - 
septyniolika aštuoniolika. Jie buvo tokie įstabiai panašūs, 
koks įstabus buvo ir jų nejtikėtinas grožis. Tas pats 
tyrų, nepriekaištingų bruožų veidas, tos pačios pilkos 
skaisčios akys, ta pati elegancija ir ta pati narsa. Abu 
tvirtai žvelgė į aukštą ešafotą, uždengtą juodu audeklu, 
kur jų su savo pagalbininkais laukė budelis. Skyrėsi jiedu 
tik vienu: jis buvo brunetas, o ji - blondinė. Jaunuoliai 
vilkėjo šviesiai pilko aksomo drabužiais, išsiuvinėtais auksu. 
Jis buvo vienplaukis, 0 ji su enenu*, papuoštu trumpais 
nėriniais, dėl ko ji panėšėjo į nuotaką, žengiančią prie 
altoriaus. Jų nesukaustė antrankiais, ir jaunuoliai laikėsi 


* Enenas - viduramžiškas moters galvos apdangalas su vualiu. 


už rankų. Jie nebuvo panašūs į pasmerktuosius, o veikiau 
į Žmones, einančius pasitikti šlovės. Į jų susipynusias 
rankas žiūrėdamas, verkė senas šventikas. 

Frančeskas staiga prisiminė, ką su jam būdingu 
šiurkštumu pasakė kareivis: šiedu vaikai - brolis ir sesuo... 
ir jie... mylėjo vienas kitą. O už kraujomaišą, be jokios 
abejonės, dabar sumokės savo gyvybe. Kaip visa tai 
keista! Bet dar keistesnė atrodė minios reakcija. Niekas 
nešūkavo, nekalbėjo, tik raudojo - ir vyrai, ir moterys... 
Staiga ištrūko kažkieno aimana: 

- Pasigailėkite! Pasigailėkite jų jaunystės! 

Prie šito šūksnio prisidėjo ir kiti daugiatūkstantiniai 
balsai, Oo tarp jų ir mūsų pažįstamo keliauninko. 
Frančeskas tapo neatskiriama šios liūdnos minios dalimi. 
Negana to: jį pervėrė šiurpus ir drauge kerintis pojūtis, 
kad nuo šiol jo ir šitos įstabios moters gyvenimas 
kažkokiu būdu tapo susietas. Ir nebuvo nieko svarbiau 
tą akimirką, kaip išplėšti ją iš mirties nagų... Suskardėjo 
varpelis, ir lydintysis nuteistuosius nuo savo arklio suriko: 

-  Pasigailėjimo nebus! Monsinjoras hercogas juos 
nuteisė myriop! 

Minia sugaudė, ir Frančeskui įsižiebė viltis. Jis matė, 
kaip žmonės puolė prie ešafoto, bandydami išplėšti aukas 
iš budelio rankų. Bet netrukus pasipiktinimo šūksniai 
pritilo, perėjo į šnibždesį, kol galų gale įsivyravo slogi 
tyla. Senojo hercogo Pilypo, praminto Geruoju, ranka 
kartais tapdavo sunki. Ir tai visi Žinojo... 

Mergina narsiai užlipo ant ešafoto, gracingai prisilai- 
kydama ilgą sijoną ir mandagiai atsisakydama jos 
laukiančio budelio pagalbos. Budelio ranka drebėjo. 
Atsisėdusi ant paaukštinimo, ji atsiduso, persižegnojo ir 
akimirką žvelgė į dangų, kur pro debesis bandė prasimušti 
silpnutis saulės spindulėlis. Ji nusišypsojo nuščiuvusiai 
miniai ir išsileido plaukus. Tada atsiklaupė, praskleidė 
savo auksu žėrinčias garbanas ir paguldė ant šiurkščios 
lentos savo trapų kaklą. Apačioje šventikas tėviškai 

priglaudė jaunuolio veidą sau prie krūtinės. Minia 
nuščiuvo. Ji vos spėjo pamatyti dviejų rankų pakeltą 
švytintį sunkaus kirvio plieną. Ir viskas buvo baigta. 
Budelio parankiniai suskubo palaisvinti vietą kitai aukai. 
Vienas iš jų, labai sujaudintas tik ką įvykusios procedūros, 
vangiai patraukė merginos kūną ir netyčia pasmaukė 
sijoną iki kelių, parodydamas raudonas šilkines kojines. 
Pasipiktinusi minia sušniokštė. Metras Anri Sinjaras 
prišokęs užsimojo ir parbloškė parankinį ant kruvinos 
žemės. Paskui jis privertė jį atsiklaupti prieš palaikus. 
Minia nuvilnijo pasitenkinimo šnabždesys. 

Dabar atėjo jaunuolio eilė. Jis jau ištrūko iš šventiko 
rankų ir, užlipęs ant lentos, pakėlė baltaplaukę galvą, 
pabučiavo ją ir suklupo: 

- Paskubėk, budeli! Aš noriu greičiau pas ją... 

- Nesijaudink! Aš neužtruksiu! 

Dar kartą blykstelėjo kirvio ašmenys, ir jaunuolio 
galva nusirito prie merginos. Daugiau žiūrėti nebuvo į 
ką, ir gūdžiai tylėdami žmonės ėmė skirstytis išsišakoju - 
siomis gatvelėmis. Pagaliau nutilo ir laidotuvių varpai. 
Bet Frančeskas dar nesitraukė. Palikęs arklį Marino 
globai, jis prisiartino prie ešafoto, kur užklojęs subjaurotus 
kūnus lavondengte, atsiklaupęs meldėsi šventikas. Budelis 
su savo parankiniais žiūrėjo į jį, nedrįsdami pertraukti 
jo maldos, tik staiga prie jų prisiartino puošniai vilkintis 
žmogus juodu kailiniu apsiaustu. Šaltame ore pasigirdo 
jo aštrus, piktas kaip varno karkimas balsas: 

- Metre Sinjarai, ko gi laukiate? Ko nepaimate to, 
kas jums pagal įstatymą priklauso? Argi nuteistųjų 
drabužiai nepriklauso tiems, kas įvykdo bausmę? 

Šventikas liovėsi melstis ir metė į priėjusįjį siaubo ir 
kančios sklidiną žvilgsnį. Jis ištiesė virš nelaimingųjų 
kūnų savo rankas, lyg norėdamas apginti. 

- Mirtis verta daugiau pagarbos, meldžiamasis! Vardan 
Dievo, kentėjusio ant kryžiaus, eikite šalin, Reno! Jūsų 
kerštas jau įvykdytas! 

- Jis neįvykdytas tol, kol šitie niekingi kūnai nesumesti 
į paplavų duobę. Budeli, pasiimk, kas tau priklauso! 
Išrenk juos! 

Nieko nesakydamas, budelis lėtai nusimovė kaukę, 
kuri jį darė teisingumo tarnu, ir parodė savo paprastą 
liūdną veidą su žila barzda. 

- Ne, mesire, aš nenoriu šitų drabužių. Kad ir kokie 
prabangūs, jie nepadarys laimingu... nei manęs, nei mano 
padėjėjų. 

Žmogus su apsiaustu nespėjo nieko atsakyti, kai tarp 
jo ir budelio išdygo Frančeskas. Jis ištiesė budeliui delną 
su keletu auksinių monetų. 

- Teisybę sakote, metre! Bet jeigu kalbama apie 
įstatymą, tai štai - paimkite: aš perku šiuos drabužius. 
Tėve, galite palaidoti juos aprengtus! 

- Ko čia kišatės? - šiurkščiai paklausė žmogus, kurį 
šventikas pavadino Reno. - Pagal įstatymą aš su šiais 
pasmerktaisiais galiu daryti ką noriu. 

Iš arčiau įsižiūrėjus, tai buvo Žmogus pageltusiu ir iš 
pykčio persikreipusiu veidu, mažytėmis aštriomis akutėmis 
ir veriančiu Žvilgsniu. Jis visas buvo pritvinkęs tulžies, 
trūko tik gyvatės geluonio - toks buvo į ją panašus. 
Frančeską apėmė neapsakomas įsiūtis, ir jis sugriebė 
nepažįstamąjį už skvernų. 

- Galit daryti ką norit? Jūs kartais ne Dievas? 

- Šita... šita moteris... buvo mano žmona... - prislėgtu 
balsu iškošė žmogėnas. 

- Bažnyčia sako, kad santuoka tęsiasi iki mirties. Ir 
štai mirtis atėjo! Nešdinkitės! 

Frančeskas jau buvo besviedžiąs jį nuo ešafoto žemyn, 
bet čia įsiterpė šventikas. Mandagiai, bet tvirtai jis 
privertė Frančeską palikti žmogėną ramybėj. 

- Jūs pasakėte viską, ką reikėjo. Paleiskite jį. Tegul 
eina. O jūs, Reno diu Ameli, pasirūpinkite, kaip atsikratyti 
jus ėdančios neapykantos, ir prašykite Aukščiausiojo 
atleidimo! 

Pasitrynęs kaklą bjaurusis žmogus, metęs triuškinantį 
žvilgsųį į florentietį;, pasuko prie laiptelių. Nusileidęs 
žemyn ir pasijutęs pakankamai saugus, jis pagrūmojo 
kumščiu savo netikėtam priešininkui ir bjauriai išsišiepęs 
pridūrė: 

- Nežinau, kas tu toks, svetimšali, bet tavo auksas 
nesukliudys įversti šitą patelę ir jos draugužįį į maru 
nudvėsusiųjų duobę. Štai ir kareiviai, kurie viską atliks 
iki galo! 

Iš tikrųjų bausmės įvykdymo vietoje buvęs seržantas 
surinko savo vyrus prie vežimo. Frančeskas klausiamai 
pažvelgė į šventiką, ir šis susisielojęs nuleido galvą: 

- Deja, jis teisus! Šie vargšai vaikai neturi teisės būti 
palaidoti kaip visi: Toks žiaurus nuosprendis. Aš vos 
išsikovojau teisę juos lydėti. Bet jeigu net ir būtų 
uždraudę, vis tiek būčiau atėjęs... Įsivaizduojate, aš juk 
mačiau, kaip jie gimė! 

- Tuomet aš eisiu kartu su jumis. Leiskite man 
padėti. 

- Kodėl jūs tai darote? Pažinojote juos? 

- Šiandien pamačiau juos pirmą kartą, bet žinau, kad 
turiu tai padaryti. Kažkas viduje man liepia elgtis būtent 
taip. 

- Bijau, kad pakeisite nuomonę, kai sužinosite, kuo 
jie nusikalto ir už ką dabar nubausti. 

Frančeskas patraukė pečiais: 

- Jie buvo brolis ir sesuo... ir mylėjo vienas kitą... 
per daug mylėjo! Kažkas jau papasakojo man. Bet 
negaiškime laiko. 

Jiedu įsupo į drobulę nukirsdintųjų kūnus ir nunešė 
juos į vežimą. Staiga Frančeskui juodo audinio fone į 
akis krito nedidukė nėrinių kepuraitė. Paėmęs į rankas 
šitą Žavų niekutį, dar neseniai puošusį subtilaus grožio 
merginą, jis pajuto į akis plūstančias ašaras. Vikriai 
paslėpęs nėrinius prie krūtinės, jis prisidėjo prie laukiančių 
žmonių. 

- Eik į “Auksinio kryžiaus" viešbutį ir lauk manęs, 
- paliepė jis Marinui. - Aš greit būsiu. Ir niekam nė 
žodžio! 

- Argi jūs manęs dar nepažįstate? Niekas nė žodelio 
neišpeš! Jūs tikras, kad neprireiks mano pagalbos? 

- Aš turiu ginklą ir aukso. To pakanka, kad prireikus 
apsiginčiau. 

Laikydamas arklį už apynarsių, Frančeskas pėsčias 
nusekė paskui vežimą, kur šventikas, sėdėdamas tarp 
jaunuolių kūnų, tęsė savo maldas. Išėjusi už Ušo vartų 
ir aplenkusi vandens griovius, procesija pasuko link 
aptriušusio pastato, stūksančio prie kelio į Boną, tarp 
senų odos dirbtuvių ir sąvartynų. Tai buvo nyki, dvokianti 
vieta. Nepaisant to, čia laukė žmogus, pasirėmęs į kastuvą 
ir su raiščiu, dengiančiu burną ir nosį. Jo iškasta duobė 
jau prisipildė lipnios juodos pliurzės. Būtent čia pakrypo 
esiena, kuriai per atstumą vadovavo diu Amelis. 
Matydamas dvokiančią purvo duobę su šen bei ten 
boluojančiais kaulais, Frančeskas vos laikėsi nuo 
pasišlykštėjimo. Jis priėjo prie seržanto. 

- Ar teisybė, kad negalima rasti kitos vietos jiems 
palaidoti, kaip tik ši siaubinga skylė? - paklausė ir ranka 
palietė piniginę. 

Kareivis sustabdė jį gestu. 

- Ne, mesire. Tai, ko jūs prašote, neįmanoma. Toks 
yra teismo sprendimas. Potvarkis turi būti įvykdytas, ir 
laimė, - pridūrė jis pažemintu balsu, - laimė, kad apskritai 
juos leido palaidoti. Moters vyras reikalavo palikti juos 
kyboti šalikelėje ant kartuvių, kad jie pūtų vėjuje ir 
lietuje ir kad praeiviai mėtytų į juos akmenimis. 

Frančeskas ženklu parodė supratęs ir atstojo nuo 
seržanto. Po akimirkos baisioji duobė prarijo du jaunus 
gražius žmones, kurie galėjo gyventi ilgai ir laimingai, 
bet meilė paspendė jiems vienus iš pačių baisiausių 
spąstų: aistrą, stipresnę už prigimtį. 

Dangus Frančeskui staiga papilkėjo, lyg neteko savo 
įprastinės spalvos, ir šaltis pasidarė dar labiau smelkiantis. 
Jis pasisuko į senąjį šventiką, besisiaustantį savo juodu 
apsiaustu: 

- Noriu pasikalbėti su jumis, tėve. Mano žmonės 
laukia “Auksiniame kryžiuje“. Eime su manimi, mudviem 
reikia atgauti jėgas. 

Senis norėjo atsisakyti, bet neįmanoma buvo priešta- 
visų svyravimų, jis pasijuto besėdįs ant nežinia iš kur 
išdygusio arklio. Frančeskas paėmė arklį už pavadžio ir 
ryžtingų žingsniu paskui vežimą ir kareivius patraukė į 
miestą. Praeidamas pro Reno diu Amelį, jis spjovė į 
jo pusę. Niekada jis dar nebuvo taip geidęs užmušti 
ką nors, nė vienas žmogus nekėlė jam tokio pasidygėjimo. 

Susitikimas su dviem angeliško veido jaunuoliais, 
pasitikusiais mirtį, Frančeskui buvo nepaprastai svarbus. 
Jis sujaukė jo vidinį pasaulį, nugramzdino į košmarišką 
būseną, bet kažkokia keista, nenusakoma jėga vėl 
sugrąžino jį į realų gyvenimą ir suteikė ryžtingo 
pasitikėjimo savo jėgomis. Jaunieji įsimylėjėliai jo, 
epikūrininko, dvasią pakerėjo savo kančia ir beatodairiška 
meile. O jis net nežinojo jų vardų. 


+ + ė 


- Juos vadino Žanu ir Mari de Brevąj o aš - 
Antuanas Šarujė, kaimo bažnyčios klebonas ir šeimos 
dvasininkas. Kaip sakiau, pažįstu juos nuo gimimo, ir 
jie brangūs man kaip savi vaikai. Jų vaikystė pralėkė 
tėvų dvare, turtingoj ir gražioj pily. Jųdviejų tėvai, Pjeras 
de Brevajis ir Madlena de la Vinji, ir dabar ten gyvena. 
Jie yra ištikimi mūsų hercogo Pilypo vasalai, teatleidžia 
jam Viešpats, kad nepakluso gailestingumo šauksmui... 

Šventikas persižegnojo ir paėmęs savo taurę gurkštelėjo 
šlakelį vyno. Abu su Frančesku jie baigė pietus, paduotus 
florentiečio kambaryje. Buvo šilta ir jauku. Seno žmogaus 

veidas, neseniai išblyškęs, įgavo rausvumo, bet ranka 
drebėjo, ir buvo matyti, kad jis vos susilaiko nuo ašarų. 

- Ar nenorėtumėt truputį pailsėti, tėve? - maloniai 
pasiteiravo Frančeskas. - Bijau, kad šitas pasakojimas 
per daug jus vargina. 

- Ne. Priešingai, man malonu kalbėti apie juos... 
pabandyti... paaiškinti jų poelgius ir užjausti... De Brevajų 
šeimoje buvo keturi vaikai: du berniukai ir dvi mergaitės. 
Žanas trejais metais vyresnis už Mari. Jau nuo pat 
mažumės į akis krito jų didelis prieraišumas ir švelnumas 
vienas kitam. Tėvai, kaip ir aš, į tai nekreipė dėmesio. 
Tik kartais žiūrėdami į vaikus šypsojosi. Ir vadino 
dvynukais dėl nuostabaus panašumo ir neregėto grožio, 
„o šitai ir jūs jau spėjote pamatyti. Tai buvo gamtos 
kaprizas. Žaną traukė prie Mari, o Mari prie Žano. 
Brevajai didžiavosi savo vaikų grožiu ir kėlė pavyzdžiu 
jų gražų bendravimą. Argi kas galėjo įtarti, kad metams 
bėgant jų prieraišumas pasidarys ne toks tyras? Kuriems 
tėvams galėtų šauti į galvą tokia mintis? 

- Žinoma, šitai įsivaizduoti sunku, bet pavyzdžių yra. 
Sklido kalbos apie grafą d'Armanjaką ir jo seserį... 

- Gali būti, kad šitie labai aukštos kilmės žmonės 
mano turintys teisę nesilaikyti moralės ir viešosios 
nuomonės normų. De Brevajai buvo paprasti dvarininkai 
ir negalėjo sau leisti tokio skandalo. Su šeimos draugo 
ir Burgundijos kanclerio Nikolos Roleno protekcija 
trylikametis Žanas gavo leidimą stoti tarnybon pažu pas 
grafą de Šarolė, hercogo Pilypo sūnų, įvaldyti ginklą bei 
išmokti rūmų elgesio taisyklių. Mesiras de Brevajis, 
sunkiai sužeistas per Kampenio apgultį, ginklo į rankas 
neėmė, ir labai džiaugėsi, kad aplinkybės lėmė jo sūnui 
įvaldyti riterių meną princo rūmuose. Taigi Žanas išvyko 
į Lilį. 

Neįmanoma žodžiais išreikšti Mari nevilties. Išsiskyrimo 
skausmas buvo toks stiprus, kad motina kurį laiką 

nerimavo dėl dvasinės mergaitės sveikatos. Ilgą laiką 
Mari nykte nyko. Tik po keleto mėnesių ji pasveiko. 

Ketverius metus Žano nebuvo. Iš pažo jis virto 
monsinjoro Karolio ginklanešiu. Jam sugrįžus pas tėvus 
1455-ųjų metų Kalėdoms, visiems į akis krito išdidi jo 
veido išraiška. Mari per tą laiką suspėjo išmokti 
dainavimo, šokių, muzikavimo ir namų ūkio paslapčių. 
Jos grožis taip sužydo, kad iš visų pusių pasipylė jaunikiai, 
siūlydami ranką ir širdį. Ji atsakė visiems iš eilės, 
tikindama, kad nenori palikti tėvų namų, kur ji tokia 
laiminga. 

Grįžus į namus Žanui, įvykiai pasisuko lemtinga 
kryptimi. Deja, aš jau nujaučiau kažką negero, matydamas 
tų vaikų santykius. Vėl susitikę jiedu daugiau nesiskyrė. 
Sėdėjo visada šalia, laikydamiesi už rankų, ir vis dažniau 
ir dažniau stengėsi likti vieni Rengė ilgai trunkančias 
jotynes žirgais. Ir štai vieną naktį įvyko drama. Labai 
gaila, bet ir aš dėl jos kaltas. 

Antuanas Šarujė pakilo nuo stalo ir atsistojo priešais 
židinį, ištiesęs virš ugnies liesas savo rankas, kurios vėl 
ėmė drebėti. 

- Tą vakarą Žanas mokė Mari labai gracingo 
aukštuomenės šokio, per daug intymaus broliui ir seseriai. 
Aš pastebėjau tam tikrą jaudulį ir virpėjimą susitikus jų 
žvilgsniams ir rankoms. Jutau, kaip vis labiau nervinuosi, 
ir supratau, kad neužmigsiu tol, kol nepasikalbėsiu su 
Žanu. Norėjau įį įtikinti, kad būtina jau rytoj grįžti pas 
monsinjorą de Sarolė. Pasiėmęs žvakę aš pasukau į jo 
kambarį, esantį viename iš bokštų, tai yra gana toli 
nuo kitų šeimos narių kambarių. 

Prisiartinęs aš pamačiau po durimis mažą šviesos 
ruožėlį. Tyliai pravėriau jas, tikėdamasis užtikti ną 
skaitantį ar rašantį. Deja! Tai, ką išvydau, buvo baisu 
ir drauge žavinga: didžiulėje lovoje, už raudonos 
užuolaidos švelnioje žvakės šviesoje Žanas ir Mari mylėjo 
vienas kitą... 

Nežinau, ką mano vietoje būtumėt daręs jūs. Be 
abejo, aš privalėjau pulti į kambarį, ištraukti Mari iš 
šito guolio, iš šito glėbio, kur ji, atrodo, patyrė 
neapsakomą laimę. Bet neįstengiau šito padaryti. Akimirką 
žiūrėjau į juos, nieko aplinkui nematančius, pasinėrusius 
į savo meilę... tada tylutėliai uždariau duris ir grįžau į 
savo kambarį, kad visą likusią naktį melsčiausi. Nuodėmė 
jau įvyko, ir kelios uždelstos valandos nieko nebūtų 
pakeitusios. 

Išaušus aš vėl atėjau pas Žaną. Šįkart jis buvo vienas. 
Aš prisipažinau, kad viską mačiau, ir Dievo vardu įsakiau 
jam tučtuojau palikti šiuos namus, jeigu nenori nugrimzti 
į dar didesnę nuodėmę. Jis nesipriešino. Tik pasakė: 
“Mes mylime vienas kitą, ir jokia jėga pasaulyje negali 
mums sutrukdyti". Šiaip ar taip, palikti namus jis sutiko. 
Priešingu atveju aš būčiau priverstas perspėti jo tėvą, 
ir jis tai žinojo. 

Aš nieko nesakiau raudančiai dėl tokio staigaus 
išsiskyrimo Mari. Bet susiradęs jos tėvus pareiškiau, kad 
laikas išleisti dukrą už vyro. Mano nuostabai, jie patys 
jau nusprendė tai padaryti. Ir jiems buvo ne prie širdies 
rūmų šokiai... Šį kartą tėvai jau ketino nepaisyti dukros 
atsikalbinėjimų. 

Gaila, kad netrukus aš keletui savaičių turėjau išvykti. 
Bet išvažiavau ramus ir tikras, kad iki man sugrįžtant 
viskas įeis į- normalias vėžes. Maniau, kad jaunas, gražus 
ir mylintis vyras greitai privers Mari užmiršti Žaną. Ir 
netgi įtikėjau, kad scena, kurios liudininkas aš buvau, 
viso labo tebuvo pašėlusi akimirka, tik vaikiška paikystė. 
Juk jiedu tokie jauni! 

Grįžęs radau Mari jau sužadėtą. Aš buvau sukrėstas. 
Priešingai mano viltims, nepaisydamas žmonos prašymų 
ir maldavimų, nežinau dėl kokių motyvų Pjeras de 
Brevajis rinkdamasis apsistojo ties Reno diu Ameliu. Jūs 
Jį matėte. Nėra būtinybės aprašinėti šitą žmogų. Pasakysiu 
vien tai, kad jis leitenantas ir Oteno kanceliarijos 

patarėjas. Be galo turtingas ir, negana to, dar turi labai 
aukštus ir galingus užtarėjus. Visa tai jį darė geidžiamu 
žentu. Ir ėmė jis Mari be kraičio, kas irgi turėjo įtakos 
de Brevajo pasirinkimui. Jų finansinė padėtis nebuvo 
kažin kokia. 

Dar niekada aš nelaiminau jaunųjų tokiomis drama- 
tiškomis aplinkybėmis. Teko tempte tempti prie altoriaus 
ašaromis paplūdusią Mari. Aš jau ketinau atsisakyti 
sutuokti šią porą. Bet diu Amelis su savimi buvo 
atsivedęs pusbrolį, Sen Benino bažnyčios Dižone 
kanauninką, bet kuriuo momentu pasirengusį pakeisti 
mane. Aš palaiminau šią santuoką, ir iki dienų galo 
man ant širdies gulės sunkus akmuo. 

Vos Mari peržengė savo vyro namų slenkstį, kai jos 
gyvenimas pavirto tikru pragaru. Diu Amelis buvo 
pasibjaurėtinai šykštus ir maniakiškai pavydus. Mari gyveno 
kaip kalėjime: ją nuolatos sekė, skurdžiai maitino ir 
nedavė viso to, kas jaunos moters gyvenimą daro malonų. 
Netgi po devynių mėnesių gimusi dukrelė nieko nepakeitė. 
Vyras troško turėti sūnų, ir mergaitės gimimą priėmė 
kaip įžeidimą. Be to, ir tai baisiausia, jis rinko visas 
apkalbas apie tikruosius Mari jausmus savo broliui. 

- Kaip jis apie tai sužinojo? 

- Ogi iš tarnaitės, iš papirkto tarno, jų ilgų 
pasivaikščiojimų liudininko. Nuo tada Reno diu Amelis 
ėmė dar blogiau elgtis su savo žmona, nuolatos įžeidinėjo 
ją ir mušė. Galų gale jis atėmė iš jos kūdikį, ir jėgos 
apleido Mari. Per keletą Ijė nuo Mari kalėjimo stovėjo 
jos vaikystės namai; po jų stogu ji patyrė savo trumpą 
laimę. Kartą naktį, kai vyras buvo išvykęs, Mari pavyko 
gailiaširdės tarnaitės padedamai pasprukti. Be atokvėpio 
ji bėgo pas savo tėvus, trokšdama tik vieno: rasti 
priebėgą iškankintam savo kūnui. Ji nežinojo, kad Žanas, 
jau keletą mėnesių negaudamas nuo jos žinios ir baisiai 
sunerimęs, irgi sugrįžo namo. Ir pateko į patį dramos 
įkarštį. 

Vėl susitikę jaunuoliai pajuto, kad juos traukia vieną 
prie kito dar smarkiau. O de Brevajai išsigando. Iš 
pradžių gražumu, o paskui ir piktumu, grasinimais bandė 
įkalbėti Mari grįžti pas vyrą. Madlena de Brevaj labai 
sielojosi dėl dukters kančių, bet diu Amelis buvo Mari 
vyras ir turėjo į ją visas teises, taigi niekas nieko 
negalėjo padaryti. 

Žanas grūmėsi už savo seserį. Prireikė netgi jėga 
sulaikyti jį, kad nepultų važiuoti į Oteną užmušti taip 
nekenčiamo sesers vyro. Siaip ar taip, jis kategoriškai 
prieštaravo, kad Mari vėl grįžtų į santuokinį gyvenimą, 
ir tėvai nežinojo, kaip toliau elgtis. Mari pagrasino, kad 
pakels ranką prieš savo gyvybę, jeigu tėvai grąžins ją 
vyrui. Kaip tik tuo metu ir atėjo laiškas nuo Reno. 
Jo turinys buvo šiurkštus ir agresyvus. Bjaurusis vyras 
kategoriškai kaltino Mari kraujomaiša ir pranešė, kad 
yra pateikęs skundą hercogo teismui. Šį kartą Žanas ir 
Mari išsigando. Norėdami būti toliau nuo savo priešo 
ir bijodami užtraukti didelius nemalonumus tėvams, jiedu 
pasislėpė. Nors sveikas protas Nepė elgtis kitaip: Žanui 
geriau buvo grįžti pas grafą de Sarolė, kurį paliko be 
leidimo, o Mari reikėjo pasislėpti kokiame nors 
nuošaliame vienuolyne. Bet jiems neužteko jėgų nei 
išsiskirti, nei pasipriešinti savo aistrai. Jiedu nusigavo į 
Paryžių ir prisidengę išgalvotais vardais apsistojo kaip 
vyras ir žmona viešbutyje netoli Luvro. Gaila, bet reikia 
pripažinti, kad jie patyrė šešis mėnesius neregėtos laimės... 

- Niekada nereikia apgailestauti dėl laimės, - rimtai 
tarė Frančeskas. - Tai labai reta dovana! 

- Net jeigu už ją sumokėta tokia kaina? 

- Jeigu turite galvoje jų mirtį, tai manau, kad klystate. 
Mačiau jų veidus. Atrodė, lyg žengtų į rojų. Jie žinojo, 
kad nuo to momento jau niekas neįstengs jų perskirti. 
Jie ėjo į amžinybę... 

- Zinoma, - atsiduso tėvas Šarujė, - bet jūs dar 
nežinote, kad jų laimė atnešė savo vaisių. Šita naujiena 

pastatė dar vieną užtvarą tarp jų ir juos supančios 
visuomenės. Bet pasekmės jų neišgąsdino, priešingai, dėl 
savo nusikaltimo jie tapo dar artimesni. Jaunoji pora 
ketino išvažiuoti į Angliją ir ten atvirai gyventi, bet 
išseko pinigai... ir jie dar nežinojo, kokį smūgį jiems 
ruošia likimas. Šitie vaikai buvo tikri, kad Paryžiuje 
pasislėpė saugiai, bet nesuprato, kad pinigai gali viską. 
Reno diu Amelis padavė skundą į hercogo teismą ir, 
nors buvo godus, nepagailėjo aukso. Sekliai aptiko bėglių 
pėdsakus. Diu Amelis sumokėjo kiek reikia, ir -naktį 
kaukėti žmonės, įsibrovę į viešbutį, išvedė Mari ir Žaną 
į gatvę. Įmetė juos į baržą ir nuplukdė Sena iki tos 
vietos, kur laukė pakinkyti arkliai. Nėščia Mari manė, 
kad per šią baisingą kelionę atiduos Dievui paskutinę 
dvasią. Nelaimingus vaikus grąžino į Burgundiją, kur jų 
laukė ne tik triumfuojantis diu Amelis, bet ir kalėjimo 
kamera... Šis žmogus reikalavo jų mirties ir viešo 
pasmerkimo. Jis norėjo prikaustyti juos prie stulpo ir 
žiauriai miniai džiūgaujant sudeginti ant laužo... Ir jie 
buvo nuteisti. Įžeistas vyras surado liudininkų daugiau 
negu reikia, ir šutvė niekingų žmonių už auksą prisiekė 
matę, kaip Žanas ir Mari atsiduodavo vienas kitam... 
Be to, Mari laukė kūdikio. Didvyriškai, trokšdama išgelbėti 
brolį ji tvirtino atsidavusi pirmam sutiktam meilužiui, bet 
jos žodžiais niekas nepatikėjo. Nuosprendis buvo atidėtas 
tik dėl vargšės moters nėštumo. 

Aš meldžiau Pjerą de Brevajį kreiptis į monsinjorą 
hercogą ir prašyti, kad išgelbėtų vaikų gyvybę uždarydami 
juos vienuolyne. Brevajis griežtai atsisakė. Jo išdidumas 
buvo sutryptas, jis jautėsi pažemintas, nuplėšta garbe, ir 
manau, kad ėmė neapkęsti savo vaikų. Jo žmona meldė 
kartu su manimi, bet veltui. Tada mudu su ja nuvykome 
į Briuselį. Tai, ko atsisakė tėvas, motina puolė daryti 
su begaliniu pasiaukojimu. Lilyje ji krito po kojom iš 
koplyčios išeinančiam monsinjorui hercogui, kuris net 
neišklausęs atsuko jai nugarą. Šitas senas ožys, 

nesiliaujantis rūstinti Dievą savo nežabotomis gašlybėmis, 
gal ir būtų pasigailėjęs Mari, jeigu ši būtų buvusi jo 
sugulovė. Bet nelaimingajai motinai jis nejautė nieko 
daugiau, tik panieką. - Netikėtas šventiko pykčio protrūkis 
privertė krūptelėti jo pašnekovą. 

- Ką jūs kalbate, tėve? 

Staiga paraudęs iki pat žilų savo plaukų šaknų, tėvas 

arujė sutrikęs nusišypsojo: 

- Nieko! Atleiskite, mano sūnau! Aš daviau valią 
savo pykčio likučiams, pykčio, apėmusio mane matant 
ašaras Madlenos, suklupusios puošnios galerijos vidury ir 
varstomos pašaipių dvariškių žvilgsnių. Aš pakėliau ją, 
ir mes išėjome, bet ji norėjo dar sykį pabandyti laimę. 
Žanas ilgą laiką tarnavo rūmuose pas jaunąjį grafą de 
arolė, draugišką berniukui. Gal bent šitas jaunas ir 
tyras princas pasigailės jų. Žanas dažnai kalbėdavo, kad 
jo ponas linki jam gero. 

- Ir ką gi? 

- Šį kartą mūsų neatstūmė, bet viltis truko tik 
akimirką. Grafas Karolis baisėjosi ištvirkavimu, kuris jo 
tėvo rūmuose tiesiog klestėjo, ir dėjo visas pastangas, 
kad jo aplinkoje būtų tik garbingi žmonės. Be to, jis 
labai išdidus ir pasipūtęs princas, o Žanas tarnybą paliko 
neatsiklausęs leidimo. Mes radome princą labai užsirūs- 
tinusį: “Tokiu nusidėjimu kaltinamieji nenusipelno nei 
atleidimo, nei gailestingumo. Jie nusikalto ir prieš Dievo, 
ir prieš gamtos įtsatymus. Teisingumas privalo triumfuo- 
ti..." Nelaimingos motinos ašaros nerado kelio į šarvais 
apkaustytą širdį. Viskas, ką mums pavyko pasiekti, - tai 
nuosprendžio sušvelninimas: baisi mirtis ant laužo buvo 
pakeista į nukirsdinimą - vienintelę aukštos kilmės vertą 
mirtį. Dabar jūs žinote tiek pat, kiek ir aš... 

- Dar kai ką užmiršote, tėve! Jūs sakėte, kad jaunoji 
moteris buvo nėščia. Ar ji įstengė pagimdyti savo kūdikį? 

- Taip. Kalėjime. Prieš penketą dienų Mari pagimdė 
mergytę, kurią tuoj pat nunešė į Šaritė prieglaudą, kur 
atiduodami visi pamestinukai. 

- Pamestinukai? - pašoko Frančeskas. - Bet juk šita 
mažylė turi senelį ir senelę, nejaugi de Brevajai negali 
ja pasirūpinti? 

- Pjeras de Brevajis nė už ką pasaulyje nesutiktų 
priglausti jos po savo stogu, o Madlena, iškoneveikta 
dėl kelionės į Flandriją, daugiau jau niekad neišdrįs 
siutinti savo vyro. Šiuo metu ji bando išsirūpinti teisę 
auklėti Mari ir diu Amelio dukrelę. 

- O kita mažylė? Kas bus su ja? 

Senasis šventikas tik skėstelėjo rankomis, parodydamas 
visišką bejėgiškumą. 

- Šito tai aš nežinau. Bet prieš mirtį Mari maldavo 
manęs pasirūpinti kūdikiu. Neįsivaizduoju, ką daryti. 
Prieglaudos damos ją priėmė su pasišlykštėjimu. 

- Bet kodėl? 

- Kūdikis, gimęs iš kraujomaišos, visiems kelia siaubą, 
tai šėtono kūrinys. Mažylės nenori imti ant rankų nė 
viena žindyvė. Ją maitina ožkos pienu, ir mergaitė greitai 
mirs, jeigu taip dar neatsitiko. Aš norėčiau ją pasiimti, 
bet kuri moteris sutiks man padėti? Aš gyvenu Brevajyje 
ir neturiu kito būsto kaip tik... 

Frančeskas pasipiktinęs plykstelėjo: 

- Čionykščiai žmonės, man regis, labai keistai supranta 
krikščionišką moralę. Ar kūdikis krikštytas? 

Tėvas Šarujė papurtė galvą. 

- Aš norėjau ją pakrikštyti, bet man neleido net 
prieiti prie vaiko ir... 

- Šitai mes dar pažiūrėsim! Veskite mane į tą 
prieglaudą, kur kūdikiai kelia tokį pasišlykštėjimą! 

- Ką ketinate daryti? 

- Pamatysite!. Ei, Marinai! Kinkyk dvejetą ar net 
trejetą arklių ir būk pasirengęs mus lydėti! 

- Tai berotybė! Greitai naktis, prieglaudos duris 
uždarys, 0 ji juk Bono kelio pradžioje, - bandė atkalbėti 
šventikas. 

- Kaip tik dėl to ir reikia paskubėti. 

Valandėlė kita, ir trys vyrai jau važiavo Ušo vartų 
link. 

Šaritė prieglauda, pavaldi San Espri vienuolynui, buvo 
įsikūrusi netoli nuo senojo lazareto sergantiems maru. 
Tai seni hercogo Edo III rūmai, įsteigti dar 1204 metais 
keliaujantiems maldininkams, vienišiems ligoniams ir 
pamestinukams. Seserys vienuolės kartu su šviesiausiaisiais 
asmenimis dalyvavo San Espri atidaryme ir nuo tada 
ėmė rūpintis beglobiais vaikais. 

Jau temo, kai Frančeskas su dviem palydovais 
privažiavo senovinį portalą. Staiga Antuanas Šarujė griebė 
už rankos Frančeską. Iš namo, lydimas vienuolio, išėjo 
žmogus. 

- Žiūrėkit, - sušnibždėjo šventikas. - Tai Reno diu 
Amelis. Aš jį bet kur pažinčiau iš to didžiulio apsiausto, 
kuriuo apsitūlojęs... 

- Ir po kuriuo kažką slepia! Pasekim jį! 

- Ar kartais nemanote, kad tai... kūdikis? 

- Galiu prisiekti, jog taip ir yra. Girdite? 

Vakaro vėjas, atnešęs naujagimio riksmą, išsklaidė visas 
abejones. Tai iš tikrųjų buvo kūdikis, ir diu Amelis 
stropiai slėpė jį užantyje. Tučtuojau reikėjo išsiaiškinti, 
ką jis ketina daryti toliau. Palikęs Mariną prie arklių, 
Frančeskas su savo palydovu puolė diu Ameliui. iš paskos. 
Likti nepastebėtiems nebuvo sunku. Vietovė negyvenama, 
o Žmogus nieko nejtarė. Jis sparčiai žengė senojo lazareto 
ir kraupiųjų kapinių link, paskui sustojo prie neseniai 
užkastos kapo duobės, kurią lengva buvo atskirti iš 
aplink išlyginto žemės plotelio. Beltramis žaibiškai suvokė, 
ko jis čia atėjo, ir išsitraukęs durklą kaip strėlė nėrė 
prie diu Amelio. Spėjo jis pačiu laiku. Diu Amelis jau 
ėmė iš savo drabužio klosčių kūdikį Vaikelis pradėjo 

rėkti, o šis iškėlė jį virš galvos ir jau norėjo trenkti į 
akmenį. Bet Frančesko durklas sukliudė. 

- Ramiau, mesire! Sustokite, jeigu norite likti gyvas. 
Žinojau, kad jūs niekšas, bet kad šitoks... 

Durklas, matyt, smigtelėjo skaudžiai, tad Reno pakluso 
ir nuleido rankas. 

- Ko... ko jūs norite? 

- Šito kūdikio. Duokite man jį... ir žiūrėkite, kad 
jam nė plaukas nuo galvos nenukristų! Duokit šen! 
Greičiau! Aš nemėgstu laukti! 

Durklas smigtelėjo dar giliau. Diu Amelis suriko, 
paleido savo auką, kurią Frančeskas paėmė laisvąja ranka 
ir tuoj pat perdavė senajam šventikui, jau prisivijusiam 
juos ir verkiančiam iš susijaudinimo: 

- Dievas panorėjo, ir jūs pasirodėte čia laiku! Aš 
stačiai manau, kad jūs Viešpaties pasiuntinys. 

- Ir aš taip manau. Ką darysime toliau? Gal man 
pribaigti jį? 

Diu Amelis, neapsakomo skausmo deginamas, raitėsi 
po purvą. Jis springo nuo įsiūčio: 

- Prakeiktas svetimšalis! Tau viso gyvenimo neužteks, 
kad išpirktum viską, ką šiandien čia pridirbai. Aš galingas 
žmogus, ir pasistengsiu, kad tu atsiimtum pagal nuopelnus. 

- Visų pirma tai jūs siaubingas nusikaltėlis, kurį 
nutvėrėme žudant kūdikį, - sugriaudėjo tėvas Šarujė. - 
Aš paliudysiu tai prieš monsinjorą hercogą Pilypą, ir 
pažiūrėsim, kuo patikės labiau! 

Frančeskas piktdžiugiškai nusijuokė ir suplojęs delnais 
pašaukė Mariną su arkliais. Pasirausęs viename iš krepšių, 
permestų per arklio nugarą, Frančeskas surado virvę. 

- Padarysime taip, niekšų metre, kad tu artimiausiu 
metu negalėtum mums pakenkti. Padėk man, Marinai! 

Diu Amelis tučtuojau buvo surištas. O kad dar ir 
rėkė kaip sužeistas dramblys, Frančeskas dviem nosinėm 
užkimšo jam burną. Tada dviese nunešė jį prie prieglaudos 
sienos ir paliko. 

- "Ar nesibijote, kad jis gali sušalti? - susijaudinęs 
paklausė šventikas, nejučia sūpuodamas jau spėjusį 
nusiraminti vaiką. 

- Viskas Dievo valioj. Nereikalaukit iš manęs gailesčio 
žudikui. Jis šiltai apsirengęs ir apsaugotas nuo vėjo. 
Tokie žmonės man nekelia pasitikėjimo, ir norėčiau iš 
Dižono ištrūkti greičiau, negu jis įgyvendins tai, kuo 
grasino. Beje, jis buvo teisus, sakydamas, kad aš 
svetimšalis... Dabar mums belieka pasirūpinti šita vargše 
mažyle, kurią jis rengėsi taip baisiai nužudyti. Parodykit 
man ją, šventasis tėve! 

Senis praskleidė apsiaustą ir parodė mažą apskritą 
veidelį, apsuptą tamsių garbanėlių. Akys buvo užmerktos, 
o maža burnytė žiopčiojo, lyg ieškodama krūties. 

- Ji nori valgyti, - pareiškė Frančeskas. - Kuo greičiau 
grįžkim į “Auksinį kryžių“. Madam Gugė mokės ja 
pasirūpinti. Pasakysiu, kad radau gatvėje - nenoriu 
papiktinti čionykščių žmonių. 

- O ką ketinate su ja daryti toliau? 

Frančeskas pasilenkė, paėmė vaiko rankutę, kuri čia 
pat įsikirto jam į pirštą. Jis atsargiai ir švelniai palietė 
ją lūpomis ir atsakė žemu rimtu balsu: 

- Padarysiu ją savo dukra. Aš nevedęs ir turiu nedaug 
giminaičių. Ji irgi nieko neturi. Gal mudu būsime laimingi 
kartu. Bent jau padarysiu viską, ką galiu. 

- Sūnau mano, jūs dar jaunas, ir pagaliau vieną kartą 
vesite. 

- Ne... ne, niekada! Galite laikyti mane bepročiu, 
šventasis tėve, bet šiandien aš mačiau mirštant moterį, 
kurią galėčiau pamilti. Ir aš tikiuosi, kad Mari, ten kur 
ji dabar yra... Mari, kurią, man atrodo, aš pažinojau 
visada, Žiūri į mane ir šypsosi. 

Tolumoje nuskambėjo varpas. Miesto vartai užsivėrė, 
įsileidę tris raitelius ir jų lengvą naštą. Dižonas pasitikėjo 
savo tvirtovės sienomis ir ruošėsi ramiai miegoti per 
visą naktį. 

Sugrįžus į “Auksinio kryžiaus“ viešbutį su vaiku, 
kuriam tik kelios dienos amžiaus, prasidėjo tam tikri 
įvykiai. Madam Bertilė Gugė, be galo pasitikinti savo 
nuolatiniu klientu ir pažįstanti jį nuo seno kaip garbingą 
žmogų, vengė klausinėti apie vaiką, kuris tarsi nukrito 
iš dangaus, nors tai ir atrodė jai šiek tiek keista. Ji 
susigraudino, kad likimas paskyrė mažylei tokią dalią, ir 
pareiškė, kad ji graži kaip angelas. Madam rūpestingai 
perdavė mažylę į sumanias senstelėjusios giminaitės 
Leonardos rankas. Leonarda padėdavo jai ruoštis 
viešbutyje ir, kaip ir visos senmergės, dievino mažus 
vaikus. Bertilė skrynioje surado drabužėlių ir vystyklų, 
kažkada išaugtų jos dukters, suieškojo net lopšį ir pastatė 
jį Leonardos kambary. Bet ji kiek sutriko, kai Beltramis 
pasakė, jog reiksią kuo greičiau surasti žindyvę, 
sutinkančią keliauti su jais per Alpes, ir liepė paprašyti 
vyro įrengti karietą taip, kad tiktų keliauti kūdikiui ir 
žindyvei. 

- Jūs ketinate išvykti ryt rytą? - nusistebėjo tėvas 
Šarujė. 

- Žinoma. Aš nekantrauju kuo greičiau parsivežti 
mergytę į savo namus. Ten ji bus saugi. Kol tas Žmogus 
dar nesuspėjo ko nors griebtis. 

- Bet... jūsų reikalai? Argi nesakėte, kad vykstate į 
Paryžių, kur turite savo prekybos namus? 

- Paryžius palauks. Aš išsiruošiau ten tik todėl, kad 
nenorėjau pasilikti per Kalėdas Florencijoje. Būtent tokiu 
laiku mirė mano tėvas, ir prisiminimai apie tai dar labai 
skaudūs. Aš duosiu raštą vienam iš tarnautojų, ir jis be 
jokio vargo nugabens audinius į mūsų prekybos namus 
Lombardų gatvėje. Su savim aš pasiliksiu tik Mariną. 
Jo vieno pakanka, kad nusigautume iki Marselio. Ten 
laukia mano laivas “Santa Marija del Fjorė“, kuris 
nuplukdys mus į Livorną, mažą žvejybinį uostą, jau 
daugiau kaip trisdešimt metų priklausantį Florencijai... 

- Laivas? Tai jūs dar ir laivo savininkas? Aš maniau, 
kad jūs tik prekiaujate plonais vilnoniais audiniais. 

- Iš tikrųjų būtent šituo mes ir verčiamės. Iš užsienio, 
daugiausia iš Anglijos ir Flandrijos, gauname šiurkštų 
audinį ir perdirbam jį į ploniausią medžiagą, tokią 
minkštą ir švelnią kaip šilkas, kuri turi didžiulę paklausą 
visoje Europoje. Bet mano tėvas, be to, karštai mylėjo 
jūrą. Mes turime du laivus: “Santa Marija" ir “Santa 
Madalena". Vieną mes panaudojame komercijos reikalams, 
o kitas lankosi Artimųjų Rytų šalyse ir parveža iš ten 
retų ir vertingų prekių. Bent jau taip apie jas kalbama, 
- su šypsena pridūrė Frančeskas, nes “Santa Madalena" 
kartais parveždavo jam tikrų tikriausių brangenybių. - O 
kur ruošiatės jūs, mano tėve? 

Senis pakilo, ketindamas išeiti. 

- Turiu paskubėti, - pasakė jis, - nes liksiu be 
nakvynės. Vienuolynas, kur prisiglaudžiau, nakčiai užda- 
romas. 

Frančeskas greitai atsistojo priešais duris ir, paėmęs 
šventiko rankas į savąsias, ilgai ir stipriai jas spaudė. 

- Maldauju, pasilikite šiąnakt su manim. Mes praleisime 
šią naktį kartu šitame štai kambary... 

- Bet... 

- Prašau, sutikite! Aš taip nenoriu skirtis su jumis. 
Rytoj aš paliksiu šitą miestą, galbūt niekad daugiau čia 
negrįšiu. Gal mes šiame pasaulyje daugiau nesusitiksime... 
Norėčiau, kad jūs man dar papasakotumėte apie ją! 

- Apie... Mari? 

- Aš nedrįstu ištarti jos vardo, bet žinau, kad per 
vieną akimirką ji pavergė mano širdį, mano gyvenimą... 
Pasilikite! Beje, mums greitai atneš vakarienę. 

Kažkas pasibeldė į duris, ir į kambarį įėjo aukšta, 
liesa moteris su akiniais, ilga ereliška nosimi ir 
neapsakomai panaši į gandrą. Pro akinių stiklus žvelgė 
guvios žydros akys. Ant juodos griežto kirpimo suknelės 
ji juosėjo prikyštę, o iš jos veido, vertikaliai išvagoto 

gilių raukšlių, negalėjai nustatyti amžiaus, lygiai taip kaip 
ir iš beformio kūno. Tai buvo Leonarda, kuriai Bertilė 
patikėjo kūdikį. Ji laisvai padarė negilų reveransą ir 
nutaisė grimasą, kuri puikiai galėjo atstoti šypseną. 

- Atėjau pasakyti, pone, kad mergytė užsnūdo. Atrodo 
sveika, nepaisant apgailėtinos būklės, kurioje ji tik ką 
buvo. 

- Dėkoju, kad pasirūpinote mažyle, - atsakė Frančeskas 
ir pakėlė ranką prie piniginės, manydamas, kad moteris 
atėjo atlyginimo. 

Ji trumpu judesiu sustabdė jo ranką. 

- Dėkui, kalba ne apie tai. 

- Tai apie ką gi? 

- Apie tai, kas bus rytoj Madam Bertilė sakė, kad 
jūs ruošiatės grįžti į savo šalį ir išsivežti kūdikį. Koks 
jos vardas? 

Frančeskas ir tėvas Šarujė sumišę susižvalgė. Nė vienas 
iš jų apie tai nepagalvojo... Gėdos ašaros ištryško iš 
senio akių. 

- Kad mes nežinom. Mes nežinom netgi, ar ji 
krikštyta. Rastinukas... kūdikis... 

Leonarda pašaipiai jam nusišypsojo, ir šįkart tai buvo 
tikra šypsena, linksma ir šelmiška. 

- Šventas žmogus, kaip jūs, mano tėve, neturėtų 
meluoti. Jauste jaučiu, kad jūs šį angelą radote Šaritė 
prieglaudoje... ir iš teisybės jos vardas turėtų būti Mari... 
arba Žana! Bet kas jums? Kokius veidus nutaisėte! Aš 
smalsi, tačiau liežuvį už dantų laikyti moku. O tai, kas 
šįryt įvyko Morimone, pati liūdniausia istorija, kokia tik 
begali būti. Tie nelaimingi vaikai... 

- Kaip jūs atspėjote? - paklausė Frančeskas. 

- Man rūpėjo jų likimas. O! Visai ne iš smalsumo, 
tai būtų labai negražu. Aš linkėjau, kad E orų bent 
dovanotų gyvybę. Ir dažnai mačiau poną Sarujė, taip 
besirūpinantį jais... 

Netikėtai Leonardos balsas nutrūko, ji išsitraukė didelę 
nosinę ir garsiai išsišnypštė nosį. 

- Paliksiu jus ramybėje ir grįšiu prie to, ką atėjau 
pasakyti! Jums reikia žindyvės, ar ne taip? 

- Taip, reikia. Jeigu nerasiu, teks pirkti ožką. 

- Manau, kad galėsiu parūpinti tai, ko jūs ieškote. 
Netoliese gyvena varginga mergina, mano kraštietė. Ją 
išprievartavo vienas kareiva. Ji pabėgo į miestą, kad 
nuslėptų savo gėdą, ir aš rūpinuosi ja. Užvakar ji 
pagimdė kūdikį, bet jis mirė, vos išvydęs pasaulį. 

- Ji sutiks maitinti mažylę? Ir dar išvažiuoti taip 
toli? 

- Už tai atsakau. Bet su viena sąlyga: aš važiuosiu 
kartu. 

Abu vyrai nustebę išpūtė akis. 

- Jūs norite palikti šiuos namus, kur jus taip vertina, 
net nežinodama, nei kur važiuosime, nei kas aš? Bet... 
kodėl? 

- Aš tikiuosi, kad mane įvertins ir ten, kur dabar 
nuvyksiu, - nesidrovėdama pareiškė Leonarda. - Be to, 
aš gerai pažįstu žmones. Ir dar vienas argumentas: jūs 
išsivešite  Žanetą, o aš jau įpratau ja rūpintis, ji 
pakankamai patyrė vargo. Turėkit galvoje, kad aš prisirišau 
prie jos... (jos balso tonas pasikeitė, pasidarė rimtas, 
jame buvo justi susijaudinimas...) bet galbūt mažiau negu 
prie tos mažylės, kurią man įteikėt ir kuri dabar miega 
mano kambaryje. Kai paėmiau ją ant rankų, pasijutau 
kaip devintame danguje. Tai kaip Dievo malonė, atlygis 
už neapsakomą liūdesį, kurį patyriau pamačiusi jos motiną, 
vedamą į miestą kaip didžiausią nusikaltėlę, sukaustytą 
ir apsuptą kareivių. 

Frančeskas su pasigėrėjimu žiūrėjo į Leonardą, šita 
moteris jam atrodė vis nepaprastesnė. 

- Kraujomaia - ar jūsų manymu tai ne nuodėmė, 
dona Leonarda? 

- Ko gero, ne didesnė, negu visos kitos nuodėmės, 
- narsiai pareiškė ji. - Man atrodo, tik vienas Dievas 
gali teisti meilės kraštutinumus. Tik jis vienas turi valią. 
Vienintelis, kas nusipelnė mirties, tai Reno diu Amelis: 

už savo viską nustelbiančią neapykantą. Bet aš pas jus 
atėjau ne plepėti, - pridūrė Leonarda, atgavusi savo 
įprastą išvaizdą. - Man eiti Zanetos? 

- Būčiau labai dėkingas. Bet pirma atneškite kūdikį... 

- Aš gi sakiau, ji miega. 

- Tai nesvarbu. Ir paprašykite madam Bgrtilę ir metrą 
Gugė pasikelti pas mane... - Jis pasisuko į šventiką. - 
Ko jums reikia krikštynoms? 

- Jūs norėtumėte?.. O kodėl gi ir ne? Švarus vanduo, 
druska, balti marškinėliai, krikštatėvis, krikštamotė... 

- Krikštatėvis būsiu aš, o krikštamote - dona 
Leonarda... jeigu ji nori, o metras Gugė ir jo žmona 
- liudytojai. 

Žydros Leonardos akys švytėjo iš laimės. 

- Dabar pat einu jų pašaukti. Paskui susirasiu Žanetą. 

Po kelių minučių mažoji mergaitė, neseniai buvus 
pasmerkta gėdai ir mirčiai, iš Antuano Sarujė rankų 
gavo krikštą ir vardą Fjora Marija: Frančesko įdukterė 
Marija Beltrami. Krikštatėviu tapo tas pats Beltramis, o 
krikštamote Leonarda Mersė. 

Liudytojas tokiam įvykiui pažymėti atkimšo vieną iš 
geriausių Bono vyno butelių, ir nors jį kiek nustebino 
toks greitas žmonos giminaitės išvykimas, labai dėl to 
nenusiminė. Madam Bertilė nulašino keletą išsiskyrimo 
ašarų, bet nusprendė, kad jeigu jos pusseserė yra ties 
beprotybės riba, tai geriau jau jai atsidurti toliau nuo 
viešbučio, kurio reputacija visada buvo nepriekaištinga. 
Gal jiems abiem ir atrodė keista visa ši sumaištis dėl 
gatvėje rasto kūdikio, tačiau balsiai nebuvo ištarta nė 
viena abejonė - matyt, dėl nepajudinamos tikrų 
komersantų taisyklės, kad klientas visada teisus. Juolab 
toks turtingas kaip šis florentietis. 

Auštant buvo pristatyti neštuvai, kad ir ne visai nauji, 
bet dar geri. Juos surado metras Gugė pas giminaitį, 
Sen Benino bažnyčios kanauninką. Madam Bertilė priklojo 
ant jų minkštų pagalvių ir atnešė mažylę Fjorą. Prie 
jos susėdo krikštamotė Leonarda ir žindyvė Zaneta, 

jauna apskritaveidė burgundietė didele krūtine ir iš 
nuostabos suapvalėjusiomis akimis. Merginos gyvenimas 
staiga apsivertė aukštyn kojom: vietoj elgetiško egzistavimo 
likimas jai žadėjo ramią gerovę. Pakinkė mulus. Vežimą 
su nuleidžiamomis geležinėmis grotomis lydėjo iki dantų 
apsiginklavę Frančeskas Beltramis ir Marinas. Jie patraukė 
link Ušo vartų, o likusieji florentiečio tarnai, pasikrovę 
ploniausio audinio, pasuko link Gijomo vartų, už kurių 
atsiveria Paryžiaus kelias. 

Vežimui kertant Morimono aikštę, Frančeskas nusuko 
akis nuo ešafoto. Juodas užtiesalas buvo jau nuimtas, 
bet į viršų tebekilo kryžius, ratas ir kartuvės - iškalbingieji 
mirties atributai. Jo atminty ši aikštė visada pasiliks 
tokia, kokią ją išvydo vakar. Laidotuvių procesija ir 
spinduliuojantis veidas. Širdies gilumoje jis išsaugos 
kiekvieną šito veido bruoželį. 

Dar rytui neišaušus Frančeskas pasibeldė į budelio 
duris. Šitam senam ir rūsčiam žmogui jis įdavė aukso, 
kad kurią nors tamsią naktį jis iškastų pasmerktuosius 
įsimylėjėlius iš jų bjauraus kapo ir krikščioniškai palaidotų 
tėvo Antuano Sarujė nurodytoje vietoje. 

Patekėjo skaisti žiemos saulė, ir raudona šviesa 
nutvieskė snieguotą peizažą. Senas šventikas, stovėdamas 
kitoje Ušo vartų pakeliamo tilto pusėje, žvilgsniu palydėjo 
Bono keliu nutolstančią mažą svitą. Staiga jis pakėlė 
ranką ir šaltame ore nubrėžė laiminantį kryžiaus ženklą, 
tada apsisuko ir grįžo į miestą. Kai tik budelis Anri 
Sinjaras išpildys paskutinį florentiečio prašymą, jis grįš į 
Brevajį ir viską patyliukais apsakys madam Madlenai, 
suteikdamas motinai bent kokį palengvėjimą. Jo gera 
širdis iš anksto džiaugėsi. Jis ušsuko į pirmą pakelėj 
pasitaikiusią bažnyčią ir sukniubęs ilgai meldėsi, dėkoda- 
mas Dievui už jo gailestingumą, leidusį Frančeskui 
Beltramiui į Dižoną atvykti kaip tik tuo momentu, kai 
Mari de Brevaj ėjo mirti: Bent jau kūdikis, gimęs 
tokiomis baisiomis aplinkybėmis, išvengs žmonių žiaurumo, 

ir jis, Antuanas Šarujė, turi šansą nugyventi keletą 
laimingų metų... 

Senis visai neturėjo noro eiti ir pasižiūrėti, kaip 
laikosi Reno diu“ Amelis. Jis paliktas Dievo malonei, o 
florentiečio jam paskirta bausmė visiškai pelnyta. 

"Tik kitą dieną, eidamas pro seną prieglaudą, senas 
valstietis išgirdo aimanas ir rado patarėją beveik jau 
sušalusį. Vežimas, išvežęs Fjorą ir pajaunėjusią jos 
krikštamotę, per tą laiką jau buvo įveikęs didžiąją kelio 
dalį... 


Pirma dalis 


Dėl vienos meilės nakties 
Florencija. 1475 


Pirmas skyrius 
Turnyras 


- Ne šitą! Ir ne tą! O šita dar bjauresnė: su ja 
jau šimtą kartų buvau pasirodžiusi. O! Ne! Tik jau ne 
šitą seną šlamštą! Su ja aš atrodau kaip šimtametė, o 
su šita kaip pienburnė! Paieškok dar!.. 

Stovėdama kambario vidury, pusnuogė, basa, rankom 
įsisprendusi į šonus, išleistais ant nugaros krentančiais 
plaukais, įširdusi Fjora apžiūrinėjo savo sukneles. Iš 
didelių paauksuotų kedro skrynių sukneles jai atsainiai 
traukė jauna vergė totorė Chatun. Kambarys prisipildė 
įvairiaspalvių atlasų, rausvo, žydro, balto, juodo ir rudo 
aksomo, siuvinėto muslino, šnarančios taftos, atausto 
brokato, žodžiu, viso to, kuo florentietiškasis šilkų menas 
ir rytietiški audiniai galėjo papuošti jauną gražią moterį. 
Apdarai skriejo iš skrynių ir gulė prie Fjoros kojų, ant 
žydro persiško kilimo sudarydami spindinčią margaspalvę 
kupetą, kuri vis labiau pūtėsi, bet jaunosios puošeivos 
nedžiugino. 

Pagaliau gilioje skrynioje beveik prasmegusi Chatun 
ištraukė iš jos paskutinę peleriną ir nusikamavusi susmuko 
ant šilkinės pagalvėlės pareikšdama: 

- Viskas, ponia. Daugiau nieko nėra. 

Fjora nepasitikėdama pažiūrėjo į ją: 

- Tu tuo tikra? 

- Pažiūrėk pati, jei netiki. 

- Tai ir viskas, ką aš turiu? 

- Man atrodo, kad ir šito per daug. Turbūt ir 
princesės ne visos turi tiek suknelių kaip tu. 

- Simoneta Vespuči turi daug daugiau negu aš. Ji 
kasdien pasirodo naujais apdarais. Visa Florencija tik ją 
temato, ir jai nuolat nešamos dovanos... 

Pajutusi, kad akyse tvenkiasi pykčio ašaros, Fjora 
nusisuko ir prislėgta priėjo prie lango. Žvelgdama į 
ramią Arno plynę, užlietą sausio saulės spindulių, ji 
nepakreipdama galvos įsakė: 

- Paimkite šituos senus skudurus. Aš niekur neisiu! 

- Tikiuosi, bent apsirengsite? Juk nenorite persišaldyti 
ar kad jus tokią pamatytų valtininkai upėje. - Nešdama 
ant padėklo šiltą pieną ir sumuštinius su medumi įėjo 
dona Leonarda. 

Nuo to dramatiško išvykimo iš Dižono praslinko 
septyniolika metų, bet Leonarda visai nepasikeitė, tik 
truputį papilnėjo ir jos veido bruožai tapo švelnesni. 
Vis dėlto jos balsas išsaugodavo valdingas gaideles net 
tada, kai ji kreipdavosi į Fjorą, kurią dievino, tačiau 
auklėjo griežtai. 

Po sekinančios kelionės jūra, kai jį manė, kad neišlaikys 
ir atiduos Dievui sielą, burgundietė tarsi nuostabų 
paveikslą išvydo Florenciją - užlietą saulės ir apsuptą 
nedidelių kalnų. Susižavėjimas miestu neišblėso per tiek 
metų. Leonarda prisitaikė prie gyvenimo Florencijoje be 
vargo, kaip ir prie tarnybos pas Frančeską Beltramį, 
kurio kilnumas bei žmogiškumas ją tiesiog pakerėjo. Ji 
pamėgo ir griežtą negocianto rūmų eleganciją. Nestigo 

ir netikėtumų. Prancūzijoje ir Burgundijoje buvo vertinami 
visai kiti dalykai negu Raudonosios lelijos mieste. 
Dideliame prekybos centre pirmenybę turėjo Vilna, Šilkas 
ir Bankai Aukštuomenė gaudavo privilegijų, jeigu 
užsiimdavo komercija. Florencija buvo respublika ar bent 
jau laikė pareiga paklusti nekarūnuotiems karaliams 
Medičiams, turtingų ir galingų bankininkų dinastijai, 
neturinčiai nė lašo aristokratiško kraujo. Leonarda su 
pasitenkinimu matė, kad jos naujasis ponas priklauso 
visuomenės žiedui ir sulaukęs keturiasdešimt penkerių 
metų amžiaus turi visus šansus tapti prioru ar net miesto 
teisėju. 

Leonarda, atvykusi į Florenciją, labai lengvai tapo 
savu žmogumi Beltramio namuose ir nepaprastai greitai 
išmoko vietos kalbą. Jai buvo garbės reikalas kalbėti 
dviem ir net trim - įskaitant bažnytinę lotynų - kalbomis. 
Su Fjora, o iš pradžių Leonarda rūpinosi tik ja, gavusi 
Beltramio sutikimą, ji kalbėjosi tik prancūziškai, kad 
vaikas išsaugotų atmintyje savo šaknis. Tai padėjo 
Leonardai išvengti florentietiško “tu", nes mažoji mergaitė 
visiems buvo “tikra Frančesko ir kilmingos damos, mirusios 
gimdant, duktė". Nebeliko Žano ir Mari de Brevajų 
kūdikio, Burgundijos aukštuomenės atstovų meilės vaisiaus. 
Fjora lengvai išmoko dvi kalbas ir dar, be jų, lotynų 
bei graikų. 

Nuo Leonardos atvykimo prabėgus penkeriems metams, 
mirė Nanina, senoji Beltramio ekonomė, ir burgundietė 
buvo pakviesta užimti jos vietą. Nuo tada ji vienvaldiškai 
tvarkėsi namuose ir, dideliam  Beltramio džiaugsmui, 
padėdavo jam visuose jo reikaluose. Tik buvęs mulų 
varovas Marinas Betis, tapęs valdų intendantu, išvengė 
jos valdžios ir pasidarė jei ne jos priešu, tai bent 
priešininku. Fjoros kilmės paslaptį žinojo tik trys Žmonės: 
Marinas, jo ponas ir Leonarda. Beltramis privertė Mariną 
prisiekti prieš altorių, kad saugos paslaptį, ir dar pridėjo 
didelį užmokestį pinigais. 

O jaunoji žindyvė Žaneta, ši sveikata trykštanti 
blondinė, pavergė fermerį iš Mudželo ir tapo sinjora 
Krespi. Nuo tada ji žindė tik savo vaikus ir gimdė 
kasmet po kūdikį. 

Naujieną apie tai, kad vienas iš pačių turtingiausių 
miesto viengungių tapo tėvu, florentiečiai sutiko nustebę, 
tačiau būdami graikų filosofinės minties paveldėtojais, jie, 
apeidami griežtą krikščionišką moralę, nelaikė kūdikio 
yda to, kad yra nesantuokinis, juo labiau kad jis buvo 
dailus. Žavingą mergytę jos tėvo draugai vienbalsiai 
pripažino teisėta dukterimi. Moterys pasirodė esančios 
priekabesnės, ypač - tos, kurios turėjo neištekėjusių 
dukterų. Bet, kita vertus, daugelis iš jų tikėjosi atvesti 
Beltramį prie altoriaus, tvirtindamos, kad mažajai mergaitei 
reikalinga motina. 

Frančeskas apsimetė kurčias šiai minčiai, todėl net 
pačios atkakliausios prarado viltį. Bet susikūrė ir nedidelė 
grupė priešininkų, kuriai vadovavo Frančesko pussesrė 
Jeronima, ištekėjusi už kilmingojo Pacio. Jos motyvai 
buvo aiškūs kaip ant delno. Jeigu Beltramis nevestų ir 
neturėtų vaikų, ji ir jos sūnus Pjetras būtų vieninteliai 
paveldėtojai. Tokios minties lengvai neatsisakoma. 

Apsimestinis Jeronimos meilumas neapdūmė Beltramio 
akių, 0 jos dvasinė būklė jo nė kick nedomino. Bėgant 
metams jis beveik patikėjo, kad mažoji Fjora tikra jo 
duktė. Tą baisų žiemos rytą netikėtai plykstelėjusi meilė 
žaviai nepažįstamajai sukrėtė jo sielą Jo jausmas 
neišblėso, ir visą savo meilę jis atidavė šiam kūdikiui. 
Su didžiausiu džiaugsmu jis stebėjo, kaip auga ir skleidžiasi 
Fjora namuose, kuriuos jis jai dovanojo. Fjora buvo 
laiminga ir laukė dienos, kai Dievas pasiųs jai meilės 
džiaugsmą... 

Leonarda ramiai padėjo padėklą „ant lovos ir paėmusi 
merginą už rankos privertė ją pasitraukti nuo lango. 

- Kada įgausite proto? - subarė ją. 

- Aš nenoriu būti protinga, - pareiškė Fjora mėgindama 
išsilaisvinti iš geležinių auklėtojos gniaužtų. - Be to, ką 
reiškia būti protingai? 

- Tai reiškia elgtis taip, kaip dera merginai iš geros 
šeimos, - ištarė Leonarda, pripratusi prie nelengvo 
charakterio tos, kurią širdies gilumoje laikė savo kūdikiu. 
- Ir valgyti, kas paduota. 

- Aš šito nevalgysiu. Aš nealkana. 

- Gerai. Galite apsimetinėti. Tačiau  malonėkite 
apsirengti. Jūsų laukia tėvas. Tikiuosi, neketinate stoti 
prieš jį vienais marškiniais? 

Tarsi mostelėjus burtų lazdele, maištininkė nurimo. Ji 
mylėjo Frančeską gilia, džiaugsminga, kupina pasitikėjimo 
meile. Didžiausias įniršis išnykdavo be pėdsako, vien 
pagalvojus, kad ji gali suteikti tėvui bent menkiausią 
nepasitenkinimą. Ji paklusniai suvalgė sumuštinį ir išgėrė 
pieno, o tuo metu Chatun pakėlė vieną iš suniekintųjų 
suknelių ir pasirengė apvilkti Fjorą. Po poros minučių 
Fjora jau buvo su balto atlaso tunika ir ant viršaus 
užvilkta aksomo suknele, susegama po krūtine. Sunkios 
nukritusių lapų spalvos klostės baigėsi trumpu šleifu. 
Rankovės, perrištos auksiniais kaspinais, turėjo madingas 
iškarpas, pro kurias švietė tunikos atlasas, surauktas 
dailiomis klostelėmis. 

Ko! Chatun raišiojo rankoves, Leonarda, apsiginklavusi 
šukomis, mėgino sutvarkyti blizgančią juodų plaukų 
kupetą, krintančią merginai ant pečių. Fjora nusisukusi 
žiūrėjo į save Venecijos stiklo veidrodyje, kurį už didelius 
pinigus tėvas nupirko karštai mylimai dukrai. 

- Aš siaubinga! - dramatišku balsu pareiškė ji. 

- Būtent tai kasdien jums ir kartoju, - nusišaipė 
Leonarda. - Kaip mesiras Frančeskas, žmogus, turintis 
puikų skonį, gali pakęsti tokią negražią dukterį ir būti 
toks aklas, kad net džiaugiasi ja?.. Geriau nekalbėkite 
kvailysčių. 

Fjora buvo savim nepatenkinta nuoširdžiai. Ji užaugo 
mieste, kur visos svajojo būti blondinėmis ir nepripažino 
juodų plaukų. Damos auksino plaukus kiekvieną savaitę. 
Nudažytus juos reikėdavo džiovinti saulėje. Tam buvo 
įtaisyti paaukštinimai su turėklais ant namų stogų. Damos 
sėdėdavo šituose paaukštinimuose, kantriai kęsdamos 
karštą saulę, kaitinančią paskleistus plaukus. Jų veidus 
saugodavo specialių skrybėlių bryliai. Skystį plaukų 
auksinimui gamindavo iš riešutmedžio šaknų sulčių, 
šafrano, jaučio tulžies, lakštingalų išmatų, pilkosios ambros, 
sudegintų lokio nagų ir driežo taukų. Iškentusios tokias 
kančias damos, žinoma, neįstengė deramai vertinti švelnių, 
blizgančių, bet juodų sruogų. 

- Mano tėvas myli mane, - su ašarom akyse sušnibždėjo 
Fjora. - Jis nemato, kokia esu iš tikrųjų. Bet aš žinau, 
kad su tokiais plaukais niekas manęs nemyli, net... 

Ji staiga nutilo, paraudusi nuo minties, kad vos 
neišsidavė, ir net nejtardama, jog Leonardai jos paslaptis 
seniai žinoma. Nenorėdama dar labiau skaudinti kūdikio, 
Leonarda apsimetė nieko neišgirdusi. 


- Neverskime laukti mesiro Frančesko, - švelniai 
priminė ji. - Šukuotis baigsime vėliau. - Paskui, švelniai 
palietusi merginos skruostą, ji pridūrė: - Jeigu netikite 
veidrodžiu, patikėkite savo senąja Leonarda... ir tais 
jaunuoliais, kurie siekia jūsų palankumo. Jūs daug 
gražesnė, negu manote, o laikui bėgant tapsite dar 
puikesnė. Dabar eikite! 


Fjora nieko neatsakė. Ji nebuvo įsitikinusi Leonardos 
teisumu. Nors teigti, kad ji laikė save bjauria, irgi būtų 
perdėjimas. Vieno iš turtingiausių ir galingiausių miesto 
žmonių duktė turėjo daug gerbėjų. Tačiau būtent todėl, 
kad jos tėvas buvo toks turtingas, ji netikėjo jaunuolių 
nuoširdumu ir su džiaugsmu visus tuos turtus būtų 
iškeitusi į auksinius Simonetos plaukus. Ant kambario 
slenksčio ji paklausė: 

- Kur mano tėvas? 

- Studioloje“*. 

Fjora išėjo iš kambario, atsidūrė galerijoje su kolonomis 
ir aplenkė vidinį kiemelį, kurį puošė dvi antikinės 
skulptūros ir apelsinmedžiai. Žiemos diena buvo švelni 
bei saulėta. Toskanoje blogas oras dažniau pasireiškia 
lietumi negu šalčiais. O sniegas čia labai retas. Fjora 
mėgo būti lauke ir didžiąją laisvo laiko dalį praleisdavo 
sode, kėvpuodama grynu oru, dvelkiančiu šilta duona ir 
prieskonių aromatais. 

Šiandien, sausio dvidešimt aštuntąją, Lorensas Medičis 
šventė prieš turkus nukreiptos sutarties su Venecijos 
respublika pasirašymą. Vyks varžybos, banketas, šokiai... 

Frančesko apartamentai buvo tame pačiame aukšte 
kaip ir Fjoros, tik kitoje kiemelio pusėje. Fjora ir paskui 
ją sukanti Chatun ėjo tenai. 

Chatun buvo savo jaunosios šeimininkės bendraamžė. 
Ši mažytė gracinga būtybė trikampiu veideliu, įkypomis 
akimis ir maža plokščia nosyte priminė katytę. Ji mėgo 
Beltramio namus, mylėjo Fjorą ir jai patiko nerūpestingas, 
lepus gyvenimas čia. Mintis apie tai, kad gimė nelaisva, 
jos visai nekankino dėl tos paprastos priežasties, kad 
niekam neateidavo į galvą leisti jai tai pajusti. Fjora 
to ir nepakęstų. 

Florencijoje, kaip ir visoje Italijoje, buvo daug vergų, 
ypač moteriškos lyties, ir apie namų turtingumą buvo 
sprendžiama pagal jų skaičių, kilmę ir net išvaizdą. Kai 
kurie iš jų buvo ypač nepaprasti, sakysim, juodaodė 
nykštukė ir dvi Mauritanijos šokėjos, priklausančios Milano 
hercogienei Bjankai Marijai Sforcai, kuriai jų klaikiai 
pavydėjo Feraros hercogienė. 

Turtingi Florencijos, Milano, Venecijos ir Genujos 
miestiečiai galėjo sau leisti tokią prabangą ir dažnai 
vergai atlikdavo paprastų tarnų pareigas. Venecijos ir 
Genujos laivų savininkai pristatydavo jų iš Juodosios 


* Studiola - darbo kambarys, kabinetas. 

jūros, Mažosios Azijos turgų, iš Ispanijos, Rusų valstybės 
ar Totorijos, ir kainavo jie nuo šimto iki dviejų šimtų 
aukso dukatų. Dainininkų, šokėjų, nagingų siuvinėtojų 
kainos pašokdavo iki penkių septynių šimtų aukso dukatų. 
Chatun dar vaiką kartu su motina nupirko “Santa 
Madalenos" kapitonas. Mergaitės motinos grožis apstul- 
bino kapitoną, ir jis atplukdė jas į Florenciją. Po keleto 
mėnesių Džamalė numirė, o mažąją Chatun drauge su 
Fjora išauklėjo Leonarda. Chatun turėjo tapti Fjoros 
drauge ir kambarine, bet pirmoji paskirtis buvo daug 
svarbesnė už antrąją. 

Vergų problema kankino Leonardą nuo pat jos 
atvykimo į Florenciją.  Krikščioniški jos įsitikinimai 
nesiderino su vergove. Bet greitai ji įsitikino, kad su 
vergais dėl už juos sumokėtos kainos čia dažnai elgiamasi 
daug geriau negu su kai kuriais samdomais tarnais, 
fermų darbininkais ir virėjomis anoje Alpių pusėje. 
Florentiečiams visai nekilo nesmagumo dėl vergovės 
egzistavimo, nors jie buvo giliai religingi, nuoširdžiai 
garbino Kristų ir Panelę Mariją, puošė bažnyčias 
freskomis, meno dirbiniais, o drauge jie labai domėjosi 
graikų mitologija ir filosofija, labiausiai Platonu. Baigėsi 
tuo, kad Leonarda ėmė gerbti savo naujuosius tėvynainius 
už meilę grožiui ir nepaprastą gyvenimo džiaugsmą. 

Priėjusi prie durų, vedančių į tėvo apartamentus, Fjora 
pasiuntė (Chatun sutvarkyti savo kambario, o paskui 
pasibeldusi įėjo, nelaukdama leidimo. Ir teisingai pasielgė, 
nes laukti būtų tekę ilgai: Atsirėmęs į savo krėslo 
atramą Frančeskas užsisvajojęs Žiūrėjo į portretą, stovintį 
priešais ant molberto. Jo veidas spindėjo tokia laime, 
kad mergina susijaudino. 

- Tėve, - švelniai pašaukė ji. 

Frančeskas krūptelėjo tarsi pabudintas iš miego ir 
nusišypsojo ta reta šypsena, kuri teikdavo jo išvargusiam 
veidui mįslingo patrauklumo. Bėgant metams jis truputį 

papilnėjo, atsirado raukšlių, o tankūs juodi plaukai ėmė 
žilti, tačiau jis liko nepaprastai gyvybingas ir darbingas. 

- Ateik, pasižiūrėk! - tarė jis ir ištiesęs ranką 
prisitraukė merginą. - Sandras ką tik atnešė man šį 
portretą, ir tai tikras stebuklas. 

Fjora paklusniai priėjo. Prieš keletą savaičių ji pozavo 
kaimynystėje gyvenančiam jaunam dailininkui Botičeliui, 
kurį pastebėjo Lorensas Medičis ir kuris dirbo jam 
vienam, bet karštai dailę mylintis Frančeskas Beltramis 
sugebėjo įsigyti jautraus ir svajingo jaunuolio draugystę. 

Portretas, į kurį taip susižavėjęs žvelgė Beltramis, 
nustebino ir netgi nuvylė Fjorą. 

- Bet... tai ne aš? 

Mediniame pano buvo pavaizduota visai jauna moteris 
aukso spalvos plaukais, vilkinti išsiuvinėta pilko aksomo 
suknia, kokios Fjora niekada neturėjo. Keistas nupjautinio 
kūgio formos galvos apdangalas puošė - nepažįstamosios 
galvą. Balti mezginiai krito ant damos kaktos. 

- Tu teisi, - rimtai atsakė Frančeskas, - ir vis dėlto 
tai tu, veido bruožai labai panašūs. Tai tavo motinos 
portretas, vaikeli. Maža nebuvai tokia panaši į ją, o 
dabar jūsų panašumas stulbinantis. 

- Netiesa! - vos neverkdama sušuko Fjora. - Tu 
klysti, tėve. Ji labai graži, o aš ne... 

- Kas tau įkvėpė tokias mintis? - pasipiktino Beltramis. 

- Niekas, bet jokia moteris negali būti graži, jei jos 
plaukai juodi. 

- Garbės žodis, tu beprotė! Noriu tau akivaizdžiai 
parodyti, kad klysti... 

Frančeskas priėjo prie vienos iš spintų. Fjora ne 
kartą gėrėjosi visokiais retais daikteliais, laikomais tose 
spintose: aukso ir sidabro dirbiniais, alebastro ir dramblio 
kaulo statulėlėmis ir kitokiomis grožybėmis. Beltramis 
atrakino  paauksuotu rakteliu, kabančiu ant krūtinės, 
vienas iš durelių ir išėmė nedidelę sidabrinę skrynelę, 
pastatė ant mažo staliuko, atidarė ir kaip didžiausią 

brangenybę išėmė moterišką nėrinių galvos apdangalą, 
paskutinį, kurį dėvėjo Mari de Brevaj. Akimirką žvelgė 
į Jį, paskui palietė lūpomis. Kai tėvas atsisuko, Fjora 
pamatė, kad jo rankos virpa, o akys pilnos ašarų. 

- Leisk man! - sušnabždėjo jis. 

Nubraukęs nuo gražios aukštos Fjoros kaktos plaukus, 
jis pritvirtino galvos apdangalą beveik prie pat plaukų 
šaknų, paskui užleido ant kaktos nėrinius ir privedė 
merginą prie veidrodžio. 

- Žiūrėk! - tepasakė jis. 

Mezginiai atrodė truputį pageltę, tačiau veidas, 
atsispindintis veidrodyje, ir veidas portrete buvo tiesiog 
keistai panašūs. Ta pati švelni rausva oda, ta pati burna, 
daili nosis ir ypač tos pačios miglotos pilkos akys. 

- Na ką? - paklausė Frančeskas. - Ar ir dabar 
tvirtini, kad esi baisi? 

- Ne... ne. Bet kodėl aš ne blondinė kaip ji? Jeigu 
mano plaukai būtų tokios pat aukso spalvos, galėčiau 
neabejoti, jog poetai apdainuos mane ir galbūt aš net 
galėčiau kada nors tapti turnyro karaliene... 

- Kaip madona Simoneta? - nusišypsojo Frančeskas, 
ir linksmi žiburėliai suspindo jo akyse. - Tikiuosi, mano 
dukra nebus kvailai pavydi? Iš tikrųjų visa Florencija 
gėrėjosi šia žavinga moterimi, bet tik tol, kol mūsų 
Lorensas nevedė madonos Klarisos. 

- Kun rudaplaukė! - užsispyrusi patikslino Fjora. 

- Kuri rudaplaukė... ir nelabai graži. O iki vestuvių 
visi nenuleido akių nuo Lukrecijos Donati, Lorenso 
mylimosios, 0 ji brunetė kaip ir tu. 

Taip pat pagarbiai kaip ir anksčiau liesdamas galvos 
apdangalą, Frančeskas nuėmė jį nuo Fjoros plaukų ir 
rengėsi padėti atgal, bet duktė sustabdė jį. 

- Tėve! Kas per dėmės ant jo? 

Frančeskas išbalo ir sumišęs pažvelgė į Fjorą. Jis 
skubiai įdėjo relikviją į skrynelę, kurią užrakino spinton. 

Priėjęs prie portreto, norėjo jį uždengti, tačiau mergina 
pasipriešino. 

- Leisk dar pasižiūrėti! - ėmė maldauti ji. - Tiek 
mažai apie ją žinau. Nei tu, nei Leonarda niekada 
nekalbate su manim apie mano motiną. Pasakėte tik 
tai, kad ji kilminga dama iš Burgundijos. 

- Jos gyvenimo istorija labai liūdna, kankinamai liūdna. 
Mes su Leonarda dažnai ją prisimename. O tu dar per 
jauna... 

- Negali būti per anksti „ką nors sužinoti apie savo 
motiną. Tik jūs galite papasakoti man apie ją, o dabar 
dar ir šitas portretas. Bet juo irgi negali tikėti, juk 
ponas Sandras tik nukopijavo mano veidą. 

- Nejaugi iš portreto tu įstengtum spręsti apie žmogų? 
- nusistebėjo Frančeskas. 

- Be abejo. Pas mūsų pusseserę Jeronimą Paci aš 
mačiau jos portretą, nutapytą seno vienuolio Filipo Lipio, 
mirusio prieš šešerius metus. Tai puikus portretas, 
atspindintis jos grožį, bet jis byloja ir apie jos 
tuščiagarbiškumą, godumą, nenuoširdumą. O šis atvaizdas 
man nieko nesako. 

Frančeskas apstulbo. Fjora, kurią jis įprato laikyti 
maža mergaite ir kuri iš esmės buvo tokia, pasirodė 
turinti tokį psichologės talentą, jog tiesiog sutrikdė jį... 
Jaunoji mergina pajuto tėvo sumišimą ir nusprendė jį 
išnaudoti. 

- O dabar, - pridūrė ji švelniai, - atsakyk į klausimą, 
kurį tau užduosiu... Tos rudos dėmės... Tai kraujas? 

Beltramis nusisuko ir priėjo prie lango. Fjora nusekė 
paskui jį. 

- Atsakyk man, tėve! Aš noriu žinoti! 

- Užmiršau, kad tu moki sakyti “aš noriu“... Taip, 
tai kraujas... jos kraujas... Tavo motina, vaikuti, mirė 
baisiomis aplinkybėmis. 

- Kokiomis? 

- Daugiau nieko manęs neklausinėk, aš neatsakysiu. 
Vėliau tu sužinosi viską. 

- “Vėliau" - kada tai bus? 

- Kai tapsi moterimi. Dabar esi per jauna. Jauna 
mergina turi galvoti apie džiaugsmingus dalykus. Juo 
labiau šventės dieną! Kuo gi ketini pasipuošti eidama 
į turnyrą? 

Fjora nusivylusi patraukė pečiais: 

- Nežinau. Patikėk, aš nelabai trokštu ten eiti. 

- Nenori į turnyrą, nors mūsų vietos - geriausioje 
tribūnoje? 

- Už karalienės vietos. Ir kuo aš besivilkčiau, tai 
neturi didelės reikšmės. Niekas manęs nepastebės. 

- Tik Domenikas Akajolis, Markas Soderinis, Tomazas 
Salvijatis, Lukas Tornabuonis ir dar keletas ne tokių 
įžymių asmenų, - šypsodamasis išvardijo Frančeskas. 

- Tai ir reiškia būtent tai, ką pasakiau - niekas 
nepastebės. 

Ji nepridūrė, kad vienintelis, kuris jai kažką reiškia" 
- tai neprilygstamasis Džulianas Medičis. Bet jis mato 
tik Simonetą Vespuči. Beltramis nusijuokė. 

- Tu labai įnoringa. Bet vis tiek kada nors turėsi 
išsirinkti sau vyrą. 

Fjora paėmė tėvą už parankės, pasistiebė ir pabučiavo 
į švariai nuskustą skruostą. 2 

- Vienintelis vyriškis, kurį aš myliu, bet kuris negali 
manęs vesti - tai tu! 

- O! Toks prisipažinimas vertas atlygio. Turiu tau 
kai ką. 

Išsilaisvinęs iš dukters glėbio, negociantas išėmė iš 
skrynios ryšulėlį, susuktą į šilką, ir ištiesė Fjorai. 

- Imk... Norėjau padovanoti pz tavo šventę, bet 
dabar, man rodos, labai tinkamas r. nentas. 

Merginos akys užsidegė. Kaip ir visi, ji mėgo dovanas 
ir malonius siurprizus. Išraudusi nuo nekantrumo ji atrišo 
baltą šilką ir pamatė auksinį kaktos papuošalą. Jis turėjo 

amalo šakelės formą, o vaisiai buvo iš perlų, vienas 
ašaros formos perlas leidosi iki kaktos vidurio. 

- O tėve! Koks nuostabus! Kieno tai darbas? 

- Girlandajo.. Seniai prašiau jo, bet nemaniau gauti 
taip greitai. Džiaugiuosi galėdamas tau padovanoti šį 
papuošalą. Tu jau tokio amžiaus, kai dera nešioti 
brangenybes. Taigi tikiuosi, neversi manęs eiti į šventę 
vieno. O dabar eik. Turiu pasiruošti banketui Medičių 
rūmuose... 

- Kur damos neįleidžiamos... 

- Kur damos neįleidžiamos. Taip reikia, kai monsinjoras 
Lorensas priima pasiuntinius ir politinius veikėjus. 
Šiandien vakare per turnyrą ir balių damos atsirevanšuos... 

Šventė žadėjo būti graži, kaip visuomet, kai Lorensas 
Puikusis (jis gavo šią pravardę vos jam suėjo dvidešimt 
metų) nutardavo, kad miestas turi patirti keletą valandų 
beprotybės. Šią naktį Florencija nemiegos. Balius vyks 
ne tik rūmuose, bet gatvėse bei aikštėse, kur vynas 
liesis upeliais. 

Kai Fjora, lydima Leonardos ir Chatun, patraukė į 
vietą, kur vyks turnyras, mergina jau buvo pamiršusi 
savo blogą nuotaiką, vos nesutrukdžiusią pasinerti į 
šventės atmosferą. Žydroj padangėj be perstojo skambėjo 
visų bažnyčių varpai, ir kiekvienoje kryžkelėje muzikantai 
bei dainininkai “ šlovino jaunystę, meilę ir gražiausią 
pasaulio miestą Florenciją Namų fasadus dengė 
įvairiaspalvės medžiagos - baltos ir raudonos, apsiūtos 
auksu ir sidabru. Rodės, kad eini pro didžiulę spalvomis 
mirgančią freską. Puošni minia ūžė kaip bičių avilys. 
Drabužiai vėrė akį spalvingumu ir ryškumu. Zmonės 
skubėjo į grandiozinį spektaklį Aikštėse buvo įtvirtinti 
paauksuoti medini;. stiebai. Ant jų plevėsavo vėliavos 
su raudona lelij27,* Florencijos emblema, ir šv.Morkaus 
liūtu - Vene-ijos emblema. 

Į šventę visi ėjo pėsti, kad pasigėrėtų išpuoštu miestu 
ir netrukdytų paprastiems žmonėms linksmintis siaurose 


44 


gatvelėse. Lorensas Medičis, rodydamas pavyzdį, vedė per 
miestą savo garbius svečius, ir visai ne tam, kad 
pademonstruotų jiems savo nepaprastą populiarumą. 

Netoli niūrių aukštų Sinjorijos rūmų Fjora susitiko 
savo draugę Kjarą Albici, žavingą bendraamžę, kurią 
pažinojo nuo vaikystės ir nuo kurios nieko neslėpė... 
gal dėl to, kad Kjara taip pat turėjo tamsius plaukus 
ir pakankamai kandžiai atsiliepdavo apie žmones. Kjara, 
kaip ir Fjora, buvo vietinio didiko duktė ir ėjo į šventę 
lydima auklėtojos bei dviejų ginkluotų tarnų. Kai vynas 
liete liejasi, visuomet galimi nemalonūs susitikimai. 

Susiėmusios už rankų merginos paliko užpakaly savo 
garbingą eskortą. Nors, beje, Leonarda nemėgo Kjaros 
žindyvės, storosios Kolombos kompanijos, mat ši garsėjo 
kaip pati didžiausia Florencijoje paskalų nešiotoja. 

- Maniau, kad neateisi: Kas tave privertė pakeisti 
sprendimą? - paklausė Kjara. 

- Mano tėvas. Jis labai nori, kad per turnyrą būčiau 
su juo. Ta proga padovanojo man šį papuošalą. 

- Koks žavus! Tu nuostabi, - pareiškė jaunoji Albici, 
priekabiai apžiūrinėdama Fjoros šviesiai pilko aksomo 
suknią, derančią prie akių, ir sudėtingą šukuoseną, kuri 
kainavo Leonardai valandą triūso. 

- Tu irgi nuostabi, - nuoširdžiai atsakė' dėkinga Fjora. 
- Panaši į aušrą - visa rausva! 

- Aš nusiteikusi linksmintis, o tu, atrodo, ketini 
sielvartauti. Nejaugi negali išmesti iš galvos to Džuliano 
Medičio? 

- Tyliau! Kenčia ne mano galva, o širdis. O širdžiai 
neįsakysi, - tragiškai atsiduso Fjora, ir jos draugė 
nusijuokė. 

- Tikiuosi, tu susižavėsi kuo nors kitu. Juk nepaskirsi 
viso gyvenimo dūsauti dėl žmogaus, kuris myli kitą. 
Pamiršk  Džulianą ir savo idealiąją meilę... arba 
apsišarvuok kantrybe! 

- Ką tu nori pasakyti? 

- Tai, ką žino visi: brolių Medičių susižavėjimai ilgai 
netveria. Be to, Markas Vespučis darosi pagiežingas. O 
pavydus vyras - didelis nepatogumas. Bet laukdama 
pasikeitimų apsižvalgyk aplinkui. Lukas Tornabuonis daug 
gražesnis už Džulianą, ir jis kraustosi dėl tavęs iš proto. 

Žmogus, apie kurį kalbėjo mergina, pasirodė gatvėje 
su didele kompanija. Linksmi ir triukšmingi jaunuoliai 
apsupo Fjorą su Kjara, atskyrė jas nuo palydos ir 
nulydėjo į turnyro vietą. Pasinaudodamas sumaištimi Lukas 
Tornabuonis išdrįso paimti Fjoros ranką, palaikyti ją 
savojoj ir vogčia pabučiuoti. 

- Ar pažvelgs šiandien į mane švelniau negu paprastai 
jūsų puikiosios akys? - maldaujamai paklausė jis. 

Ji nusišypsojo ir pamanė, kad jis tikrai labai gražus: 
aukšto ūgio, išdidžiai pakelta galva, juodais garbanotais 
plaukais ir tamsiomis degančiomis akimis. 

- Kodėl šiandien? - provokuojamai paklausė ji. 

- Todėl, kad šiandien šventė, kad viskas puiku ir 
jūs dar gražesnė negu paprastai... - Pažeminęs balsą jis 
aistringai pridūrė: - Leiskite man pasikalbėti su jūsų 
tėvu, Fjora! Sutikite tapti mano žmona! 

- Net jeigu pasakyčiau - taip, mano tėvas neduotų 
sutikimo. Jis mano, kad aš dar per jauna... 

- Palikite man bent viltį Aš kovosiu dėl jūsų... 

Lukas buvo vienas iš tų, kurie šį vakarą ketino 
susiremti dvikovoje su Džulianu Medičiu. Sujaudinta 
jaunuolio žodžių Fjora ištiesė jam nosinaitę, kurią tas 
iš karto paslėpė kišenėje. 

- Dėkoju, švelnioji madona, - sušuko jis. - Turiu 
jūsų garbei laimėti pergalę... 

- Na ir kas, jei laimėsi. Vis tiek ne Fjora apvainikuos 
tave ir apdovanos bučiniu, - pareiškė Kjara. - Ne ji 
rungtynių karalienė. 

- Kodėl “jei laimėsi"? Tu abejoji mano drąsa? 

- Nei tavo drąsa, nei jėga neabejoju, puikusis riteri. 
Tačiau būtų nepadoru, jei Džulianas pralaimėtų, juk tai 
jo dama - karalienė. 

Jie pasiekė Santa Kročės aikštę, ir jaunuolis atsiskyrė 
nuo merginų. Aikštės prieigose turnyro dalyviams buvo 
pastatytos palapinės, aptemptos įvairiaspalviu šilku. Pažai 
ir arklininkai, vilkintys auksinės ir raudonos spalvos 
drabužiais, klojo arkliams ant nugarų prabangias gūnias... 
Tai buvo grynaveisliai žirgai iš garsiųjų markizo de 
Mantu arklidžių arba arabiški ristūnai, atvežti iš Venecijos. 
Džulianas Medičis turėjo pasirodyti ant kaštoninio žirgo, 
kurį neseniai Prancūzijos karalius padovanojo savo broliui 
Lorensui. Liudviko XI dvaras nebuvo pats prabangiausias 
Europoje, bet karalius mokėjo stebinti puikiomis 
dovanomis savo draugus ir sąjungininkus. Šitas žirgas - 
akivaizdus to įrodymas. 

Priešais Santa Kročės bažnyčią Florencijos šeimininko 
ir jo svečių garbei buvo pastatyta didelė tribūna, 
drapiruota purpuro ir aukso audeklais. Turnyro karalienės 
sostas kilo centre. Iš abiejų pusių tęsėsi balkonai. Damos 
ir miesto panelės puikiausiais savo apdarais įsitaisė čia 
vyrų, tėvų ar meilužių draugijoje. Jie visi sudarė dvigubą 
spalvingą girliandą, vertą karaliaus dvaro, 0 susispietę 
prieš šilko užtvaras paprasti žmonės, vilkintys ryškiais 
rūbais, negadino vaizdo. 

Ir štai aidint sidabro triūboms, kurias puošė pakabintos 
raudonos lelijos, pasirodė vėliavnešiai su spalvingomis 
plevėsuojančiomis vėliavomis, 0 po jų visi pamatė puikų 
kortežą. Priekyje ėjo nekarūnuotas šios keistos respublikos 
karalius, vilkįs niūrų žalio aksomo drabužį, pamuštą 
sabalų kailiais. Jo krūtinę puošė masyvi aukso grandinė, 
o galvos apdangalą perlai ir rubinai. Jis turėjo dvidešimt 
septynerius metus ir buvo toks pat negražus, koks gražus 
buvo jo brolis. Tačiau koks įspūdingas tas jo negražumas! 
Lorensas Puikusis pasižymėjo aukštu ūgiu, stipriu 
sudėjimu, jo veido bruožai buvo stambūs, nosis ereliška, 

burna didelė, lūpos plonos, plaukai šiurkštūs, juodi. Bet 
jo nedailų veidą žymėjo triumfuojančio genialumo ir 
nepaprasto intelekto atspaudas, ir niekas negalėjo atsispirti 
šios išskirtinės asmenybės kerams. 

Mirus tėvui, Pjero Podagrikui, politinė valdžia atiteko 
broliams. Bet Džulianas liko šešėlyje, o tikru Florencijos 
valdovu tapo, žinoma, Lorensas. Turėdamas vieną iš 
didžiausių Europoje turtą, jis stengėsi draugiškai sugyventi 
ne tik su Italijos valstybėmis, bet ir su Prancūzija, 
Anglija, Vokietija, Kastilija, Aragonu. Bankininkų karalių 
Lorensą Medičį stiprūs draugystės saitai jungė su 
Prancūzijos karaliumi Liudviku XI, kuris parodė negirdėtą 
maloningumą, leisdamas ant Florencijos vėliavų vaizduoti 
senovinę heraldinę raudoną leliją. 

Lorensas pasiekė valdžios viršūnes. Jis praplėtė 
Florencijos sienas, nugalėjo ir išsiuntė į tremtį Pičio 
grupuotę, vedė Romos princesę, ir už visa tai liaudis 
buvo jam dėkinga. Jis pašalino iš Respublikos Tarybos 
daugelį aristokratiškų giminių ir pakeitė jas turtingais, 
bet neaukštos kilmės žmonėmis. Sie žmonės troško 
valdžios, išlaikė visą būrį samdomų žudikų ir nuolat 
buvo pasirengę pašalinti tuos, kurie nepageidaujami. 
Išorinis Lorenso linksmumas ir ramumas slėpė nuolatinį 
jo atsargumą ir įtarumą, paveldėtą iš tėvo, kurį tas savo 
ruožtu perėmė iš savo tėvo Kozimo Vyresniojo, žinojusio, 
jog valdžią gavo iš liaudies, o ne iš Dievo. Taigi 
nekarūnuotasis Florencijos karalius Lorensas Medičis 
valdė, o tuo tarpu jo jaunesnysis brolis Džulianas 
tenkinosi Žavaus princo vaidmeniu ir netroško sau jokios 
naudos. Florencija mylėjo jį už jaunystę, grožį, 
elegantiškumą ir net už beprotiškus poelgius, kurie darė 
jį tik dar žavingesnį... 

Artindamasis prie pagrindinės tribūnos ir vesdamas už 
rankos Simonetą Vespuči, būsimo turnyro karalienę, 
Lorensas Puikusis šypsena ir gestais dėkojo už audringą 
sutikimą, kurį surengė jam minia. Simoneta buvo 

sveikinama beveik taip pat entuziastingai kaip ir Lorensas, 
tik Fjora neapkentė jos su visu savo septyniolikos metų 
įkarščiu. Nepaisant to, ji buvo priversta pripažinti, kad 
varžovė nepaprastai puiki. 

Ji buvo aukšta, liekna, lanksti ir be galo gracinga, 
turėjo ilgą kaklą ir mažą šiek tiek riestą nosytę, dideles, 
juodas kaip danielės akis. Simoneta išdidžiai laikė pakėlusi 
savo dailią galvutę, apgaubtą aukso spalvos plaukų, 
perpintų auksine juosta ir papuoštų perlais. 

Jos apdaras, išsiuvinėtas aukso lapais, irgi spindėjo 
perlais, kuriuos ji beprotiškai mėgo. O virš suknelės - 
karalienės mantija. Simoneta buvo tokia nuostabi, kad 
Fjoros širdis susigniaužė: niekada ji nebus tokia tobula! 
Simoneta - vienintelė, ji nepakartojama... 


- Pripažįstu, ji graži, - nepatenkintu tonu komentavo 
Kjara, - bet šitas atviras jos garbinimas, - O ji, be 
abejo, yra ne tik Džuliano, bet ir Lorenso meilužė; šis 
jai kuria eiles, nekalbant jau apie po jos kojomis 
besivoliojančius silpnapročius Botičelį ar Polajuolą - turi 
kažką šokiruojančio. Po velnių, juk ji ištekėjusi! Ar 
negalėtum man pasakyti kur šiuo metu yra Markas 
Vespučis? 

Simoneta buvo ištekėjusi. Ji gimė turtingoje Genujos 
šeimoje. Būdama šešiolikos, prieš šešerius metus, ji 
ištekėjo už Marko Vespučio, vyriausiojo kilmingos ir 
garbingos Florencijos šeimos sūnaus. Pirmą kartą viešai 
pasirodžiusi per Lorenso Medičio ir princesės Klarisos 
Orsini vestuvių iškilmes ji pavergė ne tik abu brolius, 
bet ir visą miestą. Ja buvo žavimasi, ją vadino “Genujos 
žvaigžde"... 

- Tuščiai ieškau, - atsiduso Fjora, - aš nematau jo. 

- Todėl, kad jo čia nėra. Taip pat ir madonos 
Klarisos. Ji saugo orumą ir liko namuose tuo metu, 
kai jos vyras ir svainis kelia šventę, kad išaukštintų savo 
"žvaigždę". Nebūk naivi! Ir Venecijos pasiuntinys - tai 
tik patogi dingstis! Dėl Dievo meilės, kokią miną tu 

nutaisei! Privalai laikytis taip pat išdidžiai kaip Simoneta. 
Kada pagaliau suprasi, jog turi teisę didžiuotis savimi? 

Fjoros akys suliepsnojo. 

- Aš didžiuojuosi tuo, kuo mano tėvas padarė mane, 
ir didžiuojuosi vardu, kurį turiu. To pakanka? 

- Ne! Atėjo laikas suprasti, kad tu jau ne maža 
mergaitė, 0 jauna mergina... ir labai kerinti. 

Fjora iš visos širdies nusijuokė. 

- Mano tėvas ir Leonarda sako tą patį Atrodo, 
patikėsiu jumis trimis. 

- Ir gerai padarysi! Kiti, beje, irgi stengiasi įtikinti 
tave, kad asistuoja tau ne dėl tavo turto. Tiesiog 
stebiuosi, iš kur tavo galvoje šios keistos mintys? 

- O! Tai prasidėjo dar mano vaikystėje. Turėjau 
aštuonerius ar septynerius metus, kai kartą dona 
Jeronima... 

- Tavo teta? 

- Taip, tėvo pusseserė. Ji su drauge išėjo į sodą, 
kur žaidžiau, ir palietusi mano plaukus ištarė: “Kokia 
negraži ši mažytė. Tikra čigonė! Jeigu neturėtų tokio 
kraičio, nė vienas jaunuolis nepanorėtų jos, kai ji taps 
mergina". 

- Ir tu patikėjai? Ji jau užmokėjo už šituos žodžius: 
jos sūnus tikras monstras. 

- Prašau, nebekalbėkim daugiau apie tai. Čia ne 
laikas ir ne vieta. 

Į tribūną rinkosi žmonės. Karalienė užėmė savo vietą 
soste, iš vienos pusės atsisėdo Lorensas Puikusis, 0 iš 
kitos - Venecijos pasiuntinys Bernardas = Bembo. 
Frančeskas Beltramis su Kjaros dėde prisijungė prie 
merginų, sėdinčių šoniniame balkone, artimiausiame nuo 
tribūnos. 

- Na ką, jaunosios damos, tikiuosi jūs patenkintos 
savo vietomis? - paklausė Beltramis. - Nepražiopsosit nė 
vieno rungtynių momento, nieko, kas vyksta karalienės 
tribūnoje. 

Tai iš tikrųjų buvo įdomu, ir abi draugės įdėmiai 
sukluso, mat skelbė atvykstančiųjų į tribūną pavardes. 
Pirmiausia tai buvo Sinjorijos princai, paskui sekė pačių 
turtingiausių ir įžymiausių miesto žmonių pavardės. Toliau 
- sinjoro įprastiniai palydovai: filosofas medikas Marsilijas 
Fičinas, aiškinantis Lorensui Platono doktriną, poetas 
Andželas Policianas, kuris auklėjo Lorenso Puikiojo sūnų, 
trys seserys Mediči - Bjanka, Marfja ir Nanina, 
mokslininkas astronomas Paolas Toskanelis. Pastarąjį Fjora 
gerai pažinojo, nes mokėsi su juo astronomijos, taip 
kaip su kitais mokytojais graikų ir lotynų kalbų, 
matematikos, dainavimo, šokių, eilėraščių rašymo meno 
ir kitų dalykų, kurių dėka turtingų Florencijos šeimų 
merginos buvo vienos iš labiausiai išsilavinusių Europoje. 
Šalia senojo metro stovėjo jo mylimas mokinys Amerigas 
Vespučis, jaunasis Simonetos svainis.“ Užsimerkęs jis 
kramtė sau nagus ir į nieką nežiūrėjo. Visi žinojo, kad 
jam terūpi Žvaigždės, todėl nekreipė į jį dėmesio. 

Stiprus smūgis alkūne sugrąžino Fjorą į tikrovę. 

- Žiūrėk! - susijaudinusi sušnibždėjo Kjara. - Kas ten 
toks? 

- Kur? 

- Argi nematai žmogaus, kuris rengiasi atsisėsti šalia 
monsinjoro Lorenso? Aš jo niekad nemačiau. Tikriausiai 
svetimšalis. 


Maloniu gestu Lorensas Puikusis pakvietė nepažįstamąjį 
atsisėsti kairėje nuo savęs. Kokių dvidešimt penkerių 
trisdešimties metų, jis buvo aukšto ūgio, o laikysena 
rodė jį esant ir sinjorą, ir karį. Virš plačių pečių kilo 
juodaplaukė galva išdidžia veido išraiška. Stambūs 
žandikauliai ir nosis bei plonos pašaipios lūpos neleido 
jam pretenduoti į graikišką kraujo grynumą, bet kai jis 
šypsodavosi, pasirodydavo akinamai balti dantys, o rudose 
akyse švietė protas bei ironija. Nerūpestingai užsimestas 
apsiaustas neslėpė auksinės grandinės, prie kurios buvo 
pritvirtintas ragus nunarinusio avino atvaizdas. 

- Tėve, - maldaujamu balsu paprašė Fjora, - ar 
negalėtum mums pasakyti... 

- „ kas tas įdomus užsienietis? - pabaigė Beltramis, 
pašaipiai  šypsodamasis smalsuolėms. - Tai Filipas de 
Selonžė, Auksinės vilnos ordino riteris ir ypatingasis 
hercogo Karolio  Burgundiečio pasiuntinys. Hercogas 
vadinamas  Drąsiuoju, nes jis beprotiškai narsus ir 
nesutramdomai išdidus, dėl ko dažnai neišvengia pavojų. 
Filipas de Selonžė atvyko tik šiandien ryte ir todėl jo 
pono herbo nėra šalia mūsų ir Venecijos herbų. O 
dabar pamirškite jį, prasideda turnyras... 

Vėl suaidėjo triūbos, o vėliavnešiai pakėlė vėliavas, 
ir sveikinami minios šūksnių išsirikiavę pasirodė riteriai, 
pasirengę grumtynėms. Jie dėvėjo paprastus šarvus, bet 
ginklai buvo paauksuoti, o šalmai kuo įmantriausių formų 
bei papuošti įvairiaspalvių plunksnų kaskadomis. 

Džulianas po sidabro ir aukso kirasa dėvėjo raudono 
1 balto aksomo tuniką, nusėtą perlais, 0 ant auksinio 
skydo žvilgėjo didžiausias Medičių briliantas. Jaunuolis 
spinduliavo jaunyste ir džiaugsmu. Rankose jis laikė 
vėliavą su daug kam nesuprantama simbolika, kainavusia 
daug triūso Botičeliui. Bet niekam nekėlė abejonių, kad 
ant aleksandrietiškos taftos, apsiūtos auksu, pavaizduota 
Paladė labai panaši į Simonetą. Aukso raidėmis švietė 
prancūziškas užrašas: “Nepakartojamoji". 

Fjora tuo metu žvalgėsi į ją sudominusį svetimšalį. 
Jos akys dažnai susitikdavo su Burgundijos pasiuntinio 
akimis, ir jai tekdavo nukreipti žvilgsnį patiriant keistą 
drovumo ir slapto pasitenkinimo jausmą. 

Varžybos baigėsi įsimenančiom dvikovom. Šiaip jau 
kariai buvo mandagūs ir jaunasis Medičis lengvai nugalėjo 
beveik visus priešininkus. Tik su dviem jam teko pavargti. 

Pirmasis buvo Lukas Tornabuonis, ant kurio šalmo 
pleveno mažytė baltai auksinė Fjoros nosinaitė. Jis padėjo 
daug pastangų, kad nugalėtų jaunąjį Medičį, bet taip ir 
neįstengė to padaryti. Kaip ir ankstesni priešininkai, 

jis buvo išmuštas iš balno, ir Fjora pajuto susierzinimą. 
Visai ne tam davė ji šitam kvailiui savo ženklą, idant 
jis būtų išvoliotas purve. 

Antrojo riterio pasirodymo niekas nesitikėjo. Džulianą 
jau ketino paskelbti nugalėtoju, kai su paprasta ginkluote 
į dvikovą stojo dar vienas riteris. Tai buvo neaukštas, 
negražus juodaplaukis jaunuolis. Jį pamatęs, Lorensas 
suraukė antakius. 

- Tu per vėlai atėjai, Frančeskai Paci. Kodėl tau tik 
dabar kilo noras dalyvauti varžybose? 

- Todėl, kad nenorėjau persirenginėti. Aš pasirodžiau 
savo laiku, juk turnyras dar nesibaigė. 

- Na ką gi. Jeigu nori pasigalynėti su mano broliu... 

- Su juo ar su kuo kitu, tai neturi reikšmės. Tetrokštu 
vieno - gauti karūną ir nuostabiosios Simonetos bučinį. 
O gal šios malonės skirtos tik tavo broliui? 

- Pamėgink iškovoti jas! - įniršęs sušuko Džulianas. 
- Bet tai nebus lengva... 

- Dar pamatysim! 

Dvikova nebuvo galantiška. Pacis kovėsi piktai, o 
Džulianas įnirtingai. Jie pasikeitė keletu smūgių ir 
susilaukė publikos aplodismentų. Fjorai irgi patiko kova 
be nuolaidų. Šių grumtynių metu pagaliau išnyko ironiška 
šypsena iš Filipo de Selonžė veido. Iki šiol užsienietis 
žiūrėjo į šį turnyrą kaip į vaikų žaidimą. 

Pagaliau Pacis pralaimėjo ir pasišalino, lydimas pašaipių 
minios šūksnių, prie kurių Fjora iš visos širdies prisidėjo. 
Nugalėtasis buvo nekenčiamosios Jeronimos vyro brolis, 
o ji nekentė visų Pacių. Pacis vos tramdė savo priešiškumą 
Medičiui. Žmonės kalbėjo, jog Frančeskas mėgino Jėga 
palenkti sau Simonetą. Fjora džiaugėsi matydama jį 
pralaimėjusį ir beveik užmiršo pagrindinį šventės momentą 
- turnyro nugalėtojo karūnavimą. 

Simoneta uždėjo žibuoklių vainiką Džulianui ant galvos 
ir pabučiavo jį ilgesniu bučiniu, negu to reikalavo 
aplinkybės. Minia pratrūko ovacijomis, vyrai šaukė, o 

moterys verkė iš susižavėjimo. Atrodė, linksmybei nebus 
galo, bet staiga kažkoks jaunuolis galvotrūkčiais atlėkė 
iš tribūnos ir sustojo prieš karalienės sostą. Tai buvo 
liesas kaulėtas žmogus, kurio gelsvi plaukai priminė 
šiaudus. Jo šviesios, bet rūsčios akys atrodė kaip vienuolio 
ar pranašo. 

- Mano sesuo, - ramiai ištarė jis, - ar neatrodo tau, 
kad tavo vieta šalia vyro, 0 ne čia, kur jo nėra? 

- Dieve! - susižavėjusi iškvėpė Fjora. - Štai ir mūsų 
Amerigas nusileido iš dausų... 

- „„ kad pamokytų genujietę, - tęsė Kjara. - Ar bus 
naudos iš to Vespučiams, kad aiškiaregis kišasi į šeimos 
reikalus? 

Bet tuo tarpu į ramybės drumstėją kreipėsi Lorensas 
Puikusis. 

- Eik šalin, Amerigai Vespuči! Simoneta karaliauja 
Florencijoje dėl savo grožio, ir jūs privalote tuo didžiuotis. 
Jeigu jos vyras Markas nepanoro lydėti Žmonos, tai mes 
apgailestaujame, bet nieko negalime padaryti. 

- Jis per daug gerai žino, kad nebūtų čia 
pageidaujamas. Išeinu todėl, kad tu įsakai, bet turi Žinoti, 
jog šeima nepritaria... 

Kažkas priėjo ir timptelėjo jį už rankovės. Fjora 
pažino savo dailininką. Sandras Botičelis ir jaunasis 
Vespučis buvo geri draugai. Nepaisant visko Fjora ir 
Kjara jau norėjo viešai palaikyti Amerigą. Tačiau Fjoros 
tėvas ir Kjaros dėdė ėmė jas tramdyti. 

- Turi žinoti, kad šie žmonės nemėgsta, kai užgaunami 
jų stabai, - nepatenkintas sumurmėjo Albicis. - Mes jau 
patyrėme Medičių kerštingumą savo kailiu, ir aš nenoriu 
vėl iškeliauti tremtin kaip mano tėvas. 

Frančeskas pasitenkino tuo, kad nusišypsojo dukrai ir 
privertė ją atsisėsti į vietą, juk spektaklis dar nesibaigė. 
Ji atsisėdo ir nejučia žvilgtelėjo į burgundietį pasiuntinį, 
bet tučtuojau nusisuko, paraudusi iki plaukų šaknų. Tas 

įžūlus žmogus ne tik išdrįso nusišypsoti jai, bet ir 
pasiuntė bučinį... 

Tuo metu, kai riteriai grįžo į palapines persirengti, 
Lorensas Puikusis privedė prie Simonetos sosto žmogų, 
pastačiusį visą šitą  grandiozinį spektaklį, sukūrusį 
kostiumus ir dekoracijas. Tai buvo Andrėjas di Čonis, 
žinomas  Verokjo vardu - įžymiausias Florencijos 
dailininkas ir skulptorius. Mokiniai veržėsi patekti į jo 
dirbtuvę, ten mokėsi ir Botičelis. 

Ošiant minios aplodismentams jis pasirodė paprastais 
drabužiais, dėl kurių jį galėjai palaikyti valstiečiu. Tai 
buvo neaukštas Žmogus didele galva, juodais garbanotais 
plaukais. Šalia ėjo jo mylimiausias mokinys, padėjęs 
surengti šventę. Visų žvilgsnius prikaustė šis liesas, 
nepaprastai aukštas blondinas, kurio grožis buvo nuostabus 
tarsi graikų dievo. Jis atrodė nelyginant Hermis, grįžęs į 
žemę. Verokjas sveikinimūs priėmė drovėdamasis, o graikų 
dievas ramiai nusilenkė ir nusišypsojo, netardamas nė 
žodžio. 

- Dėde, - pareiškė Kjara, - jeigu šis jaunuolis 
dailininkas, turi užsakyti jam mano portretą. Noriu jam 
pozuoti... 

- Padūkusi mergiotė! Galėsi paprašyti to savo vyro, 
kai jį turėsi. Be to, aš nežinau jo vardo... 

- Jo vardą galiu pasakyti. Tai Florencijos apylinkėse 
gyvenančio notaro sūnus. Neseniai su juo turėjau reikalų. 
Jaunuolio vardas Leonardas da Vinčis, ir Verokjas jį 
labai vertina. Šis keistas jaunuolis nepaprastai talentingas. 

- Leonardas? Man labai patinka šitas vardas. Primena 
tavo auklėtoją, - nusišaipė Kjara. 

Fjora gūžtelėjo pečiais. 

- Ką reiškia vardas? Be to, šis jaunuolis per daug 
gražus, kad sietųsi su Leonarda. 

Naktis atėjo greitai. Staiga tarsi mostelėjus burtų lazdele 
aikštėje įsižiebė fakelai. Vėl į tamsų dangų pakilo triūbų 
vamzdžiai. Lorensas padavė ranką Simonetai ir padėjo jai 

nusileisti nuo sosto. Fakelų šviesoje jaunoji moteris 
spindėjo nelyginant Žvaigždė... 

- Mano draugai, - savo dusliu balsu ištarė Lorensas 
Medičis. - Kviečiu visus šokti! 

Tie, kurie sėdėjo už monsinjoro, irgi paliko savo 
vietas. Fjora pastebėjo, kad nepažįstamasis neatitraukia 
nuo jos žvilgsnio. 


Antras skyrius 
Burgundijos pasiuntinys 


- Madona, patikėkite, aš buvau pasiryžęs geriau mirti 
negu būti nugalėtas jūsų akyse. 

Klūpodamas ant kelių Lukas Tornabuonis maldavo 
Fjoros atleidimo. Kambaryje buvo nedaug žmonių, beveik 
visi pakviestieji šoko gretimoje salėje, aidint violos, arfos 
ir fleitos garsams. 

Kaip ir visos florentietės, Fjora dievino muziką, bet 
šiandien vakare ji mieliau jos klausėsi, 0 ne šoko. 
Pradėdamas pokylį Džulianas laikė Simonetą už rankos, 
ir Fjorai šis spektaklis buvo tiesiog nepakeliamas. Ji 
pasišalino į tylų kambarį, kad truputį nusiramintų... Deja, 
čia paskui ją atsekė šis žaliūkas. Už karštą prisipažinimą 
ji apdovanojo jį pikta šypsena. 

- Galbūt mirti ir buvote pasirengęs, bet tik ne 
supykinti monsinjorą Lorensą, - pareiškė ji. - Visi žinojo, 
kad nugalėti turi Džulianas, juk Genujos žvaigždė yra 
turnyro karalienė. Kaipgi ją nuvilsi, kai tas, kas nuvilia 
Simonetą, nepatinka Lorensui. 

- Ar tik nenorite pasakyti, kad aš... pasidaviau? 

- Labai panašu. Juk jūs, Lukai, du kartus stipresnis 
už Džulianą ir aukštesnis už jį puse galvos. Pralaimėti 
Lorensui - dar suprantama, bet jo brolį turėjote nugalėti. 
Aš drįsau tikėtis, kad mano dovana atneš jums pergalę. 
Bet jūs nieko nepadarėte... grąžinkite man ją! 

Jaunuolis prispaudė ranką prie krūtinės, gindamas 
brangiąją dovaną. 

- Nebūkite tokia žiauri! 

- Nemėgstu nugalėtųjų. Grąžinkite nosinaitę. Ji skirta 
ne pralaimėjusiojo ašaroms šluostyti. 

Garsus juokas privertė jaunąją merginą atsisukti. 

- Puiku, madmuazele! Nepaisant savo jaunumo, jūs 
labai įžvalgi... 

- Ką norite tuo pasakyti? - išdidžiai paklausė Fjora. 

- Tai, kad jūsų, kaip ir manęs, neapmulkino ši karinga 
komedija, ką tik visiems suvaidinta. Dekoracijos buvo 
šaunios, O vaidmenys atlikti prastai. 

- K; tai reikia? - sugriaudėjo Lukas, artindamasis 
prie ramybės drumstėjo, kas leido merginai konstatuoti: 
nors Tornabuonis buvo daug aukštesnis už Džulianą, 
tačiau burgundietis ūgiu pralenkė ir Tornabuonį. 

- Man rodos, viskas labai aišku, - paniekinamai tarė 
Selonžė, ir kraujas užliejo Fjoros skruostus. - Mes 
pamatėme puikų spektaklį, kuris neturi nieko bendra su 
tikrais turnyrais. 

- Kaip jūs tai sužinojote? Mes tikrai kovojome 
kurtuaziškai... 

- Jūs tai vadinate kurtuaziškumu? O aš vadinčiau 
simboline kova... arba netgi ne kova. Jeigu norite sužinoti, 
kas yra tikras turnyras, - apsilankykite Briuselyje, Briugėje, 
Gente arba Dižone. Galėsite įsitikinti kaip mūsų 
ginkluotė tarnauja mums kovciant... su tokiais Žmonėmis 
kaip jūs! 

Iš pykčio kraujas mušė Lukui į veidą ir ištraukęs iš 
puošnių makštų durklą jis puolė tą, kuris taip įžūliai jį 
provokavo. 

- Jūs pasigailėsite savo žodžių! 

Filipas de Selonžė net nepakeitė pozos ir su atlaidžia 
šypsena žvelgė į puolantįjį tarsi į mažvaikį. 

- Ką jūs ketinate daryti? Įrodyti savo drąsą čia be 
dingsties... ar užmušti mane? 

- Noriu tučtuojau susikauti su jumis šių rūmų sode! 
Einate, ar turiu jums suduoti? 

- Jūs tikrai to reikalaujate? 

- Taigi, reikalauju! 

- Dieve mano, koks jūs nuobodus! Pageidaujate 
atsidurti lovoje su dviem ar trim žaizdom? Man rodos, 
šį vakarą galima praleisti geriau. 

- Kaip, pavyzdžiui? 

- Na... prisigerti, sakysim. Monsinjoro Lorenso vyrai, 
nors jie ir ne iš Burgundijos, verti dėmesio. Arba pašokti 
su žavinga dama. Aš labai pageidaučiau, kad eitumėte 
iš čia šalin. Jau seniai trokštu užimti jūsų vietą šalia 
žavingosios madmuazelės, kurios man dar niekas nesutiko 
pristatyti. , 

Pasigirdo žemas duslokas balsas, ir staiga pasirodė 
aukštas Lorenso Puikiojo siluetas. Abu vyriškiai pagarbiai 
atsitraukė per žingsnį, sveikindami jį. 

- Tai neapsižiūrėjimas, kurį noriu atitaisyti. Madona 
Fjora, leiskite jums pristatyti grafą Filipą de Selonžė, 
Auksinės vilnos ordino riterį, monsinjoro Burgundijos 
hercogo pasiuntinį. Tikiuosi, mesire Filipai, kad jūs 
tinkamai įvertinote suteiktą jums garbę pasveikinti doną 
Fjorą Beltrami, vieną iš pačių gražiausių miesto perlų 
ir mano labai gerbiamo žmogaus dukterį. Jūs patenkintas? 

- Visiškai, monsinjore! 

Filipas nusilenkė Fjorai, tarsi ji būtų karalienė. 

- Būkite malonus, eikite į mano kabinetą, Savalijas 
jus palydės. O jus, žavingoji Fjora, prašau suteikti man 
malonumą pašokti su jumis. 

Įtempta atmosfera atlėgo lyg mostelėjus burtų lazdele. 
Priešininkai išsiskyrė: Filipas de Selonžė nusekė paskui 
rūmų apsaugos kapitoną, o Lukas Tornabuonis pasiūlė 
ranką šviesiaplaukei damai, pasirodžiusiai pačiu laiku. 
Tuo tarpu Fjora pasuko į šokių salę. Lorensas aukštai 
pakėlė dailią jos ranką tarsi gėrėdamasis savo dama. 

Kol muzikantai grojo preliudiją, jie atsistojo antros 
šokančiųjų eilės priekyje. 

Šokis reikalavo didžiausio meistriškumo, ir Fjora su 
jaunystės įkarščiu atsidavė šiam maloniam užsiėmimui. Ją 
svaigino tai, kad šoka su žmogumi, kurį daugelis vadina 
princu, ir kad daugelis seka ją akimis. Pirmą kartą 
jaunoji mergina patyrė malonumą dėl to, kad visi gėrisi 
ja. Tai ji suprato iš pasikeitusio Lorenso veido. Jis 
žvelgė taip, lyg niekad anksčiau nebūtų jos matęs. Fjora 
pasijuto raustanti nuo jo atkaklaus žvilgsnio. 

- Kiek tau metų? - netikėtai paklausė Lorensas. 

- Septyniolika, monsinjore. 

- Nejaugi? Aš duočiau daugiau. Tai, be abejo, todėl, 
kad tu išdidžiai laikai galvą ir žiūri tiesiai į akis. 
Dauguma tavo amžiaus mergaičių nuleidžia akis išgirdę 
bet kokį žodį, ir manau, kad čia yra nemažai apsimetimo. 
Tau šitai visai nebūdinga! Visose situacijose tu išlieki 
rami... bent jau taip atrodo iš šalies. 

- Taip sakote dėl to, jog nenualpau, kai pakvietėte 
mane? (Fjora muzikaliai nusijuokė, ir malėnus jos balso 
tembras suteikė jai dar didesnio žavumo.) Mano ramumas, 
tiesą sakant, apgaulingas. Aš moku pykti, taip pat 
raudonuoti. 


- Mačiau... ir tai žavu! Ar tėvas neketina leisti tavęs 
už vyro)? 

- Nemanau, kad jis to jau nori... Ir aš taip pat, 
sinjore  Lorensai... Be to, vietinės merginos neteka 
anksčiau kaip sulaukę dvidešimties. 

- Kokia tu keista būtybė! Daugelis mergaičių jau nuo 
dešimties metų svajoja apie vedybas, ir, kaip mačiau, 
tau nestinga dūsautojų. Kai du vyriškiai ketina susikauti, 
tai jau pakankamas įrodymas. Nė vienas iš jų nesijaudino 
tavo širdies? 

- Ne. Juo labiau kad kautis jie ketino ne dėl manęs, 
o dėl to, kaip vyksta turnyrai čia ir Burgundijoje.. 

- Koks šiurkštumas! Jei būčiau žinojęs, būčiau liepęs 
juos suimti. Su gražia moterimi galima kalbėti tik apie 
ją. Teisybę sakant, aš nusivylęs. 

- O aš ne, - ramiai atsiliepė Fjora. .- Mat, monsinjore, 
aš nesu tikra, kad man asistuojama vien dėl manęs... 
Dažnai girdžiu kalbas apie savo tėvo turtus, O aš 
vienintelė jo duktė. 


Lorenso ranka dar stipriau suspaudė Fjoros liemenį. 
Jis palinko prie merginos ir griežtai pasakė: 

- Tokios mintys netinka tavo amžiui. Neprivalai jomis 
sukti sau galvos. Džiaukis, kad esi jauna, žavinga ir gali 
suteikti laimę tam, kurį pamilsi. Pradedu manyti, kad 
Beltramio rūmuose nėra nė vieno gero veidrodžio... 

Šokančiųjų pora persiskyrė, o finalinio susitikimo metu 
Lorensas Puikusis pašaipiai šyptelėjo Fjorai: 

- Aš tau atsiųsiu vieną. O dabar grąžinu tau laisvę, 
žavusis paukšteli. Išeinu, nes to reikalauja politiniai 
reikalai... 

Šokantieji sustojo priešais garbingas vietas, kur sėdėjo 
Lukrecija Tornabuoni, Lorenso ir Džuliano motina, 
stambi, impozantiška dama, vilkinti juodo aksomo suknią, 
išsiuvinėtą sidabru, ir Klarisa, rudaplaukė Klarisa Orsini, 
Lorenso žmona, juodo brokato suknia su aukso mantija. 
Fjora padarė pagarbų reveransą, o tada pasitraukė, akimis 
ieškodama  Džuliano, kad įsitikintų, ar jis matė jos 
triumfą. Bet jaunuolis sėdėjo prie Simonetos kojų ir 
nekreipė dėmesio į šokančiuosius. Jis žvelgė į nuostabiąją 
genujietę, kuri dažnai šypsodamasi palinkdavo prie jo. 
Abu jie sudarė tokį nuostabų kurtuazinės meilės ir 
riteriškumo paveikslą, kad Fjora, pamiršusi savo pavydą, 
gėrėjosi jais - šita baltumo simfonija,  spindinčiais 
brangakmeniais ir švelniai šviečiančiais perlais. Bet 
jaunosios moters tobulumas turėjo kažką tokio trapaus, 
kad Fjora apstulbo. Baltutėlė Simonetos oda, rodos, tapo 
dar baltesnė. Gili dekoltė atidengė puikią krūtinę, tačiau 
raktikaulių kontūras buvo ryškesnis negu anksčiau. O 

jos ranka, padėta ant Džuliano peties, atrodė tiesiog 
perregima... Nejaugi Simoneta serga? Ši mintis tiesiog 
nutvilkė Fjorą. Netikėtai ji pajuto persmelkiantį gailestį. 
Nejaugi Kūrėjas leis kažkokiai ligai sugadinti vieną iš 
puikiausių savo kūrinių? Simoneta per daug jauna ir 
linksma, kad žvelgdamas į ją kas nors galėtų įsivaizduoti 
kapo tamsą. 

Jausmas, jog yra stebima iš už nugaros, privertė 
jaunąją merginą nejučia atsisukti taip netikėtai, kad ji 
susidūrė su žmogumi, kurio niekad anksčiau nebuvo 
mačiusi. 

- O! Prašom man atleisti, - tarė ji prancūziškai. 

Žmogus, rodės, nieko nepastebėjo. Nemirksėdamas jis 
žvelgė į Džulianą ir Simonetą. 

- Deja, - tarė jis, - tai neišvengiama. Jūs manote, 
kad dona Simoneta per daug jauna, kad mirtų? Ir kad 
bus gaila... 

- Kaip jūs sužinojote? - apstulbo Fjora. 

- Aš to nežinau: aš tai jaučiu, aš tai girdžiu. Kartais 
man taip būna. O dėl šios damos, tai neužmirškite, ką 
jums sakau šį vakarą: jai liko gyventi ne daugiau kaip 
penkiolika mėnesių. Florencija liūdės, bet jūs to 
nepamatysite. 

Netikėtas kartėlis suspaudė Fjoros širdį. 

- Kodėl? Argi... aš irgi... mirsiu? 

Niūrus nepažįstamojo žvilgsnis paskendo Fjoros akyse, 
ir jai atrodė, kad šis žmogus gali perskaityti viską, kas 
dedasi jos sieloje. 

- Ne... galbūt jūs jausitės įskaudinta, tačiau būsite 
toli nuo čia ir nemanau, kad laiminga. 

- Aš būsiu... toli? Bet kur?.. 

Jis nutraukė ją kaulėtos rankos mostu ir tučtuojau 
pasišalino. Fjora žiūrėjo į jo juodą apdarą, primenantį 
mediko drabužius, ir sekė jo tolstančią figūrą. Vyriškis 
išsiskyrė iš aplinkinių savo aukštu ūgiu ir gobtuvu, 
susegtu auksine sagtimi. Fjora troško pulti paskui jį, 

tačiau negalėjo net krustelėti iš vietos. Jai šalo krūtinė. 
Ištarti žodžiai dvelkė nesuprantama grėsme, ji buvo 
pagauta siaubo ir jos protas neįstengė susidoroti su visu 
tuo. 

Kjaros balsas pažadino ją iš sustingimo ir privertė 
krūptelėti. 

- Atvedžiau tau nelaimingąjį, kuris nedrįsta stoti tavo 
akivaizdon. Jis įsitikinęs, kad niekini jį, bet aš tvirtinu, 
jog nesi tokia Žiauri! 

Fjora žvelgė į savo draugę ir jaunąjį Tornabuonį 
nieko nereginčiomis akimis. Jie, pamatę, kad ji mirtinai 
išblyškusi, susirūpino. Kjara apkabino draugę, norėdama 
ją prilaikyti. 

- Kas atsitiko? Susirgai? Tu visa drebi... Lukai, atnešk 
jai taurę vyno, ji tuoj apalps. 

Jaunuolis, stumdydamas minią, puolė prie vieno iš 
bufetų, kurie buvo kiekvienos salės kampe. O Kjara 
privedė draugę prie lango nišos ir pasodino ant suolelio, 
apkrauto pagalvėlėmis. Fjora pakėlė vis dar virpančią 
ranką prie kaktos ir silpnai nusišyopsojo draugei. 

- Nusiramink, jau daug geriau. Nežinau, kas atsitiko, 
man rodos, aš išsigandau. 

- Išsigandai? Tu, kuri nieko ir niekada nebijai? Dieve 
mano, kas gi tave išgąsdino? 

- Kažkoks nematytas žmogus. Gal pastebėjai jį? 
Aukštas ir šiek tiek gunktelėjęs. Jo niūrus veidas, trumpa 
barzda, žili plaukai. Vilki ilgais juodais rūbais su aukštu 
gobtuvu. Ką tik jis buvo čia... 

- Atrodo, mačiau jį, bet nežinau. Ko gi tu išsigandai? 

- Jis pasakė man baisių dalykų. Anot jo, Simoneta 
mirs kitais metais. O aš būsiu tada toli nuo čia ir 
labai nelaiminga. 


Kjaros akys suliepsnojo. 

- Aiškiaregis! Tai nuostabu! Būtinai turiu su juo 
pasikalbėti, noriu, kad jis man pasakytų... 

Ji jau ketino pulti jo ieškoti, bet Fjora sulaikė draugę 
tvirta ranka. 

- Lik čia! Tai ne toks žmogus, kurio galima klausinėti 
apie ateitį. Kai jis žiūri, gyslose stingsta kraujas. Ir dar 
prašau tave: niekam nė žodžio apie tai, ką pasakiau. 

Kjara nusileido, bet iš jos veido Fjora matė nejtikinusi 
jos. Laimei, grįžo Lukas su stiklu saldaus vyno ir Fijora, 
kad suteiktų malonumą įsimylėjėliu,  nugėrė keletą 
gurkšnelių. Zvelgdamas į ją atsidavusio šuns akimis, jis 
buvo laimingas, kad Fjoros skruostai kiek paraudo. 

- Jums geriau, ar ne? Ką įsakysite?.. 

- Mus domina viena asmenybė. Pamėginkite sužinoti, 
kas jis, - tarė Kjara. 

- Kokia asmenybė? 

Jaunoji mergina ėmė dėstyti tai, ką apie jo išvaizdą 
sužinojo iš Fjoros, bet ši sulaikė ją: 

- Nesivargink! Aš jį matau, jis kalbasi su ponu 
Petručiu... 

Atsisukęs Lukas pasižiūrėjo nurodyta kryptimi ir 
suraukė antakius. 

- Teisėjas - paskutinis žmogus, su kuriuo šis burtininkas 
turės malonumo kalbėtis prieš patekdamas ant laužo. 

- Burtininkas? Ir tu jį pažįsti? 

- Aš nepažįstu jo, bet žinau, kas jis, - išdidžiai 
patikslino Lukas. 

- Tai nesvarbu! Kalbėk! Papasakok, ką Žinai, nekankink 
mūsų. | 

- Na tai žinokite, smalsiosios gražuolės, kad šis žmogus 
vardu Demetrijas Laskaris. Jis tvirtina, kad jo giminė 
kilusi iš Bizantijos imperatorių. Tai graikų medikas, ir 
mano pusbrolis Lorensas labai vertina jo Žinias ir tikisi, 
kad jis grąžins jam uoslę. Lorensas netgi padovanojo 
jam namą netoli nuo Fjezolės. Kalbama, kad ten vyksta 
keisti dalykai... ten iškviečiamas velnias! 


63 


Šnekėdamas Lukas vis žemino balsą. Baigė jis savo 
pasakojimą dramatišku šnibždėjimu. Jis tiesiog turėjo 
talentą siutinti Fjorą. 

- Mes turime vilą Fjezolėje, bet niekad nieko 
negirdėjome apie graikų mediką. Jei tik žmogus nepanašus 
į kitus, iš karto apie jį pradedama plakti liežuviais!.. 

Fjora niekaip negalėtų paaiškinti, kodėl gina žmogų, 
kuris taip smarkiai ją išgąsdino. Matyt, būdama išauklėta 
graikų filosofijos dvasia, ji jautė pasibjaurėjimą prietarais. 
Tas žmogus, be abejo, nepaprastas, apdovanotas keistu 
talentu nuspėti ateitį, Bet dėl to negalima jo priskirti 
prie tų išprotėjusių burtininkų, kurių knibždėte knibžda 
Florencijos apylinkėse. 

- Tikriausiai nederėtų skleisti tokių gandų, - pridūrė 
ji - Labai stebėčiausi, jeigu monsinjoras Lorensas, 
turėdamas tokį šviesų protą, vertintų kažkokį demonišką 
padarą. 

- Kas tau užėjo? - sušuko Kjara. - Pažiūrėk į šitą 
vargšą, su kuriuo taip šiurkščiai elgiesi! Jis vos neverkia... 

- Tegul jis man atleidžia. Šiandien esu nervinga ir 
truputį susierzinusi, - stodamasi tarė Fjora. - Būna tokių 
dienų, pavyzdžiui, šiandien, kai man viskas nepatinka. 

- Blogiausia, kad aš matau jus tik tokiomis dienomis. 

Fjora nusijuokė ir kad truputį paguostų vargšą 
dūsautoją, paglostė jam skruostą. 

- Platonas sako, jog niekas neišvengs savo likimo! 
Sudie abiem! Jūs eikite šokti, o aš susirasiu tėvą, kad 
palydėtų mane namo... Aš pavargau! 

Kjara, kaip ir Lukas, žinojo, kad jos nesulaikysi, jeigu 
ji nenori. Abu jie atsiduso žvelgdami, kaip mergina 
išeina iš salės. 

- Ką gi, eime šokti, - tarė jaunasis Tornabuonis, - 
nes ji šito nori. 

- Labai galantiškas kvietimas, - nusišaipė Kjara. - 
Bet kodėl nepašokus? Tai puikus būdas praleisti laiką. 

Fjora rado Beltramį muzikos salone. Prie židinio, 
kurstomo juodųjų vergų, jis kalbėjosi su Venecijos 
pasiuntiniu Bernardu Bembo, kurį iš seno gerai pažinojo. 
Kai Fjora prisiartino, kalbėjo kaip tik pasiuntinys, ir ji 
nedrįso jo nutraukti. 

- Nuo to laiko, kai mirė popiežius Pijus II, Venecija 
viena kovoja su nekrikštais, kurie atėmė iš jos beveik 
visas kolonijas Graikijoje ir Mažojoje Azijoje. Niekas 
neįvertina pavojaus, kurį kelia sultonas Mechmedas II: 
nei popiežius Sikstas IV, nei Sforca Milanietis, nei 
Genuja, nei Neapolis. Jie tik trina iš džiaugsmo rankas, 
skaičiuodami mūsų nuostolius sausumoje ir jūroje. Visi 
linkę pamiršti, kad Mechmedas užkariavo Bizantiją ir tik 
Adrija skiria krikščioniškas šalis nuo turkų, kurių armija 
jau dvejus metus veržiasi į priekį. 

- Tačiau Venecija parodė nepaprastą drąsą nublokš- 
dama priešą iki Škodero sienų. 

- Žinoma! Turėdamas tik du su puse tūkstančio 
kareivių. Lorensas sugebėjo nustumti į jūrą dešimt 
tūkstančių turkų. Bet tai tik vienas iš karo epizodų. 
Net nežinoma, ar mums pavyko išlaikyti Škoderą. Turkai 
taip įsidrąsino, kad puldinėja laivus, stovinčius Lido reide. 
Deja, mūsų dožui Pjetrui Močenigui jau šešiasdešimt 
aštuoneri. Be to, atsiliepia Žaizdos, gautos mūšiuose su 
turkais. Jis neilgai bus savo poste, ir tuomet mums 
reikės naujo vadovo - jauno ir kupino jėgų. 

- Visa tai tiesa. Bet jūsų jūrininkai neturi sau lygių, 
be to, jūs turite Bartolomėjų Koleonį... 

Bembo akis aptemdė liūdesys. 

- Koleonis neseniai mirė. Apakinti jo šlovės spindulių 
užmiršome, koks jo amžius. 

- Nejaugi jis buvo toks senas? 

- Neseniai jam suėjo septyniasdešimt penkeri. Pridėsiu, 
kad Koleonis užrašė respublikai šimtą tūkstančių dukatų. 
Taigi ir po mirties jis dalyvauja kovoje su turkais. Už 

savo dosnumą jis prašo tik vieno: kad venecijiečiai 
pastatytų jam paminklą miesto centre. 

- Neblogai, velniai griebtų! - nusijuokė Beltramis. 

- Aš atvykau čia ne tik tam, kad paprašyčiau 
monsinjoro Lorenso pagalbos kovojant su turkais 
sausumoje. Mes norėtume užsakyti Koleonio statulą jūsų 
garsiam skulptoriui Verokjui. Jeigu tik Florencija duos 
savo sutikimą. 

- Manau, kad ir skulptorius, ir miesto valdžia tik 
džiaugsis dėl to... 

Staiga Beltramis nutilo ir viena ranka prisitraukė prie 
savęs Fjorą, laukiančią pokalbio pabaigos. 

- O ši jauna būtybė, kuri, kaip, be abejo, pastebėjote, 
įdėmiai klausėsi mūsų pokalbio, yra mano vienturtė duktė 
Fjora. Norėčiau ją pristatyti jums. 

Mergina padarė grakštų reveransą, ir venecijietis 
nusišypsojo. 

- Tikrai pastebėjau, kad jūsų duktė klausosi pokalbio. 
Bet ji pasirodė man tokia daili, jog nejučia pamečiau 
minties giją. Tikiuosi, neprikalbėjau kvailysčių? 

- Ką jūs, priešingai! Ko tau, mergyte? Kodėl nešoki, 
ypač dabar, kai tau suteikė tokią garbę Lorensas? 

- Todėl, kad po šokio su Lorersu man nesinori šokti 
su jokiu kitu kavalierium... - ir ji tyliai paprašė: - Tėve, 
grįžkime namo... 

Iš primygtinio tono, kuriuo Fjora ištarė šiuos žodžius, 
Frančeskas suprato, jog tai ne dukters kaprizas. 

- Kaip nori, bet tau teks truputį palaukti. Kai tik 
ateis sinjoras Lorensas, mes iš karto išvažiuosime. 

Vos Beltramis baigė šią frazę, kai lydimas Filipo de 
Selonžė kambaryje vėl pasirodė Lorensas Puikusis. Jo 
lūpos kaip visuomet maloniai šypsojosi, o burgundietis 
buvo išraudęs, jo akys žėrėjo. Vyriškiai jau tiek prisiartino, 
kad girdėjosi, apie ką jiedu kalbasi. 

- Grafe, nepaisant to, ką pasakiau, jūs - mano svečias! 
Esate jaunas ir turbūt neatsisakysite paasistuoti damoms. 

Filipo balsas nuskambėjo labai šiurkščiai: 

- Dėkoju, monsinjore, bet negalėsiu eiti į puotą. Jau 
sakiau jums, kad mano valdovas hercogas Karolis dabar 
kariauja ir drauge su juo kariauja visa Burgundija. Aš 
kareivis, ir kadangi mes daugiau neturime ko pasakyti 
vienas kitam, leiskite atsisveikinti... 

- Kaip pageidaujate. Tikiuosi, dar pasimatysime. 

- Nejaugi tai būtina? - paklausė Selonžė. 

- Suprantama. Juk turiu perduoti laišką hercogui 
Karoliui... laišką, kuriame noriu išreikšti nuoširdų 
susižavėjimą. 

- Susižavėjimą? Kam jam reikalingas susižavėjimas, jei 
negavo to, ko tikėjosi. Milanietis pasirodė esąs daug 
toliaregiškesnis palankiai išklausydamas pasiūlymą herco- 
gienės  Jolandos Savojietės, sudariusios sąjungą su 
Burgundijos hercogu. 

- Sąjungą, nukreiptą prieš savo pačios brolį Prancūzijos 
karalių? - Lorenso balsas staiga tapo griežtas. - 
Susižavėjusi politinėmis intrigomis hercogienė, suprantama, 
gali sau leisti užmiršti kraujo ryšius. O aš, priešingai, 
linkęs negadinti giminiškų santykių. Noriu priminti, kad 
ir mano herbą puošia lelijų žiedai! Tiesa, jos puošia ir 
Burgundijos herbą, - pridūrė jis su niekinama pašaipa... 
- Mesire de Selonžė, linkiu jums labos nakties! 

Ir abu vyriškiai pasuko laiptų link. Fjora su tėvu 
liko laukti, kol pasišalins Burgundijos pasiuntinys. Bet 
Filipas de Selonžė sugniaužęs kumščius sustingo vietoje. 
Jis, rodės, grūmėsi su troškimu pasivyti Lorensą, kad 
priverstų jį skaudžiai pasigailėti savo žodžių. Pagaliau jis 
susivaldė ir gūžtelėjęs pečiais garsiai tepasakė, tikėdamasis, 
kad jį išgirs Lorensas: 

- Sinjore Lorensai, ne visuomet būna taip, kaip 
norime. Štai tada, kai monsinjoras Karolis nugalės šveicarų 
krokanus ir Burgundija vėl taps karalyste, tada pažinsite 

Trumpu gestu Selonžė pasišaukė dvejetą eskorto 
žmonių, laukiančių jo salės kampe. Jau išeidamas 
burgundietis pastebėjo tėvą ir dukterį Beltramius ir 
pasuko tiesiai prie jų. Jo veide, tokiame rūsčiame prieš 
akimirką, pasirodė šypsena. 

- Madmuazele Fjora, kaip tik jus aš ir norėjau 
pamatyti prieš išvykdamas. Tikiuosi jei ne pašokti su 
jumis, tai bent truputį paplepėti. Manau, dėl to verta 
kiek užtrukti. 

Ir tai sakydamas burgundietis pasiūlė merginai savo 
ranką. Bet Beltramis ramiai ją atstūmė. 

- Jums neverta delsti, mesire! Ką tik ištarėte tokius 
žodžius, po kurių jūsų buvimas šiuose namuose aiškiai 
nepageidaujamas. O dėl mano dukters, tai visai 
nesuprantu, apie ką galėtumėte su ja kalbėtis. 

- Na... apie visokius niekus, kurie taip domina jaunutes 
merginas. Galbūt ji paaiškintų, kodėl man toks pažįstamas 
jos veidas. Atrodo, jau esu kažkur sutikęs jūsų dukterį. 
Tik neprisimenu, kur ir kada... Net keista... Kaip galima 
pamiršti tokią gražuolę? 

Fjora jau pravėrė burną, idant paaiškintų, kad riteris, 
matyt, yra sutikęs jos motiną, tačiau Beltramis užbėgo 
jai už akių. 

- Mesire, jūs klystate. Mano dukrai tik septyniolika 
metų, ir ji niekad nebuvo išvykusi iš tėvynės. O gal 
tai tiesiog jūsų gudrybė... kurios dažnai griebiamasi norint 
susipažinti su patikusia mergina! Likite sveikas, mesire! 
Jums laikas. 

Šie žodžiai, nors ir mandagūs, buvo pasakyti 
prieštaravimų nepakenčiančiu tonu. Selonžė nieko 
nesakydamas praleido tėvą ir dukterį Beltramius. Fjora 
vogčia spėjo sugauti jo žvilgsnį, susimąsčiusį ir klausiamą. 
Šį kartą burgundietis nesuerzino jos, kaip per ankstesnius 
susidūrimus. Priešingai, mergina jautė neaiškų apgailes- 
tavimą, tarsi būtų atitraukta nuo įdomaus užsiėmimo. 

Tačiau Fjora per daug gerbė tėvo valią, kad atvirai jam 
pasipriešintų. 

Apačioje, prie laiptų, tėvo ir dukters laukė tarnai, 
kad palydėtų namo apšviesdami kelią fakelais. Bet šią 
naktį jų uždegti neprireikė. Visos gatvės buvo pilnos 
šviesų, muzikos ir juoko. Puota tęsėsi ir aikštėse, kur 
Lorenso Puikiojo įsakymu buvo vaišinami paprasti žmonės 
- smulkūs prekiautojai ir amatininkai. Gatvėse dainavo 
dainininkai, publiką juokino komediantai. Naktis šventei 
pasitaikė rami ir Žvaigždėta. 

Vienoje aikštėje susirinko linksma studentų ir 
pameistrių šutvė. Netikėtai jie įtraukė į savo būrį pro 
šalį einančius tėvą ir dukterį Beltramius. 

- Šią naktį visi linksminasi, mesire Frančeskai, - 
sušuko vienas iš studentų, karštai palaikomas visų kitų. 
- Pašokime! Spėsite dar į namus... 

- Mieli bičiuliai, šokių laikai man seniai praėjo, - 
geraširdiškai atsakė Beltramis. - O mano duktė jau 
pavargo šokti... 

- Pavargo? Tokia gražuolė? 

Vienas jaunuolis atsiskyrė iš minios ir priklaupęs prieš 
pralinksmėjusią Fjorą uždainavo populiarią meilės dainą. 
Minia jam pritarė, o Fjora šypsodamasi ištiesė dainininkui 
ranką pabučiuoti. Tą akimirką Beltramis atrišo savo 
kapšą ir išėmęs saują monetų metė jas į minią. 

- Naktis ilga, mano vaikai! Linksminkitės ir nepamirškit 
išgerti į mūsų sveikatą! 

Beltramio poelgis visus sužavėjo. Susirinkę monetas 
žmonės skambant liutnios, fleitos ir tamburino garsams 
palydėjo tėvą ir dukterį iki pat namų. Atsisveikindamas 
šeimininkas įsakė savo tarnams visą kompaniją pavaišinti 
vynu, o tada visi grįžo šokti iki pat ryto. Fjora su tėvu 
užlipo į viršų. Beltramis panoro eiti į studiolą ir padirbėti 
prie neseniai įsigyto graikiško rankraščio. Fjora nusekė 
iš paskos. Susimąsčiusi ji prisiartino prie portreto ir 
kilstelėjusi uždangalą, pasižiūrėjo į jį. 

- Dabar ne metas! - priekaištingai tarė Frančeskas. 
- Tau laikas gultis... 

- Bet prašau tavęs, tėve, leisk dar truputį juo 
pasigėrėti! Pagalvok, juk aš taip neseniai jį išvydau. Tik 
tu niekad nieko man nepasakoji apie originalą. 

- Juk sakiau tau, kad moteris, pavaizduota portrete, 
yra vardu Marija. 

- Kiek moterų vadina Marijomis! To man nepakanka. 

- Kol kas turėsi tenkintis vien vardu. Vėliau 
papasakosiu... 

- Nori pasakyti, kada nors už daugelio metų. O aš 
taip norėčiau žinoti... Tas nepažįstamasis... tas Filipas de 
Selonžė, - pridūrė ji, staiga paraudusi, - ar galėjo jis 
būti su ja pažįstamas? 

- Jeigu tai ir įmanoma, tuomet jis tebuvo vaikas... 

- O panašumas, apie kurį jis kalbėjo? 

Beltramis suspaudė savo delnuose smulkius Fjoros 
pirštukus. 

- Nesispirk, mano vaikuti! Tu nepriversi manęs pasakyti 
to, ką norėčiau kol kas nutylėti. Nevargink manęs! Eik 
miegoti! O štai ir dona Leonarda! Ji atėjo tavęs... 

Ir tikrai pasigirdo tylus beldimas, durys atsidarė ir 
ant slenksčio pasirodė dona Leonarda. 

- Maniau grįšite tik paryčiu.. Kas atsitiko? 

- Nieko. Tiesiog panorau namo. Buvo ne taip linksma, 
kaip tikėjausi, - atsakė Fjora. 

- Pats monsinjoras Lorensas šoko su ja, 0 ji dar 
nepatenkinta. 

Bet Leonarda jau neklausė. Ji pastebėjo portretą, 
kurį Fjora pakreipė taip, kad ant jo kristų židinio šviesa. 
Jos išsiplėtusios akys apstulbusios žvelgė į Beltramį. 

- Iš kur jūs turite jos portretą? - paklausė Leonarda 
dusliu balsu. 

- Dailininkas jį nutapė remdamasis nepaprastu Fjoros 
panašumu į ją. Tai nuostabu, tiesa? 

Beltramis dirbtinai nusijuokė, bet Leonarda, rodos, 
negirdėjo jo žodžių. 

- Kam jis jums? 

- Tiesiog panorau turėti: Ar tai nepakankama 
priežastis? 

Gilus atodūsis išsiveržė iš auklėtojos lūpų. 

- Dievas jums teisėjas, mesire Frančeskai, bet turiu 
pasakyti, kad man tai nepatinka. Panaudoti gyvo žmogaus 
panašumą į tą, kurio jau nėra, pavojingas žaidimas su 
lemtimi... o gal ir su pačiu velniu... 

- Kokie velniai! Tetrūko, kad jais patikėtų Fjora! Ji 
ir taip pernelyg jautri... ir smalsi.: Fjora, rodos, tu 
skundeisi nuovargiu? Tai eik miegoti. 

Mergina, kuri smalsiai klausėsi šio dialogo, atstatė 
tėvui kaktą pabučiuoti ir nuolankiai leidosi Leonardos 
išvedama. Bet ji pastebėjo auklėtojos sumišimą. Todėl 
atsidūrusi miegamajame, kur mieguista Chatun ėmė ją 
nurenginėti, Fjora netikėtai paklausė Leonardą prancū- 
ziškai: 

- Jūs irgi nenorite man nieko papasakoti? 

- Apie ką? 

- Apie mano motiną. Kodėl neturiu teisės Žinoti apie 
ją nieko, išskyrus vardą? 

- Kad galėtumėt melstis už ją, to visiškai pakanka. 
Jeigu jūsų tėvas nepageidauja nieko aiškinti apie ją, 
vadinasi, turi tam svarių priežasčių. O dabar pasistenkite 
užmigti! 

- Aš nenoriu miegoti. Ir be to, aš supratau, kad 
mano motinos istorija tragiška. 

- Kas jus privertė padaryti tokią išvadą? 

- Mano rytinis pokalbis su tėvu... 

Ir Fjora papasakojo, kas atsitiko studioloje, kai 
Frančeskas panoro įrodyti dukrai, kad grožiu ji nė kiek 
nenusileidžia motinai, kurią įsakė įamžinti portrete. 

- Ir tada aš pastebėjau ant nėrinių rudų dėmių. 
Tėvas buvo priverstas pripažinti, jog tai kraujas. Mano 

motinos kraujas! Ar negalėtumėt atskleisti man jos žūties 
aplinkybes? 

Leonarda klausėsi mergaitės su vis didėjančiu nerimu 
ir net keletą kartų persižegnojo. 

- Ne! Iš manęs šito nesitikėkite! Galiu pasakyti vien 
tai: jūsų motina buvo švelni žavinga būtybė. Bet likimas 
jai buvo negailestingas. Jūsų tėvo meilė - vienintelė 
dovana, kurią ji gavo iš gyvenimo. Štai kodėl mes 
nesiliaujame melstis už ją. O dabar miegokite! 


Auklėtoja jau ketino užtraukti baltas lovos užuolaidas, 
bet Fjora sulaikė ją. 


- Juk žinote, aš nemėgstu miegoti su užtrauktomis 
užuolaidomis. Be to, aš dar ne viską jums papasakojau: 
šiandien vakare Medičių rūmuose vienas keistas Žmogus 
išpranašavo man ateitį. 

- Čia tai naujiena! Ir ko gi jis jums prikalbėjo? 

Fjora pakartojo Laskario žodžius, pridurdama: 

- Jūsų draugė Kolomba, viską apie visus žinanti, 
tikriausiai yra girdėjusi apie Demetriją Laskarį. Norėčiau 
žinoti, ką ji apie jį mano. 

- Tikriausiai nieko gero! - suniurzgėjo Leonarda. - 
Tai, matyt, koks nors sukčius arba šarlatanas. Tik 
pagalvokit! Kimšti jums į galvą tokias kvailystes! Juk 
jūs dar visai kūdikis! Tikiuosi, nepatikėjote nė vienu jo 
žodžiu. O dėl donos Simonetos, tai visam miestui žinoma, 
kad ji blogai jaučiasi. Galbūt gydytojas ir gali numatyti 
ligos eigą, bet kam pasakoti apie tai jums? Dieve mano! 
Kur jūs būsite kitais metais? Kurgi kitur, jeigu ne čia 
arba Fjezolėje?.. Nebent tėvas pasiimtų jus į vieną iš 
savo kelionių. Tokiu atveju jūs patirsite, ką reiškia jūros 
liga. O daugiau jums niekas negresia. Juk tėvas kol kas 
nesirengia leisti jūsų už vyro. 

- Jūs taip manote? - su palengvėjimu paklausė Fjora. 

- Žinoma, balandėle. O dabar išmeskite iš galvos 
visas šias kvailystes! Rytoj paprašysiu, kad ponas 


72 


Frančeskas įdėmiau stebėtų, su kuo jūs susipažįstate, 
ypač kai šalia nėra manęs... 

Baisiausiai žiovaudama Chatun nuėjo gultis į savo 
patalą kambario kampe, o Leonarda užpūtė žvakes, 
palikdama tik naktinę lempelę lovos galvūgaly. Kad į 
miegamąjį patektų gaivus nakties oras, Fjora paprašė 
palikti langus pravirus. 

Mergina su malonumu išsitiesė plačioje lovoje. 
Nebūdama perdėm dievobaiminga, pasitenkino trumpa 
maldele. Vokai apsunko, akys užsimerkė. 

Stiprus smūgis, stiklo džeržgėjimas privertė Fjorą 
atsimerkti ir atsisėsti lovoje. Kažin kas trinktelėjo į lango 
rėmą ir pramušęs stikle nedidelę skylutę nukrito ant 
kilimo.  Fjora pašoko, paėmė naktinę lempelę ir 
pasilenkusi pamatė akmenuką, prie kurio buvo tvirtai 
pririštas popieriaus lapelis. Mergina atsargiai pakėlė jį, 
prieš tai žvilgtelėjusi į Chatun. Tačiau mažoji vergė 
nieko negirdėjo ir toliau ramiai miegojo susirietusi į 
kamuoliuką jaukiame savo lizdelyje. 

Fjora atsisėdo ant lovos, pasidėjo naktinę lempelę, 
nukando virvutę, kuria prie akmenuko buvo pririštas 
raštelis, paskui išskleidė jį ir perskaitė: 

“Rytoj ryte lauksiu jūsų prie Šventosios Trejybės 
bažnyčios.  Maldauju, ateikite! Labai reikia su jumis 
pasikalbėti!" Ir parašas: “Filipas de Selonžė“". 

Fjora sumišusi paraudo, lyg pats burgundietis būtų 
įžengęs į jos miegamąjį, glamžė rankose popieriaus 
gabalėlį negalėdama suvokti, ar pyksta, ar yra sutrikusi. 
Viena vertus, ji piktinosi, kad nepažįstamasis išdrįso 
paskirti pasimatymą, o kita vertus - vien mintis apie $į 
susitikimą maloniai jaudino, glostė savimeilę. Į tokias 
avantiūras leidžiasi daugelis jaunų florentiečių, kaip kad 
mėgsta plepėti Leonarda ir Kolomba. Svarbiausia, ar 
galės ji ten nueiti. Bažnyčia netoli nuo namų, ir tikriausiai 
ją lydėtų viena Chatun. Leonarda lekia į Šventąją Trejybę 
kiekvieną dieną rytinių mišių. Vargu, ar ji panorės dar 

kartą ten eiti, net, jeigu Florai staiga kiltų religingumo 
priepuolis ir ji užsigeistų išklausyti mišias. Būdama labai 
naivi, mergina nesuvokė, kad šitaip svarstydama, jau iš 
anksto žino atsakymą. Pagaliau Fjora, sunaikinusi raštelį 
ir numetusi akmenuką ant kilimo, užsnūdo. 

Ryte įėjusi į kambarį Leonarda buvo labai suintriguota, 
kai išvydo tą daikčiuką ir išdaužtą lango stiklą. Tačiau 
nuoširdi abiejų merginų nuostaba - Fjoros puikiai 
suvaidinta, o Chatun tikrai nuoširdi, nes ši nieko nematė 
ir negirdėjo, - įtikino auklėtoją, kad dėl incidento kaltas 
koks nors girtuoklis. Juk švenčių metu šimtai tokių 
bastosi gatvėmis. Žinoma, Leonarda nebuvo tokia naivi, 
kad nesuprastų, jog paprastai akmenukas metamas pro 
langą norint perduoti raštelį. Tačiau jei taip, tai šovus 
į galvą minčiai Fjora būtų paslėpusi ir akmenuką, ir 
raštelį. O pamąsčiusi, kad raštelio autorius galėjo būti 
Lukas Tornabuonis ar koks nors kitas Fjoros gerbėjas, 
Leonarda dar labiau nusiramino. Šiaip ar taip, nusprendė 
Leonarda, tai jokia bėda. 

- Kai tik baigsite maudytis, atsiųsiu stiklių. 

- Madam Leonarda, prašom pasirūpinti, kad vonia 
būtų paruošta tuojau pat. Noriu dalyvauti mišiose 
Šventojoje Trejybėje. 

- Gal jūs susirgote? 


- Jeigu sirgčiau, tai gulėčiau lovoje, - išdidžiai atsakė 
Fjora. - Tiesiog po viso to, kas įvyko vakar, noriu 
pasimelsti. 


Leonarda neprieštaravo, tačiau tas dievobaimingumo 
priepuolis jai pasirodė įtartinas: juk Fjora labiau už visus 
evangelikus vertino Platoną, Hesiodą ir Sofoklį. Nusi- 
juokusi sau: na ir gerai, kad mažylė domisi dar kažkuo, 
o ne tik Džulianu Medičių, - Leonarda vis dėlto nutarė 
atsargiai pasekti ją. O kol kas tegu Chatun ruošia vonią. 

Po valandos, susisupusi į platų, voverių kailiukais 
pamuštą apsiaustą su gobtuvu, kad neperpūstų vėjas, 
Fjora jau žingsniavo bažnyčios link. Iš paskos nešina 

pagalvėle ir maldaknyge bidzeno Chatun. Po to, kai 
mirė motina, mažoji totorė buvo pakrikštyta ir gavo 
Doktrovėjos vardą. Bet aplinkiniams ji taip ir liko 
Chatun. Tačiau dabar, po krikšto, totorė turėjo visišką 
teisę lydėti Fjorą į bažnyčią. 

Šventosios Trejybės bažnyčia, kurios šventoriuje 
florentiečiai kiekvienais metais švęsdavo pavasario pradžią, 
buvo griežtos ir kilnios gotikos pavyzdys. Jeigu ne žvakės, 
degančios šoninėse nišose, patalpa atrodytų niūriai. Žvakių 
ugnelės, sukomponuotos į didžiules, ryškias puokštes, 
linksmai žaidė paauksuotame altoriuje, apšvietė bažnyčios 
skliautus, ištapytus Baldovinečio freskomis. 

Pasigirdo bažnyčios choro giesmė, ir apeigos prasidėjo. 
Fjora nutarė pirmiausia išklausyti mišias, ne itin 
skubėdama sužinoti, ką gi tokio svarbaus nori pasakyti 
burgundų riteris. Reikia paminėti, kad tik įėjusi į bažnyčią 
ji išsyk pastebėjo aukštą, tamsų jo siluetą. Burgundietis 
stovėjo priešais Džiovanio da Pontės freskas antroje 
nišoje į kairę nuo choro. Atrodė, kad jis, pakėlęs galvą, 
labai įdėmiai tyrinėja kiekvieną puikios antkapinės 
skulptūros, sukurtos Lukos dela Robia No Fjore detalę, 
bet drauge veidmainiškai užsidengęs gobtuvu, riteris 
žvilgčiojo į kiekvieną, kas tik įeidavo į bažnyčią. Tuomet 
Fjora pakėlė savo gobtuvą, kad būtų ją galima pažinti, 
ir apsimesdama nepastebinti burgundiečio, atsiklaupė 
pačiame nišos viduryje, kiek toliau nuo kitų besimel- 
džiančiųjų. 

Dar niekada Fjora nebuvo tokia išsiblaškiusi per 
mišias. Ji negalėjo melstis jusdama už nugaros stovintį 
Selonžė. Nereikėjo net galvos pasukti: ji tiesiog jautė, 
žinojo, kad tas tik šiek tiek pažįstamas žmogus yra čia 
pat, greta jos. Chatun, kuri nejautė pareigos nesigręžioti, 
šnipštelėjo į ausį savo šeimininkei: 

- Tiesiai už mūsų stovi gražus sinjoras. Ponia, jis 
nenuleidžia akių nuo tavęs! 

- Aš žinau, - tyliai pratarė Fjora. - Jis norėtų su 
mumis pasikalbėti. Tik niekam nepasakok. Ar pažadi? 

Nepaisydama, kad čia šventa vieta, Chatun nusispjovė 
ant grindų ir ištiesė į priekį ranką, - taip prisiekti ji 
išmoko iš Arno jūrininkų. Fjora nesusilaikius šyptelėjo 
ir tą pačią akimirką išgirdo už nugaros sunkiai tramdomą 
juoką. 

Mišios artėjo prie pabaigos, ir jaunas pasišiaušęs 
patarnautojas energingai mosikavo smilkintuvu. Salstelėjęs 
dūmas ratilais pasklido bažnyčioje. Lengvutis rūkas 
apgaubė chorą, ištirpdė visų bažnyčios daiktų kontūrus, 
apsupo šventiko figūrą. Tačiau ir toliau atkakliai 
klūpodama Fjora bandė vaizduoti, kad meldžiasi. Bet ją 
pasiekė prislopintas balsas: 

- Laukiu jūsų prie šlakstyklės... 

Ji vos pastebimai linktelėjo galva, bet iš vietos 
nesijudino, neįstengdama pasipriešinti norui, būdingam bet 
kuriai moteriai, - priversti vyriškį palaukti. Tuo tarpu 
bažnyčia beveik ištuštėjo. Ir tik tada, kai sargas, nešinas 
ilgakočiu  gesikliu, užgesino visas žvakes aukštose 
žvakidėse, fjjora persižegnojo paskutinį kartą ir pakilo. 
Ji lėtai patraukė durų link, o paskui staiga pasisuko ir 
ryžtingai nuėjo link to, kuris laukė kolonos šešėlyje. 

Kai tik Fjora priartėjo, Selonžė griebė ją už rankos 
ir nusivedė į artimiausią nišą, kuri pasirodė besanti pati 
tamsiausia. 

- Kodėl šita mergaitė sekioja paskui jus? - šaltu 
balsu pasidomėjo Selonžė. 

Nuliūdinta jo tono, Fjora pabandė ištraukti savo ranką: 


- Tai mano vergė Chatun. Nė nemanykite, kad 
pasiųsiu ją toliau. Ji privalo visada būti šalia manęs! 

- Vergė! Ir jūs ramiai tai sakote bažnyčioje? Kokia 
gi tuomet jūs krikščionė? 

- Manau, neprivalau klausyti jūsų pamokslų tuo 
klausimu. Be to, mes geriau elgiamės su savo vergais, 

negu jūs su savo tarnais ir valstiečiais. Mes juos 
branginame, nes jie nepigiai atsieina! 

- Jūs, florentiečiai, iš tiesų keisti žmonės, ir ... 

- Užteks apie tai, mesire! Nejaugi privertėte mane 
ateiti į bažnyčią vien tam, kad aptartume mūsų papročius 
ir gyvenimo būdą? Šituo klausimu negaliu pakęsti jokios 
kritikos. 

- Atleiskite! Nenorėjau jūsų įžeisti: Aš tik ketinau, 
žinoma, jums leidus, užduoti vieną klausimą. 

- Viskas priklauso nuo to, koks tai klausimas, - 
atsargiai pasakė Fjora. Ji stovėjo priešais savo pašnekovą 
tiesi ir išdidi, drąsiai žvelgdama jam į akis. 

Staiga Filipas nusišypsojo ir tarė virpančiu balsu: 

- Jūsų akys tokios nuoširdžios. Tikriausiai jose atsispindi 
net menkiausias sielos virpesys... 

- Jūs pasikvietėte mane, kad praneštumėte apie šį 
atradimą? Na, tai koks jūsų klausimas? Jeigu apskritai 
ketinate jį užduoti... 

- Aš tikrai noriu paklausti. Man pasakojo, kad jūsų 
motina ne florentietė ir kad savo šalyje ji priklausė 
kilmingai giminei. 

- Žinojau, kad mūsų mieste ilgi liežuviai, bet nemaniau, 
kad taip paleisti! - nuliūdo Fjora. - Juk jūs ką tik 
atvažiavote! 

- Greitai vėl išvažiuosiu, bet tam, kad susidomėtum 
žmogumi, nereikia daug laiko... O susidomėjęs noromis 
nenoromis stengiesi kuo daugiau apie jį sužinoti. Jūsų 
motinos vardo klausiu todėl, kad jūs labai panaši į vieną 
jaunuolį, kurį pažinojau vaikystėje. Kai buvau dvylikos 
metų, stojau tarnauti pažu pas grafą de Šarolė, vėliau 
tapusį hercogu Burgundiečiu. 

- Prašom tęsti! 

- Tuo pačiu metu pas monsinjorą Karolį ginklanešiu 
tarnavo labai gražus... ir labai liūdnas jaunuolis. Jis retai 
šypsodavosi. Gaila! Jo šypsena buvo tokia žavi... beveik 
kaip jūsų... Visam laikui įsidėmėjau tą jaunuolį, kuris, 

tarp kita ko, labai greitai dingo. Jo vardas Žanas de 
Brevajis. Kilęs iš neturtingos, bet kilmingos šeimos. 
Keista, bet jūs labai jį primenate. Jeigu tik mergina 
gali būti panaši į jaunuolį. 

- Išgirdęs mano motinos istoriją, tikriausiai nusprendėte, 
kad tas jaunuolis mūsų giminaitis? 

- Tikrai taip. Būtent todėl, rizikuodamas pasirodyti 
nekuklus, aš ryžtuosi paklausti jūsų motinos vardo. 

- Mielai pasakyčiau, jeigu pati žinočiau, tačiau tėvas, 
nenorėdamas prisiminti... o galbūt, stengdamasis apsaugoti 
šeimos garbę nuo visokių apkalbų (juk aš nesantuokinė 
duktė), nesako, kas buvo mano motina. Žinau tik, kad 
jos vardas Marija. 

Vyriškis ir mergina nutilo, tyla juos tarsi apgaubė, 
ta ypatinga ištuštėjusios bažnyčios tyla, iškilminga, 
stebuklinga tyla, kuri viešpatauja po aukštais skliautais, 
sustiprinančiais net menkiausią šlamesį. Fjora, prisiminusi 
švelnaus veido baltaplaukės moters portretą, paskendo 
savo mintyse. Tuo tarpu Filipas žiūrėjo į savo pašnekovę 
neatplėšdamas akių. 

Iš už kolonos, kur mandagiai pasitraukė Chatun, 
pasigirdo kosulys, ir, atrodė, kad visa bažnyčia kosti 
kartu su ja. Pakirdusi iš susimąstymo Fjora krūptelėjo, 
standžiau susivyniojo į apsiaustą ir pakėlė akis į Filipą. 
Nors jis žvelgė tiesiai į ją, suprasti, ką jis galvoja, ji 
neįstengė. Tamsaus gymio veidas buvo santūrus, o lūpos, 
kaip pasirodė Fjorai, šypsojosi su panieka. 

- Nejaugi jūs nežinojote, kad mano tėvai nebuvo 
susituokę? Tačiau taip yra. Aš nesantuokinė duktė. Reikia 
pasakyti, kad mūsuose į šią aplinkybę niekas nekreipia 
dėmesio. Tiesa, mes juk florentiečiai, - pridūrė mergina 
ir šyptelėjo, - keisti žmonės, beveik laukiniai... 

Jos ironija supykdė Selonžė. 

- Nešnekėkite kvailysčių. Aš niekada nesakiau nieko 
panašaus. Be to, ir mūsų aukštuomenėje nesantuokinio 
vaiko gimimas nelaikomas gėdingu dalyku. Svarbi tik 

kilmės vyriškoji linija. Štai kad ir monsinjoro Karolio 
įbrolis ir, tarp kita ko, pats talentingiausias karvedys 
didysis bastardas Antuanas... 

Išgirdus šiuos žodžius, merginos gaivios iūpos prasivėrė 
šypsenai, atidengdamos dvi eiles baltų, žvilgančių dantų, 
o skruostuose atsirado po duobutę. 

- Kodėl jūs tokiu piktu tonu visa tai kalbate? O 
dabar, kadangi mes priėjom vienos nuomonės, leiskite 
atsisveikinti. Mano auklėtojai pasirodys, kad mišios per 
ilgai užsitęsė. 

- Jus taip griežtai prižiūri? 

- Ne griežčiau kaip bet kurią kitą mano amžiaus ir 
padėties merginą, - šaltai atsakė Fjora. - Ir nemanau, 
kad tai reikia aptarinėti. 

- Nė neketinu. Tačiau maldauju, palaukite truputėlį. 

Atrodo, jis dvejojo, ir Fjora ėmė netekti kantrybės. 

- Jeigu dar turite klausimų, tai greičiau klauskite. Aš 
skubu... 

- Tai, ką norėjau jums pasakyti, pareikalautų ilgos 
įžangos, 0 jūs skubate... 

Fjorai nespėjus susigaudyti, Filipas apkabino ją ir 
aistringai pabučiavo. Mergina staiga pasijuto kažkokios 
nežinomos jėgos valdžioje, kuri palaužė bet kokias 
pastangas priešintis. Anksčiau kurio nors gerbėjo parodytas 
švelnumas sukeldavo Fjorai tik šaltą panieką, dabar 
apsvaigusi ji atsidavė šio nepažįstamo žmogaus glamonėms. 
Mergina prie savo krūtinės juto duslų jo širdies plakimą, 
nuo jo sklido odos, tolimų kelionių vėjo, šlapios žolės 
ir arklių kvapas. Ir šitas kvapas svaigino Fjorą taip, 
kaip ir tas bučinys - pirmasis jos gyvenime. Nuo jo 
visą kūną apėmė šiluma ir svaigiai sukosi galva. Staiga 
Fjorai atsivėrė naujas pasaulis - viliojantis ir kartu šiek 
tiek gąsdinantis meilės pasaulis. Koks nenanašus jis į 
žydras mergaitiškas svajones, lengvus atodūsius ir švelnius 
eilėraščius... 

Fjora, pernelyg nepatyrusi, kad atsilieptų į glamonę, 
su pašėlusiai besidaužančia širdimi paklusniai prigludo 
prie Filipo. Ir kai jis staiga paleido ją iš rankų, mergina 
vos nesusmuko. Filipas prilaikė ją ir vėl švelniai priglaudė 
prie krūtinės. Kilstelėjo už pasmakrės jos veidą, atsargiai 
pabučiavo nosies galiuką, paskui akis. 

- Aš myliu tave, - sušnibždėjo jis taip aistringai, kad 
Fjora paraudo. - Aš myliu tave ir tavęs geidžiu... 

Šįsyk Filipas pagaliau paleido Fjorą iš savo glėbio ir 
nė karto neatsigręžęs greitai išėjo iš bažnyčios. Mergina 
suklupo, dar tebesapnuodama nuostabų sapną. Virš jos, 
apšviestas silpnos dviejų žvakių šviesos, šypsojosi kažkokios 
šventosios atvaizdas. Visiškai sutrikusi Fjora niekaip 
nesuprato, kokia čia šventoji, bet mėgindama nusiraminti 
nejučia ėmė jai melstis... 

Tuomet Chatun prisiartino prie savo ponios, paėmė 
ją už rankos ir prisiglaudė prie jos skruosto. 

- Jau vėlu, - sušnibždėjo ji. - Laikas namo! 

Fjora pažiūrėjo į ją klaidžiojančiu žvilgsniu: 

- Tu manai? Aš... aš dar nenoriu grįžti. Tik ne 
dabar! Paskui! 

Jaunutė totorė švelniai nusijuokė, suburkavo lyg 
balandėlė. 

- Suprantu. Tu bijai, kad pažiūrėję į tavo veidą visi 
išsyk viską supras... 

- Ką? 

- Kad tu dabar žinai, kas yra meilė... 

- Kokia tu kvaila! Manai, aš myliu šitą žmogų? Negi 
pamiršai, kad myliu Džulianą? 

Ištarusi šį vardą, Fjora nustebo: jis nesukėlė jos sieloje 
jokio atgarsio. Potraukis, kurį ji anksčiau jautė jaunajam 
Medičiui, išnyko lyg sapnas: kaip besistengtum, ryte vis 
tiek jo nebepameni. 

- Ne, - paprieštaravo Chatun, - tu tik manei jį 
mylinti. Tačiau tavo širdį pasigrobė tas, kuris ką tik 
išėjo... Ir tu puikiai tai Žinai. 

Patylėjusi Fjora užsidengė veidą rankomis apsimesdama, 
kad nori susikaupti maldai. O iš tiesų ji norėjo išvengti 
akių šios Azijos dukters, kuri taip pasitikėdama savimi 
sprendžia apie jos jausmus. Pati Fjora dabar jautė vien 
sumaištį. 


Trečias skyrius 


Meilės siurprizai 


Kitą rytą Frančeskas Beltramis su dukra patraukė pas 
knygų pirklį Vespazianą Bističį. Laikydamiesi už rankų 
jie ėjo labai sparčiai, nes nukritus temperatūrai lauke 
buvo beveik šalta. Tačiau ši aplinkybė nė kiek negadino 
Fjoros nuotaikos. Jai labai patiko kartu su tėvu - vienai 
eiti ten nederėjo - lankytis knygų parduotuvėje, kur 
susirinkdavo intelektualinis Florencijos elitas. Be to, puikių 
leidinių ten galėjo rasti net paties subtiliausio skonio 
pirkėjas. 

Tokį. ankstyvą metą Largo gatvėje, kur buvo knygų 
parduotuvė, viešpatavo sujudimas. Namų šeimininkės su 
krepšiais rankose skubėjo į turgų, damos, prisidengusios 
šydais ir gobtuvais, po mišių išeidavo iš San Lorenso 
bažnyčios, kuri stūksojo tarp Medičių rūmų ir vienuolyno 
bibliotekos; piemuo ginė ožkų bandą, akmentašiai 
karučiuose vežė sunkius blokus; visur siuvo miestelėnai, 
apsirengę ilgais juodos saržos drabužiais; sklido skardūs 
vilkelį žaidžiančių berniukų balsai. 

Kiekviename žingsnyje su Beltramiu draugiškai sveiki- 
nosi pažįstami. Jis nuoširdžiai ir mielai atsakinėjo, 
džiaugdamasis tokiu savo populiarumu. Kai tėvas ir duktė 
jau artėjo prie Bističio namų, jų vos nepartrenkė kiaulių 
banda. Paskui kiaules bėgo piemenukas. Pažinęs turtingąjį 
pirklį, jis paraudo ir tiesiog viduryje gatvės suklupo prieš 
Jį: 

- Ak, atleiskite, mesire Beltrami, tūkstantį kartų prašau 
atleisti! 

Piemenėlis buvo baisiai išsigandęs. Dar akimirka, ir 
atrodė, kad jis sukniubs Beltramiui po kojom. 

- Vargšelis! - nusijuokęs sušuko Frančeskas. - Jeigu 
tu ir toliau taip klūposi, visos tavo kiaulės išsilakstys. 
Kvaileli, užuot atsiprašinėjęs geriau pasivyk jas! Štai imk, 
jeigu kartais kokia kiaulė dingtų... O tai šeimininkas 
prilups tave... 

Ir nustebusiam berniukui įbrukęs auksinį floriną 
Beltramis nusivedė dukterį. Pakvaišęs iš laimės berniukas 
akimirksniu dingo iš akių. 

- Tai tave reikėjo praminti Puikiuojuų, - pasakė 
sujaudinta Fjora. - Tu pats dosniausias žmogus pasaulyje. 

- Todėl kad daviau floriną? Bet Puikusis būtų davęs 
du. Taigi tebūnie taip, kaip yra. 

Po minutės jie žengė į knygų parduotuvės vidų. 

Vespazianas Bističis mieste buvo laikomas geru 
antikinės literatūros žinovu. Ieškodami retų rankraščių, 
jo agentai išnaršė visus Graikijos ir Artimųjų Rytų 
miestus. Tai buvo kokių šešiasdešimties metų, stambus, 
galima sakyti, didingo sudėjimo, mielų manierų ir didelės 
erudicijos žmogus. Nors veidas jau išvagotas raukšlių, 
tačiau akių žvilgsnis jaunas, o balsas kupinas gerumo. 

Palikęs savo pašnekovą jis nuskubėjo pasitikti atėjusių 
tėvo ir dukters Beltramių. 

- Sveiki atvykę, mesire Frančeskai ir Fjoreta. 
Prisipažinsiu, visada džiaugiuosi matydamas tavo tėvą, bet 
tavo pasirodymas man dar malonesnis. Tu - kaip pats 
pavasaris... 

-  Negadink jos pataikaudamas, - nepatenkintas 
sudraudė Frančeskas. - Atėjau sužinoti, ar jau paruošta 
“Komentarų" kopija? 

- Beveik baigta. Pasodinau prie jos du geriausius 
savo  perrašinėtojus, ir greitai galėsi pasiimti savo 
užsakymą. Bet turiu dar kai ką, kas turėtų tave sudominti. 

Tai išgirdus Beltramio akys užsidegė. 

- Sakyk greičiau, kas pi tai? 

Beltramis nusekė paskui Bistiūį į parduotuvės gilumą 
ir eidamas netyčia užkabino vyriškį, su kuriuo šeimininkas 
šnekučiavosi prieš ateinant jiems su Fjora. Kai Frančeskas 
atsiprašė, nepažįstamasis atsigręžė, ir Fjora atpažino graikų 
gydytoją, taip smarkiai įbauginus ją baliuje Medičių 
rūmuose. 

- Nereikia atsiprašinėti, - pasigirdo žemas jo balsas, 
ir jis pagarbiai nusilenkė. - Aš stovėjau ant kelio. 
Tereikia išvysti knygas, ir jau nieko aplinkui nebepaste- 
biu... 

- Manau, kad turėjau atsiprašyti! - paprieštaravo 
Beltramis. - Juk mūsų pasirodymas sutrukdė jūsų ir 
mesiro Bističio pokalbį... 

- Nieko baisaus, aš jau ketinau išeiti. Atėjau tik 
užsisakyti vieno vertingo Ibn Sinos medicinos traktato 
kopijos. Vakaruose Ibn Sina žinomas Avicenos vardu. 
Mesiras Bistričis nenori perleisti man originalo. 


- Mesire Laskari, jau sakiau jums, kad tai neįmanoma, 
nes monsinjoras Lorensas užsimanė pasilikti traktatą sau. 
Tačiau jis leido daryti kopijas, - tarė Bistričis, nešinas 
stambiu paketu. - Visa bėda, kad perrašinėtoją iš arabų 
kalbos ištiko karštligės priepuolis, o tai gerokai užvilkins 
darbą su kopija. 

- Kada nors kopiją vis tiek bus baigta, ir tai 
svarbiausia, - ramiai atsakė graikas. - O dabar einu... 
Nenoriu jums trukdyti... 

Fjora sumišo pamačiusi gydytoją, žengtelėjo į šalį ir 
apsimetė, kad domisi graikų kalbos žodynu, gulinčiu ant 
aukštos lentynos. Išeidamas iš parduotuvės Demetrijas 
turėjo aplenkti merginą. Įsitikinęs, kad knygų pirklys ir 
jo klientas pasidėję ant ąžuolinio prekystalio aliejinę 
lempelę įsigilino į pokalbį, jis prisiartino prie Fjoros. 

- Tai pernelyg rimta knygas tokioms jaunoms akutėms, 
kaip jūsų! - tarė jis puikia prancūzų kalba. - Ar jūs 
skaitote graikiškai, mandmuazele? 

Fjora staigiai atsisuko į jį. Šis žmogus kaip ir anksčiau 
kėlė jai baimę. Juolab neketino jam nusileisti. 

- Žinoma! Ir dar lotyniškai. O jūs, mesire? Ar jūs 
vis dar skaitote svetimas mintis, kaip vakar manąsias? 

- Nėra sunku skaityti mintis, sukeltas susijaudinimo, 
arba mintis žmogaus, turinčio skaisčią sielą. Jeigu ne 
jūsų padėtis visuomenėje, mielai imčiau jus savo mokine... 
Bet prašau, nepamirškite mano žodžių: jeigu į jūsų 
namus pasibels nelaimė, aš pasiruošęs pagelbėti. Mano 
vardas... 

- Žinau. Man jau sakė. Tačiau, mesire, jūs jau antrą 
kartą pranašaujate man nelaimę. Ar negalėtumėte išreikšti 
savo mintis aiškiau? 

- Gaila, bet dabar negaliu. Pirmiausia jūsų mintys 
užimtos meile, o antra - vis tiek negalėsite išvengti 
likimo smūgių. Tačiau sunkią valandą prisiminkite mane. 
Monsinjoras Lorensas padovanojo Fjezolėje man vilą... 

- Mes taip pat ten turime vilą. 

- Žinau. Taigi lengvai galėsite rasti mane. 

Pridėjęs ranką prie krūtinės, gydytojas nusilenkė ir 
išėjo iš parduotuvės, o prislėgta Fjora prisiartino prie 
tėvo ir Bističio, kurie įsijautę į pokalbį net nepastebėjo 
trumpo jos pašnekesio su graiku. Knygų pirklys labai 
atsargiai išvyniojo storą, įrištą senu pergamentu knygą. 
Jos viršelį puošė sidabrinės sagtelės ir kryžius, inkrustuotas 
topazais ir turkiais. Fjora nugirdo jo žodžius: 

- Vienam mano agentu pasisekė rasti šitą Lisijo 
kalbą, ir aš pamaniau, kad tau bus įdomu ją pasklaidyti... 

Frančeskas labai atsargiai paėmė knygą, padėjo ją ant 
pastovo ir atsidėjęs ėmė apžiūrinėti kryžių ant viršelio. 

- Stebuklas! Iš kur ši knyga? Sprendžiant iš kryžiaus 
ir herbo ji priklausė abatijai. 

- Ar tu visada toks smalsus? - nusišypsojo Bističis. 
- Šita knyga iš Ainzidelno abatijos, o daugiau tau nieko 
nesakysiu... 

Su didžiausia pagarba Beltramis sklaidė storus, 
traškančius puslapius, kuriuose graikišką tekstą puošė 
inicialai ir užsklandos, dailiai atliktos kažkieno nagingų 
rankų. 

- Vespazianai, kiek benorėtum už šią knygą, ji - 
mano! Fjora, tu tik pasižiūrėk, tai tikras stebuklas! 

- Buvau tikras, kad ji tau patiks. Kainą pasakysiu 
vėliau, bet, jeigu nori, gali pasiimti knygą nors ir dabar. 

- Nejaugi nedarysi kopijų? 

- Kopijos jau yra. Gal dabar norėtum pažiūrėti, kaip 
vyksta darbas su Cezariu? 

Beltramis vos atsiplėšė nuo rankraščio, kurį švelniai 
glostė Fjoros pirštukai, ir jiedu nusekė paskui Vespazianą 
į patalpą galinėje namo dalyje langais į sodą. Tai buvo 
ilga salė, gerai apšviesta plačių langų. Priešais langus 
stovėjo  piupitrai, už kurių sėdėjo kokia dešimtis 
perrašinėtojų ir kruopščiai kopijavo rankraščius. Vieni 
atgamino tekstą, kiti - spalvotus inicialus, treti - 
užsklandas. Kai kurie iš perrašinėtojų buvo visai jauni, 
kiti vyresni, tačiau visi jie = buvo skirtingų taurybių, 
rudaplaukis, baltaodis vokietis, juodabarzdis graikas, kaip 
kaštonas tamsus sicilietis ir netgi negras iš Sudano. 
Nesimatė tik Ali Aslamo balto turbano. Arabų 
perrašinėtojo vieta buvo tuščia. 

Paprastai Fjora su malonumu stebėdavo perrašinėtojų 
darbą. Tačiau Šį kartą, po antrojo pokalbio su Laskariu, 
sustiprinusio pirmojo įspūdį, merginą apėmė neaiškus 
nerimas. Nieko nereginčiomis akimis ji žiūrėjo, kaip 
vikrūs pirštai piešia arabeskas, atsargiai užtepa dažus. 
Laimei, tėvas, visiškai pasinėręs į savo aistrą, taip karštai 
gėrėjosi meistrų darbu, kad jų veidai nušvito. Ypatingų 
pagyrimų, žinoma, susilaukė senas perrašinėtojas, kuris 
baigė Cezario “Komentarus“, užsakytus pirklio. Kaip 

ypatingo palankumo ženklas, jam buvo padovanota auksinė 
moneta. 

Grįžus į parduotuvę, Beltramis, pažeminęs balsą, 
paklausė: 

- Na kaip, ar tau pavyko gauti garsųjį “Mainco 
psalmyną", dėl kurio Johanas Fustas pavogė iš 
Gutenbergo kilnojamąsias raides? 


- Ne. Jis tikriausiai gerai paslėptas. Nesu tikras, ar 
apskritai egzistuoja jo kopija. Rasti šią knygą kur kas 
sunkiau negu garsiąją keturiasdešimt dviejų eilučių Bibliją 
- pirmąjį spausdintą Gutenbergo leidinį. Aš tik nesuprantu, 
kodėl... 

- Ir vis dėlto kopijų turi būti. Juk naujasis būdas 
skirtas būtent tam. Zinoma, meistro rankos niekas 
nepakeis, tačiau (Gutenbergo metodas vis tiek labai 
įdomus. Prisipažinsiu, jis mane ypač sudomino... 

- Mane irgi. Nujaučiu, kad greitai mums pasitaikys 
proga patenkinti savo smalsumą. Prieš trejetą metų į 
Veneciją atvyko du žmonės - prancūzas Nikola Žansonas 
ir vokietis Žanas de Spiras. Esu tikras, kad jie atsivežė 
Gutenbergo paslaptį... 

- Tuomet, kodėl iki šiol jie nieko neišspausdino? 

- Galbūt dėl Bažnyčios... arba Dešimties Tarybos. 
Venecijoje nelabai mėgstamos naujovės. Bet aš greitai 
važiuosiu į Veneciją ir savo akimis pamatysiu, kaip ten 
reikalai. 

- Žiūrėk, saugokis! Net venecijiečiui pavojinga turėti 
reikalų su Dešimties Taryba... 

Į parduotuvę įėjo du nauji pirkėjai. Vespazianas 
nuskubėjo jų pasitikti, nes tai buvo pats Lorensas Medičis 
ir jo draugas Policianas, užėję kaip kaimynai. Kol jie 
vienas kitam kalbėjo mandagius žodžius, Beltramis 
kruopščiai slėpė po apsiaustu rankraštį iš Ainzidelno. 

- Laikas eiti, - šnipštelėjo jis Fjorai. - Dar akimirka 
- ir “Lisipas" išslys man iš rankų. 

- Nejaugi mesiras Bističis nesakė, kad paliko jį būtent 
tau? 

- Pirklio garbės žodis! Bet, kai kalba eina apie tokius 
svarbius klientus kaip aš ir Lorensas, tai knyga tenka 
tam, kuris ateina pirmasis... 

- Kitaip tariant, ji ne taip jau pigiai tau kainuos? 

- Žinoma. Bet tai neturi jokios reikšmės. Pinigai tik 
priemonė pajvairinti gyvenimą, papuošti jį retais ir 
įmantriais daiktais. Po mano mirties tu paveldėsi puikų 
palikimą. 

- Kad ir koks vertingas jis būtų, niekada neatstos 
tavęs, - atsakė Fjora tvirtai spausdama tėvo ranką. - 
Šiaip ar taip, noriu kaip indėlį į mūsų šeimos nuosavybę 
įnešti Pertvarkos sonetą, kurį mesiras Bističis neseniai 
man padovanojo. 


- Parodyk! 


Fjora išskleidė ploną pergamento lapą, pagal tradiciją 
papuoštą lauro lapų pavidalo vinjetėmis, ir perskaitė 
keletą eilučių. 

Mergina pajuto, kad jos veidas išdavikiškai paraudo. 
Poetas išsamiai atsakė į klausimus, kankinusius ją visą 
dieną ir neleidusius užmigti naktį, Ta akimirka, kai ji 
buvo Filipo glėbyje, atrodė jai stebuklinga. Tačiau likus 
vienai, taip jos gerbiamų filosofų logika ir protas palengva 
nugalėjo merginos  pasimetusią širdį.  Neklausydama 
Chatun, kuri aistringame burgundiečio polėkyje įžvelgė 
kažkokį aukštybių apsireiškimą, Fjora įtikino save, kad 
Selonžė tik patenkino akimirkos troškimą, norą išsivežti 
nors šiokį tokį malonų prisiminimą iš miesto, nepatei- 
sinusio jo vilčių... 

- Tačiau, - atkakliai teigė Chatun, - jis gi pasakė, 
kad geidžia tavęs... 

- Tikrai pasakė. Tačiau tai nereiškia, kad jis ateis 
pas tėvą prašyti mano rankos. Aš beveik esu tikra, kad 
jis išvažiuos net nepasimatęs su mumis... 

Ji prisipažino sau, kad iš tikrųjų taip nemano, o tik 
bando apgauti save, ir kad tai tik vienas iš būdų 
sumažinti nusivylimo skausmą, jeigu Filipas iš tiesų 
iškeliautų neatsisveikinęs. 

O kol kas Fjora norėjo daugiau sužinoti apie Filipą. 
Dėl to ji įkalbėjo Leonardą po pietų kartu nueiti į 
Albicio rūmus aplankyti Kjaros. Tai buvo nesunku, nes 
auklėtoja džiaugėsi atsiradusia proga valandėlę kitą 
praleisti nepataisomos liežuvautojos Kolombos draugijoje 
ir pasimėgauti cukruotom slyvom, kurias storulė Kolomba 
paruošdavo tikrai meistriškai. 

Deja, Fjora iš esmės nieko naujo nesužinojo: Karolio 
Drąsiojo pasiuntinys ir jo palyda apsistojo geriausiame 
viešbutyje prie Senojo turgaus. - Ten jis gyveno plačiai: 
gėrė geriausius vynus, kurie jam atrodė ne tokie jau 
geri, nieko sau negailėjo. Tačiau į miestą Selonžė buvo 
išėjęs tik porą ar trejetą kartų, ir tai labai trumpam. 

- Matyt, tave labai sudomino tas svetimšalis? - paklausė 
Kjara. 

- Galbūt, jis man atrodo įdomus. O tau ne? 

- Taip, žinoma. Bet greičiau jau man jis kelia 
smalsumą. Aišku, jo figūra ir veidas puikūs, tokio veido 
greitai nepamirši. Nepaisant to, jis kelia baimę... 

- Kodėl? Ar jis toks baisus? 

- Jis prakvipęs karu. Lygiai toks pat jausmas apėmė 
mane, kai pereitais metais susipažinau su kondotjeru 
Gvidobaldu da Montefeltru. Abu jie iš tų vyrų, kurie 
gyvena karu ir dėl karo. Be to žmonės iš šiaurės 
nepanašūs į mus, jie nemėgsta to, ką mėgstame mes... 

- Tačiau niekas neneigia, kad hercogo Burgundiečio 
rūmai patys prašmatniausi, O jis pats laikomas turtingiausiu 
Europos žmogumi. 

- Jeigu taip, tai kodėl jis atsiuntė pas Medičį mesirą 
de Selonžė gauti paskolą? Dėdė, vakar papasakojęs apie 
tai, taip pat pasakė, kad hercogas Karolis stengiasi tapti 
karaliumi. Būtent todėl jis nuolat kariauja ir jau trys 

mėnesiai laiko apgulęs vokiečių Neiso tvirtovę. Matyt, 
karai kainuoja daugiau negu puotos... 

- Nejaugi mes patys nekariavome? Ar jau pamiršai 
Voltero apsuptį ir tai, kaip Lorensas susidorojo su 
nugalėtaisiais? 

Kjara nusijuokė: 

- Ko čia ginčytis“? Gali pamanyti, kad būtent mes 
atsakome už gimtojo miesto likimą! Matau, kad mesiras 
de Selonžė tave iš tikrųjų sudomino. Ir nenuostabu. 
Tąsyk jis taip žiūrėjo į tave. Ir daugiau tu su juo 
nesimatei? 

- Ne, - sumelavo Fjora net nemirktelėjusi. Ji niekam 
nepase':os apie akimirkas, išgyventas Šventosios Trejybės 
bažnyčioje. Jos priklauso tik jai ir yra tokios brangios, 
kad neminės jų net tokiai artimai draugei kaip Kjara. 
Užtenka Chatun. Su ja iki valiai galės pasikalbėti apie 
Filipą, kai tas išvažiuos į savo gimtinę. 

- Pasistenk daugiau apie jį negalvoti. Juk jis greitai 
išvyksta. Vargu ar jūs dar kada nors pasimatysite. Žinoma, 
gerai, kad jis išstūmė iš tavo širdies Džulianą. Galbūt 
dabar pagaliau tu atkreipsi dėmesį į vargšelį Luką 
Tornabuonį. Jis taptų puikiu vyru. 

- Jeigu jis tau taip patinka, tai kodėl neišteki už 
jo? 

- Pirmiausia jis manęs nemyli, o antra, mes su juo 
per daug seni draugai, trečia - kaip žinai, aš susižadėjusi 
su pusbroliu Bernardu Davancačiu. Mūsų šeimos nutarė, 
kad po poros metų mes tapsime vyru ir žmona. Aišku, 
matomės mes nedažnai, kadangi jis atstovauja savo 
prekybos namų interesams Romoje. Tačiau tikiu, kad jis 
mane myli. 

- O tu? Tu jį myli? 

- Nepasakyčiau, kad jis man bjaurus. Taigi neverta 
griauti planų, kuriuos taip kruopščiai sukūrė mūsų 
artimieji. Tikiu, kad būsime gera pora, - nusišypsojusi 
pridūrė Kjara. 

Žinoma, puiku, kai tolimesnis gyvenimas atrodo lyg 
begalinė tiesė. Tačiau pasimatymas bažnyčioje šiek tiek 
pakeitė Fjoros pažiūras. 

- Ar esi tikra, - staiga paklausė draugės, - jog kada 
nors nesutiksi vyriškio, kuris ne tik kad nebus bjaurus, 
bet ir privers tavo širdį suvirpėti... paskui kurį tu su 
džiaugsmu eisi nors į pasaulio kraštą? 

Kjara atsakė ne iš karto. Tamsiose jos akyse, švelniai 
žvelgiančiose į draugę, šmėstelėjo nerimas. Pritrenkta 
Fjoros atvirumo, ji pabandė laimėti šiek tiek laiko, kad 
susikauptų. Paėmusi žydrą stiklinę taurę, pilną cukruotų 
slyvų, pastatė priešais draugę. Plonais piršteliais laikydama 
vaisių, kokią minutę jį apžiūrinėjo, o paskui atsiduso: 

- Mano manymu, būtų geriau, jei vienas burgundų 
sinjoras kuo greičiau išsinešdintų į ūkanotą savo tėvynę! 

Fjora nespėjo paprieštarauti. Pokalbį nutraukė Leo- 
narda ir Kolomba, grįžusios iš virtuvės, kur Fjoros 
auklėtoja išbandė naują farširuotų balandžių receptą. 
Kolomba pasiūlė palydėti viešnias iki namų, o pakeliui 
užsukti pas vaistininką Landučį ir nusipirkti melisos 
tepalo - puikios priemonės rankų baltumui išsaugoti. 

- Gera mintis, - sutiko Leonarda. - Mūsų tepalas, 
beje, irgi baigiasi... 

Išėjusios iš namų, draugės patraukė priekyje savo 
auklėtojų. Kaip tikros florentietės, jos mėgo šitaip 
pasivaikščioti miesto gatvėmis. Juk miestelėnų gyvenimas 
vyko daugiausia gatvėje, o ne tarp keturių sienų. Kiauras 
dienas moterys plepėdavo tiesiog pro langus arba 
stovėdamos ant namų slenksčio. Vakarais į gatvę išeidavo 
vyrai. Jie būriuodavosi, kad aptartų miesto reikalus, 
pasikeistų naujienomis arba tiesiog pajuokautų. Pirkliai 
ir amatininkai paprastai rinkdavosi Senajame turguje, 
jaunieji dabitos pamėgo Šventosios Trejybės tiltą, nuo 
kurio patogu gėrėtis saulėlydžiu, o dėl svarbių asmenų, 
tai jų susitikimo vieta buvo arkada greta Sinjorijos 
pastato. Dažnai čia ateidavo ir pats Lorensas. Neretai, 

kai būdavo geras oras, miestiečiai prie namų slenksčio 
išsinešdavo stalus. Vyrai susisėdę prie jų žaisdavo 
šachmatais. Vėliau, pabaigusios namų ruošą, prisėsdavo 
ir moterys truputį paplepėti. O vaikai, - žinoma, tik 
berniukai, - taip šūkavo ir triukšmavo, kad ramybės 
nebuvo ne tik gatvėse, bet ir miesto aikštėse... Tačiau 
išgirdę pirmuosius varpų dūžius, kviečiančius vakarinei 
maldai, visi grįždavo namo. Sutemus pasilikti gatvėje 
buvo pavojinga. 

Kai padorioji Florencija, saugoma kareivių, aukštų 
sienų ir sargybos bokštų, ramiai sumigdavo, iš savo 
landynių pradėdavo lįsti kitos Florencijos gyventojai - 
nusika'dimų, ištvirkavimo, parsiduodančių mergelių ir vagių 
karalystės atstovai. Purvo putos verždavosi iš visų 
užkampių bei plyšių ir lyg potvynis pamažu užtvindydavo 
visą miestą. 

Tik už miesto ribų virš nedidelių kalvų viešpatavo 
tyla ir ramybė: lengvas nakties vėjelis švelniai judino 
kiparisų šakas, tyliam kaimo vienuolyno varpų skambesiui 
pritarė graudus paukščių klyksmas alyvų giraitėse ir San 
Minjato bei Fjezolės vynuogynuose. Tuo pat metu po 
miestą klajojo nuodėmė, baimė ir mirtis. Ir tik pirmieji 
gaidžiai išvaikydavo šlykščius naktinius paukščius, ir jie 
užsidarydavo nešvariose savo landynėse iš baimės 
mirksėdami akimis. 

Jeigu staiga nakties tylą nutraukdavo beviltiškas 
riksmas, jis nesudrumsdavo ramaus florentiečių miego, 
nes jie jautėsi visiškai saugūs už storų tvirtovės sienų 
globojami šv. Reparatos - jų miesto globėjos. Juk dėl 
srovelės kraujo lelijos Florencijos herbe dar labiau 
neparaudonuos. 

Nei Fjora, nei Kjara, gyvenančios tarp storų rūmų 
sienų, apsuptos gausybės tarnų, net nejtarė, kad yra 
šioji antra Florencija. Merginos pažino tik malonų jos 
dienos veidą. 

Tęsdamos pasivaikščiojimą Fjora ir Kjara užtruko prie 
liūtų narvų, pastatytų už Sinjorijos rūmų. Karališkieji 
žvėrys buvo florentiečiams tarsi talismanas. Jais uoliai 
rūpinosi. Vos tik kuris žvėris netekdavo apetito, tuoj 
atsirasdavo žinovų, pranašaujančių besiartinančią katast- 
rofą; O jeigu koks liūtas nudvėsdavo, tai aliarmo varpas 
plėšydavosi taip, lyg mieste būtų kilęs maištas. 

Žvalgydamosi į šalis, plepėdamos, atsakinėdamos į 
daugybę pasveikinimų, mūsų damos ramiai pasiekė 
vaistinę. Šioje vietoje visada būdavo pilna žmonių, nes 
greta esančios laidojimo reikmenų parduotuvės tarnautojai, 
belaukdami klientų, lauke žaidė muštuką. 


Prie gražaus namo su lodžija ir marmurinėmis 
kolonomis moterys sustojo. Plati, ryški iškaba skelbė: 
“Vaistininkas Landučis". Kolomba ryžtingai pastūmė žemas 
duris, ir visos keturios suėjo į erdvią patalpą, kurios 
lubas puošė freskos ir lipdiniai. Vaistininkas buvo 
turtingas, visų gerbiamas žmogus, miesto valdybos narys. 
Jis draugavo su Frančesku Beltramiu, ir Fjora čia 
mėgdavo lankytis netgi labiau negu pas Bističį. Landučis 
visada buvo linksmas ir malonus, o jo vaistinė kvepėjo 
džiovintomis žolėmis ir prieskoniais. 

Vaistinėje viskas dvelkė ramybe ir tvarka: lygios eilės 
žalių ir mėlynų majolikos indelių, tvarkingai sudėlioti 
permatomi flakonai, bronziniai ir akmeniniai grūstuvėliai, 
sidabrinės ir medinės dėžutės, vaistinės svarstyklės, 
pastatytos ant tamsaus ąžuolinio prekystalio. Vos 
patekusios į vidų Fjora ir jos palydovės išgirdo triukšmą 
ir riksmus: dvi moterys, sprendžiant iš aprangos, 
privilegijuotų visuomenės sluoksnių atstovės, taip įnirtingai 
riejosi nesirinkdamos žodžių; kad būtų nustebinę bet 
kurią žuvų pardavėją iš Naujojo turgaus. 

- Sena kumele! - rėkė viena. - Tu dar sužinosi, kas 
aš tokia! 

- Aš seniai žinau. Jeigu būtum jautis užuot buvusi 
karve, mes galėtumėm įverti tau žiedą... 

- Tik nenudvėsk iš įniršio! Tu tiesiog spjaudai tulžį. 
Todėl ir tavo veidas toks geltonas. 

- Nė kiek ne geltonesnis už tavo! Teisybę sako, kad 
velionis tavo vyras rytais šlapindavosi tau ant veido. 

Moteris, nurijusi šį paskutinį įžeidimą, buvo ne kas 
kitas, kaip Jeronima Paci. Įsiutusi iš pykčio ji žvalgėsi 
ir ieškojo, ką čia paleidus savo priešininkei į galvą. 
Pagaliau čiupo flakoną su piliarožių šaknų antpilu, bet 
nepataikė, ir flakonas sudužo ant akmeninių grindų plytų. 
Pamatęs, kad prasidėjo mūšis, vaistininkas drąsiai puolė 
į kovos sūkurį ir pabandė nuraminti priešininkes, kurios 
jau kibo viena kitai į krūtinę. 

- Ko gi stovite? Padėkite man! - sušuko jis dviem 
pagalbininkams, kurie alkūnėmis atsirėmę į prekystalį ir 
nutaisę žinovų veidus sekė peštynės. Norom nenorom 
jie pakluso, kur kas labiau geisdami toliau stebėti kvapą 
gniaužiantį reginį. 

Dona Paci ir kilnioji Kornelija Donati jau seniai 
nekentė viena kitos. O viskas prasidėjo nuo konkurencijos 
dėl meilės: Kornelija suviliojo vyriškį, už kurio Jeronima 
ketino ištekėti. Tiesa, Jeronima jau seniai atsirevanšavo, 
nes Augustas Donatis apgaudinėjo savo žmoną, laksty- 
damas paskui kiekvieną sijoną, koks tik pasipainiodavo 
akyse, tačiau priešiškumas tarp moterų neišnyko. Kaskart, 
kai tik jos susitikdavo, dėl menkiausios smulkmenos tarp 
jų įsiliepsnodavo baisiausi kivirčai. Šįsyk nesutarimas kilo 
dėl nedidelio lūpų dažų indelio, į kurį pretendavo abi 
moteriškės. 

Pagaliau priešininkės šiaip taip išsiskyrė, ir tuo metu, 
kai jos atsipūtė skaičiuodamos nuostolius, vaistininkas 
išsprendė jų ginčą ryžtingai pareikšdamas: 

- Šito indelio neparduosiu nei vienai, nei kitai! 
Neseniai tokį pat iš manęs užsisakė madona Kotryna 
Sforca, šventojo tėvo Siksto IV giminaitė. Net Romą 
pasiekė garsas apie puikią mano dažų kokybę. Nusiųsiu 
ją ten! 

Didingu gestu jis paėmė užmirštą ant prekystalio 
indelį ir užrakino viename iš daugelio stalčiukų. Baigdamas 
vaistininkas pridūrė: 

- Madona Jeronima, tai nereiškia, kad jūs neskolinga 
man už sudaužytą flakoną ir išlietą piliarožių antpilą. 
Pateiksiu jums sąskaitą... 

- Aš nebūčiau sudaužiusi flakono, jeigu šita megera 
nebūtų išvedusi manęs iš kantrybės! - sušuko dona Paci. 
- Ir ji tegu moka! 

Nors su didele mėlyne po akimi, Jeronima laikėsi 
labai ryžtingai. Ji buvo geros išvaizdos, puikiai išsilaikiusi, 
dailios figūros ir gundančių formų trisdešimtmetė moteris. 
Žmonės šnekėjo, kad ji smagiai leidžia savo našlystę su 
neplepiais meilužiais, kurie ne mažiau už ją suinteresuoti 
laikyti paslaptį, nes priklauso Pacių šeimos palydai. Senasis 
Džakopas, Pacių giminės patriarchas, turėjo sunkią ranką 
ir griežtai sekė namiškių elgesį. Žmonės patyliukais 
liežuvavo apie vieną ne visai kuklų tarną, užpjudytą 
medžiokliniais šunimis, apie plepią tarnaitę, kurią uždusino 
ir užkasė miške, arba apie jauną giminaitę, kuri nei iš 
šio, nei iš to tapo nėščia ir mirė dėl visiško išsekimo, 
iš tiesų, sukelto kruopščiai nuleisto kraujo. Ir jeigu visa 
tai, ką šnekėjo apie Jeronimą, buvo tiesa, tai ji gerokai 
rizikavo. Tačiau moteriškė buvo gudri, gerai sutarė su 
šešuru ir netgi turėjo jam įtakos. Be to, juos siejo 
bendra aistra: pinigai. 

Įpykusi Jeronima šveitė ant prekystalio monetą ir jau 
ketino išeiti, tačiau Fjora ją sustabdė. 

- Kaipgi tu eisi šitaip atrodydama? Paprašyk mesiro 
Landučio kokio nors tepalo, kad paslėptum savo mėlynę. 
Jis turi tikrai stebuklingai veikiančių vaistų... - tarė ji, 
nutaisiusi nekaltą veido išraišką. 

Tačiau Fjoros įsiterpimas Jeronimai nepatiko. Nužvel- 
gusi merginą niekinančiu žvilgsniu, ji sušnypštė kaip 
gyvatė: 

- Man pakanka šydo. O tu, nelaiminga išsigimėle, 
kaip drįsti kalbėti su manimi kaip su sau lygia! Dink 
iš kelio! 

Tačiau Fjora buvo ne iš tų, kurias galima nebaudžiamai 
įžeidinėti. 

- Tik pabandyk ištarti šituos žodžius mano tėvo 
akivaizdoje! Su juo tu tokia saldutė, suoki maloniu 
balseliu. Ir nepamiršk, kad esi jo draugo namuose. 

- Jūs tik paklausykite! - nusišaipė Jeronima. - Na 
tiesiog princesė... 

- Aš daugiau negu princesė, aš Beltramio duktė... 

- Tu esi tikra? 

Nors šis niekšiškas klausimas ir sunervino Fjorą, tačiau 
ji to neparodė ir išdidžiai iškėlusi galvą atsakė: 

- Svarbiausia, kad mano tėvas tuo tikras! 

Kornelija Donati, tvarkydamasi po nesenų grumtynių, 
užtarė merginą: 

- Mažute, neprasidėk su šita šlykštyne! Visi žino, kad 
tavo tėvas - puikus Žmogus, jį pelnytai gerbia, o šito 
nepasakysi apie Pacių šeimyną. Keliauk sau, Jeronima! 
Pakaks! 

- Išeinu, bet mes dar susitiksime, Kornelija Donati! 
O dėl šios merginos, tai ateis diena, kai ji atsidurs 
mano namuose, visiškoje mano valdžioje. Tuomet aš jai 
parodysiu, kaip žeminti mane kitų žmonių akivaizdoje! 

Ir moteris kaip kulka išlėkė iš vaistinės - tik violetinis 
šydas švystelėjo. Violetinė spalva buvo jos pati 
mėgstamiausia, kaip ji manė, labiausiai tinkanti vešlioms 
blondinėms. Likusieji tylomis žvelgė vienas į kitą, 
pritrenkti paskutinių Jeronimos žodžių. 

- Ką ji turėjo galvoje? - paklausė Kjara. - Nesuprantu, 
kaip ji galėtų laikyti savo namuose Fjorą? 

- Nebent priverstų ištekėti už savo sūnaus, - 
sušnibždėjo Kornelija. 

- Už to siaubingo kuproto ir šlubo neūžaugos? - 
pasipiktino Kjara. - Tokiu atveju būtina, kad mesiras 
Frančeskas išsikraustytų iš proto... o tas tikrai negresia. 

- Tačiau būtent apie šitą santuoką ji ir svajoja, - 
pasakė storoji Kolomba. - Viena jos tarnaitė kartą 
šnipštelėjo man porą žodžių, kai buvome susitikusios pas 
žvakių pardavėją. Dona Jeronima mano, kad tai geriausias 
būdas paimti į savo rankas Beltramio turtą. Juk visi 
žino, kad Fjora viską paveldės. 

- Ir tai bus teisinga! - patvirtino Kornelija Donati. 
- Bet įtariu, kad Jeronima visomis jėgomis sieks šito 
turto. Juk jeigu ne Fjora, tai viskas atitektų jai. Su 
tokia netektimi nelengva susitaikyti. Be to, velionis jos 
vyras nebuvo šeimoje vyriausias sūnus, taigi iš senio 
Džakopo nėra ko tikėtis. Ta dalis palikimo, kuri teks 
vargšeliui Pjetrui, nebus didelė, ir jo motina... 

Fjora nieko nešnekėjo. Vien tik mintis atsidurti tokios 
moters valdžioje ją šiurpino. Moters, kuri taip tikėjo 
savo . žodžiais. Laimei, Leonarda pastebėjo merginos 
būseną ir apkabino ją per pečius: 

- Brangioji, neimkite viso to į galvą! Kiekvienas iš 
mūsų turi neįgyvendinamų svajonių. Štai ir donos 
Jeronimos svajonė liks tik svajone... 


Tačiau Leonarda ne visai tuo tikėjo, ką sakė. Jai 
kėlė nerimą Jeronimos užuomina, kad Beltramis galbūt 
nėra Fjoros tėvas. Vis dėlto auklėtoja ramino save: 
Jeronimai pasisektų sužinoti tiesą, tik jeigu ji būtų pats 
velnias... Tačiau būtinai reikės papasakoti Beltramiui apie 
tai, kas atsitiko. 


Mėgindamas sušvelninti atmosferą, kuri toli gražu 
neskatino prekybos klestėjimo, gerasis Landučis pasiūlė 
damoms kiprietiško vyno, kuris, jo manymu, padės 
išblaškyti nemalonaus incidento įspūdį. 

- Šis atsitikimas mane tik pralinksmino, - tarė Kjara. 

- O manęs - ne, - paprieštaravo Landučis. - Dona 
Jeronima gali pasiieškoti sau kito vaistininko. Aš jos 
daugiau neaptarnausiu. 

- Na, tuomet kodėl gi man nenupirkus jūsų dažų? 
- paklausė Kornelija, dar nepamiršusi ką tik įvykusio 
susirėmimo priežasties. - Man rodos, aš iškovojau juos 
sąžiningai. 

- Man irgi taip rodos, - juokdamasis sušuko vaistininkas 
ir vienam iš pagalbininkų paliepė suvynioti minėtą indelį. 

Fjora su Leonarda apsipirkusios atsisveikino su Kjara 
1 Kolomba. Buvo jau vėlų, o Albicio rūmų gyventojų 
laukė netrumpas kelias. Lauke temo. Kornelija Donati 
išėjo kartu su Kjara ir Kolomba. O vaistininkas 
patarnautojams liepė užrakinti vaistinę. Jis dar turėjo 
užeiti į Sinjoriją, kad su savo kvartalo prioru aptartų 
vieną subtilų klausimą: jo kaimynas, laidojimo reikmenų 
parduotuvės savininkas, ne per seniausiai pasisavino teisę 
prekiauti balzamais, kuri iki šiol priklausė tik vaistininkui. 
Landučis turėjo paskubėti, nes draugui priorui, kuris 
galbūt neatsisakys padėti, iki perrinkimo liko pora savaičių. 
Iš tiesų priorai ėjo savo pareigas tik du mėnesius, ir 
ši aplinkybė mieste palaikė nuolatinį rinkimų ažiotažą... 

- Būtinai turiu susitikti su mesiru Frančesku, - 
atsisveikindamas su Fjora tarė vaistininkas. - Rytoj užeisiu 
pas jį į sandėlį; Manau, jis mane parems. 

Kai varpai ėmė skambinti vakarinėms pamaldoms, 
pasigirdo durų ir langinių trinksėjimas: pirkliai ir 
pardavėjai skubėjo uždaryti parduotuves. Dabitos, vaikš- 
tinėję E Trejybės tiltu, paliko aikštę, kad galėtų 
pasiieškoti pramogų kitur. Triukšminga minia apsupo 
liesą,  nediduką jaunuolį, labai įmantriai apsirengusį: 
trumpa balta atlasine liemene ir tokios pat spalvos 
aksominėm kelnėm iki kelių. Tualetą papildė aksominis 
rožinės spalvos apsiaustas ir beretė, papuošta garnio 
plunksna. Aplinkui besisukinėjantys dabitos tiesiog mirė 
iš susižavėjimo. Ant jaunuolio pirštų žibėjo žiedai, o 

ant krūtinės puikavosi sunki auksinė grandinė su 
medalionu. Jaunuolis žengė lėtai ir iškilmingai, galvą 
pasukdamas tai į kairę, tai į dešinę, kad susirinktų visą 
jam skirtą susižavėjimo duoklę. 

Fjora taip pat jį pastebėjo. Stipriai trūktelėjo Leonardą 
už rankos ir nutempė po artimiausio namo arka, pro 
kurią galima išeiti į siaurutį skersgatvį. 

- Kas jums? - sunerimo pagyvenusi dama. 

- Argi nematote, kas ateina priešais? Čia gi garsusis 
puošeiva Domenikas Akajolis su savo padlaižių gauja. 

- O kodėl jis rūpi jums? Maniau, kad jis iš jūsų 
draugų būrio. Nejaugi jis jums nesimeilina? 

- Argi tokie Jaunuoliai kaip jis moka meilintis 
merginoms? Štai jeigu aš būčiau vaikinas, tai jis meilintųsi 
su malonumu! Žinoma, jis nori vesti turingą paveldėtoją, 
tačiau aš nelabai tikiu, kad jis padovanotų jai kūdikį. 
Šiaip ar taip, vargšelė nedažnai matytų jį savo 
miegamajame. 

Baisiausiai nustebusi Leonarda žiūrėjo į Fjorą lyg 
višta, staiga pamačiusi, kad išperėjo ančiuką. 

- Iš kur jūs visa tai žinote? Juk tikrai ne iš manęs! 

- Žinoma, ne iš jūsų. Jūs per daug padori! Man 
papasakojo Kjara. Jos pusbrolis Tomazas yra vienas iš 
Domeniko gerbėjų. O merginos šneka, kad... 

- Na, dabar man jau aiškų, jog jūs ne tokia naivi, 
kokia atrodote, - pareiškė kiek šokiruota Leonarda. 

- Tik nereikia apsimetinėti! Domenikas jums patinka 
ne labiau negu man. Būkite tikra, aš pasistengsiu ištekėti 
už vyriškio tiesiogine to žodžio prasme. 

Tariant šiuos žodžius Fjoros mintyse iškilo tvirta Filipo 
de Selonžė figūra. O prisiminus jo bučinį, merginos 
kūnu perbėgo jau pažįstamas drebulys, nors ji puikiai 
suprato, kad tos stebuklingos minutės, kurias išgyveno 
bažnyčioje, daugiau niekada nepasikartos... 

- Jeigu neprieštaraujate, gal pagaliau einame namo, 
- sumurmėjo Leonarda. - Kelias, atrodo, laisvas. Be to, 

šioje gatvelėje baisus skersvėjis ir dvokia išviete. 
Dominikas nors kvepia skaniai... 

Damos išlindo iš slėptuvės ir tęsė kelionę. 

- Net per daug skaniai. Jo motina ir seserys 
nesikvėpina taip smarkiai. Vyriškis, žinoma, turi kvepėti 
geru muilu, na dar oda, šviežia žole... ir šiek tiek 
arkliais, - svajingai pridūrė Fjora, visiškai paskendusi 
prisiminimuose ir pamiršusi, kad yra ne viena. 

- O šitai jūs taip pat sužinojote iš Kjaros? - nustebo 
Leonarda. 

- Ne, - nuoširdžiai juokdamasi atsakė mergina. - Tai 
mano nuomonė. 


Tuo pat metu, antrame didžiulio Beltramio namo 
aukšte vyko keistas spektaklis. Erdvus kambarys, tamsaus 
ąžuolo paneliais apmuštomis sienomis, kur Beltramis 
paprastai dirbdavo ir spręsdavo einamuosius komercinius 
klausimus, buvo lyg kokios dekoracijos. Aiškiai buvo 
matyti, kad dviem personažams tik mandagumas padeda 
sutramdyti audringas emocijas, neleidžia jų išreikšti 
žodžiais. Už ilgo stalo, apšviesto bronzinio kandeliabro, 
odiniame krėsle su aukštu atlošu sėdėjo pirklys. Filipas 
de Selonžė, sukryžiavęs ant krūtinės rankas, stovėjo 
atsirėmęs į spintą. 

Vyrai žvilgčiojo vienas į kitą lyg dvikovininkai. Vieno 
iš jų akys, žvakių šviesoje atrodančios aukso spalvos, 
buvo įbestos į kito tamsias, kupinas nerimo akis. 
Kambaryje jau keletą minučių viešpatavo tyla, kurią 
drumstė tik vežimų dardėjimas, kanopų caksėjimas ir 
vaikų, žaidžiančių aikštelėje, šūksniai... Beltramio ausyse 
tebeskambėjo burgundiečio pasakyti žodžiai. Atsidusęs jis 
pagaliau pakilo ir priėjo prie pilko akmens židinio 
pasišildyti rankų. Atsargiai trindamas“ jas virš ugnies, 
pirklys tarė: 

- Grafe, jūsų papasakota istorija labai įdomi, 0 mes, 
florentiečiai, mėgstame klausytis įdomių istorijų... tačiau 
nesuprantu, kokį ryšį ji turi su manimi? 

- Kokį ryšį? Pakanka žvilgtelėti į jūsų dukters veidą... 

- Palikite mano dukterį ramybėje! Juk, kiek aš 
prisimenu, mūsų pokalbis prasidėjo... nuo to, kad jūs 
patekote į sunkią padėtį; Jums nepatogu grįžti pas 
Burgundijos hercogą negavus paskolos, kurios jis prašė... 

- Monsinjoras Karolis niekada neprašo! - suurzgė 
Selonžė. 

- Atleiskite, kad pavartojau ne tą Žodį: jis iš tiesų 
nepriimtinas diplomatijoje! Pasakykime taip: kurią norėjo 
gauti iš Medičių banko, idant galėtų Italijoje pasisamdyti 
kareivių. Monsinjoras Lorensas atsisakė suteikti paskolą 
dėl lojalumo Prancūzijos karaliui Liudvikui, nes tarp jo 
ir Medičių šeimos jau nuo seno gyvuoja sąjunga. O jūs 
pareiškėte ketinimą gauti tą paskolą iš manęs. Tuomet 
aš jums priminiau, kad neturiu banko... 

- Beltrami, jūs manęs neapgausite! Jūs ir bankininkas, 
ir laivų savininkas, tikriausiai jūsų turtas ne ką mažesnis 
už Medičių. Bet mes jau aptarėme šitą klausimą ir nėra 
ko prie jo grįžti. Geriau patyrinėkime tą seną istoriją, 
kurią jums papasakojau... 

- Ir kurią aš reikiamai įvertinau, bet... 

- Mesire Frančeskai, negudraukite! Jūs kalbate kaip 
vertelga. Atsakykite tik į vieną vienintelį klausimą: ar 
jūs buvote Dižone prieš septyniolika metų tą dieną, kai 
Morimono aikštėje nulėkė Mari ir Zano de Brevajų 
galvos? Tik nepamirškite, kad aš visiškai pasikliauju jūsų 
garbe... Neverta jos teršti beprasmišku melu. 

Beltramio veide sustingo tragiška išraiška. Jam atrodė, 
kad kraustosi iš proto. Vos tik šitas jaunuolis įžengė į 
namus, pirklys išsyk suprato, kad jis neša nelaimę. Tačiau 
reikėjo atsakyti į klausimą. 

- Iš tiesų aš ten buvau, - tvirtai tarė jis. - Aš 
dažnai apsistodavau Dižone pakeliui į Paryžių ir flamandų 

miestus. Aš netgi pamilau tą miestą, nors ilgai ten 
neužtrukdavau. Paprastai kitą dieną tekdavo išvažiuoti. 

- Tačiau tąsyk jūs' išvažiavote ne vienas. Išsivežėte 
pamestą kūdikį, ką tik gimusią mergaitę. Tą, kurią dabar 
vadinate savo dukterimi. Argi ne taip? 

Staiga apėmęs įniršis privertė Beltramį pamiršti įprastą 
santūrumą. 

- O jeigu ir taip? Nesuprantu, koks jūsų reikalas? 
Ko lendate su savo užuominomis, klausimais? Ko jūs 
rūpinatės dviem nelaimingaisiais, žmonių įniršio aukomis, 
ir atimtu iš motinos kūdikiu? Aš tiesiog išplėšiau vaiką 
iš rankų to niekšo, kuris ketino su juo susidoroti ant 
dvokiančios duobės krašto, tos duobės, kuri tapo tėvų 
kapu, jūsų taip vadinamojo teisingumo dėka. Nemanykite, 
kad aš naivuolis. Aš atspėjau jūsų žaidimą. Vos tik 
įėjote, iškart prašnekote apie pinigus, 0 tik paskui 
prisiminėte šią istoriją. Tikriausiai pats šėtonas padėjo 
jums ją surasti... 

- Ką jūs norite pasakyti? 

- Tai, kad nepaisant paauksuotų riterio pentinų ir 
ant krūtinės prisegto ženklo, rodančio, jog priklausote 
šlovingajam ordinui, jūs, mesire de Selonžė, esate niekas 
kitas, 0 tik paprastas šantažuotojas! 

Filipas išbalo ir nejučia sugriebė špagos rankeną. 

- Jūs įžeidinėjate mane! 

- Ne! Aš tik elgiuosi su jumis taip, kaip nusipelnėte. 
O dabar išeikite! Negausite iš manęs nė vieno florino! 

Jie stovėjo taip arti vienas priešais kitą, kad net 
jautė vienas kito kvėpavimą. Bet Selonžė nebuvo ketinęs 
išvesti pašnekovą iš kantrybės. Jis nusisuko ir priėjo 
prie lango į aikštę, jau skendinčią sutemose. Kokią 
minutę Filipas stebėjo į skirtingas puses zujančius šito 
keisto miesto gyventojus, - miesto, kur kilminga prigimtis 
nieko nereiškia ir net negarantuoja teisės į beatodairišką 
pagarbą. Čia gerbiami tik pinigai, o žmogus, sėdintis 
priešais, valdo vieną iš didžiausių turtų. 


101 


- Aš gi prašiau jus išeiti! - pavargusiu balsu pakartojo 
Beltramis. 

- Ne. Jeigu man nepavyko tinkamai išdėstyti savo 
minties, tai prašau atleidimo. Iš tiesų tikėjau, kad toks 
dalykiškas žmogus kaip jūs susidomės mano hercogo 
pasiūlymu. Juk jeigu jis užsidės karaliaus karūną, tai 
karališkai ir atsidėkos jums. Tačiau aš atėjau čia ne 
vien dėl paskolos. 

- Tai ko gi dar tu nori? 

- Kad jūs atiduotumėte man savo dukters ranką. 
Noriu ją vesti... 

Pirklys iš nuostabos neteko žado. Rodėsi, kad kambario 
sienos ėmė suktis aplink jį. Tada jis priėjo prie spintelės, 
paslėptos už panelių, išsiėmė kjančio butelį ir sidabrinę 
taurę. Vienu gurkšniu išgertas vynas suteikė drąsos. 
Dabar Beltramis vėl buvo pasiruošęs atremti eilinį 
burgundiečio puolimą. 

- Dieve mano! - šypsodamasis pasakė Filipas. - Net 
nepamaniau, kad mano pasiūlymas jus taip sujaudins. 

- Kuo čia dėtas susijaudinimas! Jūs norite vesti Fjorą? 
Jūs? 

- Taip, aš! 

- Nors leidote man suprasti, kad žinote jos gimimo 
paslaptį? Zinoma, tai kilnu, tačiau jos tėvų pavardė 
sutepta jūsų įstatymų ir jūsų luomo atžvilgiu visiems 
laikams. 

- Bet kurio įstatymo ir bet kurio luomo atžvilgiu. 
Nejaugi tikitės, kad turtas apsaugos Fjorą nuo visuotinės 
paniekos, jeigu staiga čia, keistoje jūsų respublikoje, bus 
sužinota, kad ji gimė iš kraujomaiša ir svetimoteriavimu 
pagrįsto ryšio, - ryšio, kurį ant ešafoto nutraukė budelio 
kirvis pagal bažnyčios ir karaliaus nuosprendį? 

Frančeskas Beltramis pajuto, kaip per nugarą perbėgo 
šaltas drebulys, ir atsisuko į ugnį tarsi į ištikimą draugą, 
ieškodamas paramos. Sitas šėtonas puikiai suprato, kad 
yra teisus. 

- “Ir jūs, - karčiai tarė, - jūs, grafas de Selonžė, 
didžiojo valdovo patikėtinis, Aukso vilnos ordino riteris, 
jūs, viėnas iš žymiausių Burgundijos didikų, jūs norite 
vesti mėrginą, kurios kilmė, kaip ką tik sakėte, sutepta 
gėda. Kodėl? 

- Nenoriu slėpti tiesos, - tvirtai tarė Selonžė. - 
Pirmiausia todėl, kad aš ją myliu... 

- Klausykite! Jūs ją matėte tik porą kartų, ir tik 
probėgšmais: turnyre bei Medičių rūmuose. 

- Mačiausi su ja ir trečią kartą, Šventosios Trejybės 
bažnyčioje. Bet pakako ir vieno susitikimo. Jos grožis 
išvedė mane iš proto... Ji mane tiesiog apkerėjo... 

- Ir jūs nusprendėte, kad tai meilė? Kad pakanka 
minutės, idant... 

- Žmogaus gyvenimas apsiverstų aukštyn kojomis? Jūs 
tikriausiai vienintelis, kuris tuo abejojate. Tuomet 
paaiškinkite man, kodėl jūs, jaunas, turtingas, nepriklau - 
somas ir drąsus žmogus, taip apsunkinote savo gyvenimą 
užsikraudamas rūpestį svetimu kūdikiu? Juk vaiko tėvai 
buvo jums nepažįstami žmonės. Ir matėte juos tik vieną 
kartą, jų žūties akimirką! Mari de Brevaj buvo labai 
graži, ar ne tiesa? Jūs buvote jos bausmės liudininkas... 

Beltramis užsimerkė norėdamas sulaikyti ašaras, 
susitvenkusias prisiminus siaubingą mirtį tos moters, kuri 
buvo vienintelė jo meilė. Staigiu judesiu jis nusišluostė 
akis... 

- Jūs paminėjote dvi priežastis... Kokia gi antroji? 

- Noriu, kad iš jos kraičio monsinjoras Karolis 
apmokėtų karines išlaidas. 

Atsiradusią pauzę - nutraukė nelinksmas Beltramio 
juokas: 

- Na štai! Mes ir vėl grįžtame prie pinigų klausimo. 
Tačiau Fjoros jums neatiduosiu! Neleisiu jos išsivežti į 
jūsų laukinę šalį. Gyvenimas ten ją pražudys. Fjora - 
švelni gėlelė, išlepinta ir išpuoselėta. Gyvenime ji matė 
tik tai, kas gera, ji nusimano apie grožį, meną, literatūrą 

ir netgi mokslą. Širdies ir proto jai pavydėtų net pati 
karalienė. Kol aš gyvas, neleisiu sunaikinti savo rankų 
kūrinio, į kurį sudėta tiek švelnumo ir rūpesčio. Aš 
nenoriu su ja skirtis. 

- Aš ir neketinu jūsų išskirti. Niekada nieko panašaus 
negalvojau, - ramiai paprieštaravo Selonžė. 

- Nesuprantu. Kaip jūs visa tai įsivaizduojate? 

- Mano tėvynėje vyksta karas. Žūtbūtinis karas. 
Tokiomis aplinkybėmis aš negaliu pasiimti žmonos su 
savimi. Geriau jai pasilikti tėvų namuose. Jeigu sulauksiu 
jūsų pritarimo, tai mes susituoksime slapčia, laikydamiesi 
visų formalumų, kad santuoka būtų pripažinta galiojančia. 
O kitą dieną aš išvažiuosiu... ir jūs niekada daugiau 
manęs nebepamatysite. 

- Kuo toliau, tuo labiau jūsų nesuprantu. Tik ką jūs 
kalbėjote apie savo meilę... 

- Tokią gilią... ir aistringą, kuri tikriausiai taps mano 
pražūties priežastimi. Prašau, išklausykite, kokį vedybinį 
kontraktą aš siūlau jums sudaryti. Fjora turės mano 
pavardę, kuri padės apsiginti, jeigu kas nors atskleis jos 
gimimo paslaptį. Ji taps grafiene de Selonžė, tačiau liks 
gyventi su jumis ir, kai ateis laikas, gedės manęs... 

- O kokia jums nauda iš tokio. kontrakto? Juk jūs 
visą jos kraitį ketinate atiduoti savo hercogui? 

- Pirmoji vestuvių naktis! Vienintelė naktis, bet 
prisiminimą apie ją saugosiu visą gyvenimą. Galbūt ji 
išgydys nuo tos aistros. Jūs paskelbsite apie santuoką, 
kai matysite, kad tai būtina. Tikriausiai kaip galima 
vėliau, idant neužsitrauktumėm Medičių, palankių Bur- 
gundijos priešams, nemalonės. Būtent todėl aš reikalauju, 
kad santuoka būtų slapta. Fjora po mano mirties, jeigu 
norės, galės vėl ištekėti... 

- Po jūsų mirties! Anksti apie ją kalbėti! Kodėl taip 
trokštate mirti? 

- Kad krauju nuplaučiau gėdą, kuri suteps mano 
herbą, kai vesiu Žano ir Mari de Brevajų dukterį. 

Artimųjų aš neturiu, todėl tik aš žinosiu paslaptį ir 
nusinešiu ją į kapą. Tačiau aš pasistengsiu padaryti viską, 
kas nuo manęs priklauso, kad mano būsimoji žmona 
per keletą valandų, kurias praleisime kartu, nieko 
nesuprastų. Ji ir toliau liks su jumis, apsupta meilės ir 
rūpesčio, 0 aš gausiu tai, apie ką net nedrįsau svajoti... 

- Jūs pamiršote vieną dalyką: juk ir po tos nakties 
gali gimti kūdikis. 

- Tuomet jis liks jūsų globoje, kol sulauks amžiaus, 
tinkamo nešioti ginklą ir tarnauti valdovui. Tada 
parūpinsite jam būtinus dokumentus ir išsiųsite į Selonžė 
pilį. O aš galėsiu ramiai mirti: tai bus ženklas, kad 
protėviai man atleido!.. 

Koks keistas jaunuolis! Frančeską nustebino toks 
cinizmo ir nuoširdumo derinys. Dėl savo valdovo, dėl 
savo aistros patenkinimo šitas feodalinių prietarų kupinas 
žmogus ketina aukoti viską, netgi savo gyvybę... 

- Ko jūs ketinate imtis? Juk aš dar nepasirašiau 
kontrakto. 

- Bet jūs būtinai jį pasirašysite. Įspėju, aš padarysiu 
viską, kad gaučiau Fjorą. Kol aš gyvas, ji priklausys tik 
man. 

- Ir ką gi jūs padarysite? Nejaugi ruošiatės paskelbti 
jos gimimo paslaptį? 

- Galbūt ir taip. Tačiau bet kuriuo atveju skandalo 
neišvengsite. Fjorai teks išeiti į vienuolyną.  Mesire 
Beltrami, jūs gi puikiai suprantate, kad geriau sutikti 
su mano sąlygomis. Tuomet galėsite būti tikras, kad 
Fjora visą laiką bus su jumis. O jums tai svarbiausia... 

Frančeskas pajuto, kad rausta. Šis žmogus pataikė į 
pačią jautriausią vietą: vien tik pagalvojus, kad ateis 
diena, kai mylima jo duktė visam laikui paliks tėvo 
namus dėl vyro, kuris tikriausiai nepajėgs mylėti jos taip, 
kaip myli tėvas, jį apimdavo baimė ir pasibjaurėjimas... 
Jis suprato, kad burgundietis laimėjo ginčą, bet vis dar 
nenorėjo pasiduoti: 

-  Grafe, tokia meilė kaip jūsų tiesiog kelia 
pasibaisėjimą. Nemaniau, kad mano duktė galės į ją 
atsakyti. O aš neketinu jos versti... 

- Kodėl gi nepaklausus jos pačios? Jeigu ji sutiks... 

- Tuomet ir aš sutiksiuų, - ramiai tarė Beltramis. - 
Tačiau žinokite, kad užsikraunate sau tokią pareigą, 
kurios jau negalėsite atsikratyti, netgi jeigu laikui bėgant 
apsigalvotumėte... 

- Jūs samprotaujate kaip vertelga! - su panieka tarė 
Selonžė. - Nepamirškite, mesire Beltrami, kad aš daviau 
žodį. Ir jeigu jau pažadėjau, tai pažado neatsiimsiu. 

- Na ką gi, eime! 

Jie ėjo gatve šalia vienas kito. Filipas vedėsi už 
pavadžio arklį, kurį buvo palikęs prie prekybos namų 
durų. Dar niekada jam neteko tiek daug vaikščioti 
pėsčiam kaip Florencijoje: buvo matyti, kad vietiniai 
gyventojai teikia pirmenybę vaikščiojimui, o ne kokiam 
kitam judėjimo būdui. Tiesos dėlei reikia pabrėžti, kad 
gatvės, kurių vidurys buvo išgrįstas akmenimis, bet kokiu 
oru likdavo švarios dėl iš abiejų pusių iškastų griovių. 
Atvykėlį ypač stebino tai, kad kilmingieji miestiečiai 
vaikščiojo gatvėmis nesididžiuodami, visai kaip prastuo- 
menė. Pirmiausia šis paprotys paaiškinamas tuo, kad 
florentiečiai mėgo pasiplepėti. Todėl jie tiksliai negalėjo 
pasakyti, kiek laiko prireiks, kad patektų iš vienos miesto 
vietos į kitą. Juk niekada iš anksto nežinai, ką iš 
pažįstamų susitiksi kelyje ir kiek laiko užims pokalbis 
su juo... 

Toje kelio atkarpoje, kurią vyriškiai nuėjo, kol pasiekė 
ant Arno kranto stovinčius Beltramio rūmus, burgundietis 
gal kokią dvidešimt kartų girdėjo, kaip praeiviai sveikinasi 
su jo palydovu. 

- Labas vakaras, mesire Frančeskai! Tesaugo tave 
Dievas ir tepadidina tavo turtą!... Sveikiname sinjorą 
Beltramį ir visa, kas jam brangu! 

Sveikinimai buvo reiškiami visaip, bet jie liudijo 
aplinkinių meilę ir pagarbą. 

- Aš nė nemaniau, kad jūs toks populiarus, - pasakė 
Selonžė. - Bet kodėl jūs kreipiatės vienas į kitą “tu"? 

- Negi Romoje sako “jūs"? Lotynų kalba neturi 
kreipinio “jūs", 0 ji mūsuose tapo poetų ir mokslininkų 
kalba. Mūsų šnekamoji kalba kilo iš lotyniškosios, kaip, 
beje, ir prancūzų. Monsinjoras Lorensas, ėmęs rašyti 
eiles toskaniečių tarme, stengiasi sukilninti ją. Tikiuosi, 
jam tai pasiseks. Jis talentingas visose srityse... 

- Ir politikoje? Šiek tiek abejoju! Jis padarė didelę 
klaidą atsakydamas galingajam hercogui Burgundiečiui... 

- Nenoriu jūsų nuliūdinti, mesire de Selonžė, bet 
manau, kad jis būtų padaręs dar didesnę klaidą, jeigu 
būtų nutraukęs santykius su Prancūzijos karaliumi 
Liudviku, bene, pačiu gudriausiu mūsų amžiaus politiku. 

- Su tuo niekingu valdovu?.. - pasipiktinęs sušuko 
grafas. - Jis visai neturi riteriškos garbės! 

- Verčiau jau būti geru diplomatu negu nepriekaištingu 
riteriu, kai esi atsakingas už karalystę, šimtą metų 
kentusią anglų priespaudą. Be to, Liudvikas nestokoja 
vyriškos narsos. Ir ne kartą tai įrodė. 

- Matau, žavitės juo. Ar galiu, kaip... būsimasis jūsų 
žentas, duoti vieną patarimą: kol ne vėlu, nukreipkite 
savo simpatijas kur nors kitur. Šių metų liepos mėnesį 
Anglijos karalius Eduardas IV su hercogu Karoliu pasirašė 
sutartį, kuria įsipareigoja armijos priešakyje išsilaipinti 
Prancūzijoje. O nuo kitų metų liepos pirmosios dienos 
Burgundija savo ruožtu privalo į pagalbą anglams išsiųsti 
dešimt tūkstančių kareivių. Taigi su mesiru Liudviku bus 
baigta, o Eduardas Reimse karūnuosis prancūzų karaliumi, 
kaip kad ir reikalauja sveikas protas. 

- Bet ne istorija! Ir jūsų hercogas pasiryžęs atiduoti 
anglams Liudviko Šventojo, tikro savo protėvio, karūną? 
Mano manymu, tai lemtinga klaida. Juk buvo laikas, kai 
hercogas Pilypas Gerasis pripažino mažametį Henriką 

prancūzų karaliumi, kad nušalintų nuo valdžios Karolį 
VII. Tačiau tai sėkmės neatnešė... Kas žino, gal tada 
pasirodys naujoji Žana d'Ark... Šiaip ar taip visada 
pavojinga klysti pasirenkant karalių. Be to, Liudvikas XI 
dar nepasakė paskutinio žodžio. Patikėkite, Lorensas 
gerai pasvėrė visas aplinkybes... ir vis dėlto atsakė jūsų 
valdovui! 

- Na ir kas! Jis galėjo suklysti! Nepamirškite, kad 
tikroji Liudviko XI sesuo, Savojos hercogienė Jolanda, 
yra Burgundijos sąjungininkė. Burgundijos naudai ji 
pasirašė sutartį su Milano hercogu, beje, jūsų 
sąjungininku. 

- Bet ne mūsų draugu. Na ir įsigijote gi ištikimą 
sąjungininką! Šitas tuščiagalvis Galeacas-Marija iš Sforcų 
paveldėjo tik pavardę. Jis niekuo nepanašus į savo tėvą, 
didįjį Frančeską, Liudviko XI draugą. Hercogo mintys 
sukasi vien apie puikiąją Liučiją Marliani. Laiškuose, 
kuriuos jis siunčia monsinjoru Lorensui, kalbama tik 
apie skaidrųjį korundą, priklausantį Medičiui. Milanietis 
žūtbūt nori gauti jį savo pasijoms. Žodžiu, ateityje jūsų 
hercogo laukia nemažai siurprizų... 

- O kas gi gali nuo jų apsisaugoti, kai turi reikalų 
su moterimi! 

Staiga susigriebęs, Selonžė paraudo ir nutilo. Vyrai 
priartėjo prie rūmų pastato. Ledinio vėjo gūsiuose 
šokinėjo įėjimą apšviečiančių fakelų ugnys. Beltramis 
paėmė sunkų, bronzinį liūto galvos pavidalo belstuką. 
Pasigirdo gilus ir stiprus garsas. Kai tarnas atvėrė duris, 
Frančeskas žengtelėjo atgal praleisdamas nekviestą svečią. 

- Dabar telieka sužinoti, kurio iš mūsų laukia 
siurprizas, - rimtai ištarė jis. 


* * + 
Artėjo vakarienės laikas, ir erdvioje salėje Fjora laukė 


tėvo. Netoli židinio buvo padengtas stalas. Fjora ir 
Chatun, sėdėdamos prie šachmatų lentos, padarytos iš 

juodmedžio, dramblio kaulo ir aukso, taip įsitraukė į 
žaidimą, kad neišgirdo lengvo durų girgžtelėjimo. Tik 
Leonarda, kuri įsitaisiusi šalia merginų siuvinėjo, pakėlė 
galvą ir išvydo abu vyriškius. Tačiau Beltramis davė 
ženklą tylėti kad nesudrumstų prieš akis iškilusio 
nuostabaus paveikslo... 

Ryškūs ugnies atšvaistai virpėjo šilkinėse Fjoros kasose, 
papuošalų aukse, tamsiai raudonos suknelės šilke. Juodos 
užsirietę blakstienos metė šešėlį ant skruostų aksomo, 
gaivios lūpos buvo pusiau praviros. Visiškai įsitraukusi į 
žaidimą mergina nejučia švytinčiais baltais dantimis 
kandžiojo savo plonutį pirštuką. Priešais sėdinti Chatun, 
vilkinti ryškiai mėlyna ilga suknia, priminė stebuklingą 
rytietiškos pasakos dvasią. 

Beltramio širdį staiga suspaudė sielvartas. O, kad ši 
šviesi akimirka tęstųsi amžinai, kad niekas nedrumstų jo 
sielos ramybės, tikėjimo savo vaiko laime! Frančeskui 
nereikėjo nė atsisukti, kad pamatytų, kokiu godžiu 
žvilgsniu svetimšalis žiūri į jo dukterį. Kaip galėjo atsitikti, 
kad, būdama visai dar vaikas, ji sukėlė tokią aistrą? Ir 
pirmąsyk jis pasiryžo pažvelgti į Fjorą visai kitomis 
akimis: liekna talija, aukšta krūtinė, paryškinta blizgančio 
suknelės šilko, rausva oda, grakšti rankutė, renkanti 
šachmatų figūras... Vien mintis apie tai, kad kažkoks 
pašalinis vyriškis trokšta užvaldyti šitą grožio ir gracijos 
stebuklą, Frančeskui atrodė šventvagiška... staiga jam kilo 
noras pakviesti tarnus ir liepti šitą įžūlų burgundietį 
išvyti iš namų... tačiau Chatun jau pastebėjo įėjusius ir 
davė ženklą Fjorai. Ši pakėlė akis ir pašoko nuo kėdės. 

- Tėveli, - linksmai papriekaištavo ji, - tu šiandien 
kažkur užtrukai. 

Staiga mergina pastebėjo Filipą, kuris stovėjo už 
Beltramio nugaros, ir jos skruostai suliepsnojo. Ji padarė 
reveransą, kad paslėptų sumišimą. 

- Nežinojau, kad turėsime svečią, - sumurmėjo ji. - 
Galėjai iš anksto perspėti. 

- Apsilankymas netikėtas ir man pačiam, - ramiai 


tarė Filipas. - Atleiskite, madmuazele, kad užėjau 
netikėtai. Tikriausiai neilgai... viešėsiu. 
- Dona Leonarda, - tarė Beltramis, - palikite mus 


vienus. Ir tu, Chatun... 

Nepaisant to, kad abiejų moterų akyse slypėjo nebylus 
klausimas, jos, netardamos nė žodžio, išėjo iš kambario, 
palikdamos Fjorą su vyrais. Kai tik durys joms iš paskos 
užsivėrė, Beltramis paėmė dukterį už rankos ir privedė 
prie kėdės, nuo kurios ji ką tik pašoko. 

- Sėskis, mano vaike, - tyliai ištarė. - Atėjome pasakyti 
tau kai ką labai svarbaus... reikšmingo tavo ateičiai... 

- Kas gi tai?.. Ką jūs norit man pasakyti? Juk jau 
vėlu. Kalbėsite abu? 

- Taip taip, žinoma... 

Beltramis pajuto, kad jaudulys gniaužia gerklę. Atėjo 
lemtingas momentas, neišvengiamas momentas, nes 
burgundietis sužinojo jo paslaptį... Staiga Frančeskas 
panoro viską kuo greičiau užbaigti, nes nėra nieko 
blogesnio už neaiškumą. Be to, Selonžė Fjorai beveik 
nepažįstamas. Ji niekada nesutiks ištekėti už jo. Ji 
šypsodamasi atmes jo pasiūlymą, kaip atmetė Luko 
Tornabuonio meilinimąsi. O be to, juk jis pastebėjo, 
kad duktė neabejinga Džulianui. Beltramis pasiryžęs tarė: 

- Mesiras Filipas de Selonžė, kurį čia matai, atėjo 
prašyti tavo rankos... 

Vos tik pasakęs šiuos žodžius, Frančeskas panoro 
juos atsiimti. Iš pradžių Fjora nustebo, bet štai jos 
veidas nušvito iš tokios laimės, kad Beltramis pajuto 
beveik fizinį skausmą... 

- Jūs norite... vesti mane? - paklausė mergina. 

Selonžė greitai priklaupė prieš ją ant vieno kelio. 

- Nieko daugiau pasaulyje taip netrokštu, - susijaudinęs 
pratarė. - Fjora, jūsų tėvas nepasakė vieno dalyko: aš 
myliu jus ir mylėsiu visada. 

- Mane visada?.. 

- Kol gyvas! Jeigu sutiksite tapti mano žmona, 
prisieksiu prieš altorių savo riterio garbe! 

Fjora žvelgė į išdidų jo veidą, degančias akis ir lūpas: 
pabučiavimo prisiminimas vis dar persekiojo... Jis ištiesė 
jai stiprią savo ranką. Mergina pažvelgė į tėvą, bet jis 
nusuko akis: O Filipas tyliu, kupinu aistros balsu 
tebereikalavo: 

- Atsakykite, Fjora! Ar norite būti mano žmona? 

Staiga visą jos būtybę užliejo be galo pakilus jausmas. 
Tarsi saulėtą vasaros dieną Livorno paplūdimyje ją būtų 
pagriebusi melsva banga, šilta ir švelni. Stebuklingas 
sapnas, kurį ji susapnavo po rūsčiais Šventosios Trejybės 
bažnyčios skliautais, tęsėsi. Daugiau jis niekad, niekad 
nesibaigs! Be jokių abejonių Fjora ištiesė Filipui abi 
rankas. 

- Taip, - tvirtai pasakė ji, - taip, aš noriu! 

Frančeskas Beltramis trumpam užsimerkė, kad nema- 
tytų, kaip Filipas švelniai bučiuoja plonyčius pirštelius 
tos, kuri dabar tapo jo nuotaka. Viskas jau pasakyta, 
ir tereikia baigti kas pradėta. Taip, šįsyk staigmena laukė 
jo paties... Ir pirklys, suplojęs delnais, garsiai paliepė: 

- Vyno! Tegul atneša vyno! 

Būtinai reikėjo išgerti ir pažymėti būsimąsias Fjoros 
sutuoktuves. Bet pirmą kartą per ilgus metus Frančeskui 
Beltramiui norėjosi verkti. 


Ketvirtas skyrius 
Naktis Fjezolėje 


Kitą dieną, lygiai tuo pačiu laiku, Fjora smarkiai 
plakančia širdimi laukė, kada amžinai susijungs su 
mylimuoju, tarsi uraganas įsiveržusių į jos gyvenimą. 
Viskas įvyko taip greitai, kad merginai net svaigo galva... 

Sutikdama atiduoti Filipui savo ranką, Fjora manė, 
kad iš pradžių bus sužadėtuvės, ir paskui jos būsimasis 

vyras vėl grįš į hercogo armiją. O kai karas baigsis, 
Filipas grįš, ir jiedu susituoks. Ir tik po to jiedu iškeliaus 
į jo tėvynę, kur Fjora bus pristatyta Burgundijos hercogo 
rūmuose. Ji jau įsivaizdavo, kokias prašmatnias vestuves 
jai, savo vienturtei, iškels turtuolis Beltramis... 

Ir štai - nieko panašaus į naivias jos svajones, į 
papročius. Nei iškilmingos sužadėtuves simbolizuojančios 
vakarienės pasikeitus žiedais, nei vestuvinių dovanų. 
Vaikinai skersai jos gatvės neištemps kaspino arba gėlių 
girliandos, o gražiausias iš jų nejteiks jai puokštės: tik 
po to jaunikis turi teisę sutraukyti silpną kliūtį ir įeiti 
į nuotakos namus. Damos neatvažiuos linksma kavalkada, 
kad palydėtų jaunąją į Duomą, o skardūs Lodžijos del 
Bigalo trimitai nepašlovins meilės dievybės. Nebus nei 
svečių, nei smagių šokių skambant muzikai, nei puotos, 
nei riešutų, išbarstytų prie jaunavedžių kambario, kad 
niekas neišgirstų, kas jame dedasi, nebus nei pokštų, 
nei juoko, nei romansų, nei smagių kupletų, kurię 
pralinksmintų svečius... 

Viskas įvyks didelėje Beltramiui priklausančioje viloje 
Fjezolėje, naktį, visiškai slaptai. Juk į šią santuoką, 
neatitinkančią sąjungininkų politinių interesų, Medičiai 
pažiūrės kaip į iššūkį. Ir, be to, Filipas labai skubėjo. 
Jis per daug mylėjo Fjorą, kad išvažiuotų nebūdamas 
visiškai tikras, jog kitas vyriškis neturės teisės pretenduoti 
į Fjorą... 

- Būtų pakakę ir sužadėtuvių, - pasakė Fjora, - ir 
net be jokio raštiško įsipareigojimo. Jei jūs tiesiog 
paprašytumėte palaukti, aš jūsų laukčiau... visą gyvenimą. 

- Gal jūs ir ryžtumėtės laukti manęs visą gyvenimą, 
tačiau, Fjora, juk aš galiu ir negrįžti iš karo. Kaip tik 
dėl to ir trokštu šių sutuoktuvių, tas skubotumas jus ir 
trikdo. Aš noriu išvykti įsitikinęs, kad jūs priklausote 
tik man... Nejaugi jums skaudu, kad sutuoktuvės įvyks 
taip skubant ir be didelių iškilmių? 

- Man būtų daug skaudžiau, jei jūs neskubėtumėte. 
Juk aš jus myliu... 

Tuo viskas buvo pasakyta. Ir štai jau visą valandą 
Beltramis ir jo būsimasis žentas sėdi užsirakinę kabinete 
su notaru, ištikimu namų šeimininko bičiuliu. Jie aptaria 
sutuoktuvių sutartį, kurios griežtos sąlygos, Frančesko 
manymu, turi apsaugoti jo dukters interesus. Tuo metu 
miegamajame aplink Fjorą zuja moterys: Leonarda 
neperprantamu veidu ir Chatun drebančiomis iš 
susijaudinimo rankomis rengia ją šventiška balto, auksu 
siuvinėto atlaso suknele. Aukštą nuotakos šukuoseną 
moterys papuošė mažomis smaragdinėmis žvaigždutėmis 
ir įpynė į kasas ploną auksinę grandinėlę. O prie žemai 
iškirpto suknelės liemens Leonarda prisegė smaragdais 
nubarstytą auksinę chimerą. Teliko apgaubti nuotakos 
galvą plačiu šydu, pagal papročius pašventintu kaimyni- 
niame vienuolyne... 

Nuo to momento, kai buvo pranešta apie būsimas 
Fjoros sutuoktuves, jos auklėtoja taip ir nepravėrė lūpų. 
Tiesa, ji nuėjo į bažnyčią ir ten daug valandų meldėsi. 
Kai Fjora savo auklėtojai  papriekaištavo, kad ši 
nesidžiaugia jos santuoka su žymiu Burgundijos sinjoru, 
Leonarda atsakė: 

- Žinau, kad jis žymus sinjoras. Gerai prisimenu de 
Selonžė pilį, kuri yra ir tvirtovė, ir bajoro rūmai. Taip 
pat žinau, kad jūs ištekate už narsaus žmogaus ir kad 
jo dėka visuomenėje užimsite pavydėtiną padėtį. Ir dar 
žinau, kad... 

- O ar žinote, kad aš jį myliu... ir jis mane taip 
pat? 

- Matyt, taip ir yra, jei sutuoktuvėms ruošiamasi taip 
skubotai, vos dvi dienas. Prisipažįstu, man tik atrodo 
keista, kad toks išmintingas žmogus kaip jūsų tėvas 
ryžosi tokiai... 

- Beprotybei? Manau, jis puikiai supranta, jog kartais 
beprotybė gali visą gyvenimą padaryti laimingą. 

Leonarda truputį nuraudo ir nutilo. Ji tai jau Žinojo, 
kad Frančeskas Beltramis gali ryžtis iš pirmo žvilgsnio 
visai neapgalvotiems poelgiams. Keletą kartų ji mėgino 
su pirkliu pasikalbėti, bet jis išsisukinėjo. Supratusi, kad 
jos vengiama, pagyvenusi dama nutarė tylėti... užtat 
Chatun plepėjo už abi. 

Mažoji totorė be paliovos liaupsino jaunikio dorybes 
ir savo jaunajai šeimininkei pranašavo gyvenimą, kupiną 
meilės ir laimės. Liutniai pritariant, ji padainavo visas 
dainas, kokias tik mokėjo, ir tvirtai prižadėjo niekam 
nepasakoti apie būsimą įvykį. Fjora galėjo būti rami: 
totorė veikiau numirs negu išduos jai patikėtą paslaptį. 

Sunkiausia Fjorai buvo neprasitarti savo draugei Kjarai. 
O kaip norėjosi, kad Kjara palydėtų ją prie altoriaus, 
kad žinotų, kokio džiaugsmo kupina jos širdis! Tačiau 
Beltramis buvo nepermaldaujamas: 

- Argi nesupranti, kad Kolomba yra pagarsėjusi miesto 
liežuvautoja? Patikėti jai paslapų - tas pats, kas sušukti 
ją turgaus aikštėje. Be to, neužmiršk, jog kadaise Albiciai 
buvo laikomi daug turtingesniais ir įtakingesniais už 
Medičius, dėl to ir patyrė ištrėmimą. Pakviesti į tavo 
sutuoktuves, jie atsidurs dviprasmiškoje padėtyje. 

- Vadinasi, aš niekada negalėsiu viešai prisipažinti, 
kad esu ištekėjusi? O taip norėčiau! 

- Kad visi Žinotų, jog tu - grafienė? - šypsodamasis 
paklausė Beltramis. 

- Ne, kad visi Žinotų, jog aš - jo Žmona... 

- Nebijok. Ilgainiui viskas susitvarkys. Aš tik turiu 
gerai pasiruošti pranešti šią naujieną pačiam Lorensui. 
Kad pasisektų apsimesti, jog ištekėjai be mano žinios! 
Koks tai būtų palengvinimas! 

Fjora negalėjo prieštarauti. Ji gerai pažinojo Medičius 
ir suprato, kaip saugo jie savo valdžią, juo labiau kad 
gavo ją ne visai teisėtai. Ir Fjorai neliko nieko kito, 
kaip tik džiaugsmingai laukti sutuoktuvių. Bet kuo labiau 
artėjo skirtoji valanda, tuo neramiau plakė jos širdis. 

Mergina svajojo stovėdama prie lango ir grožėdamasi 
pro jį matomu sodu, terasomis besileidžiančiu žemyn. 
Tarsi pilkšvai rausvas kilimas Florencija plytėjo nuo 
etruskų ir romėnų laikų išlikusio akropolio papėdėje, - 
čia ir buvo šių dienų Fjezolė. Tačiau iš ankstesnės 
didybės teliko apgriuvusios didžiulės sienos ir teatro 
griuvėsiai. Senovinių statinių liekanų buvo visuose soduose, 
o jų čia daugybė. Juk Fjezolė, tapusi nebereikalinga 
kaip tvirtovė, dėl vaizdingo landšafto pasidarė mėgstama 
užmiesčio vilų statybos vieta. Net dabar, vasario pradžioje, 
nors sodai dar nežydėjo, peizažas buvo nuostabus: švelnūs 
kalvų kontūrai, paryškinti grakščių kiparisų ir kukmedžių, 
prislopintos žemės spalvos, sidabrinė laja alyvmedžių, 
kurių susivijusios šaknys sutvirtino žemutes rausvų akmenų 
tvoras, keleto patricijų rūmų subtili architektūra, maža 
kaimo aikštė, kurioje nuostabiai derinosi sena romantiška 
bažnyčia su dantyta varpine ir ištaigingi šiuolaikiniai 
rūmai. 

Žadėdamas vėjuotą dieną, liepsnojo saulėlydis. Pasku- 
tiniai saulės spinduliai apšvietė kalno viršūnėje dunksančio 
pranciškonų vienuolyno stogą. Jame buvo saugomi visos 
Florencijos garbinamo šv.Antonino palaikai. Kai tik 
sutems, vienuolyno vyresnysis koplyčioje sutuoks Filipą 
ir Fjorą. 

Dar rytą Selonžė kartu su ginklanešiu Matjė de 
Pramu, sutikusiu būti jaunikio liudytoju, eskorto lydimas, 
pro miesto vartus paliko Florenciją. Vingiuotas kelias 
juos atvedė į Beltramio vilą. Raiteliai nušoko nuo arklių 
ir suėjo į šeimyninę, kur turėjo pabūti, kol galutinai 
išvyks ankstų kitos dienos rytą. Tik du bajorai nuėjo į 
ponų namą. Fjora nežinojo, kad jos tėvo skrynioje jau 
guli paskolinis raštas šimto tūkstančių auksinių forintų 
sumai, kurią turi sumokėti Augsburgo bankininkas Fugeris. 
Jos kraitis buvo tikrai karališkas... 

Mergina dar ilgai stovėjo prie lango, žiūrėdama, kaip 
blėsta diena ir tamsa pamažu gaubia nuostabų peizažą. 

Tesimatė žiburiai ant tvirtovės sienų, mirksintys kartu 
su danguje įsižiebusiomis žvaigždėmis. Staiga atėjusi naktis 
tarsi uždengė laimingas nerūpestingos vaikystės dienas. 
Rytoj dienos šviesą išvys kita, nuo paslaptingos meilės 
galios pasikeitusi Fjora. 

Kaip ir dauguma bendraamžių, Fjora žinojo, kad ne 
bažnyčios palaiminimas paverčia merginą moterimi. Tai 
padaro vedybiniai santykiai, dviejų kūnų susijungimas, 
kuris iš pradžių gali būti labai skausmingas, ypač jei 
meilės aktas atliekamas prievarta. Fjora tai suprato iš 
pasakojimų apie tai, kaip florentiečiai samdiniai neseniai 
apiplėšė Volterą ir Pratą. Tačiau mergina nieko panašaus 
nesitikėjo iš žmogaus, kuris ją mylėjo ir į kurio meilę 
ji su džiaugsmu atsakys. Juk jis įstengė ją pavergti 
vieninteliu bučiniu. 

Tyliai įėjusi Leonarda pažadino Fjorą iš susimąstymo. 
Auklėtoja atnešė šydą ir šnarančią peleriną su gobtuvu, 
visiškai paslepiančią spindinčią baltą suknelę. 

- Laikas! - pasakė ji. - Eime! Mūsų laukia... - Staiga 
ji apkabino Fjorą ir švelniai pabučiavo: - Tikiuosi, jūs 
būsite laiminga, mano balandėle, ir ilgai. 

- Aš dar niekada nesijaučiau tokia laiminga! - 
nuoširdžiai prisipažino Fjora. - Juk mesiras Filipas turi 
viską, kad padarytų savo žmoną laimingą! 

- Suprantama, bet jis - kareivis, ir tuo viskas pasakyta. 
Jūsų laukia ilgi išsiskyrimai... 

- Tuo karštesni bus mūsų susitikimai! O dabar - 
laikas! Juk mūsų laukia. 

Leonarda nieko neatsakė, ji tik atidarė duris šiam, 
kaip jai atrodė, gerai pažįstamam kūdikiui, kuris dabar 
keitėsi tiesiog akyse. Būsimoji santuoka senajai damai 
vis mažiau patiko, bet ji negali pakreipti įvykių kita 
linkme. 

Po portiku prie durų lūkuriavo keturios juodai 
apsirengusios figūros: Beltramis, Filipas, jo bičiulis Pramas 
ir notaras Buenaventūra. Kai moterys priėjo, pirklys 

paėmė savo dukterį už rankos ir nuvedė tamsoje 
skendinčiu sodu prie vartų. Naktis buvo tokia šviesi, 
kad galėjai eiti nebijodamas nikstelėti kojos. Todėl nutarta 
neimti deglų. 

Pasiekę sodybos ribą, keliauninkai pasuko į takelį, 
vedantį vienuolyno link. Čia nesigirdėjo jokio garso. 
Laukai aplinkui buvo nebylūs, arodė, jie užgniaužė kvapą 
ir kažko atidžiai klausosi. Neskraidžiojo paukščiai, nelojo 
šunys, nešlameno žolėje pelės. Tamsiais apsiaustais 
apsigaubusios figūros judėjo kaip vaiduoklių vora... Fjora 
ėjo lyg sapnuodama... 

Lyg sapnuodama ji pamatė duris, atidarytas į mažą 
koplytėlę, kurią apšvietė tik stora žvakė sidabrinėje 
žvakidėje, pastatytoje ant žemės, ir dvi mažytės žvakutės 
abipus altoriaus. Momento iškilmingumą pabrėžė gražūs 
sidabriniai šventi indai ir auksu siuvinėtas kunigo arnotas, 
spindintis labiau už nuotakos suknelę. 

Vis dar lyg sapnuodama Fjora stebėjo, kaip vyksta 
apeigos, ištiesė ranką, kad Filipas jai ant piršto užmautų 
storą aukso žiedą. Vienuolyne tvyrančią tylą drumstė tik 
kunigo žodžiai ir Leonardos kūkčiojimas, nes ji negalėjo 
sulaikyti ašarų. Tikrovę Fjora vėl pajuto tik namie, kur 
ją iš koplyčios parvedė Filipas. Ji visiškai atsipeikėjo 
išvydusi kančios iškreiptą Frančesko Beltramio veidą, kai 
senu įpročiu atkišo jam pabučiuoti kaktą, o paskui 
Leonardos ir Chatun lydima užlipo į miegamąjį, paruoštą 
pirmajai vedybinei nakčiai... Mirtinai išbalęs Beltramio 
veidas atrodė kaip kankinio: atėjo laikas, kai duktė 
palieka jį ne tam, kad užliptų į savo mergautinį miegamąjį, 
bet tam, kad priimtų į guolį vyriškį. Frančeskas ne tik 
jautėsi pažemintas, kad turėjo paklusti šantažui, - jį dar 
degino pavydas. Ūmai jam kilo noras užmušti suvedžiotoją, 
kuriam teprireikė akimirkos, kad užkariautų Fjoros širdį, 
ir kuris dabar kaip šeimininkas įeis į jos miegamąjį ir 
užvaldys jos kūną... 

Būdamas doras žmogus, Beltramis negalėjo nepaklausti 
savęs: ar visi tėvai tokiomis aplinkybėmis patiria tokį 
nepakeliamo praradimo jausmą, tokį beveik fizinį 
skausmą? Prisiminęs vestuves, kuriose yra buvęs, jis turėjo 
atsakyti neigiamai. Frančeskui pasidarė gėda dėl savo 
minčių, liguistos vaizduotės reginių. Jei Fjora būtų tikra 
jo duktė, jis taip nesikankintų. Bet tarp jų nėra kraujo 
ryšio, todėl jis ir elgiasi kaip vyriškis, iš kurio atėmė 
mylimą moterį. Jam staiga pasirodė, kad jis antrą kartą 
netenka Mari... 

Paprastai santūrus, tą naktį Beltramis nesilaikė savo 
įpročio ir išgėrė daugiau negu derėjo. Jis nekantriai 
laukė ryto, kuris išsklaidys nakties košmarus, išvaduos 
nuo nekenčiamo burgundiečio ir visam laikui grąžins jam 
Fjorą. Frančeskas su kartėliu pripažino, kad būtent ši 
aplinkybė ir paakino jį sutikti su įžūliu Selonžė pasiūlymu. 
Grafas turi teisę tik į vieną naktį, o Frančesko laukia 
visas gyvenimas. Vargu ar tai būtų įmanoma, jei Fjoros 
vyru taptų florentietis. 


O tuo metu erdviame, gėlių girliandomis išpuoštame 
miegamajame, kurio oras buvo persismelkęs kvepalų 
aromatais, Leonarda ir Chatun ruošė Fjorą nakčiai. 
Moterys išpynė įmantria šukuosena sudėtas kasas ir ilgai 
šukavo ilgus plaukus šukomis ir šepečiu, kol jie tapo 
minkšti ir žvilgantys kaip šilkas. Paskui jos nuėmė 
jaunosios papuošalus, nuvilko puošnią suknelę, baltinius 
ir lėtais judesiais jos kūną ištrynė greitai įsigeriančiu, 
mišku ir ką tik nupjauta žole kvepiančiu tepalu. 
Paėmusios nuogą Fjorą už rankų, moterys nuvedė ją 
prie plačios, raudonu aksomu apdengtos lovos su 
baldakimu, - tarsi didžiulis aukuras, ji užėmė visą 
kambario vidurį. 

Jos paguldė jaunąją po šilkinėmis, specialiai sušildytomis 
antklodėmis. Jos galva ilsėjosi ant pagalvės apsupta tamsių 
žvilgančių garbanų. Paskui Leonarda galvūgalyje uždegė 

naktinę lempelę ir pabučiavo Fjorą į kaktą. Prieš išeidama 
drauge su Chatun, auklėtoja užtraukė lovos užuolaidą. 

Pašėliškai plakančia širdimi Fjora liko viena rausvoje 
naktinės lempelės šviesoje... 

Tačiau laukė ji neilgai: girgžtelėjo durys, pasigirdo 
kilimo slopinami žingsniai ir atskleidžiamos užuolaidos 
šnarėjimas. Fjora instinktyviai užsimerkė, bet atsipeikėjusi 
vėl plačiai atvėrė akis, kad nepraleistų nė vienos šios 
nepaprastos nakties detalės. Ji pamatė Filipą. Stovėdamas 
šalia lovos, jis abiem rankomis laikė aksominės užuolaidos 
kraštus. Rusvame jo veide išsiskyrė tik aistra liepsnojančios 
akys. Virpanti naktinės lempelės šviesa ryškino stiprius 
jo grakščių klubų, trumpais auksiniais plaukeliais 
apžėlusios krūtinės, pečių raumenis. 

Lyg pakerėta Fjora nepajėgė atplėšti nuo Filipo akių: 
jis jai atrodė dar gražesnis už Hermio statulą, kuria 
taip didžiuojasi Lorensas Medičis. Bet štai jis sugriebė 
ir staigiu judesiu nutraukė antklodes ir užvalkalą... Fjora 
pajuto, kaip nukaito jos skruostai. Ji užsimerkė ir laukė, 
kad Filipas prabils, pasakys jai nors žodį, padarys kokį 
judesį, tačiau jis neskubėjo. Jis paėmė naktinę lempelę 
ir pakėlė ją virš nervingai įsitempusio merginos kūno. 
Pastebėjęs, kad ji dreba, jis nusišypsojo: 

- Ko tu išsigandai? Argi veidrodis tau niekada nesakė, 
kad esi graži?.. Tokia graži!.. Tokia švelni!.. 

Filipas padėjo Iempelę ir, puolęs ant kelių, prigludo 
lūpomis prie Fjoros pilvo. Merginos kūnu perbėgo 
virpulys. Tai pajutęs, jis tyliai nusijuokė. 

- Puikus instrumentas, - sumurmėjo jis glamonėdamas 
virpčiojančias merginos krūtis. - Kokią nuostabią meilės 
melodiją galėčiau išgauti... 

Tebeklūpėdamas Filipas apibėrė bučiniais visą jos kūną, 
švelniai lietė liežuvio galiuku rausvus krūtų spenelius; 
tuo metu jo rankos slydo grakščiu klubų išlinkimu, 
šilkiniu lygaus pilvo paviršiumi. Paskui rankas Filipo 
lūpos slinko vis žemiau... Apsvaigusi nuo glamonių, plačiai 

atsimerkusi, Fjora beveik nesuvokė, kas darosi. Visas jos 
kūnas veržėsi prie šio vyriškio, kuris iš tikrųjų pavertė 
jį muzikos instrumentu, išgaudamas iš jo tai atodūsius, 
tai švelnias dejones... Pagaliau Filipas uždengė ją savo 
kūnu, stipriai suspausdamas glėbyje ir įsisiurbė į lūpas. 
Fjora tiesiog tirpo nuo godžių jo bučinių... Jos kūnas 
įsitempė ir išsirietė lanku, tarsi mėgindamas atsikratyti 
slegiančio svorio. Tačiau Filipas lengvai nuslopino šį 
priešinimąsi. Staiga pajutusi skausmą, ji suriko, tačiau tą 
riksmą tučtuojau užgniaužė bučinys. Akimirką Filipas 
nejudėjo, paskui panėrė rankas į žvilgantį jos plaukų 
verpetą ir pradėjo - iš pradžių labai lėtai ir atsargiai 
- savo meilės šokį, kurio ritmui Fjora su malonumu 
pakluso... Galinga aistros banga pagavo juos, ir jos 
viršūnėje jie pasiekė ekstazę... Banga nuslūgo, palikusi 
meilužius bejėgius ir uždususius tarp sumaigytų paklodžių... 
Tačiau Filipas neatleido savo glėbio... 

Ši nepatyrusi, ką tik meilei nubudusi būtybė privertė 
Ji pažvelgti į slaptas savo sielos gelmes ir padaryti jį 
sukrėtusią išvadą. Jis manė, kad myli Fjorą taip, kaip 
dažnai mylėjo kitas moteris. Tačiau šįsyk, atrodo, 
medžiotojas pateko į savo žabangus ir visai nenorėjo iš 
jų ištrūkti Deja, auštant jis privalės tai padaryti. Savo 
pasižadėjimo vergas, Filipas turės išvažiuoti, palikti žmoną 
žinodamas, kad niekada jos nebepamatys, kad jų gyvenimo 
keliai niekada nebesusikirs. Beltramis jokiu būdu nesutiks 
pakeisti jų sutarties, ypač paskutinio jos punkto. Filipas 
tai suprato iš to neapykantos kupino žvilgsnio, kurį 
pirklys metė į jį atsisveikinant, kai jis jau ruošėsi lipti 
į Fjoros miegamąjį... 

- Aš myliu tave! - sušnabždėjo jis įsikniaubęs į jos 
plaukus. - Tu niekada nesužinosi, kaip aš tave myliu... 

- Kodėl gi nesužinosiu? Prieš akis - visas gyvenimas. 
Jo turėtų pakakti, kad įrodytum savo meilę. 

- Kas žino, kokia ateitis mūsų laukia? Aš išvažiuoju, 
o tu pasiliksi, nes negaliu pasiimti tavęs kartu. 

- Ar tai tikrai neįmanoma? 

- Juk puikiai supranti, kad moterų niekas neima į 
karą. 

- Gal jos kariautų ne prasčiau už vyrus? Aš viskam 
ryžčiausi, kad tik galėčiau būti greta tavęs. 

- Vadinasi, aš susituokiau su jauna liūte? - atsakė 
Filipas bučiuodamas žmoną. - Tavo žodžiai, mylimoji, tik 
drasko mano žaizdas. Tu turi pasilikti... bent jau tam, 
kad neapviltum tėvo. Juk didysis Lorensas kaip tik dėl 
to ir yra toks kerštingas, kad neturi įstatyminės teisės 
valdyti. Aš nepuoselėju jokių iliuzijų dėl jo jausmų mano 
hercogui. Jei Lorensas sužinos, kad tėvas atidavė tave 
man į žmonas, nė nepaklausęs jo nuomonės, jūs abu 
neišvengsite nemalonumų. 

- Tokiu atveju man telieka laukti, - atsiduso Fjora. 
- Bet net savaitės išsiskyrimas man atrodys nepakeliamas... 
Tu tikrai turi išvažiuoti anksti rytą?.. 

- Taip, aš negaliu užtrukti... 

- Tuomet negaiškime nė minutės, dovanotos mums 
likimo. Mylėk mane Filipai, mylėk mane! Filipai, mylėk 
mane dar kartą, kad prisiminimų su kaupu užtektų toms 
dienoms ir naktims, kurias turėsiu gyventi be tavęs. 

Filipo nereikėjo įkalbinėti. Jo geismas vėl atgijo, tačiau 
jis valdėsi bijodamas sukelti skausmą jaunai būtybei, kuri 
taip beatodairiškai atsidavė jam. Todėl jis truputį 
pasislinko į šalį. 

- Nereikia skubėti, mano mieloji... Tu tokia jauna, 
tokia gležna... Aš labai bijau sukelti tau skausmą! 

- Tu niekada nesukelsi man skausmo, nes aš pati 
tavęs noriu... Man taip patinka būti tavo... 

Filipas žiūrėjo į žmoną neatitraukdamas akių, pakerėtas 
jos grožio... Neryški naktinės lempelės šviesa auksino jos 
kūną, ryškino švelnų krūtų apvalumą, i klubų 
liniją. Jis ilgai gėrėjosi jos dailiu, tyru veidu. Svelnios 
Fjoros lūpos prasivėrė lūkuriuodamos, o akys iš geismo 
patamsėjo. Dar niekada Filipas neturėjo tokios gražuolės. 


121 


Laikui bėgant jos grožis dar labiau išsiskleis, bet jam 
nelemta juo gėrėtis. Apie tai pagalvojus, Filipui suspaudė 
širdį. 

- Tu to nori? - paklausė jis staiga prikimusiu balsu. 
- Tu tikrai to nori?.. 

Pasigirdo toks vaikiškas ir kartu toks jaudinantis Fjoros 
juokas: 

- Žinoma, noriu! Platonas sako, kad tai, kas teikia 
malonumo, verta kartoti du arba net tris kartus! 

Filipas iš nuostabos neteko žado. Pirmąją vedybinę 
naktį jis mažiausiai tikėjosi išgirsti minint Platoną. Kas 
galėjo pamanyti, kad tokia graži, jauna mergina pažino 
graikų filosofų veikalus! O kadangi iš antikinės literatūros 
Filipas buvo skaitęs tik Cezario “Komentarus", jo 
savimeilė buvo užgauta... 

- O ką Platonas sakė apie meilę? - paklausė jis, 
vėl imdamas glostyti švelnią Fjoros odą. 

- Jis... jis visai neužsimena apie ją, - sulemeno ji. - 
Užtat jis rašo... “Atiduok, ir tau grįš šimteriopai!“ Ir 
aš... aš amžinai atiduodu save tau! Ir noriu, kad tu 
visiškai priklausytum man... 

Tada Filipas šiurkščiai paėmė ją, kaip būtų paėmęs 
bet kurią moterį užgrobtame ir atiduotame plėšti mieste. 
Fjora šaukė po juo, bet jis ranka užspaudė jai burną. 
Filipas jautė, kaip jos veidu rieda ašaros, ir supratęs, 
kad sukėlė jai skausmą, negalėjo susilaikyti nepiktdžiu- 
gavęs: juk šią merginą, nuodėmingai pradėtą ir išauklėtą 
pagal eretišką filosofiją, be abejo, jam atsiuntė pats 
velnias. Jis norėtų nužudyti ją, kad išsilaisvintų iš tinklo, 
kuriuo ji taip nepastebimai apraizgė jo sielą. Ir štai jo 
pirštai jau gniaužia trapų merginos kaklą... Tačiau tuomet 
Fjora atmerkė savo didžiules nuo ašarų blizgančias akis 
ir atstatė jam nuo bučinių pabrinkusias lūpas... 

- Filipai! - sušnabždėjo ji. - Mano mylimasis, mano 
valdove. 

- Velnias tavo valdovas! - suriaumojo Filipas. - Toks 
grožis negali patikti Aukščiausiajam... 

Ūmai atsitokėjusi, Fjora pamėgino išsiveržti iš vyro 
glėbio. 

- Jei jau prabilome apie velnią, tai tu jį nubudinai 
manyje, - pasakė ji su tokiu kartėliu, kad Filipui pasidarė 
gėda. Dabar Fjora verkė toli gražu ne iš laimės. Filipas 
lūpomis džiovino ant jos skruostų vieną po kitos ašaras, 
paskui ilgai bučiavo drebančias lūpas, kol vėl sužadino 
jos geismą... 

- Atleisk! - sušnabždėjo jis pagaliau. - Aš tiesiog 
netekau proto dėl tavęs... 

- Tada mes abu bepročiai, - pasakė Fjora nusiraminusi 
ir padėjo galvą vyrui ant peties. 

Nors ir buvo nuvargusi, miegoti ji dar nenorėjo. 
Išvažiavus Filipui, kai jos lova liks tuščia ir šalta, miegui 
laiko bus į valias... 

- Aš nė nenumaniau, kad meilė gali teikti tiek 
džiaugsmo, - atsiduso ji. - Norėčiau, kad tau su manimi 
būtų taip pat gera kaip ir man su tavimi... 

- Argi nejauti, koks aš laimingas? 

- Galbūt... bet kartais man atrodo, kad nekenti 
manęs... 

- Nereikia taip manyti. Tai dėl to, kad esi per daug 
graži. Tavo grožis mane tiesiog gąsdina. 

- Bet kodėl? Juk viskas, ką turiu, priklauso tik tau. 
Ak! Brangusis! Išmokyk mylėti tave... 

- Padorios moterys tokių dalykų nemokomos, - atsakė 
Filipas dirbtinai griežtai. 

- Kodėl šią naktį turėčiau būti padori? Tam dar 
turėsiu laiko. O dabar noriu jaustis tik tavo Žmona... 

Šių žodžių sujaudintas, Filipas ėmėsi uoliai nurodinėti 
savo mokinei pirmuosius žingsnius, bet ši pasirodė esanti 
verta savo mokytojo, ir netrukus už raudonos užuolaidos, 
slegiančios meilužius, įsigalėjo tyla, pertraukiama tik alsių 
atodūsių... Filipas, dar tris kartus paėmė jauną, rodos, 

nepasotinamą žmoną. Pagaliau nuovargio pakirsta Fjora 
kietai užmigo. Jos galva nusviro nuo pagalvės, o ilgi, 
nuo prakaito drėgni plaukai nubangavo iki kilimo. Tuomet 
Filipas išsitiesė ant paklodžių ir, įsikniaubęs į pagalvę, 
prasmego į gilų miegą. 

Tačiau jau brėško. Kaime užgiedojo pirmas gaidys, ir 
jam buvo draugiškai pritarta iš visų pusių... Miegamojo 
durys tylutėliai prasivėrė, ir ant slenksčio pasirodė 
Leonarda. Moteris tiesiog sustingo sukrėsta to, ką išvydo: 
bebaigianti degti naktinė lempelė vos vos apšvietė raudoną 
kaip kraujas alkovą ir du meilės nuvargintus kūnus. 
Nuoga, sustingusi begėdiška poza Fjora priminė mirusią 
bakchantę. Leonarda suraukė antakius ir persižegnojusi 
lėtai priėjo prie lovos, ant kurios kažkada, prieš šimtą 
metų, paguldė nekaltą merginą... 

Atsargiai, stengdamasi nepažadinti jaunosios, ji pakėlė 
nuslinkusį jos kūną ir vėl paguldė ant lovos. Kietai 
mieganti Fjora tik sumurmėjo keletą nerišlių žodžių ir 
nusišypsojo, o kai tik jos galva palietė pagalvę, tuoj 
pat susisuko į kamuoliuką kaip patenkintas kačiukas. 
Leonarda užklojo jaunąją moterį, paskui apėjusi lovą, 
pasilenkė prie Filipo, atsargiai papurtė jį už peties ir 
tyliai sušnabždėjo tiesiai į ausį: 

- Mesire, kelkitės! Jau laikas... 

Per daugelį karinės tarnybos metų Filipas įprato 
miegoti kur papuola ir atsibusti vos pašauktas, todėl jis 
tučtuojau atsisuko ir pažvelgė į Leonardą visiškai 
nemieguistomis akimis... 

- Ką jūs sakėte? - suniurzgė jis. 

- Tyliau!.. Aš sakau, kad jau švinta ir jūsų žmonės 
seniai atsikėlė. Mesiras de Pramas pusryčiauja. 

- Jau?.. Kodėl reikia išvykti taip anksti? 

- Jūs pats žinote kodėl. Kad nepatrauktumėte pašalinių 
dėmesio. Juk taip susitarėte su mesiru Frančesku?.. 


- Taip, tikrai... bet tai buvo iki... 

Ir Filipas pasilenkė prie Fjoros, kad pabučiuotų ją, 
tačiau Leonarda jį sulaikė. 

- Nežadinkite jos! Taip bus geriau... 

- Norite, kad išvažiuočiau... neatsisveikinęs su ja? 

- Taip jai bus lengviau, o jums irgi! Juk nenorite 
visą laiką prisiminti apsiverkusio jos veido? 

- Ne!.. Ne, jūs teisi... 

Vikriu judesiu, beveik nesiremdamas į lovą, Filipas 
atsikėlė, nusižiovavo ir kaip reikiant pasirąžė, nė kiek 
nesigėdydamas savo nuogo kūno, kuriame matėsi senų 
žaizdų Žymės ir nauji Fjoros nagų palikti įbrėžimai. Prieš 
pasiimdamas rūbus, su kuriais vakar įėjo į miegamąjį, 
Filipas atsisuko į lovą, kad paskutinį kartą pasigrožėtų 
jauna moterimi, kuri gulėjo beveik visiškai apdengta 
tankiais tamsiais susivėlusiais plaukais... Nuvargusi, 
pamėlusiais paakiais, ji jam pasirodė dar nuostabesnė, 
dar geidžiamesnė... Pagalvojus, kad mato Fjorą paskutinį 
kartą, Filipui sugniaužė gerklę... Kaip gera būtų likti su 
ja visam laikui, tačiau sutartis, kurią pasirašyti jis pats 
išreikalavo, suteikė jam teisę tik į vieną naktį. Greitai 
pasilenkęs, Filipas paėmė ilgą tamsių plaukų sruogą ir 
pakėlė ją prie lūpų. 

- Sudie!.. - sušnabždėjo jis - Sudie, mylimoji! 

Atsistojęs jis pamatė, kad Leonarda keista veido 
išraiška tiesia jam žirkles... Jis paėmė jas taip 
šypsodamasis, kad tiesiog sukrėtė pagyvenusią damą. 
Neįtikėtina, bet šis žmogus, apie kurį ji negalėjo pasakyti 
nė vieno gero žodžio, šypsojosi kaip džiūgaujantis kūdikis. 

- Dėkui! - pasakė Filipas. 

Jis nusikirpio nedidelę plaukų sruogelę, palaikė ją 
ant delno, paskui grąžino Leonardai žirkles, pasiėmė 
savo rūbus ir, nė karto neatsigręžęs, išėjo iš kambario. 
Likusi viena su Fjora, auklėtoja atsargiai užtraukė lovos 
užuolaidą, kad ryto saulės spinduliai  nepažadintų 
miegančiosios, ir ant pirštų galiukų išėjo paskui Filipą. 

Tuo metu Beltramis laukė Selonžė erdviame prieš- 
kambaryje, kurio grindys buvo išklotos baltomis ir 
juodomis marmuro plokštėmis. Jis nė nekrustelėdamas 
stovėjo laiptų apačioje. Jo plaukai dar buvo drėgni nuo 
šalto vandens, kurio teko užsipilti ant galvos, kad 
išsiblaivytų. Krauju pasruvusiomis akimis pirklys stebėjo, 
kaip jau visiškai pasirengęs kelionei burgundietis su batais 
ir šiltu apsiaustu lėtai lipa laipteliais. Beltramis su širdgėla 
pastebėjo, kad jis eina sunkiais žingsniais, kaip Žmogus, 
kuris visai nemiegojo... Matyt, jis vykusiai praleido 
vienintelę turėtą naktį! Staiga Frančeskas pajuto, kad įį 
apima beprotiškas įniršis. Jam norėjosi viską mesti ir 
bėgti į miegamąjį. Jo brangioji duktė turbūt guli ten 
nukamuota, pažeminta, raudanti, skaudama širdimi, kad 
daugelį valandų turėjo tenkinti nepasotinamą burgundiečio 
gašlumą. Bet tuomet jis pamatė laiptais žemyn lipančią 
Leonardą ir didžiulėmis pastangomis susitvardė. Svarbiau- 
sia, kad tas šlykštus padaras amžinai dingtų jiems iš 
akių! Jis rūpinsis savo vaiku, bus jai švelnus, ir ji greitai 
užmirš tai, ką išgyveno. | 

Beltramis pasistengė, kad jo balsas skambėtų tvirtai: 

- Jūs atsisveikinote su ja? 

- Ne... Ji miega, ir aš nežadinau. Jūs už mane 
atsisveikinsite su ja... Pasakysite jai... 

- Kas dar? - šiurkščiai nutraukė jį pirklys. 

- Nieko! Vis tiek jūs nežinote... 

- Aš neketinu nieko jai perduoti! Priešingai, dėsiu 
visas pastangas, kad ji kuo greičiau jus užmirštų! Jūs 
norėjote vienos nakties, ir jūs gavote ją. O dabar jums 
telieka laikytis savo pažado ir leistis užmušamam! 

- Argi aš tai žadėjau? - išdidžiai paklausė Selonžė. 

- Man regis, taip! Prisiminkite savo žodžius: santuoka 
su mano dukterimi suteršė jūsų garbę ir jums nieko 
kito nelieka, kaip tik krauju nuplauti tą nešlovę. Juk 
niekas nepasikeitė? 

- Ne, niekas nepasikeitė! Argi galėčiau nusivežti į 
hercogo rūmus žmoną, kaip du vandens lašai panašią į 
savo motiną, nuteistą mirties bausme už kraujomaišą ir 
svetimavimą? Ne! Niekas nepasikeitė. Bet jūs net 
neįsivaizduojate, kaip dėl to apgailestauju! 

- Matau, naktis jums nepasirodė per ilga? - pašaipiai 
paklausė Beltramis. - Gal tikitės dar vieno pakvietimo? 

Minutėlę Filipas tylomis įdėmiai žvelgė į pirklį. Staiga 
jis suprato, kaip šis žmogus turi kentėti, kad buvo 
priverstas atiduoti jam  Fjorą. Jis nutuokė, kokius 
pagiežingus jausmus Beltramio sieloje sužadino keistos 
jų sutuoktuvės. Frančeskas tikriausiai suprato, kad jo 
tėviški jausmai anaiptol nėra tokie, kaip jis įsivaizdavo. 
Ir Filipo susierzinimas staiga virto gailesčiu: 

- Nebijokite! Aš neketinu grįžti. Žinokite, jog per 
keletą valandų patyriau tokią laimę, kad prisiminimų 
apie ją užteks iki gyvenimo pabaigos. Niekada neužmiršiu 
šios nakties... tikiuosi, ir Fjora negreit ją užmirš! O 
dabar - likite sveikas, mesire Beltrami! Saugokite ją! 

Tai pasakęs, Filipas pasuko durų link. Eidamas jis 
movėsi storas odines pirštines, kurias paprastai nešiojosi 
už diržo. Tačiau Beltramis sulaikė jį ir ištiesė 
antspauduotą pergamento ritinėlį: 


- Minutėlę luktelėkite, grafe! Jūs užmiršote tai, kas 
svarbiausia. 

Filipas išbalo ir norėjo atsisakyti. Jis aiškiai dvejojo. 

- Aš mielai sviesčiau jums į veidą tą paskolos raštą, 
- suriko jis. - Tačiau monsinjorui Karoliui labai reikia 
pinigų. Bet nusiraminkite - jums bus šimteriopai atlyginta. 
Juk kai mirsiu, žmona paveldės visą mano turtą. 

Filipas susierzinęs išplėšė iš Beltramio rankų ritinėlį, 
įsigrūdo jį po liemene ir beveik bėgte išbėgo iš kambario, 
pirklio juoko lydimas. Perėjęs sodą, dūlavusį priešaušrio 
migloje, Selonžė prisidėjo prie šeimyninėje jo laukusių 
žmonių. 

Stovėdama laiptų aikštelėje, kur netyčia išgirdo vyrų 
ginčą, Leonarda greitai persižegnojo ir klausėsi tolstančių 
keistojo žmogaus, tapusio Fjoros vyru, žingsnių. Iš to, 
ką išgirdo, jai daug kas paaiškėjo. Dabar ji suprato, 
kodėl santuokos sutartis įstūmė jos auklėtinę į visai 
nepažįstamo žmogaus glėbį Leonarda lėtai nulipo 
paskutiniais laipteliais ir priėjo prie Beltramio, kuris, 
stovėdamas ant namo slenksčio, kumščiu grasino 
ištuštėjusio sodo pusėn. 

- Tai jis žinojo? - paklausė ji tyliai. 

Frančeskas, užmiršęs, kad čia yra Leonarda, krūptelėjo 
ir tylomis pažvelgė į ją. Jo ranka bejėgiškai nusviro. 
Gūžtelėjęs pečiais, jis atsiduso ir tarė: 

- Manote, būčiau atidavęs jam Fjorą, jei jis nebūtų 
žinojęs? Lorensas Medičis atsisakė suteikti paskolą 
Burgundijos hercogui. Mano dukters ranka... ir jos kraitis 
- štai jo tylėjimo kaina. Kaip matote, jis nepasikuklino. 

- Kad jo padėties žmogus nusmuktų iki tokio niekingo 
sandėrio? Sunku patikėti. Selonžė visuomet garsėjo kaip 
rūstūs, nenuolaidūs žmonės, bet jų ištikimybė duotam 
žodžiui, sąžiningumas niekuomet nekėlė abejonių. Ir dėl 
ko jie galėtų paminti savo orumą? Dėl pinigų? Bet jie 
visuomet buvo hercogo globojami ir jiems niekuomet 
nieko netrūko... 

- Vienintelis jį pateisinantis dalykas yra tas, kad 
stengėsi gauti pinigų ne sau. Juk girdėjote jo žodžius? 
Dėkui Dievui, jis išvyko, ir šįsyk visam laikui! Mes 
niekuomet jo nebepamatysime! 

- Niekuomet? Argi jis ryšis palikti jauną žmoną, kurią, 
regis, yra smarkiai įsimylėjęs?.. 

- Ne, bet jis nutarė ieškoti mirties kare. Filipas myli 
Fjorą, bent jau žodžiais. Gal tai ir tiesa. Bet jis mano, 
kad susituokęs su užsitraukusių gėdą tėvų dukterimi 
sutepė savo giminės garbę. 

- Jis susituokė su vieno iš labiausiai gerbiamų 
Florencijos piliečių dukterimi. Nors jis ir Selonžė, bet 

neturėtų rausti dėl šios giminystės. Mūsų mieste niekas 
nėra girdėjęs apie jokius de Brevajus... 

- Suprantama, bet Selonžė gieda savo: tokios gėdos 
neįmanoma išgyventi. 

- O kaip jis viską sužinojo? 

- Neįsivaizduoju. Teigia, kad jį apstulbino panašumas... 
Jaunieji de Brevajai, sesuo su broliu, buvo labai panašūs. 
Fjora - tikras jų portretas. O dabar, ponia Leonarda, 
prašau nebekalbėt apie tą žmogų. Norėčiau kuo greičiau 
užmiršti jį. 

- Jūs manote, kad ir Fjora taip pat lengvai jį užmirš? 
Jis sugebėjo pavergti jos širdį, antraip ji nebūtų taip 
beatodairiškai atsidvusi jam. Ir galiu prisiekti, kad jūsų 
duktė iš tų moterų, kurios myli tik vieną vyrą. Ji 
kentės... 

- Bet ne dabar! Ji žino, kad vyras turi prisidėti prie 
hercogo kariuomenės prie Neiso ir lauks jo. O štai jo 
mirtis jai tikrai bus smūgis. Tačiau tikiuosi, kad to 
nereikės ilgai laukti: žinoma, praradimo skausmas bus 
didžiulis, bet ir jis praeis... 

- Laukti gal teks ilgai. Bijodamas pražudyti avo 
nemirtingą sielą, o gal ir netekti garbės, riteris nebaigs 
gyvenimo savižudybe. Vadinasi, jam reikės rasti stipresnį 
priešininiką, kad žūtų garbingame mūšyje. O jei tikėsime 
jo ginklanešio pasakojimais, rasti tokį priešininką nebus 
lengva... Mesire Frančeskai, jūs sudarėte labai keistą 
sutartį! Aukščiausiasis gali sutrukdyti ją įvykdyti... 

- Pagyvensim - pamatysim! O dabar džiaukimės, kad 
Fjora visada bus su mumis. O mes po senovei lepinsime 
ją ir rūpinsimės ja. 

- Argi ji niekada negalės vadintis savo: vyro pavarde? 

- Žinoma, galės! Kai tik pasikeis politinė padėtis ir 
nebereikės bijoti Lorenso pykčio, mes išsyk paskelbsime 
apie santuoką. 

- O jei pavyks tai padaryti tuo pačiu metu, kai bus 
paskelbta apie vyro mirtį, bus dar geriau, ar ne tiesa? 
- su kartėliu paklausė Leonarda. Ji staiga suprato, kad 


4.-3;21 129 


jei Filipas nebūtų pareiškęs teisės į pirmąją vedybinę 
naktį, Beltramį būtų visai patenkinęs gėdingas jų sandėris. 
Peršasi išvada: net geriausias iš geriausiųjų kartais gali 
elgtis kaip negailestingas egoistas. Žinoma, praėjusią naktį, 
kai Fjora į savo guolį turėjo priimti vyriškį, Beltramis 
tikriausiai patyrė visas pragaro kančias. Bet dabar jis 
galvojo tik apie laimę visuomet matyti dukterį šalia... 

- Iš tikrųjų, kaip puikiai viskas susitvarkė! - atsiduso 
Leonarda. - Tačiau man laikas eiti į Fjoros miegamąjį, 
kad būčiau šalia, kai ji atsibus. Man regis, jai, ne taip 
kaip jums, šis rytas toli gražu neatrodys malonus... 

Auklėtoja sunkiai tramdė pyktį. Kiek ašarų išlies jos 
mergaitė dėl laimės, trukusios tik tris dienas ir vieną 
naktų! Nejaugi Beltramis nesupranta, kad jo duktė, 
pažinusi kūnišką meilę, niekuomet nebebus pirmykštė 
Fjora? O jei gims kūdikis? 

“Neduok Dieve! - pamanė Leonarda. - Tapusi motina, 
Fjora niekuomet nebegalės užmiršti savo trumpo 
santuokinio gyvenimo. O užmarštis - tai geriausia, ko 
jai galima palinkėti.“ 

Lėtai, stengdamasi nesukelti triukšmo, Leonarda vėl 
įėjo į miegamąjį. Fjora tebemiegojo. Auklėtoja pristūmė 
prie lovos kėdę, atsisėdo ir ėmė laukti, kada ji nubus. 
Ji nenorėjo, kad Fjora nubustų viena tuščiame kambaryje. 
Ir tikrai - vos atmerkusi akis Fjora išsyk išvydo pažįstamą 
veidą ir nusišypsojo: 

- Jūs čia? Nejaugi taip vėlu? 

- Greitai muš dvyliktą. Gerai išsimiegojote? 

Tačiau Fjoros žvilgsnis jau nukrypo į staiga tapusią 
pernelyg plačią lovą, dar saugančią kito kūno žymes... 

- Filipas!.. Kur jis? 

Leonarda pakilo nuo kėdės ir atsisėdo ant lovos 
kraštelio, arčiau Fjoros. 

- Jis išvyko, - atsakė ji kuo ramiau ir pastebėjo, 
kad Fjoros akys, prieš minutėlę dar mieguistos, staiga 
sublizgo ir plačiai atsimerkė. 

- Išvyko?.. Bet ne tam, kad... 

- Kad prisidėtų prie Burgundijos hercogo. Jis paliko 
mūsų namus... 

- Ir jūs nepažadinote manęs? 

Dar niekuomet Fjora su tokiu pykčiu nebuvo žiūrėjusi 
į Savo seną draugę. 

- Jis neleido jūsų žadinti. Manau, bijojo, kad bus 
labai sunku išsiskirti. Atsisveikindamas jis pasiėmė jūsų 
plaukų sruogą. 

- Nejaugi reikėjo taip anksti išvykti? Jis galėjo užtrukti, 
nors kelioms valandoms. Mums buvo taip gera kartu!.. 
Gal jis dar nespėjo toli nujoti?.. 

Fjora stryktelėjo iš lovos nuoga kaip gulėjo, pribėgo 
prie lango ir plačiai atlapojo. Dangų buvo aptraukę 
pilki debesys, ir iš pat ryto dulkė smulkus, šaltas lietus. 
Bet Fjora, atrodė, nieko nepastebėjo. 

- Filipai! - iš visų jėgų sušuko ji. - Filipai! Grįžk! 

Išgirdęs jos riksmą, Beltramis, kuris vaikštinėjo po 
sodą, norėdamas galutinai atsikratyti prisiminimų apie 
prakeiktąją naktį, pakėlė galvą ir sustingo nejprasto 
reginio sukrėstas: nuoga, susitaršiusi moteris, beviltiškai 
šūkčiojanti į visas puses... Moteris, kuri nebuvo, tiesiog 
negalėjo būti jo duktė. Fjora, kurios balsas skaidrus, 
melodingas, negalėjo leisti garsų, primenančių kimų 
riaumojimą liūtės, šaukiančios patiną... 

Riksmai vis netilo, begėdiškas, iš proto varantis vaizdas 
vis stovėjo prieš akis. Tuomet nelaimingasis užsispaudė 
rankomis ausis, kad nieko negirdėtų, ir, nežiūrėdamas 
kelio, pasileido per tuščią Žiemos sodą į nepatikimą, bet 
atokų prieglobstį - į mažą akmeninį grotą su liūto galvos 
formos fontanu. Ir ten, parpuolęs tiesiai ant drėgnos 
žemės, Frančeskas Beltramis apraudojo žlugusias viltis. 
Svetimšalis pareikalavo tik vienos nakties, ir tos nakties 
pakako, kad jis paverstų Fjorą visiškai nepažįstama, 
"savo" moterimi. Joje neliko nieko iš ankstesnio vaiko... 

Penktas skyrius 
Jeronima 


- Fjora, tu pasikeitei... Mudvi dažnai matomės, ir per 
kiekvieną susitikimą vis akivaizdžiau tuo įsitikinu. Šiandien 
pagaliau ryžausi pasikalbėti su tavimi. 

Fjora nusišypsojo draugei. Malonus Kjaros veidelis iš 
tikrųjų rodė neįprastą jam susirūpinimą, dėl ko mergina 
tarsi surimtėjo. 

- Kokias gi matai permainas? 

- Tu mažiau juokiesi, o kalbėdamasi su tavimi dažnai 
pastebiu, kad tavo mintys sklando visai kitur. Tu arba 
leidi mano klausimus pro ausis, arba atsakai nei šį, nei 
tą... Bet vienas dalykas mane baugina dar labiau... 

- Dar labiau? Viešpatie, apie ką tu? 

- Užvakar, prie Baptisterijos, kai klausėmės seno 
baladžių atlikėjo, Džulianas Medičis priėjo pasisveikinti 
su mumis. Seniau jį pamačiusi tu nurausdavai kaip 
aguona, 0 šįsyk vos dirstelėjai į jį. Manau, jis įsižeidė... 

- Nieko baisaus. Ištvers. Kam Džulianui moterų 
dėmesys ir Žžavėjimasis, jei jam rūpi tik Simoneta. Jis 
tikras pliuškis! 

- Tai štai kaip tu prabilai! Tu jo nebemyli! 

- O argi aš jį mylėjau? Nesiginčiju... jis man patiko. 
Bet dabar ėmė mažiau patikti, daug mažiau... 

Ir, palikusi tokio prisipažinimo apstulbintą Kjarą, Fjora 
pačjėjo prie neaukštos akmeninės sienos, už kurios 
atsivėrė visa miesto ir jo apylinkių panorama. Chatun 
ir abiejų auklėtojų lydimos, draugės jojo prie San Minjato 
bažnyčios. Paprastai jos taip iškylaudavo anksti pavasarį, 
kad prisiskintų žydinčių gudobelių šakelių ir našlaičių, 
kurių ypač daug augo prie bažnyčios ir Vyskupų rūmų. 
Merginos tvirtino, kad šiose šventose vietose augalai žydi 
itin kupliai. Be to, nuo kalvos atsiveria nuostabus miesto 
vaizdas, - atrodė, tarsi jis pats išsiskleidė lyg stebuklinga 
gėlė. Kaip Fjorai norėjosi į tradicinę pavasarinę iškylą 

leistis kartu su Filipu, pasigėrėti sidabrine Arno juosta, 
per kurią permesta daugybė tiltų, vos negriūvančių nuo 
juos aplipusių krautuvėlių, raudonų čerpių stogų ir baltų 
sienų svorio. Šio margaspalvio kilimo fone kaip tikra 
brangenybė atrodė raudonas Duomo kupolas, nevystanti 
sidabro lelija virš Sinjorijos rūmų, karneoliniai sargybos 
bokštai su strėlės pavidalo šaudymo angomis, spalvotu 
marmuru papuoštos varpinės, iš tolo panašios į puošnias 
velykines žvakes. Ir visur, kur krinta žvilgsnis, - skaisti 
sodų žaluma, sodriai žydinčios alyvos ir glicinijos, laurai 
ir kamelijos. Juk niekur pasaulyje pavasaris nebūna toks 
puošnus kaip Florencijoje... Kaip malonu gėrėtis pavasariu 
ir jausti, kad tavo delną spaudžia stipri vyro ranka... O 
vakare, kai blėsta saulėlydis, žadėdamas meilės naktį, 
nelyginant tada, Fjezolėje, jie grįžtų namo... Tačiau Filipas 
toli, už šimtų Ijė nuo jos glėbio. Ji net nežino, kur 
jo ieškoti... | 

Štai jau du mėnesiai, kai Filipas paliko Beltramio 
vilą, du mėnesiai, Fjorai atrodę kaip du amžiai. Dar 
niekada laikas jai neslinko taip lėtai. Kai vyras išvyko, 
Fjora tris dienas išbuvo užsidariusi savo miegamajame. 
Ji nenorėjo lipti žemyn, nenorėjo su niekuo kalbėtis, 
išskyrus Chatun, kuri atnešdavo jai valgyti. Ji net neleido 
pakeisti paklodžių, ant kurių Filipas ją mylėjo. Fjora 
sutiko išeiti iš kambario tik tuomet, kai Leonarda jai 
pranešė, kad tėvas rengiasi išvykti į Veneciją. Fjora 
negalėjo nepabučiuoti jo atsisveikindama. 

Kai Beltramis atsigręžė į dukterį, ją apstulbino išbalęs 
jo veidas ir liūdnos akys. Ji pirmąkart matė tėvą tokį, 
ir susigėdo dėl savo egoizmo. Ar ji turi teisę bausti 
tėvą už tai, kad prarado savo laimę? Tuomet švelnumo 
pagauta Fjora puolė jam ant kaklo, ir jiedu ilgai stovėjo 
apsikabinę ir verkdami. Skausmas, nors kiekvieno ir 
kitoks, vis dėlto suartino juos... 

- Tu taip stipriai jį myli? - paklausė Beltramis tyliu, 
bespalviu balsu. - Tu jį taip myli... kad nebegali mylėti 
manęs? 

- Nemylėti tavęs? Ak, tėve, kaip galėjai tuo patikėti? 
Niekas niekada mano širdyje neužims vietos, kuri 
priklauso tau. Su juo viskas kitaip... juk jis - mano 
vyras. Tai visai kas kita. Prašau tavęs atleisti už tas 
tris dienas, tačiau aš nenorėjau, kad matytum, kaip 
verkiu... 

- Bet, Fjora, tu ir dabar verki... ir aš taip pat. 
Patikėk, skausmas neatrodys toks baisus, jei pasiguosi 
artimam žmogui. 

- Kaip tik dėl to tu ir išvyksti? Kad geriau mane 
paguostum? Ar tu tiesiog nori labiau nubausti mane? 

- Ne. Tiesiog, kad Lorensas Medičis, sužinojęs apie 
mūsų su Bernardu Bembo draugystę, paprašė mane 
keletui dienų nuvykti į Veneciją. Tik neklausk kodėl... 

Jis tikrai nebūtų galėjęs jai to pasakyti. Juk ir kelionė 
tebuvo pretekstas kurį laiką nematyti Fjoros, vėl tapti 
savimi, kad akylas jos Žvilgsnis nieko nepastebėtų. 
Frančeskui reikėjo laiko priprasti prie tos naujos Fjoros, 
kurią pirmąsyk pamatė baisųjį rytą lange: karštos, 
aistringos moters, siela ir kūnu atsidavusios kitam... 

Savo ruožtu jaunoji moteris negalėjo tyliai nesidžiaugti 
būsimu išsiskyrimu. Ji suprato, kad tėvas nepatenkintas 
jos santuoka. Jam nepatiks kiauras dienas klausytis, kaip 
Fjora liaupsina savo nepriekaištingai tobulą vyrą. 

Beltramis išvyko, o Fjora, kaip jis ir norėjo, grįžo į 
rūmus ant Arno kranto. Chatun ir Leonarda buvo 
dėkingos klausytojos, ir ji galėjo iki valiai šnekėti joms 
apie savo meilę Filipui. Paskui atėjo nusiraminimas. Kiek 
atslūgus kankinamiems prisiminimams ir kartiems apgai- 
lestavimams dėl prabėgusios laimės, Fjorai nieko kito 
neliko, kaip tik gyventi laukiant Filipo arba bent žinutės 
iš jo. Ji stūmė laiką savo kambaryje arba sode klausydama 
tylaus Chatun dainavimo ir grožėdamasi storu aukso 

žiedu, kuriame buvo išgraviruotas Selonžė herbas. Per 
sutuoktuves Filipas užmovė jį ant plonyčio Fjoros pirštelio, 
kuriam jis buvo per didelis. Būtų neapdairu atiduoti jį 
perdaryti juvelyru, o juo labiau viešai mūvėti. Todėl 
jaunoji moteris užnėrė žiedą ant plonos ir ilgos auksinės 
grandinėlės, kad galėtų nešioti jį po suknele. Fjorai 
patiko priglausti ranką prie krūtinės ir pajusti jį. 

Kai Frančeskas grįžo iš kelionės, duktė ramiai atkišo 
jam kaktą pabučiuoti, ir gyvenimas Beltramio namuose 
tekėjo po senovei. Tik Leonarda lengviau atsiduso, kai 
po mėnesio paaiškėjo, kad jaunoji moteris, laimė, 
nesirengia tapti motina... 


* + + 


Kjara įdėmiai pažiūrėjo į susimąsčiusią savo draugę. 
Jai taip pat reikėjo susikaupti. Pasinaudojusi proga, ji 
nusiskynė dar keletą našlaičių, paskui, matydama, kad 
tyla užsitęsė, mergina dirstelėjo į Leonardą su Kolomba, 
kurios įsitaisiusios po pinija, be paliovos plepėjo, o jų 
pirštai nesiliovė siuvinėti. Kjara grįžo ir paėmė draugę 
už parankės. 

- Gal užtenka svajoti? - linksmai paklausė ji.- Tu 
taip gėriesi mūsų miestu, tarsi matytum jį paskutinį 
kartą. 

- Tu turėtum pasakyti - pirmą kartą. Nes ir seniau 
dažnai pavasarį ateidavome čionai, tačiau šiandien 
Florencija tiesiog pakerėjo mane. Net tvirtovės sienos 
ir sargybos bokštai negadina visuotinio žydėjimo vaizdo. 
Aš norėčiau... 

- Ateiti čia su kuo nors kitu, 0 ne su sena drauge! 
Aš štai ką pamaniau: tu nebemyli Džuliano dėl to, kad 
įsimylėjai kitą... tą, kuris dabar toli! Einu lažybų, kad 
tai - Filipas de Selonžė! 

Nesitikėjusi išgirsti šio vardo, nors dabar jis priklausė 
ir jai, Fjora krūptelėjo ir paraudo. 

- Būk gera, kalbėk tyliau! Arba dar geriau - patylėk! 

- Nejaugi labai rimta? - užjaučiamai paklausė Kjara. 
- Atleisk! Maniau, tai - tik trumpalaikis susižavėjimas, 
kaip buvo su Džulianu. Tu tikra, kad dar susitiksite? 

- Aš tuo tikiu, - atsakė Fjora šypsodamasi veikiau 
savo mintims negu draugei. - O dabar pakalbėkime apie 
ką nors kital. Beje, ar ne laikas mums grįžti? 
Prisirinkome tiek gėlių, kad papuoštume dvi, o gal ner 
tris bažnyčias! 

Merginos buvo įpratusios kasmet savo kvapniąją dovaną 
nunešti į Santa Marijos del Fjorės katedrą kartu su 
dosniomis aukomis neturtingų šeimų vaikams, kuriais 
rūpinosi kunigai. Merginos jau ruošėsi prisidėti prie 
Leonardos ir Kolombos, kurios rinko daiktus, bet Fjora 
staiga sulaikė draugę. 


- Luktelėk! - tarė ji kažkokiu prislėgtu balsu. 
- Kas atsitiko? Tau bloga? 


- Ne... ne, bet mane apėmė keista nuojauta... Tu 
ką tik pasakei, kad aš į miestą žiūriu taip, tarsi matyčiau 
jį paskutinį kartą... 

- Tikrai, bet aš tik pajuokavau... Tu žiūrėjai taip 
godžiai, tarsi norėtum akimis sugerti visą Florenciją. Bet 
juk man atsakei... 

- Prisimenu... bet dabar savęs klausiu, ar tu nebuvai 
teisi: Kažkokia nuojauta man kužda, kad... kad čia 
niekada nebegrįšiu! 

- Kokia nesąmonė! Tu vis negali užmiršti graiko 
pranašystės? 

- Ne. Prisiekiu, kad ne... aš visai negalvojau apie 
jį... mane apėmė nuojauta... staiga pasirodė, kad Florencija 
tapo man priešiška... atstumia mane, - mane, taip ją 
mylinčią! 

- Tu manai, jog Florencija įsižeidė, kad drįsai pamilti 
svetimšalį ir atstumi savo garbintojus - jos sūnus? Vyk 
šalin tokias mintis! Pastaruoju metu tu gyveni kaip 
atsiskyrėlė.  Nueik į kokį nors balių, pasirodyk ten, 

linksminkis, tegul tave pakviečia šokti pats didysis 
Lorensas! Žiūrėk! Štai ko tau reikia! 

Ir tikrai - prie katedros pasirodė linksma jaunuolių 
kavalkada, priešakyje jojo Lukas Tornabuonis. 

- Aš buvau įsitikinęs, kad rasiu jus čia! - sušuko 
jis, nušoko nuo arklio ir nusismaukė nuo galvos gobtuvą. 
- Juk kaip tik šią dieną jūs ateinate čionai rinkti gėlių 
Madonai. 

- Ir jūs nutarėte mums padėti? - juokdamasi paklausė 
Kjara. 

- Nugabenti visa tai? Žinoma! Ir mes palydėsime jus 
iki Duomo, kad kartu pasimelstume! 

- Koks jūs dievobaimingas, sinjore Lukai! - tarė 
priėjusi Leonarda. - Aš visada laikiau jus tikru Platono 
mokiniu, O jūs staiga prabilote apie Madoną. Galima 
pamanyti, kad ketinate stoti į vienuolyną! 

- Nieko panašaus niekada neturėjau galvoje. Galima 
atsidėjus skaityti Platoną ir neužmiršti maldų. Man atrodo, 
- pridūrė jis meiliai žiūrėdamas į Fjorą, - mano maldos 
greičiau pasieks Madoną, jei aš melsiuos greta vienos 
jaunos būtybės... 


Lukas laukė, kad Fjora bent šyptelės, tačiau ji skubiai 
nukreipė žvilgsnį, sugluminta reginių, kuriuos jos atmintyje 
atgaivino jaunuolio žodžiai. Tuomet Lukas, nutaręs, kad 
buvo pernelyg įžūlus, suėmė Fjoros arklio kamanas ir 
padėjo merginai atsisėsti ant balno. 

- Fjora, šiandien aš vis šneku nei šį, nei tą, - tyliai 
pasakė jis gaudydamas jos žvilgsnį, - bet maldauju, 
leiskite atsiųsti mano tėvą derėtis su jūsiškiu. Zinau, 
jog mesiras Beltramis mano, kad jūs dar esate per 
jauna, bet mudu bent būtume susižadėję... Aš lauksiu, 
kiek jūs liepsite! Tai visai nesunku, kai Žinai, kad galima 
tikėtis!.. 

Fjora pirmą kartą pažvelgė į jaunuolį beveik su 
švelnumu. Ji, gyvenanti vien viltimi... kaip niekas kitas 

galėjo suprasti Luko jausmus. Tačiau Fjora neturėjo 
teisės paliki jam nė menkiausios vilties. 

- Niekada nebekalbėkite man apie tai, Lukai. Su 
manimi jūs tik veltui gaištate laiką ir eikvojate jausmus. 
Aš nepaliksiu tėvo ir aš... 

- „ Ir jūs manęs nemylite! Matote, aš pats baigiau 
sakinį. Aš ištariau tai, ko jūs nedrįsote pasakyti. Jūs 
nemylite manęs dabar, bet ilgainiui būtinai pamilsite. Juk 
pati pasakėte: jūs dar labai jauna... Ne! Nė žodžio 
daugiau! Pavasarį taip gera! Neatimkite iš manęs laimės 
bent truputį pasvajoti! 

Lukas užšoko ant balno, ir raiteliai, apglėbę didžiules 
puokštes našlaičių ir kvapnių gudobelės šakų, ėmė leistis 
į miestą. Vienas iš jaunuolių uždainavo romansą apie 
pavasarį, kiti jam sutartinai pritarė. Pasigirdo pokštai ir 
juokas. Tačiau Fjora negalėjo linksmintis kaip visi. 
Artėjant prie miesto, širdgėla, apėmusi ją San Minjate, 
vis didėjo. Prietaringa kaip ir visos florentietės, ji išsyk 
pagalvojo apie Filipą. Galbūt širdis ją įspėjo, kad vyrui 
gresia mirtinas pavojus?.. Aplinkinių linksmybė pamažu 
pasidarė jai nepakeliama, todėl, kai tik raiteliai perjojo 
Ponto Vekjo tiltą, kur mėsininkai tokią valandą jau 
uždarinėjo savo krautuvėles, Fjora pasiskundė prasta 
savijauta ir kartu su Chatun ir Leonarda pasuko namo. 
Ji neleido Kjarai joti su jomis - tegul nors viena iš 
jų nugabena gėles į katedrą! Fjora ir pati sau nebūtų 
galėjusi paaiškinti, kodėl taip skuba namo. Skubėdama 
ji vos linktelėjo linksmai pasisveikinusiam  valtininkui 
Džanui Batistui di Rinaldžiu, kurį Beltramis kadaise 
išgelbėjo benusigyvenantį. Fjora buvo vieno jo vaikučio 
krikštamotė. 

- Nepykite ant jos, - sušuko Leonarda stengdamasi 
išsklaidyti nemalonų įspūdį, kurį padarė Fjoros neman- 
dagumas. - Dona Fjora prastai jaučiasi ir aš lydžiu ją 
namo. 

- Tegul Viešpats laimina ją ir grąžina jai sveikatą. 
Šįvakar visa mūsų šeima pasimels už ją! 

- Kad ir kas būtų, o keletas maldų mums nepakenks, 
- sumurmėjo Leonarda ir sunerimusi žvilgtelėjo į Fjorą. 
- Kas jums, mano vaike? Tikrai prastai jaučiatės? Jūs 
labai išbalusi... 

- Taip... ne... aš pati nežinau. Bet man būtinai reikia 
grįžti. Noriu pamatyti tėvą! 

- Jūs nerimaujate tik dėl to, kad jis rytą pasakė, 
jog jaučiasi pavargęs? Manau, be reikalo jaudinatės... 

Fjora nieko neatsakė. Kam kalbėti? Jeigu papasakos 
apie baisią nuojautą, blaiviai samprotaujanti Leonarda 
pasistengs žūtbūt įtikinti ją, kad apsirinka. Beje, jos jau 
prie namų... 

- Atrodo, jūsų tėvas priima lankytojus! - tarė Leonarda 
rodydama mulą su puošniais pakinktais. Kartu su dviem 
kukliau atrodančiais giminaičiais jis klusniai stovėjo prie 
stulpo. - Viešpatie! Bet juk tai donos Jeronimos kinkinys! 
Įdomu, ko jai prireikė? Jos vizitas nieko gero nežada, 
- pridūrė auklėtoja prisiminusi, kaip Jeronima grasino 
Fjorai vaistininko Landučio krautuvėlėje. 

- Jūs teisi, - atsakė Fjora, - bet mes tuojau pačios 
viską sužinosime. 

Rūmų kieme nulipusi nuo arklio, Fjora numetė vadeles 
pribėgusiam tarnui ir sparčiai perėjo vidinį kiemelį, kur 
savo šeimininkės laukė Jeronimos kambarinė ir liokajus. 
Fjora bėgte užbėgo laiptais ir vos nesusidūrė su senuoju 
Rinaldu, Beltramio įgaliotiniu, tarnavusių dar senajam 
šeimininkui. 

- Kur tėvas? - paklausė ji. 

- Vargonų salėje, dona Fjora, bet jis ne vienas. 

- Žinau, kas pas jį yra. Dėkui, Rinaldai!.. - nustebusi 
pasakė jaunoji moteris, nes gerai žinojo, jog Beltramis, 
kai nori pabūti vienas, dažniausiai pasirenka šią salę 
arba studiolą. Dar vaikystėje jis išmoko groti vargonais 
ir dabar retsykiais užsidarydavo šioje erdvioje salėje, 

kurią puošė freskos ir marmurinėmis lubos, - akustika 
čia buvo kaip bažnyčioje. Keista, kad šeimininkas joje 
priima jam nesimpatingą lankytoją, bet galbūt ji tiesiog 
netikėtai užklupo jį čia? 

Priėjusi prie durų, Fjora išgirdo garsius balsus ir 
sulėtino žingsnį. Beltramis tikriausiai bus nepatenkintas, 
jei duktė pasirodys per patį jo ginčo su Jeronima 
įkarštį... Jaunoji moteris labai atsargiai pravėrė duris ir 
tučtuojau išgirdo įtūžusio tėvo balsą: 

- Niekuomet - girdi? - niekuomet neatiduosiu dukters 
tavo sūnui į žmonas! Man nuoširdžiai gaila to jaunuolio. 
Juk jis nekaltas dėl savo fizinio bjaurumo. Tačiau 
negalima reikalauti, kad jauna ir graži moteris visą 
gyvenimą praleistų šalia tokio kaip jis... 

- Dėl to, kad jis raišas ir luošas? Tačiau mano 
Pjetras - dorų tėvų sūnus, jis nėra nesantuokinis, kaip 
kai kurie! 

- Dar niekam nešovė į galvą mintis kaltinti Fjorą 
dėl to, kad ji - nesantuokinis vaikas, nors visi tai žino! 

- Na taip... bet Žino toli gražu ne viską... 

Stojusioje tyloje Fjora, atrodė, išgirdo, kaip tėvas 
staiga ėmė trūkčiojamai kvėpuoti. Ji norėjo įteiti, tačiau 
neįstengė pajudėti iš vietos, ją kaustė smalsumas, sumišęs 
su baime... Pagaliau Beltramis atgavo kvapą ir piktai, 
kaip žmogus, kuriam įgriso klausytis kvailysčių, paklausė: 

- Ką visa tai reiškia? 

- Tau tikrai reikia mano paaiškinimo? Frančeskai, tu 
išbalai, vadinasi, puikiai supranti, ką turiu galvoje! Netiki 
manimi? Gūžčioji pečiais?.. Na, gerai, galiu kalbėti ir 
aiškiau. Mūsų brangioji Fjora, kurią tu išauklėjai kaip 
princesę, visai nėra tavo duktė. Juk tu niekada neturėjai 
romano su svetimšale. Ji - kraujomaiša ir svetimavimu 
grįsto ryšio vaisius, duktė tėvų, kuriuos Burgundijos 
teismas nuteisė mirties bausme. O tu pakėlei ją iš 
purvo... 

Fjorai pasirodė, kad ją užgriuvo sienos. Ji susvyravo 
ir, stengdamasi išsilaikyti ant kojų, instinktyviai stvėrėsi 
už drapiruotės, Oo paskui atsirėmė į kėdės atkaltę. 
Neapykantos kupinas Jeronimos balsas vis dar aidėjo jos 
ausyse. Tačiau Beltramis tvardėsi: 

- Ir tu, be abejo, turi įrodymų? 

- Aš turiu net... liudytoją. Žmogų, kuris, norėdamas 
man įsiteikti, patvirtins šiuos žodžius. 

Dabar Beltramis ėmė suprasti... Jis buvo nuovokus, 
todėl, greitai kai ką sumetęs, padarė atitinkamas išvadas. 
Jeronima labai daug laiko leido Montugyje, savo šešuro 
sodyboje. Kaimynystėje buvo ir Beltramio žemės, kuriomis 
rūpinosi Marinas. Šeimininkas savo ūkvedžiu visiškai 
pasitikėjo, nors šis niekada nepritarė Fjoros įdukrinimui. 
Beltramis tikėjosi, kad priesaika, duota priešais altorių, 
ir daugybė dovanų privers Mariną laikyti liežuvį už 
dantų. Bet jį pasiekdavo ir neaiškūs gandai, kuriais, 
beje, nenorėjo tikėti, apie laisvoką šios putlios našlės 
elgesį ieškant paguodos su kitais vyrais. Ji dar gerai 
atrodė ir tikrai > sugundyti tokį vyriškį kaip buvęs 
mulų varovas.. 

Jeronima pamaniusi, jog pašnekovo tylėjimas reiškia, 
kad jis pasiduoda, pašaipiai tarė: 

- Brangusis pusbroli, matyt, tu mane puikiai supratai. 
Dabar tau aišku, jog esu net per daug kilni, siūlydama 
savo sūnų tai išsigimėlei į vyrus. Tokiu būdu nelaimingoji 
iki gyvenimo pabaigos galės naudotis tavo palikimu. Jai 
pasisekė, kad mano Pjetras įsimylėjo ir nori su ja 
susituokti. O aš neketinu trukdyti jo laimei. Tavo gražutės 
burtininkės glėbyje jis užmirš savo luošumą... O jai teliks 
gimdyti gražius vaikučius... 

- O jei aš nesutiksiu? 

- Sutiksi! Puikiai supranti, kad nors ir rytoj galiu 
tave apskųsti. Tu apgavai Sinjoriją, tu išdrįsai pavadinti 
florentiete išsigimėlę, kurią reikėjo sunaikinti vos išvydusią 
pasaulį. 

Nebepajėgdamas tramdyti pykčio, Frančeskas pratrūko: 

- Ir tu išdrįsi iškviesti savo liudytoją? Jeronima, 
neužmiršk, kad apie tave visaip šnekama. Sklinda gandai, 
jog gyveni toli gražu ne taip dorai, kaip derėtų našlei. 
Tereikia priversti Mariną Betį prisipažinti, kad jis - tavo 
meilužis, ir tu pamatysi, kaip greitai su tokiomis kaip 
tu susidoroja senasis Džakopas. Jei kalbama apie šeimos 
garbę, jis nejuokauja... 

- O gal jis tik apsidžiaugs, kad Paciams staiga atiteks 
toks didžiulis tavo palikimas. Dabar jis negali pasigirti 
turtais ir dėl to kenčia. Aš net viliuosi, kad jis stengsis 
visokeriopai man padėti... bet, suprantama, tokiu atveju 
ir kalbos negalės būti apie sutuoktuves. Jis nesutiks. 
Tave nuteis ir iš tavęs atims visus turtus, kurie atiteks 
man, kaip vienintelei paveldėtojai. Tavo Fjorą papras- 
čiausiai atiduos Pjetrui. Tegul jis ja pasidžiaugs!.. O kai 
ji jam įkyrės, ja bus lengva atsikratyti išsiuntus į viešnamį. 
Dabar matai, kad tau verta sutikti su mano pasiūlymu. 
Prižadu, kad gyvensime ramiai ir taikingai! 

- Nešdinkis! Šalin iš mano akių! 

- Tu elgiesi neišmintingai. Tikiuosi, kad naktį gerai 
viską apsvarstysi ir suprasi, kas tau naudinga. Rytoj tuo 
pačiu laiku ateisiu atsakymo. O dabar linkiu labos 
nakties! 

Krūptelėjusi iš baimės, Fjora staiga  atsipeikėjo. 
Suprasdama, kad moteris tučtuojau išeis iš kambario ir 
užklups ją besiklausančią prie durų, ji pasislėpė už 
drapiruotės ir stengėsi sutramdyti pašėliškai plakančią 
širdį. Fjora jautė, kaip ją išmuša šaltas prakaitas. Rodės, 
kad po kojomis atsivėrė praraja. Truputį praskleidusi 
sunkų audeklą, ji pamatė Jeronimą, kuri neskubėdama 
žingsniavo iš salės. Įsitikinusi savo pergale, moteris ėjo 
išdidžiai, godžiai  dirsčiodama į baldus ir vertingus 
niekučius, kuriuos svajonėse jau laikė savais... 

Ir tuomet Fjora pirmą kartą gyvenime pajuto laukinį 
norą užmušti, sunaikinti nekenčiamą moterį. Dabar ji 

suprato pas vaistininką Landučį įvykusios scenos prasmę. 
Tylutėliai išlindusi iš savo priedangos, Fjora sugriebė 
sunkų bronzinį kandeliabrą ir ėmė sėlinti prie Jeronimos, 
kuri sustojo pasigėrėti ant indaujos sudėtais sidabriniais 
daikteliais. Bet tuomet ponia Paci, tarsi pajutusi artėjantį 
pavojų, nesidairydama greitai paliko salę. Ir tą akimirką 
įėjo Beltramis. 

Išvydęs kandeliabru apsiginklavusią Fjorą, jis tučtuojau 
suvokė, ką ji sumanė, ir suriko: 

- Ne, Fjora! Nedaryk to! 

- Arba mes, arba ji! Netrukdyk man! 

Tuomet Frančeskas pribėgo prie dukters, išplėšė iš 
jos rankų kandeliabrą ir padėjo jį ant skrynios. Fjora 
nusiminusi pastebėjo, kad tėvas atrodo dešimčia metų 
pasenęs. Jo akys buvo pilnos ašarų. Ji puolė jam ant 
kaklo, ir jiedu, prisiglaudę vienas prie kito, drauge 
apverkė tai, ką šlykščioji Jeronima taip negailestingai 
sugriovė ir sumynė į purvą. Kaip tik čia juos ir rado 
Leonarda, atėjusi kviesti Fjoros. 

- Kas atsitiko? - paklausė ji. - Aš ką tik susidūriau 
su dona Jeronima, kuri mane išvadino sena sąvadautoja 
ir liepė krautis daiktus! 

- Vargše mano Leonarda, mums gresia katastrofa, - 
atsakė Beltramis. - Ta moteris tapo Marino meiluže. 
Jis jai viską papasakojo ir net yra pasirengęs liudyti 
prieš mane... jei tik neišleisiu Fjoros už jos sūnaus... 

- Bet, kiek žinau, Fjora jau ištekėjusi. Reikėjo pasakyti 
tai Jeronimai. 

- Jokiu būdu. Dar turiu menką viltį ištaisyti padėtį. 
Eisiu ir viską papasakosiu monsinjorui Lorensui. Jis 
nekenčia Pacių, 0 mane gerbia ir yra man draugiškas. 
Suprantama, jeigu jis sužinos apie Fjoros santuoką, įtūš, 
bet aš tai nutylėsuu... 

Fjora, kuri taip ir stovėjo prisiglaudusi prie Beltramio, 
atšoko ir nerimastingai pažvelgė jam į akis: 

- Tėve! Aš tikrai nesu tavo tikra duktė? Ar tiesa, 
kad... 


- Tai tu viską girdėjai? 

- Viską! Aš stovėjau čia, prie pravertų durų! Ak, 
tėve! Tai siaubinga, ir bus dar baisiau! Aš taip didžiavausi, 
kad esu tavo duktė! Ir štai esu niekas... blogiau negu 
niekas! Kiekvienas valkata gali niekinti mane už tai... 

- Fjora, nutilk! Dėl Dievo meilės, nutilk! Tu negali 
spręsti, kol nieko nežinai! O man tu esi duktė, nes aš 
tave pasiėmiau, pripažinau... ir dėl to, kad tave myliu! 
O dabar eime į studiolą! Ten, priešais motinos portretą, 
tu sužinosi teisybę. Šią graudžią istoriją Leonarda gerai 
žino, o dabar žinosi ir tu. Eime, mano vaike!.. 

Ir apkabinęs Fjorą per pečius, Frančeskas lėtai 
nusivedė ją ilga galerija prie durų į jaukų kambarėlį, 
kuriame iš portreto šypsojosi Mari de Brevaj. Leonarda 
nuėjo paskui juos, išsiuntusi Chatun, kuri stovėdama prie 
durų, laukė savo šeimininkės. Gražiame jos veidelyje 
atsispindėjo nerimas: juk Fjora niekuomet neverkdavo. 


- Lauk miegamajame. Netrukus ateisiu. 


- Leonarda, norėčiau, kad eitumėte su mumis, - 
pasakė Beltramis. - Dviese bus lengviau prisiminti tos 
senos istorijos detales. 


Studioloje Frančeskas prisiartino prie Mari portreto 
ir nutraukė juodą aksominį uždangalą. Paskui jis atsisėdo 
prie stalo ir parodė Leonardai sėstis priešais jį. Fjora 
įsitaisė ant pagalvėlės prie tėvo kojų. 

- Mano vaike, tau reikia būti stipriai ir tvirtai. Dabar 
išgirsi tragišką, bet labai jaudinamą istoriją.  Įtūžusi 
Jeronima paminėjo tik bjauriausias jos detales... Prisimeni, 
kartą rodžiau tau nėriniuotą kepuraitę? Sandras Botičelis 
nutapė ją šiame portrete. Tu dar pastebėjai ant jos 
kraujo dėmių, o aš nenorėjau atsakyti į tavo klausimus. 

- Tu pažadėjai atsakyti į juos vėliau, kai tapsiu 
suaugusia moterimi. Aš jau tapau ja. 

- Aš prie to dar nepripratau, - atsakė Frančeskas 
glostydamas šilkinius jos plaukus. - Bet tąsyk tave 
apgavau. Aš visai neketinau sakyti tau teisybės, norėjau, 
kad ji mirtų kartu su manimi ir su Leonarda. Jei ne 
žmogaus, kuriuo visiškai pasitikėjau, išdavystė, viskas būtų 
likę griežčiausia paslaptis... 

- Ne veltui žmonės šnabždasi, kad Jeronima labai 
jau limpa prie vyrų, - sumurmėjo Leonarda. - Dažnai 
esu kalbėjusi apie tai su Zaneta, bet jos vyras taip 
bijo uošvio, kad tučtuojau užčiaupdavo mums burnas. 
Turbūt ne pro šalį būtų papasakoti senajam Džakopui 
apie marčios elgesį?.. 

- Aš jau gąsdinau pusseserę, kad viską viešai 
paskelbsiu, bet ji nebijo. Ji puikiai supranta, kad senas 
plėšikas, tikėdamasis pasiglemžtii mano turtą, nekreips 
dėmesio į jos nepadorų elgesį... jei tik neatidės keršto 
nusidėjėlei vėlesniam laikui. Apie šią tikimybę Jeronimai 
vertėtų pagalvoti: Bet mums dėl to ne lengviau, nes 
blogis jau bus padarytas. 

- Tėve, - įsikišo Fjora, - dievai nematė tos moters! 
Jūs mane čia atsivedėte norėdamas papasakoti mano 
motinos istoriją. Juk Žinau tik tiek, kad ji žuvo tragiškomis 
aplinkybėmis. Jūs man pasakysite kaip? 

- Ant ešafoto, nuo budelio kirvio, kartu su tavo 
tikru tėvu. Jų vardai - Mari ir Žanas de Brevajai... 

- Jau esu girdėjusi šį vardą... 

- Prašau tavęs, Fjora, nepertraukinėk. Man labai 
sunku vėl prisiminti įvykius, taip smarkiai pakeitusius 
visą mano gyvenimą. 

Užuot atsiprašiusi, Fjora pabučiavo tėvo ranką ir, 
nepaleisdama jos iš savųjų, toliau klausėsi jo pasakojimo. 

- Nemigos naktimis aš iki menkiausių smulkmenų 
prisimindavau tą rūškaną ir šaltą gruodžio dieną, kai 
įvažiavau į Dižoną - Burgundijos hercogystės sostinę. 
Gražus miestas, kurį gerai pažinojau ir kuriame visada 
apsistodavau keliaudamas... 

Pamažu duslus Beltramio balsas pasidarė stipresnis, 
raiškesnis ir emocingesnis. Kaip ir kiekvienas tikras 
florentietis, Frančeskas buvo poetas, mokėjo gražiai 
bausmės vykdymo vaizdas: didžiulė aikštė, minia Žmonių, 
tylomis besiklausanti gedulingo varpų skambėjimo, du 
nuteistieji, skurdžiame budelio vežime stovintys tokiais 
gražiais, šviesiais veidais, tarsi jau būtų nugalėję mirtį; 
graudi seno kunigo figūra, niūrus budelis kaukėtu veidu; 
žiūrovų pasipiktinimas ir jo paties sukrėtimas išvydus 
siaubingą dailios jaunos moters žūtį. Trūkčiojančiu iš 
pykčio balsu Beltramis papasakojo apie Reno diu Amelį, 
p piktumą ir neįtikėtiną žiaurumą. Jis pakartojo Antuano 
arujė žodžius apie Mari kančias vyro namuose ir 
beviltiškas motinos pastangas išmelsti jai pasigailėjimą. 
Baigdamas Frančeskas papasakojo, kaip jam pasisekė 
išgelbėti kūdikį, kaip nutarė jį įvaikinti ir kaip Leonarda 
staiga ryžosi padėti jam auklėti našlaitę. 

Kai Beltramis nutilo, Leonarda verkė, o Fjoros akys 
žėrėjo iš pykčio. 

- Visi tie žmonės kur kas labiau nusipelnė mirties 
negu... mano nelaimingi tėvai! Ir pirmiausia tas niekšas 
diu Amelis, o paskui - tėvas, nepanoręs apginti savo 
vaikų. Dar hercogas Pilypas ir grafas de Sarolė. Jie 
buvo negailestingi. Juk tai jie pasmerkė juos mirti, įstūmė 
į gėdingą kapą! 

- Fjora, hercogas Pilypas jau seniai mirė, o grafas 
de Šarolė tapo hercogu Karoliu Drąsiuoju ir būtent jam 
mesiras de Selonžė yra prisiekęs ištikimybę. 

Paminėjus vyrą, Fjora tarsi sugrįžo iš praeities: 

- Filipas!.. Juk tai jis man papasakojo apie Žaną de 
Brevajį! Jis pažinojo jį seniau, dar tada, kai tarnavo 
pažu grafui de Šarolė. Jį apstulbino mūsų panašumas... 
O jis... jis taip pat viską žinojo? 

- Taip... Kaip tik dėl to aš ir daviau sutikimą jūsų 
santuokai. 

Fjora pašoko taip staigiai, kad net pastūmė stalą. 
Keletas lapelių nukrito ant grindų. 

- Tik nesakykite, kad norėdamas gauti mano ranką 
jis griebėsi to paties metodo kaip ir niekingoji Jeronima 
- šlykštaus šantažo. 

Beltramis dirstelėjo į Leonardą lyg ieškodamas jos 
paramos. Ar po viso to, ką jau sužinojo, Fjora pakels 
dar vieną smūgį? Ji tokia jauna... Bet tuo metu Leonarda 
nusišluostė akis, pakilo ir atsistojo Fjorai už nugaros 
tarsi būgštaudama, kad ši gali nualpti. 

- Mesire Frančeskai, reikia pasakyti visą teisybę. Jos 
tvirta širdis. Jei ji viską sužinos pati, bus dar blogiau. 

- Jūs teisi, - atsiduso Frančeskas. - Tuojau viską jai 
paaiškinsiu. Fjora, tu atspėjai. Mesiras de Selonžė griebėsi 
visai tokio pat metodo. Jis žūtbūt norėjo tave gauti ir 
pareiškė nieko nepaisysiąs, kad pasiektų savo. Žinoma, 
jį apstulbino panašumas. Bet neužmiršk, kad jis - de 
Brevajų šeimos giminaitis ir todėl galėjo žinoti tą nelemtą 
istoriją. Jis tikriausiai žinojo, kad Mari duktė gyvena 
Florencijoje su turtingu ją įdukrinusiu pirkliu. Pamatęs 
tave, jis suprato, kas esi. Apie jaunąjį ginklanešį tau 
užsiminė tik norėdamas patikrinti, ar žinai tu... 

Iš viso to, kas pasakyta, Fjora padarė vieną išvadą: 
dėl jos Filipas ryžosi nusikaltimui! Jos veidas iš laimės 
nušvito: 

- Jis taip mane myli! Ak, Filipai! Galbūt kita ir 
priekaištautų tau dėl tokio poelgio, bet aš dėkoju, nes 
kitaip niekada nebūčiau tapusi tavo! 

Beltramis nebegalėjo pakelti to deginančio dukters 
žvilgsnio ir aistringo balso. Jį pagavo pavydas, galbūt 
didesnis, negu jis norėjo. 

- Tu jo niekada nebepamatysi, Fjora! Nesitikėk, kad 
jis grįš, išsiveš tave į savo pilį ir pristatys savo valdovo 
rūmuose. Jis tik norėjo gauti pirmosios nakties teisę ir 
patenkinti aistrą, kurią jam sužadinai. Bet gyventi tu 
turi čia, su manimi! 

Fjoros veidas apniuko, tarsi saulę būtų uždengę 
debesys. Ji susvyravo lyg nuo smūgio. Manydama, kad 
Fjora parkris, Leonarda norėjo ją prilaikyti, tačiau ji 
švelniai atstūmė ją. 

- Aš dar ne viską Žinau, ar ne? Vadinasi, notaras, 
palaiminimas vienuolyne tebuvo komedija? 

- Ne. Tu tikrai esi grafienė de Selonžė,r niekas 
negali nieko pakeisti, nebent mirtis! Tavo vyras negrįš, 
nes ieško mirties mūšio lauke. 

- Jis nori mirti? Bet kodėl? 

Dabar Beltramis dvejojo. Jis turėjo pasakyti siaubingą 
dalyką... Tačiau Fjora nenuleido nuo jo įdėmaus žvilgsnio. 
Beveik rėkdama ji pakartojo: 

- Aš noriu žinoti kodėl! 

Nebegalėdamas pakelti rūstaus jos žvilgsnio, jis atsisuko 
į portretą tarsi prašydamas pagalbos. Ir tarsi sapne 
išgirdo aiškų Leonardos balsą: 

- Reikia vieną kartą visam laikui baigti tai, mesire 
Frančeskai! Prapjaukite pūlinį, ir žaizda greitai užgis! 

Nežiūrėdamas į Fjorą, jis pasakė visą teisybę: 

- Susituokęs su Žano ir Mari de Brevajų dukterimi, 
jis suteršė savo gerą vardą. Ir gali būti už tai nubaustas... 

- Kodėl gi jis vis dėlto padarė tai?) Aš buvau 
beprotiškai jį įsimylėjusi. Teatleidžia man Dievas, bet jis 
galėjo gauti mane ir be tos komedijos! 

- Bet tuomet nebūtų gavęs tavo kraičio! O jo reikia 
Burgundijos hercogo kariuomenei išlaikyti, nes Lorensas 
atsisakė paskolinti jam pinigų... Kai tapsi našle, aš gausiu 
de Selonžė turtą, o tu įgysi teisę vadintis jo pavarde... 
bet ne gyventi jo pilyje. 

- O jei man gims kūdikis? 

- Mes turėsime jį auklėti iki to amžiaus, kai ateis 
laikas tarnauti. Tada jis grįš į Burgundiją, taps paveldėtoju 
ir turės mokytis riterio meno... 

- Jei gims berniukas! O jei mergaitė, tai ką mes 
turėsime jai padaryti? Įmesti į upę? 

Ir Fjora, apsisukusi ant kulniukų, išbėgo iš studiolos 
į savo kambarį. Pasigirdo durų trinktelėjimas. 

- Palikime ją ramybėje! - atsiduso Leonarda. - Ji 
verks, kol išseks jėgos, ir tokiu atveju Chatun švelnumas 
bus geresnė paguoda negu mano samprotavimai. Bet dar 
pakalbėkime apie doną Jeronimą. Ką jūs ketinate daryti, 
mesire Frančeskai? 

- Jūs teisi. Reikia pamėginti užmiršti praeitį ir galvoti 
apie ateitį. Leonarda, bijau, kad šiąnakt jums neteks 
miegoti. Surinkite Fjoros ir savo daiktus. Viskas turi 
būti paruošta, jeigu prireiktų skubiai išvykti... Prašom 
nepertraukti manęs! Pranešite, kad su Fjora ir Chatun 
važiuojate pasimelsti į Valombrozo vienuolyną. Jus lydės 
Džakopas, mano senojo Rinaldo sūnus, ir jo giminaitis 
Tomazas. Tačiau, išvažiavę už miesto vartų, padarykite 
nedidelį lankstą ir skubėkite į Livorną. Ten sėskite į 
laivą “Santa Marija del Fjorė“, kurio kapitonui parašysiu 
laišką, ir laukite mano žinutės. Pasiimkite tiek daiktų, 
kiek damoms reikia vienos dienos kelionei. Nesukelkite 
įtarimo. Visa kita aš jums nusiųsiu. 

- Mes važiuosime anksti rytą? 

- Ne. Iki vidurdienio laukite, kol aš grįšiu. Rytoj 
rytą vyksiu pas Lorensą ir papasakosiu jam apie viską, 
išskyrus Fjoros sutuoktuves. Čia jis valdovas, ir visi jam 
paklūsta. Be to, jis mėgsta meilės istorijas. Galbūt manoji 
sujaudins jį... 

- Tuomet kodėl mus išsiunčiate į Livorną? 

- Todėl, kad nesu įsitikinęs, jog Lorensas padės. Šio 
žmogaus poelgius sunku nuspėti. Jis yra didis politikas, 
žiūri toli į priekį, ir niekada negali žinoti, kaip jis 
įvertins prašymą... arba išpažintį. Kartais tai priklauso 
nuo to, kaip tavo reikalas įsikomponuoja į jo politikos 
mozaiką. Galbūt jūs ir neišvažiuosite, bet gali ir taip 
atsitikti, kad turėsite skubiai palikti miestą. Aš tik prašau 
jus būti pasirengusias. 

- Nesijaudinkite, mes būsime pasirengusios. 

- Gerai! Po vakarienės prašau jus grįžti į studiolą, 
kad drauge sutvarkytume visus man rūpimus reikalus. 
Aš turiu pasirengti ir tam... kad gal niekada 
nebepamatysiu Fjoros. Jos atvejis yra iš tų, kai gresia 
atskyrimas nuo Bažnyčios. 

- Manau, kad Bažnyčia sinjorui Lorensui neturi didelės 
reikšmės, - sarkastiškai tarė Leonarda. - Jis didžiai gerbia 
tik filosofus, poetus ir graikų dievus... 


- „„ Bet jis retsykiais lankosi ir San Marko vienuolyno 
celėse. Tiesa, aš visada įtariau, kad ten jis atsiduria tik 
norėdamas ramiai pasigėrėti dieviška Andželiko tapyba, 
nes visada apsistoja vis kitoje celėje. Tačiau nereikia 
užmiršti, kad jis rodo nuolankią pagarbą vienuolyno 
vyresniajam, jo santykiai su vyskupu geri. Mes turime 
būti atsargūs... 

Po vakarienės Frančeskas Beltramis kartu su Leonarda 
užsidarė savo studioloje, ir ten beveik visą naktį degė 
žvakė. Šis po Medičių turtingiausias Florencijos žmogus 
prieš sulošdamas sunkiausią savo gyvenimo partiją tvarkė 
visus savo reikalus. Jam padėjo Leonarda - ta senmergė, 
kadaise atsitiktinai jo sutikta ir tapusia vieninteliu 
žmogumi, kuriuo jis, kaip ir savo dukterimi, visiškai 
pasitikėjo. 

O tuo metu Fjora, gulėdama atsimerkusi ir neišliejusi 
nė vienos ašarėlės, mąstė. Tėvui atvizai dėl visko 
prisipažinus, ji matė, kaip griūva jos vaikystės viltys ir 
svajonės. Ji manė esanti vieno turtingiausių Europos 
žmonių duktė, o tėra prakeiktas meilės vaisius, ji tikėjo 
Filipo meile, o tas žmogus tegeidė jos kūno ir kraičio, 
ji buvo ištekėjusi, bet neturėjo teisės vadintis vyro 
pavarde. Jos vyras ją taip niekino, jog verčiau pasirinko 
mirtį, Oo ne gyvenimą su ja. Nors jis save ir laikė 
bebaimiu ir nepriekaištingu riteriu, ant kaklo nešiojo 
Aukso vilnos ordiną, kurio pavydėjo daugelis princų, vis 
dėlto negailestingai apgavo jos pasitikėjimą ir pasinaudojo 
jos nepatyrimu. Jis išvyko nė neatsisveikinęs, žinodamas, 

kad negrįš ir kad vienos nakties žmona lauks jo visą 
gyvenimą, kol išverks visas ašaras ir kol pražils jos 
plaukai. Jis padovanojo jai tik vieną meilės naktį, sužadino 
jos meilės geismą ir už tai gavo aukso, kurį nuvežė 
savo mylimam sinjorui. Tam, kuris, nepasigailėjęs savo 
jauno ginklanešio ir Žavios jo sesers, paliko juos, dangaus 
prakeiktus, baisiai mirčiai. 

Ši nevilties naktis buvo ilga. Fjora pamažu ir su 
kartėliu mokėsi neapkęsti. Chatun pastangos išpešti bent 
žodelį buvo tuščios. Pagaliau visai išsekusi  Chatun 
susirangė į kamuoliuką ant didžiulės lovos krašto ir 
užmigo apsikabinusi liutnią, kuri staiga tapo nebereika- 
linga. Ji atrodė tokia maža, gležna ir nelaiminga, kad 
Fjora, pajutusi begalinį gailestį, atsistojo ir apklojo ją 
šilta antklode. Fjora nutarė visą savo širdies švelnumą 
skirti tiems, kurie yra silpni ir bejėgiai, tiems, kuriems 
reikalinga jos pagalba. 

Apie pirmą valandą nakties į kambarį ant pirštų 
galiukų įtykino Leonarda. Ji buvo įsitikinusi, kad išliejusi 
tiek ašarų Fjora pagaliau užmigo. Leonarda krūptelėjo 
iš netikėtumo geltonoje žvakės šviesoje išvydusi, kad 
Fjora kaip balta šmėkla stovi lovos galvūgalyje. 

- Jūs nemiegate? - nejučia išsprūdo Leonardai. 

- Manau, tai akivaizdu... 

- Tuomet padėkite man. Ir Chatun taip pat... 

- Ne, tegul ji miega. Šiąnkat ji labai verkė... 

- Nejaugi labiau negu jūs, Fjora? Ir vis dėlto... 

- Aš negaliu verkti: Gal man ir palengvėtų, bet 
negaliu... Mano širdis tarsi išseko, - pasakė ji silpnu 
balsu. - Galbūt taip yra dėl to, kad nežinau, ko man 
verkti, ko gailėti: savo nelaimingų tėvų, taip niekšiškai 
nužudytų, savo tėvo, kuriam dabar gresia pavojus, savęs, 
nes man... 

- . gresia dar didesnis pavojus negu jam! Atidėkime 
kitam kartui samprotavimus apie palaimingą ašarų poveikį. 
Šiąnakt geriausia būtų tučtuojau imtis darbo... 

Leonarda grįžo prie durų ir į kambario vidurį išstūmė 
odinę kelioninę skrynią. Paskui ji nuėjo antros, trečios 
skrynios, ir pagaliau atnešė ketvirtą - mažiausia skrynutę, 
lengvai telpančią ant balno... 

- Ką darysite? - paklausė Fjora. 

-  Surinksiu jūsų daiktus. Rytoj vidurdienį mes 
išvykstame į Livorną ir ten lauksime žinios iš jūsų tėvo. 

Dėdama į skrynias sukneles, viršutinius rūbus, baltinius 
ir avalynę, Leonarda Fjorai papasakojo, ką nutarė 
Beltramis. Pagal jo planą, tuo metu, kai Jeronima imsis 
jį demaskuoti, jo duktė turi būti toli nuo Florencijos. 
Fjora mėgino padėti Leonardai, bet taip buvo įsigilinusi 
į savo mintis, kad galų gale Leonarda ištraukė iš jos 
rankų suknelę ir pati įdėjo ją į skrynią. 

- Duokite, geriau aš pati viską sutvarkysiu! Jūs tik 
trukdote, - suriko ji Fjorai. 

- Bet jei mano tėvas negalės atvykti pas mus į 
Livorną, ką mes tuomet darysime? 

- Laivo “Santa Marija del Fiorė“ kapitonas gaus 
nurodymą dėl to. Jei per keturiasdešimt aštuonias valandas 
mesiras Beltramis pas mus neatvyks, kapitonas pakels 
bures, kad nugabentų mus į Prancūziją. Kelionė bus 
ilga: jūra ir upe mes turėsime patekti į Paryžių. Ten 
apsistosime pas Anjolą Nardi - jūsų tėvo pieno brolį, 
kuris vadovauja vienai jo kontorai. O paskui matysime... 
Dabar mums reikia skubėti. 

- Visas tas pasirengimas beprasmis. Aš nepaliksiu 
tėvo. Mes leisimės į kelionę kartu arba visi pasiliksime 
čia. 

Užrakinusi vieną skrynią, Leonarda išsitiesė ir, trindama 
skaudančią nugarą, paklausė: 

- Jūs mylite savo tėvą? 

- Dar klausiate?! Žinoma, myliu! 

- Tuomet pakluskite jo valiai, ir nereikia didvyriškų 
poelgių! Jei jis taip nutarė, vadinasi, mano, jog tai 
išmintingiausia išeitis. O gal manote, kad jam dar maža 

kančių, kurių teikia ta ragana, stengdamasi kuo skaudžiau 
įgelti? Norite, kad jis turėtų dar daugiau nemalonumų 
ir rūpesčių? 

- Aš nenoriu, kad jis be reikalo jaudintųsi, bet ar 
nebūtų geriau mums visiems drauge pabėgti? Juk mes 
dar vakar vakare galėjome išvykti... 

- Bėgti - vadinasi, prisipažinti, jog esi kaltas, ar bent 
parodyti, kad kažko bijai. Galbūt mums niekada nepavyks 
patekti į Prancūziją. Tai priklauso nuo Medičio! Juk 
gali atsitikti ir taip: norėdamas išvengti skandalo, jis 
nutars, kad jūs privalote ištekėti už Pjetro, ar ne? Jei 
mūsų čia nebus, jūsų tėvas bent galės pasakyti, kad jūs 
kažkur pasislėpėte ir jis nežino kur. Bet jei giminaitis 
Pjetras... 

- Kaip jūs galite taip kalbėti? Aš ištekėjusi, ir jūs 
tai puikiai žinote. 

- Aš gerai žinau ir tai, kad kiekvieną santuoką, ypač 
slaptą, galima nutraukti. Dažniausiai tai priklauso tik 
nuo pinigų. Snekama, kad popiežius Sikstas IV, nors ir 
užima aukštą postą, labai mėgsta pinigus. Dabar viską 
supratote? 

- Taip. Gana apie tai, ir pamėginkime nors truputį 
pailsėti. Jūs labai išbalusi, Leonarda! 

- Turiu prisipažinti, kad griūnu iš nuovargio. Gerai 
būtų numigti porą valandų. Juk rytoj pusę dienos 
praleisime balne. 

Pagaliau bagažas buvo sutvarkytas. Nesukrauti liko tik 
tie daiktai, kurių galėjo prireikti rytą. Viską, kas reikalinga 
kelionėje, Leonarda sudėjo į mažą skrynutę. Tris dideles 
skrynias ji nutempė į kamarėlę greta Fjoros kambario. 
Prieš išeidama, Leonarda apkabino jaunąją moterį per 
pečius ir, truputį padelsusi, rimtai paklausė: 

- Fora, dėl ko jūs labiau kenčiate: dėl to, kad 
sužinojote savo gimimo paslaptį, ar dėl savo vyro elgesio? 

- Tai skirtingi dalykai. Aš visada mylėjau savo motiną, 
nors ir nepažinojau jos, o dabar, kai sužinojau, ką jai 

teko patirti, kaip ji kentėjo, dar labiau ją myliu. O dėl 
Filipo de Selonžė... O! Norėčiau matyti jį mirusį! 

- Ir vis dėlto jūs graudžiai verksite gavusi žinią apie 
jo mirtį. Patikėkite manimi: jis labai jus myli, nors ir 
pats to nesuvokia. Jis pateko į savo paties žabangus... 

- Aš visada tikėjau jumis... Bet šįsyk man reikia 
svarių įrodymų! Ir dar: nesu įsitikinusi, kad galėsiu jam 
atleisti... Eikite miegoti! 

Leonarda jau buvo tarpduryje, kai Fjora pašaukė ją: 

- Minutėlę luktelėkite! 

Nedvejodama ji nutraukė nuo kaklo grandinėlę, 
paslėptą po marškiniais, nuvėrė nuo jos Filipo dovanotą 
aukso žiedą ir ištiesė Leonardai: 

- Paimkite! Darykite su juo ką norite! Aš nebegaliu 
jo nešioti... 

Leonarda pažvelgė jai tiesiai į akis ir išvydo jose 
tvirtą ryžtą. Netarusi nė žodžio, ji paėmė žiedą ir išėjo 
iš kambario. 

Likusi viena, Fjora atsigulė. Nors ir buvo išvargusi, 
negalėjo užmigti. Vėl, kaip tąkart San Minjate, ją apėmė 
nerimas. Baimė buvo tokia didelė, kad Fjora vos nepuolė 
prašyti Leonardos atsigulti kartu su ja, kaip dažnai 
būdavo vaikystėje. Ją sulaikė išdidumas. Tiesa, ji pati 
tuo nusistebėjo: argi ji dar galėjo turėti savimeilės, kai 
sužinojo tokius dalykus? 

Ji atsikėlė, išgėrė truputį vandens su medumi ir priėjo 
prie lango. Miestas skendėjo nakties tyloje. Žvaigždėmis 
nusėtas dangus priminė karaliaus mantiją. Fjora klausėsi 
pažįstamų garsų: sargybinių žingsnių akmenų . grindiniu, 
irklų girgždėjimo, paukščių riksmo virš vandens, tolimo 
vienuolyno varpų gausmo, kviečiančio į rytines pamaldas. 
Mintis, kad rytoj viso to nebeteks, vėrė Fjorai širdį. Ji 
suprato, kaip šitie paprasti dalykai jai brangūs. Jei 
Lorensas neparodys kilniaširdiškumo ir nepasielgs kaip 
tikras draugas, - ji vis dėlto to tikėjosi, - tai kitą naktį 
ji praleis pakelės smuklėje, o paskui atsidurs laive “Santa 

Marija del Fjorė"“. Kažkada kaip tik tas laivas išgabeno 
ją, žindyvę ir Leonardą iš Prancūzijos. Dabar ji plauks 
į nežinomybę, truputį ją bauginančią, bet tik dėl to, 
kad bus viena, negalės atsiremti į stiprią tėvo ranką. 
Jei Frančeskas būtų su ja... 

Ūmai lyg žaibas atmintyje tvykstelėjo  pranašiški 
Demetrijo žodžiai. Gydytojas pasakė, kad ji atsidurs toli 
nuo Florencijos ir nebus laiminga, kai mirtis nusineš 
Simonetą. Dabar jai išsyk viskas paaiškėjo. Ji iš čia 
išvyks ir galbūt visam laikui. Ji išsiskirs su tėvu ir 
niekuomet nebebus laiminga... 

- Aš nevažiuosiu! - staiga garsiai ir ryžtingai pasakė 
Fjora. - Leonarda gali kalbėti ką nori, bet aš liksiu su 
tėvu! Tebūnie kas bus! Blogiau jau negali būti... 

Apsisprendusi Fjora tučtuojau apsiramino ir pajuto 
jėgų antplūdį. Ji vėl atsigulė į lovą, kurioje nieko blogo 
nenujausdama kietai miegojo Chatun, užsimerkė... ir 
akimirksniu užmigo. 

Atsibudusi gana vėlai, Fjora išbarė Chatun, kad jos 
nepakėlė anksčiau. 

- Taip liepė Leonarda, - teisinosi ši. 

Tačiau Fjora jos nesiklausė. Naktį ji buvo nutarusi 
būtinai pasikalbėti su tėvu prieš jam išvykstant į Medičių 
rūmus. Vildamasi, kad jis dar neišėjo, ji išbėgo iš 
kambario. Galerijoje ji sutiko Rinaldą, apsikrovusį visokiais 
rūbais, surinktais valyti. Jis pasakė, kad Frančeskas iš 
namų išskubėjo anksti rytą... Tuomet Fjora ėmė ieškoti 
Leonardos, tačiau ši buvo virtuvėje, O jai vienai ten 
eiti nebuvo leidžiama. Į virtuvę ji eidavo tik kartu su 
Leonarda, kai ši ją mokydavo, kaip tapti gera didelio 
namo šeimininke. Be to, Fjora iš kambario išbėgo basa 
ir skubėdama ant baltinių buvo užsivilkusi tik lengvą 
vasarinę suknelę. Fjora pamanė, kad jai nieko kito 
nelieka, kaip tik grįžti į miegamąjį ir pasirūpinti tualetu. 
Kai ji tinkamai apsirengs, galės tvirčiau pareikšti savo 
sprendimą: žūtbūt sulaukti grįžtant Beltramio. Apmaudu, 

jog jai nepasisekė pasikalbėti su tėvu prieš jam išeinant, 
bet ji kategoriškai nusprendė neišvažiuoti nepasimačius 
su juo, tai pamanė, kad dar ne vėlu... 

Ji suprato, kad apsiriko ir kad jau per vėlu, kai po 
keleto minučių garsiai šūkaujanti ir verkianti įsiaudrinusi 
minia įnešė į rūmus Frančesko Beltramio kūną. Kai jis 
sausakimšoje naujojoje turgavietėje su kažkuo šnekėjosi, 
nežinoma ranka įsmeigė jam į nugarą durklą. 


Šeštas skyrius 


Malda už mirusį dievobaimingą žmogų 


Žmonės, atnešę Beltramio kūną, paguldė jį ant lovos. 
Tarnams vargais negalais pavyko nustumti susijaudinusią 
triukšmingą minią, atlydėjusią jį. Visuose rūmuose sklido 
dejonės ir prakeiksmai žudikui. Ir tie jausmai buvo tikrai 
nuoširdūs. Turtingą pirklį gerbė dėl jo didžiulių turtų 
ir mylėjo už dosnumą ir kilnumą. Niekada neprarandanti 
savitvardos Leonarda, stovėdama laiptų viršuje, padėkojo 
susirinkusiems ir paprašė geruosius žmones pasimelsti. 
Paskui ji liepė pavaišinti vynu visus liūdinčiuosius, dėl 
kurių nuoširdžios širdgėlos nekilo abejonių. Be to, 
Leonarda liepė išdalyti pinigų čia esantiems elgetoms. 
Visi išėjo girdami Beltramio namų moterų dosnumą ir 
apgailestaudami dėl tokios netikėtos ir skaudžios netekties. 

Leonarda tučtuojau nuėjo pas Fjorą, kuri, klūpėdama 
prie lovos, nenumaldomai raudojo, įsikniaubusi į aksominį 
užtiesalą, ant kurio gulėjo tėvas. Tačiau jaunoji moteris 
buvo ne viena. Kambaryje Leonarda pastebėjo aukštą 
liesą vyrą ilgu juodo aksomo apdaru, kurio apykaklė 
buvo susegta brangia auksine kabe. Žilus jo plaukus 
dengė maža kepuraitė. Barzda trumpai pakirpta. Sunėręs 
rankas ant krūtinės, žmogus stovėjo ir tylomis užjaučiamai 
žvelgė į Fjorą. Jis atsisuko į įėjusią Leonardą. 

- Aš pasilikau, nes noriu jums kai ką pranešti, - 
tarė jis atsakydamas į nebylų jos klausimą. - Aš buvau 
ten, kur jį nužudė. 

Nepažįstamasis kalbėjo prancūziškai, ir tuo gerokai 
nustebino Leonardą. 

- Ir jūs nesulaikėte žudiko? Manau, tai pirmiausia 
reikėjo padaryti! 

- Ne. Pirmiausia reikėjo įsitikinti, kad nė vienas 
mirtingasis nebepagelbės mesirui Beltramiui. Aš gydytojas, 
ir ši jauna moteris mane pažįsta, - pridūrė Demetrijas, 
galvos linktelėjimu parodęs Fjorą. - Matyt, žudikas sėlino 
paskui savo auką. Jis pasinaudojo karštu ginču, kilusiu 
tarp prekiautojų ir pasibaigusiu  muštynėmis, kurių 
pasižiūrėti susirinko didelė minia. Aš nemačiau, kaip 
buvo smogta, bet staiga pastebėjau, kad jūsų pono 
nugaroje styro peilis. Mesiras Beltramis nė nešūktelėjo. 
Zudikas pasislėpė minioje, matyt, prasibrovęs pro kojas, 
apverstus stalus ir vežimėlius su prekėmis. Bet aš jį 
surasiu... Štai šio daikto padedamas. 

Graikas ištraukė iš rankovės aštrų plačiabriaunį peilį, 
kurio raginė lygi rankena neturėjo jokių atpažinimo 
ženklų. Leonarda su pasišlykštėjimu apžiūrėjo jį. 

- Šį ginklą ištraukiau iš žaizdos ir prašau jūsų leidimo 
pasilikti jį. Nemanau, kad donai Fjorai būtų malonu jį 
matyti... 

- Aš sutinku su jumis, bet kodėl norite paslėpti šį 
peilį? Netrukus ateis miesto teisėjas - argi nereikia jam 
jo atiduoti? 

- Jis nežinos, ką su juo veikti, o aš galiu priversti 
peilį prabilti. Jūs net nejtariate, koks iškalbingas gali 
būti nužudymo įrankis... 

- Tuomet pasiimkite jį! Jei jums pasiseks surasti tą 
niekšą žudiką, tai čia visi melsis už jus... 

Netaręs nė žodžio, Demetrijas suvyniojo peilį į nosinę 
ir paslėpė rankovėje. Paskui jis prisiartino prie Fjoros. 
Skausmo prislėgta, ji nepastebėjo jį čia esant. Gydytojas 

pasilenkęs uždėjo savo tvirtą ranką jaunajai moteriai ant 
peties. Ji atgręžė į jį užverktą veidą: 

- Ko tu iš manęs nori?.. Aš negaliu ramiai paverkti? 

- Turiu pasikalbėti, - atsakė Demetrijas toskaniečių 
tarme. - Prisimeni, esu tau sakęs, kad jei reikės pagalbos, 
gali šauktis manęs... 

- Prisimenu. Graikas gydytojas? Šnekama, kad esi 
didis mokslininkas, bet tu negali prikelti mano tėvo, o 
daugiau niekas manęs nedomina. 

- Iš tiesų aš ne Dievas, bet esu galingesnis negu 
manai. Atėjau įspėti tavęs, kad neturi laiko ašaroms. 
Reikia bėgti, ir kuo greičiau... Tau gresia pavojus. Blogio 
šaltinis - moteris... 

Fjora priėjo prie jo ir pasakė: 

- Jei viską žinai, tai tikriausiai galėtum sutrukdyti tai 
moteriai pakenkti man? Bet argi ji to jau nepadarė? 
Esu tikra, kad tai ji įsakė įvykdyti šią žmogžudystę. 

- Aš negaliu sutrukdyti to, kas jau vyksta. Be to, 
esu čia svetimas. Šiam miestui būdingas nepastovumas. 
Rytoj tu gali turėti tiek priešų, kiek šiandien turi draugų. 
Todėl išvažiuok kuo toliau nuo čia! Bent jau tam, kad 
viską apgalvotum... 

- Vidurdienį mes turime išvykti, - pasakė Leonarda. 

- Aš nutariau neišvažiuoti be savo tėvo, - atsakė 
Fjora persibraukusi ranka akis ir veidą. - Atleiskite man 
už tai, mieloji Leonarda. Aš ieškojau jūsų, kad praneščiau 
savo sprendimą... bet staiga atsitiko ši nelaimė. O dabar 
negali būti nė kalbos apie išvažiavimą. Tu sakei, kad 
šis miestas gali nusiteikti prieš mane? Galbūt... Bet taip 
tikrai atsitiks, jei išvažiuosiu palikusi savo tėvo kūną 
tarp svetimų žmonių. Aš noriu atlikti paskutinę mylinčios 

dukters pareigą jam... Ir aš noriu atkeršyti už jį! 
- Bet jei tave ištiks nelaimė, kaip įgyvendinsi savo 
keršto planą? Išvažiuok iš čia! 

- Ne. Aš pasiliksiu. Paskui, kai mano tėvas ramiai 
ilsėsis žemėje, aš, žinoma, išvyksiu... Privalau pasiekti, 
kad būtų nubaustas žudikas, bet turiu dar ir kitų pareigų! 

"Ją nutraukė senasis Rinaldas, kuris pranešė, kad 
atvyko miesto teisėjas. 

Netrukus į kambarį įėjo neaukštas kresnas maždaug 
šešiasdešimties metų vyriškis - Čezarė Petručis. Jis 
pabrėžtinai oriai vilkėjo savo ryškiai raudoną rūbą, 
liudijantį išskirtinę jo padėtį. Čezarė buvo kilęs iš senos 
Sienos giminės ir gyvenime iškilo dėl savo geležinės 
valios ir dėl to, kad jam buvo visiškai svetimi tokie 
charakterio bruožai kaip jautrumas ir geraširdiškumas. 
Pagaliau jis ėmė vadovauti Sinjorijai ir visi kiti “sinjorai" 
jo bijojo. Jis visus juos laikė savo rankose. Tai prasidėjo 
per vieną posėdį Buvo sprendžiamas gana ginčytinas 
klausimas. Kad pasiektų trokštamą balsavimo rezultatą, 
Petručis įsakė atnešti jam salės raktus, atsisėdo ant jų 
ir pareiškė, jog nieko neišleis, kol nesulauks jį 
patenkinančio sprendimo. Jis tik vienu reikalu nusileido 
susirinkusiems: maitino juos tol, kol dingo visos abejonės... 

Fjora žinojo, jog miesto teisėjas nemėgo jos tėvo dėl 
turtingumo, ir būtų buvęs laimingas, galėdamas primesti 
Beltramiui kokį nors nusižengimą. Savo ruožtu Frančeskas 
su panieka žiūrėjo į miesto teisėją ir nepaisė jo 
nuomonės. Fjora iš Petručio nesitikėjo nei užuojautos, 
nei kokios nors realios pagalbos. 

Čezarė Petručis įėjo lydimas sargybinių, vilkinčių žaliais 
mundurais. Žalia spalva buvo oficiali Sinjorijos spalva. 
Fjora nusilenkė teisėjui, kaip ir dera, ir laukė, kada jis 
prabils. Petručis nulenkė galvą priešais velionį ir priėjo 
prie galvūgalio, kad geriau jį apžiūrėtų. 

- Zudikas žinomas? - oriai paklausė jis. 

- Ne, kilnusis sinjore, - atsakė Fjora. - Visi šiame 
name deda viltis į Florencijos teisingumą, kurį tu įkūniji! 

- Būk tikra, padarysime viską, kad teisingumas 
triumfuotų. Tavo garbusis tėvas, kurį Aukščiausiasis 
pasikvietė, turėjo priešų? 

- Koks turtingas žmogus jų neturi? Tačiau mes 
negalime įsivaizduoti, kaip atsirado niekšas, galėjęs smogti 
mirtiną smūgį, ir dar į nugarą, Žmogui, visą gyvenimą 
dariusiam tik gera, Žmogui... 

Jos balsas ėmė virpėti. Ta oficiali komedija, kurioje 
ji buvo priversta dalyvauti, darėsi nebepakenčiama. Tačiau 
išvengti jos buvo neįmanoma! Sinjoras Petručis, seniau 
vertęsis komercija, dabar griežtai sekė, kad visi 
skrupulingai laikytųsi taisyklių, susijusių su išoriniais jo 
veiklos aspektais. Kadangi Petručio nė kiek nejaudino 
Fjoros skausmas, jo dėmesį patraukė aukštaūgis Demetrijas 
Laskaris, ramiai stebintis jį. 

- Ką tu čia veiki? - staigiai pasisukęs į graiką ir 
nedraugiškai apžiūrinėdamas jį paklausė teisėjas. - Tu iš 
šios šeimos? O gal esi artimas velionio bičiulis? 

- Nei viena, nei kita, ir tu puikiai tai žinai, kilnusis 
sinjore, - atsakė gydytojas ramiu, lygiu, tačiau šiek tiek 
pašaipiu balsu. - Aš atėjau čionai kartu su pasipiktinusia 
minia, kurios keliamas triukšmas girdėti ir dabar. (Tikrai, 
iš girdimų garsų buvo galima suprasti, kad žmonės vis 
dar stovi priešais Beltramio rūmus). Taip atsitiko, kad 
aš buvau Naujojoje turgavietėje, kai nužudė mesirą 
Beltramį. Norėjau suteikti jam pagalbą, tačiau veltui, jis 
mirė išsyk. Pagaliau... 

- Tu esi vertingas liudytojas, - nutraukė jį Petručis. 
- Gal mums išklausyti tavo parodymų? 

- Aš nepasakysiu daugiau negu visi kiti, buvę ten 
per nužudymą... Pagaliau norėčiau pasakyti, jog, mano 
nuomone,  sinjorui Lorensui bus malonu žinoti, kad 
vienas iš jo draugų yra greta tos, kurią padarytas 
nusikaltimas beregint pavertė našlaite. Didžiulis jos 
skausmas kelia pagarbą, ir aš noriu ją paremti. Donai 
Fjorai dabar labiau reikia draugų, o ne valdininkų. 

Priminus mandagumo taisykles ir Medič, Petručis 
pasidarė toks pat raudonas kaip jo kostiumas. Jis neaiškiai 
sumurmėjo keletą užuojautos žodžių ir pasišalino, kupinas 
orumo. Sunkūs jo žingsniai, tarsi griežtų įstatymų 
priminimas, ilgai aidėjo galerijoje, paskui pagaliau nutilo. 

Tuomet Fjora, kuriai norėjosi pabūti vienai, atsigręžė 
į Laskarį. 

- Ačiū tau, - pasakė ji nuoširdžiai. - Aš nežinau, 
kodėl skiri man tiek dėmesio, bet esu tau už tai 
dėkinga... Kaip ir už tuos žodžius, kuriuos pasakei tam 
pasipūtusiam sinjorui... 

- Tu vis tiek nenori klausyti mano patarimo? 

- Negaliu ir nenoriu... Tegul man atsitinka tai, ko 
nori Viešpats Dievas... 

- Seniai žinau, kad sunku priešintis savo likimui ir 
kad dar sunkiau sulaikyti žmogų, slystantį jo pasirinkta 
nuožulnia plokštuma. O dėl tos moters... Atsimink nors 
tai, ką pasakiau: pašauk mane, kai nežinosi, kaip elgtis... 

Graikas nusilenkė ir dingo lyg šešėlis, palikęs visiškai 
suglumusią Fjorą. Ji nežinojo, ką ir manyti... Sis Žmogus, 
atrodo, sugeba nuspėti ateitį, bet jis negali nustatyti, 
kada būtent kas nors įvyks. Be to, jaunoji moteris 
niekaip negalėjo suprasti, ko jis siekia, jai, vienai iš 
daugybės florentiečių, rodydamas tokį dėmesį. Pagaliau 
ji neturėjo jokio pagrindo visiškai pasikliauti keistu 
žmogumi, kuriam nejautė didelės simpatijos. Demetrijas 
ją kažkuo ir traukė, ir kartu buvo atstumiantis. 

Grįžo Leonarda, išėjusi duoti nurodymų. Ji rado Fjorą 
sielvartingai žiūrinčią į nejudantį kūną, kuris užėmė visą 
lovą. Frančesko veidas raudonos lovatiesės fone atrodė 
dar baltesnis. Vos prieš keletą valandų tai buvo energingas 
ir išmintingas žmogus, pasirengęs kovoti dėl tos, kurią 
įsidukrino, laimės... Leonarda švelniai palietė Fjoros ranką: 

- Eikite, mano vaike. Man kartu su tarnais reikia 
sutvarkyti jūsų tėvo tualetą. Jūs turite pasiruošti ilgai ir 
sunkiai dienai! Rytoj ir poryt taip pat bus nelengva. 


11.-3121 161 


Jūsų kambarys paruoštas. Chatun ten laukia jūsų. Truputį 
numikite! Jums reikės jėgų... 

Po valandos juodai apsirengusi, su juodu šydu ant 
surištų plaukų Fjora stovėjo prie tėvo kūno jau juodai 
aptrauktame kambaryje ir laukė ateinant svarbiausio 
Florencijos žmogaus, kuris įspėjo apie savo vizitą. 

Respublikos papročiu - čia buvo manoma, kad mirties 
akivaizdoje visi piliečiai yra lygūs, - Frančeskas Beltramis 
gulėjo aprengtas baltu paprasto audinio rūbu, be jokių 
brangenybių, be nieko, kas patvirtintų jo turtingumą. 
Pagal ritualą po juo padėjo šiaudinį čiužinį. Čiužinys 
buvo paklotas ant plačios purpurinės lovos. Atrodė, kad 
balta velionio figūra yra didžiulės kraujo dėmės centre. 
Abiejose lovos, staiga tapusios katafalku, pusėse degė 
dvi aukštos žvakės. Jos turėjo neužgesti iki pat laidotuvių, 
kai baltu plonu audeklu apdengtą kūną išneš į paskutinę 
poilsio vietą. Vienintelis nukrypimas nuo papročių buvo 
tas, kad Beltramis, įtakingiausias gelumbininkų cecho 
pirklys, bus palaidotas ne bendrame laidojimo - rūsyje, bet 
Or San Mikelėje, laikomoje jo cecho bažnyčia. 

Fjora nebeverkė. Jos širdyje deganti ugnis išdžiovino 
ašaras. Kai į kambarį įžengė Lorensas Puikusis, savo 
draugų Policiano ir Rodolfio lydimas, jaunoji moteris 
suklupo prie jo kojų: 

- Teisingumo, sinjore Lorensai! Teisingumo mano 
tėvui, nužudytam tavo mieste, visų akivaizdoje! Man, jo 
dukteriai, nebus ramybės, kol tavo stipri ranka nenubaus 
žudiko! 

Pasilenkęs prie Fjoros, Lorensas paėmė maldaujamai 
sudėtas jos rankas ir pasakė: 

- Aš, Lorensas, neturėsiu ramybės, kol nusikaltėlis 
nebus už kojų pakartas Sinjorijos balkone! Stokis, Fjora! 
Tavo tėvas buvo vienas garbingiausių mūsų miesto piliečių 
ir mano bičiulis. Prižadu tau atkeršyti už jį... 

Nepaleisdamas Fjoros rankos, jis priėjo prie lovos. 
Žvakių šviesa išryškino taurų Frančesko profilį. Čia, 
mirties guolyje, jis vėl atrodė jaunas. 

- Tegul paskuba tas, kuris nori būti laimigas, - vos 
girdimai pasakė Lorensas. - Niekas nežino, kas bus 
rytoj! Frančeskas turėjo viską, kad galėtų būti laimingas, 
tačiau atsirado klastinga ranka, smogusi jam į nugarą, 
o juk jis niekuomet niekam nepadarė nieko blogo. Kas 
galėtų būti tas nusikaltėlis? 

- Sinjore, tu ką tik pasakei: niekingas žmogus, veikęs 
nesavarankiškai. 

- Ką tai reiškia? 

- Tai reiškia, kad jei kas nors nedrįsta smogti pats, 
jis gali įduoti žudymo įrankį kitam žmogui. A 
kad žemutiniuose kvartaluose yra nemažai visokių 
padugnių... Viskas perkama ir parduodama, net žmogaus 
gyvybė. Viskas priklauso nuo pažadėto užmokesčio... 

Lorensas įdėmiai pažiūrėjo į Fjorą ir trumparegiškai 
susiraukė: 

- Tu ką nors įtari? Juk žinai, kad kaltinimas be 
įrodymų - rimtas nusikaltimas, už jį baudžiama pagal 
įstatymą! 

- Todėl nieko ir nekaltinuų, kol nebūsiu visiškai 
įsitikinusi. Bet tada... 

- O tada aš imsiuos to, - pasakė Lorensas griežtai. 
Ir pridūrė jau švelniau: - Tu likai viena, Fjora. Jaunystėje 
sunku pakelti vienatvę. Frančeskas dar negalvojo apie 
tavo santuoką, bet dabar tau reikia, kad šalia kas nors 
būtų. Be to, tu paveldėsi didelį turtą, daug painių ir 
svarbių reikalų. Tavo tėvas pradėjo nuo gelumbės audimo, 
paskui įkūrė banką ir dar tapo laivų savininku. Du jo 
laivai - Venecijoje, o jo asmeninis laivas “Santa Marija 
del Fjorė“ - Livorne. Žinau, kad jis norėjo tą mažą 
miestuką paversti dideliu prekybos uostu. Frančeskui 
Beltramiui priklauso alūno gavyba Voltere, jo kontorų 
yra Paryžiuje, Londone, Briugėje... Ir galbūt dar daug 

ko aš nežinau. Reikia, kad visu tuo rūpintųsi vyras... 
Žinau, kad mano jaunasis giminaitis Lukas Tornabuonis 
karštai myli tave. Gal tu apie tai pagalvosi... truputį 
vėliau, kai skausmas kiek atlėgs? 

- Vėliau.. galbūt. Dabar aš nenoriu tekėti. 

Fjora pati nustebo, kokiu tvirtu balsu ištarė šį melą. 
Ji net neparaudo, kai, atsakydama į Lorenso Puikiojo 
klausimą, suteikė jam viltį, kad tekės už jo sūnėno, 
nors iš tikrųjų ši santuoka neįmanoma. Fjora nustebo, 
kad Lorensas taip greitai prabilo apie Luką. Skausmas 
jam netrukdė galvoti apie reikalus. Zinoma, jis norėjo 
mažą Beltramio karalystę prijungti prie plačių savo šeimos 
valdų. 

Vėl nulenkęs galvą prie savo bičiulio mirties guolio, 
Lorensas atsisveikino su Fjora ir nuėjo prie durų, bet 
staiga sustojo ir, kreipdamasis į ją, pasakė: 

- Tu turi pagrindo būgštauti dėl savo gyvybės, juk 
esi vienintelis Frančesko vaikas? 

- Iki šios dienos ryto aš nieko nebijojau. Bet dabar 
nežinau... 

- Šiaip ar taip, ne pro šalį būtų pasisaugoti. Aš 
atsiųsiu čionai Savalją ir keletą sargybinių. 

- Dėkui, bet ar tai būtina? Tu negali saugoti šio 
namo visą laiką. Mane supa ištikimi tarnai. Bent jau 
man taip atrodo... 

- Jei čia bus ginkluotų Žmonių, bus užkirstas kelias 
visokiems kėslams. Zudikui surasti reikės laiko... Neik 
iš namų iki laidotuvių, jos įvyks poryt. Žinoma, mes 
visi jose dalyvausime... 

- Iš viso širdies dėkoju tau. Aš labai vertinu tavo 
draugystę ir rūpinimąsi, sinjore Lorensai... 

- Tačiau viso to nepakanka, kad būtum saugi, Fjora. 
Tau reikia kuo greičiau išsirinkti vyrą... 

Lorensas išėjo nieko nebepasakęs, tačiau Fjora žinojo, 
kad jis labai atkaklus. Be abejo, jis grįš prie šio pokalbio, 
ir vieną gražią dieną ji turės jam viską iškloti. 

164 


Lorensas teisus: tvarkyti Beltramio reikalus turi vyras. 
Fjora apgailestavo, kad nieko nenutuokia apie komerciją. 
Jei ji būtų vaikinas, tėvas seniai būtų ėmęs mokyti ją 
tvarkyti savo reikalus, kad ji taptų verta įpėdine. Tiek 
daug išmananti kitose srityse, ji prastai nutuokė apie 
painius prekybinius sandėrius. Staigi ir Žiauri tėvo mirtis 
Fjorą užklupo netikėtai. 

- Sinjoras Lorensas išmintingas ir linki jums tik laimės, 
- tyliai už nugaros pasakė Leonarda. 

- Jei ta laimė sutampa su jo asmeniniais interesais, 
kitaip sakant, jei aš ištekėsiu už Luko... 

- Dabar tai neįmanoma, tačiau reikia rasti kokį nors 
sprendimą. Kodėl gi nepaprašius, kad sinjoras Lorensas 
paskirtų protingą žmogų, neabejotinai patikimą, tvarkyti 
jūsų reikalų? Toks prašymas jam patiks, 0 jūs gana 
ilgai turėsite galimybę netekėti. Be to, artimiausius keletą 
mėnesių sutuoktuvės neįmanomos dėl gedulo. 

- Išmintingas patarimas... Kai tik mano tėvas visam 


laikui paliks šiuos namus, aš pasikalbėsiu apie tai su 
Lorensu Medičiu. 

Buvo rengiamasi laidotuvėms. Šaukliai visuose paša- 
liuose skelbė žinią apie Frančesko Beltramio mirtį. 
Žemutiniuose kvartaluose tarp vargšų buvo renkami 
raudotojai. Jiems dalijo plačius juodus apsiaustus su 
gobtuvais. Po laidotuvių jie galės iš jų pasisiūti gerus 
rūbus. Bet koks puošnumas buvo draudžiamas: laidotuvės 
niekuo neturi priminti šventės. Laikantis tradicijos, ant 
stalo buvo tiekiami tik du patiekalai. Vienos laidotuvės 
nuo kitų skyrėsi tik tuo, kokie žmonės dalyvavo 
ceremonijoje. | 

Į namus ėjo vis nauji lankytojai - draugai ir šiaip 
smalsuoliai.  Zinia apie tragišką pirklio mirtį mieste 
pasklido greičiau, negu ją paskelbė šaukliai. Ji nuskriejo 
gatvėmis kaip vėjas, ir žmonės ėmė plūsti į Beltramio 
rūmus, kad atsisveikintų su juo. Tiems, kurie čionai 
atėjo pirmą kartą, pasitaikė gera proga pasigrožėti 

prabanga. Fjoros laimei, kapitonas Savaljas, kurį Lorensas 
atsiuntė saugoti jos namo, nepraleido visų be atrankos 
ir darė tai ne itin delikačiai. 

- Jei nežiūrėčiau tvarkos, - pasakė jis Leonardai, kai 
ši papriekaištavo dėl jo elgesio su lankytojais, - tai visos 
miesto prostitutės ir visi palaidūnai jau būtų čia. Jie iš 
eilės persirengia padoriais rūbais ir dievobaimingais veidais 
ateina paspoksoti į turtingus namus. Bet, jų nelaimei, 
aš beveik visus juos pažįstu! 

Vos išėjus Lorensui  Puikiajam, atvyko Lukas 
Tornabuonis. Jau pasirengusi gintis, Fjora tikėjosi, kad 
jis karštai prisipažins ją mylįs ir tučtuojau pasiūlys jai 
ranką ir širdį. Tačiau jaunuolis pirmiausia priėjo prie 
velionio, paskui žemai nusilenkė Fjorai ir pasakė tik 
tiek: 

- Pakvieskite mane, jei reikės ištikimo draugo paslaugų, 
- aš pasirengęs padaryti viską, kad palengvinčiau jūsų 
skausmą. 

Fjora buvo jam dėkinga už užuojautą. Staiga nė pati 
nežinodama, kodėl taip daro, ji ištiesė jam ranką ir 
pasakė: 

- Dėkui, Lukai! Aš tai prisiminsiu... 

Didžiulei Fjoros nuostabai netrukus į kambarį įėjo 
Simoneta ir Markas Vespučiai, giminaičio Amerigo lydimi. 
Kaip visada išvaizdi ir švytinti, nors iš pagarbos ir vilkinti 
gedulo suknelę, Genujos Zvaigždė švelniai apkabinusi 
pabučiavo Fjorą, ir tai ją labai sujaudino. 

- Netrukus jūs didžiuliuose rūmuose pasijusite labai 
vieniša, - pasakė Simoneta Fjorai. - Kodėl gi jums kurį 
laiką nepagyvenus su manimi? Mudvi niekada nesame 
ilgiau šnekėjęsi, bet norėčiau, kad į mane žiūrėtumėte 
kaip į vyresnę seserį arba bent kaip į ištikimą draugę... 

Fjora, nuoširdaus dėkingumo pagauta, pabučiavo 
Simonetą. Ji net truputį susigėdo... Kaip ji nekentė šios 
žavios jaunos būtybės, kurią dar taip neseniai - prieš 
du mėnesius - laikė varžove!.. Arba prieš du šimtmečius! 

Iš tikrųjų dabar Filipo de Selonžė žmonai, net jei jis 
jos ir išsižadėjo, niekas netrukdė tapti Simonetos drauge. 
Staiga Fjora su kartėliu prisiminė graiko pranašystę, iš 
visos širdies trokšdama, kad ji neišsipildytų... 

Markas Vespučis pakartojo savo žmonos kvietimą, bet 
jo giminaitis Amerigas, nuolat sklandantis kažkur debesyse, 
sukėlė tikrą sąmyšį. Atsukęs nugarą Fjorai, jis uoliai 
bučiavo ranką Leonardai, kuri vos neprunkštelėjo iš 
juoko. Padėtį išgelbėjo Simoneta: įsmeigusi liūdną žvilgsnį 
į lubas, ji greitai ištempė išsiblaškiusį giminaitį iš kambario, 
kuriame gulėjo velionis. 

Kaip strėlė į kambarį įlėkė Kjara (anksti rytą dėdė 
ją buvo išsiuntęs į San Džervazijo vynuogynus). Jai iš 
paskos ėjo storulė Kolomba ir tarnas, nešąs skrynią su 
daiktais. 


- Aš tavęs nebepaliksiu! - pareiškė Kjara, apkabindama 
Fjorą. - Gyvensiu drauge tiek, kiek reikės. Ir nemėgink 
manęs perkalbėti! Širdis man kužda, kad tau dar daug 
mėnesių reikės paramos. 

Nelaukdama atsakymo, ji atsiklaupė priešais velionį ir, 
užsidengusi delnais veidą, ėmė melstis. Šis netikėtai 
parodytas švelnumas ir rūpestis sušildė Fjoros širdį. 
Minutėlę viską užmiršusi ji žiūrėjo į besimeldžiančią 
draugę, paskui vėl prisiminė varginančią savo pareigą 
atsakinėti į visų, įeinančių į kambarį, užuojautos žodžius. 
Nuovargis didėjo, tačiau Fjora suprato, kad sunkiausia 
- dar prieš akis. Jei stebuklas nejvyks, netrukus ji turės 
priimti tą siaubingą Jeronimą, o Fjora buvo įsitikinusi, 
kad būtent ji nukreipė žudiko ranką... Fjora tiktai 
tikėjosi, kad gedulingoje aplinkoje Jeronima neišdrįs 
pareikalauti atsakymo į gėdingą santuokos pasiūlymą, 
padarytą išvakarėse. Menkai ji pažinojo šią damą, jei 
taip pamanė... 

Jeronima atvyko vakare, balsu raudodama ir rypuo- 
dama, net visi rūmai aidėjo. Nuo to riksmo Fjoros oda 
pašiurpo. Ji išėjo iš kambario, kad savo priešę pasitiktų 

galerijoje. Prie mirties guolio liko dailininkas Sandras 
Botičelis. Jis atėjo anksti ir, liedamas ašaras, tyliai sėdėjo 
kambario kampe, pieštuku piešdamas paskutinį portretą 
žmogaus, patikėjusio jo genialumu. Fjora nusprendė, kad 
neleis Jeronimai jeiti į kambarį, kuriame ilsisi jos tėvo 
kūnas. 

Fjora neapsakomai pasipiktino išvydusi tamsiais 
audiniais tarsi Romos matrona apsimūturiavusią ir 
apsiašarojusiu veidu Jeronimą. Jai norėjosi šaukti, įsakyti 
išvyti tą pasibaisėtiną veidmainę. Tačiau Kjara sulaikė 
draugę: 

- Net jei turi pagrindo elgtis taip, kaip nusprendei, 
privalai ją priimti. 

- Aš nenoriu, kad ji artintųsi prie mano tėvo. 

- Negali jai uždrausti. Ji - iš tavo šeimos. 

Susitvardžiusi Fjora tylomis linktelėjo galvą ir pati 
atidarė duris Jeronimai. Ši šaukdama puolė į kambarį: 

- Kur tu, Frančeskai! Niekada nebesužinosi, koks tu 
man brangus, koks brangus... 


- Man atrodo, kad priešingai: ten, kur dabar yra, 
mano tėvas puikiai įvertins kiekvieno mūsų jausmus! - 
šaltai pasakė Fjora nebejstengdama tylėti. - Prašau tavęs, 
saikingiau rodyk... savo skausmą! Mano tėvas nemėgo 
demonstruoti jausmų... 


- Tu kalbi tai, ko nežinai! Mes, florentiečiai, duodame 
valią savo jausmams tiek džiaugsmo, tiek skausmo valandą! 
Bet kad tai suprastum, turi priklausyti mūsų giminei... 

Ji atsiklaupė lovos galvūgalyje. Dabar Botičelis nematė 
velionio veido. Sunkiai atsidusęs, dailininkas nutraukė 
darbą. Jam teko laukti gerą ketvirtį valandos, kol vėl 
galėjo imtis pieštuko. Jeronimos vaitojimas  netilo, 
retkarčiais ji kreipdavosi į Frančesko sielą. Visa tai be 
galo erzino Fjorą. Ji stovėjo kitame lovos gale ir stebėjo 
savo giminaitę. Ši pagaliau pabučiavo šaltą Frančesko 
kaktą ir pakiliu tonu sušuko: 

- Miegok ramiai, Frančeskai! Aš imsiuosi visų tavo 
reikalų! Nuo šiol rūpinsiuos viskuo, kas tau buvo brangu, 
prisiekiu! 

Painiodamasi savo gedulo rūbuose, Jeronima šiaip taip 
atsistojo. Fjora bejausmiu žvilgsniu sekė kiekvieną jos 
judesį. 

- Nereikalinga priesaika, giminaite! Nė vienam iš čia 
esančiųjų nieko iš tavęs nereikia, 0 mano tėvui - dar 
mažiau negu visiems kitiems! 

- Aš vyriausia šeimoje. Dabar tapau namų galva ir 
sugebėsiu tai įrodyti. Sutinku leisti tau pasirinkti. Kas 
tau labiau patiktų: gyventi po mano stogu ar kad aš 
su savo namiškiais persikelčiau čionai? 

Nuo Jeronimos įžūlumo Fjora tiesiog žado neteko, 
tačiau tamsiose šios moters akyse ji pamatė tiek 
neapykantos ir godumo, kad atgavo jėgas. 

- Nei viena, nei kita! Kaip tu gali tvarkyti tai, kas 
tau nepriklauso, taip pat ir vadovauti man? 

- Tai, kas man dar nepriklauso, greitai bus mano. 
Užeks tau elgtis kaip princesei! Netrukus būsi klusni 
mano sūnaus Pjetro žmona... kaip mes ir nutarėme - 
mano pusbrolis ir aš! 

- Kaip drįsti taip meluoti, kol jis dar čia ir girdi 
mus? Manai, aš nežinau, apie ką vakar buvo kalbama 
vargonų salėje? Mano tėvas su panieka atmetė tą jį 
įžeidžiančią santuoką... 

- Bet ir neišvengiamą. Jis buvo per daug išmintingas, 
kad nesuprastų to. Kai tik baigsis gedulas, įvyks 
sužadėtuvės. 

- Niekuomet!  Nepriversi manęs! Aš  kreipsiuosi 
pagalbos į monsinjorą Lorensą! 

Visiems netikėtai Jeronima nusikvatojo: 

- Tavo sinjoras nieko negalės padaryti. Taip, jis atrodo 
orus ir didingas, bet čia kol kas yra respublika! Jis 
paklus liaudies valiai! Tu dar pamatysi, pamatysi... - Ir 
Jeronima ėmė visa gerkle kvatotis. 

Botičelis, padėjęs į šoną popierių ir pieštuką, įtūžęs 
puolė prie Jeronimos, ketindamas ją išvyti. 

- Ar tu iš proto išsikraustei? - sušuko dailininkas. - 
Kaip drįsti juoktis ir grasinti kambaryje, kuriame guli 
velionis? Nebūsi laiminga, dona Jeronima, bijok Viešpaties 
pykčio! 

- Atstok nuo manęs, prakeiktas teplioriau! Ar tai 
tau kalbėti apie Dievo bausmę? Tu ir tavo sėbrai vien 
tik ištvirkaujate! 

- Turbūt kaip tik dėl tos priežasties katedros ir 
vienuolynai kreipiasi į mus su vis naujais užsakymais. 
Išeik iš čia, dona Jeronima! Tu čia nieko nejtikinsi. 
Nedrumsk velionio ramybės! 

Jeronima įtūžusi išsiveržė iš dailininko rankų, pasitaisė 
suknelę ir, piktai nužvelgusi visus, išėjo pro duris, kurias 
Leonarda jai plačiai atvėrė. 

- Netrukus čia aš juoksiuos dar garsiau negu šiandien, 
ir niekas neišdrįs manęs sulaikyti! Tu man dar pašoksi, 
Fjora, ir tai įvyks anksčiau negu manai! 

- Ji antrą kartą taip grasina, - tarė Kjara, visą tą 
laiką neištarusi nė žodžio. - Kodėl ji mano turinti teisę 
taip kalbėti? 

Fjora tylėjo. Ji dvejojo, ar verta pašaliniam žmogui 
pasakoti apie savo gimimo dramą? Ji įdėmiai žiūrėjo į 
mielą veidelį ir stengėsi perprasti savo draugės sielą. Ar 
Kjara tikra draugė? Ar ji nekreips dėmesio į jos gimimo 
paslaptį, ar su pasišlykštėjimu nusigręš nuo jos? Ir staiga 
Fjora apsisprendė: reikia papasakoti visą teisybę. Tai bus 
tarsi bandomasis akmuo. Jei kilmingųjų Albicių duktė 
paliks ją, vadinasi, ji turės vieniša pakelti užgriūvančius 
vargus ir nelaimes, ir jos gyvenimas kasdien bus vis 
sunkesnis. 

- Eime! - pasakė Fjora. - Tuojau viską sužinosi... 

Ji paėmė žvakidę, studiolos raktą iš skrynios, kur įį 
paprastai laikė tėvas, ir, žvilgtelėjusi į baltai aprengtą 
Frančesko kūną, dar neseniai turėjusį tokią stiprią ir 

dosnią sielą, nuvedė savo draugę galerija, silpnai apšviesta 
deglų. 

Durys, papuoštos brangių medienų mozaika, atsivėrė 
nė nesugirgždėjusios, Fjora įleido Kjarą ir vėl pasuko 
raktą. Paskui ji nuėjo tiesiai prie portreto. Viena ranka 
nutraukė jį dengiantį audeklą, o kita apšvietė veidą, 
apsuptą auksinių plaukų. 

- Bet, - sušuko Kjara, - čia tul.. Nors ne ... ne 
visai... gal dėl šviesių plaukų... 

- Pozavau aš, nė nežinodama kodėl, bet tai mano 
motinos Mari de Brevaj portretas... 

- Maniau, kad tu nežinai nė jos vardo... 

- Taip ir buvo. Viską sužinojau labai neseniai. O 
dabar, jei nori, papasakosiu tau jos istoriją. Dėl to ir 
atsivedžiau tave čionai... Ar pasakoti? 

Užuot atsakiusi, Kjara patogiau įsitaisė viename krėsle, 
sunėrė rankas ant krūtinės ir laukė, kol Fjora uždegs 
visas žvakes didelėje žvakidėje. 

- Kam tiek šviesos? - paklausė Kjara. 

- Aš tau turiu atverti kruviną bedugnę. Šviesoje jos 
šešėliai nebus tau tokie baisūs. Tai reikalinga ir man. 
Pamanyk, tėvas man viską papasakojo tik vakar. Vakar... 
Dabar man atrodo, kad visada tai žinojau... 

- Tikrai nori man viską papasakoti? Gali ir nieko 
nesakyti... Elkis, kaip tavo manymu derėtų... 

- Taip, aš papasakosiu tau, bet neatsisėsiu šalia tavęs, 
o stovėsiu prie lango, kad nematytum manęs. Kai baigsiu 
pasakoti... tu galėsi palikti šį kambarį ir šiuos namus 
nė neatsigręždama, jei manysi, kad taip geriau! 

- Bet... 

- Nesakyk nė žodžio! Tu kol kas nieko nežinai ir 
dėl to negali nuspėti, kokios mintys kils tavo galvoje. 
Tik pridursiu: jei išeisi, aš nejsižeisiu. 

Fjora lėtai paliko apšviestą kambario dalį. Juoda jos 
suknelė susiliejo su tamsa. Šio pokalbio paveikta, Kjara 
stipriai sunėrė rankų pirštus ir užsimerkė. Ją apėmė 

nerimas, kurio neįstengė įveikti. Ji laukė, kas bus toliau. 
Ramus balsas sklido lyg iš amžių glūdumos. 

- Čia kiekvienas mano, kad aš gimiau ant plonų 
paklodžių vienoje iš Prancūzijos pilių. Grynas prasima- 
nymas! Aš išvydau pasaulį Dižone, ant šiaudinio čiužinio, 
kalėjimo kameroje, kur mano motina laukė mirties... Aš 
nesu Frančesko Beltramio duktė. 

Nekreipdama dėmesio į savo draugės nuostabos šūksnį, 
Fjora nuosekliai, nepraleisdama nė vienos smulkmenos, 
perpasakojo viską, ką išgirdo iš tėvo. Jaunas jos balsas 
tai skambėjo, tai darėsi duslus, dėl to tragiškas Žano 
ir Mari de Brevajų romanas atrodė dar įspūdingesnis. 
Kjaros žvilgsnis buvo įsmeigtas į portretą, ji nedrįso 
kvėpuoti, kad nepraleistų nė žodžio iš to, ką pasakojo 
iš tamsos sklindantis balsas. Jis jai pasakojo apie 
nenugalimos aistros liepsną, įsiplieskusią pilkoje kasdie- 
nybėje, apie pabėgimą, tikintis gyventi kartu, apie 
persekiojimą ir pagaliau apie mirties nuosprendį, apie 
jo įvykdymą, apie visus pasibjaurėtinus dalykus, kuriais 
pasipiktino atsitiktinis praeivis. Jaunajai florentietei atrodė, 
kad klausosi vienos iš tų fantastiškų istorijų, kurias 
pasakoja klajojantys artistai. Šįsyk viskas buvo teisybė. 
Bet štai Fjora nutilo. Kjara sėdėjo kaip pakerėta. Stojo 
kurti tyla, pasakotojai tiesiog nepakeliama. Laukiant 
verdikto, kurio labai bijojo, jai užgniaužė gerklę. Tačiau 
Kjara nė nekrustelėjo ir neištarė nė žodžio, jos veidas 
sustingo, išsiplėtusios akys nieko nematė. 

Staiga ji pakilo. Fjoros širdis apmirė. Tačiau Kjara 
nuėjo ne prie durų - prie savo draugės: 

- Kodėl tu pamanei, kad nusigręšiu nuo tavęs? 

- Manau, tai nė kiek neatrodytų keista, ar ne? 

- Man to netaikyk. Iš pradžių atsakyk į vieną klausimą: 
ką jauti, kai galvoji apie savo tėvus?) Gėdą? 

- Ne... oi ne! Begalinį gailesų ir... švelnumą. Man 
dabar beveik tiek pat metų, kiek buvo mano vargšei 
motinai, kai ją nubaudė mirtimi. Man sunku įsivaizduoti, 

kad aš - jos duktė. Jaučiu, kad mano tėvai yra kažkur 
greta manęs, visai arti, kaip mano brolis ir sesuo. O 
tiems, kurie nusiuntė juos ant ešafoto, jaučiu pyktį: 
šlykščiam nemylimam vyrui, tėvui, kuris ne tik atidavė 
savo dukrą tokiam žmogui, bet ir neišdrįso prieštarauti 
viešam bausmės vykdymui. O tie negailestingi princai, 
tas hercogas Karolis, kuriam taip ištikimai tarnavo Žanas 
de Brevajis ir kurį jis mylėjo taip pat, kaip... 

Ji užsikirto vos nepasakiusi “kaip jį myli Filipas". Jai 
nesinorėjo kalbėti apie žmogų, susijusį su ja slapta 
santuoka. Fjora skubiai pasakė: 

- Visiems tiems žmonėms jaučiu neapykantą ir didžiulį 
norą atkeršyti... 

- Atkeršyti? Bet kaip? Hercogas Pilypas mirė, ir tu 
nežinai, ar dar gyvi sinjoras diu Amelis ir tavo senelis... 

- Nekalbėk taip! Jie neturi jokių teisių į mane. Kol 
aš gyva, mano tėvas bus Frančeskas Beltramis. Aš pažįstu 
tik jį ir myliu tik jį. Bet kada nors, galbūt net labai 
greitai, nuvyksiu į Burgundiją ir su visais atsiskaitysiu. 
Jei Viešpats dar nepasiėmė jų gyvybių, aš pati ten 
padarysiu tvarką. Beje, vienas tragedijos kaltininkas gerai 
gyvena ir dabar. Tai hercogas Karolis. 

- Gal tu iš proto išsikraustei? Nori grumtis su 
galingiausiu hercogu? Tau labai norisi mirti kaip tavo 
motina? 

- Kol kas palikime tai ramybėje... Pirmiausia turiu 
atkeršyti už savo tėvo mirtį, surasti niekingą žudiką - 
ji arba ją. Tėvo kraujas šaukiasi keršto! Bet ateis ir 
kitų eilė. 

Kjara krūptejėjo, jai pasirodė, kad mirties šaltis staiga 
įsiveržė į šį jaukų, gražiai apstatytą kambarį. 

- Fjora, skausmas tave apakino! Tegul teisingumu 
rūpinasi tie, kurie privalo tai daryti! Lorensas Medičis 
visai nenori palikti nenubausto Beltramio žudiko. Gali 
juo pasikliauti. O tą liūdną istoriją, kurią tavo tėvas 

širdyje saugojo septyniolika metų, geriausia kuo rečiau 
prisiminti. Esu įsitikinusi, kad jei tavo tėvas būtų gyvas... 

- Bet pagalvok, ką sakai! Ar užmiršai Jeronimą? 
Manai, kad ji, turėdama tokį ginklą prieš mane, juo 
nepasinaudos? Kaip ir mano tėvas, aš atsisakiau santuokos 
su jos sūnumi... Tu pati visa tai matei ir girdėjai. 

- Tikrai. Aš užmiršau. Tuomet telieka viena išeitis. 
Reikia padaryti taip, kaip norėjo tavo tėvas: viską 
papasakoti Lorensui! Gal aš labai klystu, bet man atrodo, 
kad jis tau padės! 

Fjora priėjo prie portreto ir rūpestingai uždengė jį 
audeklu. 

- Paklausysiu tavo patarimo. Tuoj po laidotuvių 
paprašysiu Lorensą išklausyti mane... 

Visa Florencija išėjo į gatves, kai po dviejų dienų 
Frančeskas Beltramis paliko rūmus ir leidosi į savo 
paskutinę kelionę. Šeši žmonės nešė baltu audeklu 
apdengtus neštuvus su jo kūnu. Laidotuvių eisena buvo 
labai kukli: priešais neštuvus ėjo keturi vienuoliai su 
žvakėmis, o paskui velionio kūną - dvidešimt raudotojų 
juodais rūbais. Toliau galima buvo matyti juodai 
apsirengusią Fjorą, lydimą Leonardos ir Kjaros. Jos ėjo 
priešakyje tarnų ir visų tų, kurie dirbo daugybėje didžiojo 
pirklio kontorų. Nei muzikos, nei giesmių... Tačiau iš 
pilko debesuoto dangaus, kur aukštai sklandė kregždės, 
į žemę leidosi skardus visų Florencijos varpų skambėjimas. 
Tokia buvo Lorenso Puikiojo valia... | 

Jis įsakė atlaikyti gedulingas mišias katedroje, kad visi 
galėtų jose dalyvauti, o paskui kūną pernešti į Or San 
Mikelės kriptą, kur jis bus palaidotas. 

Gedulinga procesija slinko per margaspalvę minią, o 
prie katedros susirinko įvairiausių cechų atstovai. Pirmose 
gretose matėsi “vyresniųjų? cechų vėliavos: šilko audėjų, 
bankininkų, teisėjų ir notarų, vaistininkų ir kailininkų. 
Toliau buvo “jaunesnieji" cechai: medkirčiai, kalviai, 
batsiuviai, dailidės, smulkių viešbučių savininkai, dažytojai, 

prekiautojai sviestu, druska ir sūriais, ginklakaliai ir 
pagaliau bandelių kepėjai... Dalyvavo visa Sinjorija. Prie 
pat katedros durų, apsirengę juodo aksomo rūbais, stovėjo 
Lorensas ir Džiulianas Medičiai su savo šeimomis ir 
draugais. Čia taip pat buvo susirinkę visi be išimties 
miesto poetai, filosofai ir dailininkai! Žinoma, atėjo ir 
Sandras Botičelis, ir Verokjas su savo mokiniais - 
Perudžiu ir Leonardu da Vinčiu ir su pameistriais, kurie 
maišydavo dažus, plaudavo teptukus ir dirbdavo kitus 
darbus. Neįmanoma išvardyti visų susirinkusiųjų... 

Katedroje viskas buvo labai iškilnu, degė daugybė 
žvakių. Prie atidarytų durų stovėjo kunigai purpuriniais 
rūbais ir paauksuotomis kepurėmis, blizgėjo vyskupo ir 
abatų mitros... Visa tai atrodė kaip pasakiška freska, 
primenanti neregėtą puikybę rojaus, į kurį turėtų patekti 
Frančesko Beltramio siela. 

Varpo dūžiai sklido iš aukštos varpinės, o katedroje 
žemais balsais gaudė vargonai. Kai kūną įneš į šventyklą, 
prie vargonų prisidės trisdešimties jaunų balsų choras. 

Nešikai priartėjo prie katedros. Jie turėjo sekti paskui 
dvasininkus, kurie jau ėjo į katedrą. Tačiau staiga priešais 
procesiją išniro juodai apsimūturiavusi moteris. Ji iškėlė 
rankas ir užtvėrė kelią. 

- Atgal! Žmogus, kurį nešate į šventą vietą, numirė 
kaip nusidėjėlis. Jis negali būti ten, kol visi nesužinos 
teisybės! 

- Jeronima! - suvaitojo Fjora. - Dieve mano, ką ji 
sumanė? 

- Baisu ir pagalvoti, - sušnabždėjo Leonarda. - Jai 
užteks įžūlumo viskam! Žinoma, ji pridėjo ranką prie 
to, kad mesiras Frančeskas mirė nepriėmęs komunijos! 

- Aš tuo neabejoju! Deja, neturime jos kaltės įrodymų, 
ir ji tai Žino... 

O minia tuo tarpu ėmė bruzdėti, murmėti. Triukšmas 
vis didėjo... Kapitonas Savaljas, lydintis Fjorą, mėgino 

nustumti ramybės drumstėją, bet ši energingai gynėsi ir 
šaukė: 

- Manęs nepriversite  nutilti! Teisingumas turi 
triumfuoti, o tai, kas gėdinga, atsiskleisti! 

- Nusiramink, moterie, ir eik iš čia! - sušuko kapitonas. 
- Tavo skandalingas elgesys - šventvagystė! Jeigu kas ir 
turi čia teisę reikalauti teisingumo, tai tik niekšiškai 
nužudytas sinjoras Beltramis... 

Rankos mostu jis pasikvietė į pagalbą savo kareivius, 
bet prie jo priėjo miesto teisėjas: 

- Nelieskite jos! Pagal įstatymą, ir tai garbė mūsų 
miestui, kiekvienas pilietis gali laisvai kalbėti ką nori! 

- Laisvai - taip, bet ne visur ir ne visuomet! 

- Ir aš taip manau, - rūsčiai pasakė į pokalbį įsiterpęs 
Lorensas Medičis. - Mes čia susirinkome atsisveikinti su 
vienu geriausių Florencijos piliečių. Visa, kas čia dabar 
dedasi, yra nepadoru! Eik šalin, Jeronima Paci! Negalima 
versti velionio laukti priešais Dievo namus! 

Tačiau Jeronima puikiai žinojo, kad tarp susirinkusiųjų 
yra ir tokių, kurie nekentė Frančesko Beltramio ir jam 
pavydėjo. Be to, užsiminusi apie gėdą, ji sužadino 
nesveiką minios smalsumą. Ji iš visų jėgų suriko: 

- Velionis - to paties kraujo kaip ir aš! Tačiau aš 
reikalauju žmonių teismo, kadangi jis griebėsi melo ir 
klastotės! Jis nenusipelnė tos pagarbos, kuri jam šiandien 
rodoma. Jis išdavė Florenciją ir sutrypė mūsų respublikos 
piliečio orumą, nes skelbė, kad būtybė, išvydusi pasaulį 
gėdingiausiomis aplinkybėmis, yra jo duktė! 

- Ar tu pagaliau nutilsi?! - sugriaudėjo Lorensas. - 
Man atrodo, kad tavo garsus piktinimasis yra kiek 
pavėluotas, nes Fjora Beltrami buvo kūdikis, kai 
Frančeskas ją čia atsivežė - taigi, ar tik ne trokšdama 
pasisavinti didžiulį turtą tu taip elgiesi? 

- Apie apgaulę aš neseniai sužinojau ir ... 

- Nesąmonė! Visi žino, kad dona Fjora - Frančesko 
ir kilmingos prancūzų damos meilės kūdikis! 

- Tu sakai - nesąmonė, o aš pareiškiu, jog tai - 
melas! Mano pusbrolis Beltramis pasiėmė naujagimę iš 
kraujo klano nuo ešafoto, kur jos tėvui ir motinai buvo 
įvykdyta mirties bausmė už dvejopą nusiklatimą: 
kraujomaišą ir svetimavimą! 

Iš Jeronimos lūpų išsiveržė kažkas panašaus į tūžmingą 
riaumojimą. Lorensas nejučia atšlijo, tarsi pajutęs pragaro 
dvelktelėjimą. Teisėjas Petručis pasinaudojo šiuo sąmyšiu, 
juo labiau kad spėjo pastebėti minios nuotaikos 
pasikeitimą. Reikia pasakyti, kad Florencijos minia buvo 
labai emocionali ir nepastovi. Greita nuotaikų kaita 
galėjo baigtis tuo, kad tą, kurį rytą dievino, vakare ji 
galėjo nusiųsti ant ešafoto. Tai buvo tarsi mažytės greitos 
bangelės, staiga atsirandančios lygiame jūros paviršiuje 
prieš audrą, kaip šiurpas prieš karščiavimą... 

- Dona Jeronima, - tarė teisėjas, - tu pasakei labai 
svarbų dalyką, bet supranti, kad Sinjorijai reikia įrodymų. 
Ar jų turi? 

- Taip. Man apie tai papasakojo žmogus, dalyvavęs 
vykdant mirties bausmę Dižone, Burgundijoje, ir matęs, 
kaip mano pusbrolis pasiėmė tą... tą išperą! Beje, dabar 
čia yra dar vienas liudytojas - štai ši moteris, - pridūrė 
ji pirštu rodydama Leonardą. - Frančeskas ją pasiėmė, 
kad globotų tą būtybę, kurią reikėjo įmesti į pamazgų 
duobę, o ne suteikti gražų florentietės vardą. Dabar ji 
stovi Čia, prie mano nelaimingo pusbrolio kūno, ir laiko 
save jo dukterimi... Visa tai yra ne kas kita, kaip velnio 
išdaigos... 

Dabar minia suriaumojo. Jeronima žinojo, ką daro, 
kai užsiminė apie burtininkavimą. Jos širdį užplūdo 
niekšiškas džiugesys, nes pajuto, kad pergalė arti. Dar 
kiek, ir plykstelės liepsna, minia puls nekenčiamąją Fjorą 
ir sudraskys ją... O Fjora stovėjo užsidengusi veidą 
rankomis, stengdamasi nieko nematyti ir negirdėti. Viso 
to priblokštas Lorensas pagaliau atsipeikėjo. Jis negalėjo 
leisti, kad kažkokia isterikė jį įveiktų arba kad minia 
jam nurodinėtų, ką turi daryti. Lorensas visuomet nekentė 

Pacių giminės, nuo kurios stengėsi būti kuo toliau kaip 
nuo maro. 

- Gana! - sušuko jis. - Dar sykį kartoju: ši scena 
priešais bažnyčią yra gėdinga. Zmogaus, nusipelniusio 
meilę ir pagarbą, laidotuvės neturi būti dingstis sąskaitoms 
suvesti. Vėliau išsiaiškinsime, ar Frančeskas Beltramis, 
paklausęs savo širdies, pažeidė mūsų miesto įstatymus... 
O dabar... 

- Atleiskit, - nutraukė jį Petručis, - bet ką tu turi 
galvoje, kai sakai "vėliau"? 

- Aš turiu galvoje, kad tuomet, kai Frančeskas 
Beltramis ilsėsis kape, kuris jam jau paruoštas. 

- Vadinasi, tu sutinki, kad tuoj po laidotuvių ta, 
kurią laikėme jo dukterimi, jos auklėtoja ir liudytojas, 
kurį ji minėjo, būtų nuvesti į Sinjoriją visko išsiaiškinti? 

Lorensas Puikusis dvejojo ir delsė atsakyti. Jo žvilgsnis 
slydo draugų, sargybinių, visų, kurie stovėjo aplinkui, 
veidais. Visi įsitempę laukė. Jis pamatė ašaromis paplūdusį 
Fjoros veidą. Iš abiejų pusių ją prilaikė išbalusi Leonarda 
ir Kjara Albici, kurios akys degė pykčiu. Lorensas girdėjo 
šūksnius: Teisingumo! Reikia paisyti teisės! Ir net, deja: 
“Mirtis burtininkei!“ 

Ir Lorensas suprato, kad jei priešinsis teisėjo 
reikalavimui, nieko nelaimės. Jis gerai žinojo, kokią tas 
turi valdžią, nes jį remia dauguma, 0 ši istorija gali 
tapti puikia dingstim kilti riaušėms. 

- Tegul bus taip! - pasakė jis pagaliau. - Viską 
padarysime pagal mūsų miesto įstatymus. 

- Tuomet, Sinjorijos sargybiniai, tenuveda šias moteris 
į rūmus, kur jos lauks sprendimo dėl savo likimo! 

Supratusi, kad iš jos atimama teisė palydėti mylimą 
tėvą į paskutinę kelionę, Fjora pasipiktino: 

- Aš noriu, - suriko ji, - dalyvauti savo tėvo 
laidotuvėse! Nieko brangesnio už jį pasaulyje neturėjau... 

- O jei jis ne tavo tėvas, - nusišaipė Petručis, - tai 
tau ten nėra kas veikti! 

- Aš buvau įdukrinta pagal įstatymą pačioje Sinjorijoje! 

- Bet, matyt, pateikus melagingą pareiškimą. O mes 
nemėgstame netiesos! 

- Galbūt. Tačiau jūs kaip Evangelija tikite kaltinimais 
šios moters, kuri dar vakar prašė mano tėvo leisti man 
tekėti už jos sūnaus. Matyt, mano gimimo gėda jai mažiau 
rūpėjo negu turtai, kuriuos tikėjosi... ir tebesitiki gauti! 

- Tai tiesa? - griežtai paklausė Lorensas Jeronimos. 

- Tai melas! - suspiegė ši. - Nėra didesnio melo 
kaip šie žodžiai! Kad aš, iš kilmingos šeimos... 

- Taip, būtent tu norėjai, kad aš į tavo namus 
įžengčiau kaip jaunoji. Yra tavo paskutinio vizito pas 
mano tėvą kaip tik jo mirties išvakarėse liudytojų. Nors 
ir kaip grasinai, jis atsisakė ištekinti mane už tavo 
Pjetro... o kitą rytą jis buvo nudurtas! 

- Tu dar drįsti mane kaltinti, tu, niekinga menkyste! 
Greitai vėl atsidursi purve, iš kurio buvai pakelta! 

- Aš nieko nekaltinu, - pasakė Fjora. - Bet tu pati 
išsidavei, ir tai - ne mano kaltė! O dėl tavo liudytojo 
- eik, paieškok jo! Žinau, kas jis - Marinas Betis, mūsų 
dvaro ūkvedys. Tėvas apipylė jį malonėmis ir patikėjo 
jo ištikimybe, bet sklinda gandai, kad jis tapo tavo 
meilužiu. 

Fjora nebesitvardė ir norėjo kumščiais pulti tą, kuri 
juodino nesuteptą jos tėvo garbę. Ji kaip katė išleido 
nagus, bet ją sugriebęs Lorensas mėgino nuraminti. 

Pyktis apakino tave, Fjora. Tu turi suprasti, kad 
viskas, kas čia šiandien buvo pasakyta, yra labai svarbu. 
Nors ir labai norėtųsi, nieko nebepakeisi ir neapsimesi, 
kad nieko neįvyko. Apsiramink ir pasikliauk Viešpaties 
valia! Aš neapleisiu tavęs, neabejok tuo. 

- Vadinasi, ir tu atsisakai suteikti man teisę iki galo 
būti šalia tėvo? - karčiai pasakė Fjora rodydama neštuvus 
su Beltramio kūnu. Tarsi akmeninės statulos juos ant savo 
pečių laikė šeši nešikai. 

- Leisk man atstoti tave. Kai gyvenimas grįš į savo 
vagą, galėsi melstis prie jo kapo kiek norėsi... 


179 


Fjora pažvelgė jam tiesiai į akis, ir jos lūpose 
šmėstelėjo pašaipėlė. 

- Sinjore Lorensai, ar visa tai išgirdęs tebenori, kad 
tekėčiau už tavo giminaičio? - paklausė ji tyliai, kad 
tik jis girdėtų. - Galbūt Lukas ir myli mane... tačiau 
jis nesikiša ir aš viena grumiuosi kautynėse, nuo kurių 
priklauso mano gyvenimas... 

Fjora ne be pagrindo taip pasakė. Ką tik, priėjusi 
prie katedros, ji matė Luką Tornabuonį, stovintį kairėje 
nuo Džuliano Medičio. Jis nenuleido nuo jos mylinčio 
žvilgsnio. Bet staiga jis dingo. Lorensas taip pat akimis 
paieškojo jaunuolio ir, jo nepastebėjęs, nuraudo. 

'- Atleisk man, - pasakė jis dusliai. - Galbūt aš 
apsirikau... O jis čia buvo? 

- Tu nevykusiai meluoji, sinjore Lorensai... 

- Taip, jis buvo čia, - pasigirdo ramus Demetrijo 
balsas. Graikas netikėtai atsirado šalia Lorenso Puikiojo. 
- Bet mačiau, kaip jis išėjo, kai tik ši moteris prašneko 
apie tavo gimimą, dona Fjora. Matyt, jis staiga prisiminė, 
kad vienas jo arklys negaluoja ir jam reikia jo pagalbos... 

- Taigi, ką darysime? - ėmė nerimauti Petručis. 

Fjora pašaukė Leonardą ir atsisuko į jį: 

- Tegul mus nuveda į Sinjoriją... kilnusis sinjore! Ten 
lauksiu kilmingųjų priorų sprendimo... Bet neužmirškit 
pareikalauti, kad ši moteris atvestų savo liudytoją! 

Liudytojas, apie kurį buvo šnekama, išniro iš minios 
ir, nepakeldamas akių, atsistojo šalia meilužės. 

Fjora jam skaudžiai įgėlė: 

- Ištikimasis Marinai, ar nebijai, kad mano tėvo vėlė 
lankys tave naktimis? Tavimi dėta neturėčiau kuo 
didžiuotis... 

Marinas nieko neatsakė ir stovėjo kaip stabas. Sinjorijos 
sargybiniai jį ir Jeronimą apsupo taip pat kaip ir Fjorą 
su Leonarda. Dvasininkai, suglumę dėl visko, kas čia įvyko, 
vėl sustojo priešais katedros duris ir ėmė vesti procesiją. 
Aiškiai pavargę nešikai pajudėjo. Leonardos prilaikoma 
Fjora liko stovėti vietoje tarp keturių sargybinių. Ji žiūrėjo, 

kaip už marmurinio portalo dingsta baltai uždengtas jos 
tėvo kūnas. Jai teks paklusti ir palikti jį šias paskutines 
akimirkas, be tos vienintelės meilės, kurią jis patyrė 
gyvenime. 

Kareiviams komandavęs seržantas laukė, kol visi sueis 
į katedrą. Tačiau milžiniška susirinkusiųjų minia ten netilpo 
ir durys liko atidarytos. Fjorai vargais negalais pavyko 
priversti pasitraukti Kjarą. Priblokšta viso to, ką pamatė 
ir išgirdo, mergina kategoriškai atsisakė palikti savo draugę. 
Ji norėjo, kad ir ją vestų į Sinjoriją kaip liudytoją. Galimas 
daiktas, Fjorai taip ir nebūtų pasisekę atplėšti nuo savęs 
Kjaros, jei nebūtų priėjęs jos dėdė Džordžas Albicis. Jis 
paėmė Kjarą už rankos ir griežtai pasakė: 

- Eime! Tavo vieta ne čia! 

Kad ir kaip tvardėsi, Fjora pajuto, jog dėl tokios 
abejingai parodytos paniekos jai akyse tvenkiasi ašaros. 
Albicis buvo Frančesko draugas, tačiau išsyk išsižadėjo 
jo ir atėmė iš Fjoros ištikimiausią draugę ir viltį turėti 
atramą. Tarsi pro tirštą rūką Fjora matė, kaip minioje 
dingsta užverktas jos ištikimos draugės veidelis. O minia 
dabar į Fjorą žiūrėjo neslėpdama smalsumo, kaip į žvėrį 
narve. 

Fjora nusisuko nuo įžūlių žvilgsnių ir griežtai kreipėsi 
į seržantą: 

- Na? Ko lauki? Vesk mane! 

Jos gražiame veide atsispindėjo toks orumas ir ryžtas, 
kad sutrikęs kareivis atsakė: 

- Pasiruošęs jums patarnauti! Kaip įsakysite! 

Minia priešais juos prasiskyrė. Pro praviras katedros 
duris į dangų kilo graudūs rekviem garsai. 

Kiek padvejoję dauguma susirinkusiųjų nusprendė, kad 
laidotuvėse nebus taip įdomu kaip Sinjorijoje, ir nuėjo 
paskui Fjorą. Kelias nuo katedros iki Senųjų rūmų, 
pastatytų beveik prieš du šimtus metų, - ten buvo 
įsikūrusi Sinjorija, - nelabai tolimas: tereikėjo pereiti 
Kojininkų gatvę. Fjora ėjo remdamasi į Leonardos ranką. 
Jos širdyje kerojosi keistas jausmas. Jai atrodė, kad 

amžinai paliko mielą, gerą, išmintingą pasaulį ir įžengė 
į naują gyvenimą, nepažįstamą ir kupiną pavojų, į baisių, 
priešiškų veidų pasaulį, kur iš plačiai išžiotų gerklių 
veržiasi prakeiksmai ir įžeidimai. Visi tie žmonės, kurie 
dar vakar sveikindamiesi su ja stengėsi pasakyti ką nors 
malonaus, šypsojosi ir net skyrė jai savo eiles, tučtuojau 
nutilo, kai tik išgirdo piktus Jeronimos žodžius, ir tapo 
priešais. Jei ji būtų be apsaugos, jie apmėtytų ją 
akmenimis. 

- Kodėl, - sušnabždėjo Leonarda stengdamasi nekreipti 
dėmesio į iš visų pusių sklindančius įžeidinėjimus, - jūs 
jiems nepasakote, kad jau nepriklausote šiam miestui, 
kad ištekėjusi tapote kilminga mūsų Burgundijos dama? 

- Todėl, kad neturiu jokio įrodymo. Aš nežinau, kur 
tėvas padėjo dokumentus, patvirtinančius mano santuoką... 

- O aš žinau. Naktį prieš mirtį jūsų tėvas man daug 
ką pasakė... 

- Galbūt jūs negalėsite visu tuo pasinaudoti. Mes 
nežinome, kas mūsų laukia, ir labiausiai bijau dėl jūsų... 

- Nes aš šią istoriją galiu papasakoti kitaip negu 
Jeronima? Nebūgštaukite dėl manęs, aš moku gintis. Be 
to, esu tikra, kad galite pasikliauti sinjoro Lorenso 
pagalba. Man atrodo, jis nutarė jus palaikyti ir apginti 
jūsų tėvo atminimą... 

- Kaip tik dėl to aš ir negaliu sakyti, kad ištekėjau 
už Filipo. Taip rizikuočiau netekti paskutinio ir 
galingiausio gynėjo. Štai kas dar man kelia nerimą: jūs 
nežinote, kur Chatun? Aš jos nemačiau nuo to momento, 
kai išėjome iš namų... 

- Chatun turėjo ten likt Ji nenorėjo dalyvauti mesiro 
Frančesko laidojimo apeigose. Ji bijo laidotuvių kaip ir mirties... 

- Norėčiau tikėti, kad jai nieko neatsitiko. Ta bjaurioji 
Jeronima niekuomet nebuvo tokia turtinga, kad įsigytų 
vergę. Ji gali jau rytoj parduoti Chatun turguje arba, 
o tai dar blogiau, apkaltinti ją burtininkavimu... 

Jos atėjo prie Senųjų rūmų. Jau matėsi masyvus jų 
siluetas su netašytų akmenų iškyšuliais, su aukštu Arnolfo 

bokštu, panašiu į lelijos pumpurą. Ar jos ne belaisvės? 
Tarnai su žaliomis livrėjomis atidarė joms duris. Fjora 
ir Leonarda ėmė lipti laiptais, vedančiais į Pasitarimų 
salę, kur netrukus turėjo būti nulemtas Fjoros ir tų, 
kurie liko jai ištikimi, likimas. 

Eidama pro žemas duris į didelę salę, Leonarda 
persižegnojo. Fjora beveik nejučia padarė tą patį. Atėjo 
lemiamas momentas: reikėjo eiti iki pabaigos. Bet kur 
ta pabaiga? 


Antra dalis 


Košmaras 


Septintas skyrius 
Karti duona 


Kambarys buvo pilkas, nykus, beveik tuščias: šiaudų 
čiužinys ant dviejų medinių X raidės formos atramų, 
skylėta antklodė, kryžius su Kristumi ant kažkada buvusios 
baltos sienos, dabar apipelijusios, taburetė, suolelis su 
dubeniu prausimuisi ir dviem suglamžytais rankšluosčiais 
ir pagaliau naktipuodis po lova. Visa tai be galo priminė 
kalėjimą, ir Fjora, vos įėjusi, tučtuojau norėjo pasipriešinti 
tam, kad ją čia atvedė, tačiau durys su grotuotu langeliu 
iškart užsitrenkė, ir ji išgirdo rakto trakštelėjimą spynoje. 
Ką tai reikštų? 

Posėdis didžiojoje Sinjorijos salėje vyko labai neramiai. 
Jeronima pakartojo kaltinimą teisėjui ir priorams, kurie 
sudarė lyg ir tribunolą. Marinas patvirtino jos žodžius. 
Vis taip pat, nepakeldamas akių, jis papasakojo, ką matė 
tą niūrią dieną Dižone. 

Pasak šio nedoro žmogaus, Frančeskas Beltramis vos 
nenužudė Mari de Brevaj vyro, kad atimtų iš jo kūdikį. 
Tuomet įsikišo Leonarda. Ji niūriausiomis spalvomis 
nupiešė Reno diu Amelio portretą, kurio fone spindėjo 
šviesus jaunų įsimylėjėlių paveikslas. Leonarda teigė, jog 
Frančeską Beltramį labai sujaudino ši liūdna istorija ir 

jis pasipiktino, kad šaltų širdžių sprendimu naujagimis 
taip pat turėjo mirti. Leonarda papasakojo apie seną 
kunigą, apie Fjoros krikštą, apie tai, kad florentietis 
pirklys išsyk ėmė labai rūpintis ja, rodė jai meilę, tokią 
reikalingą kiekvienam bejėgiam kūdikiui, atėjusiam į šį 
žiaurų pasaulį. Jis norėjo, kad jo įdukterės gyvenimas 
būtų laimingas. Frančeskas Beltramis pasitikėjo Marinu 
ir apibėrė jį įvairiausiomis malonėmis. O dabar šis jį 
išdavė dėl tos moters, kuri, taip Žemai puolusi, užsitraukė 
gėdą. Taip, Frančeskas Beltramis norėjo, kad visi jo 
karštai mylimą vaiką pripažintų tikra dukterimi. Argi jis 
labai pamelavo? Argi Fjora iš tikrųjų nėra nesantuokinė 
kilmingos damos duktė?.. Savo aistringą kalbą Leonarda 
Mersė - Fjora pirmąkart išgirdo visą savo auklėtojos 
vardą - baigė grasindama, kad neištikimąjį tarną užgrius 
visi prakeiksmai. Ji pažadėjo, kad jį ištiks visos pasaulio 
nelaimės, O gyvenimo pabaigoje jis bus pasmerktas 
amžinoms kančioms. Nelaimingasis Marinas susigūžė nuo 
jos prakeiksmų lavinos ir galiausiai puolė ant kelių. 
Tada įsikišo Lorensas Medičis. Jis karštai gynė mirusį 
savo draugą ir jo mylimą jauną ir tyrą dukterį. Lorensas 
sugėdino Jeronimą Paci ir atkreipė susirinkusiųjų dėmesį 
į keistą jos elgesį; kai buvo atsisakyta išleisti Fjorą už 
jos sūnaus, ji ėmė kištis į dalykus, kurie jos visai 
neliečia. Deja, Lorensas Puikusis padarė klaidą: jis stojo 
prieš visą nekenčiamą Pacių giminę. Susierzinęs Petručis 
griežtai nutraukė jį ir paragino būti pakantesnį. 
Žinoma, be daugybės Medičių draugų, Sinjorijoje buvo 
ir jų priešų, todėl padėtis susiklostė gana neaiški ir buvo 
sunku priimti sprendimą. Be to, įsikišo ir dvasininkai, 
būtent San Marko abatas. Lorensas mėgo pabūti vienas 
šio vienuolyno celėse ir pasigėrėti Andželiko freskomis. 
Abatas buvo pavyzdingas dominikonas ir garsėjo kaip uolus 
šėtono ir jo kūrinių persekiotojas. Šiam pasipiktinusiam 
vienuoliu. meilės kūdikis, kurio gimimas susijęs su 
kraujomaiša ir svetimavimu, buvo ne kas kita kaip velnio 

išpera, ir krikštas čia nieko nereiškia. Priešingai, šiuo 
atveju apšlakstymas švęstu vandeniu yra dar viena 
šventvagystė. 

Griausmingas abato balsas padarė stiprų poveikį 
“kilniesiems sinjorams“ - kai kurie iš jų buvo labai 
paprasti: žmonės. Įtampa pasidarė didžiulė.  Fjora 
pasibaisėjusi pamanė, kad ją gali nusiųsti ant laužo, 
sukrauto prieš pat Senuosius rūmus... Sulaukusi netikėtos 
paramos, Jeronima vėl ėmė pulti ir ypač įnirtingai kaltinti 
„Fjorą. Kreipdamasi į priorus, ji maldavo juos padaryti 
galą gėdai, suteršusiai šlovingąją Florenciją ir galinčią 
užtraukti miestui nelaimes ir prakeiksmus... 

To jau buvo per daug. Įtūžusi Fjora puolė savo 

priešininkę. Ji garsiai pareiškė, jog toji nužudė savo 
pusbrolį, o dabar nori pražudyti jo dukterį, kad užvaldytų 
didžiulį Frančesko Beltramio turtą. 
Vos nekilo Fjoros ir Jeronimos šalininkų muštynės. 
Petručis turėjo pašaukti sargybinius, kad įvestų salėje 
šiokią tokią tvarką. Tiesą sakant, ši salė ne tokių scenų 
buvo mačiusi didvyriškais gvelfų ir gibelinų* karų laikais. 
Florencijoje audringi ginčai buvo mėgstami beveik taip 
pat kaip iškilmės, kavalkados ir eitynės. Tai buvo vienas 
iš būdų įrodyti, kad, nors Medičiai ir galingi, respublika 
dar gyvuoja. 

Kai aistros trupučiuką nurimo, priorai, pasitarę su 
Lorensu, pagaliau priėjo vienos išvados. Anksčiau jiems 
niekada nebuvo tekę nagrinėti tokios bylos, todėl nutarė 
taip: kol bus priimtas galutinis sprendimas, uždrausti 
naudotis velionio Frančesko Beltramio turtu. Kol kas 
reikia paskirti reikalų tvarkytoją. Jį išrinkti turėjo Medičių 
bankas, kad būtų tęsiami velionio pirklio reikalai ir kad 
daugybė jo tarnautojų neprarastų darbo. O be įrodymų 


* Gvelfai ir gibelinai - dvi politinės XII-XV a. Italijos grupuotės, 
kovojusios dėl viešpatavimo šalyje; gvelfai - Romos popiežių šalininkai; 
gibelinai - imperatoriaus. 

apkaltinta Fjora nusipelno kalėjimo. Lorensas Puikusis 
suraukė antakius. Tačiau jis suprato, kad jei priorai būtų 
nutarę kuo griežčiausiai laikytis įstatymų, tai jam vargu 
ar pavyktų palengvinti jos dalią, nepaisant viso savo 
įtakingumo. Salė truputį sutriko, bet neilgai. Vėl prabilo 
San Marko vienuolyno vyresnysis. Jis išėjo į priekį kartu 
su vienuoliu, kurio drabužis liudijo jį esant dominikonu. 
Abatas prasniaukrojo: 

- Sinjorai, leiskite jums pristatyti brolį Ignasijų Ortegą, 
atvykusį iš Kastilijos. Sekdamas mūsų ordino įkūrėjo 
pavyzdžiu, jis keliauja po krikščioniškąjį pasaulį, skelbia 
Evangeliją ir kovoja su velnio žabangais. Brolis Ignasijus 
šioje srityje yra subtilus kaip juvelyras. Jis turi pasiūlymą, 
kuris galėtų visus patenkinti... 

Vienuolis buvo vidutinio amžiaus, aukštas, truputį 
gunktelėjęs. Jis buvo beveik plikas, turėjo aukštą kupolo 
pavidalo kaktą, žemus tankius antakius, didelę nosį ir 
plonas lūpas. Akis dengė užkritusių vokų raukšlės. Visa 
jo figūra atrodė slogiai, grėsmingai. Paslėpęs rankas 
plačiose baltose rankovėse, vienuolis žengė keletą žingsnių 
į priekį. Jausdamasis esąs pranašesnis, jis pasisveikino su 
susirinkusiais žmonėmis ir minutėlę luktelėjo. 

- Maloniai prašome, broli Ignasijau, - pasakė vyriausias 
prioras, ėjęs pirmininko pareigas. - Mes įdėmiai klausome 
jūsų, dvasiškasis tėve. 

Brolis Ignasijus pažvelgė į Jeronimą, paskui kiek 
atidžiau į Fjorą ir laisvai prašneko toskanietiškai. Jo 
kalba atrodė keistai sunkiasvorė, galbūt dėl šaižaus balso: 

- Šios dvi moterys per daug nekenčia viena kitos, 
kad iš jų iškvostume teisybę, bet yra būdas sužinoti ją. 
Aš siūlau pasikliauti Dievo teismu. Ir vieną, ir kitą 
patikrinkime vandeniu! 

Stojo kapų tyla. Florencija garsėjo laisva žmonių 
galvosena, čia plačiai buvo pripažįstamos graikų filosofų 
pažiūros. Kartais tai net kėlė Bažnyčios nerimą. 
Florentiečiai niekada netaikė Dievo teismo, jie manė, 

kad tai - jau atgyvena. Lorensas tučtojau ėmė protestuoti. 
Jo žvilgsnyje, mestame į ispanų vienuolį, visi pastebjo 
nepasitenkinimą ir susierzinimą. 

- Argi mes negalime atsisakyti šio būdo ir pasikliauti 
išmintimi žmonių, kurie šiame mieste rūpinasi tvarka ir 
įstatymų vykdymu. mūsų magistratais, bardželu*, teisėju 
Petručiu? Manau, jie suras Frančesko Beltramio žudiką... 
arba žudikus, jei žmogus, smogęs jam, buvo samdytas 
kažkieno valios vykdytojas. 

Šie pagiriamieji žodžiai truputį sumažino įtampą. Priorai 
aiškiai buvo patenkinti, kad vienuoliui priminta apie 
svarbias jų funkcijas ir nuopelnus. 

Pastebėjęs pritariamus linkčiojimus, Lorensas norėjo 
pasinaudoti savo pranašumu šiuo momentu ir kalbėti 
toliau, tačiau Jeronima netikėtai išėjo į priekį ir atsiklaupė 
priešais brolį Ignasijų: 

- Aš sutinku atsiduoti Dievo teismui, dvasiškasis tėve. 
Man regis, jūs esate labai teisus. Tik Viešpats gali 
įrodyti, kad niekšiškas šio šlykštaus padaro man sviestas 
kaltinimas yra neteisingas. 

Fjorą apstulbino toks įžūlus priešininkės išsišokimas. 
Nejaugi ji taip negerbia Viešpaties, kad nori paversti jį 
savo nusikaltimo bendrininku?  Atsistojusi  Jeronima 
triumfuodama kreipėsi į Fjorą: 

- Dabar tavo eilė, menkyste! Ką pasakysi? 

Tyliai nustūmusi mėginusią sulaikyti ją Leonardą, Fjora 
ramiai išėjo į priekį ir atsiklaupė, bet ne priešais ispanų 
vienuolį, o priešais Sinjoriją. 

- Aš taip pat sutinku stoti prieš Dievo teismą: mano 
tėvas -niekas niekuomet neprivers manęs kitaip jo vadinti 
- buvo nužudytas šios moters įsakymu, ir aš dėkoju 
gerbiamajam tėvui Ignasijui už suteiktą galimybę gauti 
mano žodžių patvirtinimą. 


* Bardželas - policijos viršininkas. 

Fjorai širdyje staiga pasidarė labai ramu. Žinoma, ji 
suprato, kad, sutikdama eiti į Dievo teismą, tikrai mirs: 
po dviejų ar trijų dienų ją apvilks baltais marškiniais, 
tvirtai suriš virvėmis, kad negalėtų pajudėti, ir įmes į 
Arną, kuriame dabar pakilęs vanduo. Vargu ar ji iškils 
į paviršių. Bet ji vėl susitiks su savo tėvu - juk Žemės 
gyvenimas be jo jai neberūpėjo. Vienintelio žmogaus, 
galinčio ją apginti, čia nebuvo. Tas, kurį ji pamilo, 
pasijuokė iš jos, išsižadėjo. Nebuvo jokių vilčių vėl 
susitikti su juo. Pagaliau nuo jos nusigręžė žmonės, 
tvirtinę mylį ją. Visas miestas, seniau šypsodavęsis jai ir 
gyręs ją, staiga stojo prieš ją su negailestingu džiaugsmu, 
būdingu vidutinybėms, kurie stebi, kaip paslysta ir krinta 
žemyn tas, kuris dar vakar užėmė aukštą padėtį. 

Viena mintis ją guodė: tegul ji mirs, bet Jeronimos 
laukia toks pat likimas. Jei tik... jei tik ta vinkli 
patvirkėlė nesugalvojo, kaip nenuskęsti... Bet ką ji galėjo 
sugalvoti? 

Matyt, Lorensas Puikusis savęs klausė to paties. Jis 
nenuleido nuo Jeronimos iš pykčio patamsėjusių akių. 
Kaip ir Fjora, jis negalėjo suprasti, kas privertė šią 
moterį į ispanų vienuolio pasiūlymą pažiūrėti kaip į 
kažkokį netikėtai pasitaikius šansą. Kai abi moterys 
sutiko būti išbandytos vandeniu, salėje vėl kilo triukšmas. 
Tik Lorensas ir abu vienuoliai ramiai laukė, kada nutils 
riksmai ir šurmulys. Pagaliau Sinjorijos nariai susitarė. 
Jie paskelbė, kad po trijų dienų abi moterys - kiekviena 
atskira valtimi - bus nuplukdytos į upės vidurį ir budelio 
įmestos į upę. Prieš tai jos atliks išpažintį ir pasimels. 
Suprantama, Sinjorijos sprendimas priklausys nuo išban- 
dymo rezultatų. O kol kas abi bus nuvestos į dominikonų 
Santa Liučijos vienuolyną, ten jos melsis ir ruošis 
išbandymui. 

Fjora neparodė, kaip nusiminė. Ji tikėjosi, kad ją 
paleis namo ir paskutines dienas galės praleisti įprastoje 
aplinkoje, tačiau apsiriko. Kaip ir tėvui, kelias, kuriuo 

ėjo rytą, jai bus paskutinis... Taip, Viešpats kartais būna 
gana žiaurus... Jaunoji moteris nedėjo daug vilčių į tai, 
kad jis jos pasigailės ir padarys stebuklą... 

Su ašaromis akyse Fjora apkabino nenumaldomai 
raudančią Leonardą, kuriai neleido eiti kartu su savo 
mylima auklėtine. Jai leido grįžti į Beltramio rūmus ir 
ten laukti, kaip baigsis išbandymas. Paskui bus 
sprendžiamas jos likimas. 

- Nesijaudink, - sušnibždėjo Lorensas Medičis, kuriam 
pavyko prieiti prie Fjoros, - aš pasirūpinsiu ja, jeigu... 

Jis nedrįso baigti sakinio. Jaunoji moteris suprato, 
kad skeptiškas jo protas nelabai pasikliauja dangumi. 

- Aš ją pasiimsiu, - baigė jis. 

Tačiau Leonarda su juo visai nesutiko. 

- Jei jūs galite leisti kad mano vaikas atsisveikintų 
su gyvenimu per tokį beprasmišką išbandymą, - pareiškė 
ji prancūziškai, - aš nė vienos dienos nepasiliksiu šiame 
nedorame mieste ir iki savo paskutinės valandos melsiu 
Dievą siųsti jam prakeiksmus ir visas nelaimes! 

- Kol kas palauksime... ir pažiūrėsime, kaip jis 
nuspręs... - pasakė sunkiai atsidusęs Lorensas. 

Kareiviai jau buvo pasiruošę nuvesti abi priešininkes 
į vienuolyną. Paskutinį kartą Fjora apkabino Leonardą, 
kuri visu kūnu prigludo prie jos. 

- Rūpinkitės mano namais ir visais, kurie ten gyvena... 
Ypač Chatun. Ji bejėgė kaip kačiukas... 

Išėjus iš Sinjorijos, jas vėl pasitiko minia. Žmonės 
kažkaip jau buvo viską sužinoję. Ilgai laukę, jie dar 
labiau įsiaudrino negu per Beltramio laidotuves. Visu 
keliu į vienuolyną, esantį netoli San Nikolo vartų, jas 
iš visų pusių nepadoriai įžeidinėjo. Per visą tą siaubingą 
kelionę Fjora nepastebėjo nė vieno draugiško veido. 
Ties kampu ji išvydo aukštą Demetrijo Laskario siluetą. 
Jis žvilgsniu lydėjo Fjorą, kiek tik buvo įmanoma, bet 
nė nekrustelėjo. Jaunoji moteris pamanė, kad tuomet 
kai jai nieko nereikėjo, jis siūlėsi pagelbėti, o štai dabar, 

nepaisant viso savo myslingumo, elgiasi kaip ir kiti: 
rūpinasi tik savo saugumu. Beje, gerai pagalvojus, jis 
neturi jokių priežasčių domėtis ja... Tačiau šis nusivylimas 
Fjorai buvo ypač skaudus, ir kai už jos užsivėrė sunkios 
vienuolyno durys, jai pasirodė, kad tai akmeninė plokštė 
nukrito ant jos kapo... 

Sėdėdama ant savo varganos lovos, Fjora mintimis 
grįžo prie tos baisios dienos įvykių. Ji jautėsi pavargusi 
ir kaip sudaužyta. Celė buvo paskutinis pažeminimas. 
Seniau Fjora du ar tris kartus lankėsi šiame vienuolyne 
kartu su Kjara, kurios tolima giminaitė buvo vienuolyno 
vyresnioji motina Madalena. Fjora matė, kokiuose 
kukliuose, tačiau pavyzdingai švariuose kambariuose 
gyvena vienuolės ir damos, ieškančios čia ramybės. Celių 
sienas puošė freskos, vaizduojančios šventųjų gyvenimus, 
o langai išėjo į puikų sodą. Siauras jos celės langelis, 
užkaltas dviem kryžmais geležiniais virbais, išėjo į 
užpakalinį kiemą. Iš ten sklido troškus kvapas, dvokė 
pamazgomis ir išviete. Jei jau nutarė laikyti ją uždarytą, 
tai geriau būtų atsidūrus tikro kalėjimo kameroje, pamanė 
Fjora, o ši šlykšti vieta rodo, su kokia panieka į ją 
žiūrima. 

Iliuzijos, jei jų dar būta, galutinai išsisklaidė, kai 
vakare pas ją atėjo vienuolyno sesuo riebaluota suknele 
- matyt, ji dirbo virtuvėje - ir atnešė jai duonos 
kriaukšlelę, vandens puodelį ir kopūstienės dubenėlį, 
kuriame plūduriavo pašvinkę lašiniai. Fjora pasibjaurėjusi 
atstūmė dubenėlį. 

- Kažkodėl neatrodo, kad vienuolyno virtuvė po mano 
paskutinio lankymosi čia būtų pagerėjusi, - pašaipiai 
pasakė ji. - Manau, kad turiu teisę tikėtis padoresnio 
elgesio su manimi! 

- Pažiūrėkit į tą kaprizingą panelę! - sušuko vienuolyno 
sesuo - stora mergina raudonu veidu ir su ūsais. - 
Motina vienuolyno vyresnioji labai gera, jei sutiko čia 

priglausti ir maitinti velnio dukterį! Tu turi atsiklaupusi 
dėkoti jai! 

- A! Tai dabar aš - velnio duktė? Bet mane 
pakrikštijo! Kai visai neseniai buvau šiame vienuolyne, 
man žėrė pagyrimus, buvo dėmesingi ir malonūs kaip 
turtuolio Frančesko Beltramio dukteriai! O dabar turiu 
atsiklaupusi dėkoti už srėbalą, netinkamą nė kiaulėms? 
Eik, pasakyk vienuolyno vyresniajai, kad noriu su ja 
pasikalbėti. 

- Motinos vienuolyno vyresniosios taip neprašoma! Ji 
dabar koplyčioje meldžiasi kartu su ta šventa moterimi, 
kurią atvedė su tavimi ir kuri dėl tavo kaltės turės 
kentėti! 

Fjora negalėjo klausytis, kaip Jeronimą vadina šventąja. 
Ji su neslepiamu pasibjaurėjimu pažvelgė į storulę 
vienuolyno seserį ir gūžtelėjo pečiais: 

- O argi ir aš neturiu teisės melstis“? Tegul mane 
nuveda į koplyčią! 

- Burtininkai visuomet stengiasi apsimesti geriausiais 
krikščionimis. Mūsų seserys nenori susiteršti nuo tavęs, 
o jei nori melstis... - visa drebėdama iš įniršio, ji storu 
pirštu bakstelėjo į ant sienos kabantį kryžių: - Tu gali 
melstis tik čia! Mūsų Viešpats yra visur, bet, žinoma, 
tokios kaip tu įpratusios melstis tik ant aksominių 
pagalvėlių ir uosdamos smilkalų kvapą... 

- Nešdinkis! - suriko kantrybės netekusi Fjora. - Ir 
pasiimk tą šlykštų srėbalą! Man užteks duonos ir vandens. 

Įžūliai šypsodamasi, vienuolyno sesuo numetė ant 
grindų dubenėlį, šis sudužo, ir Fjoros juodos suknelės 
apačia apsitaškė sriuba. 

- Pasakysiu, kad tai tavo darbas, - pasakė ji piktai. 
- Tikiuosi, už tai tave išplaks rykštėmis! 

- Tavo seserims nepatariu taip elgtis, nes po trijų 
dienų, kai stosiu prieš Sinjoriją, papasakosiu, kaip su 
manimi buvo elgiamasi vienuolyne. Beje, vis tiek 
papasakosiu viską, papasakosiu, kaip skirtingai čia buvo 

elgiamasi su manimi ir su nusikaltėle, nužudžiusia mano 
tėvą. Nemanau, kad monsinjoras Lorensas palankiai 
pažiūrės į visa tai. 

Vienuolyno sesuo išėjo trenkusi durimis ir neužmiršusi 
du kartus pasukti rakto. Likusi viena, Fjora atsisėdo 
ant lovos. Dar niekuomet jai nebuvo taip slogu širdyje. 
Ji susitaikė su tuo, kad greitai mirs. Bet kodėl ji turi 
paskutines savo dienas praleisti tokioje skurdžioje ir 
bjaurioje aplinkoje, tame purve? Argi neužtenka, kad 
jos, sulaukusios vos septyniolikos metų, laukia tik mirtis? 

Fjora mintyse stengėsi išsižadėti žemiškojo pasaulio 
gėrybių, tačiau jos organizmas buvo gyvas ir reikalavo 
to, kas jam priklauso. Ji pajuto baisų alkį. Savo stipriais 
dantimis atsikando duonos, kuri nebuvo labai sužiedėjusi, 
ir gurkštelėjo vandens, gaivaus ir tyro. Fjora pasijuto 
nebe tokia nelaiminga, bet jai pasidarė šalta. Langas 
buvo paprasčiausia skylė sienoje. Šaltis ir drėgmė iš 
kiemo laisvai skverbėsi į celę. Kai Fjorą vedė į vienuolyną, 
pradėjo lyti. Dabar pliaupė kaip iš kibiro, pūtė gūsingas 
šiaurės vėjas. Vanduo bėgo į celę, kurią be jokių 
dvejonių buvo galima pavadinti kalėjimo kamera, ir 
riebaluotas klanas ant grindų, atsiradęs sudaužius dubenėlį 
su sriuba, vis plėtėsi. 

Vienu metu Fjorai norėjosi surinkti šukes, maisto 
likučius ir viską išmesti pro langą, bet ją sulaikė 
išdidumas: jai nedera dirbti tarnaitės darbo. Ji privalo 
laikytis kuo oriau. Po Dievo teismo, jei liks šiame 
pasaulyje, tegul bus taip, kaip norės Viešpats, kuris, 
matyt, nelabai ja domisi. Bet kol užteks jėgų, ji kovos, 
kad triumfuotų teisingumas, - ji tai dabar tvirtai 
nusprendė. 

Ir Sokratas rašė: “Nenusimink, jei dėl teisingo reikalo 
patenki į pavojų“. Prisiminusi šį posakį, Fjora atgijo. 
Jos mėgstami graikų filosofai visuomet išmintingai kalbėjo 
ir jų pažiūros veikliai Fjoros prigimčiai buvo artimesnės 
negu santūrūs Evangelijos nurodymai: Platonas sakė, kad 

nuo piktų žmonių reikia bėgti nesidairant, o Kristus 
mokė mylėti artimą kaip save patį; Fjora niekuomet 
nejaus Jeronimai švelnumo. Jeigu jai lemta po trijų 
dienų žūti, ji mirs neapkęsdama jos. Ji niekuomet neatleis 
jai, kaip neatleis ir savo motinos persekiotojams arba 
žmogui, kuris dėl ištikimybės savo suverenui padarė jai 
tiek blogio. 

Suskambėjo varpas, skelbiantis, kad atėjo metas melstis. 
Maištinga Fjoros siela negalėjo nurimti, ir jai nesinorėjo 
melstis. Jai buvo šalta. Susisupusi į antklodę, Fjora 
atsigulė ant lovos vildamasi užsnūsti. Jos nusikamavusiam 
jaunam kūnui reikėjo poilsio. Vos užmerkusi akis, ji 
nugrimzdo į miegą. 

Tačiau jos sąmonę jaudino tai, ką ji turės išgyventi, 
ir galvoje šmėsčiojo baisūs reginiai. Štai ji basa, vienais 
marškiniais, stovi ant kažkokios nepažįstamos upės kranto, 
vanduo kunkuliuoja ir kyla sieros garai. Kitame krante, 
priešais ją, stovi Filipas de Selonžė. Jis tiesia jai rankas 
ir šaukia ją. Ji nori pulti prie jo, bet neleidžia sunkios 
virvės, kažkieno rankos piktai meta ir meta jas ant 
Fjoros. O Filipas vis šaukia ją... Paskui ji pajuto, kad 
kažkas ją smarkiai pastūmė, ir vanduo pasiglemžė ją. 
Jai pavyko iškilti į paviršių, ir banga sugavo ją. Tačiau 
dabar kitame krante ji matė besijuokiantį Filipą: jis 
juokėsi iš to, kaip ji iš visų jėgų stengiasi priplaukti 
prie jo. Ji pamatė, kaip jis ištiesė ranką prie jo 
prisiartinusiai moteriai, kurios veido nesimatė, tačiau Fjora 
neabejojo, kad ji labai graži. Dabar jie abu juokėsi. 
Pagaliau jie. nusigręžė nuo jos ir nuėjo apsikabinę, vis 
toliau nuo kranto. Fjora norėjo surikti, bet iš burnos, 
pilnos vandens, neišsprūdo joks garsas... 

Ji atsibudo nuo niukso ir, atsisėdusi lovoje, mėgino 
atsipeikėti nuo košmariško sapno. Už lango brėško. Fjora 
išvydo priešais stovinčią vienuolę. Šįsyk tai buvo ne 
vienuolyno sesuo, o vienuolė, giedanti chore. Ji buvo 
tvarkingai apsirengusi, aukšta ir grakšti, sunkiai nuspėjamo 

amžiaus. Taisyklingų bruožų veidas buvo gana gražus, 
bet griežtas, jame nesimatė jokio švelnumo ar simpatijos. 

- Kelkis ir eik paskui mane, - įsakė vienuolė. 

Fjora mašinaliai pakluso ir tuomet pastebėjo, kad 
storulė vienuolyno sesuo, kuri buvo atėjusi pas ją vakare, 
klūpodama plauna celės grindis. Ji pakėlė galvą, kai 
Fjora ėjo pro šalį, ir spjovė jai įkandin su tokia 
neapykanta, kad Fjoros nugara net pašiurpo... 

- Kur mane vedi? - paklausė Fjora, bet atsakymo 
neišgirdo. Aukšta vienuolė priešakyje ėjo taip lengvai, 
kad suknelė beveik nejudėjo. Fjorai atrodė, kad ji seka 
paskui vaiduoklį. Taip jos perėjo koridorių, paskui aplenkė 
menkai apšviestą koplyčią, iš kur sklido darnus vienuolių 
giedojimas, ir pagaliau pateko į pagrindinį vienuolyno 
pastatą, kurį Fjora gerai prisiminė. Ten ją lydėjusi 
vienuolė atidarė jai pačiame tolimiausiame koridoriaus 
kampe esančias celės duris. 

- Kad neapkalbėtum mūsų tuo padarydama dar vieną 
nuodėmę, motina vienuolyno vyresnioji nutarė tave 
įkurdinti čia, kol ateis išbandymo diena. Žinoma, tau 
draudžiama iš čia išeiti, bet ant lovos rasi švarius rūbus 
ir galėsi pasikeisti išteptą suknelę... 

- Padėkok už mane garbiajai motinai Madalenai, - 
sušnabždėjo Fjora ir pridūrė: - Ar galiu tikėtis, kad 
man leis melstis drauge su visais? 

- Tu daug non! Nė viena iš mūsų seserų nenori 
būti greta tavęs. Aš tau jau sakiau, kad neišeisi iš Čia 
iki Dievo teismo dienos. Atgailauk! 

- Dėl ko? 

- Jei tu nežinai, tai žino Viešpats! Tačiau, manau, 
puikiai supranti, apie ką kalbu. Apkaltinti tyros sielos 
žmogų - tai sunki nuodėmė! 

- Tyros sielos? Ką tu apie tai Žinai? 

- Vargšė moteris! Reikia matyti, kaip ji meldžiasi su 
ašaromis akyse! Ji meldžia, kad į tavo sukietėjusią širdį 
įsiskverbtų šviesa ir tu pamatytum jos nekaltumą... 

- Ji meldžiasi už mane? - vos ištarė tokios 
veidmainystės priblokšta Fjora. 

- Ji tik tai ir daro. Todėl tau sakau: atgailauk! 

Tai pasakiusi, vienuolė greitai išėjo iš celės ir 
rūpestingai užrakino duris. Fjora vėl atsidūrė kaip 
kalėjime. Jos širdis kunkuliavo iš pykčio ir pasibjaurėjimo. 
Ji nesitikėjo, kad Jeronimos veidmainystė gali būti tokia 
baisi. Fjora apsižvalgė ieškodama, kur galėtų išlieti savo 
pyktį ir įniršį, bet naujajame jos prieglobstyje, 
patogesniame, o svarbiausia, švaresniame už ankstesnį, 
taip pat buvo tik būtiniausi daiktai. 

Prie sienos stovėjo lova - tikra lova, tiesa, siaura 
kaip kušetė. Ant jos gulėjo suknelė ir baltas šydas, 
kuriuos nešioja vienuolyno seserys. Kambaryje stovėjo du 
suoleliai ir nedidelė skrynia. Ant jos buvo padėta adatinė 
ir prausimosi dubuo. Virš skrynios nežinomo žmogaus 
ranka (tapytoją aiškiai įkvėpė brolio Andželiko darbai 
dominikonų San Marko vienuolyne) buvo stropiai nutapyta 
freska, vaizduojanti Sv. Liucijos mirtį. Budelis perpjauna 
gerklę kankinei, suklupusiai prieš jį ir pakėlusiai akis į 
dangų. Iš gerklės trykšta kraujas. Dailininkas prie 
raudonos spalvos pridėjo aukso spalvos, norėdamas 
pabrėžti, koks tas kraujas brangus. Fjora žinojo, kad 
freskos su šventosios gyvenimo vaizdais puošia ir kitų 
celių sienas. Buvo šiame vienuolyne ir Kristaus gyvenimo 
vaizdų, ir šv. Agotos, prie kurios kapo Liucijai Dievas 
atsiuntė savo malonę. 

Fjorai magėjo dirstelėti į skrynią, nors ir žinojo, kad 
ten nieko įdomaus negali rasti, nes vienuolės yra davusios 
įžadą gyventi kukliai. Ji viską nuėmė nuo skrynios ir 
pakėlė dangtį, bet tučtuojau krūptelėjusi paleido jį. Ji 
pamatė rimbą, diržą su geležiniais spygliais ir ašutinę, 
skirtą kūnui marinti ir bausmei už nuodėmingas mintis. 

Fjora susimąstė: ar ir kitose celėse yra visa tai? Už 
kokius nukrypimus nuo vienuolyno taisyklių Dievo, 
skelbiančio gėrį, meilę ir užuojautą, nuotakos taip 

baudžiamos? Argi fizinis skausmas gali išstumti iš atminties 
pažemintą meilę, nuslopintą aistrą? Nejaugi meilė, kurią 
ji pažino Filipo glėbyje, gali sukelti baisių kančių? O 
gal merginos, einančios į vienuolyną, kankinasi, kad joms 
nelemta nieko panašaus patirti? 

Fjora dėl nieko neapgailestavo. Jei jai bus lemta 
išlikti gyvai, ji niekuomet nesigriebs nei rimbo, nei 
ašutinės, kad išplėštų iš atminties prisiminimus apie 
glamones. Keistam jos vyrui reikėjo tik vienos meilės 
nakties, ir jis jai davė tą neužmirštamą naktį: Fjora 
niekuomet nesistengs užmiršti jos. Priešingai, jei ji norėjo 
atkeršyti už viską kas įvyko, tai tik piktindamasi tais 
būdais, kuriais Filipas iškovojo tą naktį... ir daug aukso... 
Filipas nedvejodamas uždegė meilės ugnį visai jaunos 
merginos širdyje, gerai žinodamas, kad tada, kai ji jau 
priklausys jam, paliks ją visam laikui. Jis sutvarkė savo 
suvereno reikalus ir patenkino savo norą. O legenda, 
kad jis nori mirti, jaunoji moteris nė kiek netikėjo. 
Sinjoras de Selonžė per daug mylėjo gyvenimą, kad 
galvotų, kaip jo netekti. Jis per daug mėgo meilės 
nuotykius, kad atsisakytų jų visam laikui... Jis glamonės 
ir bučiuos kitas moteris. Apie tai pagalvojus: Fjora 
bejėgiškai sugriežė dantimis. Filipui labai mikliai pasisekė 
apgauti net tokį patyrusį pirklį kaip Beltramis. Matyt, 
jo sąžinės neslegia prisiminimai apie jo garbę teršiančią 
santuoką, kurios, beje, jis kiekvienu momentu gali 
atsisakyti. Kaip lengva užmiršti tą, kurią juokaudamas 
pasmerkė lėtam sunykimui be vyro, be vaikų, tuščioje 
Florencijos rūmų prabangoje. Įdomiausia, kad jis dar 
ilgai, o gal ir niekada, nesužinos apie tragišką mistiškosios 
grafienės de Selonžė likimą... 

Staiga jaunajai moteriai, kuri iš pykčio ir bejėgiškumo 
ėjo iš proto, kilo mintis: vis dėlto lieka vienas būdas 
- vienintelis - sugriauti jos vyro planus. Ji žinojo, kad 
Filipas karališką jos kraitį išsivežė kaip paskolos raštą, 
adresuotą Fugerio bankui Augsburge. Galbūt jis dar 

neapmokėtas... Po dviejų dienų, kai ją surištą jau ruošis 
sodinti į lemtingąją valtį, ji garsiai tiesiai į akis visiems 
Medičiams praneš, kad yra ištekėjusi. Žinoma, tai juos 
įžeis, o ji jų paprašys padaryti taip, kad auksas nebūtų 
išduotas. Taip ji atkeršys ir Filipui, ir Karoliui Drąsiajam, 
kuriam Filipas ją paaukojo. Štai tuomet ji ramiai numirs! 

Bet tik vienas Dievas težinojo, kaip ji bijo mirties. 
Ta būsena, kai ji paskui Jeronimą sutiko pasikliauti 
Dievo teismu, praėjo. Jai tik septyniolika metų, ji trykšta 
sveikata, sakoma, kad ji graži, ji aistringai trokšta gyventi, 
jai norisi traukti pavasario Oro aromatus, jausti malonią 
saulės spindulių šilumą ant savo odos, juoktis su 
bendraamže drauge, klausytis, kaip poetai dainuoja ir 
groja liutnia... net mylėti, nors kol kas jai tas Žodis 
reiškia - neapkęsti! Ir žinoma, jai visai nesinori lėtai 
pūti upės dugne, drumzliname nuo žiemos purvo 
vandenyje... 

Staiga Fjoros širdyje gimė malda, ir lūpos ėmė ją 
kartoti: 

- Viešpatie, jei aš teisi, padaryk taip, kad nemirčiau! 

Fjora panoro pati sau įrodyti, kad dar gyva, ji pajuto 
jėgų antplūdį, kilo noras kažką daryti, nors ir šioje 
ankštoje celėje. Ji įsipylė į dubenį vandens, veikiau 
nusiplėšė, negu nusivilko savo juodą plonos gelumbės 
suknelę, nemaloniai atsiduodančią kopūstais, ir ėmė 
rūpestingai praustis. Tai nebuvo lengva: trūko vandens, 
o šiurkštus muilas, pagamintas iš taukų ir medienos 
pelenų, nė iš tolo nepriminė puikaus kvapnaus skysčio, 
kurio vaistininkas ILandučis jai atveždavo iš Venecijos. 
Tačiau Fjorai labai palengvėjo net ir taip nusiprausus. 
Ji rado šukas ir kruopščiai susišukavo savo vešlius juodus 
plaukus, dar kvepiančius brangiais subtiliais kvepalais, 
kuriais Chatun ją iškvėpino, kai šukavo. Fjora ėmė 
apgailestauti, kad ją užplūdo malonūs prisiminimai, ir 
stengėsi galvoti apie ką nors kita. Ji susipynė vieną 
storą kasą ir permetė ją per kairį petį, Paskui Fjora 

apsivilko jai celėje paliktą baltą suknelę, pasiūtą iš 
vienuolyne išaustos šiurkščios vilnos, bet nepriekaištingai 
švarią, ir todėl jausti ją buvo malonu... 

Išgirdusi skambant varpus, Fjora prigludo prie lango. 
Ji pamatė ilgą vienuolių vorą, einančią į koplyčią ir 
giedančią “Ateik, Kūrėjau...“ Jos buvo apsiavusios virvinius 
sandalus, todėl visai nesigirdėjo žingsnių. Nė viena 
vienuolė nepasuko galvos į jos pusę. Netrukus visa 
procesija dingo už koplyčios durų. 

Fjora liko prie lango, klausėsi giedojimo ir gėrėjosi 
vidinio sodo žaluma. Čia augo laurai, kukmedžiai ir 
citrinmedžiai, tarp jų žaliavo žemais krūmais apsodintos 
lysvės, kuriose vienuolės augino vaistinius augalus. Sodo 
viduryje buvo akmenimis išklotas baseinas su plona 
čiurkšlele trykštančiu fontanu, prie kurio paukščiai 
atskrisdavo atsigerti vandens. Buvo taip gražu, ramu ir 
tylu, kad Fjora negalėjo atplėšti akių nuo šio reginio. 
Matyt, tai ir viskas, kuo jai leista gėrėtis. Tačiau bent 
jau jos akys iki pat mirties regės šį grožį. Paskui jos 
žvilgsnis nukrypo į dangų ir vokai susiglaudė, kad niekada 
neprasimerktų... 

Tačiau keistas dalykas: kuo labiau Fjora stengėsi 
išsižadėti viso to, kas žemiška, tuo mažiau jai tai sekėsi. 

Diena buvo ilga. Belaisvė kone visą ją praleido 
grožėdamasi ir stebėdama balandžius. Tačiau vaizdas 
prarado žavesį, kai Fjora pamatė Jeronimą, vis su ta 
pačia gedulo suknele, vaikštinėjančią už parankės su 
motina Madalena, tarsi jos būtų senos draugės... Staiga 
Fjora prisiminė, ką vieną kartą jai pasakė Kjara, kai 
jodvi buvo atėjusios į vienuolyną. Dominikonų vienuolyno 
vyresnioji iš tikrųjų yra Albicių giminaitė, tačiau jos 
motina - iš Pacių giminės. Matyt, kaip tik dėl tos 
giminystės vienuolyne taip palankiai žiūrima į Jeronimą. 
Ji tebepriklausė Florencijos kilmingiesiems, o jai, Fjorai, 
nebedavė teisės vadintis Frančesko Beltramio dukterimi. 

Vienuolyne su Jeronima buvo elgiamasi maloniai, jai 
rodomas dėmesys, o Fjora laikoma belaisve. 

Tačiau grasinimas viešai papasakoti, kokiomis netin- 
kamomis sąlygomis ji laikoma vienuolyne, padarė poveikį: 
vis dėlto ją perkėlė į geresnį kambarį. Vidurdienį Fjorai 
atnešė pietus. Jie buvo gana normalūs: mėsos kukuliai 
tešloje, duonos riekė ir tas pats vanduo. Fjora akimirksniu 
viską prarijo, nutarusi, kad tuščias skrandis - prastas 
patarėjas ir kad turint jėgų lengviau kovoti. Visą dieną 
Fjora buvo nusiteikusi labai ryžtingai, tačiau vakarop ją 
vėl apėmė nerimas. Kaip būtų gera šalia turėti draugę, 
kuria galima pasitikėti! Tačiau šiame vienuolyne, kur dar 
neseniai jai visi šypsojosi, niekas nenorėjo nė dirstelėti 
į ją, negana to, visi vengė jos. 

Vienuolės vėl susirinko koplyčioje į paskutines 
vakarines pamaldas. Netikėtai į celę su žvake rankoje 
įėjo ta pati vienuolė, kuri buvo rytą. Ji buvo vis tokia 
pat išdidi ir bejausmė. 

- Užsidenk galvą šydu! - paliepė ji rodydama baltą 
medžiagą, gulinčią ant lovos. - Ir eik paskui mane! 

- Kur einame? 

- Pamatysi! Tau patariu nerodyti puikybės. Ten, kur 
tave vedu, reikia elgtis kukliau, tau nėra ko būti tokiai 
savimi pasitikinčiai ir riesti nosies! 

- Mane nuo mažens pratino laikyti aukštai pakeltą 
galvą... bet kokiomis aplinkybėmis! 

Vienuolė gūžtelėjo pečiais, išėjo iš celės ir pasuko į 
priešingą nuo koplyčios pusę. Fjora ėjo iš paskos. Nuo 
lengvo vėjelio žvakės liepsna pleveno. Beje, jos nė 
nereikėjo: žemę gaubusi naktis buvo gana šviesi ir galėjai 
drąsiai vaikščioti sodu. Fjora su pasimėgavimu traukė 
gaivų orą. Tačiau eiti reikėjo neilgai. Netrukus vienuolė 
atidarė žemas duris ir praleido Fjorą į priekį. Abi 
moterys atsidūrė gana dideliame kambaryje su skliautuo- 
tomis lubomis, besiremiančiomis į sunkias apvalias atramas. 
Už stalo, apšviesto penkiomis žvakėmis, nejudėdami sėdėjo 

du beveik vienodais juodos ir baltos spalvos rūbais 
vilkintys žmonės: motina Madalena ir ispanų vienuolis 
iš San Marko vienuolyno - brolis Ignasijus Ortega. 

- Dėkui, sesuo Priska! - pasakė vienuolyno vyresnioji. 
- O tu, Fjora, prieik arčiau! Čia esantis garbusis brolis 
Ignasijus nori pateikti tau keletą klausimų. Atsakydama 
jam neužmiršk, kad jis yra pasiuntinys mūsų Šventojo 
Tėvo popiežiaus Siksto, duok Dieve jam sveikatos. 

Fjora tylomis nusilenkė. Ką tas popiežiaus pasiuntinys 
taip vėlai veikia moterų vienuolyne? Ji taip pat nesuprato, 
ką jis galėtų jai pasakyti, tačiau prisiminusi, kad tai jis 
pasiūlė Dievo teismą, pasiruošė būti budri. 

Visi tylėjo. Atsirėmęs į tamsaus medžio kėdės atkaltę, 
vienuolis prisimerkęs žvelgė į aukštą liekną baltą siluetą. 
Fjora priešais jį stovėjo tiesi, jaučianti savo vertę, 
nerodydama baimės, bet ir neįžūli. Žvakių šviesa paryškino 
švelnius jos veido bruožus. Auksiniai atspindžiai šokinėjo 
į vienuolį įsmeigtose didelėse pilkose akyse. Ant vieno 
peties gulėjo stora žvilganti kasa. Brolis Ignasijus suspaudė 
plonas lūpas, paskui aplaižė jas liežuvio galiuku. Sunkiai 
atsidusęs, jis atsirėmė alkūnėmis į stalą. 

- Tu po senovei nori vadintis Fjora Beltrami? - 
paklausė jis dirstelėjęs į popierius, gulinčius priešais. 

- Niekuomet neturėjau kito vardo. Čia esanti garbioji 
motina vienuolyno vyresnioji gali tai patvirtinti: ji mane 
seniai pažįsta. 

- Matyt, garbioji motina vienuolyno vyresnioji buvo 
tavo suklaidinta, kaip, beje, ir visi šio miesto gyventojai. 
Tu neturi teisės vadintis šiuo vardu. 

- Aš turiu teisę, ir ją man suteikė Sinjorija. Mano 
tėvas jai įteikė mano įdukrinimo dokumentą, ten jis 
buvo dar kartą pasirašytas. 

- Tačiau tavo įdukrinimo dokumentas buvo suklastotas. 
Tavo... tėvas sąmoningai apgavo Sinjoriją. Iš tikrųjų tu 
esi dviejų nusidėjėlių duktė. Dievo teismo sprendimu jie 
pateko į patį pragaro dugną. 

- Viešpats teisingas. O aš... aš pirmiausia galvoju apie 
gailestingumą. 

Fjoros balsas tapo tvirtas, - beje, laikėsi ji taip pat 
labai ryžtingai. Pakėlęs vokus, brolis Ignasijus įsmeigė 
akis į Fjorą, tarsi norėdamas žvilgsniu priversti ją paklusti. 
Fjora sutiko tą drumzlinų akių žvilgsnį ir nenuleido 
savųjų. Įdubę ispanų vienuolio skruostai parausvėjo. 

- Patogi pozicija! Tu bijai Dievo teismo? Tačiau 
lengvai sutikai būsimam savo išbandymui?! Tiesa, tai 
padaryti buvai priversta... Ne tu pirmoji sutikai paklusti 
Dievo teismui, o ta, kurią apkaltinai. Jei ji nekalta, - 
o viskas patvirtina, kad taip ir yra, - tu mirsi. Nebijai 
mirties? 

-  Meluočiau, jei sakyčiau, kad nebijau. Man 
septyniolika metų, dvasiškasis tėve... Bet jei esu teisi, 
aš nemirsiu. Priešingai, mirs Jeronima. Štai jos ir reikėtų 
paklausti, kodėl ji taip lengvai sutiko... 

- Ogi dėl to, kad jos sąžinė tokia pat tyra kaip ir 
jos siela, - sušuko motina Madalena, - ir dėl to, kad 
jį be galo tiki Dievą! Nesu tikra, kad tą patį būtų 
galima pasakyti apie tave! 

Kilstelėjęs ranką, tėvas Ignasijus nutraukė vienuolyno 
vyresniąją. 

- Visa tai pamatysime vėliau. Kas tavo nuodėmklausys? 

Fjora dvejojo. Išpažintį ji atlikdavo gana retai, kartais 
Santa  Trinitos klebonui, kartais Or San Mikelės 
vienuolyno vyresniajam, ir ji negalėjo pasakyti, kuriam 
teikia pirmenybę. Viskas priklausydavo nuo nuotaikos. Ji 
nedarydavo didelių nuodėmių ir nemėgo slapčiausiomis 
savo mintimis dalytis su beveik nepažįstamu žmogumi. 
Fjora sąžiningai prisipažino turinti du nuodėmklausius ir 
tučtuojau suprato, kad tiesiog šokiravo brolį Ignasijų. Jis 
suraukė didelę savo nosį. 

- Tu neturi savo dvasios vadovo? 

- Aš visuomet pasiklioviau savo tėvo išmintimi ir 
dorumu. Jis buvo mano dvasios vadovas. 

- Žmogus, sugebėjęs taip apsukriai meluoti? Žinoma, 
jis nereikalavo, kad tu priartėtum prie Bažnyčios. Vos 
gimusią, tave reikėjo atiduoti Bažnyčios globai. Tu turėjai 
būti griežtai  auklėjama vienuolyne, kad išpirktum 
nusikalstamą savo gimimą ir sunkią tėvų nuodėmę. 
Apsivalymui neužtenka krikšto... 

- Mano tėvas nemanė, jog turiu mokėti už tai, ko 
nepadariau. Jis norėjo, kad jausčiausi esanti tokia pat 
kaip visi vaikai. Jis norėjo matyti mane laimingą... 

- Turbūt todėl, - nutraukė Fjorą motina Madalena, 
- jis auklėjo tave bedieviškomis antikos filosofų knygomis. 
Visas miestas užsikrėtęs jų idėjomis, žmonės studijuoja 
pasaulietiškus jų traktatus, domisi menu, rengia šventes, 
ieško pramogų, užuot tarnavę Viešpačiui. 

- Brangioji sese, popiežius žino tai, ir dėl to jam 
labai neramu. Florencijos dvasinis pakrikimas jį gerokai 
liūdina, juo labiau kad pragaištingą pavyzdį rodo 
aukštuomenė. Broliai Medičiai visai nevertina krikščio- 
niškojo tikėjimo ir moters garbės. Jų rūmuose 
svetimavimas, paleistuvavimas nė kiek nesmerkiami. Jie 
suartėjo su menkais žmonėmis, atstūmė tuos, kurie nuo 
neatmenamų laikų rūpinosi miesto turtų ir šlovės 
didinimu... Tačiau Viešpats jų neužmiršta! 

Fjora pasibjaurėjusi žiūrėjo į vienuolį, kuris atrodė 
tiesiog įdūkęs. Jis pakėlė akis aukštyn, tarsi laukdamas, 
kad skliautas prasiskirs ir žemę užgrius Dievo bausmė. 
Atsistojęs visu ūgiu ir rankomis įsirėmęs į stalą, vienuolis, 
fanatiškos ekstazės pagautas, ėmė šaukti liedamas savo 
baisią neapykantą Medičiams... 

- Jūs manote, kad ateis diena, kai antikristas paliks 
mus ramybėje? - paklausė su ašaromis akyse motina 
Madalena. 

Brolis Ignasijus staiga grįžo į žemę. Jis nusišluostė 
smarkiai suprakaitavusį pliką viršugalvį. 

- Jo Šventenybė tikisi to. Jis mane čia atsiuntė, kad 
viską savo ausimis išgirsčiau ir savo akimis išvysčiau. Čia 

esu nešališkas liudytojas. Tačiau turiu pasakyti, jog tai, 
ką pamačiau ir išgirdau, verčia mane apgailestauti, kad 
galinga inkvizicijos mašina, atnešusi tiek naudos, kol 
buvo mūsų rankose, nebeveikia. Galiausiai ją išdavė 
dominikonai, visai užmiršę ją. Reikia, kad ji vėl atgytų 
jūsų mieste, taip pat ir kituose kraštuose. Karalienė 
Elžbieta Kastilietė, išsiuntusi mane į Romą, norėtų, jog 
popiežius leistų grąžinti inkviziciją jai pavaldžiose 
karalystėse, kad galėtų kovoti su netikinčiais maurais... 
Tačiau mes, atrodo, nukrypome nuo šnekos apie šią 
merginą. O su šia tema ji visai nesusijusi. Ji žiūri į 
mus plačiai atsimerkusi, Oo ją reikia išmokyti stovėti 
nudelbus akis! 

- O man atrodo, tai kaip tik susiję su ja, garbusis 
broli. Argi tai ne puikiausias pavyzdys, koks būna 
auklėjimo rezultatas, kai užmirštamas Viešpats? 

- Knygų skaitymas dar niekam niekuomet nesutrukdė 
mylėti ir garbinti Viešpatį, - užprotestavo pasipiktinusi 
Fjora. - Aš save laikau tokia pat pavyzdinga krikščione 
kaip... 

- Gal kaip aš? Tu užsimiršti, Fjora!.. 

- Gana apie tai, mano sese. Baikime šį reikalą! - 
griežtai nutraukė motiną Madaleną brolis Ignasijus. - Aš 
čia esu tam, kad išgelbėčiau pasiklydusią sielą, jei dar 
ne vėlu. Tu, nuodėmingoji, ką tik pasakei, kad bijai 
mirties, ar ne taip? Norėtųsi tavimi tikėti... Tikrai esi 
jauna... ir graži, nors, galimas daiktas, tavo grožis - 
velnio darbas. Taigi pateiksiu tau paprastą klausimą: tu 
nori gyventi? 

- Aš gyvensiu, jei Viešpats to panorės ir jei tik upė 
manęs nepraris, - ramiai atsakė Fjora. 

- Tu drąsi, pripažįstu tai, jei tik nesitiki... kito 
pagalbos... 

- Kito? Kieno gi? 

- Nesidėk esanti nekaltai įžeista, tavo akys nedoros! 
Aš kalbu apie tą, kurio pagalba naudojasi burtininkai 

ir burtininkės, o tu panaši į burtininkę. Jau esu matęs 
tokių kaip tu: stovėdami priešais laužą, jie šypsosi... 

- Jūs liepėte mane čia atvesti, kad įžeidinėtumėte? 
- fiktelėjo pasipiktinusi Fjora. - Aš nesu burtininkė ir 
mano nelaimingi tėvai ne burtininkai! Vienintelis jų 
nusikaltimas tas, kad jie mylėjo vienas kitą, nors tai 
buvo draudžiama! 

- Aš tau nepatariu dažnai jų minėti! Na, gerai 
patikėsiu, kad tu - ne burtininkė, - staiga visai kitokiu 
tonu pasakė vienuolis. Jo balsas pasidarė švelnus ir 
malonus. - Tu tiesiog pasiklydusi avelė. Todėl noriu 
tave išgelbėti. 

- Argi dabar gali taip padaryti, kad manęs nejmestų 
į vandenį, kai visas miestas nekantrauja pamatyti tą 
sceną? 

- Vadinasi, neturi iliuzijų dėl savo senųjų draugų? - 
pasakė brolis Ignasijus kreivai šypsodamasis plonomis 
lūpomis. - Tokiu atveju man nepavyks padaryti, kad 
išvengtum Dievo teismo. Vienintelis žmogus, galintis tai 
padaryti, esi tu pati. 

- Aš? 

- O kas gi dar? Tereikia labai nedaug: tiesiog čia 
man prisipažinti, kad melagingai apkaltinai - galbūt iš 
didžiulio skausmo - tą vargšę moterį. Matai, aš stengiuosi 
suprasti tave! Prisimink, ji kaip kokio šiaudo stvėrėsi 
mano pasiūlymo surengti jums baisų išbandymą. Vadinasi, 
ji tikrai nekalta... Prisipažink, kad apsirikai, ir aš padarysiu 
taip, kad visi čia apsiramins... 

- Jei aš sutiksiu, kas man bus paskui? 

- Iš pradžių pagyvensi vienuolyne, motinos Madalenos 
globojama. Tai atsargumo priemonė, nes pati įsitikinai, 
kad jūsų dorųjų florentiečių akyse jau esi niekas. Tau 
nepavyks valdyti savo tėvo turto: Lorensui Medičiui tai 
per daug didelis ir gardus kąsnis. Tu būsi pažeminta, 
išmesta į gatvę... 

- Argi aš privalau čia pasilikti? Išvyksiu iš Florencijos! 

- Taip, tu paliksi Florenciją. Kai karštos galvos truputį 
atvės ir tave pamažu užmirš. ai tave į Romą, kur 
mano prašymu tave priims Jo Sventenybė. Tu galėsi 
pasirinkti gerą vienuolyną arba darbą kokios nors 
kilmingos damos namuose. Pavyzdžiui, popiežiaus dukte- 
rėčios Kotrynos Sforcos... Be abejo, ji palankiai pažiūrės 
į jauną būtybę, kurią Medičiai apiplėšė ir paliko likimo 
valiai. 

Draugiškas ispanų vienuolio tonas iš pradžių išmušė 
Fjorą iš vėžių. Ji ne išsyk suprato, kodėl jis taip stengiasi 
įkalbėti ją atsisakyti savo kaltinimo. Bet staiga jai viskas 
paaiškėjo! Brolis Ignasijus atvyko į Florenciją, kad sektų 
Lorensą ir Džulianą Medičius. Jam reikėjo iškelti jiems 
kaltinimus, ir tame žaidime jis nutarė pasinaudoti ja 
kaip pėstininko figūra. Fjora nesidomėjo politika, tačiau 
žinojo, kad Sikstas IV yra aršus Medičių priešas. Jis 
norėjo atiduoti Florenciją savo sūnėnu Džirolamui 
Riariju, Kotrynos Sforcos vyrui. Todėl popiežius apie 
save telkė visus trokštamo miesto valdovo priešus. Be 
abejo, Fjora Romoje sutiks Frančeską Pacį Buvo 
Frančeskas, senojo Džakopo palaimintas, persiuntė į 
Romą didelę šeimos turto dalį. Viešai bus paskelbta, 
kad Jeronima yra dora ir nekalta, ir ji bus gyvas 
priekaištas Lorensu, mėginusiam ginti Fjorą. Taip jis 
bus dar kartą įžeistas. Žinoma, ta moteris pasieks, kad 
Sinjorija jai priteistų didžiąją Beltramio turto dalį. 

Fjoros tylėjimas broliui Ignasijui kėlė nerimą. 

- Na kaip? Argi mano pasiūlymas nėra kilnus? 

- Manau, tai labai kilnu, - įsikišo vienuolyno vyresnioji. 
- Savo ruožtu aš sutinku pasilikti tave čia. Būsi ginama 
Bažnyčios... 

Fjora įdėmiai žiūrėjo į juos abu: vyresniosios akys 
buvo drėgnos iš graudumo, o vienuolio lūpos bjauriai 
trūkčiojo, jis tai prikąsdavo lūpą, tai laižė ją. Fjorai 
abu atrodė vienodai nemalonūs. 

- Esu nuoširdžiai dėkinga abiem už dėmesį mano 
likimui, tačiau noriu stoti į Dievo teismą. Tikiuosi, jis 
man padės įrodyti, kad esu teisi! 

Brolis Ignasijus stryktelėjo tarsi paleistos spyruoklės 
išmestas. 

- Tu beprotė, nelaimingoji! Pati pasirašai sau mirties 
nuosprendį! - suriaumojo vienuolis, 0 vyresnioji pakėlė 
akis ir rankas į dangų. 

- Tu negali žinoti, kaip baigsis išbandymas, dvasiškasis 
tėve! Aš galiu nenuskęsti ir likti gyva! 

- Tačiau nuo laužo tu neišsigelbėsi! Aš buvau teisus: 
tu - burtininkė! Jei, nelaimei, upė nepraris tavęs ir liksi 
gyva, sudeginsiu tave lauže! Ateis diena, kai į laužą 
nusiųsiu ir Medičį su jo kompanija. Žinau, kad jis turi 
gydytoją graiką. Jis - aiškiaregys ir magas, vadinasi, 
šėtono tarnas! Kai popiežius pagaliau prisikas iki to 
prakeikto miesto, jie visi bus sudeginti lauže, visi! Tačiau 
tave, didžiuliam Viešpaties džiaugsmui, sudegins anksčiau 
už visus! 

Vienuolis nesitvardė. Iš pykčio persikreipusi burna 
seilėjosi, akys degė kaip įkaitusios anglys. Virpančioje 
žvakių šviesoje Fjora priešais save matė velnio kaukę. 

- Bus taip, kaip panorės Viešpats! Jis pats viską 
nuspręs. Manau, jis tai padarys geriau negu tu. 

- Tai tavo paskutinis žodis? Tu atsisakai? 

- Taip, atsisakau. O dabar, tau leidus, norėčiau grįžti 
į celę. Jau vėlu... Man reikia ramiai pasimelsti... 

- Kokia šventvagystė! Po laužo, į kurį tave nusiųs 
žmonės, tavęs laukia pragaro laužas! 

Vienuolis šaukė taip garsiai, kad motina Madalena 
susirūpino, ar jo neišgirs visas vienuolynas. Ji suplojo 
delnais, ir tučtuojau pasirodė sesuo Priska: matyt, ji 
laukė kažkur netoli. Ji nuvedė Fjorą atgal į celę. Tuo 
metu iš koplyčios ėjo vienuolės. Fjora už lango jautė 
tylius jų žingsnius, girdėjo šnabždesį: visoms buvo įdomu, 
kodėl motina vienuolyno vyresnioji nedalyvavo vakarinėse 

pamaldose. Paskui viskas nutilo. Tik retkarčiais kažkur 
netoliese piktai sulodavo šuo ir girdėjosi kareivių sąšauka 
sargybos poste. 

Fjora pastebėjo, kad kol jos nebuvo, atnešta vakarienė 
- sklindžiai su sūriu ir padažu, bet viskas jau atšalę. 
Fjora nutarė truputį pasistiprinti. Sklindžiai buvo prastai 
iškepti, ir ji suvalgė tik duoną, užsigerdama vandeniu. 
Nors visą dieną nieko neveikė, ji jautėsi visiškai 
nusialinusi.: Ypač buvo pervargusi jos galva... Kai 
vienuolyno durys užsidarė, Fjora tikėjosi bent trumpai 
pabūti tyliai ir ramiai. Tačiau šioje vietoje, skirtoje 
maldoms ir V Ajas Aso ji matė tik pyktį, veidmainystę 
ir panieką. Sį vakarą ji kalbėjosi su dviem fanatikais, 
nusprendusiais žūtbūt panaudoti ją savo niekingiems 
tikslams. Vienuolis jai net grasino sudeginti lauže. Ji 
nenusileido, nors brolis Ignasijus jai kėlė siaubą. Fjora 
džiaugėsi, kad rado jėgų pasipriešinti jam. 

Laikas bėgo nesulaikomai, ir Fjorai prisiminus, kad 
iki išbandymo liko vos dvi dienos, susigniauždavo širdis. 
Jos gyvenimas prasidėjo kalėjime. Nejaugi ir baigsis 
kalėjime? Fjora pagalvojo apie savo motiną, apie visa, 
ką jai teko išgyventi. Kaip ji kentėjo ir kūnu, ir siela! 
Gimdymo kančias ji pakėlė kalėjime, negailestingų 
kalėjimo sargų prižiūrima. Ji suprato, kad jos vaikas, 
kaip ir ji pati, pasmerktas mirti! Dienos ir naktys be 
jokios vilties, kai budelio ranka jau buvo pakelta virš 
galvos... Bet ją palaikė meilė. Paskutinę valandą Mari 
galėjo paimti mylimojo ranką. O ji, Fjora, kaip dykumoje... 
Viskas būtų kitaip, jei Filipas tikrai mylėtų ją, taip kaip 

anas, Žanas, kurio ji niekuomet negalėjo laikyti tėvu, 
mylėjo Mari! 

Vieną gražią dieną tas keistas vyras sužinos, kad 
Fjora, kuriai prisiekė meilę, kurią žadėjo saugoti ir ginti, 
su kuria žadėjo dalytis laimę ir vargus, mirė siaubinga 
mirtimi. Ar jis gailėsis jos, ar nuriedės jam ašara? Ne, 
niekas iš Selonžė nemoka verkti. Jis tikriausiai tik atsidus 

su palengvėjimu. Nebeliks priežasties jausti gėdą, dėmė 
bus nuplauta... Jis galės meilintis kitai moteriai, O gal 
ta moteris yra jau dabar, galbūt ji užpildė jo gyvenimą 
ir mintis? 

Tą vakarą Fjorai taip ir nepavyko pasimelsti. Viešpats 
buvo labai toli nuo jos ir jai abejingas, jei leido, kad 
virš tyros sielos pakibtų nepelnyto prakeikimo pavojus. 
Savo aukos pėdomis jis pasiuntė du savo tarnus baisiais 
velniškais veidais... Fjora apsiverkusi užmigo. 

Išaušo kita diena, tokia pat nelinksma kaip ir 
vakarykštė. Anksti rytą atėjo kita vienuolyno sesuo, 
paėmė dubenėlį su nepaliestu maistu ir ėmė plauti celės 
grindis. Ji nepakėlė į Fjorą akių ir neatsakė į jos 
klausimus. 

Dieną niekas pas ją neužėjo. Jai neatnešė valgyti, ir 
Fjora pamanė, kad ją nutarė griežtai nubausti už 
nepaklusnumą “tribunolui" - vienuolyno vyresniajai ir 
ispanų vienuoliu. Ji susitaikė su tuo, tik apgailestavo, 
kad jėgos nusilps iki to laiko, kai išmuš Dievo teismo 
valanda! 

Susisupusi antklode, Fjora gulėjo ant lovos. Nuo pat 
ryto dulksnojo lietus, sodas buvo šlapias, paukščiai 
nečiulbėjo. Laikas bėgo, o širdyje darėsi vis slogiau. 

Visai vėlai vakare į celę įėjo ta pati vienuolyno 
sesuo, kuri buvo atėjusi pas Fjorą rytą. Ji atnešė duonos, 
vandens ir didelį dubenį tirštos sriubos, gardžiai 
kvepiančios šviežiomis daržovėmis. Fjora gerokai nustebo, 
o dar labiau ją apstulbino tai, kad vienuolyno sesuo su 
ja šnekėjosi. 

- Sriuba karšta, greičiau valgyk! 

Ji tai pasakė beveik draugiškai, ir Fjoros širdis atsileido. 
Pirmąkart tarp šių sienų į ją kreipėsi Žmoniškai. 

- Ačiū, - pasakė Fjora nusišypsojusi. Jai nebuvo 
atsakyta šypsena, tačiau ji neatkreipė į tai dėmesio. Ji 
ėmė valgyti su didžiuliu apetitu, būdingu jos amžiui. 
Sriuba buvo labai skani, bet Fjorai ji pasirodė keistoka. 

Tačiau ji apie tai nespėjo pagalvoti, nes, prarijusi paskutinį 
šaukštą, išmetė dubenį iš rankų, jos akys užsimerkė ir 
ji kietai užmigo... 


Aštuntas skyrius 
Virago* 


Fjora atsimerkė visai kitokioje keistoje aplinkoje. Ji 
tučtuojau vėl užsimerkė, nusprendusi, kad visa tai - 
sapnas. Skaudėjo apsunkusią galvą, burna džiūvo, pykino. 
Fjora vėl atsimerkė, pamėgino atsisėsti, bet viskas aplinkui 
ėmė taip suktis, kad ji suvaitojusi nugriuvo ant pagalvės. 
Stengdamasi nejudėti, ji viską apžiūrėjo. 

Kambarys priminė prausimosi patalpą, nes Fjora pamatė 
didžiulį medinį kubilą, padėtą ant plokštėmis išklotų 
grindų, kuriose turėjo vandens nutekėjimo lataką, vedantį 
į sienoje padarytą skylę. Kambaryje buvo židinys, kuris 
dabar nesikūreno. Netinkuotos lubos buvo visos juodos. 
Patalpa priminė ir kalėjimą, nes silpna šviesa čia skverbėsi 
tik pro mažą langelį kažkur viršuje, ir paprastą kambarį, 
nes lova, kurioje gulėjo Fjora, buvo patogi ir didelė, 
joje galėjo sutilpti trys keturi žmonės. Paklodės ir 
antklodė atrodė švarios, bet užuolaida iš medžiagos su 
stambiais geltonais ir raudonais raštais kabėjo kažkaip 
netvarkingai. Joje matėsi blizgančių siūliukų liekanų, 
liudijančių turtingesnę jos praeitį; Fjora pamatė didelę 
skrynią su nusilupusiais žaliais dažais. Ant skrynios stovėjo 
masyvi geležinė žvakidė, apvarvėjusi vašku. Šešios žvakės 
ryškiai apšvietė sieną priešais lovą. 

O siena buvo primityviai ištapyta  ryškiausiomis 
spalvomis. Žinoma, šis paveikslas nepriklausė nė vieno 
iš jaunų genijų, garsinančių = Florenciją, teptukui. 
Nežinomas dailininkas labai realistiškai pavaizdavo 


* Virago - suvyriškėjusi moteris, milžinė (pranc.). 

apkūnios nimfos ir tvirto kūno sudėjimo satyro meilės 
scenas. Fjora nuraudo ir stipriai užsimerkė, kad nematytų 
tos šlykštynės. 

- Tai ką, nori apsimesti, kad miegi? - pasigirdo virš 
Fjoros kimus balsas. 

Atsargiai atsimerkusi, Fjora nebematė paveikslo ant 
sienos. Vietoje jo priešais ją stūksojo kažkokia baidyklė 
- nedailiai iškalta iš akmens, griausmingu balsu, galingais 
kaip nešiko pečiais, gruoblėtomis raumeningomis rankomis 
ir plačiais lyg kastuvai delnais. Gulinčiai Fjorai ši būtybė 
atrodė neaprėpiama ir beveik tokia paritus, kaip pastačius. 
Keisčiausia, kad tai buvo moteris! Ryškiai žalia suknelė 
aptempė milžinišką krūtinę - buvo panašu, kad šilkas 
slepia du patrankos vamzdžius. Ilgi susivėlę rusvi plaukai 
supo mėsingą veidą. Jį būtų galima net pavadinti gražiu, 
jei nuo jo nuplautum storą dažų sluoksnį ir jei akys 
būtų truputį didesnės. Jos priminė du žalius apvalius 
akmenukus, bet turėjo šiokios tokios šilumos. Ant milžinės 
krūtinės kabojo daugybė papuošalų. Vos jai sujudėjus, 
jie barškėjo, blizgėjo ir Žžaižaravo. 

- Aš neapsimetu mieganti, - pasakė Fjora, - bet kur 
esu? 

- Labai aišku: pas mane. 

- Kur tai yra: pas tave? Ir kas tu? 

Moteris atsirėmė į lovą. Visa lova sudrebėjo, ir Fjora 
pasijuto dar blogiau. 

- Tau nebūtina žinoti, ką reiškia “pas mane“. O 
mano vardas - Pipa, Pipa Milžinė, arba Virago. Kadangi 
mudvi priklausome skirtingiems pasauliams, tai mano 
vardas tau tikriausiai nieko nesako... 

- Ne, visai nieko. Bet kaip čia patekau? Vakar 
vakare užmigau vienuolyne. 

- Ne vakar vakare, o užvakar. Jau pamaniau, kad 
niekada neatsibusi... Atrodo, vienuolės per daug pribėrė 
tų savo miltelių... 

- Miltelių? Bet kodėl? 

Pipa nusikvatojo. Jos juokas priminė arklio žvengimą. 
Fjora pamatė dantis, kuriais būtų galima malti grūdus. 

- Iš geros širdies! Tai šventos moterys, ar ne? Jos 
turbūt nusprendė, kad neverta gadinti geros prekės ir 
šiaip sau išmesti į upę. 

- Nori pasakyti... kad tai jos mane čia atnešė? 

- Na ką tu?! Argi dorovingosios seserys gali čia 
rodytis? 

Ir ji nusižvengė dar garsiau. 

- Dėl Dievo meilės, - suvaitojo Fjora, - nutilk! Man 
negera... ir baisiai skauda galvą! Rodos, burna prikimšta 
kažkokių pakulų. 

Pipa beregint nutilo, suraukė antakius ir uždėjo savo 
leteną ant Fjoros kaktos: 

- Taip ir yra: jos persistengė. Tuojau viską sutvarkysim! 

Milžinė nuėjo, bet netrukus grįžo su dideliu moliniu 
puodeliu, sklidinu karšto kvapnaus skysčio. Ji suėmė 
Fjorą už pečių, pasodino ją ant lovos ir ištiesė puodelį: 

- Išgerk viską iš karto! Gėrimas labai karštas, bet 
tau palengvės! 

Fjora apsidegino burną, bet atkakliai gėrė... Nors 
buvo įdėta medaus, jautėsi kartumas. Čia buvo citrinos 
sulčių, mėtų ir dar kažko, ko Fjora neatpažino. Kai 
viską išgėrė, ją išmušė karštis, ji pasidarė raudona kaip 
vėžys. Fjorai atrodė, kad viduje viska dega. Nekreipdama 
dėmesio į merginos protestus, Pipa vėl paguldė ją ir 
suklojo ant jos viską, kas buvo skrynioje. 

- Na štai! - sušuko ji patenkinta. - Po valandos 
ateisiu pasižiūrėti tavęs. Ir nesumanyk judintis! 


Po valandos patalas buvo šlapias nuo prakaito, bet 
Fjorai nebeskaudėjo galvos, jos nebepykino. Užtat ji 
mirė iš alkio. Kai milžinė įėjo į kambarį su sausomis 
paklodėmis, mergina paprašė ko nors valgyti. 

Pipa nusikvatojo: 

- Na ką, geriau jautiesi? Tai man patinka! Nemėgstu, 
kai pas mane sergama. Tuojau tau atneš pavalgyti. O 
dabar kelkis! Reikia viską pakeisti... 

Fjora pakilo iš patalo ir pamatė, kad vis dar vilki 
tuos pačius marškinius, kuriuos jai davė vienuolyne. 
Marškiniai, kaip ir paklodės, buvo šlaputėliai. 

- Nusivilk viską! - paliepė Pipa. Ji beregint užkūrė 
ugnį židinyje, įmetė keletą aromatinių žolių ir ėmė keisti 
patalynę. Virago tvarkėsi greitai ir energingai, viskas 
aplinkui virpėjo kaip per žemės drebėjimą. 

- Kuo man persivilkti? - paklausė Fjora dairydamasi 
kokio nors rūbo. 

- Nusirenk! Paskui ką nors rasim! Gyviau! 

Fjora nusivilko marškinius ir ištiesė ranką prie 
paklodės, tačiau Pipa šiurkščiai sulaikė ją: 

- Stovėk ramiai! Noriu apžiūrėti tave nuogą. Gražus 
veidelis - gerai, bet reikia, kad ir visa kita būtų ne 
blogiau...  Stovėk ramiai, sakau tau! Neverk manęs 
griebtis bizūno! 

- Bizūno! - šūktelėjo pasipiktinusi Fjora. - Aš tau 
draudžiu mane liesti! Gal įsivaizduoji, kad leisiu tau 
įsakinėti?! Aš tavęs nepažįstu ir noriu išeiti iš Čia! 

Užmiršusi, kaip atrodo, Fjora puolė prie durų, tačiau 
Pipa sugriebė ją ir suspaudė kaip replėmis. 

- Nagi, ramiau! - sugriaudėjo ji. - Čia visi daro tik 
tai, ko aš noriu, ir eina tik ten, kur aš siunčiu! Supratai? 

Fjora rangėsi tuose geležiniuose gniaužtuose, tačiau 
nuo kiekvieno judesio jai labiau skaudėjo. Teko paklusti 
ir atsistoti ramiai, sulaikius įsiūčio ašaras. Paleidusi ją, 
Pipa pasitraukė atgal keletą žingsnių, kad apžiūrėtų Fjorą 
iš toliau. Paskui vėl priėjo, pačiupinėjo jos krūtis, ar 
stangrios, perbraukė ranka per pilvą, sėdmenis, šlaunis. 
Patenkinta atsidususi, ji numetė Fjorai raudonus, jau 
dėvėtus marškinius. 

- Jei iš tavęs nesusikrausiu turtų, tai būsiu paskutinė 
mulkė! Tu - tikrai karališkas kąsnelis! Klientas bus 
patenkintas, bet tave reikia saugoti... 

- Koks... klientas? - pakartojo visiškai priblokšta Fjora. 
- Koks klientas? Ir kokie čia namai? Ko tau iš manęs 
reikia? 

Pipa kaip kalnas atsistojo priešais Fjorą, įsisprendusi 
į galingus klubus. 

- Klientas - tai tas, kuris tave įkurdino čia, pas Pipą 
- garsiausią sąvadautoją nuo Tirėnų iki Adrijos jūros! 
Jis nori atimti tau nekaltybę, o paskui miegoti su tavimi, 
kol atsibos! Arba kol jam užteks pinigų! Manau, užteks 
neilgam. Dabar, tave apžiūrėjusi, nutariau nepardavinėti 
tavęs kiekvienam... Man net kilo mintis... 

Pipai visai netikėtai Fjora, sužinojusi kur atsidūrė, 
pajuto neįprastą jėgų ir drąsos antplūdį. 

- Tu manai taip lengvai tau pasiduosiu? - suriko ji. 
- Tu nežinai, kas aš... 

- Kas tu buvai, nori pasakyti? Nes dabar tu esi 
niekas, Fjora Beltrami! Tu - pabėgusi nusikaltėlė, 
burtininkė, kurios ieško Bažnyčia ir bardželo žmonės! 
Nori, kad viską smulkiau papasakočiau? 

- Taip, noriu! 

- Tai klausykis! Vakar rytą Santa Liučijos vienuolyno 
seserys pastebėjo, kad tu pabėgai. Tu pabėgai per ūkinį 
kiemą ir perlipai sieną virvinėmis kopėčiomis. Ten rastas 
tavo šydas. Visi mano, kad tu pasprukai gelbėdamasi 
nuo Dievo teismo ir, vadinasi, esi kalta. Sinjorija paskelbė 
nuosprendį be tavęs. San Marko vienuolyno vyresnysis 
ir ispanų vienuolis pareikalavo, kad kai būsi surasta, 
tave užrakintų kalėjimo kameroje ir ten laikytų, kol... 
sudegins lauže! Dabar supranti? 

Fjorai pakirto kojas, ji susmuko ant grindų. Taip, 
dabar ji suprato, kokias pragaro pinkles rezgė jos priešai. 
Žinoma, tai - Pacių, senojo Džakopo ir niekingos jo 
marčios, darbas. Fjora suprato, kodėl Jeronima taip 

primygtinai reikalavo Dievo teismo. Viskas buvo apgalvota 
ir nuspręsta dar iki gėdingosios scenos priešais katedros 
duris. Padėjo ir galingi bendrininkai - San Marko 
vienuolyno vyresnysis ir brolis Ignasijus Ortega. Argi jis 
neatvyko iš Romos, kur Frančeskas Pacis yra įtakingas 
žmogus? Fjora su kartėliu priėjo išvados, kad Medičių 
galybė labai netvirta, kad ją lengva sugriauti sukursčius 
liaudį - tą nepastovų daugiagalvį slibiną - ir net Sinjoriją, 
nors Lorensas turėjo ten, kaip jam atrodė, ištikimų 
žmonių. Netikėtas viesulas nunešė Fjorą. Kitas toks pat 
viesulas gali sunaikinti ir pačius Medičius. Paciai lyg ir 
laikėsi nuošaliai ir buvo beveik nuskurdę, tačiau jie dar 
galėjo veikti ir laimėti... 

Stūksodama virš Fjoros visu savo gigantišku ūgiu ir 
sunėrusi rankas ant krūtinės, Virago mėgavosi pergale, 
kurią, kaip jai atrodė, iškovojo prieš tą gražuolę. Tačiau 
ji prastai ją pažinojo, - tiesą sakant, visai nepažinojo. 
Fjora staigiai pakilo ir atsistojo priešais. 

- Jei visi mano, kad pabėgau, argi nebijai slėpti 
manęs čia? - paklausė ji lediniu balsu. 

- Nemanau, kad rizika būtų didelė. Kam gali šauti 
į galvą mintis Beltramio dukters ieškoti tokiuose namuose 
kaip mano įstaiga? Šiaip ar taip, verta pamėginti. Jau 
sakiau, kad noriu iš tavęs susikrauti turtus... 

- Pardavinėdama mane tiems vyrams, kurie ateina pas 
tave? Bet užmiršti vieną dalyką: Florencijoje daug kas 
mane pažįsta. Kas nors gali... 

- „„Tave atpažinti? Laikai mane idiote? Žinoma, gali 
taip atsitikti. Bet argi manai, kad atiduosiu tave ne tik 
tam, kuris dabar tavęs nori?) Tu - prekė ne girtiems 
jūreiviams. Jei jau nori viską žinoti, pasakysiu, jog tie, 
kurie tave čionai atitempė, nori, kad po visko išsiųsčiau 
tave į Ankoną ir ten slapta už didelius pinigus parduočiau 
kokiam nors turkų piratui. 

- Į Ankoną? Į popiežiaus valdas? Ar taip gali būti? 

- Ir dar kaip! Mūsų Švenčiausiojo Tėvo nedomina 
kryžiaus žygiai. Labiausiai pasaulyje jis mėgsta auksą. 
Jam nelabai rūpi, kas dedasi už jo nugaros... Bet 
nusiramink, aš tavęs ten neišsiųsiu. Kodėl turėčiau 
rizikuoti ir slaptai parduoti tave kokiam nors turkui? 
Romoje yra kardinolas, kuris man už tave duos tiek 
aukso, kiek tu sveri... 

- Kardinolas? - sušuko pasibaisėjusi Fjora. 

- O kodėl gi ne? Kardinolai tokie pat vyrai kaip 
kiti... O tas - nepaprastas vyras, tereikia parodyti jam 
gražuolę! Jo vardas - Rodrigas Bordžijas, vicekancleris, 
tikras bulius! Pamatysi... 

- Ničnieko nepamatysiu! - suriko Fjora. - Tu manai, 
aš tikrai pasiliksiu čia? 

- Tau nėra išeities! 

- Tuomet nusižudysiu! 

- Nepavyks! Tave seks, mano gražuole! Tačiau gana 
plepėti. Tu, rodos, norėjai valgyti? 

- Turiu prisipažinti, išgirdus, ką man pasakei, kažkodėl 
prapuolė apetitas... 

Staiga Pipa sugriebė Fjorą už veido ir suspaudė jį 
iki skausmo. 

- Tu tyčiojiesi iš manęs! Geriau tave iškeptų! 

- Kas tau?! Tu nutarei sugadinti prekę, kaip man 
sakei... 

- Be rykščių, yra ir kitų priemonių. Pavyzdžiui, galima 
paberti kai kur pipirų... Eik, gulk! Tau atneš valgyti, 
o paskui vėl užmigsi. Kad oda būtų lygi, reikia daug 
miegoti ir gerai valgyti Rytoj turi būti geros formos, 
kad patiktum... 

Tačiau Fjorai nebesinorėjo miego. Likusi viena, ji 
išnaršė savo naują kambarį ieškodama kokios nors skylės, 
durų, pro kur būtų galima ištrūkti į laisvę. Pipa jai 
viską gerai išaiškino: už šio namo sienų jos laukia 
kalėjimas ir dar baisesnės sąlygos negu čia, taip pat 


216 


baisi mirtis. Vis dėlto Fjora nutarė žūtbūt pabėgti, kad 
netaptų kažkokio nepažįstamojo pramogos objektu. 

Deja, pabėgti iš čia buvo sunku ar net neįmanoma. 
Nėra ko ir tikėtis išlaužti storas žemas duris, kaustytas 
geležimi, su didžiule spyna. Be to, metalinių vyrių 
žvangėjimas būtinai patrauks dėmesį. Pro duris neišeisi 
nesusidūrus su Virago, o kovoti su kalnu - beprasmiška... 

Mažutis langelis, kurį Fjora pasiekė pasilipusi ant 
suoliuko, išėjo į vidinį kiemą, panašų į šulinį, bet iš 
ten, be abejo, turi būti kokia nors anga. Fjora įsitikino, 
kad jos kambarys apatiniame aukšte. Langas buvo užkaltas 
geležiniais virbais. Norint pralįsti pro jį, nors vieną 
reikėjo išlaužti. Fjora ėmė judinti virbus ir aptiko, kad 
vienas nelabai stipriai pritvirtintas. Tuo momentu pasigirdo 
rakinamos spynos džeržgesys. Fjora stryktelėjo tiesiai į 
lovą labai išsigandusi, kad neišaiškėtų jos ketinimai. 

Radusi ją lovoje, Pipa plačiai nusišypsojo: 

- Pasirodo, gali būti išmintinga? Tuomet mudvi 
susitarsime. Žiūrėk, aš tau atnešiau vištienos su šafranais, 
pyrago ir marinuotų slyvų! Rytoj tau duosiu kjančio, 
kad sušildytų kraują ir nurausvintų skruostus! 

Ji padėjo dubenėlį Fjorai ant kelių ir, didelei jos 
nuostabai, davė net servetėlę (servetėlės buvo didelė 
retenybė, jomis naudodavosi nedaugelyje namų) pasakiusi, 
jog ji reikalinga tam, kad neišteptų paklodės. 

Paskui Pipa žiūrėjo, kaip grakščiai Fjora pirštų galiukais 
ima vištieną ir mirko ją padaže. 

- Matyt, kad esi gerai išauklėta, - tarė ji. - Tu tikra 
princesė, tavo vieta - prašmatniausiuose rūmuose. Gaila, 
kad tavęs neišmokė taip pat gerai mylėtis. Bet po 
rytojaus vakaro, kuris tau gal ir nebus labai malonus, 
aš tave išmokysiu, kaip suteikti vyrui malonumo, net jei 
jis nejaučia geismo. Neabejoju, kad tu - gabi mokinė. 

Fjora užrakino savo atminties duris palikusi už jų 
ryškius prisiminimus apie pirmąją vedybinę naktį. Filipas 
buvo puikus mokytojas, bet čia ji nenorėjo nieko 

217 


prisiminti. Be to, kažkur pasigirdo riksmai, ir Pipa iššoko 
iš kambario skųsdamasi, kad “šiuose namuose“ negalima 
nė penkių minučių pabūti ramiai. Netrukus ji grįžo ir 
numetė ant grindų prie lovos kažkokią krūvą pilkų 
skarmalų, iš kurių sklido gailios dejonės. 

- Ši būtybė slampinėjo prie namų. Gal netyčia pažįsti, 
kas ji? 

Skarmalų krūva sujudėjo ir iš jos pasirodė išsigandęs 
Chatun veidelis. Kakta bėgo kraujas. 

Fjora šūktelėjo ir beregint atsiklaupė prie jos. Chatun 
nušvito laiminga šypsena. 

- Chatun! Kas tau nutiko? 

Ji norėjo paimti mergaitę ant rankų, prisiglausti ją 
ir nušluostyti kraują, vis dar bėgantį jos veidu, tačiau 
Pipa šiurkščiai nustūmė ją. 

- Neliesk jos! Pirma atsakyk į mano klausimą! Kas 
ji? 

- Jos vardas Chatun. Mano tėvas nusipirko jos motiną 
totorę, kai ši buvo nėščia. Chatun gimė rūmuose, ji 
visuomet buvo su manimi. 

- Cha! Tai ji - vergė! 

- Taip, bet aš jos niekada nelaikiau verge. Aš... aš 
myliu ją. Reikia ja pasirūpinti. Matai, ji sužeista! 

- Pati kalta. Ji mušėsi kaip beprotė, kai Bepas, mano 
jaunesnysis brolis, sučiupo ją. Net apdraskė jį. Tuomet 
jis smogė. Įdomu būtų sužinoti, ką ji čia veikė? 

- Pirmiausia jai reikia suteikti pagalbą, - suriko Fjora. 
- Matai, ji miršta! 

Chatun mėgino pasikelti, bet neteko jėgų. Ji susmuko 
ant grindų plokščių, jos veidas išbalo, nosis pasmailėjo. 
Nieko Fjorai nepasakiusi, Pipa pasilenkė, pakėlė Chatun 
ir paguldė ant lovos, keikdamasi, kad jos skarmalai išteps 
švarų patalą. Tačiau, reikia pripažinti, Pipa buvo energinga 
būtybė. Susirūpinusios Fjoros stebima, ji akimirsniu 
praplovė žaizdą, kažkuo ją patepė, ir kraujas tučtuojau 
liovėsi bėgęs. Paskui ji prie ligonės nosies prikišo 

buteliuką su stipria druska. Chatun nusičiaudėjo ir 
atsipeikėjo. 

- Štai! Dabar matai, kad ji nemirė! - sušuko Pipa. 
- Tegul viską papasakoja! 

- Turėk truputį kantrybės! - pasipiktino Fjora. - Duok 
jai ko nors išgerti! Truputį vyno... 

- Dar ko! Ji man čia įsakinės?! - niurzgė Virago, 
tačiau vis dėlto nuėjo vyno. Ji įpylė vyno ant puodelio 
dugno ir davė išgerti Chatun, kuri, nors ir labai nuvargusi, 
vis dėlto atsigavo ir galėjo kalbėti. Ji papasakojo, kaip 
kitą dieną po savo pono laidotuvių persirengė elgetos 
skarmalais ir nuėjo prie Santa Liučijos vienuolyno sienų. 
Ištikimo šuns instinktas jai kuždėjo, kad Fjorai šiuose 
“šventuose" namuose gresia pavojus. Ji nesitraukė nuo 
vienuolyno, tik trumpam nueidavo nusipirkti kokio nors 
maisto už tas monetas, kurias numesdavo praeiviai... 

- Tau neteko susigrumti su broliais elgetomis? - 
paklausė Pipa. - Keista. Bažnyčios ir vienuolynai - 
geriausios vietos. Už jas paprastai mokama... 

- Aš nieko nemačiau, - pasakė Chatun pakėlusi į 
milžinę nekaltas savo akis: - Galbūt elgeta, nuolat 
stovintis toje vietoje, susirgo? 

- Nelabai tikėtina! Jie labai sveika padermė. Elgeta 
arba gyvas ir sveikas, arba miręs. Vidurio nebūna. 
Tačiau pasakok toliau savo istoriją! 

O pasakojimas beveik baigėsi Po dviejų dienų, 
tamsiausiu nakties metu, vienuolyno vartai atsivėrė. Prie 
jų priėjo du kaukėti vyrai. Jiems atidavė ilgą ritinį, kurį 
vienas užsidėjo ant peties. Nepažįstamieji tyliai pasišalino. 
Chatun pasekė juos iki namo, kur jie įėjo, durų. Ji 
įtarė, kad iš vienuolyno išnešė Fjorą ir įsitikino buvusi 
teisi, kai mieste pasklido gandas, kad Dievo teismas 
neįvyks, nes kaltintoja pabėgo... Chatun neabejojo, kad 
Fjora yra name, į kurį įėjo du vyriškiai... 

Fjoros akys viltingai liepsnojo. Ji susikaupusi klausėsi 
jaunos totorės pasakojimo. Iš atsargumo ji nedrįso užduoti 

klausimo, kuris labai rūpėjo. Tačiau jį uždavė Pipa, lyg 
tarp kitko, tarsi būtų kalbama apie menkniekį. Ištraukusi 
segtuką iš nesušukuotų plaukų ir apžiūrinėdama jį Pipa 
paklausė: 

- Kaipgi atsitiko, kad nieko nepašaukei į pagalbą? 
Tu į nieką nesikreipei? 

Chatun nuleido akis. Didelės ašaros ritosi išbalusiais 
skruostais. : 

- Aš nubėgau į rūmus, kad įspėčiau dėl to, kas 
įvyko, ir paprašyčiau pagalbos, bet negalėjau prie jų 
prieiti. Jie buvo apsupti kareivių, kurie laikė minią, 
šaukiančią: “Mirtis, mirtis burtininkei!" Rūmuose taip pat 
buvo daugybė žmonių. Jie viską grobė. Traškėjo baldai, 
kuriuos mėtė į kiemą... Tai buvo... siaubinga! Aš 
nežinojau, kur bėgti, ko ieškoti. Prisiminiau doną Kjarą, 
tačiau tarnas išvijo mane. Tuomet grįžau čionai, kad 
pamėginčiau... nežinau ką. 

Fjorai gerklėje įstrigo kamuolys. Ji išklausė šį trumpą 
pasakojimą, reiškiantį, kad jos viltys visiškai žlugo. Ji 
nejautė skausmo, ne. Jai net nedavė laiko išgyventi 
baisaus savo sielvarto - tėvo mirties, bet ji žinojo, kad 
dar ir apverks jį, ir kentės dėl šios netekties. Dabar 
ją draskė tik bejėgiškas įniršis. Iš jos atėmė viską, liko 
vien garbė, bet po keleto valandų ji neteks ir jos. Ją 
išniekins, pažemins, sutryps į purvą - gerasis Frančeskas 
Beltramis taip norėjo apsaugoti nuo viso to savo nekaltą 
vaiką... Pagaliau Fjora pratrūko: 


- O Lorensas?. Lorensas Medičis - Florencijos 
šeimininkas, ką jis darė, kol manęs visur ieškojo ir 
norėjo nužudyti, kol plėšė mano namus... kol tikriausiai 
kankino senąją Leonardą? Kur buvo tas visagalis Lorensas 
Puikusis? Jis vaikštinėjo savo sode ir gėrėjosi žydinčiais 
laurais, kūrė eiles ir šlovino grožį? O gal jis buvo 
įnikęs į retą knygą? Mano tėvas surinko puikių knygų. 
Galbūt Lorensas pasirūpino, kad jos būtų perneštos į 
jo biblioteką? 

Fjora garsiai klausė ir buvo panaši į antikinę raudotoją. 
Graudžios ašaros paplūdo iš akių... Pipa greitai ranka 
užspaudė jai burną: 

- Nutilk gi! Nori, kad mus visus pakartų? Name 
daug žmonių. Mergužėlės dirba, ateina vis naujų klientų. 

- Ko tau bijoti, - su kartėliu pasakė Fjora. - Aš 
tik pasakiau, kad Medičiai ne tokie jau galingi. 

- Jie visur turi šnipų. Dėl to jie yra stipriausi, ir 
dar dėl to, kad turi daug aukso. Jų kraujas ne mėlynesnis 
už mano. Lorensas turėjo susituokti su princese, kad 
taptų kilmingas... Na, gana, nusiramink! Jei tau nuo to 
bus lengviau, prisipažįstu: aš tave puikiai suprantu. Sunku 
nuryti tokį pipirą. 

- Šiuo atveju labai švelniai pasakyta. 

- Sutinku, vis dėlto tu dar ne viską praradai. Tau 
tiko gražus veidelis ir... puikus kūnas. Kai tave išmokysiu 
visu tuo naudotis, įsitikinsi, kad dar daug ko gali pasiekti. 
Romoje galėsi susikrauti turtus, ir galbūt ateis diena, 
kai už viską atkeršysi. Dabar gulk miegoti! O štai ją... 

- Ką nori jai padaryti? - suriko Fjora suirzusi ir 
rankomis uždengusi Chatun. 

- Aš norėjau ją nužudyti, nes tik mirusieji nekalba, 
bet gal geriau... 

- Kas geriau? 

- Reikia pažiūrėti, kas ten slepiasi po skarmalais... 
Vergė totorė daug kainuoja. Ką ji moka daryti? 

- Dainuoti, šokti, groti liutnia. Tačiau tau draudžiu 
parduoti ją vergų turguje. Ji priklauso man, ir aš myliu 
ją. Jei tu mus išskirsi, nieko iš manęs nepeši. Aš tikrai 
nusižudysiu! 

Tylėdama, tačiau sunkiai atsidususi Pipa paėmė iš 
Fjoros Chatun ir ėmė nurenginėti skarmalus. Ji buvo 
panaši į didžiulę rusvą beždžionę, lukštenančią vos 
prinokusį riešutą. 

Chatun buvo tokia pavargusi, kad negalėjo suprasti, 
kas darosi. Ji nesilaikė ant kojų, ir jos akys savaime 

merkėsi, nors ir kaip ji stengėsi jų neužmerkti. Tarsi 
nieko nepastebėdama, Virago ją apžiūrinėjo kaip ir Fjorą. 
Fjora nekantriai laukė, kada visa tai baigsis, bet staiga 
pašoko netikėdama savo akimis ir ausimis: po Pipos 
rankomis, atsargiai slystančiomis kūnu, Chatun dejavo ir 
rangėsi. Jos kūnas buvo jaudrintas, nors akys ir merkėsi. 
Ji murkė kaip kačiukas atsakydama į glamones. Staiga 
ji suklupo ant plačiai išskėstų kelių, sugriebė rankomis 
savo krūtis, o Pipos pirštai pasiekė jos intymią vietą. 
Jaunas dramblio kaulo spalvos kūnas išsirietė kaip lankas. 
Chatun alsavo kaip nuvarytas žvėris. Paskui ji riktelėjusi 
nugriuvo ant grindų. Ją tarsi mėšlungis traukė... Pipa 
atsistojo. Ji į visa tai žiūrėjo labai abejingai. 

Pašaipiai dirstelėjuusi į apstulbusią Fjorą, ji pasakė: 

- Ši mažylė moka ne tik šokti ir groti liutnia. Tu 
niekada su ja nesimylėjai? 

- Tu beprotė? - sušuko pasipiktinusi Fjora. - Mylėtis 
galima tik su vyriškiu... vyriškiu, kurį myli! 

- O! Tu dar daug ko nežinai! Moterys gali viena 
kitai padaryti malonių paslaugų, leidžiančių užmiršti vyrų 
šiurkštumą. Labai maža tokių, kurie sugeba teikti 
malonumo. Šturmu užimtame mieste daugelis elgiasi kaip 
samdyti kariai. Tuo tarpu moteris... Nori, parodysiu tau? 

- Ačiū, ne! - Fjora su pasidygėjimu žiūrėjo į inertišką 
Chatun kūną, miegantį po patirto malonumo. Jai atrodė, 
kad jos vergę ką tik išniekino... Pipa nusijuokė, pasilenkusi 
lengvai pakėlė Chatun ir įmetė į lovą. 

- Be reikalo raukaisi! Tai, kas įvyko, natūralu, ypač 
Azijos dukteriai. Šiąnakt pasilik ją. Rytoj ji pradės dirbti. 
Dabar jos būklė tokia, kad nė neatsimins, kas buvo. 

Ant kambario slenksčio ji atsigręžė: 

- Beje! Rytoj vakare ir tu pradėsi dirbti Bus nelabai 
lengva, tačiau aš padėsiu! 

Tą naktį Fjorai taip ir nepavyko užmigti Namas 
drebėjo nuo orgijų, ir tas triukšmas kaip būgnų tratėjimas 
atsiliepė jaunosios moters galvoje. Iki Fjoros atsklido 

dainos, riksmai, juokas, girtų knarkimas, ir tai kėlė 
pasišlykštėjimą. Apie antrą valandą nakties pasigirdo 
smarkus beldimas į duris, tačiau skląstis buvo stiprus ir 
niekas nejėjo. Pasigirdo įžeidimai bei apgailestavimo 
atodūsiai, ir Fjora suprato, ką turėjo galvoje Pipa, kai 
kalbėjo apie vyrų šiurkštumą... Apsivertusi ant šono, ji 
pamatė miegančią Chatun, ir ją pervėrė begalinis gailestis. 
Fjora graužėsi, kad ką tik niekino mergaitę. Vargšė 
maža būtybė buvo tokia ištikima, pakėlė šaltį, lietų, 
nuovargį, baimę gatvėje ir kitus pavojus, kad pamėgintų 
išgelbėti savo ponią nuo baisaus likimo! Vien mintis, 
kad nuo rytojaus jos gyvenimas virs tikru pragaru ir 
Virago atiduos ją į tų bjaurių gyvulių rankas, kėlė Fijorai 
siaubą, daug didesnį negu dėl savojo likimo, nes staiga 
pajuto savyje dar nepatirtą jėgą. Jeronimos neapykanta 
ir godumas išplėšė Fjorą iš malonaus, grožio kupino 
pasaulio ir numetė tiems grobuonims. Dabar ji žinojo: 
jei nori gyventi, turės kautis pirmu po ranka pasitaikiusiu 
ginklu. Dar ir dėl to, kad kada nors pasimėgautų kerštu. 
Keršto jausmas taip stipriai užliejo jos širdį, kaip piktžolės 
užgožia taurius augalus ir iščiulpia jų syvus. Bet augalams 
padeda sumanus sodininkas, o širdies niekas neatgaivins, 
jei ji negaus ją stiprinančio švelnumo! O tas vienintelis, 
kuris gali padaryti tokį stebuklą, nepasirodys ir niekada 
nesirūpins ja. 

Gaidžiams užgiedojus, Pipos name pasidarė tylu. Fjora 
išgirdo, kaip išeina paskutinis lankytojas. Jis siaubingai 
iškraipydamas melodiją plyšojo dainą, kurią Fjora labai 
mėgo: 

Ir ištisus metus ant skruostų 

Rožės rausta, Žydi. 

gsinčio girtuoklio dainuojamas romansas buvo beveik 
neatpažįstamas. Ši daina iliustravo tai, kas nutiko Fjorai: 
parodija, košmaras, pasityčiojimas. Ji nematė tos kloakos, 
į kurią įkrito, dugno ir nežinojo, kaip iš jos išsiropšti!.. 
Dabar Chatun - jos nelaimės draugė. Akimirksniu dingo 

atstumas, jei jis iš viso buvo, tarp jos ir jaunosios 
vergės, tapusios seserimi, galbūt silpnesne, kurią reikia 
saugoti. Chatun dėka atsirado galimybė sukurti pabėgimo 
planą. Ji bent jau žino, kur yra Pipos namas. 


Fjora užmigo auštant, kai name girdėjosi tik jo 
gyventojų knarkimas... 

Ją pažadino durų trinksėjimas ir pilamo vandens 
čiurlenimas. Netvarkingai apsivilkusi žydrą peniuarą Pipa 
pylė vandenį į kubilą ir ruošė vonią. Nuleidusi blakstienas, 
Fjora stebėjo ją. Tai buvo į vyrą panaši nepaprastai 
raumeninga moteris, dėl to jos rankos ir pečiai atrodė 
stambūs, bet neturėjo riebalų. Oda buvo labai švelni, 
kaip kūdikio balta, ją tik darkė bjaurus randas - senas 
peilio dūrio pėdsakas. 

Nutarusi, kad vandens jau užtenka, Pipa ranka 
patikrino temperatūrą ir minutėlei dingo. Ji grįžo su 
dėžute rankoje, kažką iš jos paėmė ir įmetė į kubilą. 
Pažįstamas pušų sakų ir laurų kvapas pasklido kambaryje. 
Florentiečių įpročiu Leonarda visuomet dėdavo šio mišinio 
į išskalbtus baltinius... Bet šiandien ne baltinių skalbimas 
rūpėjo. ; 

Nė nepažiūrėjusi, ar Fjora atsibudo, Pipa pakėlė ją 
iš patalo ir besipriešinančią įkišo iki pečių į vandenį. 

- Ar ne paprasčiau būtų buvę paprašyti manęs atsikelti 
ir eiti maudytis? - paklausė ji. 

- Visai ne. Yra Žmonių, kurie nemėgsta maudytis. Ir 
aš stengiuosi vengti ginčų šia tema. 

- Bet aš mėgstu maudytis, ir Chatun taip pat. Mūsų 
namuose buvo didelė vonia, ir aš kasdien maudydavausi! 

Pipa nepatikliai prunkštelėjo: 

- To jau per daug! Kasdieninis maudymasis gadina 
odą. 

- Juk matai, kad negadina. Pati esu girdėjusi, kad 
garsioji kurtizanė Zafolina, su kuria pabendrauti trokšta 
patys turtingiausi miesto vyrai, maudosi dukart per dieną! 

Dabar Pipa nuoširdžiai apstulbo. Ji net negalėjo 
įsivaizduoti, kad Frančesko Beltramio duktė žino apie 
kurtizanių egzistavimą. Fjora jai paaiškino, kad Zafolina 
buvo labai gražiai išauklėta, kukli, dievobaiminga, todėl 
ją dažnai priimdavo geriausiuose namuose. Grožėdavosi 
jos tualetais, papuošalais, klausydavosi, kaip ji kalba arba 
dainuoja. Tai neturėjo nieko bendro... 

- Su tuo, kas vyksta čia? - baigė Pipa muilindama 
jaunąją moterį. - Jei darysi tai, ką liepsiu, tu taip pat 
neblogai čia gyvensi: O kai nuvažiuosim į Romą ir 
pradėsi dainuoti popiežiui, tapsi turtinga kaip Savos 
karalienė... 

- Sabos, - mašinaliai pataisė Fjora, tačiau Virago 
nesiklausė. Rūpestingai trinkdama naujosios “pensioninin- 
kės" galvą, ji entuziastingai balsu svajojo, kaip tvarkys 
visus Fjoros reikalus, o ši bus kapitulos apipilta auksu 
ir brangenybėmis. Tačiau jaunoji moteris jos nesiklausė. 

Paskendusi savo mintyse, ji su pasimėgavimu maudėsi 
šiltame ir kvapniame vandenyje. Šio malonumo ji jau 
keletą dienų neturėjo. Pagal paprotį, jei namuose kas 
nors mirė, nebuvo galima maudytis. 

Po maudynių Pipa susupo Fjorą į paklodę ir pasodino 
nugara į židinį, kad džiūtų plaukai. Fjoros vietą kubile 
užėmė Chatun. 

- Aš tuojau grįšiu, išmasažuosiu tave ir įtrinsiu 
aromatinėmis žolėmis, - pareiškė ji ir, dideliam abiejų 
moterų džiaugsmui, išėjo iš kambario. 

Fjora tučtuojau priėjo prie Chatun, kuri įnirtingai 
muilinosi. 

- Aš niekuomet neužmiršiu, ką dėl manęs padarei. 
Ar bent gali pasakyti, kur mes esame? 

- San Spirito kvartale, už Arno. Už prekiautojo 
žvakėmis namo, netoli mažos gatvelės, vedančios prie 
nebaigtų statyti rūmų... 

- Pičio rūmų? Tų, kuriuos jis buvo priverstas palikti 
nebaigtus statyti? 

- Taip. Čia einama ilgu koridoriumi, ir nėra nė vieno 
lango į gatvelę. Prie durų kabo raudonas žibintas... 

- Kitaip sakant, iš čia sunku išeiti, tiksliau - neįmanoma 
ir niekas apie mane nežino. 

- Vis dėlto yra vienas žmogus, kuris žino. - Chatun 
sušnabždėjo ir suteliūskavo vandenį kubile. - Tai senas 
elgeta, kurį sutikau prie vienuolyno. Jis buvo labai geras 
ir kilniaširdis. Moteris teisi: be kitų leidimo negalima 
prašyti išmaldos, bet jis man leido. Jis mane globojo ir 
buvo su manimi, kai vyrai atnešė tave čia... 

- Tu jam pasakei, kodėl stovi prie Santa Liučijos 
vienuolyno? 

- Taip. 

- Ir jis vis tiek tau padėjo? 

- Taip, bet paskui jis man patarė grįžti namo. Aš 
nenorėjau. Tuomet jis dingo pasakęs, kad jei liksiu ten, 
mane suims. 

Fjora liūdna grįžo prie ugnies. Mažytė jos puoselėta 
viltis išnyko kaip elgeta nakties tamsoje. Jai tebuvo gaila 
Chatun. Tikra beprotybė buvo tikėtis tokio vargetos kaip 
elgeta pagalbos. Reikia pamėginti kažką daryti! Bet ką? 

Pipa grįžusi išplovė Chatun galvą, iškėlė ją iš vandens 
ir ištraukė kubilo kaištį, kad išleistų vandenį. Paskui 
paguldė Fjorą ant lovos ir ėmė trinti kūną aromatinėmis 
žolėmis. Suraukusi nosį, Fjora patraukė nuo Virago rankų 
sklindantį kvapą. 

- Koks čia kvapas? Aš paprastai vartoju irisų, verbenų 
ir trupučio jazminų mišinį. 

- Tai taip pat maloniai kvepia, bet meilei nėra labai 
svarbu. Čia yra briedgaurė, per daug brangi, kad tu 
raukytumeisi. Jei išmoksi ja naudotis, vyrai eis iš proto. 

Staiga Fjora sugriebė Pipos ranką ir paklausė: 

- Visa tai... šiam vakarui? 

- Tu manai, ruošiu tave tam, kuris tavęs nori? Taip, 
tai tiesa, bet neklausk jo vardo, vis tiek nepasakysiu. 
Netrukus pati jį pamatysi... 

- O ji? - paklausė Fjora, pirštu rodydama savo 
buvusią vergę. - Tu tikrai ketini mesti ją į tą pragarą, 
kurio garsus šiąnakt girdėjau, - girtuokliams ir galvijams? 

- Nesijaudink! Aš ją atiduosiu tam, kuris sugebės ją 
įvertinti. Ši mažylė brangi, su ja galima daug uždirbti. 
Be to, jai patinka mylėtis... 

- Ar nebijai, kad, ją atpažinę, suras ir mane? Vergių 
totorių yra mažai. Palik ją su manimi. Tu nuveši ją į 
Romą kartu su manimi. Be abejo, kardinolas Bordžija 
galės ją nupirkti arba aš tau užmokėsiu už ją, kai 
uždirbsiu daug aukso... 

Fjorai buvo labai sunku šnekėti kaip kurtizanei, bet, 
kad išgelbėtų Chatun nuo baisaus likimo, ji būtų sutikusi 
derėtis ir su pačiu velniu. 

- Šį vakarą ji negalės pasilikti su tavimi, - atsakė 
Pipa energingai trindama savo “globotinės" pečius ir 
krūtinę. - Ir, be to, ji galbūt praleis labai malonų 
vakarą. Klientas, kuriam ją nuvesiu, iš kilmingųjų, ir dar 
nevietinis. Nėra ko baimintis... 

Fjora suprato, kad nieko negalima padaryti, ir tylėdama 
leido Pipai save masažuoti. Dabar jos kūnas kvepėjo 
kaip Landučio parduotuvė, kai šis gaudavo naują 
aromatinių žolių siuntą. Po keleto minučių ji su kartėliu 
paklausė: 

- O aš galiu tikėtis to, ką tu vadini maloniu vakaru? 

Pipa baigė masažuoti. Mašinaliai nusišluostė rankas į 
savo rūbus ir atsidususi atsakė: 

- Ne. Man atrodo, tu esi pakankamai narsi mergina, 
kad sužinotum teisybę, ir be to, visuomet geriau iš 
anksto žinoti, kas laukia. Tau teks išgyventi nemalonias 
minutes, nes jis... nes jis nevisprotis. Bet aš būsiu šalia, 
bent jau arti, kad nieko blogo neįvyktų. O tu tuo metu 
galvok apie tai, ką tau pažadėjau... apie savo būsimus 
turtus! 

Aišku, šiai moteriai auksas - didžiausias turtas, 
gyvenimo tikslas, ir Fjora, tikėjusis suminkštinti jos širdį, 

atsisakė tos minties. Pipai buvo mokama už jos 
pasibjaurėtiną darbą, ir ji savo belaisvei rodė šiek tiek 
švelnumo tik dėl to, kad ją pamačiusi suprato, jog 
maloniai elgdamasi gaus daugiau aukso. 

Visą dieną Pipa turėjo rūpesčių, keletas valandų buvo 
skirta poilsiu, o baigėsi diena lengva vakariene. Vėlai 
vakare Virago atėjo aprengti (truputį) Fjoros: ji padavė 
jai visai persišviečiančią balto muslino peleriną, o plaukus 
papuošė jazmino šakele ir žydinčio  apelsinmedžio 
pumpurais. Chatun, aprengta raudona šilkine suknele, 
apnuoginančia krūtis, ir auksinėmis monetomis papuoštais 
plaukais kažkur dingo... 

- Tu beveik kaip nuotaka! - sušuko Pipa, grožėdamasi 
savo darbu. - Tai jam patiks. Tas vyrukas mėgsta 
mergaites. Jam labai malonu atimti joms nekaltybę, jau 
keletą esu jam atvedusi, bet jis greitai atšąla nuo jų. 
Tu - kitas reikalas, esi tokia gražuolė! 

Fjora vos neprisipažino, jog jau nebėra nekalta 
mergina, bet pamanė, kad tai vis tiek neišgelbės jos. 
Jei tas žmogus dėjo tiek pastangų, kad ją gautų, vadinasi, 
tam buvo kažkokių priežasčių. Ji veltui suko galvą, kas 
galėtų būti tas nepažįstamasis. Vieno dalyko ji dabar 
tegalėjo norėti: tegul jis būna šiurkštus, bet nors kiek 
žmogiškas. Laukdama Fjora kiek įmanydama drąsino save. 
Ji atsigulė ant lovos. Bliksint žvakėms, jos plaukai 
žvilgėjo, o švelnios šviesos spinduliai glostė aksominę 
odą. 

Tačiau kai Pipa atidarė duris, kad įleistų "klientą", 
Fjora pasibaisėjusi riktėlėjo, stryktelėjo iš lovos ir 
pasislėpė, susisupusi užuolaidomis: įėjusysis buvo Pjetras 
Pacis, raišas kuprius, kurį Jeronima pagimdė ir norėjo 
padaryti jos vyru... 

Jam tebuvo dvidešimt metų, tačiau iškrypėliškas veidas 
atrodė nenusakomo amžiaus. Jo nosis buvo ilga, plokščiu 
galu, riebūs plaukai kadaravo kaip varvekliai, ausys 
didelės, smarkiai atsikišęs smakras, mažos juodos akutės; 

viena jo veido pusė kartais imdavo trūkčioti dėl nervinio 
tiko, ir tada viena akis užsimerkdavo. Kiek gražesni 
buvo tik labai balti dantys. 

Iki tol Fjora iš visos širdies gailėjo vargšo jaunuolio, 
likimo taip žiauriai nubausto ir dėl to paties likimo 
ironijos gimusio tokiame Europos mieste, kur pirmiausia 
buvo vertinamas grožis. Niekas niekada nematė jo savo 
bendraamžių draugijoje, nes šie tik negailestingai šaipėsi 
iš jo apsigimimo ir laidė piktus juokus. Merginos jo 
vengė, bent jau tos, kurių vardas arba turtas leido tai. 
Pavyzdžiui, Kjara jo nekentė ir net bijojo. Ji teigė, kad 
jo tėvas - pats velnias, ir vengė eiti į Beltramio rūmus, 
jei žinojo, kad ten turi atvykti jaunasis Pacis. Tačiau 
taip atsitikdavo labai retai, nes jis daugiausia gyvendavo 
savo senelio dvare Montugyje, kur, kaip šnekama, 
domėjosi alchemija ir augino piktus šunis. 

Pamatęs Fjoros pasibaisėjimą jis nudžiugo. 

- Na ką, mano žavioji nuotaka, tai tu taip sutinki 
savo mylimąjį? Galima pamanyti, kad tave išgąsdinau? 

Jo sarkazmas grąžino Fjorai dvasios stiprybę, kurios 
akimirką iš baimės buvo netekusi. Nepalikdama savo 
priedangos už užuolaidų, ji paprieštaravo: 

- Aš niekada nebijojau tavęs, ir tu tai žinai. Man 
net atrodo, kad visuomet buvau tau maloni... 

- Žinoma, žinoma! Maloni... taip. Tačiau atsisakei 
tekėti už manęs. Tiek maloni nebuvai, ar ne? 

- Negalima atiduoti rankos neatiduodant širdies. Gaila, 
Pjetrai, bet aš tavęs nemyliu. 

- Nelabai apgailestauk: juk ir aš tavęs nemyliu... net 
manau... kad nekenčiu, bet norėjau turėti tave. 

- Prisipažink! Tu norėjai gauti mano kraitį, o paskui 
- mano tėvo turtą... 

- Nemenkink taip savęs! - sukikeno jis, ir gergždžiantis 
jo juokas lyg pjūklas perrėžė įtemptus jaunosios moters 
nervus. - Žinoma, aš norėjau įgyti Beltramio palikimą, 
ir jis teisėtai priklauso man, nes tu - niekas. Tačiau 

norėjau turėti ir tave, kad išmokyčiau gyventi pagal savo 
taisykles. Kad tu paklustum kiekvienam mano norui, 
kiekvienam kaprizui.. Koks puikus būtų buvęs tavo 
gyvenimas, tu būtum pririšta prie mano lovos dieną 
naktį kaip šuo... Tu niekuomet nematei mano šunų)?.. 
Gaila... Jie stiprūs ir gražūs ir laižo man rankas, prašo, 
kad juos glostyčiau. Tu būtum gyvenusi su jais, valgytum 
su jais.. Aš net užsakiau gražų odinį pasidabruotą 
antkaklį tavo puikiajam kaklu. Ak, kokie mes visi 
būtume laimingi! Aš jau įsivaizdavau, kaip tu nuoga 
miegi mano kambaryje ant kilimo greta Molocho, mano 
mylimo šuns, kuris pribėga prie manęs, kai tik pliaukšteliu 
rimbu... Matai štai šį rimbą?.. - Jis išsitraukė iš po savo 
juodo apsiausto, nerūpestingai užsimesto ant pečių, ilgą 
odinį bizūną ir pliaukštelėjo juo. - Bet dar ne vėlu, 
žinai? Iš pradžių savaip tapsiu tavo vyru, čia, bordelyje... 
o paskui pažiūrėsim, kaip įgyvendinti mano nuostabiąją 
svajonę... Eikš pas mane, mano gerute, eikš pas savo 
šeimininką! 

Jis išprotėjo, tai nekėlė jokių abejonių. Jo akys 
išsprogo, seilės bėgo iš pražiotos burnos. Pjetras buvo 
baisus, tikras velnias... 

- Niekada! - suriko įsiutusi Fjora. - Aš tau draudžiu 
artintis prie manęs! 

- Tu man draudi? Draudi savo šeimininkui? Tu dar 
pasigailėsi... Pas mane! Prie kojos ir ant kelių! 

Įsikišo Pipa, išsigandusi, kad viskas taip pakrypo: 

- Būkite kantresnis, sinjore! Rimbą panaudosi vėliau, 
kai ji bent kiek pripras prie tavęs, - pasakė ji kuo 
ramesniu balsu. - Pagalvok: priešais tave - jauna, nekalta 
mergina, kuri dar neįsivaizduoja ryšio su tavimi 
džiaugsmų... Pirmiausia paimk ją! Esu įsitikinusi, kad 
paskui ji taps švelni ir paklusni!.. 

Klaidžiojantis Pjetro žvilgsnis sustingo. Jis du tris 
kartus giliai įkvėpė ir numetė rimbą. 

- Tu teisi. Iš pradžių - vestuvės! Vesk ją pas mane! 

Pipos nereikėjo dukart prašyti. Kad ir kaip įnirtingai 
Fjora priešinosi, ji ištempė ją iš slėptuvės ir privertė 
atsigulti ant lovos. Jaunoji moteris tučtuojau susirietė į 
kamuoliuką. Jos širdis taip daužėsi, kad atrodė, tuoj 
iššoks, nes Pjetras, tūžmingai klykdamas, vėl nustvėrė 
savo rimbą ir supliekė jai per pečius ir nugarą. Jis 
norėjo dar kirsti, tačiau Virago, suprasdama, kad jis gali 
užmušti tokią vertingą jos belaisvę, sulaikė jo ranką: 

- Aš jau sakiau, sinjore: būk kantresnis! Be reikalo 
jai sušėrei, išsitepsi krauju. Aš ją laikysiu! 

- Gerai, laikyk ją! Ji gali mane subraižyti nagais! 

- Nebijok! Aš saugosiu! Pirmiausia nusirenk! - Ir 
visai tyliai sušnabždėjo Fjorai į ausį: - Dėl Dievo meilės, 
nesipriešink! Jis gali užmušti tave! 

Tai, kad Pipa tokioje vietoje ir tokiu momentu 
prisiminė Dievą, rodė didžiulį jos nerimą, tačiau anaiptol! 
nesutrukdė nuramdyti nelaimingąją ir paguldyti ją ant 
lovos, stipriai prispaudus pečius ir rankas. 

Pjetras nusivilko savo apsiaustą ir nušveitė į kampą. 

- Aš nenusirenginėju, kai merginoms atimu nekaltybę. 
Mano kostiumas joms atrodo malonesnis. Jis jas jaudina! 

Viršutinė kostiumo dalis, aptempusi jo liemenį nuo 
kaklo iki liemens, buvo pilna smulkių aštrių metalinių 
plokštelių, kurios negalėjo rimtai sužeisti, bet iki kraujo 
braižė jo draugužių odą. 

- Velniai griebtų! - sušuko sukrėsta Pipa. Nors ji ir 
žinojo, kad Jeronimos sūnus ne visai normalus, o savo 
įstaigoje ir anksčiau buvo sutikusi žiaurių vyrų, tačiau 
šis pranoko visus. 

Pamatęs, kad jis artinasi, Fjora užsimerkė ir stipriai 
suspaudė kojas, bet tas baidyklė smarkiai trenkęs keliu, 
praskėtė jas ir šiurkščiai įėjo į ją... bet tučtuojau pašoko, 
subraižęs jaunosios moters krūtis bei pilvą ir privertęs 
ją sudejuoti. 

- Ji nėra nekalta! - suriaumojo jis. 

- Nėra nekalta? - pakartojo Pipa. - Sinjore, tu klysti, 
tu turbūt buvai per daug šiurkštus! 

- Aš neišprotėjau, Pipa, ir galiu suprasti, skaisti 
mergina ji ar ne! Ja jau naudojosi... bet tu man pasakysi 
kas! Girdi, šlykšti prostitute? Nors tavo manieros - kaip 
kilmingos damos, bet verta tu ne daugiau kaip mergšė 
iš smuklės! Tu man prabilsi! 

Jis vėl puolė ją, stvėrė už kaklo ir ėmė smaugti. 
Pipa suriko: 

- Nori, kad ji tau pasakytų, bet juk tu ją pasmaugsi! 
Paleisk ją... Sakau tau, paleisk! 

Ji jau sugriebė pabaisą už rūbų, bet staiga nežinia 
iš kur atsirado vyriškis, vilkintis skarmalais, dėl ko atrodė 
panašus į šikšnosparnį, tokį didelį ir juodą, kad Pipa 
palaikė jį pačiu velniu. Ji vos spėjo pastebėti žybtelint 
trumpą špagą, kuria jis dukart smeigė į Pjetro nugarą... 

Kuprius riktelėjo ir susmuko. Jo rankos ant jau 
dūstančios Fjoros kaklo atsileido. Pipa, klūpėjusi kitoje 
lovos pusėje, lėtai atsistojo. Ji lyg beprotė žiūrėjo tai 
į nejudantį kūną, tai į skarmaluotą vyrą, kuris be didelių 
pastangų, suėmęs numirėlį už liemenės apykaklės, nukėlė 
nuo Fjoros, ant kurios visu svoriu buvo sudribęs, ir su 
pasidygėjimu numetė ant grindų kaip kokį nelabąjį. 
Jaunosios moters kūnas, pilnas kraujuojančių įdrėskimų, 
nejudėjo. Nosies sparneliai buvo prisispaudę, Fjora sunkiai 
alsavo... 

- Puikus darbas! - ištarė Pipa, su siaubu žiūrėdama 
į besiplečiančią kraujo dėmę ant Pjetro nugaros. - Bet 
kas tu esi? 

- Tas, kuris tave pakartų arba sudegintų, jei šis 
baidyklė tavo namuose būtų nužudęs madoną Beltrami. 
Nusikaltimas jau tai, kad tu kaip belaisvę laikei moterį, 
jėga išvestą iš vienuolyno, - ramiai atsakė Demetrijas, 
atsargiai čiupinėdamas Fjoros kaklą, kad įsitikintų, jog 
slanksteliai nepažeisti. - Tu - jo bendrininkė, tu laikei 
jos rankas, kai jis ją smaugė. 

- Aš nebūčiau leidusi pasmaugti jos! Prisiekiu... 

- Neprisiekinėk, Pipa. Veltui gaišti laiką. Geriau padėk 
jai, jos būklė sunki! 

Gydytojas graikas iš savo skarmalų išsitraukė mažą 
buteliuką ir, priglaudęs jį prie išbalusių Fjoros lūpų, 
įlašino į burną keletą lašų. Po keleto akimirkų visas 
kūnas suvirpėjo. Pagaliau Fjora atsimerkė ir neapsakomai 
nustebusi pažvelgė į barzcotą veidą, pasilenkusį prie jos. 
Ji laiku susilaikė nešūktelėjusi, nes Demetrijas greitai 
priglaudė prie lūpų pirštą: 

- Tau geriau? 

- Taip... - iškvėpė ji. - Taip... ačiū! 

Pipa lakstė aplinkui, nuvilko suplėšytos  muslino 
pelerinos liekanas, nuplovė ją visą vandeniu, su apelsinų 
sultimis, paskui iš mažo buteliuko paėmė truputį tepalo 
ir patepė įdrėskimus, žodžiais ramindama auką ir kartu 
neužmiršdama akies krašteliu stebėti keistą atvykėlį: 

- Taip, mano balandėle! Viskas praeis! Pamiegosi 
naktelę, ir viskas praeis! 

- Sutinku, reikia naktelę pamiegoti - pasakė 
Demetrijas, - tik ne čia! Aprenk ją kuo nors! Aš ją 
išsivedu. 

Pipa akimirksiu atgijo. Ji pašoko, atsistojo priešais 
graiką, sugniaužė  kumščius, įsirėmė jais į klubus, 
grėsmingai demonstruodama raumenis. 

- Tu nieko neišsivesi! Jau ir taip man pakenkei, 
nužudei gerą klientą! Bet ją aš pasiliksiu! Supratai! Kas 
tu galų gale esi? Paprastas elgeta! O aš surasiu porą 
tvirtų vyrukų, kurie man padės. Jau nekalbu apie tai, 
kad galiu pakviesti gvardiečius. Ir jiems pasakysiu, kad 
nužudei kilnų žmogų, ir už tai tave pakars! Ir tikrai... 
kodėl gi man dabar jų nepakvietus? 

Ji jau norėjo surikti, bet tuo momentu Demetrijas 
ištiesė į priekį ranką, išskėtė pirštus ir prikišo juos prie 
moters akių, 0 ji sustingo vietoje, žagtelėjo ir išsižiojo. 
Nekeisdamas padėties, graikas priėjo žingsnį arčiau, o 

Pipa pasitraukė žingsnį atgal, ir taip jie ėjo, kol ji 
nugara atsirėmė į sieną, tiesi kaip pagalys. Juodos 
Demetrijo akys, įsmeigtos į ją, degė kaip dvi žvakės. 

- Tu nieko nekviesi, Pipa, - ramiai pasakė jis 
nenukreipdamas nuo jos akių. - Tu paklusi man... Ar 
girdi mane? 

- Taip... Taip, girdžiu tave! Kalbėk! Aš paklūstu tau! 

Jos balsas pasidarė visai kitoks, gūdus... 

- Tuomet klausyk: tu aprengsi šią jauną moterį ir 
palydėsi mus iki durų. Paskui, kai tavo namai ištuštės, 
pašauksi savo brolį ir judu nunešite kūną ant upės 
kranto. Ten pririšite kuo didžiausią akmenį ir įmesite 
kūną į vandenį. Paskui grįšite. Tik tada tu atsibusi, bet 
užmirši viską, kas čia įvyko. O tavo belaisvė pabėgo, 
kai Čia įėjusi girtų žmonių kompanija sukėlė muštynes... 

Atrodė, visa jo jėga buvo žvilgsnyje ir rankose, 
kuriomis tarsi prikalė Pipą prie sienos. Jis aiškiai tarė 
kiekvieną skiemenį, kad jie įstrigtų galvoje. Jos akys 
tebebuvo plačiai atmerktos, bet ji pati nejudėjo. Ji buvo 
panaši į statulą, kurią Fjora su nuostaba apžiūrinėjo. 
"Minutėlę patylėjęs, Demetrijus paklausė: 

- Tu supratai mano įsakymą? 

- Taip. 

- Tu jį įvykdysi? Nieko neužmirši? 

- Nieko neužmiršiu... 

- Tuomet eik, vykdyk! - pridūrė jis garsiai ir lėtai 
nuleido ranką. 

Pipa susvyravo, tarsi netekusi atramos, ir ėmė 
vaikščioti, bet jos judesiai buvo keisti kaip prisukamos 
lėlės. Ji aprengė Fjorą, nedrįstančią nė krustelėti, padavė 
jai rūbus, kuriuos ši vilkėjo, kai čia pateko: marškinius, 
baltą naują suknelę, pintų virvių sandalus. Demetrijus 
pakėlė nuo grindų numestą Pjetro apsiaustą ir užmetė 
jį jaunajai moteriai ant pečių, uždengdamas ją visą, 
paskui ištiesė jai ranką. 

- Eime! - pasakė jis. - Ir nieko nekalbėk! Ji palydės 
mus iki durų, kaip jai įsakiau... 

Pipa ramiai, tarsi būtų viena, uždegė kandeliabro 
žvakę ir pasuko prie durų. Tačiau Fjora nepakluso ją 
vedančiai rankai: 

- O Chatun? Aš negaliu išeiti be jos! 

- Totorė, tavo ištikima tarnaitė? Kur ji? 

Fjora mostelėjo ranka: 


- Nežinau. Kažkur čia, name... su vyriškiu... Pipa 
sakė, kad atiduos ją tam, kuris sugebės ją įvertinti... 
Reikia surasti ją! 

Demetrijas suraukė antakius: 


- Šiąnakt neįmanoma. Namas didelis, ir mes 
nepajėgsime jo viso apieškoti. Be to, aš negaliu užmigdyti 
pulko žmonių, kaip padariau šiai moteriai. Teks eiti be 
jos. 

- Ne! - sušuko Fjora. - Aš negaliu palikti jos čia. 
Dievas žino, kas gali jai atsitikti, jei paliksime su tais 
demonais! 

- Nemanau, kad pajėgtum ją apginti. Tačiau 
nusiramink, jai nieko negresia: Pipa per daug gerai žino 
gražios merginos vertę. O rytoj aš nusiųsiu ieškoti jos. 
Virago negali ilgai priešintis tokiam argumentui kaip 
auksas, ir ji gaus jo. O dabar einam, reikia greičiau 
pasišalinti! 

Pipa laukė jų prie slenksčio kaip pavyzdinga tarnaitė. 
Kai Demetrijas su Fjora prisiartino prie jos, ji nuėjo 
pirmyn iškėlusi žvakę, kad apšviestų kelią.  Tamsiu 
koridoriumi jie išėjo į vidinį kiemą. Į tą patį, kurį Fjora 
matė pro prausyklos langą. Kai jie lenkė laiptus, pasigirdo 
linksmas klegesys ir juokas, bet taip arti, jog bėglę 
pagavo baimė, kad atsidarys durys ir kas nors išeis iš 
ten, kur vyko tikra bakchanalija. 

- Nebijok, - sušnabždėjo Demetrijas. - Su ja mums 
niekas negresia. 

Paskutinio koridoriaus gale Pipa pravėrė - duris ir 
išleido savo palydovus, o paskui uždarė duris. Neslėpdama 
džiaugsmo, Fjora žiūrėjo į aukštą, žvaigždžių nusėtą 
mėlyną dangų. Ji giliai įkvėpė drėgno oro, atsiduodančio 
žuvimi, aliejumi, sudegusiu medžiu, ir stipriai suspaudė 
Demetrijo ranką. 

- Kaip tau atsidėkoti... - prabilo ji, bet jis privertė 
ją nutilti. 

- Vėliau turėsime laiko pasikalbėti apie viską, o dabar 
mums reikia, kol praeis naktis, kažkur prisiglausti. Auštant, 
kai atsidarys miesto vartai, aš nuvesiu tave į savo namą 
Fjezolėje... 

- Kur mes dabar einame?.. 

- Pas vieną mano bičiulį, kuriam priklauso šie skarmalai 
ir... dar kai kas... 

Iš gatvelės jie išslinko labai atsargiai ir tik įsitikinę, 
kad sargybinių žingsniai tolsta, o ne artėja. Priešais juos 
stūksojo kažkas panašaus į griuvėsių krūvą, tačiau iš 
tikrųjų čia buvo nebaigti statyti didžiuliai rūmai. Pastatytas 
buvo tik pirmas aukštas ir dalis antro, bet sienos darė 
įspūdį dėl to, kad rūmų sienos buvo kraunamos iš 
beveik netašytų akmenų. Jie atrodė kaip senovinė 
tvirtovė.* 

Kvartalo gyventojai nesiartino prie rūmų, nes apie 
juos sklido blogos šnekos. Lukas Pitis, vienas turtingiausių 
Florencijos Žmonių, sumanė juos pastatyti ir projektą 
užsakė genialiam architektui Bruneleskiui, kuris supro- 
jektavo Pičių koplytėlę ir didžiulį skaisčiai raudoną Santa 
Marijos katedros kupolą. Pitis norėjo, kad rūmai būtų 
didžiausi ir turtingiausi mieste. Mirus Kozimui, Lorenso 
seneliui, Pitis sudarė sąmokslą su tuometiniu magistrato 
vadovu Soderinu, kad išplėštų valdžią iš silpnų jo sūnaus 
Pjero Podagriko rankų. Tačiau sąmokslas buvo atskleistas, 


* Po šimto metų Pičio rūmų statybą atnaujino ir tęsė hercogas 
Kozimas I Medičis. 

o Pitis, visko netekęs, turėjo palikti karštai mylimą 
miestą ir mirti tremtyje. Tačiau žmonių vaizduotės tokia 
paprasta pabaiga nepatenkino, ir jie pasakodavo, - 
suprantama, slaptai, - kad Luką Pitį nužudė Medičių 
žmonės, jo palaikai palaidoti po nebaigtų rūmų akmenimis. 
Kadangi legendos, kaip žinoma, ilgai gyvuoja, moterys 
visuomet žegnojosi, kai eidavo pro aukštas sienas su 
didžiulėmis arkomis, atidengiančiomis tuščias kvadratinių 
langų akis. Taip praslinko jau trisdešimt penkeri metai... 

Demetrijas vedė savo draugę tiesiai prie apleistų 
rūmų, apsimesdamas nepastebįs, kaip ji bijo. 

- Mergina, susipažinusi su graikų kultūra, neturi jausti 
kvailos baimės! - drąsino jis ją. 

Jie apėjo rūmus, pateko ten, kur ant kalvos turėjo 
būti sodas, ir tada įėjo į durų kiaurymę. Tamsoje 
Demetrijas pastebėjo siaurą šviesos ruoželį, besiskverbiantį 
pro lentas, ir pasibeldė, kaip buvo sutarta. Pasigirdo 
šiurkštus balsas: 

- Kas ten? 

- Prašantieji! 

Tai, kas atstojo duris, atsidarė, ir jie įėjo į kambarį, 
turėjusį būti tarnybine rūmų patalpa. Šviesą skleidė 
nedidelis ugniakuras, įrengtas tiesiai ant plūktinės aslos. 
Atvykėlius sutiko žemas sausas žmogus pergamento 
spalvos veidu, žilais ilgais plaukais ir reta barzdele. Jis 
greitai dirstelėjo į savo svečius, tučtuojau grįžo prie 
ugnies ir kažką pamaišė moliniame puode: 

- Atrodo, tau pavyko? 

- Taip, dėkui tau, Bernardinai. Ir kaip tik laiku. 
Turėjau nužudyti Pjetrą Pacį. Tai jis liepė pagrobti Fjorą 
ir tuo metu, kai įėjau, smaugė ją. O dabar Pipa ir jos 
brolis tikriausiai jau riša prie jo kūno akmenį, kad 
įmestų į Arną. 

- Viena piktžole mažiau! - pritariamai šūktelėjo 
senukas. - O tu, mergaite, sveika atvykusi! Esi pas 

bičiulius... Beje, tu mane pažįsti, nes dažnam duodavai 
išmaldą. 

Ji tikrai prisiminė šį senuką, kuris visuomet prašydavo 
išmaldos prie katedros, ir dainuodavo graudžią senovinę 
dainą. 

- Aš tau dėkoju, - pasakė Fjora, - tačiau... maniau, 
jog esi aklas ir kurčias. 

Jis tyliai sukikeno ir išdidžiai paaiškino, jog reikia 
labai didelės patirties, idant išmoktum taip užversti akis 
aukštyn, kad matytųsi tik baltymai, o būti kurčiam visai 
nesunku. 

- O dabar tu gali pamiegoti, tai tau būtina. Štai 
mano patalas, - pridūrė jis rodydamas skarmalų krūvą, 
jo būste atstojančią baldus. - Kai gaidys sugiedos, aš 
tave pažadinsiu... 

- Priimdamas mane į savo namus, tu rizikuoji gyvybe. 
Manau, žinai tai? 

- Aš rizikuoju mažiau, negu tau atrodo, mergaite. 
Nekreipk dėmesio į skurdžią mano gyvenimo buitį - juk 
aš turiu tokią valdžią kurios pavydėtų daugelis 
kunigaikščių. Elgetų brolijoje, gausiausioje prie Viduržemio 
jūros ir už jos ribų, kits kitą pažįsta iš vienintelio 
žodžio: Prašantieji! Aš vadovauju Florencijos elgetoms: 
tikriems invalidams ar apsimetėliams, kišenvagiams, visokio 
plauko elgetoms. Jie sudaro visą armiją, kuri smogia 
dažniausiai tamsoje, bet dėl to jie ne mažiau baisūs. 
Kai bręsta maištas, mes visada pačiame centre. Tačiau, 
matai, aš galiu gyventi taip, kaip man patinka, tik tave 
atlydėjusio Žmogaus dėka, nes mane išgelbėjo jo Žinios. 
O Bernardinas visuomet moka savo skolas!.. O dabar 
miegok ir nieko negirdėk, nes mudviem su graiku reikia 
pasišnekėti... 

Išsitiesusi ant dvokiančių skudurų krūvos kaip ant 
minkščiausių pūkų, užmiršusi savo žaizdas, Fjora išsyk 
kietai užmigo. Susėdę už poros žingsnių nuo jos abipus 
ugniakuro, panašūs į du keistus nakties paukščius, graikas 

gydytojas ir elgetų karalius iki pirmųjų saulės spindulių 
pusbalsiu aptarinėjo savo reikalus. Kai užgiedojo gaidžiai, 
Demetrijas iš po savo skarmalų išsitraukė saują florinų 
ir ištiesė juos bičiuliu. Paskui jis atsistojo, pasirąžė ir 
paklausė: 

- Manai, pasiseks? 

Šis gūžtelėjo pečiais, perdėjo auksines monetas iš 
vienos rankos į kitą grožėdamasis jomis: 

- Mums tai - vaikų žaidimas. Po dviejų valandų 
gandas, kad mergina ne pabėgo iš vienuolyno, bet ją 
pagrobė, greitai kaip vėjas pasklis visose aikštėse ir 
turgavietėse. 

- Tu esi įsitikinęs, kad nei tu, nei tavo broliai 
nepakliūsite į bardželo rankas? 

- Vėjo negalima suimti. Niekas nežino, kur jis atsiranda 
ir kodėl, bet jis praskrieja, Oo mes pasistengsime, kad 
jis negreit nurimtų. Nesibaimink! Mes apsukrūs, ir 
kūmutės galės iki soties prisiplepėti. 

Demetrijas palingavo galva, nusišypsojo ir nuėjo žadinti 
Fjoros. Po valandos jie perėjo miestą paskui vežimus, 
prikrautus daržovių bei paukščių ir važiuojančius į turgų. 
Niekas nekreipė į juos dėmesio, net apsaugos kareiviai 
nežvilgtelėjo. Jie perėjo vartus į Fjezolę, paskui nuėjo 
palei puikaus Badžio sodo, kadaise užveisto Kozimo 
Medičio, sienas. 

Gaivus, tyras ir vaiskus ryto oras žadėjo gražią, saulėtą 
dieną. Nors baimė paleido Fjorą, širdyje jai buvo slogu. 
Ji tipeno paskui Demetriją dulkėtu keliu, kuriuo tiek 
kartų jojo arba arkliu, arba mulu, linksmai žvangant jų 
varpeliams. Ten, viršuje, - jos namas, ji net mato jo 
stogą tarp laurų, - ten Filipas padovanojo jai keletą 
nuostabių laimės valandų. Ji mirkčiojo saulėje kaip 
naktinis paukštis, staiga patekęs į ryškią šviesą. Viskas 
aplink pasikeitė, viskas įgijo kitas spalvas, ir Fjora tapo 
svetima šioje puikioje šalyje, kurią mylėjo visa esybe, 

visa švelnia širdimi ir kuri nebepripažino jos, pavertė 
ją elgeta. 

Demetrijas, slapta žvilgčiojęs į Fjorą ir pastebėjęs, 
kad ji vos nepargriuvo lietaus išgraužtoje duobėje, paėmė 
ją už parankės ir nebepaleido. 

- Įkalnė stati ir tavo kelias, Fjora Beltrami, atrodo 
tau vargingas, nes tu iš aukštai nupuolei ir tavo žaizdos 
dar tebekraujuoja, tačiau žinok, kad tas, kuris nori 
pasiekti kalno viršūnę, turi užkopti jo šlaitais. 

- Manai, man dar yra viršūnių? Aš pavargau, 
Demetrijau... 

- Aš jau sakiau, tavo žaizdos tebekraujuoja, bet randai 
odą daro stipresnę. Aš tave išgydysiu, ir tu išvysi naujus 
horizontus. Ir tu suprasi, kad... nori mylėti ir būti 
mylima. 

- Niekuomet! Aš niekada nebepamilsiu! Mano širdyje 
per daug kartėlio, kad vėl galėtų gimti meilė. Dabar 
svajoju tik apie tai, kaip atkeršyti už savo motiną, savo 
tėvą ir už save. Tu tik pagalvok: juk iš manęs viskas 
atimta, mano namai išdraskyti, ir gal net nužudyta mano 
brangioji Leonarda, kurios nedrįsau prisiminti tuose 
namuose, iš kurių mane išvadavai... 

- Galiu tau garantuoti, kad kai buvo užgrobti Beltramio 
rūmai, nieko nenužudė. Tarnus, kurie patys neišbėgiojo, 
išvaikė. Elgeta Bernardinas viską sužinojo. Tavo Leonarda 
rado prieglobstį. 

- Kur? Jai turėjo būti uždarytos visos durys, net 
Kolombos, mano draugės Kjaros Albici guvernantės. 
Nebent... ji būtų išvažiavusi pas savo dukterėčią Zanetą, 
kuri ištekėjo už Mudželo fermerio? Ak! Jei aš tai 
žinočiau! 

- Nesijaudink, aš ją surasiu! O dėl keršto, tai visai 
suprantama, kad tu galvoji apie jį. 

- Aš galvoju tik apie kerštą! Bet aš nieko nebeturiu, 
kad galėčiau atkeršyti, tik dvi savo rankas, - pridūrė ji 
liūdnai ir ištiesė savo delnus su plonais pirštais ir 

nulūžinėjusiais nagais - jie atrodė per daug trapūs tokiai 
sunkiai užduočiai. 

- Tu gali pasikliauti manimi! Drauge rasime tau 
reikiamą ginklą. Žinau, kad kelias ilgas ir jame bus 
nemaža netikėtumų. Aš turiu tau daug ką papasakoti... 

Fjora smalsiai pažvelgė į savo bendrakeleivį. 

- Tu keistas Žmogus, ir aš ne pirmą kartą su tavimi 
susitinku. Aš neužmiršau, ką man išpranašavai per pokylį 
Medičių rūmuose... 

- Tikiuosi, neužmiršai ir mano pažado padėti tau, 
kai reikės?.. 

- Neužmiršau... Bet tuo netikėjau. Atleisk, juk išgelbėjai 
mane nuo dar baisesnio negu mirtis likimo, ir aš niekada 
neįstengsiu tau deramai atsidėkoti. Tačiau turiu prisipa- 
žinti, kad mane šiek tiek gąsdini. Iš kur tokia tavo 
galia? Vakar vienu mostu tu pavertei Virago klusnia 
tarnaite... 

- Ššš! Apie tai pasikalbėsime truputį vėliau. Niekuomet 
nežinai, kur vėjas gali nunešti tavo žodžius... Tik viena 
prisimink: Žmogaus protą lengva valdyti, kai jis apimtas 
jausmų... 

Toliau jie ėjo tylėdami. Demetrijas iš kelio pasuko 
į taką, vingiuojantį tarp vynuogynų ir alyvmedžių giraičių. 
Saulė kilo vis aukščiau, ji pavasariškai šildė kalvas, kur 
tai šen, tai ten augo aukšti tamsūs kiparisai. Ant 
sidabrinės alyvmedžio šakos nutūpęs strazdas čiulbėjo 
savo giesmę. Fjora stabtelėjo paklausyti jo ir atsipūsti. 
Prakaito lašeliai žvilgėjo ant jos kaktos ir viršutinės 
lūpos, kojas, apautas dulkinais virviniais sandalais, 
skaudėjo. 

- Kodėl mes ėjome čia? - paklausė ji. - Argi tas 
kelias ne ilgesnis? 

- Priešingai, jis trumpesnis tiems, kurie eina pas 
mane. Ir paskui... taip mes aplenkiame namą, kuris tau 
ypač brangus! Ar ne ten tu tapai Karolio Drąsiojo 
pasiuntinio grafo de Selonžė žmona? 

Šių žodžių sukrėsta Fjora pakėlė išgąstingą žvilgsnį į 
savo keistąjį palydovą ir vos susilaikė nepersižegnojusi. 

- Turbūt esi pats velnias, jei ir tai žinai, - ištarė 
ji. 

Graikas tik nusijuokė. 

- Ne, - atsakė jis ramiai. - Tiesiog aš visuomet žinau 
tai, kas man reikalinga. O dabar eikime toliau! Mudviem 
reikia persirengti, pailsėti ir... išgerti po taurę šalto vyno! 


Devintas skyrius 
Bizantijos gydytojas 


Graiko namas buvo netoli Fjezolės miestelio, į jį 
vedė kelias, kurio abiejose pusėse kaip žalia siena 
stūksojo aukšti kiparisai. Pastatytas prieš du šimtmečius, 
gvelfų ir gibelinų brolžudiškų karų laikais, namas iš 
pradžių buvo nedidelė tvirtovė, kadaise gynusi antikinio 
etruskų miesto prieigas. Aukštas raudonas dantytas namo 
sienas viršuje dabar dengė stogas su plokščiais šlaitais. 
Dėl keturkampio bokšto, dabar taip pat uždengto stogu, 
pastatas atrodė karingai, užtat jį supusiam sodui negalėjo 
prilygti joks labiausiai prižiūrimas miesto sodas. Jo dėka 
senos sienos neatrodė taip niūriai, į jas buvo maloniau 
žiūrėti. 

Po aukštomis pinijomis iš žemės tryško šaltinis, šaltas 
jo vanduo bėgo į didelį kvadratinį baseiną, aplink kurį 
vešėjo laurai, žydėjo eršėktrožių krūmai, aukšti mėlyni 
ir juodi irisai,  lavandos, didelės baltos aguonos, 
granatmedžiai raudonais žiedais, citrinų krūmai ir 
apelsinmedžiai dideliuose raudono molio vazonuose, 
plačiose lysvėse buvo prisodinta vaistinių augalų, galinčių 
praversti gydytojui. Sode augo ir vaismedžių: vyšnių, 
slyvų, kriaušių, o už kalvos iki fermos driekėsi daržas. 
Už namo sena susmegusi siena sudarė terasą, kurioje 

augo vynuogės. Taip atrodė nedidelė Demetrijo sodyba, 
įsigyta per Lorenso kilniaširdiškumą. 

- Kaip jo asmeninis gydytojas, aš turiu kambarį Largos 
rūmuose, taip pat visuose jo dvaruose, tačiau jis žino, 
kad man patinka gyventi atskirai, todėl atidavė šį namą. 
Jis nėra toks didelis ir gražus, kad keltų pavydą, bet 
aš čia gerai jaučiuosi, man čia ramu dirbti, juo labiau 
kad dauguma vietos gyventojų, laikydami žiniuoniu, vengia 
manęs. Tiesa, sodo gale yra kelias, vedantis į 
Fonteliučentę... 

Fjorai nereikėjo nieko aiškinti, nes, kaip ir visi 
aplinkiniai gyventojai, žinojo, jog Fonteliučentės grotose 
yra įsikūrusi žiniuonių draugija. Beltramis niekuomet 
neleido savo dukteriai eiti pasivaikščioti ta pavojinga 
kryptimi. Todėl Demetrijo namas jai buvo nežinomas, 
nors ir stovėjo netoli Beltramio vilos. 

Sunkiais dideliais surūdijusiais vinimis apkaltas namo 
duris atvykėliams atidarė tarnas. Jis buvo toks žemas ir 
pečiuitas, kaip Demetrijas aukštas ir liesas. Kvadratinis 
veidas su suplota nosimi atrodė drąsus. Storu kaklu, 
tvirtų pečių, jis buvo daug jaunesnis už savo šeimininką, 
gal kokių trisdešimt penkerių metų. Jo plaukai buvo 
juodi, šiurkštūs ir tiesūs. Matėsi, kad jis labai džiaugiasi 
ir jaučia palengvėjimą. 


- Maniau, jau nebegrįši, šeimininke! - pasakė jis. - 
Šviesusis sinjoras Medičis du kartus ieškojo jūsų... 
- Ką atsakei? 


- Kaip liepei: kad išvykai į Pratą priglausti prie 
šventų relikvijų gydomąjį tepalą, pagamintą donai 
Lukrecijai, jo šviesybės motinai, kuriai skauda strėnas... 

- O antrą kartą? 

- Kad dar negrįžai... 

- Puiku, - pratarė Demetrijas šyptelėjęs. - Fjora, - 
kreipėsi jis į merginą ir uždėjo ranką ant savo tarno 
peties, - tai Estebanas. Jis iš Ispanijos, iš Toledo. Prieš 
keletą metų sutikau jį ten. Jis ir mano pagalbininkas, 

ir durininkas, ir sodininkas, mano įsakymų vykdytojas, o 
kartais - mano akys ir ausys... Tu jo nepažįsti, bet jis 
tave gerai pažįsta. Tai jis vieną žiemos naktį pamatė, 
kaip keletas žmonių įėjo į kaimyninį vienuolyną ir iš 
ten išėjo... bet kita tvarka. Kartu su Samija, verge 
egiptiete, kurią man paskolino Medičių rūmuose ir kuri, 
laimė, yra nebylė, jie - vieninteliai šių namų tarnai. 

Estebanas nusilenkė ir suplojo delnais. Pasirodė aukšta 
tamsiaodė mergina, vilkinti mėlyna tunika, ant klubų 
sujuosta ryškiai raudonu šaliku, ir taip pat nusilenkė. 

- Štai dona Fjora, - pasakė graikas. - Tu turi tarnauti 
jai ne mažiau uoliai kaip ir man. Ji griūna iš nuovargio, 
jai reikia išsimaudyti ir ji nori valgyti Tu žinai, ką 
daryti. Sudeginsi jos vilkimus rūbus, o žaizdas ant jos 
kūno gydysi, kaip tave mokiau. O tau, Fjora, reikia 
pailsėti ir viską užmiršti. Miegok kiek norėsi. Geresnio 
vaisto nėra. 

Dar kartą nusilenkusi, Samija paėmė jaunąją moterį 
už rankos. Jos perėjo priimamąjį - didelį kambarį kalkėmis 
išdažytomis sienomis, kurį puošė tik pusapvalių lubų 
raudonų ir mėlynų skliautų susikirtimai. Grindys buvo 
išklotos mažomis plytelėmis, palei sieną stovėjo sodininko 
instrumentai, 0 ant pačių sienų buvo sukabinti balnai, 
pakinktai, vadelės... Kitame kambario, matyt, každada 
buvusio sargybine, kampe buvo durys į mažą kiemelį, 
o iš ten jos įėjo į gyvenamąją namo dalį. Samija nuvedė 
Fjorą į didelę virtuvę, kvepiančią puode virš ugnies 
troškinama mėsa; be to, kvapą skleidė palubėje sukabinėti 
svogūnų, pipirų, kmynų, laurų, mairūnų ir rozmarinų 
ryšulėliai. 

Kalbėtis buvo neįmanoma, ir Fjora leido tarnaitei 
daryti viską, ką, šios manymu, reikėjo. Samija nuvilko 
jos rūbus ir numetė į kampą, kad vėliau sudegintų, 
pasodino Fjorą į didelį dubenį, gerai nuprausė ją, greitai 
nušluostė ir padavė plonos drobės marškinius bei 
aksomines šlepetes, Fjorai per dideles, bet patogias. 

Paskui įtaisė ją prie stalo ir padavė didelį dubenį 
avienos, troškintos su žolelėmis, atpjovė gabalą sūrio, o 
desertui atnešė migdolų pyrago. Prie visų patiekalų buvo 
pasiūlyta gero kjančio, kuris parausvino  išbalusius 
išgelbėtos jaunosios moters skruostus. 

Fjora tiesiog prarijo puikius pietus ir tada kūne 
pajuto dar didesnį nuovargį, o galvoje sunkumą. Ji mielai 
leidosi nuvedama į kambarį antrame aukšte ir ten 
atkreipė dėmesį tik į vieną dalyką: jos laukė balti patalai, 
atlenkta antklodė. Laiminga ji atsigulė ant lavandomis 
kvepiančios paklodės ir užmigo vos padėjusi galvą ant 
pagalvės. 

Samija truputį pabuvo kambaryje, įsitikino, kad Fjora 
užmigo, užtraukė lovos užuolaidas, paliko kambarį ir 
nuėjo į virtuvę, kur Demetrijas ir Estebanas jau sėdėjo 
už stalo. Graikas buvo jau nusiprausęs sodo šaltinyje ir 
vietoje skarmalų apsivilkęs mėgstamą juodo aksomo 
kostiumą. 

Estebanas storai raikė apvalų duonos kepaliuką. 
Demetrijas įsipylė pilną stiklinę vyno ir gardžiuodamasis 
išgėrė jį kaip Žmogus, seniai nieko panašaus neragavęs. 

- Mūsų bičiuliai elgetos labai svetingi, bet jų kasdienis 
maistas nėra toks puikus. Gera grįžti namo... 

Jis su apetitu puolė valgyti vergės paduotą troškinį, 
išgėrė dar vieną stiklinę vyno, paskui pasisuko į Estebaną: 

- Ar padarei, ką liepiau? 

- Taip, šeimininke... Tą dieną, kai abi moteris nuvedė 
į Santa Liučijos vienuolyną, aš priėjau prie žmogaus, 
kurį man parodei... 

- Marino Bečio, to, kuris sulaužė duotą priesaiką ir 
papasakojo donai Paci apie Beltramio nuotykį Burgun- 
dijoje? 

- Būk ramus, aš neapsirikau. Priėjau prie jo. Visi 
aplink vienu metu šnekėjo, 0 jis atrodė sutrikęs. Aš 
suvaidinau komediją. Pasakiau, kad vertinu jo, kaip 
Florencijos piliečio poelgį, nes jis atliko savo pareigą ir 

net savo kaip krikščionio pareigą, - demaskavo velionį 
Beltramį, nors dėl to ir patyrė nuostolių, neteko ūkvedžio 
pareigų, už kurias gaudavo nemažą atlyginimą... Atrodo, 
mano žodžiai pataisė jo nuotaiką, juo labiau kad kiti 
stengėsi greičiau pasišalinti. Mudu išėjome drauge... 

Estebanas minutėlę nutraukė pasakojimą, kad gurkš- 
telėtų vyno. 

- O paskui? - paklausė Demetrijas. 

- Mudu nuėjome į smuklę ant upės kranto, kur 
renkasi jūreiviai, ir aš užsakiau vyno. Jis godžiai išgėrė 
dvi stiklines vieną po kitos. Žinoma, tučtuojau užsakiau 
dar ir mėginau prašnekinti jį, bet jis atsakinėjo trumpai, 
o jo sustingusiame žvilgsnyje, įbestame virš mano peties, 
atsispindėjo baimė. Jis vėl ėmė gerti, bet jau lėčiau. 
Tuomet paprašiau atnešti duonos, kumpio, sūrio ir 
pasakiau, kad negerai gerti tuščiu skrandžiu. Jis sutiko. 
Mudu ėmėme valgyti. Aš išsitraukiau savo peilį, O jis 
- savo. Tai buvo maždaug tokios pat formos peilis kaip 
tas, kurį man davėi... 

- Žudiko peilis... 

- Taip, tik šio rankena buvo medinė, ne raginė. 
Mudu dar išgėrėme, ir aš apsimečiau girtu. 

- O jis? 

- Jis užsigrūdinęs ir gerai laikėsi, bet paskui pamažu 
ėmė silpti, ir aš nusprendžiau, kad atėjo laikas. Emiau 
mostaguoti rankomis, ir jo peilis nukrito nuo stalo. 
Pasilenkiau pakelti ir tuomet pakeičiau jį anuo peiliu. 
Jis ne išsyk tai pastebėjo. Ir staiga pamatė. Jis smarkiai 
išbalo, ir aš pamaniau, kad jo akys išlįs iš kaktos. Jis 
greitai pašoko ir stvėrė peilį, norėdamas man durti, bet 
aš buvau tam pasirengęs ir išsisukau. Tarp mudviejų 
stovėjęs stalas parvirto ir mudu atsidūrėme akis į akį, 
abu ginkluoti. Jis į mane žiūrėjo kaip beprotis, bet aš 
to tikėjausi. Nusijuokiau ir tariau: “Man sakė, kad vietos 
gyventojai labai bijo vaiduoklių. Kažkas man kužda, kad 
tu niekada nebemiegosi ramiai kaip seniau! Tavo 

nužudytas šeimininkas virs šmėkla, trokštančia keršto!“ 
Nemaniau, kad tie žodžiai taip jį paveiks. Jei kada nors 
esu matęs siaubą Žmogaus veide, tai ir buvo tas atvejis. 
Jis atšlijo, tarsi ta šmėkla jau stovėtų tarp mudviejų, 
paskui leidosi bėgti, lyg visų pragaro velnių persekiojamas. 

- O ką tu padarei? 

- Leidau jam pabėgti... ir sumokėjau už tai, ką 
sudaužėme, - filosofiškai baigė pasakoti Estebanas. - Aš 
lyg ketinau bėgti paskui jį ir nužudyti, bet plačioje 
gatvėje... 

- Gerai pasielgei. To niekšo gyvenimas priklauso tai, 
kuri miega viršuje... 

- Galbūt, bet ji dama, ir man sunku įsivaizduoti peilį 
jos rankose. Žinok, kad esu pasirengęs padaryti tai už 
ją. 

- Ji nesutiks, nes trokšta keršto. Aš sudariau jos 
horoskopą: šioje jaunoje ir gražioje moteryje, gimusioje 
meilei ir ramiai laimei, pagrįstai turtais ir vidinėmis jos 
dorybėmis, snaudžia negailestinga Nemezidė. Tik pagalvok, 
užteko trupučio daugiau kaip savaitės, kad ji per jos 
nekenčiančios moters godumą netektų visko, kas buvo 
brangu, - tėvo, turto... ir moters orumo bei garbės. Aš 
ją radau pas Pipą, viešnamio San Spirite savininkę, tuo 
metu, kai kuprius Pjetras Pacis, išprievartavęs ją smaugė. 
Aš nudūriau tą niekšą... Beje, dėl Pipos... Balnok savo 
žirgą ir jok išpirkti vergės totorės, vardu Chatun, nes 
ji priklauso donai Fjorai ir ten pateko, mėgindama 
išvaduoti savo šeimininkę. Pasiimk aukso! 

- Kam? Turiu špagą ir durklą. To pakanka prekybai... 

- Manau, auksas geriau. Virago gali būti stipresnė 
už tave! Ji pavojinga, turi galingų globėjų. Be to, ji 
dreba iš baimės nuo to momento, kai vienas iš Pacių 
buvo nužudytas jos namuose. Ji sukels savo žmones ir 
savo klientus prieš tave, ir tu gali neatsilaikyti prieš 
juos. Tik iš pradžių pabalnok man mano asilą. Lorensui 

Puikiajam jau nusibodo manęs laukti... Beje, tu žinai, 
kur jis? 

- Jis buvo Badže, bet paskui turėjo grįžti į rūmus 
ir priimti Anglijos karaliaus Eduardo pasiuntinį. 

Jei tik turėdavo laiko, Lorensas Medičis eidavo į 
savo sodą. Būdamas ir poetas, ir valstybės veikėjas, jis 
mėgo duoti pailsėti galvai ir akims gėrėdamasis vešlia 
žaluma, klausydamasis paukščių čiulbėjimo, jausdamas virš 
savo galvos begalinį mėlyną dangų. Tai buvo sodas 
aplink rūmus, esančius mieste, turintis ribotą erdvę, todėl 
sodininkai daugiausia augino mirtas, suteikdami joms 
šunų, elnių, dramblių formas. Buvo net galera su 
pakeltomis burėmis, ir visa tai - aplink šedevrą ant 
granito postamento - Donatelo Juditą. Po kolonada, 
vedančia į sodą, buvo trys romėnų sarkofagai, gerai 
restauruota antikinė satyro Marsijo statula ir puikusis 
Donatelo Dovydas. 

Atvykęs į rūmus, Demetrijas sustojo po ta kolonada, 
Marsijo šešėlyje. Tiesa, Lorensas Puikusis buvo ne vienas: 
jis stovėjo atsirėmęs į Juditos statulą, o prieš jį matėsi 
brolio Ignasijaus siluetas. Jų pokalbis nebuvo slaptas, 
nes vienuolio balsas skambėjo kaip trimitas Paskutiniojo 
teismo dieną, matyt, kad jį girdėtų kuo daugiau žmonių. 

- Ar žinai gandą, kurį šįryt nežinia kas paskleidė? 
- šaukė ispanas. - Mergina, pabėgusi iš Santa Liučijos 
vienuolyno, - o tai mane, pripažįstu, šiek tiek nustebino, 
- 1š tikrųjų buvo pagrobta. 

- Žinau. Dona Lukrecija, mano motina, šįryt grįžusi 
iš mišių man papasakojo tą gandą. Bet tu pats sakai, 
jog niekas nežino, kas jį paskleidė. Vadinasi, sunku juo 
patikėti. 

- Mūsų žmonės sako: nebūna dūmų be ugnies... 

- Ir mūsų Žmonės taip sako, bet tu ne vietinis ir 
nežinai, kad Florencijos gyventojų vaizduotė labai laki. 
Jiems patinka stebuklai, fantastiški dalykai, jie moka 
pasakoti senas istorijas ir kurti naujas... 

Liesas vienuolio kūnas po sutana įsitempė. 

- Man regis, tu nerimtai žiūri į tą reikalą? Ar 
nemanai, kad reikia suorganizuoti paiešką? 

- Aš jau įsakiau surasti Fjorą Beltrami, bet veltui. 
Vargšė mergaitė, matyt, paliko miestą... 

- Tu ją vadini vargše mergaite, o aš - burtininke! 
Tam velnio padarui tavo mieste ir galbūt net tavo 
rūmuose yra prijaučiama, dėl to jai pavyko išvengti 
Dievo, tai pat ir žmonių teismo. 

Lorensas Puikusis sužaibavo akimis. 

- Mano rūmuose? Tu non pasakyti kad aš ją 
pagrobiau ir slepiu čia? 

Lorenso balse nuskambėjęs pyktis privertė brolį Ignasijų 
nusileisti: | 

- Atleisk, jei ne taip pasakiau, mane skatina tik 
didelis troškimas tarnauti Viešpačiui. Aš ne apie tave 
kalbu. Tavo rūmuose pilna Žmonių, ir tu negali žinoti, 
ką veikia daugybė tavo draugų. Tarp jų galbūt yra 
tokių, kurių nederėtų turėti didžiam kunigaikščiui... 

- Aš ne kunigaikštis, o tik pirmasis iš šio miesto 
gyventojų. Mes gyvename respublikoje, broli Ignasijau! 
Vadinasi, aš turiu teisę rinktis draugus! 

- Nežaisk žodžiais: Gal tu ir ne kunigaikštis, bet 
tavo žmona - kunigaikštienė ir tavo sūnūs taps 
kunigaikščiais, todėl netinka, kad aukštos kilmės vaikai, 
kurių laukia didelė ateitis, būtų auklėjami nekrikščioniška 
dvasia. Juk paskyrei jiems mokytoju nekilmingą skurdžių; 
jis kalba graikiškai ir auklėja juos keldamas pavyzdžiu 
demonus, kurie senovėje vadinti dievais... 

- Ar mes negalėtume laikytis vieno siužeto? - griežtai 
pasakė Lorensas. - Apie ką tu norėjai pasikalbėti su 
manimi, vienuoli? Apie galimą pagrobimą nelaimingosios, 
kurią tu persekioji su man nesuprantamu įniršiu... ar 
apie mano vaikų auklėjimą? 

- Aš atėjau pasikalbėti su tavimi apie tavo miestą, 
- pakiliu tonu ištarė Ignasijus, - apie tavo miestą, kuris 

užmiršo Kristų ir pasirengęs klausyti verčiau dainų negu 
dievobaimingo žodžio; apie tavo miestą, kurį tu stumi 
į pražūtį. Štai kas labiausiai kelia nerimą jo šventenybei... 

- Iškart nutraukiu tave, vienuolii Jo šventenybė 
labiausiai susirūpinęs tuo, kaip palenkti Florenciją ir jos 
apylinkes savo sūnėno Rijarijaus, buvusio muitininko, 
įtakai. Todėl jis taip domisi miestu. 

- Teištinka tave gėda ir nelaimės, jei neišgirsi 
Viešpaties raginimo! Popiežius Sikstas IV atsiuntė mane... 

- Popiežius turi keturiasdešimt kardinolų, armiją 
vyskupų ir abatų; kodėl gi jis tave, ispaną, pasirinko 
savo pasiuntiniu? 

- Kad įvertintų mano gebėjimą užkirsti kelią miestui 
ristis į pražūtį, mano narsumą ir siekihą tarnauti 
Viešpačiui, prieš išsiųsdamas mane į mano šalį, kur aš 
turėsiu atlikti dar svarbesnę užduotį. Bent aš taip manau. 
Kastilijos karalienė Izabelė susirūpinusi dėl neramumų, 
kuriuos jos šalyje kelia judėjai, taip pat atsivertėliai, ir 
per mane ji prašė, kad jo šventenybė, kuris linki jai 
gero, suteiktų pagalbą. 

Sarkastiška šypsena iškreipė didelę Lorenso burną. 

- Man rodos, karalienė Izabelė turi priežasčių jaudintis 
dėl svarbesnių dalykų negu Bažnyčios padėtis? Gavusi 
karūną praeitų metų gruodžio mėnesį prieš pusės savo 
grandų valią, ji nesiteikė pasidalinti jos su savo vyru, 
Aragono princu Ferdinandu, ir dabar kariauja su 
Portugalijos karaliumi Alfonsu V, kuris vedė mirusio 
Kastilijos karaliaus Henriko IV dukterį - kalbama, 
nesantuokinę; Izabelė yra tik šio karaliaus sesuo. Matai, 
aš žinau apie šiuos dalykus, taip pat apie viską, kas 
vyksta Europoje. 

- Manau, tu visur turi šnipų, bet jie tave blogai 
informuoja. Karalienei Izabelei Dievas yra aukščiau už 
viską. Viešpaties vardu ji nori vėl atsikariauti viską, ką 
juodais nagais apglėbęs laiko Mauras, ir ketina savo 
karalystėse įvesti šventąją inkviziciją... 

- O tu norėtum jai vadovauti! Aš sutinku, kad esi 
tam sukurtas... Bet Florencijai nereikia didžiojo inkvizi- 
toriaus. Todėl, broli Ignasijau, prašau tavęs nesikišti į 
mūsų reikalus... o dar geriau - grįžti į Romą. Aš įduosiu 
popiežiui laišką, patvirtinantį tavo uolumą ir tavo 
sugebėjimus. | 

- Aš išvažiuosiu, kai nuodėmės duktė stos prieš Dievo 
teismą; ji davė savo sutikimą. Įsakyk apieškoti visą 
miestą, gatvę po gatvės, namą po namo... neišskyrus 
tavo draugų namų... ir tavo paties! Surask ją, ir aš 
būsiu patenkintas... kol kas. Tik Bažnyčia žino, kaip 
reikia elgtis su tokiomis būtybėmis. 

- Su būtybe ar su jos turtu? 


- Mano apdaras turėtų apsaugoti mane nuo tokių 
užuominų. Kas man jos turtas? 

- Norėčiau tikėti, kad tau jis nereikalingas, bet jis 
labai domina artimą mūsų šventojo tėvo draugą, tokį 
Frančeską Pac. 

- Aš nepažįstu į0 žmogaus. 

- Tuo geriau tau. Kad ir kaip būtų... jei tu jį kada 
nors sutiksi, perduok, kad Beltramio palikimas niekada 
nepraturtins Pacio šeimos. Nesvarbu, bus surasta Fjora 
ar ne! 


- Dona Jeronima turi visas teises! 


- Dona Fjora buvo oficialiai įdukrinta. Galbūt dėl 
suklastoto dokumento, ten yra vienas teisinis aspektas, 
kurį reikės ilgai svarstyti ir kuris gal niekada nebus 
išspręstas. O kol kas Medičių bankas rūpinsis to turto 
apsauga ir gausinimu. Žinoma, Sinjorijos kontroliuojamas, 
- pridūrė Lorensas šypsodamasis; pašalinis stebėtojas jo 
šypseną galbūt pavadintų šėtoniška. Tačiau žiūrėti į brolį 
Ignasijų buvo dar nemaloniau. Jo veidas pagelto, tarsi 
tūlžis, palikusi įprastinius tekėjimo takus, išsiliejo į kraują. 
Jo akys žaibavo, ir iškėlęs į viršų liesą ranką, kurią 
apnuogino žemyn nusmukusi rankovė, jis sušuko: 

- Saugokis piktnaudžiauti Viešpaties kantrybe, Mediči! 
Vieną kartą... 

Jis nutilo per pusę žodžio, nes staiga pamatė 
Demetriją. Graikas pamanė, kad jo pasirodymas galbūt 
padės Lorensui atsikratyti ispanų vienuolio, ir jis ryžosi 
palikti savo priedangą už Marsijo statulos. Iš Lorenso 
šypsenos jis suprato, kad pasielgė teisingai. 

- Man sakė, sinjore, kad tu manęs ieškojai? Tu 
susirgai? - Paskui ceremoningai nusilenkė vienuoliui: - 
Atleisk, kad nutraukiau tave, šventasis žmogau. Mane 
paskatino tik troškimas kuo greičiau pagelbėti kenčian- 
čiajam. 

Tėvas Ignasijus nuleido grasinantį pirštą ir paslėpė 
rankas plačiose rankovėse. Į išsišokėlį nukreiptas jo 
žvilgsnis pasidarė šaltas kaip ledas, ir jis sviedė su 
niekinama grimasa: 

- Kada nors perkūnas trenks į šitą eretikų lizdą! 
Kaip tu, raganiau, šėtono išpera, drįsti kalbėti su 
Viešpaties tarnu? Šalin! Jau vien tavo kvėpavimas nuodija 
Orą... “ 

- Kas čia nepatogiai jaučiasi, tam ir reikia pasišalinti, 
- ramiai pasakė Lorensas. - Aš atsisveikinau su tavim, 
broli Ignasijau! 

Dominikonas apsisuko neatsisveikinęs, pro sukąstus 
dantis siųsdamas prakeiksmus. Du likę vyrai žvelgė, kaip 
jis nuėjo iš pradžių pro kolonadą, o paskui dingo už 
rūmų paradinių vartų. 

- Nemalonus žmogus! Ko jam čia prireikė? - prabilo 
Demetrijas. 

Lorensas nusijuokė jaunu, linksmu ir labai skambiu 
juoku, kurio išsigandę purptelėjo du uoliniai karveliai, 
tupėję ant Juditos peties. 

- Na, Demetrijau! Tu tai žinai ne blogiau už mane. 
Manai, nemačiau, kaip pasislėpei už Marsijo statulos? 
Beje, teisingai pasielgei. 

Pasitaisęs odinį diržą, prilaikantį sunkias jo rudo 
aksominio apsiausto, papuošto kiaunės kailiuku, klostes, 
Lorensas paėmė gydytoją po ranka: 

- Grįžkime į rūmus, mano drauge. Šitas vienuolis 
sugadino sodo žavesį. Eime į mano kabinetą... 

Jie kartu užlipo stačiais laiptais, vedančiais į antrą 
aukštą. Lorensas ėjo žiūrėdamas sau po kojomis. 
Gydytojas, gerbdamas jo tylėjimą, iš dalies nuspėjo, kokios 
mintys knibžda po šia plačia, protinga kakta. Jie perkirto 
svečių kambarius, pilnus meno kūrinių, papuoštus brangiais 
gobelenais ir spalvingais kilimais, atvežtais iš tolimų Rytų 
šalių, ir pagaliau pasiekė didelę patalpą. Išilgai sienų 
stovėjo ąžuolinės spintos, kai kurios iš jų buvo atdaros 
ir lentynose matėsi daugybė knygų; jos buvo įrištos 
aksomu arba ispaniška oda ir visos turtingai papuoštos. 
Nedidelio ūgio, vidutinio amžiaus žmogus su akiniais ant 
nosies galo dirbo prie vienos iš spintų, sėdėdamas už 
inkrustuoto stalo. Jis pakėlė akis į įėjusiuosius, nusišypsojo 
ir norėjo atsistoti, bet Lorensas sulaikė jį už peties 
neleisdamas jam pakilti. 

- Pasilik, Marsilijau! Aš priimu veikiau draugą negu 
gydytoją, ir mums gali prireikti tavo Žinių. 

- Aš jūsų paslaugoms, - pasakė žmogus ir atsisėdo. 

Marsilijus Fičinas - Platono filosofijos mokslo sekėjas, 
gydytojas ir San Lorenso bažnyčios kanauninkas, originaliai 
derino šias tris pareigas: gyveno kaip lepūnas, palikęs 
kitiems užsiiminėti medicina, skelbė Platono idėjas iš 
bažnyčios sakyklos ir buvo vienas iš artimiausių Žmonių, 
su kuriais Lorensas Puikusis kartu pietaudavo. 

Lorensas atsisėdo prie stalo, ant kurio švytėjo neįprasta 
vaza, iškalta iš didžiulio ametisto ir papuošta perlais. 
Jis kaip ir anksčiau tylėjo, ir, kai Lorensas atsirėmė į 
stalą, Demetrijas pastebėjo, kad jis nuvargęs. 

- Tu blogai jautiesi, sinjore, - pasakė jis. - Gal iš 
tiesų tau, tokiam jaunam ir puikiai sudėtam žmogui, 
reikalingas gydytojas? Tuomet atleisk, kad pavėlavau! 

- Truputį skaudėjo gerklę, bet dabar jau geriau. Be 
to, man sakė, kad tu iškeliavai į šventas vietas gaminti 
vaistų mano motinai, - pridūrė jis su pašaipia šypsena. 
- Tau atrodė, kad gydomąjį tepalą reikia pastiprinti 
šventąja galia, - tau, kuris netiki nei Dievą, nei velnią? 
Tikiuosi, kad mano dėdė Paolas, vyriausiasis Prato 
katedros kunigas, tave deramai priėmė? 

- Aš liepiau taip sakyti, jei atsiųsi ką nors kviesti 
manęs. Nežinojau, kuriam tarnui tai pavesi, 0 paprasti 
žmonės vertina tuos, kurie nevengia šventųjų pagalbos... 

- Protinga! Bet jei tavęs nebuvo Prate, tai kur tu 
buvai? 

- Aš ieškojau teisybės tuo metu, kai mano tarnas 
persekiojo Frančesko Beltramio žudiką. 

Lorensas krūptelėjo ir pašoko, jo akys užsidegė: 

- Jis rado jį? 

- Tai Beltramio valdytojas Marinas Betis, išdavęs jį 
dėl gražių damos Jeronimos akių. Beje, aš taip ir 
spėjau... 

- Turi įrodymų? 

- Ne. Tik visišką įsitikinimą... 

Ir Demetrijas papasakojo, kas atsitiko tavernoje ant 
upės kranto. 

- Jis jo nenužudė, nes manė, kad ne jis turi keršyti, 
- pridūrė Demetrijas. 

- Be įrodymų Sinjorija niekada nesutiks jo suimti. 
Jie buvo patenkinti, kad savo pakalikams leido apiplėšti 
Beltramio rūmus, ir jei ne aš, jau būtų prikišę nagus 
prie pasakiško palikimo... Kiekvienas nori pasičiupti 
kąsnį... 

- Estebanas turėjo galvoje ne tai; jis manė, jog 
žuvusiojo duktė pati turi už viską atkeršyti! 

- Fjora? - Lorensas gūžtelėjo pečiais. - Nežinia, kas 
jai atsitiko. Šiandien nuo pat ryto sklinda prieštaringiausi 
„gandai. Manyta, kad ji pabėgo, bet aš tuo nepatikėjau. 
Dabar kalbama apie pagrobimą, ir ką tik pas mane su 

vizitu buvo jaunoji Kjara Albici. Ji reikalavo teisingumo 
savo draugės atžvilgiu ir šaukė dar garsiau negu ispanų 
vienuolis. Ji net pasakė įtarianti, jog Fjorą Beltrami taip 
pat nužudė kaip ir jos tėvą. 

- Ištikima draugė, - atsiduso Demetrijas, - kokia dievų 
dovana! Tam reikia narsumo, kai visas miestas pavirsta 
kraujo ištroškusių žvėrių gauja, puolančia vargšės danielės 
pėdomis. 

- Iki to laiko, kol miestus ims valdyti filosofai, - 
įsiterpė Marsilijus Fičinas, - nesibaigs žmonių kančios... 

- Kraujo troškimas ir pinigų meilė - štai dvi 
nepagydomos ydos, vienodai būdingos filosofams ir 
nefilosofams, - paprieštaravo Demetrijas. - Platonas irgi 
ne visada teisus. O dėl jaunosios Albici žodžių, tai ji 
buvo teisi bijodama paties blogiausio: donos Fjoros vos 
nenužudė... 


- Kada? Kas? Ir iš kur tu tai Žinai? 


- Kada? Šiąnakt. Kas? Pjetras Pacis. Kur? - juk tu 
užmiršai paklausti - kur? - pas Virago... 


Lorensas pašoko nuo kėdės. Jo veidas išraudo. 
- Pas šitą moterį?.. Bet ką... 


- Bet ką ten darė mylima Frančesko Beltramio duktė? 
Nuostabus klausimas, į jį su malonumu atsakysiu, nes 
tai aš nudūriau kuprių ir neleidau jam pasmaugti donos 
Fjoros! Sėskis, sinjore, aš atversiu tau dar vieną pragaro 
ratą, kurį užmiršo Dantė... 

Prisitraukęs taburetę ir sudribęs ant jos visu ilgu 
kūnu, Demetrijas papasakojo savo klausytojams, kokias 
kančias iškentėjo Fjora nuo tos akimirkos, kai ją atitraukė 
nuo skaudžių išgyvenimų ir privertė ginti savo pačios 
gyvybę. Jis pasakojo be patoso, trumpomis, tiksliomis 
frazėmis, bet juo labiau darančiomis įspūdį. Jis žinojo, 
kad jo klausytojų vaizduotė susikurs detales. Dar gerokai 
iki pasakojimo pabaigos Lorensas pastūmė savo kėdę, 
kuri nugriuvo tiesiai ant brangių grindų plytelių, ir ėmė 

vaikščioti po kambarį, nuleidęs galvą ir susidėjęs rankas 
už nugaros. Kai Demetrijas nutilo, jis pratrūko: 

- Santa Liučijos vienuolės! Jos gali išduoti būtybę, 
kurią joms patikėjo! Paciai, rezgantys sąmokslus mano 
mieste, man po nosimi! Fjora, tokia tyra, tokia graži, 
atiduota išniekinimui! 

Staiga jis sustojo priešais graiką: 

- Žinoma, ji pas tave? 

- Kur dar ji galėtų būti? Tikiuosi, - pridūrė nusišypsojęs 
Demetrijas, - kad nepapasakosi apie tai savo draugui 
broliui Ignasijui. Jis mus abu įmestų į vieną laužą... 

Iš sviesto į save Lorenso žvilgsnio jis suprato, kad 
nuėjo per toli, ir atsiprašė dėl ne vietoje pasakytos 
frazės,  pasiaiškindamas tuo, kad pasipiktino ispanų 
vienuolio kalbomis. Baigdamas jis pridūrė: 

- Tau telieka pasakyti man, ką turiu daryti. 

Lorensas neatsakė. Jis mąstė. Bet prabilo kanauninkas 
filosofas: 

- Mane domina vienas klausimas, Demetrijau, ir prašau 
atleisti, jei pasirodysiu nekuklus. Tu jau subrendęs vyras, 
mokslo žmogus, nutolęs nuo jaunystės džiaugsmų. Kodėl 
taip domiesi šia mergina? Dėl jos grožio? Turint galvoje, 
kad tu - graikas, tai visai suprantama... 

- Iš tikrųjų man sunku žiūrėti, kai žūsta meno kūrinys. 
Bet dona Fjora - visai kas kita... Zinai, kad aš tariuosi 
su Žvaigždėmis, ir kartais mane aplanko nepaaiškinami 
ateities regėjimai... Kaip tik tokį regėjimą aš išvydau 
vieną vakarą, turnyro metu, kai sutikau šią merginą... 

- Koks gi buvo tas regėjimas? - smalsiai paklausė 
Fičinas. 

- Verčiau nekalbėsiu apie tai. Bet jis man padėjo 
nustatyti jos gimimo datą ir vietą, ir aš sudariau jos 
horoskopą, kuris daug kuo panašus į manąjį. Aš tiksliai 
sužinojau, kad ji netrukus neteks savo įtėvio, kad jai 
reikės pagalbos, ir nutariau susisieti su blausiai šviečiančia 
žvaigžde, kuri kada nors galbūt ryškiai suspindės... 

Priėjęs Lorensas atidžiai klausėsi graiko žodžių. Jis 
uždėjo ranką jam ant peties. 

- Jei žinai, kas jos laukia, kodėl klausi manęs, ką 
turi daryti? 

- Aš ne viską žinau... ir tu valdovas. Dabar tu Žinai 
visą tiesą apie ją. Kodėl gi nepasielgus su ja taip, kaip 
reikalauja teisingumas? Jos tėvui galima prikišti tik vieną 
melą, tokį natūralų, O ji visiškai nekalta. Argi ji 
nepakankamai kentėjo? 

- Jei, kalbėdamas apie teisingumą, turi omeny, kad 
reikia atiduoti jai rūmus, jos turtą ir viską grąžinti į 
ankstesnę padėtį, tai tatai neįmanoma. Žmonės to neleis. 

monių akyse ji - velnio sėkla. Teks saugoti ją dieną 
ir naktį Be to... Aš jau nesu toks tikras dėl velionio 
Beltramio atsidavimo... 

- Ar gali būti? - pasipiktino Marsilijus Fičinas. - Tai 
buvo  kilniadvasiškiausias,  doriausias ir garbingiausias 
žmogus, kokį aš pažįstu... po tavęs! 

- Tuomet kaip paaiškinti štai šitą? 

Lorensas priėjo prie vienos spintos, išėmė malachito 
dėžutę, atidarė ją ir, ištraukęs iš jos pergamento ritinėlį, 
išvyniojo jį priešais juos: 

- Andželas Donatis, kurį, Sinjorijai sutikus, aš įgaliojau 
laikinai tvarkyti Beltramio reikalus, gavo iš Fugerių banko 
Augsburge prašymą sumokėti už vekselį, išduotą Frančesko 
Beltramio mesirui Filipui de Selonžė, šimtui tūkstančių 
aukso florinų... 

- Tai bent! - sušuko Fičinas, - apvali sumelė! Karališka 
dovana! 

- Kam? Įdomiausia tai, kad Selonžė prašymu šie 
inigai buvo pervesti į Burgundijos hercogo Karolio iždą. 
tai kodėl aš dabar suabejojau Beltramio ištikimybe. Jis 

žinojo apie mano glaudžius ryšius su Prancūzijos karaliumi 
Liudviku, tačiau vis dėlto pervedė pinigus, ir nemažus, 
į jo, vadinasi, ir mūsų priešo karinį iždą. Jei Karolis 
Drąsusis įgyvendintų savo svajonę - sukurti imperiją, tuoj 

pat kiltų karas tarp mūsų, Savojos ir Milano, jo 
sąjungininkų, tapusių visagaliais... Aš vadinu tai išdavyste! 

- Neskubėk teisti, kol savo rankose neturi visų detalių, 
- pasakė Demetrijas. - Turi būti kažkoks paaiškinimas... 
ir paprastas, tik tu kol kas jo nežinai. Tu turi tikėti 
velioniu, kurį mylėjai. Pasakyk man, ką nutarei dėl jo 
dukters? 

- Tegul ji kol kas pasilieka pas tave. Ten jai bus 
saugiausia - su sąlyga, kad ji jokiu būdu neišeis iš 
namų ir stengsis, kad jos niekas nematytų. Fjezolėje ją 
pažįsta. Paskui mes nuspręsime, aš turiu pagalvoti! 

Tai buvo pasakyta šaltu tonu, ir Demetrijas pamanė, 
kad būtų nepatogu, netgi pavojinga ko daugiau prašyti. 
Lorensas galėjo būti nepaprastai žiaurus (Demetrijas tai 
žinojo), jeigu manė, kad yra išduotas, ir jo sielą slėpė 
neįžvelgiama tamsa. Demetrijas pakilo, rengdamasis išeiti: 

- Aš perduosiu tavo žodžius donai Fjorai, bet prieš 
atsisveikindamas norėčiau tavęs kai ko paprašyti. 

- Prašyk! 

- Šis vargšas vaikas nerimastauja dėl tokios Leonardos, 
kuri ją išauklėjo ir prie kurios ji labai prisirišusi. Moteris 
dingo tą dieną, kai buvo apiplėšti rūmai. Galbūt dona 
Kjara Albici žino, kur ji yra. Aš pats negaliu eiti pas 
ją, nes sukelčiau įtarimą ir užsitraukčiau jos šeimos 
nemalonę. 

- Jei Kjara ką nors žino, aš apie tai sužinosiu. Eik 
ir būk ramus! 

Jam tariant šiuos žodžius, į rūmus gaubiančią tylą 
įsiveržė linksmos muzikos garsai ir dainos aidas, palydimas 
arklių kanopų kaukšėjimo ir mulų kamanas puošiančių 
varpelių skambėjimo. Triukšminga kavalkada užpildė gatvę 
ir susispietė prie rūmų vartų. Džulianas ir jo draugai 
grįžo iš užmiesčio iškylos, ir Largo gatvė pavirto 
margaspalve freska. Rausvos, baltos, koralų spalvos, 
šviesiai žalios ar ryškiai geltonos suknelės ir kostiumai 
kėlė įspūdį, tarsi Florencijos sodais būtų nuūžęs vėjas, 

surinkdamas gėlių žiedlapius ir atpūtęs juos čia, į miesto 
centrą. Jaunos moterys laikė rankose dideles baltų lelijų 
puokštes, o svaigus jų kvapas teikė joms dar daugiau 
žavesio. Pavasario gaivumas atsispindėjo besišypsančiuose 
veiduose, kurie supo Džulianą ir Simonetą, o šie žiūrėjo 
tik vienas į kitą. Atrodė, kad fleitos ir violos groja tik 
jiems. 

Leisdamasis laiptais, Demetrijas iškart nužvelgė visą 
triukšmingą minią, pastebėjo, kad joje nėra Kjaros Albici 
- tai nekėlė nuostabos, nes ji buvo rūmuose po pietų, 
- ir priešingai, pamatė Luką Tornabuonį. Jis atrodė 
puikus su trumpa geltona tunika, išiuvinėta sidabru; 
juodos jo garbanos blizgėjo saulės spinduliuose. Jaunuolis 
buvo nepaprastai susidomėjęs jauna būtybe, žydrų akių 
blondine, ir be paliovos jai šypsojosi, o ši juokdamasi 
mojavo jam po nosimi kvapnia lelijų puokšte... Visi 
nušoko nuo arklių, ir graikas pastebėjo, kad Lukas, 
padėdamas nulipti nuo arklio, palaikė savo draugę 
prispaudęs truputį ilgiau, negu reikėjo... 

Paklusęs vidiniam impulsu, Demetrijas priėjo prie 
jaunuolių ir kreipėsi į merginą: 

- Neleisk šitam jaunikaičiui užvaldyti savo širdies, 
mergele, nes tai nepastoviausias Žmogus pasaulyje! 

Jaunasis Tornabuonis paraudo iš pykčio: 

- Mano pusbrolio Lorenso palankumas neduoda tau 
teisės - įžeidinėti mane! 

- Argi aš įžeidžiau tave? Aš tik pasakiau tiesą. Prieš 
savaitę tu mylėjai kitą, bet kai ją ištiko nelaimė, tavo 
meilės liepsna užgeso greičiau kaip per valandą. Ir tu 
laikai save vyru... Žiūrėk, vieną kartą likimas nubaus 
tave, ir draugai nusigręš nuo tavęs! 

Gydytojas žėrinčiu žvilgsniu žiūrėjo į Luką, ir šio 
veidas mirtinai išblyško. 

- Ką nori tuo pasakyti? Tu kerėtojas? Gali nuspėti 
ateitį? 

- Galbūt... Tačiau tai neturi reikšmės. Tu irgi neturi 
reikšmės. Gyvenk ir toliau lepūno gyvenimą, mano 
berniuk, niekam kitam tu netinki! Vis dėlto, - pridūrė 
jis sarkastiškai šypsodamasis, - ji tavęs nemylėjo. 

Jis nusisuko ir nuėjo prie savo arklio, pririšto prie 
didelio geležinio žiedo, įtvirtinto rūmų sienoje. Jis jautė 
kartų pasitenkinimą dėl to, kad sugadino džiaugsmingą 
nerūpestingos poros nuotaiką. Jų laimė pasirodė jam 
kaip dar vienas įžeidimas tos, kuri neteko visko, net 
likimo, ir jai beliko tik laukti ten, viršuje, kad kvaila 
minia greičiau ją užmirštų. 

Demetrijas nebuvo patenkintas Lorenso reakcija, nes 
jam pasirodė, jog Augsburgo bankininkų vekselis atėjo 
kaip tik laiku, kad pateisintų globos paskyrimą turtui, 
priklausančiam tik Fjorai ir daugiau niekam. Kankinamas 
Marinas Betis prisipažintų įvykdęs nusikaltimą ir galbūt 
išduotų Jeronimą, bet Lorensas nenori suimti jo, nes 
bijo Sinjorijos nepritarimo ir ypač - liaudies reakcijos, 
mat žino, kokia ji nepastovi ir žiauri. Ar šis baimės 
jausmas nėra sumišęs su nesąmoningu pasitenkinimu dėl 
atsiradusios galimybės valdyti turtą, kuris jam niekada 
nepriklausytų, kas žino? Demetrijas nė trupučio nedvejojo, 
kad Lorensas gali bijoti minios, kuri jį sveikina ir 
dievina: eidamas pėsčias pasivaikščioti, jis visada pasivelka 
šarvinius marškinius po aksomo ar plonos drobės rūbais. 

Užmetęs pavadį ant arklio kaklo, Demetrijas nužings- 
niavo pėsčias. Tai buvo valanda, kai žmonės uždaro 
parduotuves ir išeina susitikti su draugais, pasikalbėti. 
Prie durų stoviniavo nedidelės grupės, kiti, daugiausia 
vyrai, po vieną arba būriais traukė į aikštes, kur tikriausiai 
galėjo susitikti savo stalabendrių. Demetrijas atgalia ranka 
nuvijo ankstyvą mušę, kurios pasirodymas pranašavo karštą 
vasarą, pamojavo nuo savo knygų parduotuvėlės slenksčio 
Jį sveikinančiam Bističiui. Priėjęs arčiau gydytojas paklausė: 

- Ar turi man naujienų? 

- Taip... ir puikių! Aš suradau jauną arabą, jo nuostabi 
rašysena. Jis perrašinėja Ibn Sinos traktatą, po mėnesio 
ar poros bus baigtas! 

Demetrijas garsiai apsidžiaugė, nors iš tiesų jokio 
džiaugsmo nejuto. Pernelyg ilgai laukė šios knygos... Kur 
jis bus po poros mėnesių? Nuojauta, kuri kartais atstodavo 
jam antrąjį regėjimą, kuždėjo, kad iki to laiko ištuštės 
jo nedidelė tvirtovė kalvos papėdėje, o jis pats bus toli 
nuo čia. Kur?.. Beje, tai jam nelabai rūpėjo, nes jo 
gyvenimas nuo pat jaunystės buvo ilga kelionė ieškant 
žinių; jo kelyje pasirodžius Fjorai, įsižiebė viltis, kad 
kada nors išsipildys sena svajonė: jis pamatys prie savo 
kojų nugalėtą paskutinį Burgundijos hercogą, vieną iš 
tų didžiųjų Vakarų hercogų, kurie pripildė pasaulį savo 
galybe, savo puikumu ir išdidumu, tą, kurio pagyrūniš - 
kumas pražudė jo jaunesnįjį brolį Teodosiją. Tikrą jo 
brolį! Vienintelę būtybę, kurią jis kada nors mylėjo! 

Tarp jų buvo penkiolikos metų skirtumas, ir po tėvų 
mirties jie liko vieni jų dideliuose rūmuose. 

Kai 1453 metais turkų sultonas Mechmedas II pradėjo 
Konstantinopolio apsiaustį, Demetrijui buvo trisdešimt 
penkeri metai, o Teodosijui - dvidešimt. Vienas jau 
buvo žinomas gydytojas, o kitas priklausė auksiniam 
jaunimui, kaip ir dera turtingos ir garsios šeimos atžalai, 
šeimos, kuri kitados turėjo sostą. Vyresnysis atlaidžiai 
žiūrėjo į jaunesniojo išdaigas. Paskui atėjo metas kautis. 
Kiekvienas darė tai savo vietoje: Teodosijas su sidabriniu 
jo dievinamo imperatoriaus Konstantino gvardiečių šalmu, 
Demetrijas - karo ligoninėje, jo įrengtoje po savo namų 
stogu dešimtims sužeistųjų, kurių vis daugėjo kiekvieną 
dieną.  Liūdną balandžio 23 dienos rytą išsigandę 
Konstantinopolio gyventojai išvydo priešo galeras Aukso 
Rago įlankoje; įsiveržę turkai kaip viesulas nusiaubė 
ligonine paverstus rūmus. Demetrijas prisidėjo prie 
paskutinių gynėjų. Gegužės 29 dieną kautynėse jis matė, 

kaip krito imperatorius; Demetrijui vos pavyko išsivesti 
Teodosiją - šis norėjo ten mirti. 

Įveikę tūkstančius kliūčių, abu broliai Laskariai paliko 
ugnies apimtą miestą, susirado laivą ir atplaukė į Veneciją, 
kur virš miesto jau tvyrojo baisi grėsmė. Visi 
krikščioniškieji Vakarai buvo pasipiktinę ir šaukė į karą 
prieš sultoną; galbūt garsiausiai iš visų šaukė Pilypas, 
Burgundijos hercogas. Teodosijas negalėjo galvoti apie 
nieką daugiau, tik apie tai, kad priešas būtų išvytas iš 
jo šalies; jis įkalbėjo brolį vykti į Burgundijos hercogo 
rūmus; ten jie buvo labai garbingai priimti. Pabėgėlius 
iš Bizantijos visur sveikino, vieni per kitus kvietė į jų 
garbei rengiamas šventes, ypač jaunesnįjį, nes blaiviai 
mąstantis Demetrijas aiškiai įžvelgė už viso to triukšmo 
slypintį nenuoširdumą. Tačiau Teodosijas viskuo tikėjo. 

Jo tikėjimas dar labiau sustiprėjo, kai abu broliai 
buvo pakviesti į iškilmes, kurios istorijoje žinomos kaip 
“Fazano priesaikos“ šventė... 

Kalbama apie vieną senovės paprotį, kai sinjorai ir 
riteriai, susirinkę dėl vieno bendro reikalo, pabrėždavo 
savo priesaikos svarbą atlikdami tam tikrą ritualą. 
Iškilmingų pietų metu būdavo patiekiamas koks nors 
taurus paukštis, sakysim, povas, iškeptas ir papuoštas jo 
paties plunksnomis. Vienas iš riterių supjaustydavo jį 
taip, kad kiekvienas, duodantis priesaiką, gautų po kąsnį; 
šitaip užsimegzdavo mistinis ryšys tarp ginklo draugų. 

1454 metų birželio 17 dieną įvyko Fazano šventė, 
kuriai buvo pasiūti puošnūs kostiumai, parengtos 
spalvingos dekoracijos. Kai įnešė puikų paukštį, papuoštą 
perlų vėriniu ir brangakmeniais, hercogas Pilypas, jo 
sūnus Karolis, Aukso vilnos ordino riteriai ir dalyvaujantys 
aukštuomenės sinjorai prisiekė surengti kryžiaus žygį prieš 
sultoną Mechemedą II ir atkovoti iš jo Bizantiją... 

Teodosijas iš džiaugsmo apsiverkė ir drąsinamas 
Burgundijos gyventojų tuoj pat viską metė ir išvyko į 
tėvynę, norėdamas pranešti naujieną gyviems išlikusiems 

jos gyventojams ir ruošti juos kovai. Demetrijas, apimtas 
blogiausių nuojautų, leidosi su juo. Keletą mėnesių jie 
keliavo po graikų žemes ir salas ir pasakojo apie 
rengiamą kryžiaus žygį, tarsi skelbė naująją Evangeliją, 
bet žygis neprasidėjo... Teodosijas atsisakė pripažinti 
akivaizdų dalykų: Fazano priesaika buvo tik didelių 
iškilmių dingstis. Nei hercogas Pilypas, nei jo sūnus 
nenorėjo palikti to, kas buvo beveik karalystė, ir keliauti 
taip toli kovoti su priešu, net jeigu jie ir laikė jį 
antikristu. Fazano priesaika atgaivinę senovės riterių 
tradicijas, kurių sekėjais save laikė ir vienas, ir kitas, 
jie suteikė sau didžiulį malonumą. Ir nieko daugiau! 

Teodosijas nieko to nematė. Jis tikėjo iškilmingai 
duota priesaika, kurios negalima sulaužyti nesuteršus 
garbės. Apsistojęs su savo broliu Atėnuose, jis laukė 
atvykstant kryžiaus karo dalyvių; jis skelbė viltį ir kvietė 
būti ištvermingiems. 

Deja! Jis sulaukė ne šaunios kryžiaus karo dalyvių 
armijos, 0 ir vėl nenugalimų turkų. 1456 metais Atėnai 
krito, ir Teodosijas buvo sučiuptas. Demetrijas perrišinėjo 
sužeistuosius kitame miesto gale ir nebuvo greta jo, bet 
matė, kaip jis mirė pervertas ant kuolo baisiose kančiose, 
nes ir į nelaisvę paimtas tebeskelbė, kad netrukus 
pasirodys didysis Vakarų hercogas ir išvys Kristaus priešus. 
Teodosijas vos neišprotėjo. Atėjus nakčiai, Demetrijas 
įsmuko pas jį ir nudūrė, kad jam daugiau nereikėtų 
kankintis, o pats pasislėpė. Nuo tos dienos jis liovėsi 
tikėti Dievą ir prisiekė atkeršyti tiems, dėl kurių kaltės 
jo brolį ištiko tokia baisi mirtis. Bet Burgundija buvo 
toli, ji buvo turtinga ir visagalė, kunigaikščiai buvo gerai 
saugomi, 0 jis turėjo tik krepšį su gydytojo instrumentais. 

Paskui daug metų Demetrijas stengėsi pasisemti kuo 
daugiau žinių, kurios, kaip jis tikėjosi, galės suteikti jam 
taip trūkstamų jėgų. Jis pabuvojo visur: Egipte, Arabijos 
smėlynuose, Afrikoje ir paskutinėje maurų karalystėje 
Ispanijoje, pas Toledo žydus, garsiajame Monpeljė 

universitete; jis taip pat griebėsi burtininkų ir žiniuonių 
juodosios magijos. Jis tyrinėjo žvaigždžių padėtį ir jų 
įtaką Žmonių likimui. Pasninkaudamas - pasninkas dažnai 
būtinas - jis ugdė savyje gebėjimą nuspėti ateitį, O 
vienas gydytojas žydas iš Maltos salos atskleidė jam 
slėpiningą galią žvilgsnio, sustiprinto nepalenkiama valia. 
Pagaliau jis nusprendė, kad jau įgijo trokštamos jėgos, 
ir kartu su Estebanu, prisidėjusiu prie jo Kastilijoje, 
sėdo į laivą, plaukiantį į Marselį Audra išmetė juos 
abu į Genujos įlankos krantą, netekusius visko ir dar 
sergančius. Juos surado ir priglaudė pirklys, pastatė ant 
kojų ir pranešė Demetrijui, kad vienas iš jo giminaičių, 
žinomas gramatikas Konstantinas Laskaris, tarnauja Milano 
hercogo rūmuose. Jis tikriausiai galėtų padėti tokiam 
žymiam gydytojui. 

Pusbrolis Konstantinas pasirodė esąs labai malonus 
žmogus, bet buvo aišku, kad jis nenori matyti Milane 
dar vieno Laskario. Jis gavo Demetrijui iš savo hercogo 
puikų rekomendacinį laišką - beje, pats jį ir parašė - 
Lorensui Medičiui, kuris kaip ir anksčiau mielai priimdavo 
iš graikų žemių atvykusius aukštos kultūros žmones. 

Demetrijas pavargo klajodamas. Jis norėjo truputį 
pailsėti. Ir jis rado poilsį Florencijoje; Lorensas Puikusis 
elgėsi su juo kaip su draugu ir tenkino visus jo norus. 
Savo name Fjezolėje klajūnas jautėsi gerai. Jis rašė 
traktatą apie kraujo apytaką, visiškai paneigiantį mylimo 
Bažnyčios sūnaus, visagalio Galieno teorijas, kurio darbus 
Bažnyčia buvo išaukštinusi kaip tikėjimo dogmas. Kas 
nesutikdavo su seniai mirusio Pergamo gydytojo idėjomis, 
tas rizikuodavo būti apkaltintas erezija. Bet humanizmo 
dvasios kupinoje Florencijoje Demetrijas nebijojo Bažny- 
čios žaibų. Jis visiškai atsidavė kūrybinei mokslininko 
veiklai, ir ši aistra truputį numalšino jo keršto troškimą. 
Bet paskui jis vieną dieną susitiko Fjorą ir Karolio 
Drąsiojo pasiuntinį, kurio vien išvaizda atgaivino jo 
buvusią neapykantą. Jis ėmė šnipinėti jį, buvo liudininkas 

jo trumpo romano su florentiete, kurios likimą matė 
savo regėjimuose. 

Jos gimimo paslaptis, kurią jis sužinojo, tik patvirtino 
tai, ką jis nustatė iš Žvaigždžių, sudarydamas jos 
horoskopą, kurį jis, vidinės nuojautos vedamas, palygino 
su Burgundijos kunigaikščio Karolio horoskopu. Tada jis 
suprato, kad ir galbūt yra ginklas, kurio jau nesitikėjo 
rasti. Ir jis nutarė žūtbūt ją išgelbėti... 

Šaižus iš krūmų purptelėjusio paukščio klyksmas 
atitraukė Demetriją nuo jo skaudžių minčių. Atsitokėjęs 
jis pamatė, kad joja keliu, o miesto vartai likę toli 
užpakalyje. Violetiniai ir oranžiniai saulės atšvaitai liudijo 
apie artėjančią naktį. Gydytojas paragino arklį. Jis skubėjo 
į namus, nes štai jau trisdešimt šešias valandas nebuvo 
ilsėjęsis. 

Fjorą jis rado vynuogyne, ant terasos. Ji vilkėjo 
purpuro spalvos šilkinę tuniką, kuri priklausė Samijai, ir 
Demetrijas pagalvojo, kad reikia parūpinti jai rūbų; kartu 
jis pastebėjo, kad šis paprastas drabužis puikiai išryškino 
tobulą jaunosios moters grožį. Jos plaukai buvo perrišti 
kaspinu, ir tai darė ją panašią į jauną graikę. 

Estebanas sėdėjo šalia Fjoros ir, atrodė, žavėjosi ja. 
Jaunoji moteris kalbėjo su juo Kastilijos dialektu, o 
karštas nuotykių ieškotojas buvo neabejingas viskam, kas 
primena tėvynę, kurią jis tebemylėjo, nors ten jam ir 
teko tiek daug iškentėti. Prisiartinęs prie jų, Demetrijas 
iš jųdviejų pokalbio ir iš ašarų, spindinčių ant Fjoros 
skruostų suprato, kad Estebanas pasakojo jai apie savo 
kelionę pas Pipą ir kad ta kelionė buvo nesėkminga. 

- Tu jos neatvežei? - paklausė jis. - Pipa nesutiko? 
Juk sakiau, kaip reikia su ja elgtis. 

- Pipa man neprieštaravo. Ji atiduotų net savo sielą, 
jei paprašyčiau, - taip norėjo gauti tai, ką jai siūliau, 
bet totorės merginos pas ją jau nėra. Klientas, su kuriuo 
ji praleido naktį, įsimylėjo ją ir panoro išpirkti už bet 
kokią kainą. Kadangi jis davė apvalią sumą, Pipa sutiko, 

tuo labiau kad visai nenorėjo laikyti savo namuose 
nereikalingą liudininkę... 

- Ji sakė, kad tai buvo svetimšalis. Ar minėjo, kuo 
jis vardu ir kur keliauja? 

- Į Romą, bet ji nežino jo pavardės. Ji tik sakė, 
kad jis gydytojas, ir pavadino jį mesiru Sebastjanu... Dar 
ji pasakė, kad mergina atrodė laiminga... kad išvažiavo 
su tuo Žmogumi, jaunu... ir nebjauriu! 

Fjora tylėjo. Ji jautėsi sutrikusi... Ar galėjo Chatun 
rasti laimę tokioje vietoje kaip Pipos pasilinksminimų 
namai? O gal ji pamanė, kad Fjora užmiršo ją, ir 
griebėsi pirmos pasitaikiusios galimybės išsigelbėti? 

- Siaip ar taip, - atsiduso Demetrijas, sekęs jos 
minčių tėkmę, - mes dabar negalime pulti jos vytis. Be 
to, jeigu ji sutiko, kodėl nedavus galimybės pasiekti savo 
laimę? 

- Ar galima tikėti tokios moters kaip Pipa pasakojimu? 
- paklausė Fijora. 

- Kodėl gi ne? Ji neturėjo jokių priežasčių meluoti 
nuo pat to momento, kai jai pasiūliau aukso. O dabar 
eime vakarienės! Aš labai... pavargau. 

Jis buvo pernelyg pavargęs, kad papasakotų Fjorai 
apie tai, kas įvyko tarp Marino Bečio ir Estebano. Iš 
tiesų tai nedegė... Jau seniai jis nesijautė toks pavargęs. 
Pirmą kartą jis pagalvojo, kad yra jau nejaunas... 

Fjora dar ilgai sėdėjo sode. Nusnūdusi dieną kelias 
valandas, ji nenorėjo miego, o naktis buvo nuostabi. 
Fjora susižavėjusi žvelgė į žvaigždes, kurių kalbą suprato 
Demetrijas, tačiau jai jos - tik stebuklingas reginys. Vis 
dėlto ji norėtų žinoti, kuri Žvaigždė jos... ir ar susijungs 
ji kada nors su mylimos draugės Chatun Žvaigžde. 


Dešimtas skyrius 
Pragaro vartai 


- Ką tu su manim darysi? - paklausė Fjora. 

Demetrijas rašė sėdėdamas už didelio stalo, apkrauto 
dulkėtais knygų tomais, skaičių ir keistų piešinių 
primargintais popieriais; jis pakėlė akis ir pažvelgė į 
jaunąją moterį. 

- Tu jau nuobodžiauji? 

- Ne. Aš nenorėčiau pasirodyti tau nedėkinga, bet 
negaliu visą laiką sėdėti tavo sode ir žiūrėti į paukštelius 
arba virtuvėje stebėti, kaip Samija verda pietus. Man 
reikia kuo nors užsiimti. Bent jau tam, kad būtų lengviau 
užmiršti, jog iš visų, kuriuos mylėjau, greta manęs neliko 
nieko. 

- Vakar, - atsidusęs atsakė Demetrijas, - aš uždaviau 
Lorensui tą patį klausimą kaip ir tu man. 

- Ir ką jis atsakė? 

- Kad tu iš čia jokiu būdu niekur neitum ir kad 
tavęs niekas iš vietinių gyventojų nematytų. 

Fjora suirzusi gūžtelėjo pečiais. Nieko nedaryti... laukti! 
O ji nori kuo greičiau pulti persekioti savo priešus, 
suduoti atsakomąjį smūgį. | 

- Atsimink, ką man sakei! Ar ne tu žadėjai įduoti 
man į rankas ginklą, kad galėčiau atkeršyti už savo 
artimuosius? 

- Aš žadėjau ir tesėsiu duotą žodį. Bet žinok: pirmasis 
ginklas - kantrybė. Bijau, tau sunku su tuo susitaikyti: 
juk tu jauna, impulsyvi. Tu primeni paukštelį, uždarytą 
narvelyje, kad jo nesuėstų katė. Paukštelis nesupranta, 
kur pavojus, veržiasi ištrūkti, bet tik susižeidžia 
atsitrenkdamas į narvelio virbus. Juk žinai, kad tau gresia 
pavojus. Reikia palaukti, kol viskas nurims. 

- O Jeronima švęs pergalę? 

- Kodėl gi ne? Nėra nieko pavojingiau, kaip ilsėtis 
ant laurų. Pergalė žmogų apakina, leidžia atsipalaiduoti, 

priverčia jį užmiršti atsargumą ir susilpnina budrumą... 
Tegul ši moteris mano, kad ji laimėjo, ir tegul tiki, 
jog liks nenubausta! Tuo lengviau bus suduoti jai smūgį. 
Vieną ji jau gavo, nors dar nežino to: jos sūnus 
nužudytas... Kantrybė reiškia: laukti! Mokėti laukti 
šešėlyje, nakčia, gatvelėje. Aš taip laukiu jau beveik 
dvidešimt metų! 

- Ir ko gi tu lauki? 

- To, ko ir tu: keršto! Tu klausei manęs, kodėl aš 
susidomėjau tavim vos susitikęs, kodėl iškart pasiūliau 
savo pagalbą? Gal tu pamanei, kad turiu dviprasmiškų 
ketinimų ir kad mane traukė tavo grožis? 

- Aš niekada taip nemaniau! - atsakė Fjora, gūžtelėjusi 
pečiais. 

- Ir buvai teisi. Aš nieko nejaučiu tau: nei potraukio, 
nei meilės. Gal dabar - truputį draugiškumo, juk esi 
narsi moteris. Pasiūliau tau savo pagalbą, nes tau jos 
greitai prireiks, bet aš turėjau slaptą mintį: užsigarantuoti 
tavo paramą savo planams įgyvendinti. Žvaigždės man 
pasakė, kad tai įmanoma. 

- Žvaigždės? Joms taip rūpi žmonės? 

- Joms nerūpi, bet jos egzistuoja, ir jų padėtis 
žmogaus gimimo akimirką, jų judėjimas danguje leidžia 
išmanantiems daug perskaityti didžiojoje dangaus knygoje. 
Žiūrėk! 

Demetrijas pasirausė vienoje spintoje ir ištraukė keletą 
pergamento ritinėlių. Du iš jų jis išskleidė ir padėjo 
ant stalo, prispaudęs kraštus įvairiais daiktais. 

- Štai tavo horoskopas, o štai mano. Aš šiaip taip 
sužinojau tavo gimimo datą, bet, žinoma, negalėjau 
sužinoti gimimo valandos, todėl tavo horoskopas nepilnas 
ir truputį neaiškus, bet pagrindinės linijos yra. Aš randu 
kai kurių sutapimų su mano horoskopu. Mūsų likimai 
kuriam laikui susijungia... 

- O šitas? - paklausė Fjora, rodydamas į trečią ritinėlį, 
dar perrištą raudonu kaspinu. 

- Jei norėsi, mes apie jį pakalbėsime vėliau. O 
dabar... jei neprieštarauji ir kadangi neturi ką veikti, - 
pridūrė graikas, nusišypsojęs savo reta šypsena, - aš 
papasakosiu tau vieną istoriją, istoriją apie mane! Paskui 
man pasakysi, ar sutinki pasirašyti sutartį, kurią siūlau. 

- O jei nesutiksiu? 

Demetrijas pažvelgė į jaunąją moterį, paskui vėl 
nusišypsojo: 

- Dėl malonumo atsisakyti, ar ne? Mane tai nustebintų, 
bet jei tai būtų taip, tu čia pasiliktum tiek laiko, kiek 
norėtum, o paskui aš duočiau tau truputį pinigų, arklį, 
atidaryčiau vartus ir tu iškeliautum, kur nori. 

Fjora paėmė ant taburetės gulinčias knygas ir atsisėdo. 

- Man visada patiko klausytis istorijų, - pasakė ji 
paprastai. - Pasakok! 

Demetrijas atsisėdo į savo krėslą, atsirėmė į ranktūrius 
ir užsimerkė. 

- Aš ne visada buvau toks naktinis paukštis, kurio 
bijo vaikai... ir ne tik vaikai. Buvau jaunas, turtingas; 
aš buvau kunigaikštis, nes Laskariai sėdėjo Bizantijos 
soste. Aš turėjau rūmus, kaip ir tu, ir jaunesnį brolį... 

Ir prieš jaunos moters akis, iš pradžių šaltas ir 
abejingas, paskui vis labiau susidomėjusias, Demetrijas 
atvėrė savo gyvenimo paveikslą tarsi ilgą drobę su 
išaustais įvairių Žmonių portretais. Jo gilus balsas 
pasižymėjo nepaprastu gebėjimu atgaivinti vaizdus, ir 
jaunoji klausytoja greitai užmiršo, kur ji, užmiršo supančią 
aplinką: baltas sienas, išilgai kurių stovėjo tamsaus medžio 
spintos, kampe krosnį, sumūrytą iš ugniai atsparių plytų, 
viršum jos apverstą piltuvėlio formos dūmtraukį iš 
pajuodusios geležies lakšto ir daugybę lentynų, ant kurių 
eilėmis stovėjo vaistų buteliukai, puodeliai, džiovintų žolių 
ryšuliukai ir daugybė mėgintuvėlių, kolbų ir retortų. 
Nepastebėdama viso to, ji įsivaizdavo Bizantiją - auksu 
švytinčią kaip brangus papuošalas Bosforo sąsiaurio 
žydrynėje, Aukso Rago įlankoje, jungiančią Europą ir 

Aziją. Ji matė raudonas sultono bures, paskui karą, 
kraują, žudynes. Ji matė Teodosiją, kuris jai atrodė kaip 
didvyris, bebaimis ir narsus. Ji matė puošnią, iškilmingą 
Fazano šventę ir tame žėrinčiame fone dviejų Žmonių 
veidus, žmonių, kurių ji jau išmoko nekęsti: hercogo 
Pilypo ir jo sūnaus Karolio - žmogaus, nežinojusio 
gailesčio, riterio, kuris nesilaikė savo žodžio, kunigaikščio, 
dėl kurio ginklų Filipas ją pasirinko ir pametė... 

Demetrijas nepaprastai gyvai ir ryškiai papasakojo apie 
įvykius, kurie baigėsi jo brolio Teodosijo mirtimi, 0 apie 
savo paties gyvenimą - trumpai ir sausai. Jis nutylėjo 
savo darbus, atradimus, tuos žmones, kurie jam padėjo 
daug pasiekti. Tai priklausė tik jam, ir Fjoros jis ten 
neįsileido. Beje, ji nieko neklausinėjo. Kai Demetrijas 
baigė kalbėti, ji tik parodė pirštu į pergamento ritinėlį, 
kurio jis neišvyniojo: 

- Tai Burgundijos hercogo horoskopas, ar ne? 

- Tu gudruolė. Aš niekada tuo neabejojau. 

- O koks gi bus susitarimas, apie kurį kalbėjai? 

- Manau, kad jau supratai: aš padėsiu tau atkeršyti, 
o tu - man. 

- Mielai, tuo labiau kad turiu sąskaitų su tuo, kurį 
vadina Drąsiuoju. Bet, prisipažįstu, aš nelabai įsivaizduoju, 
kaip galima tai padaryti. 

- Vis dėlto tai įmanoma! Aš tuo įsitikinau pamatęs, 
kaip Burgundijos pasiuntinys susiartino su tavim, meilinosi 
ir pagaliau vedė... 

- Neprimink man jo! - piktai sušuko Fjora. 

- Tačiau apie jį reikia pasikalbėti. Tu iš tiesų esi 
madam de Selonžė, jo žmona, ir jis turi tave priimti. 
Bet kol kas apie tai nekalbėsime. Ar priimi sutartį, 
kurią tau siūlau? 


- Mielu noru, + labiau kad dalį tos sutarties tu 
jau įvykdei: m 4 0i Pjetrą. Ar aš turiu rašyti tavo 
diktuojam:: 


270 


- Ne. Kraujo ryšys man atrodo tvirtesnis negu 
popieriaus lapas. Tu tapsi mano seserimi, ir aš padarysiu 
tave tokią, kad tavęs bijos, prisiekiu. 

Juodų ir pilkų akių žvilgsniai susitiko, tarsi jie abu 
būtų paspaudę vienas kitam ranką. 

- Aš sutinku! - pasakė Fora. 

Demetrijas išsitraukė nedidelį durklą iš odinio dėklo, 
kabojusio prie diržo. 

- Duok man kairę ranką! 

Jaunoji moteris klusniai ištiesė ranką. Lengvu mostu 
gydytojas brūkštelėjo jai durklu per riešą, ir pjūvio 
vietoje iškart ištryško kraujo lašeliai. Paskui jis padarė 
tokį pat pjūvį ant savo dešinės rankos ir suglaudė rankas 
taip, kad pjūviai susiliestų. 

- Tavo ir mano kraujas susimaišė, - pasakė jis. - 
Nuo šios akimirkos mes būsime kartu ir varge, ir laimėje! 

Paskui jis išėmė nedidelį flakonėlį ir užpylė iš jo 
keletą lašų ant Fjoros riešo. Kraujas nustojo tekėjęs. 
Tą patį jis padarė ir su savo ranka. Fjora žiūrėjo kaip 
užkerėta. 

- Ar išmokysi mane savo paslapčių? - paklausė ji. 

- Aš tave daug ko išmokysiu. Išmokysiu virti burtų 
žoleles, gaminti nuodus, kuriais galima mirtinai nunuodyti, 
išmokysiu pažinti charakterį iš veido bruožų, išmokysiu... 

- Sustok! Kam nuodus? 

- Jų kartais gali labai prisireikti... 

- Bet ne man! Išmokti gaminti vaistus, kurie užmigdo, 
- taip, sutinku, bet ne nuodus! Aš atiduodu pirmenybę 
kitokiam ginklui, pavyzdžiui, tokiam, kurį valdo vyrai. 
„Man atrodo, aš gera jojikė, bet norėčiau išmokti naudotis 
špaga ir durklu... 

Fjora pirmą kartą išgirdo Demetrijo juoką: 

- Dėl to reikia kreiptis į Estebaną. Jis - šio amato 
meistras ir su malonumu tave išmokys: rodos, jis įsimylėjęs 
tave... 

Vos tik užsiminus apie jį, Estebanas kaipmat atsirado 
kabinete: 

- Šeimininke! Čionai eina du vienuoliai! 

- Du vienuoliai? Kokie? 

- Sprendžiant iš jų sutanų, tai dominikonai, kaip tie 
ten, viršuje, - paaiškino Estebanas, galvos mostu 
rodydamas į vienuolyną, kuriame buvo sutuokta Fjora. 

- Jie turbūt paklydo. Pasitik juos ir parodyk kelią! 
Be to, aš ir pats einu pažiūrėti. 

Demetrijas nusekė įkandin savo tarno, o Fjora nuėjo 
paskui juos iki priėmimų salės. Pro praviras duris ji 
pamatė raudonuose nusileidžiančios saulės spinduliuose 
tarp kiparisų alėjoje du vienuolius su gobtuvais, nuleistais 
iki pat nosies; jie lėtai jojo ant mulų. Vienas iš jų 
buvo liesas, o kitą, jojantį priekyje, drabužiai buvo 
aptempę kaip būgną. Fjora pamatė, kad Estebanas nubėgo 
jiems priešais, įnirtingai gestikuliuodamas, bandydamas 
paaiškinti keleiviams, kad jie ne tuo keliu joja, bet tie 
nepasuko atgal. Persimetę keliais žodžiais, visi patraukė 
prie namo. 

- Slėpkis! - paliepė Demetrijas jaunajai moteriai. - 
Aš sužinosiu, ko jiems reikia. 

Fjora nenoriai pasitraukė į vidinį kiemelį, bet taip, 
kad galėtų stebėti, kas vyksta priešais namą. Demetrijas 
priėjo prie vienuolių, kurie jam artėjant nusismaukė 
gobtuvus. Užmiršusi bet kokį atsargumą, džiaugsmingai 
šaukdama Fjora puolė prie jų: storasis vienuolis pasirodė 
esanti Kolomba, o antrasis buvo Leonarda... 

Verkdama ir kartu juokdamasi ji puolė į savo senosios 
auklėtojos rankas, kai ši mikliai nušoko nuo mulo, 
norėdama ją sulaikyti. Abi moterys apsikabino prie namo 
durų, nekreipdamos dėmesio į Demetrijo pastangas įstumti 
jas į vidų... 

- Jūs? - ištarė Fjora, automatiškai pradėjusi kalbėti 
prancūziškai. - Jūs, mano Leonarda? Aš jau nesitikėjau 
jūsų pamatyti... Aš bijojau... aš maniau... o, Viešpatie! 

Kalbu nežinia ką! - pasakė ji atsitraukdama, kad geriau 
pamatytų tą, kuri pas ją sugrįžo. - Tikras stebuklas! 

- Jokio stebuklo, dona Fjora, - sušnibždėjo Kolomba, 
- tik atsargumas. Kitą dieną po to, kai tave išvežė į 
Santa Liučijos vienuolyną... Vadinasi, kitą dieną mes 
nuėjome pas tave su dona Kjara ir pasiėmėme doną 
Leonardą. Žinojome, kad jai gali atsitikti nelaimė, jeigu 
liks viena rūmuose. Visi tarnai buvo mirtinai persigandę... 
ir mes buvome teisios. Kai tik pagalvoji, kas atsitiko! 
Tie baisūs kareiviai, tie puikūs rūmai, visai apiplėšti! Iš 
tiesų yra žmonių, kurie nebijo nei Dievo, nei velnio! 

Kai Kolomba pradėdavo kalbėti, sustabdyti ją būdavo 
taip sunku, kaip sulaikyti kalnų upelio srovę. Bet šį 
kartą Fjora klausėsi jos nepertraukdama, ji tik laukė 
momento, kad galėtų jai padėkoti. Ji laikė Leonardos 
ranką, lyg bijotų, kad ši gali staiga išnykti Senoji 
madmuazelė su nuostaba žiūrėjo į ją. 

- Bet kaipgi jūs apsirengusi, mano angele? - paklausė 
ji pagaliau. - Šitas raudonas jūsų apdaras... kai jums 
gedulas? 

- Tai Samijos, Demetrijo tarnaitės tunika. Daugiau 
neturiu kuo apsirengti: Mano juoda suknelė liko 
vienuolyne... 

- Dona Kjara pagalvojo apie tai, - įsiterpė Kolomba. 
- Su mumis mulas, ant kurio prikrauta rūbų tau ir 
Leonardai ir dar keletas daiktų, kuriuos mes įstengėme 
išsinešti. Vargšelė! Iškart tiek nelaimių! Tau net neleido 
ramiai išsiverkti.. O dabar dar mes priversime tave 
paverkti... 

Fjora pajuto, kad jos džiaugsmas ima blėsti, užtat ją 
vėl apima baimė, kuri nebuvo palikusi jos visas pastarąsias 
dienas. Ji pabandė sugauti Demetrijo žvilgsnį, lyg norėtų 
paprašyti pagalbos. Leonarda papriekaištavo savo draugei: 

- Ar reikia dabar apie tai kalbėti? Mes ką tik 
įėjome... 

- Be to, jums būtina pailsėti ir pavalgyti, - pratęsė 
gydytojas. - Eime į virtuvę. Jau metas vakarienės; Samija 
pridės, ko reikia, jei truks. Estebanas nuves jūsų mulus 
į arklidę. Aš nemanau, kad tu nori grįžti šiandien 
vakare, dona Kolomba? Tai būtų neatsargų, be to, ir 
miesto vartai po kelių minučių bus uždaryti... 

Toks žodžių srautas, nebūdingas Demetrijui, privertė 
gerąją moterį nutilti. Ji pasakė, kad dona Kjara laukia 
jos tiktai rytoj rytą ir kad ji su malonumu ko nors 
užkąstų. 

Gydytojas nuvedė visas jas į virtuvę. Ten jau triūsė 
Samija, kurią perspėjo Estebanas; ant iešmo kepė dvi 
vištos, ir ji jau pjaustė storais kąsniais kumpį, nukabinusi 
jį nuo skersinio. Kolomba patenkinta žiūrėjo į šią ruošą 
ir atsisėdo prie ugnies, pasisiūliusi vartyti iešmą, jeigu 
jai įpils lašelį ko nors “gaivinančio", nes jojimas ant 
mulo ją užlingavo. Demetrijas skubiai patenkino jos 
prašymą: jis atnešė vytelėmis apipintą butelį ir paliko jį 
ant stalo, kai jo toli gražu ne liesa viešnia vienu gaistu 
išmaukė pusę puodelio vyno... Jis pastatė puodelius 
visoms ir pasiūlė Leonardai paragauti vyno. Vargšės 
moters veidas buvo liūdnas, o akys paraudusios nuo 
neseniai pralietų ašarų, bet į tai niekas neatkreipė 
dėmesio: visus buvo apėmęs susitikimo džiaugsmas. Ji 
atsisakė: 

- Gal truputį vėliau. Tai, apie ką aš turiu papasakoti, 
taip baisu. Fjorai irgi reikės atsigaivinti... 

- Galų gale, kas gi įvyko? - paklausė jaunoji moteris. 

- Baisus dalykas, kurio pavadinimo nėra jokioje kalboje, 
mano avyte. Aš niekada nemaniau, kad florentiečiai gali 
išniekinti žmogų, padaryti tokią šventvagystę... 

Ji papasakojo apie tai, kas įvyko, trumpomis frazėmis, 
kurias, rodės, spjaudyti spjaudo, kad žodžiais nenuodytų 
sau burnos. Sįryt vienuolyno tarnas, atėjęs į Or San 
Mikelės bažnyčią paruošti, ko reikia, pirmosioms mišioms, 
pamatė tokį vaizdą, kad su siaubu išbėgo į gatvę ir 

ėmė šaukti: Frančesko Beltramio karstas buvo atidengtas. 
Kažkoks piktadarys ištraukė kūną. supjaustė jį į gabalus 
ir taip paliko, net nepabandęs paslėpti pėdsakų... 

Fjoros net lūpos išblyško, o akyse pasirodė siaubas: 

- Kodėl?.. Bet kodėl? 

- Kad išimtų širdį, - atsakė Kolomba. - Pas mus yra 
senas prietaras: taip elgiamasi tada, kai norima neleisti 
mirusiojo šmėklai vaikščioti naktimis ir trikdyti gyvųjų. 
Aš pasakojau Leonardai: reikia sudeginti širdį ir pelenus 
paleisti pavėjui... Žinoma, tai žmogžudys ją paėmė. 

Demetrijas dėl to nė kiek nedvejojo. Jis prisiminė, 
kuo grasino Estebanas, kai kalbėjosi su Marinu Bečiu 
tavernoje, ir po to tas leidosi bėgti.. Pamatęs, kad 
Fjora visu kūnu dreba, jis įkalbėjo ją atsisėsti ir privertė 
išgerti gurkšnį vyno. 

- Ar surado pelenus bažnyčioje? 

- Ne, - atsakė Kolomba. - Matyt, tas žmogus išsigando, 
kad jį užtiks, jeigu jis degins širdį bažnyčioje. Jis išsinešė 
ją su savim. Visas miestas sunerimęs, niekas nežino, ko 
griebtis, visi laksto gatvėmis šaukdami “mirtis jam!“, gerai 
nežinodami - kodėl. 

- Čia nėra jokios paslapties, - pasakė Demetrijas. - 
Mesiro Frančesko žudikas bijojo dėl savo ramybės 
naktimis... 

- Niekas nejtaria, kas jis? - paklausė Leonarda, o 
Fjora pažvelgė į graiką priekaištingu žvilgsniu: 

- Aš maniau, kad peilis tau nurodys. Tu žadėjai 
surasti mano tėvo žudiką. 


- Aš jį radau. Tiksliau, Estebanas rado, mano prašymu. 
Tau to dar nesakiau, nes norėjau, kad pailsėtum čia 
keletą dienų, tau tai būtina... 


- Aš jau pailsėjau! Kas jis? 
- Kas gi, jei ne Marinas Betis. Jis nužudė donos 
Paci įsakymu. 

Ir jis papasakojo, kaip tavernoje Estebanas gavo 
patvirtinimą to, kad valdytojas žudikas. Fjora čia pat 
nusprendė, ką daryti. 

- Duokite man vienuolio rūbus, brangioji Leonarda, 
- paliepė ji. - O tu, Demetrijau, duok man šautuvą ir 
arklį! Mūsų dvaras visai netoli nuo čia, ir aš nenoriu, 
kad šis niekingas Žmogus, taip bijantis šmėklų, išvystų 
dar vieną aušrą! 

- Ramiau! - ištarė Demetrijas ir uždėjo ranką ant 
jaunosios moters —— - Tokiems dalykams reikia iš 
anksto pasiruošti. Sis Žmogus stipresnis už tave. Tu irgi 
nori mirti šią naktų? Montugis irgi netoli miesto, ir 
gandai tikriausiai jau pasiekė Mariną. Kadangi jis bijo 
dėl savo gyvybės, tai jau pasidarė atsargus. Galbūt jis 
jau net pasislėpė kur nors? 

- Na ką gi, reikės jį surasti. Jei ne jį, tai bent jo 
bendrininkę, kuri dar didesnė nusikaltėlė negu jis. Aš 
eisiu ten! 

- Mes einame ten, tu, aš ir Estebanas, tik kitą naktį. 

Leonarda apglėbė Fjorą, o ši buvo tarsi sustingusi. 

- Pati išmintis kalba jo žodžiais. Paklausyk jo, mano 
angele, ir šį mūsų susitikimo vakarą paskirk man. 
Monsinjoro Lorenso įsakymu viskas buvo padaryta jūsų 
vargšui tėvui. Kūną vėl pašventino ir paguldė į amžinojo 
poilsio vietą. Aplink išniekintą bažnyčią pastatė sargybą, 
ir rytoj ateis vyskupas pašventinti jos. Parapijiečiai jau 
pradeda murmėti. Esu tikra, jei monsinjoras Lorensas 
žinotų, kas nužudė mūsų gerąjį šeimininką... 

- Jis tai žino, - nutraukė Demetrijas. - Pasakiau jam 
tai vakar... 

Jis priėjo prie Fjoros, kuri sustingo Leonardos glėbyje 
kaip statula. Atrodė, ji nieko nemato ir negirdi, tarsi 
ją būtų apėmusi transo būsena išgirdus paskutines baisias 
naujienas. Demetrijas palinko prie jos ir įsmeigė įdėmų 
žvilgsnį jai akis, apglėbė jos galvą delnais, laikydamas 
nykščius ant kaktos ir ėmė palengva masažuoti kaktą, 

smilkinius, kartu ištardamas keletą žodžių, kurių niekas 
nesuprato. Paskui tyliu balsu pasakė: 

- Atsipeikėk, Fjora! Atsipeikėk! Tegul tavo kūnas 
atsipalaiduoja ir nusiramina! Tegul užgęsta liepsna, kuri 
tave degina! Rytoj aš nuvesiu tave pas tavo priešą, ir 
jis sumokės už savo nusikaltimus... Rytoj, Fjora, rytoj. 

Jaunos moters kūnas suvirpėjo, ir jos žvilgsnis atgijo. 

- Rytoj... - ištarė ji, paskui griuvo ant Leonardos 
rankų ir pravirko, 0 ašaros kaip upeliai tekėjo iš jos 
akių. 

- Tegul iki valios išsiverkia, - pasakė Demetrijas, - 
ašaros nuplaus virš jos pakibusią grėsmę. 

- Kokią grėsmę? - tyliai paklausė Leonarda. 

- Išeiti iš proto! Jai teko per daug kentėti... Tam 
turi būti galas... 

Kitą dieną sutemus trys ginkluoti raiteliai išjojo iš 
namo-tvirtovės. Demetrijas pakeitė savo ilgus drabužius 
į kostiumą, glaudžiai aptempiantį jo ilgą figūrą. O dėl 
Fjoros, tai ji nustebo radusi tarp Kjaros atsiųstų jai 
tualetų kostiumą berniukui; kostiumas buvo pavasarinės 
žalios spalvos, o prie jos prisegtas raštelis: “Tau tai gali 
praversti! Aš labai myliu tave..." Rengdamasi Fjora su 
dėkingumu pagalvojo apie savo padūkusią draugę Kjarą, 
kurios nuoširdi draugystė suteikė jai tiek įžvalgumo... 

Fjora jojo visų priekyje, nes gerai žinojo maždaug 
keturių mylių ilgio kelią, vedantį nuo Fjezolės vilos per 
kalvas ir Munjono upės slėnį, per tiltą netoli Badžio 
tiesiai į dvarą, kurį valdė Marinas. Balandžio naktis buvo 
tyli ir graži. Žemę apgaubė didžiulė tamsiai mėlyna 
aksomo skraistė, nusagstyta briliantinėmis žvaigždėmis. 
Kvepėjo alyvos ir pušys, žemė tebebuvo drėgna po 
trumpo lietaus. Vietomis matėsi Florencijos miesto sienos, 
ant kurių sargybiniai įžiebė savo šviesas, 0 varpinės ir 
bažnyčių kupolai, atrodė, šviečia patys. Jiems jojant 
pirmyn, miestas vis tolo, ir štai už posūkio jo jau 
nebesimatė. 

Kai jie prajojo kaimą, kur viskas buvo tylu, Fjora 
paleido savo arklį keliu išilgai krūmų gyvatvorės ir jojo, 
kol pasirodė didžiulės pušies siluetas; platus jos vainikas 
juodomis dėmėmis išsiskyrė dangaus fone, už jos matėsi 
juodi kelių plantacijos pastatų siluetai. Jaunoji moteris 
sušnibždėjo: 

- Mes atjojome. Visi miega. Niekur nėra šviesos. 

- Vis dėlto palikime arklius čia, - pasakė Estebanas, 
vadovaujantis ekspedicijai, nes mūšyje jis buvo stipresnis 
už savo šeimininką. Tas tylėdamas pritarė. 

Raiteliai nušoko ant žemės, pririšo arklius prie medžio 
ir nuėjo į priekį, stengdamiesi kelti kuo mažiau triukšmo. 
Kelias buvo pabarstytas smėliu, todėl jiems tai lengvai 
sekėsi. i 

- Šunų yra? - paklausė Demetrijas. 

- Taip, - atsakė Fjora, - tik jie plantacijos kieme, 
be to, pažįsta mane... 

- Tavim dėtas aš tuo nepasikliaučiau. Tu apsirengusi 
jiems neįprastais drabužiais. O mūsų jie visai nematę... 
Tačiau nesirūpink, aš turiu viską, ko reikia... 

- Vis dėlto keista, - po akimirkos tarė jaunoji moteris, 
- nors ir nekeliame triukšmo, jie jau turėjo mus užuosti. 
Bet neloja... Žiūrėkite! Vartai atkelti! 

Iš tiesų paradiniai vartai buvo plačiai atverti, O už 
jų matėsi didelis tuščias kiemas ir jo gilumoje - žemas 
namas, kurio durys irgi buvo atdaros, ir jokių ženklų, 
kad jame kas nors gyventų. 

- Galima pamanyti, kad čia nieko nėra, - sušnibždėjo 
Fjora. - Kur šunys ir... 

Staiga priekyje ėjęs Estebanas staigiai atsisuko atgal 
ir sustojo priešais Fjorą, išskėtęs rankas. 

- Nuvesk ją prie arklių, šeimininke! Aš pamačiau 
tokį vaizdą, kurio visai nedera matyti jaunai damai... 

- Kad ir kas būtų, aš noriu matyti, - užprotestavo 
ji. - Tu užmiršai, kad esame pas mano tėvo žudiką, ir 
aš atėjau pati su juo atsiskaityti. 

- Tau nereikės. Su juo jau susidorota. Aš stebėjausi, 
koks čia nepažįstamas kvapas, net turint galvoje, kad 
mes esame ūkyje. 

Ir iš tiesų jau kuris laikas šleikštaus kvapo srovės 
užgožė gryną kaimo orą. Estebanas apgailestaudamas 
pasitraukė iš kelio, paskui ištiesė ranką ir parodė į 
didelę pušį, kuri augo prie dvaro įėjimo. Ant vienos 
šakos kabėjo baisus vaisius: perpjautas Marino Bečio 
kūnas. Nuo jo sklido kraujo ir mirties kvapas. 

Priešingai negu bijojo Estebanas, Fjora tvirtai stovėjo 
ir Žiūrėjo į šlykštų lavoną. Budelis perskrodė jam pilvą, 
ir visi viduriai buvo išvirtę. Be to, jam nupjovė dešinę 
ranką iki riešo... Demetrijas išsitraukė iš kišenės pintį 
ir skiltuvą, norėdamas įžiebti ugnį ir pasišviesti sau, 
paskui liepė Estebanui: 

- Dabar išvesk ją! Ji jau pakankamai prisižiūrėjo, o 
man reikia kai ką pamatyti... 

Šį sykį Fjora nesipriešino ir leidosi išvedama. Pamačiusi 
šį barbarišką susidorojimą, ji pajuto piktą džiaugsmą, 
tačiau džiaugsmas vis dėlto nebuvo visiškas: ranka, smogusi 
mirtiną smūgį jos tėvui, buvo nukirsta, bet galva tebebuvo 
sveika. Vis dėlto jai palengvėjo: iki šiol ji nebuvo nieko 
nužudžiusi, todėl nepasitikėjo savimi ir visą kelią bijojo, 
kad paskutinę akimirką nejstengs smogti. Apvaizdos dėka 
Marinas susilaukė bausmės be jos įsikišimo, ir jos rankos 
liko švarios, bet ar visada kas nors kitas Žudys už ją? 
Reikėjo pasiekti, kad ateityje būtų tikra, jog moteriškas 
švelnumas nesulaikys. 

- Nagi? - paklausė ji Demetrijo, kai šis pasivijo juos 
ir baigė šluostytis rankas į nosinę. - Ką tu pastebėjai? 

- Jį kankino. Jam sudegino kojas. Be to, jam išplėšė 
širdį. 

- Kadangi tai ne aš, kas galėjo tai padaryti? - 
paklausė Estebanas. - Galima pamanyti, kad darbavosi 
mėsininkas arba chirurgas - tokie tikslūs pjūviai... 

- Arba žmogus, įpratęs valdyti špagą! - nutraukė 
Fjora. - Kam tos detalės? Jį nubaudė Viešpats, štai ir 
viskas! 

- Tu nesi smalsi, - pastebėjo Demetrijas. - Aš veikiau 
pasakyčiau, kad tai Lorenso Medičio bausmė. Tikslių 
nuorodų į tai nėra, bet tai jo maniera elgtis taip, kai 
kitaip negali. Jo kapitono Savaljo nekankina nei dvejonės, 
nei gailestis, kai reikia vykdyti šeimininko įsakymą. Be 
to, kaip tu sakei, Fjora, jis įpratęs valdyti špagą, ir 
šiuo atžvilgiu jis virtuozas. Taip, tai galėjo būti kaip 
tik taip, jei ne išplėšta širdis... 

- Ar Marinas neišplėšė mano tėvo širdies? Man rodos, 
tai atpildas. 

- Galbūt... bet šiuo atveju nebuvo jokių priežasčių 
pasiimti ją, tačiau aš niekur neradau jokių jos liekanų. 
Tiesa, Mariną nužudė praeitą naktį, per tą laiką čia 
galėjo pašniukštinėti šunys. Niekas negali mums paaiškinti, 
ūkyje nieko neliko, visi iš baimės išsilakstė... 

Gydytojas samprotavo garsiai, nekreipdamas dėmesio 
į savo palydovus. 

- Taip... tikriausiai taip ir buvo, - tęsė jis. - Jei tik 
Savaljas nepanoro nunešti jos savo šeimininkui kaip 
įrodymo. Žinoma, taip galėjo būti, bet... aš tuo netikiu. 

- Kodėl? - netekusi kantrybės dėl šitų, jos požiūriu, 
nereikalingų samprotavimų, paklausė Fijora. 

- Todėl kad šiandien balandžio 28 diena. 

- Na, ir kas? 

- Poryt bus balandžio 30 diena. 

- Tai suprantama. Kas dar? 

- Tu turi Žinoti, kad naktis į pirmą gegužės dieną 
- didi naktis viso pasaulio šalių raganoms ir burtininkams. 
Tą naktį jie renkasi Vokietijoje, Harco kalnuose į didelę 
puotą, ir šita naktis vadinasi Valpurgijų naktis. Poryt 
susirinks Norčijos ir... Fonteliučentės raganos! 

- Bet aš nesuprantu, kaip tatai susiję su tuo, ką 
pamatėme? 

Demetrijas tylėdamas nuėjo prie savo arklio ir 
pabalnojo jį, paskui palaukė, kol kiti paseks juo. 

- Iš prigimties aš smalsus, - pasakė jis ramiai, - ir 
nuojauta man sako, kad bus įdomu sužinoti, kas įvyks 
tą naktį... 

Jie grįžo, kai iki saulės tekėjimo liko visai nedaug 
laiko. Leonarda - ji miegojo vienoje lovoje su Fjora - 
neįstengė sumerkti akių ir laukė jų sugrįžtant stovėdama 
prie lango. Ji klausiamai pažvelgė į jaunąją moterį, kai 
ši įėjo į kambarį, nusiimdama kepuraitę, pasiūtą pagal 
prancūzų madą ir dengiančią plaukus. Nuo tos akimirkos, 
kai jos “vaikas" paliko ją, neslėpdama savo ketinimo 
nužudyti Mariną Betį, vargšė moteris nerado sau vietos... 
Fjora atsakė jai puse lūpų šypsodamasi: 

- Kai ten nujojome, jis jau buvo negyvas. Tai įvyko 
be mano dalyvavimo. 

- Ačiū Dievui! Man buvo nepakeliama mintis, kad 
jūs, mano angele, galite... 

- Leonarda! Prašau jus!.. Supraskite, viskas pasikeitė 
ir jau niekada nebus taip, kaip seniau. Dabar jūs žinote, 
kas atsitiko nuo to laiko, kai mes su jumis išsiskyrėme. 
Aš jau nebe ta nekalta Fjora, kurią jūs supote ir kuri 
užaugo jūsų akyse. Aš pasidariau kitokia... tos kitos aš 
pati dar nepažįstu, ir galbūt ji kada nors pasirodys jums 
baisi. 

- Niekada, niekada! Kad ir ką jūs padarytumėte! Jūs 
mano vaikas, prie kurio aš visa širdimi prisirišusi, ir 
niekas... netgi jūs nepajėgsite nieko pakeisti. Tik 
atsiminkite, kad keršto svaigulys visada palieka kartėlį 
ir kad Viešpats... 

- Nekalbėkite man apie Dievą! Daugiau niekada man 
apie jį neužsiminkite! - sušuko Fjora. - Jis siunčia man 
smūgius vieną po kito, nors aš nepadariau nieko blogo. 
Jis elgiasi su manimi kaip su savo priešu, kaip su 
atstumtąja! Ką reiškia visi tie nusikaltimai ir baisumai, 

užgriuvę mane? Viešpaties valia? Aš maniau, kad jis 
geras ir gailestingas... 

- Ar jis pats nekentėjo, atidavęs savo sūnų nukryžiuoti? 
- paprieštaravo Leonarda su dideliu liūdesiu balse. 

- Argi Dievas kenčia taip pat kaip vyras arba moteris? 
Jis, kuris yra amžinas ir begalinis, ar jis gali jausti 
skausmą? Ne, Leonarda, leiskite man daryti tai, ką pati 
nusprendžiau, ir nekalbėkite man daugiau apie Dievą! 

- Kaip norite! Bet jūs man nesutrukdysite melstis 
Jam už jus... 

Kitą dieną po vakarienės Demetrijas ėmė rengtis į 
susitikimą su raganomis. Fjora pareiškė, kad ji norėtų 
eiti drauge. Jis pašnairavo į ją: 

- Nesu tikras, kad tas spektaklis tiks jūsų akims. 
Ten darosi tokie dalykai, į kuriuos nemalonu žiūrėti, 
be to, tai pavojinga. 

- Liaukis rūpintis mano akimis! Ir neapsimetinėk, kad 
tai tau kelia rūpestį, Kai prabilai apie tą susiėjimą, 
puikiai supratai, kad aš eisiu su tavim. 

- Taip... taip, aš žinojau, bet dabar gailiuosi prabilęs 
apie tai. Ar ne geriau tau minutę sustoti ir netęsti iki 
galo to nusileidimo į pragarą, kurį pradėjai? Norėčiau, 
kad pati savęs pasigailėtum... 

- Sunkus tik pirmas žingsnis. Šiaip ar taip, aš 
pamatysiu, ar teisus buvo Dantė, kai savo pragaro 
raganas pavaizdavo atgal atsuktomis galvomis - taip, kad 
ašaros byra joms ant nugarų... 

Apie Fonteliučentę sklido baisūs gandai. Visuotiniu 
pripažinimu ir visų siaubui, tai buvo vieta, kuri labiausiai 
patiko raganoms visoje Toskanoje. Ten buvo ir akmenų 
krūvos, ir grotas, ir trobelės, kuriose gyveno tik iš išorės 
panašios į žmones būtybės. Daugiausia tai buvo nelaimingi 
žmonės, kuriuos skurdas, ligos arba žmonių kvailumas 
privertė vegetuoti kaip augalus ir kurie dėl savo neturto 
gyvendami gamtos prieglobstyje sukūrė keistų receptų. Iš 
visur išvyti ir visur persekiojami, jie nusigręžė nuo Dievo 

bei jo gailestingumo, kuriuo daugiau netikėjo, ir užmezgė 
santykius su tamsos jėgomis, norėdami atkeršyti už save 
ir pasėti baimę, kuri juos saugotų. Tai jiems pavyko: 
jų užkeikimai ir burtai kėlė tokį siaubą, kad aplink šią 
linksmą ir derlingą vietovę susidarė tuštuma, ir visi 
vadino ją prakeikta. Čia linksmai tryško skaidri versmė, 
kuri drėkino vešlią ir turtingą žalumą, bet bijodami kerų 
visi jos vengė. 

Tačiau kartais tamsią naktį kokia nors beformė figūra, 
susisupusi į tamsų apsiaustą, ateidavo į Fonteliučentę. 
Tai būdavo arba mergina, norinti nuslėpti neteisėtos 
meilės vaisių, arba moteris, siekianti savo varžovės mirties, 
įsimylėjęs jaunuolis, atstumtas gražuolės, ar net kilminga 
dama, pasirengusi karališkai sumokėti už paslaugas, kad 
patenkintų savo žemas aistras. Iš savo baimių, neapykantos 
ar meilės šie žmonės sėmėsi drąsos ir ėjo pas raganas, 
tarp kurių buvo gerokai turtingesnių, negu galėjai 
pamanyti. 

Gyvendami gamtoje, šie žmonės atskleidė daug 
paslapčių. Be to, jie kūrė painius receptus, gamino 
apžavų gėrimus, kurie savo sudėtimi buvo baisūs arba 
šlykštūs, stebuklingus meilės gėrimus ir visa tai pardavinėjo 
klientams. Kartais jų vaistai paveikdavo, ir ligonis 
pasveikdavo. Tada dėkingumas saugodavo juos ne mažiau 
negu baimė. Tam tikromis dienomis, dažniausiai per 
mėnulio jaunatį, raganiai susirinkdavo drauge su savo 
amato bendrininkais iš artimiausių vietovių, prie jų 
prisidėdavo ir iš toli atėję raganiai kartu pagarbinti savo 
globėjo, tamsos kunigaikščio, blogio valdovo, kurio vardą 
ne visi drįsdavo ištarti, o tikintieji vadino jį Šėtonu ir 
žegnojosi. Dėl atsargumo susitikimo vieta kiekvieną kartą 
buvo keičiama ir apie tai pranešama žodžiais, iš išorės 
maža ką reiškiančiais; tie žodžiai sklisdavo krašto keliais 
ir būdavo perduodami turgavietėse. Taigi Demetrijas 
išsirengė šįryt į miestą ir sužinojo tą žodį iš Bernardino, 
kuris kaip visada prašė išmaldos prie katedros ir 

pašnibždėjo jį mainais už sidabro monetą. Šį kartą 
susitikimas buvo paskirtas lauke, Čečerio kalno atšlaitėje; 
vienoje jos pusėje augo miškas, pievą supo apgriuvusios 
apleisto vienuolyno sienos, toli aplinkui niekas negyveno. 

Buvo netoli pusiaunakčio, kai Demetrijas, Fjora ir 
Estebanas pasiekė lauką. Atsargumo dėlei jie ėjo pėsti 
ir sunkiai praeinamu taku, kuris vingiavo tarp krūmų ir 
akmeninių kyšulių. Graikas ėjo tvirtu žingsniu Žmogaus, 
žinančio kelią. Pagaliau jis sustojo už sugriautos sienos 
toje vietoje, kur virš duburio kilo tanki žalia augmenija. 

- Iš čia mes galėsime žiūrėti, nerizikuodami būti 
pastebėti. Aš gerai žinau šią vietą - kartais ateidavau 
čia medituoti... 

Jis pasodino Fiorą ant didelio akmens ir parodė jai, 
kaip reikia atsargiai praskleisti medžių šakas ir laukinių 
aviečių krūmus, kad galėtų stebėti, kas vyksta. Be kitų 
atsargumo priemonių, jaunoji moteris, kaip ir jos 
palydovai, užsidengė veidą juoda kauke, o ant rankų 
Demetrijo patarimu užsimovė šiurkščias pirštines. Tad jie 
buvo beveik nematomi, o atviros kūno dalys buvo 
apsaugotos nuo dygių krūmokšnių. Priešais driekėsi laukas, 
apsuptas senovinio vienuolyno pastatų; jis atrodė kaip 
plati staltiesė, ištiesta tarp neaiškių kontūrų paaukštinimų. 
Aplink buvo tylu, tik gretimame miške tris kartus 
suūkė pelėda, o vietoj atsakymo jai lauke pasigirdo tarsi 
garsus atodūsis. 

Staiga iš griuvėsių išėjo žmogus su deglu rankose; 
jis greitai uždegė du laužus, sukrautus abiejose lauko 
pusėse, ir lauko vidurys iškart ryškiai nušvito kaip teatro 
scena, O žiūrovams atsivėrė baisios dekoracijos. Tarp 
dviejų laužų stovėjo grubus stalas iš dviejų akmenų ir 
akmens plokštės, už jo kilo nedidelis paaukštinimas, 
apipintas gebenėmis, o ant jo - statula, taip realiai 
atrodanti, kad Fjorai suspaudė smilkinius ir plaukai 
pasišiaušė. Statula vaizdavo pritūpusį nuogą vyrą ožio 
kojomis ir šlykščia galva. Smailios ausys, ilgi susisukę 

ragai ir sunki nukarusi barzda buvo kaip ožio, ilga 
kumpa nosis, raudona išsiviepusi burna ir žibančios 
paraudusios akys baltais baltymais - beveik kaip žmogaus. 
Zmogus su deglu uždegė tris žvakes, stovinčias ant 
statulos galvos tarp ragų; statulos naguotose rankose 
vienoje buvo pjautuvas, o kitoje - paauksuota taurė... 

- Velnias! - iškvėpė Fjora ir mechaniškai persižegnojo. 
Bet Demetrijas uždengė jai burną ranka. 

- Daugiau nė žodžio! - sušnibždėjo jis jai į ausį. - 
Tu gali išduoti mus... 

Laužų liepsna apšvietė daugybę šmėklų, sėdinčių aplink 
šlykštųjį stalą, apsisiautusių tamsiais apsiaustais; staiga jos 
nusimetė tuos savo tamsius apdangalus ir pasirodė 
stebintiems juos žmonėms. Kitados puošnūs drabužiai 
buvo virtę skudurais, o čia susirinkusių Žžmogystų veidai 
atrodė tokie košmariški, kokius galėjo sukurti tik 
nesveikos karšiuojančios smegenys. Čia matei bedantes 
senes įkritusiais skruostais, atgrasius vyrus karščiuojančio- 
mis akimis, žvelgiančiomis iš po kupetos riebaluotų 
plaukų, dar jaunų, bet palaido gyvenimo išsekintų moterų; 
atėjusieji iš Fonteliučentės ir iš kitų vietų stovėjo tyliai 
ir nejudėdami truputį atokiau; jie buvo tokie pat šlykštūs 
kaip ir jų stabas, kurį jie garbino. 

Tuo metu Žmogus įsmeigė deglą į žemę, pasitraukė 
ir vėl pasirodė nešinas juodu užtiesalu, kuriuo uždengė 
stalą, po to pastatė dvi geležines žvakides su juodomis 
žvakėmis ir uždegė jas. Juodi dvokiantys dūmai pakilo 
į viršų ir apgaubė stabo galvą. Pasigirdo tęsiama melodija, 
kurią užtraukė raganiai užčiauptomis burnomis, iš pradžių 
tyli, bet pamažu vis garsesnė; vyrai ir moterys jos lėto 
ritmo taktu ėmė linguoti iš kairės į dešinę, pastėrusiomis 
akimis įsistebeiliję priešais save, laikydami ant kelių 
sukryžiuotas rankas. Viršum slėnio kartu su sunkiais 
dūmų debesimis nuplaukė  mykimas, tik neaiškiai 
primenantis dainavimą. Pamažu laukas ėmė atgyti... 

Po du, po tris ar po vieną kaukėti Žmonės lindo iš 
miško arba iš vienuolyno griuvėsių. Kai jie nusimetė 
savo apsiaustus ir skraistes, Fjora - ji žiūrėjo išplėtusi 
akis ir nepraleisdama nė vienos smulkmenos - pamatė 
tarp jų valstiečių, vyrų, moterų ir senių juodais suplyšusiais 
drabužiais, jų praplikusios kaktos ir pavargusios akys 
bylojo apie ilgas bemiegės naktis, praleistas ieškant 
neatskleistų paslapčių rakto, ji matė elgetas, tarp kurių, 
jai pasirodė, pažino Bernardiną, tvirtus jaunuolius, keletą 
gražių merginų. Nustebusi ji išvydo tris kaukėtas moteris, 
kurių puošnūs drabužiai rodė jas esant aukštos padėties, 
taip pat kelis vyrus su kaukėmis ir išsiuvinėtais rūbais. 
Bet nuostabiausia buvo brolybės dvasia, jungianti visus 
šiuos žmones; ir kilmingos damos, ir nudriskusio elgetos, 
ir valstiečio akyse galėjai įžvelgti vienodą laukimo jausmą. 

Į laužus įmetė dervos, liepsna pasidarė geltona, ir 
visi veidai jos šviesoje atrodė panašūs.  Raganiai 
tebelingavo, niūniuodami lėtą ir niūrią melodiją, kuri, 
rodės, niekada nesibaigs. Naujai atėjusieji pasičiupdavo 
ją ir taip pat imdavo linguoti, tad lingavo visi. Užburta 
Fjora turėjo griebtis krūmo šakos, kad nepasektų jų 
pavyzdžiu, bet įsidūrė į spyglius ir atsitokėjo... 

Staiga pasigirdo žemas, gilus garsas, panašus į gongo 
dūžį, ir akimirką įsivyravo tyla. Iš griuvėsių išėjo kortežas... 

Priekyje, nešdamas kryžių, prie kurio buvo pririštas 
šuns lavonas, ėjo atletiško sudėjimo negras, apsivilkęs 
ryškiai raudonos spalvos sutana su skylėmis, per kurias 
matėsi jo bronzinis kūnas; iš paskos sekė dvi merginos, 
kurių nuogumą vos dengė permatomos baltos tunikos. 
Ant galvų jos dėvėjo gebenių vainikus, viena nešė kodylą, 
kita dviem rankom laikė taurę su kviečių grūdais ir 
juodomis alyvuogėmis. Procesijos gale žengė į šventiką 
panašus vyras. 

Jis buvo apsivilkęs visiškai tokiais pat rūbais, kokius 
dėvi krikščionių kunigai, tik jo sutana buvo balta, su 
raudonu pamušalu ir išsiuvinėtais ornamentais, panašiais 

į ilgus juodos liepsnos liežuvius. Vietoj kryžiaus 
pavaizduota besivaipanti galva. Ant galvos vyras mūvėjo 
kažką panašaus į nedidelį šalmą su ragais, rankose jis 
nešė raudona skepeta uždengtą taurę. Jam einant pro 
šalį, raganiai kėlėsi ir lenkėsi jam. Jie atsitraukė nuo 
altoriaus - taip buvo galima pavadinti tą įrenginį - ir 
išsirikiavo dviem eilėmis iš abiejų pusių. 

Šventikas pastatė taurę ant altoriaus, paskui puolė 
ant kelių, iškėlė rankas į demonišką statulą ir garsiai 
prabilo. 

- Blogio ir nuodėmės, pasileidimo ir nusikaltimų tėve 
Šėtone, malonumų ir turtų Dieve, amžinasis narsumo ir 
slaptų aistrų šaltini, šeimininke tų, kurie atsiduoda 
ištvirkavimui, ateik pas mus šią naktį čia, kur susirinkome 
tavęs pagarbinti!.. 

Nepaisydama Demetrijo draudimo, Fjora neištvėrė ir 
tyliai paklausė: 

- Kas šis žmogus? 

- Šventikas, išmestas iš dvasininkų luomo; tik buvęs 
šventikas gali laikyti šias mišias... 

- Jis... 

- Tylėk, kad ir ką pamatytum, netark nė žodžio! 

Prasidėjo nauja ceremonijos fazė: iš pradžių raganiai, 
o paskui ir visi dalyviai poromis ėjo prie statulos 
pasveikinti jos. Jie puolė kniūbsti priešais altorių ir 
priešais statulą, paskui grįždavo į savo vietą. Paskutinė 
liko viena moteris iš tų trijų, kurios tikriausiai buvo iš 
aukštosios visuomenės. Ji laikė rankose sidabrinį padėklą, 
ant kurio gulėjo kažkokia beformė masė. Atsiklaupusi 
ji padavė padėklą šventikui, kuris prinešė valgį prie 
stabo. 

- Priimk, melo ir nusikaltimų tėve, šias širdis, išplėštas 
iš melagio ir žudiko; jas tau atnešė tavo tarnaitė, kad 
apdovanotum ją savo dovanomis. Ji siūlo savo kūną, 
kad mes ant jo atliktume aukojimo ritualą. 

Demetrijas, pajutęs, kaip sudrebėjo Fjora, apglėbė ją 
ir vėl užspaudė jai burną ranka, bijodamas, kad ji gali 
nevalingai surikti. 

- Aš sakiau tau, - sušnibždėjo jis, - kad reikės 
nusileisti į pragarą. Būk narsi! 

Laužų šviesoje moteris visiškai nusirengė ir nuoga 
atsigulė ant altoriaus. Nors ji buvo kauke užsidengusi 
veidą, Fjora ją jau pažino - tai buvo Jeronima. Taurę 
nudengė ir pastatė ant balto jos pilvo. Nors Jeronimai 
buvo jau toli gražu ne dvidešimt metų, jos pilnas kūnas 
tebebuvo stangrus ir galėjo masinti vyrus - tuo 
paaiškintina jos valdžia Marinui Bečiui. 

Šventvagystė, kuri jiems atstojo mišias, prasidėjo. Fjorai 
spengė ausyse, ji beveik nieko negirdėjo. Ją užhipnotizavo 
ši nuoga moteris, kurios ilgi plaukai, dirbtinai pašviesinti, 
nutįso iki pat žemės. 

Staiga įvyko kažkas nežmoniškai baisaus; Fjora iki 
kraujų sukando lūpas, nors ją prilaikė Demetrijo ranka. 
Iš pirmos dalyvių gretos išėjo moteris, kurios akių gelmėje 
sustingo kvailos ekstazės išraiška. Ji laikė rankose 
naujagimį, paskui ištiesė jį buvusiam kunigui. Tas paėmė 
kūdikį, paguldė ant Jeronimos kūno ir greitu peilio 
smūgiu perpjovė jam gerklę. Pasigirdo silpnas šauksmas, 
visi krūptelėjo. Fjora nusprendė, kad tai dėl apėmusio 
juos siaubo, bet jų veiduose matėsi tik buko džiaugsmo, 
gyvuliško šiurkštumo ir jaudinančio pasitenkinimo išraiška. 
Kraujas buvo tas elementas, kurio trūko šioje baisioje 
scenoje. 

“Kunigas" susėmė kraują į taurę, pavilgė į ją savo 
lūpas, patepė Jeronimos krūtis, paskui padavė taurę 
vienai iš lydėjusių jį merginų, kad toji paleistų kitiems 
per rankas. Kita mergina atnešė didelį ąsotį vyno, į 
kurį buvo primaišyta kažkokių kvaitinančių priedų. Visi 
išgėrė ir užkando sausainiais, čia pat išdalintais. Paskui 
visi pradėjo šokti, skambant fleitai, kuria grojo negras. 

Šoko prisiglaudę vienas prie kito nugaromis, susiėmę už 
rankų ir skruostais liesdami vienas kitą. 

Šventvagiškos pamaldos ėjo į pabaigą. “Kunigas" 
nusimetė savo rūbus, po kuriais jis nieko daugiau 
neturėjo, ir nuogas atsigulė ant Jeronimos. Tai buvo 
ženklas nejtikėtinai orgijai, kuri prasidėjo raudonoje 
gęstančių laužų šviesoje. Visur gulėjo poros, niekas 
nekreipė dėmesio nei į amžių, nei į socialinę padėtį - 
senis su jauna mergina, dama su ūkio darbininku. Fjora 
pajuto, kad eina iš proto, ir užsimerkė. Demetrijas 
paleido ją. 

- Tik nejudėk! - sušnibždėjo jis. - Aš palieku tave 
su Estebanu. Ateisiu jūsų paimti... 

- Kur tu? 

Užuot atsakęs jis pridėjo pirštą prie lūpų ir visai be 
garso dingo tamsoje. Daugiau nesigirdėjo nei dainavimo, 
nei fleitos grojimo, tik atodūsiai, šauksmai, plėšomų rūbų 
drykčiojimai.  Fjora nedrįso net pažvelgti į Estebaną, 
kurio trūkčiojanųį alsavimą jautė šalia savęs. Staiga 
pasigirdo šauksmas: 

- Sargyba! Gelbėkitės, kas galite! 

Kilo panika, niekas negalvojo apie savo kompanionus, 
visiems rūpėjo tik viena - kuo greičiau pabėgti. Prakeiktas 
šventikas atsiplėšė nuo Jeronimos ir dingo tamsoje, o 
jo padėjėjas ir dvi merginos čiupo medinį nuspalvintą 
stabą ir nubėgo su juo. Fjora matė, kaip Jeronima 
nusimetė kaukę ir mėgino atsikelti, bet tuo metu šalia 
jos išdygo aukšta juoda figūra; ji ištiesė tris pirštus ir 
prikišo prie jos išprotėjusių akių... Jeronima bandė 
priešintis nematomai šio žmogaus valdžiai, bet veltui - 
nejudėdama jį nugriuvo ant altoriaus... 

Demetrijas pasilenkė, pakėlė nuo žemės paaukoto 
kūdikio kūnelį ir padėjo jį ant moters kūno, kuris jau 
buvo išteptas krauju, O pats greitai nubėgo. Artėjo 
daugybės deglų šviesos ir jau girdėjosi kaustytų batų 
žingsniai... 

Po akimirkos Demetrijas prišoko prie Fjoros ir 
Estebano: 

- Eime! Greitai! Turime tik keletą minučių, kad 
spėtume pabėgti... 

- Tai iš tiesų sargyba? - paklausė Fjora. 

- Taip. Kaip tik tą valandą, kaip aš sakiau. Sinjoras 
Lorensas paklausė mano patarimo. 

- Kas pakėlė aliarmą? 

- Žinoma, aš. Juk negalėjau leisti, kad visi šie 
nelaimingieji, kurie bando įveikti savo skurdą ir 
nepriteklius, atsidurtų kalėjime, būtų kankinami ir 
susilauktų mirties ant laužo... Dona Jeronima šią naktį 
praleis kalėjime, o rytą jos lauks budelis... 

- Bet kaip tu sužinojai, kad ji bus čia šią naktį? 

- Kartą jau sakiau tau, kad visada žinau tai, ką man 
reikia žinoti. Dabar skubėkime. Nenoriu, kad mus imtų 

Po valandos jie jau buvo Demetrijo namuose, kur 
jų laukė Leonarda, nusiuntusi Samiją miegoti. Ji nežinojo 
tikrojo jų išvykimo tikslo, bet sutiko juos nieko 
neklausinėdama ir pripylė jiems šilto vyno, kurį šildė 
vėstančiose židinio pelenuose. Ji žiūrėjo į Fjorą, į jos 
išblyškus;, pavargus; veidą, kuris rodė, kad jai teko 
išgyventi: nemalonių akimirkų, bet jaunoji moteris, 
laikydama lediniais pirštais puoduką, pilną karšto skysčio, 
taip švelniai nusišypsojo jai, kad Leonarda, įsižeidusi, jog 
jai nieko nepasakoja, neištvėrė: 

- Jūs atrodote pavargusi, mano avyte, bet jau seniai 
nemačiau, kad taip šypsotumėtės. Jūs buvote laiminga 
šią naktį? 

- Taip... Pirmą kartą po ilgo laiko! Už mano tėvą 
atkeršyta, mano brangioji Leonarda, ir atkeršyta už visa 
tai, ką iškentėjau per Jeronimą. Viską jums papasakosiu 
rytoj, o dabar nesilaikau ant kojų - taip noriu miego... 

- Jei taip, tai ar triumfuos teisingumas ir ar galėsite 
grįžti į savo pilį? 

- Nežinau... galbūt, kadangi mano priešai sunaikinti... 

- Koks nors visada lieka, - griežtai pasakė Demetrijas, 
šildydamasis rankas virš ugnies. - Tu tikrai to nori: 
grįžti į savo namus, atgauti savo turtą ir daugiau apie 
nieką negalvoti? Tu užmiršai, kad... 

- Kad mes sudarėme sutartį? Ne, tuo labiau kad aš 
noriu surasti žmogų, kuris pametė mane kitą dieną po 
mūsų vestuvių, ir atkeršyti tiems, kurie nusiuntė mano 
tėvus ant ešafoto. Bet prisipažįstu, jog norėčiau kuriam 
laikui sugrįžti į savo namus, pamatyti savo draugę Kjarą, 
pavaikščioti Florencijos gatvėmis, kad man pavymui 
nešauktų  grasindami mirtimi ir nemėtytų akmenimis; 
norėčiau padėti gėlių ant kapo žmogaus, kuris visada 
liks mano tėvu; norėčiau sutramdyti įniršį, pabūti tiesiog 
tlorentiete ir žinoti, kad grįžusi po savo kelionių jausiuosi 
čia kaip namie... Argi aš daug noriu? 

Demetrijas nusigręžė nuo šių akių, kurios laukė 
atsakymo, ir išėjo iš virtuvės. Jo žingsniai nuaidėjo ant 
laiptų, vedančių į bokštą, kurio viršuje jis mėgo stebėti 
žvaigždes ir stengėsi įspėti, ką jos sako. Bet šiandien 
naktis jau baigėsi, netrukus turėjo išaušti; jis nežiūrėjo 
į dangų, 0 įsmeigė žvilgsnį į miegantį miestą. Jis žinojo, 
kad Florencija daugiau nenori matyti Fjoros Beltrami, 
bet neturėjo drąsos pasakyti jai to... 


Vienuoliktas skyrius 


“Prieš pasiekdami trokštamą krantą...? 


Šį sykį gandai kilo prie upės, kur dirbo jūreiviai, 
nuplaukė gatvėmis ir aikštėmis, pasiekė iš pradžių sargybą, 
kurią tuoj pat iškvietė, paskui bardželą ir Sinjoriją, o 
jau po to visą miestą: kažkoks žvejys ištraukė Pjetro 
Pacio kūną; jis nužudytas durklo smūgiu tarp menčių... 

Estebanas nusileido į miestą pirkinių - taip jis visada 
darydavo tris kartus per savaitę, - ir išgirdo naujieną 

pirkdamas sūrius, paskui - iš paukščių pardavėjo, o jau 
pas mėsininką tik apie tai ir kalbėjo, tad buvo pats 
šventės “sako, kad...“ įkarštis. Kiekvienas manė žinąs 
daugiau už savo kaimyną, ir po miestą sklido 
fantastiškiausios versijos... 

Estebanas nemėgo plepalų, nes ten, Kastilijoje, gandai 
pražudė jo motiną. Kaimynas apkaltino ją apnuodijus jo 
šulinį ir nužiūrėjus jų sūnų. Nors ji buvo gera krikščionė, 
ją sudegino ant laužo, ir jos apimtas nevilties sūnus 
atidavė visus pinigus budeliui, kad tas uždusintų motiną 
anksčiau, negu ugnis apims ją. Paskui Estebanas nužudė 
kaimyną, jo sūnų ir padegė jų ūkį. Demetrijas - jis ką 
tik buvo atvykęs į šalį - išsivedė Estebaną su savimi 
prieš pat ateinant jo suimti. Jis išgelbėjo jam gyvybę ir 
visam laikui išsikovojo jo ištikimybę. 

Ne, Estebanas nemėgo gandų. Jis nemėgo jų beveik 
taip pat, kaip nemėgo dvasininkų, kurie pagal valdžios 
žmonių komandą nuteisė jo motiną, nes ji buvo vargšė, 
o tas, kuris ją apkaltino - turtuolis... Estebanui patiko 
tarnauti graikų gydytojui, filosofui, astrologui ir burtinin - 
kui, nes rūpindamasis ūkio reikalais, jis turėjo tam tikrą 
laisvę: niekada Demetrijas nepriekaištavo jam dėl aistros 
vynui, moterims, kurias jis mylėjo taip pat kaip ginklus, 
karą ir muštynes, kurių nestigo jo gyvenime nuo dvylikos 
metų... 

Nusprendęs išsiaiškinti kuo daugiau detalių, jis paliko 
nešuliais apkrautą mulą užvažiuojamųjų namų kieme, kur 
Ji pažinojo, ir pasuko į Sinjorijos rūmus, tiksliau, į 
priorų ložę; ten visada buvo galima užtikti besikalbančius 
tris keturis kilmingus miesto žmones. Čia jis ir pamatė 
senąjį Džakopą Pacį, kuris tuo momentu buvo savo 
florentietiškame name ir kuris tarsi viesulas įsiveržė į 
Senuosius rūmus. Po minutės jis išėjo iš ten lydimas 
bardželo ir gvardiečių  eskorto. Aikštė  krūptelėjo: 
patriarchas suimtas? Tačiau ši būsena neilgai truko. 
Grupė pasuko Ponte Vekjo link. Estebanas nusekė 

paskui čia pat susidariusią nedidelę miestiečių minią. 
Taip jis pamatė suimant Pipą ir jos brolį Pipa taip 
priešinosi, kad su ja vos susidorojo penki kareiviai. 
Galiausiai ją nugabeno į miesto kalėjimą, pakeliui ji 
siuntė prakeiksmus ir koliojosi; į tai žiūrovai skubėjo 
atsakyti, kadangi florentiečiai, net nežinodami dalyko 
esmės, niekada nepraleidžia galimybės pasireikšti ir 
pasirodyti. Kai ką nors vesdavo į kalėjimą, jų nuomone, 
visada vertėjo dėl viso pikto sušukti: “Mirtis jam!“, nors, 
žinoma, šitaip galima buvo suklysti ir apšaukti nekaltą 
žmogų. 

Būdamas blaivaus proto, Estebanas manė, kad jis jau 
pakankamai pamatė ir jam metas grįžti į namus perspėti 
šeimininką apie tai, kas darosi mieste, tuo labiau kad 
prie Pipos kortežo prisidėjo dar vienas žmogus: brolis 
Ignasijus prisiartino prie senojo Pacio ir ėjo greta jo, 
gyvai jam kažką kalbėdamas. Kastilietis instinktyviai 
nemėgo savo tėvynainio, kurį laikė neteisingu, žiauriu ir 
klastingu - čia jis neklydo. Pacio ir vienuolio suartėjimas 
sukėlė Estebanui didelį nerimą... 

Alkūnėmis stumdydamas minią, jis prisiyrė prie savo 
mulo ir prie jo krovinio pridėjo indą su alyvų aliejumi, 
paskui išgėrė, kaip visada, stiklinę vyno, kad nesukeltų 
kieno nors smalsumo, ir kuo skubiau paliko miestą, 
suspėjęs pamatyti minią, kuri pradėjo rinktis priešais 
Medičių rūmus ir baisiai triukšmavo, mat visi kalbėjo 
kartu ir mostagavo rankomis. 

Grįžęs į Fjezolę, jis rado Demetriją savo kabinete, 
kur šis rūpestingai vyniojo keletą knygų į medžiagos 
gabalus ir krovė į dėžę, stovinčią ant taburetės. Ant 
stalo buvo patiesta zamšos atraiža ir ant jos išdėlioti 
kruopščiai išvalyti chirurgo instrumentai: lancetai, skalpe- 
liai, chirurginės adatos, pincetai ir kita; šiuos instrumentus 
gydytojas vežiojosi dar iš Bizantijos laikų ir sugebėjo 
juos išsaugoti nepaisant visų negandų. Šalia stovėjo senas 

odinis krepšys, kuriame jis paprastai laikė juos. Krepšys 
buvo atidarytas. 

Estebanas apmetė visa tai greitu žvilgsniu: 

- Šeimininke, tu rengiesi išvažiuoti? 

- Visada reikia būti pasirengusiems kelionei, mano 
berniuk. Bet pasakyk man, kodėl šiandien grįžai anksčiau 
negu paprastai? Iš tavo veido matau, kad nori man 
kažką papasakoti. 

- Tai tiesa, taip pat tiesa ir tai, jog aš labai 
susirūpinęs. 

Kastilietis nebuvo iškalbingas. Keliais sakiniais jis 
išdėstė viską, ką matė ir girdėjo stebėdamas pagal 
Demetrijo veido išraišką, kokį įspūdė darė jo žodžiai. 
Bet Demetrijas prikrovė savo dėžę, uždarė ją ir trumpai 
tarstelėjo: 

- Ak! 

Paskui priėjo prie savo instrumentų, rūpestingai 
nušluostė juos, suvyniojo į zamšą ir viską sudėjo į krepšį. 
Estebanas tylėdamas stebėjo jį ir bandė atspėti, ką šis 
mąsto. Po kurio laiko Demetrijas pakėlė akis: 

- Eik ir atvesk čionai doną Fjorą! Ji sode lesina 
balandžius... 

Netrukus atėjo Fjora - gležna, dėvinti juodais su 
baltu rūbais. Bėglė iš vienuolyno šiurkščiais baltais 
drabužiais ir virveliniais sandalais, jauna graikė raudona 
tunika ir pažas žaliu kostiumu dingo, vietoj jų atsirado 
ši jauna moteris gedulo drabužiais ir į kasas supintais 
plaukais. Demetrijas apgailestavo dėl to, bet jos šviesiai 
pilkos akys tebebuvo tokios kaip anksčiau, ir graikas 
žinojo, kad jos gali svaidyti žaibus, 0 išorinė ramybė 
slepia karštą širdį, išdidų bei drąsų charakterį. Įkandin 
jos įėjo Leonarda ir atsistojo prie durų, susidėjusi rankas 
ant krūtinės, kaip ir dera, kai lydi kilmingą damą. 
Demetrijas jau norėjo paprašyti ją palikti juos vienus, 
bet pagalvojo, kad tuo parodytų, jog laikosi socialinių 
sąlyginumų, kurie jį taip erzino. Be to, Leonarda jau 

įlipo į šią galerą, atvirą visiems vėjams, kuriai nuolat 
gresia pavojai ir kuria plaukia jos auklėtinė. Beprasmiška 
būtų ką nors slėpti nuo jos, juo labiau kad gandai ją 
labai greitai pasieks. Iškart paskui ją įėjo kastilietis. 

- Estebanas grįžo su naujienomis, kurios man kelia 
nerimą. Tau reikia jas išgirsti. 

Išklausiusi jas, Fjora neatrodė sunerimusi. Tik 
paminėjus ispanų vienuolį ji suraukė antaklius. 

- Vėl šitas žmogus! - atsiduso ji. - Kodėl jis taip 
gina Pacį? Nepaisydamas absoliučiai nieko. 

- Jeigu jis iš tiesų slaptas popiežiaus Siksto IV 
pasiuntinys, tai viskas aišku, nes tuomet jis kartu yra 
ir jo favorito Frančesko Pacio pasiuntinys... Manau, tau 
tai suprantama? 

- Galimas dalykas! Bet jis vienas iš tų fanatiškų 
dvasininkų, kuriems visur vaidenasi velnias. O sargyba 
turėjo rasti tą naktį Jeronimą tokią, kokią ją palikom: 
nuogą, gulinčią ant šėtoniško altoriaus, ištepliotą aukos 
krauju, ir ant jos gulėjo nužudyto kūdikio lavonas. Man 
atrodo, tai pirmiausia turėjo sudominti brolį Ignasijų. 
Tačiau Estebanas matė, kad jis draugiškai kalbėjosi su 
Džakopu Paciu. 

- Visiškai draugiškai, - pakartojo Estebanas. 

- Tu teisi, tai keista! - pasakė Demetrijas ir atsigręžė 
į tarną. - Beje, tu ne viską papasakojai. Ar girdėjai, 
kaip mieste kalba apie donos Jeronimos areštą? 

Kastilietis krestelėjo neklusnius plaukus: 

- Ne, aš nieko negirdėjau. Kai atvažiavau į turgavietę, 
aplinkui visi tik ir kalbėjo, kad iš vandens ištraukė jos 
sūnaus kūną... 

- Keista! Jeronimos nusikaltimas turėjo sukelti ant 
kojų miestą. Vienuolis už tokį dalyką turėjo pareikalauti 
visų Šeimos narių galvų... O jis draugiškai kalbasi su 
patriarchu. Sunku paaiškinti!.. Bet reikia sužinoti! Balnok 
mulą, Estebanai! 

- Kur tu nori joti? 

- Pas sinjorą Lorensą. Tai su juo aš susitariau, kad 
sargyba pasirodytų prie Čečerės kalno. Jis tikriausiai 
žino, kas gi įvyko paskui? 

- Nejok ten! Jaučiu, kad tau tai pavojinga, - paprašė 
jaunoji moteris, ir jos balse nuskambėjo nerimas. - Matai, 
šiandizn aš nujaučiu kažką bloga. Jie suėmė Pipą. Vienas 
Dievas težino, ką ta moteris pasakys! 

- Ji nieko negali pasakyti. Ji matė tik elgetą... 

- Turintį nepaprastą gebėjimą. Ar esi tikras, kad kai 
tavo  užmigdytas Žmogus atsibunda, jis visai nieko 
neprisimena? Pipa mikli, gudri; norėdama išgelbėti savo 
gyvybę, ji gali pasakyti bet ką, gali apkaltinti bet ką... 

- Arba pasakys, kad ji nieko nežino. Kad jaunasis 
Pacis kaip atėjo pas ją, taip ir išėjo... 

- Gali būti, bet aišku viena: senasis Džakopas viską 
žinojo, ir ko tą vakarą jo anūkas ėjo pas Pipą - irgi 
žinojo. Pasilik, prašau tave! Palaukim trupuų! Gal 
Lorensas praneš tau... 

Ji drebėjo, ir jos jaudinimasis nustebino Demetriją. 
Estebanas palaikė Fjorą: 

- Ji teisi, šeimininke. Neskubėkime, tegul baigiasi ši 
diena ir praeina naktis. Rytoj, jei norėsi, nueisiu į 
miestą, kai tik atsidarys miesto vartai. Tu galėtum duoti 
man laišką sinjorui Lorensu. Tu visada pasižymėjai 
kantrybe, dabar neatpažįstu tavęs. 

Gydytojas gūžtelėjo pečiais ir perbraukė sau per veidą 
truputį virpančia ranka. Jis priėjo prie odinio krepšio, 
kurį ką tik uždarė, ir atsirėmė į jį, lyg norėdamas 
pasisemti naujų jėgų. Paskui atsisuko ir pažvelgė į 
Leonardą, tyliai stovinčią prie durų. 

- O jūs, dona Leonarda, ką jūs patarsite? 

- Nemaniau, kad mano nuomonė jums ką nors reiškia, 
bet spėju, kad šiandien iš ryto jūs laukėte kažkokio 
įvykio... kuris priverstų jus iškeliauti. Antraip kam jūs 
išsitraukėte šią dėžę, šį krepšį ir viską dedatės? 

296 


- Turėjau žinoti, kad tokių dalykų nepaslėpsi nuo 
geros šeimininkės akių, - pasakė jis nusišypsojęs. - Tai 
tiesa: po šios nakties aš kažko laukiu; man atrodo, kad 
artėja valanda, kai mums reikės palikti šiuos namus. 


- Tuomet tegul tai būna bent jau jūsų valia! 
Paklausykite Estebano patarimo! Keletas valandų nieko 
nepakeis... 

Demetrijas palingavo galva ir nieko nepasakęs išėjo 
iš kambario. Fjora nusekė paskui jį. Eidami vienas paskui 
kitą, jie nepratarė nė žodžio ir pakilo į bokšto viršūnę. 
Jaunoji moteris bandė susigaudyti, kodėl ką tik taip 
ryžtingai priešinosi, kad graikas neišvyktų į miestą, bet 
staiga ji taip aiškiai suprato, lyg jai paslaptingas balsas 
būtų pasakęs, kad Demetrijas negrįžtų gyvas, jei pasiektų 
Florenciją. Mintis apie tai, kad galėjo netekti paskutinio 
draugo, kuris dėl jos ryžosi net nužudyti, buvo, jai 
nepakeliama. Ji dabar iš visos širdies prisirišo prie šio 
keisto žmogaus, kurio kadaise bijojo. Tai nebuvo nei 
didelis švelnumas, kurį ji jautė savo tėvui, nei karšta 
meilė, kurią jai įžiebė Filipas ir kuri, kaip jai atrodė, 
dar teberuseno pelenuose, nei tas švelnus jausmas, kuris 
siejo ją su Leonarda, nei draugystė, jungianti ją su 
Kjara Albici; tai buvo daugialypis jausmas: dėkingumas, 
draugystė, taip pat truputis baimingos pagarbos, panašios 
į tą, kurią ji kitados jautė savo mokytojams, atskleidusiems 
jai kultūrą ir grožį. Tai buvo stiprus ir gilus jausmas. 
Neatsitiktinai jie sudarė sąjungą, sutvirtindami ją savo 
krauju. Kai jie užlipo į viršų, Fjora priėjo prie Demetrijo, 
kuris įprastu judesiu atsirėmė į dantytą bokšto sieną, ir 
uždėjo savo ranką ant jo rankos. 

- Mes daugiau neturime šeimos, nei tu, nei aš, - 
tyliai pasakė ji. 

- Tu turi vyrą... 

- Ne. Tai buvo sapnas, aš buvau išjuokta. Jei aš 
noriu jį surasti, tai tik tam, kad atsilyginčiau už savo 
kančias ir už jo panieką. Jis iš manęs paėmė viską, o 

mainais nedavė nieko, išskyrus vardą, kuriuo niekada 
nesivadinsiu. Tu išgelbėjai mane ir rizikuodamas savimi 
atkeršijai už mane. O kadangi mūsų kraujas susimaišė, 
norėčiau, kad laikytum mane savo dukra... 

- Anūke! Aš galėčiau būti tavo senelis, Fjora. Bet, 
matai, mes negalime žinoti, kas mūsų laukia... 

- Netgi tu? 

- Netgi aš! Likimo uždanga ne visada pakyla, o 
žvaigždžių judėjimas negali atskleisti visų detalių. Galbūt 
mums neverta per daug prisirišti vienam prie kito? 
Paskui dėl to galime kentėti Mes susivienijome, kad 
būtume sąjungininkai kovoje,  pamėginkime tuo ir 
pasitenkinti, bet aš rūpinuosi tavimi kaip tavo senelis. 
Ir aš niekada neužmiršiu, ką tu man šiandien pasiūlei: 
po Teodosijo mirties tai buvo mano pirmas džiaugsmingas 
jausmas... 

Jis pakėlė Fjoros ranką prie lūpų, paskui paėmė 
jaunąją moterį už parankės: 

- Metas pietauti. Leiskimės žemyn, kad Estebanui 
nereikėtų vargintis ir lipti šiais laiptais ieškoti mūsų. 

Baigiantis dienai jie vėl užlipo į bokštą. Nuo miesto 
pusės girdėjosi triukšmas ir kilo dulkių debesys. Kažkas 
darėsi, kas sukėlė florentiečiams nerimą - jie juk visada 
pasirengę užsiplieksti. Tačiau tai nebuvo maištas, nes 
didysis Sinjorijos varpas tylėjo. Staiga pasigirdo trimitų 
signalai, ir Demetrijas pasilenkė prisidengdamas akis 
ranka: 

- Žiūrėk! Saulė dar nenusileido, 0 jau uždaromi 
miesto vartai. 

Iš tiesų net per tokį nuotolį girdėjosi, kaip krito 
grotos, užtveriančios įėjimą, girgždėjo pakeliami tiltai. 
Kalnų oras buvo vaiskus, ir įžvalgi Demetrijo akis pamatė 
tą judėjimą. Miestas buvo uždaromas anksčiau negu 
paprastai. Atrodė, ant sienų pasirodė daugiau kareivių 
negu visuomet... 

- Prie miesto artėja priešo kariuomenė? - paklausė 
Fjora. 

- Tokiu atveju didysis varpas šauktų imtis ginklo. Ne, 
kažkas vyksta pačiame mieste, ir jie nenori, kad tai 
pasklistų aplinkui... Bet žiūrėk! Ten kažkas dega... 

Iš tiesų miesto viduryje, prie upės, kilo juodi tiršti 
dūmai, tarp kurių švysčiojo raudoni liepsnų atšvaitai. 

- Viešpatie! - sudejavo Fjora, - tai beprotybė, sukelti 
gaisrą mieste, kur tiek daug medinių namų! Atrodo, tai 
netoli mūsų namo... 

Demetrijas neatsakė. Jie dar kurį laiką stovėjo 
žiūrėdami, kaip kyla dūmai ir kaip saulė leidžiasi į jūrą. 
Melsvėjančiose vakaro sutemose viskas pamažu rimo ir 
buvo galima geriau įžvelgti, kas darosi mieste... Graikas 
ir jaunoji moteris stovėjo kaip užburti ir negalėjo 
atitraukti akių nuo to sujudinto skruzdėlyno, kur 
neaiškioje šviesoje, atrodė, judėjo net stogai tarsi jūros 
bangos. Juos privertė atsitokėti Estebanas, kuris užlipo 
pas juos, O jie net nepastebėjo ir uždusęs sušuko: 

- Šeimininke! Atvyko sinjoras Lorensas! Jis nori tave 
matyti, tave ir doną Fjorą! Greičiau! 

Jie skubiai nulipo žemyn, netikėdami tuo, ką išgirdo. 
Bet Lorensas iš tikrųjų buvo ten. Jis stovėjo prie lango 
Demetrijo kabinete. Su juo buvo Policianas, jo draugas; 
jis stovėjo atsirėmęs į spintą ir žaidė pirštinėmis. Liesame 
Lorenso veide matėsi susirūpinimas; jis pasirodė Fjorai 
dar aukštesnis negu per paskutinį jų susitikimą po 
Sinjorijos skliautais. Išgirdęs jų žingsnius, Lorensas 
pasitraukė nuo lango ir atsisuko į įėjusiuosius. 

- Tu čia, sinjore? - ištarė Demetrijas nusilenkęs, o 
jo palydovė vos sulenkė kelius nelabai giliam reveransui. 
- Didelė garbė mums. 

- Aš būtinai turėjau ateiti, nes laikas nelaukia. Ką 
tik išvažiavau iš miesto ir išvykau į Badžą, kur vyksta 
mūsų Platono akademijos posėdis, davęs įsakymą uždaryti 
už manęs miesto vartus. Jie bus atidaryti įprastu laiku 

rytoj rytą. Reikia, kad šiąnkat jūs kuo toliau 
nukeliautumėte, tas nuotolis skirs jus nuo tų, kurie 
trokšta jūsų mirties! 

- Ar pasakysi mums, kas darosi, sinjore? - paklausė 
Fjora lediniu balsu. - Mes žinome, kad Pjetro Pacio 
kūnas buvo ištrauktas iš Arno, kad Pipa buvo suimta, 
bet aš nesuprantu, kodėl jie nori nužudyti mus! 

- Todėl, kad prakalbo ta moteris. Ji kaltina tave, 
kad nužudei kuprių padedama raganiaus, apsirengusio 
kaip elgeta... 

- Aš? Bet kaip aš galėjau patekti pas ją? 

- Ji sako, jog seniai tave pažįsta, kad tu ateidavai 
pas ją į pasimatymus su vyrais ir kad po to, kai pabėgai 
iš vienuolyno, atėjai pas ją ieškoti prieglobsčio... Pjetras 
buvo vienas iš tų, su kuriais tu susitikinėjai, nes jis 
buvo tave labai įsimylėjęs... 

- Kas dar? - sušuko jaunoji moteris. - Vadinasi, 
šiame mieste, tavo mieste, galima pasakoti, kas tik šaus 
į galvą, ir apie ką tik nori? Ir, suprantama, ja patikėjo? 

- Visada tikima tuo, kas patinka prastuomenei. 

- Tiesa? Tuomet sakyk, kaip prastuomenė sutiko žinią 
apie Jeronimos suėmimą? Kodėl jos šešuras dieną naktį 
sėdi Sinjorijoje? 

- Liaudis nežino apie tą suėmimą. 

Lorensas nusuko akis nuo jauno veido, kuriame 
įsiliepsnojo pyktis, ir žemu balsu, dar labiau suduslėjusiu, 
pasakė: 

- Jeronima pabėgo iš kalėjimo dar prieš tai, kai 
sužinota apie jos suėmimą. Ji slapstosi, ir niekas neįtaria, 
kur ji... 

- Ką? - vienu metu sušuko Fjora ir Demetrijas. 
Graikas tęsė: - Kaip tai atsitiko? 

- Tarp sargybinių buvo du Pacio klientai, ir jie tuoj 
pat perspėjo Džakopą. Jis pats atėjo su savo žmonėmis 
ir su ispanų vienuoliu pasiimti savo marčios; ji dar buvo 
be sąmonės. Tai buvo dingstis jiems sakyti, kad ji tapo 

apgaulės ir raganavimo auka... Iš upės ištrauktas Pjetro 
lavonas ir Pipos prisipažinimai pakurstė ugnį. Tėvas 
Ignasijus visose aikštėse ir sankryžose ragino žmones 
sučiupti tave, Fjora, ir Demetriją... 

- O tų, - sviedė Fjora, - ką tu darei tuo metu? 
Tu, Florencijos šeimininkas, visagalis Lorensas Puikusis? 
Ką tu darei tuo metu, kai žudė tavo draugą, mano 
tėvą? Ką tu darei tuo metu, kai mane kalino vienuolyne, 
paskui iš ten pagrobė, paslėpė pas Pipą, kuri atidavė 
mane į to niekšo Pjetro rankas ir jis ėmė mane smaugti? 
Jei ne Demetrijas, jis būtų nužudęs mane, o tu nieko 
nesiėmei. Tu atėmei iš manęs viską, tu leidai... 

- Padegti Beltramio rūmus, - tyliai pasakė graikas. - 
Tai jie dega, ar ne? 

Fjora atsisuko ir su siaubu pažvelgė į jį: 

- Mano namai)? 

- Taip, Fjora, - ištarė Lorensas, - tavo namai. Kada 
tu suprasi, Fjora, kad mes gyvename respublikoje ir kad 
mano valdžia yra tai, jog darau ją turtingą, laimingą ir 
galingą? 

- Aš suprantu. Tu leidi užsieniečiui vienuoliu valdyti 
minią, O pats tuo metu kalbiesi su karaliais ir šio 
pasaulio didžiais žmonėmis? Bet ar žinai, kad šis vienuolis 
- tavęs nekenčiančio popiežiaus pasiuntinys - yra dar 
didesnis tavo priešas negu mano? Aš tik pėstininkas 
šachmatų lentoje. 

- Ką tu apie tai Žinai? 

- Aš žinau daugiau negu tu... 

Ir ji trumpai papasakojo, kas įvyko Santa Liučijos 
vienuolyno didžiojoje salėje. 

- Leisk vienuoliui baigti savo darbą! - pridūrė ji su 
panieka. - Ir netrukus Siksto IV sūnėnas taps Florencijos 
šeimininku ir privers gerbti savo valią! 

Jai kalbant nedailus, bet vis dėlto patrauklus Lorenso 
veidas pamažu pažaliavo ir pasidarė tokios pat spalvos, 
kaip jo žalio aksomo apdaras. 

- Vienuolis gyvena San Marko vienuolyne. Šiąnakt 
jis bus suimtas ir su patikima sargyba palydėtas iki 
Florencijos sienos. Dėkoju, kad pateikei įrodymus to, ką 
įtariau. Demetrijas gali tau tai patvirtinti... 

- Galimas dalykas! - ironiškai pasakė ji. - Bet vis 
dėlto mus visi persekioja... 0 tuo metu dona Paci laisvai 
važinėja didžiaisiais keliais. 

- Aš tau prižadu surasti ją, bet jūsų labui nieko 
negaliu padaryti, tik padėti jums iškeliauti ir rasti 
prieglobstį patikimoje vietoje... 

- Aš ją pati surasiu, - piktai sviedė Fjora. - Gali 
nesirūpinti manim, jei negalėjai atkeršyti už mano 
nužudytą tėvą, kurio garbė nuplėšta... 

- Marinas Betis nužudytas ir Savaljas padarė tai mano 
įsakymu. 

- Taip, bet naktį ir jo namuose, o ne dieną ir ne 
aikštėje! Todėl mano tėvas tebėra atstumtasis, melagis 
ir - kodėl gi ne! - išdavikas visų miestiečių akyse! 

- Iš tiesų, kodėl gi ne? - užsiplieskė pagaliau Lorensas. 
- Aš visai pagrįstai galiu manyti, kad jis išdavė respubliką, 
padėdamas auksu apginkluoti Burgundijos hercogą. 
Fugeriai pareikalavo apmokėti šimto tūkstančių florinų 
vekselį, pagal kurį jie pervedė tuos pinigus į Burgundijos 
iždą - mesiro Filipo de Selonžė sąskaitą. Ką tu į tai 
pasakysi? 

- Nieko... arba paklausiu: pinigai buvo sumokėti? 

- Fugerių bankui? Žinoma, ne. Tavo tėvas mirė, ir 
turtas yra kontroliuojamas... 

- Tavo kontroliuojamas ir be jokios teisės! 

- Tai buvo vienintelis būdas neleisti, kad tas turtas 
patektų į Pacių šeimos rankas, Oo tavo įdukrinimas 
pagrįstas suklastotu dokumentu! O dėl Fugerių, tai juo 
blogiau jiems! Jie bandys susitarti su Burgundijos 
hercogu... 

- Taigi, - lėtai ištarė Fjora, - mano tėvas laikomas 
ne tik atstumtuoju ir melagiu, bet ir nedoru žmogumi, 

- jis, kurio žodis niekada nekėlė abejonių? O juk tie 
pinigai buvo mano kraitis! 
- Tavo kraitis? 


- Čia, gretimame vienuolyne, aš susituokiau su 
Burgundijos pasiuntiniu naktį prieš jam išvažiuojant. Jis 
žinojo tiesą apie mano gimimą ir pareikalavo šių 
jungtuvių, nes tu atsisakei padėti jo šeimininkui. Dabar 
aš - grafienė de Selonžė. 


- Įrodymai! Ar turi įrodymų? - sušuko Lorensas, ir 
jo mirtinai išblyškęs veidas pasidarė tamsiai raudonas. 
Fjora jau ketino sakyti, kad nežino, kur dabar yra 
dokumentas, bet staiga pasigirdo balsas. 

- Štai jie, sinjore! - ramiai pasakė Leonarda ir priėjo, 
laikydama rankose pergamento ritinėlį, perrištą žaliu 
kaspinu. - Tu rasi čia donos Fjoros įdukrinimo aktą, 
jos vestuvių sutartį, pasirašytą ir patvirtintą antspaudu 
jos vyro, vekselio nuorašą ir net atestaciją su vienuolyno 
prioro, tėvo Antonijo parašu ir antspaudu. Mesiras 
Frančeskas Beltramis prieš mirtį, žinodamas, kad priešai 
ji persekioja, perdavė visa tai man... 

Lorensas Puikusis paėmė pergamentą ir ištiesė jį 
Policianui, kuris iškart atgijo. Staiga pasunkėjusiu žingsniu 
Lorensas nuėjo prie aukšto Demetrijo krėslo ir atsisėdo. 

- Skaityk! - ištarė jis. 

Poetas atrišo kaspiną ir skubiai permetė akimis 
dokumentus, po to vėl juos suvyniojo: 

- Viskas gerai, sinjore! 

- Yra dar ir kitas įrodymas, - pasakė Leonarda ir, 
išsitraukusi iš po korsažo auksinį žiedą su Selonžė herbu, 
parodė jį Lorensui, paskui truputį iškilmingai užmovė jį 
ant Fjoros piršto, ir Fjora tuoj pat suspaudė ranką, 
neįstengdama įveikti ją apėmusio virpulio. 

- Vadinasi, tu esi vieno iš pirmųjų Burgundijos asmenų 
žmona? - Jis nelinksmai nusijuokė ir tęsė: - Tai kodėl 
gi tavo vyras nepasirodė laiku ir garsiai, kad visi išgirstų, 

nepareikalavo, tavęs iš tų, kurie tave apkaltino? Kodėl 
jis neiškvietė į dvikovą už nevalingai suterštą jo vardą? 

- Todėl, kad šiuo metu momentu aš, matyt, jau 
našlė. Mesiras de Selonžė buvo pasiryžęs mirti, kad 
nubaustų save už tai, jog vesdamas mane suteršė savo 
vardą... Jis parsidavė norėdamas padėti Karoliui Drąsiajam! 

Lorensas atsistojo, žengė keletą žingsnių, kad 
nusiramintų, paskui priėjo prie Fjoros, kurios sustingusiu 
veidu lėtai tekėjo ašaros. 

- Vargšas vaike! - nepaprastai švelniai pasakė jis. - 
Ar tu kada nors dar galėsi patikėti vyro meile? 

Nepajėgdama ištarti nė žodžio ir staiga pajutusi begalinį 
nuovargį ji neigiamai papurtė galvą. 

- Vis dėlto, - tęsė Lorensas, - jei tavo vyras ir 
mirė, tai šitai turėjo atsitikti visai neseniai, nes jį matė 
tą dieną, kai plėšė tavo rūmus! 

Į Fjoros skruostus plūstelėjo kraujas. 

- To negali būti, - tarė ji slopiu balsu. 

- Vis dėlto, - paprieštaravo Lorensas, - tai tiesa. Aš 
mačiau jį ir ne iškart pažinau, nes buvo apsirengęs kaip 
neturtingas žmogus. Jis stovėjo minioje ir žiūrėjo. Mačiau, 
kaip jis su kažkuo kalbasi. Galbūt jis klausė, ką visa 
tai reiškia. Aš nežinojau, kodėl jis čia, ir ne iškart 
priėjau prie jo. Kai nusprendžiau prieiti, negalėjau 
prasibrauti pro minią, o paskui jis dingo kaip į vandenį... 

- Aš manau, kad jis šnipinėjo, - tęsė Lorensas, - 
todėl įsakiau apieškoti visus nakvynės namus, visas 
tavernas, bet niekas jo nematė, niekas negalėjo pasakyti, 
kas jam atsitiko. 

Fjora klausėsi šių žodžių spindinčiomis akimis, lyg 
girdėdama angelų chorą. 

- Jis grįžo! - atsiduso ji. - Jis grįžo, nors prisiekė 
niekada daugiau manęs nematyti... 

- Atleisk man, Fjora, dėl to, ką dabar tau pasakysiu, 
- pasakė Lorensas, - tu tikra, kad jis norėjo matyti 
tave? 

- O ką gi dar? - sušuko ji netikėtai pasipiktinusi. 

- Tavo tėvą. Neiso miestas kaip ir anksčiau priešinasi 
Burgundijai, ir užvakar, gegužės pirmąją, baigėsi paliaubos, 
kurių sutartį prieš trejus metus pasirašė Prancūzija ir 
Burgundija ir kurių laikas jau du kartus buvo pratęstas, 
o dabar paliaubos jau nebus atnaujintos. 

- Tu drįsti teigti užuominą, kad jis dar kartą buvo 
atėjęs pinigų? 

- O ko gi daugiau? Juk jis turėjo žinoti, kas atsitiko 
tau, kadangi gatvėje kalbėjosi su paprastais žmonėmis, 
bet išvažiavo, užuot ieškojęs tavęs... 

Demetrijas pamatė, kaip Fjora susvyravo lyg didelė 
gėlė papūtus vėjui, ir ištiesė jai ranką atsiremti. 

- Ar nebuvo galima palikti jai galimybės abejoti? 
Negi ji turi išvažiuoti apimta nevilties? Noriu tau priminti, 
jog atėjęs čia tu reikalavai, kad mes kuo greičiau 
apleistume miestą. Pernelyg daug pasakyta žodžių, ir 
kadangi mus išveja... 

- Aš jūsų nevejų, - pavargusiu balsu atsakė Lorensas, 
- aš bandau jus išgelbėti, nes jūs abu man labai brangūs, 
net jeigu ir netikite tuo. Štai įrodymas! 

Jis ištiesė Demetrijui laišką, ant kurio buvo antspaudas 
su jo herbu. 

- Tai laiškas Prancūzijos karaliui Liudvikui, pas kurį 
aš tave siunčiu. Jis priims gerą gydytoją - tu toks ir 
esi, - nes jį kankina hemorojus. Be to, aš parašiau 
jam, kad tu - mano draugas. 

- Dėkoju tau. O... ji? - Demetrijas linktelėjo galva 
į Fjorą, kurią Leonarda sodino ant kėdės. 

- Aš pagalvojau, kad tu galėtum lydėti ją iki Paryžiaus; 
ten ji... ten Beltramis turi pusbrolį, kuris verčiasi prekyba. 
Jai nieko netruks, kadangi Donatis, kuris dabar tvarko 
jos tėvo reikalus, pasirūpins tuo. Tačiau tai, ką aš 
šiandien sužinojau, daug ką keičia. Duok man kuo rašyti, 
kol jūs ruošiatės į kelionę... 

- Dėl manęs, tai aš pasiruošęs, - pasakė Demetrijas. 

- Mes irgi! - pasakė Leonarda. 

Gydytojas padėjo ant stalo visus būtinus rašymo 
reikmenis, ir Lorensas paėmė į rankas plunksną, bet 
Fjora sustabdė jį: 

- Ką tu nori parašyti? 

- Rekomenduoti tave karaliui Liudvikui, kad... 

- Filipo de Selonžė žmona būtų tavo įkaitė? Tu ką 
tik sakei, kad aš nieko nereiškiu žmogui, su kuriuo 
mane susiejo likimas. 

- Ne, - oriai atsakė Lorensas. - Pasakyti jam, kad 
siunčiu pas jį savo draugo Frančesko Beltramio, kurio 
netekau, nelaimingą dukterį. Karaliaus rūmuose jo vardas 
yra žinomas. 

Jis jau rengėsi rašyti, bet ji čiupo dar švarų popieriaus 
lapą ir suplėšė. | 

- Leisk man pačiai pasirūpinti savo likimu! Kol manęs 
nepripažins nekalta ir neatstatys visų teisių visi... taip 
pat ir tu, aš negaliu pasinaudoti tavo rekomendacijomis. 

- Fjora, maldauju tave, tegul praeina šiek tiek laiko! 

- Laiko? Kokioje poemoje Petrarka parašė kažką 
panašaus į tai: “Kai aš pasieksiu trokštamą krantą, 
išbluks lauro lapų žalumas...“? Tu, Lorensai, niekada 
neisi prieš liaudies valią. Bet bijok tos dienos, kai ją 
į savo pusę patrauks naujas numylėtinis! Ir saugokis 
popiežiaus! 

Išdidi, aukštai iškėlusi galvą, lyg eitų pasitikti šlovės, 
o ne žengtų pirmuosius žingsnius į nežinomą ateitį, 
Fjora atsuko nugarą Lorensui Puikiajam, tam žmogui, 
kuris jaunystėje buvo jai taurumo ir iškilnumo pavyzdys... 
ir išėjo iš kambario. 

Tačiau praslinkus ketvirčiui valandos ji, apsirengusi 
žaliu pažo kostiumu, atsiųstu Kjaros, kišo savo batą į 
balno kilpą, kurią prilaikė Lorensas. Jis atidavė jai savo 
arklį, o Demetrijas ir Leonarda gavo Policiano ir Savaljo 
atsivestus arklius. Trys vyrai turėjo leistis į Badžą 
pėsčiomis. Estebanas užšoko ant savo arklio, 0 mulas, 

tarnaujantis ir šeimininkui, ir jo tarnui, nešė nedidelį 
krovinį. 

Prieš išjodamas Demetrijas metė atsisveikinimo žvilgsnį 
į namą, kuris per ilgus klajonių metus tapo pirmuoju 
ramiu jo prieglobsčiu. Jį turėjo užrakinti, jei tik įniršusi 
minia rytoj neateis ir iš pykčio jo nesudegins. Gražuolė 
Samija keliaus į Badžą arba į Lorenso rūmus. Tačiau 
graikas žinojo, kad jis palieka čia draugų. Policianas 
pabučiavo jį ir pravirko, o Lorensas apglėbė jį... 
sušnibždėjęs, kad prie balno pririštose dėžėse yra aukso, 
taip pat ir ant Fjoros arklio. Bet gydytojas neliūdėjo, 
jis galvojo apie tai, kad dabar, šios gražios moters dėka, 
jis galės keršyti Be to, įpratusiam dažnai keliauti, šis 
išvykimas jam neatrodė sunkus. 

Leonarda buvo laiminga, nors ir nedrįso sau to 
prisipažinti. Ji surado savo brangų vaiką, 0 netrukus 
pamatys ir savo gimtąją žemę Burgundiją, kurios grožio 
negalėjo nustelbti jos atmintyje net toks puikus miestas 
kaip Florencija. Šiaip ar taip, ten tikra krikščionių žemė, 
kurioje neįmanoma laikyti mišias, prieš tai pagarbinus 
pagonių dievus! 

Estebanas apie nieką negalvojo. Jis ėjo paskui savo 
šeimininką, prie kurio prisirišo, bet vis dėlto buvo 
patenkintas, kad išvažiuoja. Jis per daug mėgo nuotykius 
ir susirėmimus, kad atsisakytų nuo jų dėl malonumo 
ramiai gyventi gražios gamtos prieglobstyje. Zinoma, 
įvykiai pasuko kvapą gniaužiančia linkme nuo to laiko, 
kai jų gyvenime pasirodė ta, kurią jis mintyse vadino 
“madona pilkomis akimis", bet gerai, kad jie dabar artėja 
prie naujų horizontų... Ten, kur vyksta karas. 

Fjora klausėsi nakties. Pakilo vėjas, ir jis atnešė 
miesto triukšmą, iki šiol dar nenurimusį. Ji matė šviesos 
atspindžius ir lengvus dūmus, kylančius viršum miesto 
sienų ir primenančius prasiveriantųį vulkaną. Ten girdėjosi 
šauksmai nužudyti ją, ir ji turėjo visiškai atsižadėti vilties 
kada nors grįžti čia. Tačiau nepaisant kančių, kurias čia 

patyrė, jos širdis liko Raudonosios Lelijos mieste. Lyg 
per sapną ji išgirdo Lorenso balsą; Lorensas dar laikė 
jos arklio pavadį. 

- Tu atsisveikinsi su manim, Fjora? Net jei ir niekini 
mane, aš noriu, kad žinotum: dabar viskas bus kitaip. 
Tu išsineši su savimi dalį šio miesto grožio... 

- Lik sveikas, sinjore Lorensai! Jei tau toks brangus 
miesto grožis, saugok Simonetą Vespuči... Tu gali ir ją 
prarasti... - pasakė ji, prisiminusi Demetrijo pranašystę. 

- Kas man Simoneta! Ji myli ne mane... o tu... man 
dabar atrodo, kad galėčiau pamilti tave... 

Jis padavė jai pavadį, ir ji tvirta ranka paėmė jį. 
Prieblandoje ji pamatė, kaip spindi tamsios Lorenso akys, 
ir staiga, paklusdama vidaus balsui, ji pasilenkė ir vieną 
akimirką savo lūpomis prigludo prie jo lūpų. 

- Tuomet... apgailestauk dėl to! Galvok apie mane, 
monsinjore! 

Ji palinko į priekį, bet jis sulaikė arklį su netikėta 
jėga. 

- Kas dovanojo man šį bučinį? Fjora Beltrami ar 
grafienė de Selonžė? 

- Nei viena, nei kita. Tiesiog šio miesto mergina, 
ftlorentietė, paprasta Florencijos gyventoja! 

Kad jis nematytų ašarų, užplūdusių jos akis, Fjora 
paleido arklį šuoliais ilga kiparisų alėja; nujojusi iki galo 
sustabdė arklį ir ėmė laukti savo palydovų. Demetrijas 
pasirodė pirmas. 

- Mums reikia pasiekti kelią, vedantį į Pratą, - pasakė 
jis tyliu, raminančiu balsu. - Reikia joti per kalvas... 
Leisk man pirmam! 

Ji nusišypsojo: 

- Jei pasuksi ten, kur noriu aš!.. Jeronima pabėgo, 
bet surasiu ją. O kol kas mums reikia suvesti sąskaitas 
su kitais. 

Ji nusiėmė skrybėlę ir pakėlė galvą, kad dar kartą 
pajustų savo plaukuose vėją, pučiantį nuo kalvų. Naktis 


308 


buvo nuostabi, dvelkianti pavasario kvapais. Naktis, 
sukurta laimei, 0 jai tai buvo pirmoji tremties naktis... 
Tolumoje suskambėjo Fjezolės vienuolyno varpas, šau- 
kiantis vakaro maldai. Fjora užsimerkė, kad geriau įsimintų 
šį garsą. Jos ranka užčiuopė aukso žiedą, kabantį ant 
grandinėlės. 

- Filipai, - sušnabždėjo ji tyliai, taip, kad net vėjas 
neišgirdo, - kodėl tu grįžai, Filipai? 


Trečia dalis 


Žmonės iš Brevajo 


Vienuoliktas skyrius 
Apleistas kapas 


Fjora įdėmiai žvelgė į ešafotą. 

Iki skausmo gniaužydama pirštus, ji detalė po detalės 
tyrinėjo kraupųjį akmenį ir medžio statinį. Bjauraus juodo 
audeklo, kuriuo užtiesdavo ešafotą žymios personos 
bausmės dieną, dabar nebuvo, tad galėjai matyti riogsant 
nuogą vienų sijų ir aptriušusių lentų karkasą. Juodų 
kraujo pėdsakų, įkaitusios geležies ir verdančios alyvos 
jėsdintų, jau nebūtum nugramdęs niekuo. Tai buvo 
begalinio žmogaus žiaurumo žymės. 

Po lentų klojiniu jaunoji moteris matė dėžes, kur 
budelis laikė savo juodojo darbo įnagius, matė ir katilą 
pinigų padirbinėtojams virinti, Oo viršuje styrojo kartuvės - 
ir mirties ratas, - lyg tyčia masyvaus kryžiaus, paskutinio 
gailestingumo simbolio, papėdėje, - ir gremėzdiška budelio 
trinka, pajuodavusi nuo kraujo ir kardo kirčių iki blizgesio 
nugludinta. Šis Dižono miesto teismo apygardos ešafotas 
buvo tikras pragaro prieangis. Tai čia ankstų žiemos 
rytą savo galvas paguldė jaunieji Fjoros tėvai - Mari ir 
Žanas de Bravajai, apkaltinti ir nubausti už kraujomaišą 
ir svetimavimą penktąją savo kūdikio gyvenimo dieną. 

Ir štai netrukus, ateinantį gruodį, tragiškajam 
pasmerktosios meilės epilogui sukanka aštuoniolika metų, 
lygiai tiek, kiek dabar Fjorai. 

Siaubo, pasišlykštėjimo ir neapykantos prisipildė jos 
širdis, vien pažvelgus į šią mirties mašiną, atėmusią jai 
dar nepažįstamų tėvų gyvybę. Tik veidrodyje ji dabar 
galėjo pamatyti jų atvaizdą... Kaip norėjosi imti ir uždegti 
čia visa apvalančią ugnį! Ir vis dėlto šitas ilgaamžis 
ešafotas traukė ją prie savęs kažkokia ypatinga 
hipnotizuojančia jėga, kuriai neįmanoma atsispirti. Sąmo- 
nėje vienas po kito atgimė visi žiauraus spektaklio 
paveikslai. Ausyse gaudė laidotuvių varpai, šurmuliavo 
minia. Žydras vasaros dangus jos vaizduotėje nublanko 
prieš tą pilką kaip Mari suknelė dangų, pagražintą žemai 
pakibusių sniego baltumo debesų. Ir akys jų abiejų buvo 
pilkos kaip tas dangus, tik šalta žiemos saulė, vaiskiai 
šviečianti tą pragaištingą dieną, atsispindėjo auksiniuose 
mirti pasmerktos Mari plaukuose. 

Aikštės pakraštyje tada stovėjo jaunas vyras, atvykęs 
čia iš Florencijos. Jo širdis veržte veržėsi prie tos gražios 
mirti einančios moters. Tą akimirką Frančeskas Beltramis 
prisiekė visą likusį savo gyvenimą atiduoti tai, kuriai 
likimas lėmė mirti, taip ir nesužinojus didžiosios savo 
gimimo paslapties - vos prieš keletą dienų pasaulį 
išvydusiam kūdikiui. Visų apleistą mergaitę vėliau jis 
išplėšė iš Žžmogžudžio nagų, įsidukrino ir išauklėjo taip, 
tarsi ji būtų gimusi sosto, 0 ne ešafoto papėdėje. 

Tame pačiame Morimono aikštės pakraštyje stovėjo 
brangių audinių rietimais apkrauti mulai, juos saugantys 
tarnai bei jų vyresnysis Marinas Betis, kuris, nepaisydamas 
prie kryžiaus duoto tylėjimo įžado, sulaužė jį ir 1475 
metais nužudė savo šeimininką. Jis išplėšė Fjorą iš jos 
laimingo gyvenimo, ir ji buvo priversta bėgti iš savo 
vaikystės miesto. Vėliau Marinas Betis, žvėriškai Lorenso 
Medičio nužudytas, krauju išpirko savo kaltę, bet jo 
bendrininkė Jeronima Paci tebesislapstė. 

Priversta gyventi tremtyje, Fjora šiai moteriai taip ir 
neatkeršijo, bet vilties ją sučiupti neprarado, taigi 
Jeronimos tebelaukė atpildo valanda. 

Į Burgundiją Fjora atvyko vedama šventos pareigos 
- pagaliau atkeršyti visiems, kurie pasmerkė jos tėvus 
tokiai Žiauriai mirčiai ant ešafoto. Tie žmonės buvo trys: 
Reno diu Amelis, teisėtas Mari vyras, dėl kurio 
nežmoniško elgesio jai teko ieškoti prieglobsčio karštai 
mylinčio brolio glėbyje. Reno diu Amelis ir toliau 
negailestingai persekiojo šią giminę. Antrasis žmogus buvo 
Pjeras de Brevajis, tikras Mari tėvas, dėl niekingų pinigų 
varu išvaręs savo dukterį už nemylimo ir lemtingą valandą 
nepadaręs nieko, kad išgelbėtų savo vaikus. Ir pagaliau 
trečiasis, hercogas Karolis Burgundietis, pas kurį Zanas 
de Brevajis tarnavo vyresniuoju arklininku tais laikais, 
kai Karolis dar buvo grafas Šerolė. Dėl savo pasipūtimo 
ir dėl to, kad jaunuolis neatsiklausęs pasitraukė iš 
tarnybos, jis nepanoro parodyti kilnumo bei drąsos ir 
išgelbėti savo ginklo draugą... 

Štai šiuos tris žmones Fjora nuteisė mirti kartu su 
savo senu draugu Demetriju Laskariu, gydytoju kerėtoju 
iš Bizantijos, kuriam irgi rūpėjo atkeršyti Karoliui 
Drąsiajam už savo brolio mirtį. Tas, naiviai patikėjęs 
princo priesaika, pateko į turkų nagus ir buvo nužudytas. 

Tarsi iš slogaus sapno atsibudusi, jaunoji moteris 
pasisuko į šalia tyliai stovinčius žmones - Demetriją, jo 
tarną Estebaną ir Leonardą Mersė, senmergę, Frančesko 
Beltramio kažkada pasamdytą auklėti našlaičiu kūdikiui. 
Fjora kreipėsi į Leonardą: 

- Kur gyvena budelis? 

- Kodėl jūs klausiate? 

- Argi ne jūs man sakėte, kad prieš palikdamas šį 
miestą mano tėvas auksu sumokėjo tam žmogui, kad jis 
deramai palaidotų mano motiną ir... jos brolį? 

- Jos brolis buvo jūsų tėvas, - priekaištingai pataisė 
Leonarda. 

- Aš niekada jo tėvu nelaikiau. Jis davė man gyvybę, 
bet mano tėvas visada bus tas, kurio palaikai ilsisi 
Florencijoje po granito plokštėmis San Mikelės katedroje. 
Ir vis dėlto aš noriu pamatyti tą kapą. 

- Atrodo, tai bus labai sunku ir netgi neįmanoma. 
Anri Sinjaras, budelis, jau tada buvo pagyvenęs žmogus. 
Galimas dalykas, kad jo jau nėra tarp gyvųjų, šiaip ar 
taip, jis tikrai jau neatlieka tų pareigų. 

- Tuomet tas, kuris atėjo į jo vietą, mums tikrai 
parodys kapą. Eime! 

Ji jau buvo beeinanti prie arklių, Estebano pririštų 
prie vieno namo geležinio žiedo, bet Demetrijas ją 
sustabd :: 

- Leisk mane! Tau geriau ten nesirodyti. Paprastai 
žmonės šalinasi kankintojų, manipuliuojančių tokiais 
įrankiais, - pridūrė jis, rodydamas į ešafotą. - Jis kaip 
raupsuotasis, kurio visi vengia. 

- O kai jis eina į turgavietę - reikia gi ir jam 
maitintis, - įsiterpė Leonarda, - jis ima su savimi lazdelę 
ir ja parodo prekę, kurią nori nusipirkti. 

- O pinigai? Ar jų iš budelio neima? - kandžiai 
paklausė Fjora. 

- Jis privalo mūvėti pirštines. Bet daugelis prekeivių 
linkę duoti veltui, užuot priėmę iš jo krauju pelnytus 
pinigus. 

- Visa tai man nerūpi, - nutraukė Leonardą Fjora. 
- Dėkoju už pasiūlytą pagalbą, Demetrijau, -bet šis 
apsilankymas turėtų būti vienas iš mano užsibrėžto tikslo 
etapų, ir turiu jį atlikti garbingai, kad ir kaip tai būtų 
nemalonu. Taigi, kur gyvena šitas žmogus? 

- Ką gi, jei jau taip norite, - atsiduso Leonarda, 
puikiai suprasdama, kad prieštarauti nėra prasmės. - 
Eikite su manimi! Tai visai netoli. Arklių neprireiks... 

Palikusi arklius Estebanui, Leonarda nusivedė savo 
bendrakeleivę ir gydytoją graiką į tą aikštės vietą, kur 
tekėjo Siuzono upelis, šalia stūksojo malūnas, o už jo 

prie žemės pylimo prigludęs namas. Nei šalia, nei už 
jo namų daugiau nesimatė. Tai buvo tvirtas vienišas 
pastatas su naujai perdažytomis raudonomis durimis. Pro 
grotuotą langelį jo gyventojai galėjo pamatyti atėjusįjį ir 
tik tada atidaryti duris. 

Pabeldus geležiniu  plaktukėliu, langelyje pasirodė 
barzdotas veidas. 

- Ko jums reikia? - atšiauriai paklausė žmogus. 

- Tai jūs esate miesto budelis? - paklausė Fjora. - 
Aš norėjau su jumis pasikalbėti. 

- Kas jūs? 

- Svetimšalė keliautoja. Mano vardo jūs nežinote. Bet 
jei atsakysite į mano klausimus, aš jums atsilyginsiu. 

- Man dažniausiai moka už tai, kad tylėčiau. 

Jis uždarė langelį ir atvėrė duris. Tai buvo kokių 
keturiasdešimties metų vyras, apsirengęs odiniais drabu- 
žiais, iš pažiūros nepaprastai stiprus. Pro juodą barzdą 
ir ūsus jo veide tebuvo matyti trumpa nosis ir tamsios, 
po vešliais antakiais giliai įgriuvusios akys. Rankose jis 
laikė knygą. 

Savo lankytojus įsileidęs tik į koridorių, budelis 
sukryžiavo ant krūtinės rankas ir pareiškė: 

- Klausau jūsų ir laukiu atlyginimo. 

- Norėčiau pasikalbėti apie jūsų pirmtaką, metre. 

- Anri Sinjarą, - patikslino Leonarda. 

- Anri Sinjaras buvo ne mano pirmtakas. Po jo buvo 
Žanas Larmitas, o prieš jį - Etjenas Pusonas. Aš esu 
Žanas diu Pua. Jau dešimt metų Sinjaras netarnauja 
teisingumui. Po trisdešimt penkerių tarnybos metų! 

- Jis mirė? 

- Kiek Žinau - ne, bet jis jau labai senyvo amžiaus. 

- Ar negalėtumėt pasakyti, kur galėčiau jį rasti? - 
paklausė Fjora, tiesdama ranką prie piniginės, grandinėle 
prisegtos prie diržo. 

Žmogus pastebėjo šį judesį. 

314 


- Jis sukaupė šiek tiek pinigų ir nusipirko sklypelį 
žemės užmiestyje, netoli Larjė vienuolyno. Sako, jis 
neblogai sutaria su vienuoliais, ir po jo mirties jie 
paveldės visą jo turtą. Jei norite jį pamatyti, tai ieškokite 
ten... jeigu jis nenumirė šią naktį. 

- Viskas Dievo valioje! Dėkui jums ir už tai. 

Ji atkišo jam tris sidabrinius. Tiesdamas ranką jų 
paimti, jis neatplėšdamas akių žiūrėjo į jaunąją moterį, 
apsivilkusią plono šilko suknele. Jos veidas buvo paslėptas 
po vualiu, bet atrodė, kad ji graži, o eisena išdavė ją 
esant kilmingą. Jis manė, kad pinigus moteris padės kur 
nors šalia ant skrynios, bet ji nė nesvarsčius įspraudė 
monetas jam į delną. 

- Jums nebjauru liestis prie budelio rankos?.. 

- O ko čia bjaurėtis? Juk jūs vykdote, ką jums įsako, 
ir atvirai, O kiek Žmonių tai daro iš pasalų arba 
prisidengę tamsa. Šalia mūsų yra daugybė budelių, tik 
mes to nė nejtariame... Likit sveiki, Zanai diu Pua, ir 
tesaugo jus Dievas! 

Jis atidarė duris ir moteriai žengiant per slenkstį 
žemai nusilenkė. 

- Jeigu tik Dievas išklausys nelaimingojo maldą, jis 
saugos ir jus, geroji moterie... 

Trejetas keleivių tylomis pasuko prie savo arklių, 
nekreipdami dėmesio į kažkokią smalsiai žiopsančią 
kūmutę. Leonarda, į šituos namus ėjusi su tam tikru 
pasidygėjimu, išeidama ėmė skubiai berti poterius. Jai 
baigus melstis, Fjora paklausė: 

- Tikiuosi, jūs žinote, kur tas vienuolynas? 

- Per pusę mylios nuo Ušo vartų. Josite ten dabar? 

- Žinoma. Juk dar visai šviesu. O jūs ne? 

- Kaipgi aš paliksiu tave, mano avyte. Be to, tik aš 
viena ir galiu parodyti jums kelią. Tačiau mums reikia 
skubėti, jeigu norime grįžti dar prieš uždarant vartus. 

Už miesto sienos jie perkirto Ušą, gražų upeliūkštį 
alksniais ir pavėsingom ievom apaugusiomis pakrantėmis. 

Ant kranto kultuvėmis skalbinius velėjo skalbėjos, 
kvatodamos ir be perstojo klegėdamos, o jų gerą nuotaiką 
dar labiau skaidrino smagus ir šiltas vakaro oras. Įkalnėje 
saulės spinduliuose sirpo vynuogės, o tolumoje, pačioje 
viršukalnėje, dunksojo vienuolyno mūrai su bokštu... 

- Kas galėtų pagalvoti, - atsiduso Demetrijas, - kad 
šalyje vyksta karas. Viskas čia klesti ir dvelkia ramybe. 

Štai jau keletas mėnesių, kaip Burgundijos hercogas 
Karolis laikė apgultą Neisą, miestą tvirtovę prie Kelno, 
vildamasis susigrąžinti senovinę Lotaringijos karalystę, 
sujungdamas naujas žemes bei savo flamandiškąsias valdas 
su Franš Kontė ir su hercogyste. Šią 1475 metų vasarą 
jis buvo pasirengęs susitikti su Anglijos karaliumi Eduardu 
IV, kad pasiūlytų jam savo pagalbą užkariaujant 
Prancūziją, kurią valdė jo nekenčiamas karalius Liudvikas 
XI. Prieš trejus metus jis, tiesa, sudarė su juo paliaubas, 
bet jų laikas ėjo į pabaigą, ir nebuvo jokių vilčių jas 
pratęsti. Ne veltui Karolis buvo pramintas Drąsiuoju... 

- Karas nuo mūsų toli, - samprotavo Leonarda, - ir 
hercogas tegali tikėtis to, ką gali duoti šiam kraštui 
Burgundija, o kitoms provincijoms Flandrija. Juk žemei 
įdirbti reikia daug rankų. 

- Sako, kad hercogui iškilo problemų su auksu, - 
niauriai šyptelėjęs įsiterpė graikas. - O juk jis buvo pats 
turtingiausias krikščionių kraštų princas. Jeigu jau jis 
lenda į skolas... 

Staiga jis nuščiuvo pamanęs, kad dabar, kai Fjora 
leidosi į šitą sunkią kelionę, mintys apie Karolio Drąsiojo 
finansinius sunkumus jaunai moteriai gali būti slegiančios. 
Tai primintų jai, Frančesko Beltramio turtų paveldėtojai, 
apie jos keistą, praeitą žiemą paskubom įteisintą santuoką 
su grafu Filipu de Selonžė, Karolio Drąsiojo pasiųstu 
paimti paskolos iš Lorenso Medičio. Lorensas Puikusis 
paskolą jam duoti atsisakė, kadangi vis dar norėjo būti 
ištikimas Prancūzijos karaliaus sąjungininkas. Tokiu būdu 
pasakiškas Fjoros kraitis atsidūrė Burgundijos hercogo 

skrynioje, 0 jos vedybinis gyvenimas pasibaigė kartu su 
pirmąja naktimi. Išaušus Filipas pradingo kovos ir mirties 
sūkury. Jam reikėjo vis naujų ir naujų žygdarbių. Santuoka 
su kraujomaišoje gimusia mergina, jo manymu, suteršė 
jo gerą vardą. Fjora labai mylėjo savo vyrą ir tada 
graudžiai jį apraudojo, o dabar sunku būtų buvę įvardyti 
jos jausmus jam. Mylėjo jį kaip mylėjusi, o gal įtraukė 
į sąrašą Žmonių, kuriems rengė kerštą? Tiesa, Selonžė 
netikėtai atsirado Florencijoje kaip tik tuo metu, kai 
Beltramis prarado savo turtus. Bet jis čia pat ir išnyko, 
net nepasidomėjęs, ką dabar veikia jo jauna žmona. Gal 
jis tikėjosi pasimatyti su ja, o gal ieškojo savo šeimininkui 
naujų subsidijų? 

Po paskutiniųjų graiko žodžių stojo tyla. Pažvelgęs į 
greta einančią Fjorą, jis pokalbį pasuko kita linkme ir 
šįsyk ėmė liaupsinti Dižoną, kur Burgundijos hercogai 
yra sukaupę daugybę meno dirbinių ir pastatę puikių 
rūmų. Pavyzdžiui, Šventąją varpinę, kur buvo įsikūrusios 
Aukso vilnos riterių ordino kapitulos. Ordiną kažkada 
įkūrė Karolio Drąsiojo tėvas, 0 jo tikruoju nariu buvo 
ir Selonžė. 

Fjora graiko žodžių net negirdėjo. Visos žiaurios 
dramos, išgyventos jos pačios, pastaruoju metu užleido 
vietą prisiminimams apie tą dramą, kurią kadaise iškentėjo 
jos jauni ir neatsargūs tėvai Gal tai buvo kerai 
Burgundijos, kurios trauką ji pajuto pačią pirmą akimirką. 
Šiaip ar taip, Žanas ir Mari de Brevajai darėsi vis 
brangesni ir artimesni, Fjorai mintimis susigrąžinant 
aštuoniolikos metų senumo istoriją. 

Greta Larėjo vienuolyno buvo nedidelė sodyba, o jos 
žema tvora šliejosi prie pat jo mūrų. Tai buvo nedidelės 
valdos su vynuogynu, keletu vaismedžių, dideliu daržu 
ir mažu susmegusiu nameliu dvišlaičiu stogu. Žaliuojan- 
čiame vynuogyne darbiniu baltos drobės chalatu apsivilkęs 
darbavosi žmogus. Iš po vilnonės kepuraitės buvo išsipešę 
žilų plaukų kuokštai. Atrodė, kad tai garbaus amžiaus 

senis, bet kai jis atsitiesė, rankom įsirėmęs į juosmenį, 
kurį jam, matyt, gėlė, visi pamatė, kad tai aukšto ūgio 
ir dar gana tvirtas vyras. 
- Tai jis, - tarė Leonarda. - Man pakalbėti su juo? 
- Ne, ačiū, - atsakė Fjora. - Geriau aš pati. Palaukite 


Al 


Čia. : 

Ji stryktelėjo nuo arklio, nuėjo prie plonų rąstelių 
vartų ir juos pastūmusi pasuko tiesiai prie senio, kuris, 
ranka prisidengęs nuo saulės akis, žiūrėjo į nepažįstamą 
viešnią. 

- Atleiskite už įsibrovimą, - atsiprašė ji. - Jūs metras 
Anri Sinjaras? 

Nepratęs prie tokių vizitų, buvęs budelis nedrąsiai 
prisistatė: 

- Jeigu jūs žinote, koks mano vardas, vadinasi, žinote 
ir mano amatą? 


- Žinau, kaip tik todėl pas jus ir atėjau. 

- Nemėgstu prisiminti tų laikų, bet... aš jūsų 
paslaugoms, madam! Eime, prisėsime kur prie namų. 

- Ar negalėtume mudu pasikalbėti čia pat? Jūsų 
gražus vynuogynas... 

Iš po žilos barzdos, kuri šį vienišą žmogų darė panašų 
į patriarchą, išslydo drovi šypsena: 

- Iš šitų vynuogių išeina neblogas vynas. Eime, jeigu 
jau taip norite. 

Jiedu paėčjėjo keletą žingsnių tarp lygiomis gretomis 
susodintų krūmų, kuriuos senis praeidamas meiliai braukė 
ranka. 

- Šį gruodį sueis lygiai aštuoniolika metų, - pradėjo 
kalbą Fjora, - kai nepažįstamas žmogus, turtingas 
Florencijos pirklys, sumokėjo jums auksu už labai svarbų 
pavedimą. Apie jį ir atėjau pakalbėti su jumis. 

Metras Sinjaras sustojo. Pirma jo einanti Fjora 
atsigręžė ir pamatė, kaip jis išbalo. 

- Kas jūs? - paklausė jis staiga prikimusiu balsu. - 
Jūs mane verčiate prisiminti tą baisią valandą, dėl kurios 
aš dieną naktį meldžiu Aukščiausiąjį atleidimo. 

Fjora lėtai pakėlė baltą vualį. 

- Pažvelkite į mane! Aš “jų“ duktė. Ta, kurią 
įsidukrino tas Florencijos pirklys! 

Senis  persižegnojo, lyg priešais jį būtų išdygęs 
vaiduoklis, ir delnais prisidengė veidą, kad jaunoji moteris 
nematytų, kaip jis dreba iš susijaudinimo. 

- Ką?.. Ko jūs iš manęs norite? - sušnibždėjo buvęs 
budelis. - Kokį kerštą ruošiate seniui? 

- Nejaugi aš tokia panaši į savo tėvus? 

- Taip, labai. Ir aš iš karto prisiminiau savo košmarus. 
Jūs negalite net įsivaizduoti, kiek kartų jie stojo man 
prieš akis lyg gyvi! Jiedu buvo tokie gražūs ir jauni... 
ir vienas kitam šypsojosi... O aš turėjau atimti jiems 
gyvybę. 

- Manau, kad padarėte jiems gerą paslaugą - į aną 
pasaulį jie išėjo kartu. Aš nekenčiu visų tų, kurie juos 
pasiuntė ant ešafoto, bet gyvenimas atskirtiems vienas 
nuo kito jiems būtų buvęs baisesnis už mirtį. Kai Žmonės 
myli kits kitą, tai didžiausia palaima jiems būti kartu, 
džiaugsme ir varge; netgi mirti ant ešafoto... 

Senis nuleidęs rankas įdėmiai žiūrėjo į jauną gražią 
moterį, kuri, buvo matyti, jį užmiršo ir kalbėjo pati su 
savimi. Jis žiūrėjo į ją su nuostaba ir su kažkokiu 
palengvėjimu. 

- Jūs tikrai tikite tuo, ką sakote? 

Fjora jam nuoširdžiai nusišypsojo. Jai patiko šitas 
senis, apgailintis nusikaltimą, kurio jis, tiesą pasakius, 
nepadarė, bet kuris jį persekioja visą gyvenimą. Juk šis 
nelaimėlis buvo viso labo tik bežadis ginklas, bet 
prisiminimai apie dviejų mylinčių būtybių nukirsdinimą jį 
kankina lyg didžiausią nusikaltėlį O tie, kurie juos 
nuteisė, - ar jie žinojo apie šio Žmogaus naktų košmarus 
ir haliucinacijas? Fjora tuo labai abejojo... Reno diu 

Amelis tikrai buvo beširdis žmogus, Pjeras de Brevajis, 
matyt, taip pat. O dėl Burgundijos hercogo, tai vieno 
kovos draugo mirtis jam niekis, palyginti su jo karališkomis 
ambicijomis. 

- Aš pasveriu kiekvieną savo žodį, - pasakė Fjora, 
- ir čia atėjau ne tam, kad jus pakankinčiau. Noriu 
surasti kapą, kur jie palaidoti, ir ten pasimelsti. 

Tardama šiuos žodžius ji prisiminė vakarykštį pokalbį 
su ŽZanu diu Pua, ir jos ranka nuslydo prie piniginės, 
bet senis iš karto ją sulaikė. 

- Jokiu būdu! Jūsų tėvas karališkai man sumokėjo. 
Jo dėka aš ir įsigijau šitą namą, pakėlusį mane arčiau 
debesų, mane, gyvenantį tokiais baisiais prisiminimais. O 
kapas, kurio jūs ieškote, yra visai čia pat. 

- Vadinasi, jūs galite mane nuvesti prie jo? 

- Ne. Nereikia, kad mus kas nors matytų kartu. Bet 
kapą jūs nesunkiai rasite ir pati. Išėjusi į kelią, kairėje 
prie miškelio pamatysite fontaną. Jis priklauso vienuolynui, 
kaip, beje, ir visa žemė aplinkui. Tai šventos Onos 
fontanas. Ir žemė ten šventa. Štai ten, netoli fontano, 
aš juos ir palaidojau. Ant kapo pasodinau gudobelę, 
labai anksti pražystančią ir ilgai nenumetančią žiedų. 
Čionykščiai žmonės čia įžiūrėjo kažką stebuklinga, ir 
pavasarį merginos ateina nusiskinti keletą jos žiedelių 
laimei. 

- O kada jūs tai padarėte? 

- Praėjus trims dienoms... Sniego buvo nedaug, ir 
negalėjau ilgai laukti, nes paskui žemė būtų labai įdubusi. 
Naktis pasitaikė labai tamsi, bet aš matau ir tamsoje, 
kaip katinas. Be to... man padėjo. 

- Kas pi? Gal koks jūsų tarnas? 

- Ką jūs, ne. Aš jais nebūčiau pasitikėjęs. Man padėjo 
senas vienuolis. Jis prisiekė sau negrįžti į Brevajį, kol 
neatliks šitos šventos pareigos. Vargšelis! Jis buvo nelabai 
stiprios sveikatos, bet man labai daug pagelbėjo. 
Svarbiausia, jis pašventino žemę... Matote, madam, man 

malonu žinoti, kad šitie nelaimingi vaikai ilsisi pašventintoj 
žemėj ir visai netoli nuo manęs, nors naktimis aš ir 
labai kamuojuosi... Tik metęs savo amatą ir įsikūręs čia 
aš radau atvangą ir ramybę. Štai kodėl jus pažinęs taip 
išsigandau. 

- Dabar matote, kad be reikalo. Aš tikiu, kad ir jie 
jums seniai atleido - nuo pat tos akimirkos, kai pakėlėte 
kirvį virš jų galvų. Sudie, metre Sinjarai. Be abejo, mes 
daugiau nepasimatysime, tik žinokite, kad aš jums dėkinga 
iš visos širdies. 

Žiūrėdama, kaip senis įžengė pro namo duris, gal 
pasimelsti, o gal nusiraminimui išlenkti stiklinaitę vyno, 
Fjora priėjo prie savo bičiulių. 

- Dabar, kai sužinojai, kad jie ramiai ilsisi pašventintoj 
žemėj, ar neketini kaip nors pakeisti savo keršto plano? 
- paklausė Demetrijas. 


- Tai nė kiek nesušvelnina nusikaltimo. Aš eisiu iki 
galo. 

- Ar negali būti, kad jie visi, išskyrus hercogą Karolį, 
jau seniai mirę? 

- Tai reikia sužinoti. Tik Dievo bausmė jiems galėtų 
padėti išvengti manosios... O štai ir fontanas. 

Eksbudelis tiksliai apibūdino tą vietą, kuri iš tikrųjų 
buvo nuostabi. Gražaus pušyno pakraštyje į nedidelę 
netašyto, jau kerpėm apaugusio akmens baseiną plonyte 
srovele čiurleno upeliukas. Šalia augo didelis gudobelės 
krūmas - plačiomis šakomis, nusagstytomis dailiais lapais. 
Švelnūs balti žiedai jau buvo pradėję byrėti, ir daugybė 
jų plaukiojo fontano vandens paviršiuje. Senis Sinjaras 
nenumatė tik vieno dalyko: prie gudobelės kažkas meldėsi. 

Tai buvo jaunas, vargingai apsirengęs žmogus, kuris 
meldėsi taip širdingai, kad net neišgirdo prisiartinusių 
arklių. Fjora klausiamai pažvelgė į Demetriją. Gydytojas 
gūžtelėjo pečiais: 
21.-3121 321 


- Galima paaiškinti nebent tuo, kad, kaip sakyta, 
krūmas laikomas šventu ir stebuklingu. Bet leiskime 
jaunuoliui ramiai pasimelsti. 

Matyt, pajutęs, kad jį kažkas stebi, jaunuolis 
persižegnojo, žemai nusilenkė ir pabučiavo žemę. Atsikėlęs 
jis nusiskynė gudobelės šakelę ir įsikišo ją užantin. 
Dėdamasis kepuraitę jis atsigręžė į prašalaičius ir sudirgęs 
mestelėjo: 

- Ko jums čia reikia? Jeigu norite čia girdyti savo 
arklius, tai perspėju, kad ši vieta šventa. 

- Mes neketiname girdyti arklių, - atsakė Fjora, - o 
reikia mums čia to, ko ir jums - pasimelsti. Manau, 
kad tai nieko blogo? 

Jaunuolis nieko neatsakė, tik lėtai priėjo prie raitelių, 
jau lipančių nuo arklių žemėn. Tai buvo dvidešimt 
penkerių trisdešimties metų vyriškis, gana aukštas ir, 
nepaisant šiurkštaus rūbo, grakštus ir netgi elegantiškas. 
Jo aštrių bruožų veidas neatrodė gražus ir Fjorai kažką 
priminė. Valstietis irgi labai įdėmiai žiūrėjo į Fjorą, 
nekreipdamas dėmesio į kitus. Jis priėjo arčiau. 

- Mari! - sušnabždėjo jis, suklaidintas balto vualio, 
slepiančio juodus Fjoros plaukus. - Mari! Nejaugi tai 
tu?! Bet šito negali būti! Nors... 

- Ne, - nuramino jį Fjora, - aš ne Mari, aš jos 
dukra. O kas jūs? Jūs pažinojot ją? 

- Aš esu jaunesnysis jos brolis Kristofas. Man buvo 
dešimt, kai... ir aš juos abu taip mylėjau! Jūs negalite 
net įsivaizduoti - jie man buvo viskas, šviesa, kuri užgeso 
prieš aštuoniolika metų. Nuo tada aš esu pats 
nelaimingiausias Žmogus pasaulyje. 

Jaunuolis springo ašaromis. Nusisukęs jis pasiėmė savo 
kepuraitę ir nubėgo nusilenkti gudobelei, tarsi tai būtų 
buvęs paskutinis jo prieglobstis. 

- Žiūrėkite, - šnibžtelėjo Demetrijas. - Jis vienuolis. 

Pro tamsius nesušukuotus jaunuolio plaukus švietė 
vienuolio tonzūra. 

- Matyt, kito pasirinkimo jam nebuvo, - pasakė 
Leonarda, užjaučiamai žiūrėdama į liesą, raudos purtomą 
vyro figūrą. 

Fjora priėjo arčiau ir trumpai pasimeldė. Apkabinusi 
už pečių, ji padėjo jam atsistoti ir pasiūlė savo nosinaitę 
nusišluostyti ašaromis paplūdusį veidą. 

- O aš maniau, kad daugiau giminių neturiu, - tyliai 
pasakė ji, - ir štai randu jauną dėdulę! Gal dabar jau 
nesijausiu tokia vieniša ir nelaiminga? Esu Fjora, o 
atvykau čionai iš Florencijos. Jūs bažnyčios tarnas, ar 
ne? 

Jis prieštaraudamas net sumojavo rankomis, bet paskui, 
supratęs, kad jį bus išdavusi tonzūra, įširdęs užsimaukšlino 
kepuraitę vos ne ant akių: 

- Aš palikau bažnyčią. Vakar pabėgau iš vienuolyno, 
kuriame septyniolika metų tiesiog dusau, ir dar nežinau, 
kur mane nuves likimas, bet aš pasiryžęs eiti toli, kuo 
toliau nuo čia! O prieš kelionę atėjau pasimelsti, dar 
kartą aplankyti jų kapą. 

- O kas jums jį parodė? 

- Mūsų senasis kapelionas tėvas Antuanas Šarujė, 
palydėjęs juos į paskutinę kelionę ir už tai mano tėvo 
išguitas kaip didžiausias nusidėjėlis. Šitaip pažemintas jis 
atėjo į mūsų vienuolyną ir išbuvo jame iki savo dienų 
galo. Mano tėvas - tai beširdis pabaisa. Nepraėjus nė 
trims dienoms nuo bausmės įvykdymo, mane atidavė į 
Sito, 0 mano jaunesniąją sesutę Margaritą į bernardinų 
vienuolyną Tarė, kur pereitą žiemą ji ir pasimirė. 

- O jūsų motina? Ar ji dar gyva? 

- Taip, deja, nes jos gyvenimas - tai tikras pragaras. 
Ji kaip atstumtoji gyvena mūsų pilyje, uždaryta su tuo 
senu velniu, kuris nesiliauja įžeidinėjęs jos ir jos “išperų". 
Ji, tokia gera ir švelni, tiek daug iškentėjusi, dar turi 
nešti tą kryžių, o Dievas, atrodo, nesiruošia jos pasiimti. 
O, kad aš galėčiau ją išvaduoti! 

- Kodėl gi mums abiem nepaieškojus būdų tai padaryti? 
- pasiūlė Fjora, sukrėsta jaunuolio skausmo ir gūdaus 
užspeisto žvėrelio žvilgsnio. 

- Ką jūs norite tuo pasakyti? Beje, ko jūs čia 
sugrįžote? Argi jūs nesate laiminga su tuo Florencijos 
pirkliu, apie kurio kilnumą man tiek daug pasakojo 
tėvas Sarujė? 

- Taip, žinoma... Bet mano tėvas numirė, ir aš 
atvažiavau čia suvesti senų sąskaitų. Jeigu dar 
neapsisprendėte, ką daryti, tai eime kartu! Aš pasirūpinsiu 
jumis. 

- Jūs gera, bet aš norėčiau eiti į karą. Tai vienintelis 
doras būdas pasitraukti iš gyvenimo, kuris man taip 
įgriso. 

Priėjo Demetrijas ir padėjo Kristofui ant peties didelę 
savo ranką: 

- Ar jums neatrodo, kad jūsų šeimoje mirčių jau ir 
taip pakanka? Kodėl gi jums nesusikūrus gyvenimo, 
labiau atitinkančio jūsų skonį ir dvarininko luomą? 

- Dvarininko?! Aš dabar neturiu ne tik luomo, bet 
ir vardo. Vienuolyne aš buvau tiesiog brolis Antuanas. 
Tėvo manymu, mūsų buvusios šeimos garbės neliko nė 
pėdsako. 

- Na tai pasiimkite sau kurį kitą vardą. Būkite 
protėvis, 0 ne įpėdinis! Šiaip ar taip, bet jūsų žygis į 
karą gali palaukti bent jau iki ryto... Ir man atrodo, 
kad jūs dar daug ką turite pasakyti savo... giminaitei. 
Eime! Jau vakarėja, ir miesto vartai greitai užsivers. 

Iš kibirkštėlės, įsižiebusios buvusio vienuolio akyse - 
pilkose Brevajų giminės akyse, tokiose pačiose kaip ir 
jos, - Fjora suprato, kad jis tiesiog trokšta priimti 
pasiūlymą, ir ji ėmė mandagiai jį įkalbinėti. 

- Prašau jus, einame kartu! Jūs negalite įsivaizduoti, 
kokia aš dėkinga likimui, kuris suvedė mus. 

- Ir aš esu laimingas, pirmą kartą po tiekos metų! 
Buvau užmiršęs, ką reiškia - būti laimingam! 

Atsisakęs Fjoros pasiūlyto žirgo, jis mitriai užšoko ant 
žirgo šalia Estebano. 

Jaunoji moteris sugrįžo prie kapo ir suklupusi tyliai 
ištarė: 

- Aš atėjau, kad atkeršyčiau visiems tiems, dėl kurių 
kaltės jūs gulite čia. Kai mano planas bus įvykdytas, aš 
sugrįšiu ir duosiu jums ataskaitą, o iki to aš pasistengsiu 
bent tiek, kad kitos aukos - jūsų brolis ir motina - 
bent atgautų dvasios ramybę. Aš esu jūsų vaikas ir 
myliu jus. 

Palinkusi dar žemiau, ji pabučiavo žemę, apžėlusią 
žalia žole, ir atsikėlė. Į jos plaukus nukrito keletas 
baltų žiedlapių. Ji nusilaužė šakelę kaip ir Kristofas ir 
grįžo prie savo bendrakeleivių. 

- Galim leistis į kelią, - pasakė ji ir nusišypsojo. 

Paskutinį kartą persižegnoję, raiteliai paliko šventos 
Onos fontaną, kurio skaidriame vandenyje žaidė saulės 
spinduliai. Į miestą jie grįžo tylėdami. 

Dabar atėjo eilė Leonardai pasinerti į prisiminimus... 

Kai pro Gijomo vartus jie pateko į miesto šiaurinę 
dalį, senmergės širdis ėmė plakti dvigubai greičiau, nors 
ji to neparodė. “Auksinio kryžiaus“ viešbutyje ji išgyveno 
dešimt metų, ir štai dabar iš tolo švietė jo graži iškaba. 
Leonarda nematė jos lygiai aštuoniolika metų. Ji atvyko 
čia iškart po motinos mirties, kai pusseserė Bertilė, 
viešbučio šeimininkė, paprašė jos padėti namų ruošoj. 
Šiuose gana turtinguose nakvynės namuose jai iš tikrųjų 
buvo gera. Tai buvo viešbutis, dėl prabangių kambarių 
ir puikios virtuvės žinomas ne tik grafystėje, bet ir už 
jos ribų. Čia visada būdavo daug žmonių, apsistodavo 
ne tik turtingi keliautojai, bet ir labai įžymūs žmonės. 
Kartą “Auksiniame kryžiuje“ su savo svita pietavo 
hercogas Pilypas. 

Ką ir sakyti, Leonardai Mersė pas savo giminaičius 
gyventi buvo gera. Bet štai kartą jai patikėjo kūdikį, 
mažą našlaitę, ir to užteko, kad joje pabustų jausmas, 

kurio tarėsi jau nebeturinti: motinystė, pasiaukojimas, kai 
glaudi prie savęs gyvą gumulėlį, pasiruošusi atiduoti jam 
visą save, net negalvodama, ar už tai kada bus atsidėkota. 
Jau kitą dieną ji geranoriškai atsisakė viso savo ramaus 
ligtolinio gyvenimo ir iškeliavo dorai nežinodama, kas 
laukia ateityje, su jai nepažįstamu žmogum, kuriame 
spėjo įžiūrėti vienintelį bruožą - jis buvo toks pat 
gailiaširdis kaip ir ji. Frančeskas Beltramis nupirko šiai 
kelionei lovelę, ir mažytė Fjora, pakrikštyta tiesiog 
negocianto kambaryje, miegojo ant laimingos Leonardos 
rankų. 

Dabar vėl grįždama tenai, kur jos gyvenimas tik 
prasidėjo, Leonarda galvojo, kad ji pasirinko teisingą 
kelią, nepaisant dramos, įvykusios Florencijoje, ir kad 
jeigu jai būtų leista pradėti gyvenimą iš naujo, ji be 
jokių svyravimų jį nugyventų lygiai taip “pat. Rūmuose 
ant Arno upės kranto ji praleido septyniolika tikrai 
laimingų metų. Iš to laimingo gyvenimo šiandien liko 
tik tai, ką ji patyrė, anuo metu palikdama Dižoną, - 
savo begalinę meilę Fjorai ir pareigą ja rūpintis. 

Žinoma, dabar tai daryti buvo kur kas sunkiau. Fjora 
buvo moteris, pažinusi kančią, deganti keršto ugnimi, 
moteris, radusi giminišką sielą Demetrijo asmenyje. 

Didžiausias Leonardos rūpestis buvo padaryti taip, kad 
jos mylimas kūdikis nepabaigtų šito pavojų kupino kelio 
dar nelaimingesnis, negu jį pradėjo. 

Kai keleiviai prijojo prie nakvynės namų, Leonardai 
pasirodė, kad čia viskas kaip buvę, bent jau iš išorės. 
Kaip ir kadaise, čia buvo nepriekaištingai švaru, vario 
indai blizgėte blizgėjo, o maži atviri langeliai švietė kaip 
ir anksčiau. Gardūs virtuvės kvapsniai pasitiko svečius 
jau gatvėje; čionykščio baltojo akmens viryklės buvo 
šveičiamos kasdien, negailint vandens. Gal tik šeimininko, 
išėjusio jų pasitikti, metro Gugė pilvukas buvo dar labiau 
suapvalėjęs ir iš po baltos standžios kepuraitės lindo 
žilų plaukų sruogos. 

Kadangi priekyje einančių Fjoros ir Demetrijo kilminga 
laikysena padarė jam gerą įspūdį, šitas puikus Žmogus 
dėjo dideles pastangas, kad deramai jiems nusilenktų 
(tiesą pasakius, tai jam nelabai pavyko), ir informavo 
“kilmingus svečius“, kad jo namai ir jis pats yra jų 
paslaugoms. 

- Norime įsitikinti, ar jūsų namai vis dar tokie puikūs, 
mielas pusbrolį, - džiaugsmingai pareiškė Leonarda, 
išdygusi jaunosios damos priešaky. - Mes pavargę ir... 
išalkę keleiviai. 

Šeimininko veidas iš nuostabos ištįso, ir jam teko 
griebtis akinių. 

- Dėl Dievo, Leonarda! Ar čia tikrai jūs? 

- Tai aš, gyva ir sveika! Jau ne tokia dručkė kaip 
anksčiau, bet „užtat jūs pasitaisėt ir pražydot! "Tikras 
klestinčio gyvenimo įsikūnijimas! Kad tik nepasakius - 
pertekliaus! 

- Nesiskundžiu, nesiskundžiu! Viskas klostosi kuo 
puikiausiai, ir mūsų reputacija vis dar nebloga! 

Po šių žodžių jiedu apsikabino ir karštai išsibučiavo, 
kaip seniai nesimatę artimi žmonės. Leonarda atsitokėjusi 
ištrūko iš jo glėbio: 

- O mano pusseserė Bertilė? Kur ji? Nekantrauju 
apkabinti ir ją. 

Šviesus metro Gugė veidas apsiniaukė, o akyse sublizgo 
ašaros: 


- Vargšė mano žmona paliko mus prieš ketvertą 
metų, ir aš iki šiol negaliu nusiraminti. Dabar man 
padeda mano jauniausioji sesuo Madlena, ir kad ir kokia 
ji darbšti, Bertilei toli gražu neprilygsta. 

Jie ir vėl apsikabino su ašaromis akyse, mat Leonarda 
buvo iš tų moterų, kurios moka išsaugoti meilę net ir 
po ilgų išsiskyrimų. Ji labai mylėjo Bertilę ir dabar kuo 
nuoširdžiausiai ją  apraudojo. Sį kartą ją nutraukė 
šeimininkas: 

- Mudu čia kalbamės apie liūdnus šeimyninius reikalus, 
o gerbiamieji žmonės, atvykę kartu su jumis, stoviniuoja 
ir kenčia. 

- Jūs kai ką pažįstate iš šių žmonių, - pasakė 
Leonarda, paėmusi už parankės Fjorą. - Ar prisimenate 
poną Beltramį, pusbroli? 

- Argi galėčiau jį pamiršti? Toks geraširdis ponas, 
toks malonus, jis taip mėgo gaidį, troškintą vyne. Mes 
taip seniai nesimatėme... 

- Su juo nepasimatysime jau niekada, nes jis irgi jau 
paliko šį pasaulį O štai čia dona Fjora, jo duktė, 
kurios guvernantė aš ir dabar dar esu. 

Pažvelgęs į jauną gražią moterį, besišypsančią savo 
pilkomis akimis, metras Gugė net suplasnojo rankomis, 
nors jo nustebimas buvo nevisai nuoširdus. 

- Mažylė, kurią čia pakrikštijome? Dieve maloningas! 
Kokia ji graži! Kaip dabar džiaugtųsi mano Bertilė, ją 
matydama! 

- O šitas ponas, - pridūrė Leonarda, - tai mesiras 
Demetrijas Laskaris, asmeninis magistro Lorenso Medičio 
gydytojas, su jo pavedimu vykstantis pas Prancūzijos 
karalių. Čia jo štalmeisteris ir... vienas mūsų draugas. 
O dabar paskirkite mums kambarius ir gerai pamaitinkite! 

Lydimi viešbučio šeimininko, kuriam vėl grįžo gera 
nuotaika, visi suėjo į vidų, kur Madlena, labai panaši 
į brolį iš geraširdžio veido ir vešlių kūno formų, apkabino 
Leonardą ir padarė reveransą Fjorai. Ji pakilo laiptais 
pirma svečių ir palydėjo juos į gražiausią viešbučio 
kambarį. Tai buvo erdvi, kalkėmis išbaltinta patalpa su 
vilnoniu kilimu, didžiule lova su žalio aksomo užuolaida, 
apstatyta gražiais burgundiškais baldais, blizgančiais laku, 
kurio kvapas nustelbė aromatą prožirnio puokštės, 
pastatytos ant drožinėtos ąžuolinės skrynios, atspindinčios 
saulės spindulius. 

Kad ir nebuvusi čia daugybę metų, Leonarda iš karto 
atpažino šį kambarį, kaip visada idealiai sutvarkytą. Čia 

Frančeskas Beltramis atnešė iš piktadario Reno diu 
Amelio rankų išplėštą kūdikį, čia mažytė Fjora gavo 
krikštą. Leonarda visa tai papasakojo jau suaugusiai 
Fjorai. Dabar jaunoji moteris apžiūrinėjo viską išplėstomis, 
žėrinčiomis iš susijaudinimo akimis. Leonarda nutarė 
kuriam laikui palikti ją čia vieną. Ji nusileido į virtuvę, 
kur tikėjosi rasti metrą (Gugė. Jai pasirodė, kad 
kalbėdamas apie Frančeską Beltramį ir prisiminęs, kad 
šis seniai nesilankė “Auksiniame kryžiuje“, jis jautė tarsi 
tam tikrą pasitenkinimą. Jis kalbėjo tokiu tonu, lyg 
sakytų: “Na ir ačiū Dievui!“ Senoji dama panoro sužinoti 
kodėl. Ji rado savo giminaitį seikėjant brangius prieskonius 
veršienos paštetui, kurį vienas iš jo parankinių jau ruošėsi 
gaminti. Suprasdama, koks tai svarbus užsiėmimas, ji 
luktelėjo, kol viskas bus baigta, ir tik tada pasivedėjo 
jį į kambarėlį, kur nakvynės namų šeimininkas paprastai 
tvarkydavo savo buhalteriją. 

- Išsklaidykite vieną mano abejonę, pusbroli! Kai jūs 
pasisakėte seniai jau nematęs mesiro Beltramio, man 
pasirodė, kad jūs dėl to nelabai apgailestaujate. 

- Kaip jūs galėjote taip pagalvoti, Leonarda? Jis buvo 
toks geras klientas... 

- .„ kuris per savo paskutinį apsilankymą paliko jums 
apvalią sumelę, atsilygindamas už nedidelius, bet neįprastus 
darbus, kuriuos tada paprašė atlikti. Mažytės šito Žmogaus 
keistenybės jums atnešė nemažus pinigus. Bent jau dėl 
to galėjote išreikšti apgailestavimą. 

Žvilgantys metro Gugė skruostai tirštai paraudo. Jis 
skubiai  Žžvilgtelėjo į virtuvę, kur virte virė darbas, 
norėdamas įsitikinti, ar jų niekas nesiklauso. 

- Aukso išties gavau nemažai, bet ir nemalonumų 
turėjau iki kaklo. Jūs ilgai manote čia viešėti? 

- Na jau! - pasipiktino Leonarda. - Labai jau įdomiai 
jūs suprantate svetingumą ir komercinį interesą. Juk 
žinote, mes galime gerai sumokėti! 

- Neabejoju, bet supraskite, kad šitaip kalbėdamas aš 
galvoju ne tiek apie save, kiek apie gražiąją moterį. 
Kas galėtų pasakyti, matydamas jos karališką išvaizdą, 
kad tai ta pati, kurią tas... 

- Liaupsinti donos Fjoros grožį jūs galėsite kitą kartą! 
Pasakykite man geriau, kas čia įvyko mums išvažiavus? 

Smuklininkas taip pažemino balsą, kad jo pusseserė, 
norėdama ką išgirsti, turėjo pasilenkti prie pat jo burnos: 

- Tikrų tikriausia katastrofa! Mums netgi nebuvo 
teiktasi pasakyti, kad “rastinukė" iš tikrųjų yra tą dieną 
nubaustų dviejų nelaimingųjų kūdikis. Mes nežinojome 
ir to, kad mesiras Beltramis paliko poną diu Amelį 
surištą, su kamščiu burnoje, pamestą prie seno namo 
sergantiems maru, kur jis vos nenumirė nuo šalčio. 

- Vos nenumirė, ir tiek? Labai gaila! Mesiras 
Frančeskas žinojo, ką daro, ir ne jo būdui rėkti apie 
tai ant kiekvieno kampo. Vadinasi, diu Amelis vis dėlto 
ištrūko iš ten? Kas gi padarė jam tą paslaugą? 

- Vienas valstietis. Jis kaip tik ėjo pro dažyklą ir 
išgirdo dejonę. Tada ir pašaukė daugiau pagalbos. Nuo 
jūsų išvykimo buvo praėjusi viena para. 

- Mums pasisekė! O kas toliau? 

- O toliau buvo dar blogiau! Mesiras Reno atšilo ir 
išgėrė, Oo paskui prasidėjo! Nepaisydami mano protestų, 
namą iškrėtė. Jie ieškojo žmogaus, kuris “išdrįso ignoruoti 
sinjoro teisingumą“! Jo, žinoma, nerado. 

- To dar betrūko! - šyptelėjo Leonarda. 

- Aš pasakiau tik tai, ką galėjau pasakyti: Florencijos 
pirklys Dižoną paliko auštant ir turbūt pasuko į Paryžių, 
kur turi reikalų. Nei aš, nei mano žmona nė žodžio 
nepasakėm apie kūdikį, nors ponas diu Amelis buvo 
truks plyš pasiryžęs surasti mergaitę. Mes nieko 
neprasitarėme ir apie šventąjį tėvą Šarujė, tik tiek, kad 
jis. išvyko iš Dižono tuo pat laiku, kaip ir jo naujasis 
draugas. Tai pasakyti buvo nesunku, nes mes iš tikrųjų 
nieko nežinojome apie jo ketinimus. 

- O jūsų giminaitis, Sen Benino kanauninkas, kuris 
už didelius pinigus pardavė seną vežimėlį? Ar jis nieko 
nepasakė? 

- Bet jis čia niekuo dėtas! Niekas nė nepamanė 
klausinėti. 

- O jūsų tarnai, kurie, žinodami apie mano kelionę, 
šį tą buvo suuodę? Ar jų netardė? 

- Taip, - atsakė metras Gugė užsigavęs, - bet jums 
turėtų būti žinoma, kad į mano namus patenka ne bet 
kas. Aš labai kruopščiai renkuosi savo tarnus, ir jeigu 
jau jie kartą čia patenka, tai geriau duosis sukapojami 
į gabalus, negu surizikuos būti išvaryti lauk. Ir jie elgėsi 
taip, tarsi būtų akli, kurti ir nebyliai. Visi kaip vienas 
teigė, kad mesiras Beltramis išvyko į Paryžių, kur ketino 
atiduoti kūdikį į kažkokį vienuolyną. 

- O mūsų vytis nebandė? 

- Bandė. Miesto teisėjas pasiuntė žmones, bet ne ta 
kryptimi. 

- Vadinasi, dabar viskas gerai? O kodėl taip 
nekantraujat pamatyti mus išvykstant? Juolab kad šita 
istorija buvo taip seniai. 

- Kai kuriems, o būtent mesirui Reno, ji dar ir 
dabar aktuali; jeigu jis sužinotų, kad jauna moteris, 
pavarde Beltrami, dabar “Auksiniame kryžiuje“... 

- Nesuprantu, kaip jis galėtų tai sužinoti? Jis gyvena 
Otone, o tai nėra labai arti. 

- Otone jis gyveno būdamas čia patarėju. Dabar jis 
hercogo patarėjas ir kanclerio leitenantas Dižone. Tai 
svarbus asmuo! 

- Šėtonas! Visus tuos titulus jis gavo kaip paguodą 
už tai, kad žmona jam įtaisė ragus, ar ne taip? 
Teisingumas klesti, nieko nepasakysi! Jeigu gerai jus 
supratau, diu Amelis gyvena čia? 

- Ne šiame name, bet netoliese. Lasė gatvėje, šalia 
buvusio žuvų turgaus. Ten jis gyvena jau dešimtį metų 
ir nė kojos nekelia iš namų, nebent tik į kanceliariją. 

- Tai ko gi jūs nerimaujate? 

- Mat jis draugauja su tarnautojais, užsiimančiais 
nakvynės namų ir svetimšalių reikalais. Kas jau kas, o 
jūs puikiai žinote, kad mes turime knygą, kurioje 
registruojame visus viešbučio gyventojus. Ir aš neturiu 
jokio noro įrašyti ten Beltrami pavardę. 

- Na ir nerašykite! - sušuko Leonarda. - O kadangi 
mano kuklus vardas taip pat gali jus sukompromituoti, 
tai įrašykite gydytoją Laskarį. Aha, būtent šitaip: šiandien 
vakare jūs priėmėte mesirą Demetriją Laskarį, graiką 
gydytoją, tarnaujantį magistrui Lorensui Medičiui, jo 
dukterėčią ir jos guvernantę, tai yra mane, jo štalmeisterį 
ir... jo sekretorių. Jus tai patenkina? 

- Sekretorius - tai tas, kuris sėdėjo ant arklio su 
kitu vyru ir kuris panašus į valstietį? 

- Garantuoju, kad rytoj jis atrodys taip, kaip pridera 
atrodyti tokias pareigas einančiam žmogui. Kol kas, 
žinoma, jis nelabai... 

- Kas jis toks? Atrodo jis gana keistai. 

- Dėl to nesirūpinkite! Jeigu sužinotumėt, kas jis iš 
tikrųjų, netektumėt žado ir pliumptelėtumėt tiesiai į 
katilą. Visa sriuba nueitų perniek. Atrodo, jus kviečia. 

- Einu, einu! - riktelėjo metras Gugė ir tyliai pridūrė: 
- Tai ką jūs nusprendėte? 

- Pasakysiu rytoj. Jūs man atskleidėte labai įdomių 
dalykų, kuriais turiu pasidalyti su dona Fjora ir kitais 
bičiuliais. Tiesa, būčiau pamiršusi: aptarnaukite mus visus 
mūsų kambaryje, nes labai jau jūs bijote smalsuolių, o 
ir mums bus ramiau. 

- Man irgi, - tarė metras Gugė ir neištvėrė 
nesuniurzgėjęs kaip Žmogus, instinktyviai  atmetantis 
visokius nejprastus dalykus: graikas gydytojas jam irgi 
neatrodė rimta figūra. Leonarda pratrūko: 

- Net pats Prancūzijos karalius jį gerbia. Tai kodėl 
gi jūs nenorite juo pasitikėti? Bet jeigu jums taip svarbu 
visokie garbingi titulai, tai galite vadinti jį „monsinjoru, 

mat aš žinau, kad jo gyslomis teka mėlynas kraujas, - 
jis yra vieno iš Bizantijos imperatorių giminaitis. 

Paleidusi šią tiradą, nuo kurios jos pusbrolis tiesiog 
žado neteko, Leonarda išėjo iš virtuvės, kur tvyrojo 
gardus gaminamo maisto kvapas ir krosnyje linksmai 
spragsėjo ugnis. Ji pakilo pas Fjorą, bet apie tai, ką 
dabar išgirdo, jai nepasakė nė žodžio, norėdama viską 
pirma apsvarstyti pati. Ji žinojo, kad sąraše tų, kuriuos 
jaunoji moteris ketino nušluoti nuo žemės paviršiaus, 
pirmoje vietoje buvo Reno diu Amelis. Kaip ji reaguos 
sužinojusi, kad jos priešas visai čia pat, juk buvo 
pasiruošusi jo ieškoti Otone? 

Senajai panelei labai magėjo nuslėpti teisybę, nes ji 
būgštavo, kad jos “avytė“ nenueitų nusikaltimų keliu, 
bet antra vertus, jeigu leis jai išvykti į Otoną, ten ji 
netruks sužinoti, kad diu Amelis Dižone... Ji per daug 
gerai pažinojo jaunąją moterį ir todėl nepuoselėjo jokių 
iliuzijų: Fjora savo sumanymą vykdys iki galo, ir jokios 
pasekmės jai nebaisios. 

Kol kas Leonarda tenorėjo pasakyti, kad vakarienę 
paprašė paduoti į jų didįjį kambarį, ir nuėjo apie tai 
pranešti savo draugams. 

Valgiai buvo nuostabūs: metras Gugė pranoko pats 
save. Vakarieniavo visi linksmai ir nerūpestingai. Fjora 
džiaugėsi aplankiusi brangias vietas ir ypač kad susitiko 
savo jauną dėdulę,. prie kurio instinktyviai linko jos 
jautri širdis. Šį laimingą atsitiktinumą ji priėmė kaip 
likimo dovaną. 

Kristofas de Brevajis, sėdėdamas priešais Fjorą, jautėsi 
it rojuje. Dvi naktis iš eilės jis buvo praleidęs miške, 
o paskui patvoryje, misdamas iš vienuolyno pasiimta 
duonos kriaukšle ir laukinėmis uogomis bei užsigerdamas 
upelio vandeniu. Jis jautėsi laimingas, nes oras buvo 
puikus, o jį palaikė senas troškimas aplankyti kapą prie 
šventos Onos fontano ir ten pasimelsti; nors jis pabėgo 
iš vienuolyno, tikėjimo Dievu neprarado. Ir štai tą 

lemtingą akimirką, kai atėjo laikas pagalvoti apie būsimą 
gyvenimą ir išsirinkti savo kelią - bet kokį? - dangus 
jam atsiuntė šią puikią moterį, stebėtinai panašią į tuos, 
kuriuos jis taip graudžiai apraudojo. Be to, jų gyslomis 
tekėjo tas pats kraujas. Jos dėka jaunuolio gyvenimas 
pasuko nauja vaga. Iki šiol bendravęs tik su savo gūdžios 
provincijos žmonėmis, jis džiaugėsi galėdamas dalytis 
duonos rieke su gydytoju iš Bizantijos, ispanu iš Kastilijos, 
ką jau kalbėti apie lyg iš dangaus nusileidusią Žaviąją 
seserėčią, laikančią save florentiete, nors pasaulį ji išvydo 
ant Burgundijos kalėjimo šiaudų. Jos akys tikrai buvo 
pačios gražiausios pasaulyje, ir toks gražus vardas - 
Fjora. O tokių prašmatnių valgių kaip šiandien jam 
gyvenime dar neteko ragauti! 

O Demetrijas, kaip tikras filosofas epikūrininkas, 
neslėpė pasitenkinimo ir mėgavosi malonia kompanija 
prie gausaus stalo. Jis buvo patenkintas ir tuo, kad 
Fjoros paieškos prasidėjo sėkmingai, ir laikė tai gera 
lemiančiu ženklu toliau vykdant sumanymą, net jeigu 
galutinis jo tikslas pasirodytų absurdiškas - nužudyti 
Karolį Drąsųjį, bene galingiausią Europos žmogų, kuo 
rūpestingiausiai saugomą kariuomenės. Bet Demetrijas 
tikėjo stebuklais ir pasikliovė nepalaužiama savo valia. 


Estebanas, ko gero, buvo vienintelis šios draugijos 
žmogus, kuris iš tikrųjų mokėjo džiaugtis gyvenimo 
teikiamais malonumais. Plačių erdvių erelis, jis iki valiai 
prisimėgavo Viduržemio jūros pakrante, kai iš Florencijos 
jie patraukė per Provansą ir Ronos bei Sonos slėnius. 
O čia jis patyrė tikrąjį burgundiškųjų vynų skonį ir jų 
teikiamą nepaprastą pasitenkinimą. Apsalusia širdimi jis 
dabar tematė tik savo ąsotį, sklidiną puikiojo šamberteno. 

Pokalbiui prie stalo vadovavo daug regėjęs bei patyręs 
Demetrijas, o Leonarda į jį visiškai nesikišo. Ji laukė, 
kol visi pasisotins, nuo stalo viskas bus nurinkta, ir liks 
tik paskutinis vyno butelis. Ji puikiai suvokė pažinties 

su jaunuoju Kristofu ypatingumą. Fjora šypsojosi, O tai 
Leonardai buvo svarbiau už viską pasaulyje. 

Kai išėjo paskutinis tarnas ir kambario durys paskui 
jį užsivėrė, Fjora pakilo iš užstalės, nuėjo prie 
liepsnojančio židinio - vakaras buvo vėsus - ir šildėsi 
virš ugnies rankas. Paskui atsigręžė į susirinkusiuosius. 
Estebanas tuo metu postringavo apie tai, kad “Auksinio 
kryžiaus" viešbutis, be jokios abejonės, pats šauniausias 
pasaulyje. 

- Neprieštarauju, - pertraukė jį Leonarda. - Tik viena 
bėda, kad mes negalėsime čia ilgai užtrukti. Norėčiau 
jums kai ką pasakyti... 

Visi tartum sustingo: Fjora, sėdinti ant kėdės prie 
lovos, Demetrijas - ant suolelio prie židinio, ir Kristofas 
- ant taburetės. Estebanas dar bandė įsipilti paskutinį 
bokalą, bet ir nuo jo veido nuslinko šypsena. Visi 
suvokė, kad nerūpestinga laimės akimirka jau pasibaigė. 


Dvyliktas skyrius 


Namas ant Siuzono kranto 


Fjora apsisprendė akimirksniu: jeigu jau Reno diu 
Amelis gyvena Dižone, tai ji šiame mieste bus tiek, 
kiek reikės laiko nušluoti nuo žemės žmogų, pražudžiusį 
jos motiną ir bandžiusį atimti jos pačios, dar žindomo 
kūdikio, gyvybę. Betgi didžiausia problema - tai visai 
suprantama metro Gugė baimė apgyvendinti savo namuose 
jį kompromituojančius asmenis. O baimė visada blogas 
patarėjas. Beje, ir kituose nakvynės namuose gyventi 
buvo ne mažiau rizikinga. 

- Man atrodo, - samprotavo Demetrijas, - kad geriausia 
būtų išsinuomoti namą šalia to, kuris mus domina. 
Šituose reikaluose skubėti nevalia. Mums reikia perprasti 
priešo įpročius, ilgai jį stebėti... būti kantriems. 

Kantrybė! Tai mėgstamiausias graikų gydytojo ginklas, 
ir jis be paliovos šios dorybės mokė geriausią savo 
mokinę, kasdien duodamas jai tūkstančius mažyčių 
pamokų. 

Su Estebanu buvo kita kalba. 

- Jūs ką, ruošiatės likti čia? - pasipiktino jis. - Argi 
neketinome vykti į Paryžių? 

- Viskam savas laikas. O su karaliumi susitikti dar 
suspėsime, be to, Paryžiuje jo dabar ir nėra. Kol kas 
mes turime ką veikti čia. Leonarda, ar jūs negalėtumėt 
mums surasti čia patogų būstą kelioms savaitėms? 

- Visai nesunku. Tik nežinia, ar gausime namą mums 
tinkamoje vietoje? | 

Iš pat ryto ji nuėjo pasikalbėti šituo reikalu pas 
Madleną, metro (Gugė seserį, pažįstamą jai nuo to 
amžiaus, kokio dabar buvo Fjora. Vakar pamačiusi 
Leonardą, ji tikrai nuoširdžiai apsidžiaugė. Jos pagalbos 
buvo galima tikėtis be jokių papildomų aiškinimųsi. 

Madlena iš tikrųjų buvo atviraširdė moteris. Ji 
dėmesingai išklausė Leonardos, kuri paaiškino jai, esą 
jos "šeimininkai", sužavėti miesto ir jo apylinkių grožio, 
dar kurį laiką pageidauja pabūti Dižone, o tam reikėtų 
susirasti sau gerą namą, pageidautina centre, kur netoliese 
būtų turgus ir taip toliau. Madlena apsidžiaugė šia idėja, 
nes jai atsirastų galimybė dar kurį laiką matytis su 
brangiąja Leonarda, bet su truputį užgauta savimeile 
pridūrė, kad jos brolio nakvynės namai būtų pati 
tinkamiausia vieta jų viešnagei, nors ir ilgesnei. 

- Sveikam žmogui - taip, - paprieštaravo Leonarda. 
- Reikalas tas, kad šįryt dona Fjora labai nesveikavo: 
ilga kelionė iš Florencijos ją labai nuvargino. Jai reikia 
poilsio ir ramybės. Be to, mesiras Laskaris - mokslo 
žmogus ir nemėgsta ilgai gyventi viešbučiuose, net ir 
tokiuose geruose kaip mūsų. Jis dabar rimtai dirba, todėl 
jam reikalingas tylus kambarys. 

- Bet, - nusistebėjo Madlena, kuri, nepaisant savo 
patiklumo, turėjo gerą atmintį ir mąstė logiškai, - man 
pasirodė, jog šitas didis gydytojas vyksta pas Prancūzijos 
karalių? 

- Tai tiesa. Bet šiuo metu karalius armijoje ir mūsų 
lauks tik rudenį. Tada mes ir susitiksim su juo rūmuose 
ant Luaros kranto. 

Toks paaiškinimas Madleną patenkino, ir ji netgi 
prižadėjo, kad galbūt greitai galės savo draugei padėti. 

- Jūs dar prisimenate, - paklausė ji Leonardos, - 
garbingąją doną Simoną, buvusio kanceliarijos valdytojo 
mesiro Žano Morelio našlę? 

- Ar tai ta, kuri buvo Karolio Drąsiojo žindyvė ir 
kuri už savo pieną gavo kilmingą titulą? 

- O vėliau ji dar trejus metus maitino jaunąją princesę 
Mari, vienintelę mūsų hercogo dukterį, ir už tai 
monsinjoras iki šiol jai dėkingas. 

- Jei neklystu, velionis Žanas Morelis pasistatydino 
gražų namą netoli Siuzono? 

- Namas madam Simonai pasidarė per didelis. Nuo 
to laiko, kai jos duktė ištekėjo, ji su sūnumi Pjeru 
gyvena viena, ir manau, kad mielai išnuomotų dalį to 
pastato. Ar norėtumėte, kad pakalbėčiau apie tai su jos 
ūkvedžiu? 

- Taip. Einam ten drauge! Man tik reikėtų persirengti 
ir atsiklausti donos Fjoros. 

Leonarda tai darė tik iš mandagumo, nes Fjora net 
nemanė atsisakyti namo, esančio beveik prieš pat jos 
priešo namą. Tokios puikios strateginės vietos negalėjai 
ir tikėtis! 

Namas, prieš keturiasdešimt metų Žano Morelio 
pastatytas savo karštai mylimai žmonai, buvo vienas iš 
pačių gražiausių mieste: langai su dvigubom dekoratyvinėm 
arkom, margaspalviai vitražai ir grakšti drožinėta veranda 
su švytinčiu čerpių stogu. Pastatas turėjo pasagos formą, 
ir vienas jo sparnas langais išėjo į Siuzono upę. Jis 

turėjo atskirą priestatą, izoliuojantį tą namo dalį, kur 
buvo svetainė, virtuvė ir keturi nedideli miegamieji. 
Žinoma, būstas buvo ne per didelis, bet užtat patogus 
ir apstatytas gerais baldais. O svarbiausia, kad pro 
patogiai išdėstytus langus galėjai stebėti, kas įeina ir 
išeina iš diu Amelio namų. Šiuos du namus skyrė tik 
Siuzono upė. 

Laikydama tai tikra Dievo dovana, Leonarda kuo 
greičiau sudarė sutartį ir sumokėjo už tris mėnesius į 
priekį. Morelių ūkvedys jiems davė ir tarnaitę tvarkyti 
namus. Kaina pasirodė visai prieinama, turint galvoje, 
kad šitam komfortabiliam name buvo viskas, ko žmogui 
reikia. 

O tuo metu Fjora savo kambaryje kalbėjosi su 
Kristofu. Estebano dėka jaunuolis dabar atrodė visai 
padoriai. Iš pat ryto Estebanas aplakstė visą miestą, 
ieškodamas jam tinkamų drabužių. Dabar Kristofas vilkėjo 
tamsiai mėlyną kostiumą, mūvėjo juodus ilgaaulius batus, 
o drapiruotas gobtuvas slėpė jo tonzūrą. Manydamas, 
kad vyras be ginklo - ne vyras, Estebanas surado durklą, 
atrodantį kiek senamadiškai, bet užtat nukaltą iš puikaus 
Toledo plieno. Išvydęs durklą eksvienuolis tik atsiduso: 

- Šituo naudotis manęs niekas nemokė. Juos 
vienuolynuose retai nešioja. 

- Valdyti špagą reikėtų mokytis ilgai, durklas - visai 
kitas reikalas. Jį naudoja tik esant pavojui ir beveik 
instinktyviai. Beje, argi ne jūs sakėte, kad norite būti 
kareivis? Armijoje visko išmoksite. 

Taigi Kristofas dabar atėjo padėkoti Fjorai už gerumą 
ir atsisveikinti prieš išsiskiriant, kadangi nenorėjo daugiau 
būti jos išlaikytinis. 

- Tai jūs taip greitai norite mus palikti? Būkite 
tikras, kad manęs visai neapsunkinate ir aš būčiau labai 
laiminga šalia savęs matydama savo šeimos žmogų. Antra 
vertus, suprantu, kaip jums norisi kuo greičiau išeiti 

pasitikti savo naujojo likimo. Kokį kelią ketinate rinktis? 
Dar vakar, atrodo, jus kankino abejonės? 

- Daugiau neabejoju. Aš daug ką apgalvojau šią naktį 
ir nusprendžiau, kad man reikia stoti į hercogo Karolio 
armiją! 

Fjora net krūptelėjo. 

- Prieš daugelį metų jūsų motina veltui maldavo šito 
žmogaus pasigailėjimo, tad nejaugi manote, kad jis dabar 
gali būti geras jums? 

- Aš viską žinau, bet jūsų draugas graikas vakar man 
pasakė vieną dalyką, kuris privertė mane susimąstyti. Aš 
norėjau ieškoti mirties, jis gi patarė ieškoti gyvenimo ir 
užsitarnauti sau garbingą vardą. Šiaip ar taip, aš esu 
burgundietis ir norėčiau, kad tas naujas vardas būtų 
burgundiškas. Vakar po vakarienės mudu su Estebanu 
nusileidome į svetainę ir aš nugirdau, apie ką kalbėjo 
prekybininkai. Jie sakė, kad derybų dėl per ilgai 
užtrukusios Neiso apgulties tarpininkas buvo popiežiaus 
legatas. Hercogas esą ketina nusiųsti savo armiją į 
Lotaringiją ir nubausti jų sąjungą nutraukusį jaunąjį 
hercogą Renė II: Dar sako, kad Prancūzijos karalius 
pasiųs savo kariuomenę į Artua iš vienos pusės ir į 
Franš Kontė iš kitos. Gražaus darbelio bus šalies 
gynėjams! Aš irgi noriu ten dalyvauti. Jūs greitai išvyksite 
į Prancūziją, tiesa? Juk ilgiau čia būti gali pasidaryti 
pavojinga! 

Kristofas iš tikrųjų nežinojo apie Fjoros ketinimą 
pasilikti Dižone. Savo planus Leonardai ir Demetrijui 
Fjora atskleidė tik vakar vakare, kaip tik tuo metu, kai 
jaunuolis su Estebanu nusileido į salę išlenkti paskutinį 
ąsotį vyno. Nors instinktyviai Fjora iš karto pajuto 
Kristofui simpatiją, tačiau manė per mažai jį pažįstanti, 
kad galėtų pasipasakoti apie visus savo planus. Bet 
pastebėjusi jo akyse šmėkštelint kažkokį nerimą, ji švelniai 
nusišypsojusi tarė: 

- Aš nelinkusi vykti kitur vien todėl, kad čia man 
reikia ko nors saugotis. Be to, noriu kuo geriau pažinti 
šitą miestą, kurį taip mylėjo mano tėvas. Galimas dalykas, 
pabūsiu čia dar keletą dienų. 

- Betgi tai beprotybė! Jūs girdėjote, ką vakar vakare 
pasakė Leonarda? Šitas niekšas Reno diu Amelis gyvena 
čia ir tebėra toks pat žiaurus kaip ir anksčiau. O ką, 
jeigu judu susitiksit? Juk jūs tokia panaši į mano 
švelniąją Mari! 

- Štai čia ir yra didžiausias mano ir mano motinos 
skirtumas. Ji buvo pernelyg švelni, romi ir lengvai 
pažeidžiama. Aš ne tokia, tiksliau - jau ne tokia! Ir 
jeigu mesiras diu Amelis sumanytų mane nuskriausti - 
nežinau tik kokia dingstimi galėtų pasikėsinti į mano 
gyvybę, - būkite tikras, aš esu pakankamai budri. Be 
to, mane yra kam užstoti. Keliaukite ramiai! Dievas 
duos, ir mes dar susitiksime. 

Triukšmingai įbildėjusi Leonarda ją nutraukė. Senmergė 
tiesiog švytėjo iš pasitenkinimo. Nepastebėjusi Kristofo, 
ji nuo slenksčio išpyškino: 

- Aš radau, ko mums reikia! Namas kaip tik priešais 
tą, kuris mus domina... 


Pamačiusi, kad jaunoji moteris ne viena, ji prikando 
liežuvį ir paraudo. Tai šiek tiek pralinksmino Fjorą: 
pirmą kartą savo senosios Leonardos veide ji išvydo 
susidrovėjimo požymius. Įsiviešpatavo kažkokia įtempta 
tyla. Kristofas de Brevajis peržvelgė abi moteris. Jis 
suraukė tankius savo antakius ir truputį pabalo. 

- O kad geriau galėtumėt apžiūrėti Dižoną, - prašneko 
jis lėtai parinkdamas žodžius, - jums prireikė namo diu 
Amelio kaimynystėje. Ar aš teisingai supratau? 

Fjora atsistojo, priėjo prie jaunuolio ir pažvelgė jam 
tiesiai į akis: 

- Visiškai teisingai. Bet prašau jus nesirūpinti dėl to. 

- Per daug norite. Ką jūs sumanėte? 

- Galėčiau jums atsakyti, kad tai mano vienos reikalas, 
bet ir jūs, ko gero, turite teisę tai sužinoti. Kiek 
prisimenu, vakar jums sakiau, kad atvykau čionai 
susimokėti senų skolų, argi ne taip? Tai štai, Reno diu 
Amelis - pati didžiausia mano skola. Aš ruošiausi vykti 
į Otoną ir ieškoti jo tenai, bet Dievas - arba velnias 
- nusprendė išvaduoti mane nuo tos kelionės, kadangi 
jis gyvena čia. Ir aš nepaliksiu Dižono tol, kol nuo jo 
paviršiaus nenušluosiu diu Amelio! 

- Ką, jūs norite jį nužudyti? 

- Jūs puikiai mane supratote, Kristofai! 

- Bet juk tai beprotiška! 

- Aš taip nemanau. Nors ir kaip priešgyniautumėt, 
persigalvoti manęs jau nepriversite. 

Kristofas persigandęs žiūrėjo į ją, tiesiai ir išdidžiai 
stovinčią priešais jį, tokią trapią, su juoda suknele, 
darančia ją dar didingesnę ir iškilmingesnę, ir didelėmis 
pilkomis akimis, kuriose, rodos, plaukė debesys. Ji buvo 
nepalenkiama kaip kardo geležtė, ir jaunuolis suprato, 
kad jos atkalbėti nepavyks. Sutrikęs, taip ir nesupratęs, 
kodėl šita jauna moteris dabar jam pasidarė tokia brangi, 
jis pasisuko į Leonardą, laukdamas jos paramos, bet ši 
tik palingavo galva: 

- Manote, nemėginau jos atkalbėti? 

- Tada pasilieku! - ryžtingai pasakė Kristofas. - Aš 
padėsiu jums ir pasitrauksiu tik kai viskas bus baigta. 
Ir jeigu kas nors turės smogti smūgį, tai tik aš! 

Netardama nė žodžio, Fjora paėmė abi jaunuolio 
rankas ir pažiūrėjo į delnus, tarsi šifruodama jo gyvenimo 
linijas, paskui pakėlė į jį akis: 

- Jūs buvote įšventintas? - tyliai paklausė. 

Nuo jos ramaus klausiamo žvilgsnio jaunuolis paraudo: 

- Taip, bet šito nenorėjau. 

- Bet tai atsitiko! Šitos rankos buvo pašventintos. Ir 
jos neturi susitepti krauju. 

- O ką aš darysiu kare? 

- Karas - visai kas kita. Būna juk kareivių vienuolių. 
Be to, mūšyje jūs ir pats rizikuosite gyvybe. 

- Bet aš daugiau nenoriu būti nei vienuolis, nei 
kareivis, nei dar kas nors. Aš noriu būti žmogus, galintis 
laisvai pasirinkti savo gyvenimo kelią. 


- Bus taip, kaip panorėsite, mano drauge, bet vis 
dėlto nesusitepkite sąmoninga žmogžudyste. Be to, aš 
niekam neperleisiu malonumo smogti pirmąjį smūgį. Po 
šios mirties gali sekti ir kitos, vieną gražią dieną galbūt 
atvesiančios mane ant ešafoto. Nenoriu, kad jūs 
painiotumėtės į šiuos reikalus, jūs ir taip štai jau 
septyniolika metų kankinotės. Jūs užsitarnavote teisę 
gyventi kaip norite, ir man bus malonu tai Žinoti. 
Neatimkite iš manęs šios paguodos, tai gali būti paskutinis 
mano geras darbas! 

- Maldauju, leiskite man pasilikti! Aš rūpinsiuosi jumis, 
aš ginsiu jus... | 

- O ką veiksime mes? - rimtu tonu paklausė tik 
ką įėjęs Demetrijas. - Dona Fjora teisi: jūs turit eiti 
pasitikti savo likimo ir leisti mums tvarkyti savąjį! Palikite 
mus be jokių nuosėdų širdyje! 

- Jūs manote, kad dabar tai bus įmanoma? 

- Aš neabejoju. Tai netgi būtina, mat reikia, kad 
vieną kartą jūs būtumėte nustatytoje vietoje, nustatytu 
laiku, idant grąžintumėte šiandien gautą skolą. 

- Ką norite tuo pasakyti? 

- Retsykiais aš įžvelgiu ateitį... Ateis diena, kai jūs 
turėsite galimybę grąžinti tai, ką esate gavęs. 

- Galite juo pasitikėti! - pasakė Fjora. - Jis niekad 
neklysta. Dabar sudie... ir melskitės už mus! 

Netardama nė žodžio, Leonarda pakėlė juodą apsiaustą, 
kurį Kristofas, tik įėjęs į kambarį, pasidėjo ant taburetės, 
ir užmetė jam ant pečių. Jis neprieštaravo ir tik žiūrėjo 
į Fjorą, tarsi negalėdamas atplėšti nuo jos akių. Bet 
kai Demetrijas į jo piniginę patyliukais įdėjo keletą 

auksinių monetų ir stumtelėjo ji prie jaunosios moters, 
jis visas suvirpėjo. 

- Apkabinkite ją! Jau laikas. Estebanas su arkliu 
laukia jūsų kieme. Jokite Lotaringijos kryptimi, kur 
pradėti formuoti Burgundijos būriai. Visi kalba apie 
Tionvilį... 

Fjora prigludo prie staiga ją apkabinusio jaunuolio. 
Paskui, švelniai atstūmusi nuo savęs, ji pabučiavo jį į 
abu skruostus kaip sesuo brolį. 

- Tesaugo jus Dievas, mano šaunusis dėdule! 

Pabučiavęs Fjorą į kaktą, Kristofas staiga nusigręžė 
ir išbėgo iš kambario, o jam iš paskos ir Demetrijas. 
Buvo girdėti, kaip jis nubėgo laiptais. Abi moterys išėjo 
į medinį balkoną, juosiantį visą kiemą, pažiūrėti, kaip 
jis išjos. Jos pamatė, kaip vikriai jis įšoko į balną, tarsi 
visą gyvenimą būtų daręs tai, o ne klūpojęs ant vienuolyno 
akmens plokščių, kaip paspaudė ranką Demetrijui ir 
Estebanui.  Elegantiškai kilstelėjęs savo gobtuvą, jis 
atsisveikino su damomis ir paraginęs arklį dingo po 
nakvynės namų vartų arka. 

- Jūs teisingai pasielgėte, nušalinę jį nuo šitų reikalų, 
- pasakė Leonarda. 

- Kodėl? Argi jis nekėlė jums pasitikėjimo? 

- Priešingai! Bet vargšas berniukas, atrodo, jau beveik 
įsimylėjo jus, mano ėriuk, 0 jūsų šeimyniniai reikalai ir 
be to pakankamai susipainioję. Na o dabar ruoškimės 
persikraustyti į kitą vietą. Manau, ji jums patiks. 

- Tai visai nesvarbu. Jeigu langai išeina ten, kur aš 
tikiuosi, tai namas gali būti nors ir griuvėsiai. 

- Laimei, taip nėra. Štai jis, jaunatviškas egoizmas! 
Pagalvokit truputį apie mane, Fjora, apie tą, kuri išmainė 
šitą puikų viešbutį į elegantiškus Beltramio rūmus. Mano 
skonis išlepintas - nieko nepadarysi! 

Pasitarusi su savo kompanionais, Leonarda išnuomavo 
namą vardu gydytojo Demetrijo Laskario, keliaujančio su 
savo dukterėčia Fjora, jos guvernante ir savo sekretoriumi. 

Princesės Laskaris vardu, šiltai apmūturiuota ir tarsi 
ligonė Estebano nešama ant rankų, Fjora atsidūrė 
puikiuose Morelio namuose, viename iš dviejų kambarių 
su langais į kiemą. 

Šitame kambaryje, kurio duris paslaptingai atvėrė 
ūkvedys, švytėte švytėjo didžiulė bijūnų puokštė, pamerkta 
į alavinį ąsotį ir pastatyta šalia bonbonjerės su džiovintais 
vaisiais. 

- Mano šeimininkė, - pasakė ūkvedys, - prašo perduoti 
jūsų malonybei labų dienų ir tikisi, jūsų didenybei 
pasveikus, pati pasveikinti jus. 

Nutaisiusi silpną balselį, Fjora keliais žodžiais išreiškė 
savo dėkingumą, o Demetrijas pridūrė, kad jis savo 
ruožtu bus laimingas, turėdamas garbę prisistatyti 
šeimininkei, apie kurią girdėjęs tiek daug gero. 

- Ir aš būtinai tai padarysiu, - pasakė jis Leonardai, 
kai ūkvedys uždarė duris paskui save. - Manau, kad ji 
gali papasakoti mums daug svarbių dalykų. 

- Aš pabandysiu apsiklausinėti virtuvėje. Iš paskalų 
galima daug ką išgauti. 

Fjora į jų kalbas nekreipė dėmesio. Ji stryktelėjo iš 
lovos, kur buvo Estebano paguldyta, ir nubėgo prie 
lango. Reno diu Amelio namas stovėjo kaip tik ten, 
kur rodė Leonarda. Ir buvo toks, kokį jį įsivaizdavo 
jaunoji moteris: pilkas ir niūrus, turbūt toks, kaip ir jo 
namas Otone, kur Mari de Brevaj nešė savo kryžių, 
kol ištvėrė. 

Šalia šito būsto kitų namų beveik nebuvo, kaip ir 
prie budelio namo. Iš trijų pusių ėjo Tonelri ir Liasė 
gatvės bei tekėjo Siuzonas. Likusį namo šoną slėpė 
prastai prižiūrimas sodas, už kurio tolėliau stovėjo kiti 
gyvenamieji pastatai. Virš akmeninio cokolio su vienin- 
telėmis geležimi kaustytomis medinėmis durimis kilo du 
priekin išsikišę aukštai: Namą dengė didelis stogas su 
smailiu bokšteliu. Gyvenamajame aukšte du langai - 
vienas didelis su užvertomis medinėmis langinėmis, kitas 

mažytis langelis, išeinantis į upelio pusę. Tiesa, iš 
stebėjimo “posto" Fjora negalėjo pamatyti fasado iš sodo 
pusės, bet visa savo išvaizda šitas namas priminė 
kalėjimą... arba kapo rūsį, kadangi, nepaisant gero oro, 
visi langai buvo aklinai uždarinėti ir viduje nebuvo justi 
jokių gyvybės požymių. Demetrijas, išsirinkęs kitą kambarį, 
beje, kampinį, kurio langai išėjo tiesiai į Siuzoną ir pro 
kuriuos puikiai matėsi diu Amelio durys, priėjo prie 
Fjoros. 

- Reikėtų sužinoti, - pasakė jis, - kas ten yra sodo 
pusėje. Šiąnakt pasiųsiu Estebaną į žvalgybą. 

- Dar ne laikas, - sulaikė jį Fjora. - Žinia apie 
mūsų jasirodymą čia ir malonų šeimininkės priėmimą 
turbūt apskriejo visą kvartalą. Geriau nerizikuoti ir 
nepasirodyti per anksti. 

Graikas nusišypsojo ir tyliai suplojo rankomis: 

- Bravo! Dabar matau, kad mano apdairumo pamokos 
davė vaisių. Aš norėjau, kad tu taip atsakytum, nors 
nelabai to tikėjausi. Tu teisi. Taigi tu - ligota moteris, 
aš - senas mokslininkas, iki ausų sulindęs į savo knygas. 
Visi greitai pripras prie tokio taikingo gyventojų paveikslo. 
O Estebanui nėra reikalo atsisakyti lankytis tavernose. 
Niekas geriau už jį nemoka susibičiuliauti su žmonėmis 
ir atrišti jiems liežuvius. Ir Leonardai galbūt pavyks ką 
nors išgauti iš tarnaitės. 

Tarnaitė buvo vardu Kretjenota Ivon; solidi trisde- 
šimtmetė kūmutė gyvomis akimis, malonaus žydinčio veido, 
nesibaidanti darbo, bet mėgstanti paplepėti. Kaip ir kitos 
hercogo žindyvės tarnaitės, ji pasižymėjo flamandišku 
tvarkingumu. Be to, buvo linksmo būdo ir nuo ryto iki 
vakaro kažką sau niūniuodavo. Leonardai ji truputį 
priminė storulę  Kolombą, jos bičiulę  florentietę, 
informuočiausią moterį mieste. Tačiau ji neskubėjo 
pernelyg bičiuliautis su Kretjenota, įtardama, kad ponia 
Morel galėjo atsiųsti jiems tokią šnekią tarnaitę, kad ši 
jai pranešinėtų apie naujųjų gyventojų įpročius. 

- Kalbėkitės su ja kuo galima mažiau, - patarė ji 
Fjorai, - ir leiskite man veikti pačiai. Aš sugebėsiu ką 
nors iš jos išpešti! 

Gyvenimas namuose prie Siuzono įėjo į vėžes, tekėjo 
ramiai ir tyliai: Laikydamasi senų įpročių, Leonarda 
kiekvieną rytą išklausydavo pirmąsias mišias, 0 po to 
tvarkydavosi namuose. Demetrijas skaitinėjo iš Florencijos 
parsivežtas knygas ir toliau rašė savo traktatą apie 
kraujotaką. Estebanas bastėsi po miestą. Tuo tarpu Fjorai 
jau po dviejų dienų apkarto apsimetinėti ligone: tai 
prieštaravo jos prigimčiai. Tačiau bijodama, kad dėl 
stebėtino panašumo į tėvus gali būti atpažinta, turėjo 
simuliuoti. Be siuvinėjimo, kuriuo užsiimti ją prikalbino 
Leonarda, ir graikiškos knygos, paskolintos Demetrijo, 
prasiblaškyti ji galėjo tik stebėdama kaimyninį namą. 

Ji valandų valandas prasėdėdavo krėsle, apkrauta 
pagalvėmis, ir pakildama tik tada, kai reikėdavo eiti 
miegoti.  Kantriai stebėjo visa, kas vyko kitoje upelio 
pusėje. Tačiau nieko ypatingo nepastebėjo. Dukart matė, 
kaip nešinas krepšiais įėjo ir išėjo vienas iš dviejų tarnų, 
kurie, pasak Estebano, buvo visas hercogo patarėjo 
personalas. Tačiau jo paties dar nematė, nes jis kelioms 
dienoms išvyko į savo valdas, esančias netoli Verži. 

Ją taip slėgė nuobodulys, kad trečią dieną neištvėrusi 
paklausė Kretjenotą: 

- O kam priklauso tas namas anoje tilto pusėje, 
kurio langai niekuomet neatveriami, O durys tik 
retkarčiais? 

Tarnaitė ėmė vartyti akis, kurios dar labiau suapvalėjo, 
greitai persižegnojo, o kai Fjora nutaisė nustebusį veidą, 
atsidususi pasakė: 

- Madmuazele, būtų geriau, kad jums pakeistų kambarį, 
jei jau jus taip sudomino šita griuvena. 

- Griuvena? O man atrodo, kad tai gana gražus ir 
padorus namas. 

- Taip, žinoma, bet jį, ko gero, apsėdę nelabieji. 
Tiesą sakant, nemėgstu pro jį eiti, ypač naktį. 

- Norite pasakyti, kad tai... bloga vieta? 

- Ne visai, tačiau jo šeimininkas blogas žmogus. Jis 
turtingas ir užima gerą padėtį, bet šykštus kaip žydas. 
Ir nekenčia moterų. Taip piktai žiūri į jas, gali ir 
grubiai pasielgti. Net neturi tarnaitės, tik du tarnus, du 
kerėplas, kurie urzgia lyg šunys, pasiruošę  įkąsti. 
Nelaimingas tas elgeta, kuris išdrįstų pasibelsti į šias 
duris: negaus nė grašio, nebent smūgį lazda. 

- Ar jis vedęs? 

- Mesiras diu Amelis? Vedęs? Kad ir koks turtingas 
jis būtų, jokia moteris ar mergina netekės už jo, net 
elgeta! Tiesa, anksčiau jis turėjo žmoną. Jauną merginą, 
apie kurią kalbama, kad buvusi graži it angelas. Tačiau 
jis taip Žiauriai elgėsi su ja, kad ji pabėgo pas savo 
brolį. Nelaimė, jie mylėjo vienas kitą labiau nei derėjo, 
ir tai blogai baigėsi. Vyras juos susekė ir atidavė budeliui. 
Pagalvokite, kokia moteris tekės už tokio išgamos? Štai, 
pažvelkit, vienas tarnų išėjo apsipirkti. 

Tvirtai suręstas neišraiškingo veido vyriškis trumpai 
kirptais žilais plaukais, apsirengęs gana švaria pilkai juoda 
livrėja, kaip tik išėjo iš namo, nešinas pintine. Jis 
rūpestingai užsklendė duris ir įsikišo raktą į kišenę. 

- Tai Klodas, vyresnysis, o kitas vardu Matjė, jo 
brolis, truputį jaunesnis. Jie niekuomet nesirodo drauge. 
Kai vienas išeina, gali būti tikras, kad antrasis liko 
namuose. Taip jiems liepė šeimininkas. 

- Nepasakytum, kad tarnas koks džiūsna, ypač kai 
žinai, kad šeimininkas šykštuolis. 

- Šeimininkas ne kvailys. Jis puikiai žino, sarginius 
šunis reikia gerai šerti, jei nori, kad jie tavęs nepapjautų. 
Kalba, kad abu broliai labai jam atsidavę. Jie ne iš 
šnekiųjų. Tačiau man atrodo, kad šituose budriai 
saugomuose namuose vyksta įtartini dalykėliai! 

- Kodėl taip nusprendėte? 

Kretjenota akimirką tarsi svyravo, po to tiriamai 
pažvelgė į Fjorą, lyg svarstydama, ar galima ja pasitikėti. 
Pagaliau pasiryžo: 

- Gerai, papasakosiu jums apie tai, o tada jau eisiu 
darbuotis. Kitaip jūsų Leonarda užgrauš mane. Tai atsitiko 
prieš dvejus metus, dar tada, kai amžinatilsį mano Žanė 
tebevaikščiojo šita nelaiminga žeme. Kartą vėlai vakare 
- jis buvo akmenskaldys - grįžo namo labai sunerimęs, 
nes eidamas Liasė gatve girdėjo, kaip kažkas verkė ir 
dejavo, ir tas kažkas buvo moteris, turbūt labai kenčianti. 
Mano Zanė ne iš bailiųjų, tad garsiai pabeldė į duris 
ir paklausė, ar nereikalinga pagalba, tačiau niekas 
neatsiliepė. 

- Galbūt tuo metu ten gyveno moteris? 


- Mes būtume žinoję! Beje, ne vien mano vargšas 
Žanė girdėjo tuos BAISUS, tačiau kvartale manoma, kad 
tai nelaimingosios jo žmonelės dvasia grįžta pakankinti 
savo vyro - juk bausmę jai įvykdė čia, Morimone, o 
Morimonas šalia. 

- Jei teisingai supratau, - tarė Fjora, - šitas... kaipgi 
jis... diu Amelis... be reikalo stengiasi, saugodamas namus, 
į kuriuos ir taip niekas nesiruošia eiti. 

- Teisybė! - patenkinta patvirtino Kretjenota. - Eičiau 
ten tik jei man gerai užmokėtų. Ir tai dar pagalvočiau. 

Padariusi šitą kategorišką pareiškimą, Žanė našlė stvėrė 
šluotą, skudurus ir, nusilenkusi įeinančiai Leonardai, dingo 
koridoriuje, niūniuodama religinio turinio giesmelę. 

Tačiau jos papasakota istorija privertė Fjorą susimąstyti. 
Tai, kad namas turėjo prastą reputaciją ir aplinkiniai 
manė, kad jame lankosi vaiduokliai, jai buvo paranku 
ir net pakišo mintį, kaip būtų galima susidoroti su Reno 
diu Ameliu. Atvykusi į Dižoną, ji ryžtingai atsisakė 
radikalaus Estebano pasiūlymo. 

- Trokštate šito žmogaus mirties? - tada paklausė 
kastilietis. - Tai pats paprasčiausias dalykas pasaulyje. 

Patykosiu jį vieną vakarą grįžtantį namo ir paprasčiausiai 
pasmaugsiu. 

Tai tikrai būtų buvę paprasta, 0 svarbiausia - greita. 
Tačiau ji nenorėjo, kad jos motinos budelis mirtų staiga 
ir nežinia nuo kieno rankos. Fjora troško tapti keršto 
įrankiu, pasimėgauti savo priešo mirtim. Būdama 
dukterimi, verta švelnios ir žiaurios Florencijos, ji 
nusprendė paaukoti laiką ir pinigus, kad ši mirtis prilygtų 
tobulam meno kūriniui. 

Ilgai galvojo apie viską tą vakarą, žvelgdama į temstantį 
dangaus mėlį, kuriame siuvo daugybė paukščių. Klausėsi 
miesto, kuriame buvo gimusi, bet kurio nepažinojo, garsų. 
Kitaip nei Florencija, kuri atgydavo artėjant saulėlydžiui, 
Dižonas, rodos, užmigdavo baigiantis dienai po geltonų, 
raudonų ar juodų čerpių stogais, kurie priminė margaspalvį 
kilimą, patiestą tarp žaliuojančių sodų. Pats garbingiausias 
kiekvieno kvartalo buržua keliaudavo pas miesto merą, 
kad atiduotų jam raktus nuo vartų, už kurių sargybą 
jis buvo atsakingas. Šie žmonės, kuriems tai tapo viso 
gyvenimo pareiga, rūpinosi gynybiniais įrengimais, už tai 
gaudami dalį prekių ir produktų. Jie visad eidavo į 
meriją oficialiai, didžiuodamiesi, kad tęsia šį; kiek 
iškilmingą paprotį mieste, iš kurio dažniausiai pabėga jo 
hercogai. Ir Fjora žinojo, kad Pjeras Morelis yra 
atsakingas už vieną iš raktų. 

Išgirdusi, kad jis įėjo, Oo bažnyčios tarnautojai 
paskambino varpais, po kurių gatvės ištuštėdavo. Fjora 
nusileido į svetainę. Leonarda baigė ruoštis po vakarienės, 
kurioje dalyvauti jaunoji moteris nepanoro. Sėdintys prie 
lango Demetrijas ir Estebanas naudojosi paskutine šviesa, 
kad sužaistų šachmatų partiją. Visi nustebo pamatę, kad 
Fjora apsirengusi vyrišku kostiumu, su kuriuo išvyko iš 
Venecijos, o rankose laiko vyrišką gobtuvą, po kuriuo 
tąkart slėpė plaukus. 

- Dieve mano! - šūktelėjo Leonarda. - Kurgi jūs 
išsiruošėte tokį vėlų metą, mano angele? 

- Netoli. Norėčiau iš arčiau apžiūrėti diu Amelio 
namą, kai sutems. Jei Estebanas mane palydėtų... 

- Žinoma, - atsakė kastilietis ir tuoj pat pakilo. - 
Tik ką ten veikti? Šeimininkas dar negrįžo. 

- Todėl ir noriu ten nueiti Jam grįžus, bus 
nebeįmanoma. 

- Ką tu sugalvojai? - paklausė Demetrijas, tarsi retą 
daiktą apžiūrinėdamas dramblio kaulo karaliaus figūrėlę. 

- Pasakysiu vėliau. O dabar noriu apžiūrėti sodą ir, 
jei pavyks, patekti į jį. 

Demetrijas nusviedė šalin šachmatų figūrėlę ir 
susiraukė: 

- Tai beprotybė! Ką tu tuo pasieksi? 

Neatsakydama Fjora lėtai priėjo prie servanto, kur 
stovėjo kraitelė su vyšniomis, paėmė saujelę ir ėmė 
valgyti, žvelgdama į pamažu temstantį dangų. 

- Tuomet ir aš eisiu drauge, - atsiduso Demetrijas. 

- Norėčiau, kad liktum su Leonarda. Aš neilgam, o 
be to, du žmones sunkiau pastebėti nei tris. 

Graikas nesispyrė. Jis žinojo, kad beviltiška ginčytis 
su jaunąja moterimi, kai ji kalba tokiu tonu. Kad 
sušvelnintų savo kategoriškumą, Fjora pridūrė: 

- Nebijok, viską sužinosi. Paaiškinsiu, kai grįšiu. 

Atėjus nakčiai Fjora ir Estebanas išėjo iš namo, 
stengdamiesi nekelti triukšmo. Priėję Liasė gatvės kampą, 
kiek pastovėjo, pasislėpę vieno iš namų priemenės 
šešėlyje, stebėdami diu Amelio namą. Estebanas pasiūlė 
čia palaukti. 

- Geriau palaukti. Tarnai išeina pakaitomis, kai gatvės 
ištuštėja. 

- Kur jie eina? 

- Į vienus viešuosius namus. Reiktų sužinoti, ar jie 
ten lankosi, kai šeimininkas namuose. Ziūrėkite! Vienas 
išėjo. 

Ir tikrai, žmogus, kurį Fjora buvo mačiusi šią pavakarę, 
išėjo, užsklendė duris, įsidėjo raktą į kišenę ir ramiai 
pasišalino. 

- Įdomu, kodėl jie neišeina kartu? - nusistebėjo Fjora. 
- Juk namas tuščias. 

- Jei šeimininkas šykštuolis, reikia manyti, jis turtingas. 
Žinoma, jis nori, kad jo būstas būtų saugomas. Dabar 
į priekį! 

Tyliai tarsi katės abu nuotykių ieškotojai perėjo 
nedidelį tiltelį Jie žingsniavo lengvu jaunų žmonių 
žingsniu, ir jų apavas, pasiūtas iš minkštos odos, nekėlė 
triukšmo. Pasiekusi duris, Fjora jas labai įdėmiai apžiūrėjo. 
Vasaros naktis buvo šviesi, jaunos moters regėjimas geras, 
ir ji iš karto nustatė, kad durys tokios tvirtos, kad jų 
neišlaužtų net įsiutęs jautis. Kadangi tai vienintelis įėjimas 
cokoliniame aukšte, iš šitos pusės namas neįveikiamas. 

- Dabar apžiūrėsime sodą, - sukuždėjo Fjora. 

- Jei gerai supratau, - pasakė Estebanas, - norite 
ten įeiti? 

Ilgas karininko, savo jėgomis išsitarnavusio paaukšti- 
nimą, gyvenimas gerai ištreniravo kastilietį. Užsirepečkoti 
ant sienos jam buvo vieni niekai. Jis prisitraukė rankomis 
ir atsisėdo ant sienos apžargom. Po to pasilenkė, kad 
padėtų Fjorai, ištiesė rankas ir užsikėlė ją į viršų. Abu 
apžiūrėjo sodą. 

- Kam užveisti sodą, jei jis taip neprižiūrimas? 

Išties iš savo stebėjimo vietos įsibrovėliai matė tik 
tirštą piktžolių gožiamų krūmų masę, kurioje nebuvo 
įmanoma įžiūrėti nė vieno takelio. Virš namo kilo 
bokštelis su siauručiais langais. 

- Pasilikite čia! - paliepė Fjora. - Aš tuoj grįšiu. 

Palydovas norėjo ją sulaikyti, tačiau ji jau buvo kitoje 
sienos pusėje. Fjora trumpam susigūžė pasilenkusi, kad 
nutiltų sujudintų žolių šlamesys. Slopus Estebano balsas 
ataidėjo tarsi iš tolybių: 

- Maldauju, būkite atsargi! Jūs net ginklo neturite! 

- Turiu peilį, - atsakė ji, uždėjusi ranką ant odinių 
makštų, prikabintų prie diržo. 

Po to negaišdama laiko ir neišleisdama namo iš akių 
susilenkusi prasibrovė per laukinį sodo sąžalyną. Judėjo 
lėtai, žingsnis po žingsnio, skirdama šakeles rankomis, 
kurios buvo aptemptos storos odos pirštinėmis. Kojas 
gerai saugojo minkštos odos batai, siekiantys iki kelių. 
Išgirdusi kažkokį šnaresį, Fjora sustingo vietoje, bet tuoj 
pat ją nuramino garsus kniaukimas: tai buvo vidurnakčio 
įaudrintas katinas. 

Pagaliau prisiartino prie namo ir siektelėjo medinių 
bokštelio durų, bet jos taip pat nepasidavė, kaip ir 
pirmosios. Vadinasi, patekti į namą buvo galima tik per 
atvirą pirmojo aukšto langą, bet dėl stačios atbrailos tai 
buvo įmanoma tik su kopėčiomis. 

Nusivylusi Fjora jau ruošėsi grįžti atgal, bet sustojo, 
išgirdusi kažkokį triukšmą. Šį kartą tai buvo ne 
kniaukimas, o rauda, sklindanti tarsi iš po žemių. Atsargiai 
praskleidusi aukštą žolę, augančią palei pamatą, ji staiga 
pastebėjo siaurą rūsio langelį, sutvirtintą grotomis. Be 
jokių abejonių, ten buvo rūsys, kuriame kažkas verkė. 


Puolusi ant kelių, Fjora pasilenkė, bandydama ką nors 
įžiūrėti, bet tamsoje nepamatė nieko. 

- Kas čia verkia? - paklausė ji pakuždom, sukrėsta 
šito neregimo sielvarto, neišganytos sielos sielvarto. - 
Galbūt galiu jums padėti? 

Rauda perėjo į kūkčiojimą. Fjora ruošėsi pakartoti 
klausimą, bet staiga išgirdo, kaip bildėdama atsidarė 
sklendė ir rūstus balsas suriko: 

- Užteks sriūbauti! Tu trukdai man gerti! Nusibodo 
tavęs klausytis, supratai? 

Stojo tyla, pertraukiama prislopintų aimanų. Įkalintoji 
būtybė stengėsi užgniaužti raudą. Siurkštusis Žmogus - 
matyt, tai buvo antrasis tarnas - nejudėjo. Staiga Fjora 
išgirdo: 

- Negali užmigti? Nieko nuostabaus - su visais tavo 
šarvais! Nagi, gurkštelk .lašelį. O jei būsi paklusni, gausi 
dar. 

Pasigirdo grandinių žvangėjimas, po to - lakimas, tarsi 
tai būtų buvęs koks gyvulys. Vyriškis pratrūko juoku: 

- Na, matai?) Dabar tau geriau! Nesipriešink! 
Pasilinksminkim truputį, kol nėra senio. 

Fjorą sukaustė siaubas, nes pasigirdę garsai neleido 
abejoti dėl to, kas vyko rūsyje. Lėtai, vos užgniauždama 
garsų alsavimą, ji pasitraukė nuo lango ir nuslinko iki 
sienos, kur nerimaudamas laukė Estebanas. Jis vėl padėjo 
jai užsiropšti ant sienos. 

- Na kaip? Ką nors aptikote? 

Ji užčiaupė jam burną delnu: 

- Taip! Bet čia ne vieta kalbėtis. Grįžkime atgal! 

Po kelių minučių jie jau buvo namuose. Fjora 
papasakojo apie savo nuotykį su aistra, kuri visada 
išduodavo smarkų jaudinimąsi: 

- Tame rūsyje uždaryta moteris, be jokios abejonės, 
sukaustyta grandinėmis, ir tie niekšai naudojasi ja kaip 
žaisliuku. Reikia kažką daryti! 

- Visiškai sutinku, - pratarė Demetrijas, - bet ką? 
Jėga įsilaužti į namą? Bet juk pati įsitikinai, kad tai 
neįmanoma. Išduoti mesirą diu Amelį valdžiai? Bet mes 
tik užsieniečiai, niekas net nesiklausys mūsų. Net jeigu 
išreikalautume tyrimo, nelaimingoji išnyks, jam dar 
neprasidėjus. Šiaip ar taip, jei istorija, kurią tau 
papasakojo Kretjenota, tikra, vadinasi, ji tęsiasi jau gana 
ilgai. 

- Argi tai priežastis, kad ji tęstųsi amžinai? Būtinai 
turiu pakliūti į tą namą. Būtinai! Nes kaip kitaip 
galėtume sučiupti diu Amelį? 

- Pavarstysime, kai jis atvažiuos... 

- Ne, apie tai reikia pagalvoti iš anksto ir pasiruošti. 
Tiesa, turiu sumanymą. Be abejo, rizikingą, bet tai 
vienintelis mūsų šansas. 

- Kokį)? 

- Paaiškinsiu tau vėliau. O kol kas man reikalingi 
trys daiktai. 

- Na? 

- Pilko aksomo suknia - fasoną aš nubraižysiu, šviesus 
perukas ir... diu Amelio namų raktas. Bus galima pavogti 
iš kurio nors tarno, kai jis naktį eis pas mergeles. 

- Tai galima sutvarkyti, - sutiko Estebanas. - Aš 
gausiu raktą, bet reikės veikti nieko nelaukiant, kai tik 
jį turėsiu. 

- Valandos užteks, - pasakė Fjora, - bet gali būti, 
kad paskui mums teks bėgti iš miesto. 

Kitą dieną, kaip ir buvo žadėta, madam Morel aplankė 
jaunąją savo gyventoją, kad susipažintų ir pasiteirautų 
apie sveikatą. 

Toliau vaidindama savo vaidmenį, Fjora priėmė viešnią 
smalsiai ir budriai, nes ši dama gerai pažinojo Žmogų, 
prieš kurį juodu su Demetriju susivienijo. 

Senoji hercogo žindyvė buvo stambi šešiasdešimtmetė 
moteris, išlaikiusi jaunatviškumo trupinius. Nors žila, 
aiškiai matėsi, kad yra blondinė. Apsirengusi elegantiška 
gedulo suknia iš subtiliai siuvinėto šilko, nors vyras mirė 
jau prieš trisdešimt septynerius metus; aukštai sušukuotus 
plaukus puošė brangūs nėriniai. 

Abi moterys tuoj pat pajuto viena kitai simpatiją. 
Fjora padėkojo savo šeimininkei už parodytą dėmesį, o 
ši pareiškė užuojautą, kad tokia jauna būtybė prikaustyta 
prie lovos. 

- Gal jums labiau padėtų kaimo oras? - paklausė ji. 
- Turiu keletą pilių kaime, mielai vieną užleisčiau jums. 

- Jūs labai maloni, - atsakė Fjora, - tačiau kaimas, 
gėda prisipažinti, įvaro man nuobodulį. Labai mėgstu 
aplink save jausti miesto šurmulį, o jūsiškis man ypač 
patinka. 

- Mūsų miestas, be abejo, gražus, - atsidususi atsakė 
madam Simona, - bet valdovai jau nebeatvažiuoja čia! 

Praeitų metų vasarį užsuko hercogas Karolis, bet jis 
Dižone nebuvo buvęs jau daugiau nei dvylika metų. O 
ir šis apsilankymas susijęs su liūdnomis aplinkybėmis. 

- Liūdnomis? Mirė kas nors iš jo šeimos? 

- Ne. Jis atvažiavo parsivežti savo tėvų - hercogo 
Pilypo ir hercogienės Izabelės - kūnų, kurie buvo palaidoti 
Briugėje ir Gente, kad galėtų perlaidoti juos šalia 
prosenelių Burgundijos hercogų nekropolyje. Tądien buvo 
šalta, dangus apsiniaukęs, snigo, bet aš vis dėlto jaučiausi 
laiminga, nes mūsų brangioji hercogienė, kurią mylėjau 
visa siela, grįžo laukti prisikėlimo čionai, arčiau manęs. 

Madam Simona daugiau sau nei tyliajai klausytojai, 
pavaizdavo ilgą prabangų kortežą, kuris tądien atvyko į 
Dižoną, vadovaujamas raitų sinjoro de Ravenštaino ir 
konetablio Sen Polio. Priekyje Žymiausieji sinjorai nešė 
mirusiojo hercogo garbės ženklus: ant ieties plevėsuojančią 
vėliavėlę su herbu, špagą su žėruojančiais rankenoje 
brangakmeniais, skydą, šalmą, vėliavą, broliai Tulonžonai 
vedė kovos žirgą, o pabaigoje ordino galva nešė išskleistus 
šarvinius marškinius su Aukso vilnos simboliais. Įvairių 
Didžiosios vakarų hercogystės kraštų aristokratai vilkėjo 
gedulo rūbais. Visi jie ėjo paskui juodai apsirengusį 
hercogą Karolį, kuris Kelno, Bezansono ir Otono vyskupų 
bei pasiuntinių iš Aragono, Bretanės, Venecijos ir Romos 
akivaizdoje perėmė du karstus. Toliau žingsniavo Aukso 
vilnos ordino kavalieriai, pasipuošę sunkiais ordino 
vėriniais. 

Tą akimirką kažkas krebžtelėjo Fjoros širdyje. Ji 
mandagiai pertraukė pasakotoją: 

- Praeitais metais Florencijoje matėme vieną iš šių 
kavalierių, atvykusį pas Lorensą Medičį kaip pasiuntinį. 
Jis buvo vardu... grafas de Selonžė. Gal pažįstate jį? 

Jaudulį madam Simonos veide pakeitė linksmumas: 

- Mesirą Filipą? Kas gi jo nepažįsta Burgundijos 
dvare? Magistras Karolis, kuriam jis atsidavęs kūnu ir 
siela, labai myli jį. Ir ne jis vienas. 

- Ką turite galvoje? 

- Kad jis labai vertinamas karo bendražygių, nes yra 
narsus, taip pat daugelio moterų ir jaunų merginų. Jis 
žavus, ir esu tikra, kad ne viena florentietė apdovanojo 
Jį šypsena, ar ne tiesa? 

- Jos nesuspėjo to padaryti, nes jis svečiavosi tik 
keletą dienų, - pasakė Fjora, širsdama, kad nesugebėjo 
suvaldyti virpulio balse ir kad sunkiai slopino pyktį. - 
Vadinasi, jis turi daug draugužių? 

- Taip kalbama, bet aš negaliu tvirtinti, nes gyvenu 
nuošaly nuo dvaro, kuris griežia ant mūsų apmaudą ir 
laiko provincialiu miesteliu, nors vis dėlto gyvename 
sostinėje.  Apkalbos mūsų nepasiekia, bet vienu esu 
įsitikinusi: ten, kur yra hercogas Karolis, rasite ir sinjorą 
Selonžė. Tačiau hercogas vis kariauja ir kariauja. O tai 
palieka mažai laiko meilės malonumams. O jums, mano 
mieloji, koks pasirodė šis pasiuntinys? 

- Jis man pasirodė... viliojantis, tačiau juk aš net 
nepažįstu jo. Bet gal baikim šią temą, geriau papasakokite 
apie hercogą. Koks jis žmogus? 

Fjora laukė entuziazmo  proveržio, tačiau taip 
neatsitiko. Madam Simona truputį patylėjo, apžiūrinėdama 
auksinius su perlų ir ametisto akutėmis žiedus, kurie 
puošė jos pirštus: 

- Kaip čia jums jį apibūdinti, kad neprasilenkčiau su 
tiesa... tiesa, kurią lemia požiūrio taškas. Aš pati jaučiu 
jam švelnumą, nes maitinau jį savo pienu, ir labai myliu 
jį: Tačiau prisipažinsiu, kad jis gąsdina mane beribiu 
išdidumu, prie kurio dar reikia pridėti keistą polinkį į 
melancholiją. Tai pribloškė mane, kai pamačiau jį praeitais 
metais. Be to, susimąstau apie portugališką jo kraują. 

- Portugališką? 

- Na taip. Jo motina kilusi iš Portugalijos ir kartu 
su krauju perdavė sūnui svajas apie šlovę ir būties 
beribiškumą. Monsinjoras Karolis laimingas tik veikdamas, 
bet nuolat bijo mirties, ir mintis apie gyvenimo trumpumą 


356 


jam nepakeliama. Tačiau jis niekada nevengia pavojų, 
net ieško jų. Kai buvo dar jaunuolis, mėgdavo vienas 
plaukti burlaiviu per pačią audrą. Beje, audra, kaip ir 
karas - jo stichija. Ji gimininga jo sielai, patiriančiai 
įtūžio priepuolius. Bijau, kad senoji jo svajonė atkurti 
Burgundijos karalystę nuves toliau, nei derėtų. Be jokios 
abejonės, būtų geriau, jei jis daugiau galvotų apie tai, 
kaip išsaugoti, ką turi. Prancūzijos karalius - pavojingas 
priešas, ir jis seka mūsų hercogą it voras, voratinklyje 
tykantis aukos. 

- Kaip jis atrodo? 

- Štai kur išties moters klausimas! - juokdamasi sušuko 
madam Simona. - Taigi, mieloji smalsuole, žinokite, kad 
jis gražus vyras, kiek žemesnis, nei buvo jo tėvas, bet 
puikaus sudėjimo, tvirtas, ir todėl nežino, kas yra 
nuovargis ir lengvai pakelia visus nepriteklius. Jo platus 
žydintis veidas su tvirtu smakru, tamsios valdingos akys, 
o plaukai šiurkštūs ir juodi. Jis retai šypsosi, rečiau nei 
pirma, 0 gaila, nes šypsena teikia jam žavesio. 

- Kalbama, kad jo tėvas labai mylėjo moteris. Ar jis 
panašus į jį? 

- Nė trupučio! Jis labiau atsigimė į motiną ir mėgsta 
kartoti: “Mes, portugalai..."“, o tai labai pykdydavo hercogą 
Pilypą. Šis turėjo begalę meilužių, ir jo žmona visą 
laiką dėl to kentėjo. Karolis labai mylėjo Izabelę de 
Burbon, mirusią savo žmoną, kuri pagimdė jam princesę 
Mariją. Be to, man rodos, jis prisirišo prie Margaritos 
Jorkietės, dabartinės hercogienės, bet jo širdis pasiliko 
su ankstesniąja, ir jis tramdo jausmus. Jis nepasitiki 
moterimis, mieliau bendrauja su kovos draugais. Pasakysiu 
be užuolankų: jis išmintingas, nes teikia pirmenybę karui, 
o ne šventėms. Jis pats turtingiausias Europos hercogas, 
tačiau nekenčia ištaigingų puotų, kurias taip mėgo jo 
tėvas. 

- Vadinasi, jis nemėgsta pramogų? 

- Ne visai. Savotiškai mėgsta. Jis noriau skaito, o 
muziką tiesiog dievina, valandų valandas gali klausytis 
savo kapelos, kuriai vadovauja metras Antuanas Biusnua. 
Jis visur vežasi ją su savimi, 0 kartais net ir dainuoja 
kartu. Jis gali pasirodyti jums keistas, kai taip apibūdinau? 

- Kodėl gi? Manau, valdovų privilegija būti kitokiais 
nei paprasti žmonės. O liaudis ar myli savo hercogą? 

- Nesu tuo įsitikinusi. Jo bijo. Kartą jis pasakė 
flamandiečiams: “Man mielesnė jūsų neapykanta nei 
panieka". Jis negali pakęsti nieko buržuazinio ar liaudiško. 
Be to, gali būti negailestingai žiaurus. Dinano ir Lježo, 
kuriuos jis nušlavė nuo žemės paviršiaus, gyventojai tai 
žino, aišku, tie, kurie išliko gyvi. 

Bokšto laikrodis suskambo keturis kartus, ir madam 
Simona išsyk pakilo. 

- Argi jau išeinate? - sušuko Fjora. 

- Taip, jau vėlu, be to, turiu reikalų. Vadinasi, 
apsisprendėte likti čia ir žiūrėti į Siuzoną ir tą namą 
priešais su uždarytomis langinėmis? 

- Taip. Nors atrodo jis truputį liūdnai... 

- Geriau sakykite niūriai. O kažkada buvo toks mielas 
ir linksmas! Vasarą sode žydėdavo tiek gėlių! Jo 
šeimininkė buvo Margaritos Bavarietės, mūsų hercogienės, 
baltinių prižiūrėtoja. Ji mėgo auginti gėles. Jos vešėjo 
palei visas sienas. | 

- Kalbama, kad šio namo šeimininkas išvykęs? 

- Taip, bet ar jis išvykęs, ar ne, nieko nekeičia. Jei 
nenuvarginau jūsų savo plepalais, papasakosiu apie jį, 
kai ateisiu kitą kartą. Patikėkit, tai šlykštus žmogus. 

Tai sakydama madam Simona priėjo prie lango ir 
mechaniškai pažvelgė į namą priešais. Staiga jos žvilgsnis 
pagyvėjo: 

- Mieloji, jūs pati galėsite susidaryti nuomonę apie 
jį. Matote, jis grįžo. | 

Fjora nusviedė pagalves taip vikriai, kad būtų labai 
nustebinusi savo lankytoją, jei ta nebūtų nusisukusi. Išties 

kažkoks vyriškis sunkiai ropštėsi nuo gražaus mulo, 
stovinčio ties namo durimis, pro kurias ką tik išbėgo 
vienas iš tarnų. 

Slėpdamasi už lango atsikišimo, Fjora stebėjo grįžusį 
šeimininką su tokia neapykanta, kuri nustebino ją pačią. 
Tai buvo liesas senis, rodos, sulinkęs po svoriu brangaus 
palto, pamušto kailiais, kurį vilkėjo nepaisydamas karščio. 
Jaunoji moteris įžiūrėjo prakaulų pageltusio dramblio 
kaulo spalvos veidą, smailą nosį ir skystą barzdelę, 
įrėmintus žilų plaukų, krintančių sruogomis iš po sunkaus 
aksominio gobtuvo, akių nesimatė pro tankius juodus 
antakius. 

- Viešpatie, koks jis baisus! - nevalingai sušuko ji. 

- Siela nė kiek ne gražesnė, patikėkite. 

- Ir jis... gyvena šiuose namuose vienas? 

- Su dviem tarnais, broliais, kurie labiau panašūs į 
kareivas negu į sąžiningus tarnus. 

- Ir jokių moterų? Tačiau man pasakojo, kad kartą 
girdėjo iš namo sklindančias aimanas ir verksmą. 

Madam Simona nusijuokė: 

- Tai jau Kretjenota bus jums prirentusi. Ji mano, 
kad diu Amelio namuose gyvena vaiduokliai, ir visiems 
tauškia tą istoriją. Žinot, ji, kaip ir visos kaimo moterys, 
linkusi visur įžiūrėti antgamtines jėgas. 

- Ji tikrai tiki, kad tame niūriame name lankosi 
šmėkla. Šmėkla... 

- Nelaimingosios, kuri kadaise buvo ištekėjusi už šito 
išsigimėlio? - paklausė madam Simona jau nebesišypso- 
dama. - Galų gale gal tai ir teisybė, nes vargšelė turėjo 
tam rimtų priežasčių. Ak, bet aš užsiplepėjau! Dievo 
motinos bažnyčios seniūnas turbūt laukia manęs 
nesulaukdamas - juk turime pasikalbėti apie sekmadieninę 
eiseną. Linkiu jums gero vakaro! 

Ji išėjo, šlamėdama savo šilkine suknia, palikusi 
kambary malonų irisų kvapą. Liasė gatvė jau ištuštėjo. 
Diu Amelis, jo mulas ir tarnas dingo. Fjora atsisėdo į 

krėslą su pagalvėmis ir ilgai mąstė, parėmusi galvą ranka. 
Atėjo metas veikti. 


Tryliktas skyrius 


Margarita 


Artėjant vidurnakčiui Fjoros širdis ėmė plakti vis 
smarkiau. Jai rodės, kad tiesiog dūsta. Visą dieną kepino 
saulė ir net sutemos neatvėsino oro. Naktis buvo kažkokia 
tvanki, neperžvelgiamai juoda, tačiau tolimas griaustinis 
žadėjo lietų. Vis dėlto Fjora tikėjosi, kad audra 
neprapliups per daug anksti. Šitos grėsmingos sutemos 
puikiai tiko įvykdyti jai savo sprendimą: atėjo valanda, 
kai Reno diu Amelis turės užmokėti už savo nusikaltimus. 

Stovėdama priešais veidrodį, madam Simonos įsakymu 
specialiai pakabintą jos kambaryje, Fjora nepažino savęs: 
blyškus veidas, nudažytas baltalais, šviesūs plaukai, kuriuos 
Demetrijas nupirko iš vieno kirpėjo. Pažįstamas jai buvo 
tik nėrinių galvos apdangalas su kraujo dėmėmis, kurį 
Leonarda su dar keletu brangių daiktų išgelbėjo iš 
Beltramio rūmų. Virpančiomis rankomis Leonarda prisegė 
šiuos nėrinius ant savo “avytės" galvos. Pilko aksomo 
auksu blykčiojanti suknelė buvo sunki, ir su ja buvo 
karšta tokiu oru. Bet Fjora net nesuprakaitavo. Ji prarado 
šį sugebėjimą, tarsi Mari de Brevaj siela tikrai įsikūnijo 
joje ir pakeitė ją. 

Fjora išgirdo, kaip Leonarda skausmingai atsiduso už 
nugaros. Senąją auklėtoją apėmė siaubas nuo to, ką 
matė, ir dar labiau ji bijojo to, kas turi įvykti. Ji iš 
visų jėgų priešinosi Fjoros sumanymui ir mėgino kaip 
nors ją atkalbėti. 

- Šito žmogaus neapykanta neužgeso, vaikuti! O kas, 
jei jis užmuš jus arba sužeis? 

- Vaiduoklių niekas nežudo ir nesužeidžia! Be to, aš 
būsiu ne viena: Demetrijas įeis į tuos namus kartu su 
manimi, kad sudorotų sargyboj stovintį tarną. 

- Nejaugi taip trokštate atkeršyti? Tas žmogus jau 
senas, jis ir taip neilgai begyvens. 

- Bet per ilgai, turint omeny tą nelaimingąją, kurią 
jis laiko nelaisvėje. Atimdamas gyvenimą iš jo, aš jį 
grąžinsiu jai! 

Demetrijas pasibeldė į duris ir įėjo nelaukdamas 
kvietimo, bet sustojo lyg įbestas išvydęs atsisukančią 
jaunąją moterį. 

- Na, kaip aš atrodau? 

- Įspūdingai... netgi man! Nepamiršk balto vualio ir 
dar leisk man šį tą patobulinti. 

Priėjęs prie Fjoros, jis užrišo jai ant kaklo siaurą 
raudoną juostelę, paskui paėmė iš Leonardos rankų 
didelį balto muslino gabalą ir užmetė Fjorai ant galvos. 
Jos veidas nors vos įžiūrimas, buvo visiškai atpažįstamas. 

- Jūs turite leisti man elgtis savo nuožiūra, - pasakė 
ji, rodydama į durklą, paslėptą suknios klostėse. 

Pro atvirą langą jie išgirdo nakties paukščio riksmą, 
pasikartojusį tris kartus. 

- Tai Estebanas, - tarė Demetrijas, - jis laukia mūsų. 
Dabar eime, jeigu dar nepakeitei savo nusistatymo. 

- Niekuomet nepakeisiu! 

Ji susisupo į juodą šilkinį apsiaustą, lengvą ir platų, 
kuris darė ją nepastebimą tamsoje, ir nusekė paskui 
Demetriją. Gerai suteptos durys be garso atsidarė, ir 
po kelių akimirkų Fjora su Demetrijum susitiko su 
Estebanu. 

- Raktą turi? - paklausė graikas. 

- Kitaip nebūčiau davęs ženklo, tačiau vis dėlto reikia 
paskubėti: storasis Klodas, kuris išvakarėse gerai nusitašė, 
miega gatvės mergšės glėbyje, bet gali netikėtai pabusti. 

- Šiaip ar taip, net jeigu jis pastebės, kad rakto 
nėra, tai ne itin svarbu, juk namas bus atidarytas. 

- Ir vis dėlto raktą jam reiktų grąžinti. Dėl tvarkos, 
kad rytoj miesto žmonėms radus lavoną nekiltų per 
daug klausimų. 

Duris jie atidarė labai tyliai, ir juoda namo ertmė 
prarijo tris draugus, kurie truputį pastovėjo, kad akys 
apsiprastų su tamsa. Langų čia nebuvo, bet pagaliau jie 
pastebėjo žioruojant anglį, matyt, židinyje, ir Estebanas 
uždegė į jį žvakę, išsitraukęs ją iš kišenės. Tada jie 
pamatė atsidūrę virtuvėje, kurios gilumoje kilo sraigtiniai 
laiptai ir buvo durys, vedančios į sodą. Aplinkui nesimatė 
nė gyvos dvasios. 

Fjora nusimetė apsiaustą ir patraukė baltąjį vualį taip, 
kad dešinioji ranka būtų laisva. Estebanas ėjo priekyje 
ir sekdami paskui jį visi pasikėlė laiptais, stengdamiesi 
žengti kuo tyliau. Didžioji salė irgi buvo tuščia. 

- Matyt, jie viršuje, - sušnibždėjo Estebanas. 

Ir tikrai, kai jo galva pasiekė antrojo aukšto lygį, jis 
pamatė Matjė, antrąjį tarną, kietai miegantį prie durų 
ant prasto pledo. Nesunku buvo atspėti, kas ilsisi už 
šitų durų... 

- Stok čia! - sušnibždėjo Demetrijas Fjorai. - Reikia 
juo atsikratyti. 

Estebanas, lankstus ir atsargus kaip katinas, jau sėlino 
prie miegančiojo, bet tasai net per miegus pajuto, kad 
kažkas artėja: jis sujudėjo, murmtelėjo kažką ir pakeitė 
pozą.  Klūpėdamas ant kelių per du žingsnius nuo 
miegančiojo kastilietis sulaikė kvėpavimą. Bet Matjė, su 
pasitenkinimu knarktelėjęs, vėl užmigo. Ir tada Estebanas 
apsvaigino jį greitu kaip žaibas meistrišku smūgiu. Paskui 
kartu su Demetrijum jie nuvilko kūną kartu su pledu 
nuo durų. Kelias Fjorai buvo laisvas. 

Pasitraukęs nuo Estebano, kuris kimšo Matjė į burną 
kamštį ir rišo rankas bei kojas, Demetrijas sugrįžo prie 
Fjoros ir tylutėliai pravėrė duris. Pasidarė šviesu, ir 
Fjora pagaliau išvydo savo priešą. Pusiau gulom, kaip 
įprasta astmatikams, Reno diu Amelis skaitė lovoje, 

apšviestas žvakės, degančios galvūgalyje. Naktinė kepuraitė 
buvo užtempta ant ausų, O jo krūtinę dengė pilki 
vilnoniai naktiniai marškiniai. Ilgą nosį balnojo akiniai. 

Panašus į drakoną, jis buvo toks pasišlykštėtinas, kad 
Fjorai panoro tučtuojau nudurti jį. Bet susilaikė. Ji 
troško pamatyti baimę šitame išgeltusiame veide. Lėtai, 
tarsi slysdama, ji ėjo per miegamąjį, tikėdamasi, kad 
grindys nesugirgždės, o pajutusi po kojomis kilimą ėmė 
žengti drąsiau. Diu Amelis vis dar jos nematė. Jis 
tebeskaitė. 

Tada ji tyliai gailiai suvaitojo, paskui dar sykį. Senis 
paklėlė akis ir išvydo baltą šešėlį per keletą žingsnių 
nuo savęs. Knyga iškrito jam iš rankų tiesiai ant grindų, 
o šešėlis vis tebesiartino. Dabar Reno jau įžiūrėjo veidą, 
šviesius plaukus ir kaklą, ant kurio raudonavo budelio 
kirvio žymė. Jo veide pasirodė bežadis siaubas. Jis 
pamėgino pasitraukti lovoje ir surikti, tačiau kaip 
košmariškam sapne jo burna su pamėlusiom lūpom 
negalėjo išspausti nė garso. Jis ištiesė rankas, kad 
atstumtų šmėklą, ir tik įstengė ištarti: 

- Ne... ne! 

- Dabar tu mirsi, - sušnibždėjo šmėkla. - Mirsi nuo 
mano rankos. 

Fjora jau siekė durklo, bet diu Amelis susigriebė 
rankomis už gerklės. Jis mėgino įkvėpti oro, sugargė, o 
akys ėmė lipti iš orbitų. Mėšlungis sukrėtė visą jo kūną, 
jis pasviro ant šono ir daugiau nebepajudėjo. Jo veidas 
pamėlo tarsi jį būtų uždusinusi nematoma ranka. 

Sukrėsta Fjora stovėjo kaip stulpas, paskui nusimetė 
vualį ir, pasilenkusi ties sustingusiu kūnu, pašaukė: 

- Demetrijau! Pažvelk! 

Graikas gydytojas prišoko, paėmė nejudrią ranką, 
gulinčią ant antklodės, pridėjo ausį prie širdies, paskui 
pažiūrėjo į burną, pravertą riksmui, kuris jau niekuomet 
nepasigirs, į akis, kurios daugiau niekada neišvys šviesos, 
ir atsidusęs ištarė: 

- Jis mirė, Fjora... mirė iš baimės. 

- Argi tai įmanoma? 

- Štai tau įrodymas! Jis, matyt, turėjo nelabai sveiką 
širdį. Dabar eime! Ir svarbiausia, prie nieko neprisiliesk. 
Galima sakyti, pats dangus padėjo tau išvengti kraujo 
praliejimo. Reikia, kad kūnas būtų rastas šitoje pačioje 
padėtyje. Estebanas išlaisvins tarną ir nuneš raktą jo 
broliui. 

Jis paėmė ją už rankos, kad išvestų iš šių namų, 
bet ji ėmė protestuoti: 

- Kai ką užmiršai, Demetrijau. Šis žmogus negyvas, 
ir aš patenkinta, bet mes turime išvaduoti belaisvę! Tai 
moteris, kurios verksmą girdėjau, ir aš neišeisiu iš čia 
be jos. 

Fjora, griebusi iš graiko žvakę, nubėgo laiptų link. 
Ji atidarė duris, vedančias į sodą, tikėdamasi viską geriau 
apžiūrėti, bet tučtuojau užtrenkė jas, nes pūtė stiprus 
vėjas. Griaustinis griaudėjo jau visai arti. Ji vis dar 
ieškojo durų, vedančių į požemį, kai Estebanas ir 
Demetrijas prisidėjo prie jos. 

- Turim rasti ne duris, o liuką, - tarė kastžlietis. - 
Jūs kaip tik stovite ant jo. 

Ir tikrai vietoje plytų čia buvo storos lentos, tačiau 
per dulkes Fjora jų nepastebėjo. Estebanas nedelsdamas 
pakėlė dangtį, ir visi pamatė akmens laiptus, vedančius 
į požemį. Fjora vos neužduso nuo aštraus puvėsių tvaiko, 
mušančio iš apačios. Demetrijas sulaikė jaunąją morterį 
už rankos: 

- Leisk, aš nusileisiu pirmas ir pašviesiu tau. 

Jis ėmė lipti žemyn, o paskui ištiesė Fjorai ranką: 

- Atsargiau! Pakopos slidžios. Čia tiesiog dvokia 
drėgme. 

- Tačiau bent netrūksta oro, - tarė Estebanas, sekantis 
iš paskos. - Čia daug šalčiau negu visame name. 

Nusileidę į apačią jie atsidūrė kažkokiam rūsy su 
apvaliais skliautais ir dvejomis apipuvusių lentų durimis. 

- Reikia atidaryti šias, - parodė Fjora. - Langas, 
išeinantis į sodą, turi būti šitoje pusėje. Bet mes neturime 
rakto. 

- Galima apsieiti be jokio rakto, - tarė Estebanas 
ir stipriu kojos spyriu išlaužė dūris. Gailus dejavimas 
pasigirdo pro griūvančių durų dundesį. Matyt, kalinė 
išsigando naujų tyčiojimųsi. Bet Fjora jau ėjo vidun, 
pasilenkusi, kad nesusimuštų galvos. Nuo vaizdo, kurį 
pamatė Demetrijo žvakės šviesoje, iš jos krūtinės išsiveržė 
šūksnis: kameros gilumoje, kur neįmanoma išsitiesti visu 
ūgiu, moteris, vilkinti kažkokiais skarmalais, gulėjo ant 
supuvusių šiaudų. Jos rankas ir kojas kaustė geležinės 
grandinės, pritvirtintos prie didelio žiedo sienoje. Fjora 
nematė jos veido, tik labai ilgus ir tankius šviesius 
plaukus, purvinus kaip ir nelaimingosios skarmalai. 

Išgirdusi, kad kažkas įėjo į jos kamerą, ji sunkiai 
atsisuko, parodydama smulkutį liesą veidelį, išmargintą 
mėlynėmis ir įdrėskimais. Tokios pat buvo jos mažytės 
rankos ir kojos ir, matyt, visas kūnas. Su ašaromis akyse 
Fjora parpuolė ant kelių šalia, nebijodamaa ištepti suknelę 
ir tik rūpindamasi, kaip išlaisvinti  nelaimingąją iš 
grandinių. 

- Nebijokite, - švelniai tarė ji. > Mes atėjome jūsų 
išgelbėti. Jūsų budelis jau negyvas. Tik pasakykite mums, 
kas jūs? 

Belaisvė  pravėrė burną, bet įstengė ištarti vien 
kažkokius  nesuprantamus garsus, nors nuo didžiulių 
pastangų jos akyse pasirodė ašaros. 

- Dieve mano! - atsiduso Fjora. - Gal ji nebylė? 

- Galbūt, - tarė Demetrijas. - Pasitrauk ir leisk man 
kreiptis į ją. Nesistenkite ką nors pasakyti, - tarė jis 
belaisvei. - Mes jus išvesime iš čia ir pasirūpinsime jūsų 
likimu. Esame jūsų draugai. Reikia sutraukyti arba 
atrakinti grandines, - kreipėsi į Estebaną, kuris pašokęs 
išbėgo sušukdamas: 

- Raktas turi būti kažkur namuose. 

Laimei, Estebanas greitai grįžo nešinas raktu, kurį 
rado tarp kitų raktų numirėlio kambaryje. Jis nuėmė 
geležinius antrankius, ir visi išvydo baisias kraujosruvas. 

Kuo atsargiausiai Fjora susupo jaunąją moterį, kuriai 
buvo ne daugiau penkiolikos šešiolikos metų, į baltą 
savo vualį. 

Nesakydamas nė žodžio, Estebanas pasilenkė, paėmė 
ją ant rankų ir pasuko link durų, nepamiršdamas palenkti 
galvos, kad neužkliūtų. Fjora ir Demetrijas nusekė iš 
paskos. Jie išlipo į virtuvę ir Demetrijas nuleido liuko 
dangtį. Jo girgždesį nustelbė griaustinio trenksmas. Ir vis 
dėlto Demetrijas atidarė lauko duris atsargiai, kad 
įsitikintų, jog gatvė tuščia. Griaustinis dundėjo nesiliau- 
damas, ir niekur nesimatė nė gyvos dvasios. Fjora pakėlė 
savo apsiaustą ir užsimetė jį. Jie jau ketino išeiti, bet 
Demetrijas kreipėsi į Estebaną, nešantį belaisvę: 

- Duok ją man! O tu patikrink, ar neatsigavo tarnas. 

- Tai nesvarbu, juk jis surištas ir nieko nematė. 

- Kaip nori. Manau, nėra prasmės grąžinti raktą jo 
broliui. Geriau duok jį man. Išmesiu į upę. 

Kai iki namų tebuvo likę keletas žingsnių, prapliupo 
tokia liūtis, kad jie akimirksniu permirko iki siūlo galo. 
Dangus tarsi prakiuro, gatvėmis pasipylė upeliai, o ramus 
ir tylus Siuzonas virto kunkuliuojančia upe. Nesiliaudamas 
griaudėjo griaustinis ir žybsėjo žaibai. Lydimi įsisiautėjusios 
stichijos jie pagaliau pasiekė savo duris. 

Fjora iš karto pareiškė, kad nepažįstamoji gulės jos 
lovoje, bet Demetrijas nusprendė miegoti kartu su 
"sekretoriumi". Taigi  išgelbėtąją patalpino  Estebano 
kambaryje, kur Leonarda puolė plušėti aplink ją. Ji 
nusiuntė kastilietį į virtuvę pašildyti vandens ir Fjoros 
padedama  nurengė nuo nelaimingosios  dvokiančius 
skarmalus. Jos kūnas buvo liesas, nusėtas mėlynėmis, bet 
daug labiau susiformavęs, negu manė Fjora, duodama 
jai kokius šešiolika metų. 

- Jai apie dvidešimt, - nusprendė Leonarda ir pridūrė 
apžiūrėjusi kiek papūstą pilvą: - Ar tik ji ne nėščia? 

- Nebūtų nieko nuostabaus turint omeny, ką aš tada 
girdėjau sode, - tarė Fjora. - Vienas iš tų galvijų 
smaginosi su ja, 0 gal ir abudu. 

Tuo metu įėjo Deretrijas ir paneigė Leonardos 
diagnozę: 

- Aš nemanau. Bet man nepaprastai rūpi, kas jinai 
ir kodėl tie niekšai atėmė iš jos laisvę. 

Nepažįstamoji ir toliau nesakė nė žodžio. Ji užmerkė 
akis ir leido rūpintis savimi, tartum neįstengdama pajudinti 
nė vieno sąnario. Ją apžiūrinčio Demetrijo rankose ji 
buvo suglebusi tarsi skudurinė lėlė. 

- Ją, matyt, dažnai mušė, nes kai kurios mėlynės jau 
senos ir, be abejonės, ji beveik negaudavo maisto. Bet 
iš prigimties ji, matyt, turi stiprią sveikatą. 

- Neužmiršk, kad ji lyg ir nebylė? - tarė Fjora. - 
Gal jai nupjautas liežuvis? 

Demetrijas tučtuojau įsitikino, jog taip nėra, tada 
paaiškino, kad kai kurie žmonės praranda kalbos dovaną 
iš baimės ir nuo žvėriško elgesio su jais. Vieni laikinai, 
kiti visam laikui. 

Leonarda su Fjora rūpestingai išprausė išgelbėtąją, 
paskui aprengė vienais iš Fjoros marškinių. Moterys 
patepė vaistais jos kraujuojančius riešus ir aptvarstė 
plonyte medžiaga. Paskui nuplovė kraują ir purvą nuo 
jos veido. 

- Kokie nuostabūs plaukai! - sušuko Fjora, paglosčiusi 
ilgas šviesias suorgas. - Kaip gaila, kad jie tokie purvini! 
Reikėtų ištrinkti! 

- Būtinai, kai tik ji šiek tiek sustiprės. O! Žiūrėkite, 
ji pravėrė akis! 

Abi moterys ir graikas palinko ties nepažįstamąja, 
kuri pakėlė vokus, ir jie pamatė blyškiai melsvas su 
žalsvu atspalviu akis. Ji žvelgė į tris palinkusias figūras 
ir pamėgino nusišypsoti. 

- Čia jūs saugi, - tyliai tarė Fjora. - Niekas daugiau 
neišdrįs padaryti jums nieko blogo, - mes pasirūpinsime 
jumis. 

- Pirmiausia duosime jums truputį užvalgyti, - tarė 
Leonarda, - ir šiek tiek pieno. 

- Per tokią audrą jūsų pienas tikriausiai surūgo, - 
šyptelėjo Demetrijas. - Geriau užpilkite jai liepžiedžių, 
smarkiai pasaldinkite medumi ir įberkite žiupsnelį štai 
šito, - ištiesė jis nedidelę medinę dėžutę. 

Likęs vienas su Fjora, Demetrijas grįžo prie lovos ir 
pažvelgė į jauną nelaimingą veidą, skendintį pagalvėje. 
Staiga jis paėmė žvakidę ir pakėlė ją virš lovos: 

- Žinai, šita nelaimingoji panaši į tave! 

- Į mane? 

- Taip, tiesa ne itin. Greičiau, ji panaši į jaunąjį 
vienuolį, kurį mes išleidome į karą. 

- Į Kristofą? Manai, ji iš mūsų giminės? 

Grįžo Leonarda su antpilu. Kol jis aušo, Fjora 
papasakojo jai, ką pastebėjo Demetrijas, ir pridūrė 
neįsivaizduojanti, kas galėtų būti ši jauna moteris. Tuo 
tarpu Leonarda, pasirodo, įsivaizdavo. Įdėmiai apžiūrėjusi 
veidą užmerktomis akimis, ji priminė Fjorai Frančesko 
Beltramio žodžius, kai jis vieną pavasario vakarą atvėrė 
dukteriai širdį. 

- Prisimink! Jis sakė mums, kad tavo motina turėjo 
su Reno diu Ameliu dukterį. Galėčiau prisiekti, jog tai 
ji. Tuomet jai ir turėtų būti apie dvidešimt metų, kaip 
aš ir spėjau. 

- Jo duktė? Ir jis galėjo taip žiauriai elgtis su savo 

tikra dukterimi? Be to, tiek metų? Tai neįmanoma: ji 
jau seniai būtų mirusi, argi ne? 
„- Ne, - įsiterpė Demetrijas, - čia nieko stebėtino. 
Žinoma atvejų, kai kaliniai, net ir moterys, išlikdavo 
gyvi siaubingomis sąlygomis. Žmogaus, ypač jauno, 
ištvermė gali būti tiesiog stulbinanti. Ir dabar esu tikras, 
Jog neklystu: ši jauna moteris - tavo sesuo, Fjora! 

- Mano... sesuo? 

Fjora po truputį pratinosi prie šios naujienos. Iki 
šiol ji visai negalvojo apie tai, kad vienintelis kūdikis, 
kurį Mari de Brevaj pagimdė nuo savo teisėto vyro, 
yra jos sesuo. Be to, jos galvoj netilpo mintis, kad net 
toks šlykštus žmogus kaip diu Amelis galėtų būti savo 
vaiko budeliu. Ji manė, kad diu Amelio duktė, pabėgus 
motinai, galbūt buvo atiduota į vienuolyną arba ją 
pasiėmė senelė. Bet dabar Fjora matė, jog tas niekšingas 
žmogus savo neapykantą, kurią jautė Mari, išliejo ant 
savo kūdikio. Jis pavertė mergaitę savo auka, pasmerkė 
ilgoms kančioms, kurias tikriausiai su malonumu stebėjo. 
Ją užmušti jam buvo per daug paprasta ir ne taip 
malonu. Bet tai, kad jis atidavė ją savo tarnams, peržengia 
visas niekšingumo ribas! Drebėdama iš įtūžio, Fjora 
pasigailėjo, kad diu Amelis numirė taip greitai. Vos 
kelios akimirkos beprotiško siaubo, tuo tarpu kai jis 
vertas lėtos agonijos ir baisiausių kančių. 

Tyliais žingsniais Fjora vėl prisiartino prie lovos, kur 
Leonarda girdė jos seserį, ir pajuto begalinį gailestį 
varpšelei. Švelniai paėmusi jos liesutę ranką Fjora palaikė 
savojoj. Leonarda, tarsi atspėjusi savo auklėtinės mintis, 
tarė: 

- Manote, kad šis piktadarys nepakankamai brangiai 
sumokėjo už viską, ar ne? Šioje žemėje, suprantama. 
Bet aš dėkoju Viešpačiu, kad neleido jums susitepti 
rankų šituo dvokiančiu krauju! Nemanau, kad pragaras 
maloni vieta, ir jūs galite būti tikra, jog šiuo momentu 
ponas diu Amelis peržengė jo liepsnojantį slenkstį. 

Fjora apkabino savo senąją guvernantę, pabučiavo ir 
susijaudinusi tarė: 


- Jūs visada randate kuo paguosti mane, brangioji 
Leonarda. Priminkite man, kad dažniau sakyčiau, kaip 
stipriai myliu jus! 

- Labai malonu girdėti. Jeigu jūs laikote mano žodžius 
naudingais, tai paklausykite dar ir štai ko: jau labai 

vėlu ir jūs tiesiog griūnate iš nuovargio. Eikite miegoti! 
Rytą galva šviesesnė, ir rytoj mes viską apsvarstysime. 

Kitą rytą visas kvartalas kunkuliuote kunkuliavo. 
Pamačiusi, kad diu Amelio namų durys plačiai atvertos, 
viena kaimynė, seniai deganti smalsumu, išdrįso ten užeiti. 
Po kelių minučių ji išlėkė lauk lyg kulka taip klykdama, 
kad prikėlė visus, kas dar miegojo. Susirinko milžiniška 
minia, kurios pirmose eilėse galima buvo pamatyti 
Kretjenotą. Ji kažką garsiai kalbėjo,  mostaguodama 
rankomis. 

- Taip ji ir mus įpainios į šitą istoriją, - suniurnėjo 
Demetrijas, pamatęs, kad pleputė jau tris kartus parodė 
į jų langus. Ir jis pasiuntė Estebaną pašaukti ją namo. 
Ji nesipriešindama leidosi parvedama, bet darbų vis tiek 
nesiėmė. Iki pusės persisvėrusi per Fjoros langą, ji 
nenuleido akių nuo gatvės, trokšdama pamatyti, kaip 
ateis teisėjas ir tie žmonės, kurie konstatuos tai, kas 
atsitiko. Leonarda tik gūžtelėjo pečiais ir pasiėmusi krepšį 
išėjo į turgų, prieš tai neužmiršusi užrakinti kambario, 
kuriame ilsėjosi nelaimingoji, Fjoros ištraukta iš tikro 
pragaro. 

Iš prigimties didžiadvasiškai Leonardai nelabai patiko, 
kad Fjorai dažnokai primenama praeitis, kurią, jos 
nuomone, reikėtų apskritai pamiršti. Dėkui Dievui, 
Kristofas de Brevajis rado savo kelią, 0 praeitą naktį 
Fjorai neteko pralieti svetimo kraujo, dėl ko Leonarda 
jautė didžiulį palengvėjimą. Diu Amelis mirė iš baimės, 
jį nužudė jo paties sąžinė, ir tai labai gerai. Bet dabar 
pasirodė šita mergina, nebylė, galbūt silpnaprotė, kurią 
teks slėpti ir kuri taps sunkia našta aštuoniolikmetei 
Fjorai. 

Iš turgaus Leonarda grįžo dar labiau susirūpinusi. 
Visur tik ir kalbėjo apie hercogo patarėjo mirtį ir apie 
papjautą jo tarną Matjė, kuris buvo rastas už keleto 
žingsnių nuo šeimininko kambario. Tarnas Klodas dingo, 
ir todėl buvo kaltinamas dvigubu nusikaltimu. Nors ant 

diu Amelio kūno nerasta jokių prievartos žymių, bet 
šeimininko skrynios buvo kruopščiai ištuštintos. 

Sunku įsivaizduoti, kad gi iš tikrųjų atsitiko. Vėlai 
naktį grįžęs ir su palengvėjimu pamatęs atrakintas duris 
Klodas, matyt, išsigando, kad jį apkaltins dėl šeimininko 
mirties, todėl nusprendė pabėgti pagrobęs, ką pavyko 
rasti ir užmušęs savo tikrą brolį, kad nereikėtų su juo 
dalintis laimikio. O dėl belaisvės, tai niekas apie ją 
nekalbėjo, nes niekas nežinojo, kad ji egzistuoja. Vis 
dėlto ji ir kėlė pavojų, jeigu pasklistų kalbos apie jos 
išgelbėjimą ir apie tai, kad ji rado prieglobstį pas 
svetimšalį gydytoją. O tokios kalbos ir paskalos buvo 
Kretjenotos silpnybė. Žinoma, Estebanas kuo griežčiausiai 
uždraudė šiai moteriai įeiti į jos kambarį. Bet kiek laiko 
išlaikysi ją per atstumą? 

Dėl šių priežasčių vos įėjusi Leonarda padėjo krepšį 
virtuvėje ir pasiuntė Kretjenotą valyti daržovių sriubai. 
Paskui nuskubėjo pas Demetriją, kad pasidalintų savo 
nuogąstavimais. 

Kaip įpratęs graikas išklausė ją netardamas nė žodžio, 
o kai ji baigė, atsistojo ir ėmė vaikščioti pirmyn atgal. 

- Ką gi mums daryti? - paklausė Leonarda. - Dievas 
mato, man gaila šitos vargšės mergaitės, bet mes negalim 
jos slėpti amžinai, be to, mes patys čia neilgam. Taigi 
ką? 

- Teisybę sakant, ir aš nežinau, kaip derėtų elgtis. 
Geriausia būtų atiduoti ją į vienuolyną. Bet tam reikia 
kraičio, o tai didelės išlaidos. Negalim sau jų leisti. 
Lorenso Medičio auksas greitai ištirps, 0 ir mums patiems 
jau reikia galvoti apie susitikimą su karalium Liudviku. 
Kita vertus, jeigu mergina yra šią naktį mirusio pono 
duktė, ji juk turėtų tapti jo paveldėtoja. 

- Ar yra būdas pareikalauti palikimo jos vardu, 
neužsitraukiant įtarimo žmogžudyste? 

- Kraštutiniu atveju tai galima bus padaryti, tačiau 
reikia įsitikinti, kad ji tikrai senio duktė. 

- Bet kaip? Juk ji nebylė. 

- Tai dar neaišku. Ji ištaria kažkokius garsus... Prieš 
daugelį metų Egipte aš mačiau moterį, praradusią kalbos 
dovaną nuo baisaus išgąsčio. Vienas imamas, į kurio 
mokymą aš gilinausi, išgydė ją. Galbūt mūsų mergaitei 
atsitiko kažkas panašaus. Aš pamėginsiu atlikti vieną 
eksperimentą, kai tik ji truputį sustiprės. Šiaip ar taip, 
ponia Leonarda, darysim viską, kad kuo greičiau išvyktume 
iš čia. Negalima leisti Fjorai pasinerti į nesveiką senų 
dramų atmosferą. 

- Tai kodėl gi jūs skatinate ją keršyti, nors tai 
nuodija jos širdį? 

- Kaltųjų nebaudžiamumas užnuodytų ją dar labiau. 
Be to, aš neturiu jokios įtakos jos geležinei valiai. Ji 
tarsi senosios Graikijos Antigonė, Hermionė ar Medėja, 
kurios įgyvendindavo savo siekimus taip pat ryžtingai, 
net jei tai pareikalaudavo ir pačios aukščiausios kainos. 

- O aš norėčiau, kad ji būtų ankstesnė mergaitė, 
švelni ir linksma, kaip tada, kai siausdavo Fjezolės sode. 

- Šiaip ar taip, be šitos dramos nebūtų ir šio kūdikio. 
Visuomet ateina laikas, kai mergaitė virsta moterimi. 
Dabar Fjora - moteris, užgrūdinta sielvarto ugnyje. Tokios 
moterys pačios geriausios ar pačios blogiausios! Bet čia 
ir slypi jų paslaptis. 

- Bent jau pasistenkite, kad ji nepatektų į antrųjų 
kategorijų. 

Tai pasakiusi, Leonarda nuėjo patikrinti, ar Kretjenota 
pagaliau ėmėsi darbo. 

Ne vienas Demetrijas norėjo tiksliai nustatyti belaisvės 
asmenybę. Fjora, prisiėmusi slaugės pareigas, nusprendė 
sužinoti bent jos vardą. Po dviejų dienų, matydama, kad 
merginos sveikata sparčiai taisosi, Fjora įdėjo jai į ranką 
popieriaus lapą, o į kitą plunksną, pamirkytą į rašalą. 

- Jeigu negalite pasakyti, kuo jūs vardu, tuomet 
parašykite, - pasiūlė ji. 

Bet ligonė, netikėtai paraudusi, grąžino jai rašymo 
priemones ir papurtė galvą su tokia neviltim, jog 
sujaudinta Fjora apkabino ją ir pabučiavo: 

- Jūs nemokate rašyti? Tai nesvarbu, paskui jūs greitai 
išmoksite. Bet mes bent pamėginkime sužinoti jūsų vardą, 
gautą per krikštą Aš sakysiu vardus, o jūs duokite 
ženklą, kai ištarsiu jūsiškį. 

Nepažįstamoji neprieštaravo mėgindama nusišypsoti. 
Žaidimas jai patiko, bet Fjora greitai suprato, kad 
neapsieis be pagalbos, nes žinojo tik florentietiškus 
vardus, kuriuos turėjo versti. Ji kreipėsi į Leonardą. Ši 
žinojo, kokie vardai populiarūs Burgundijoje. 

- Tai nebus sunkų, - tarė Leonarda. - Kilmingose 
šeimose mergaitėms dažnai duodami buvusių ar dabartinių 
hercogienių vardai. Kai gimė ši mergina, hercogienė buvo 
vardu Izabelė. Jūs Izabelė? 

Atsakymo jos sulaukė neigiamo. Fjora spėjo, kad gal 
Mari, bet irgi klydo. 

- Tęsime su kilmingų damų vardais, - tarė Leonarda. 
- Tai labai paprasta: hercogo Karolio motina, senelė ir 
žmona turėjo tą pačią globėją - Margaritą. 

Leonarda atspėjo. Jaunoji moteris suplojo rankomis 
iš džiaugsmo ir net nusišypsojo. 

- Margarita, - pakartojo Fjora. - Tai labai graži 
gėlytė, balta su auksiniu vidurėliu. Vardas jums labai 
tinka: jūsų balta oda ir saulės spalvos plaukai. 

Demetrijas pasveikino Fjorą su jos iniciatyva ir pasiūlė 
nesustoti pusiaukelėje. Vakare visi susirinko Margaritos 
kambaryje. Langinės buvo uždarytos, kambarį apšvietė 
tik žvakidė, pastatyta gana toli nuo lovos, ir žvakė 
ligonės galvūgaly. 

Graikas paėmė Fjorą už rankos ir privedė prie 
galvūgalio, kad Margarita jaustųsi tvirčiau. Paskui jis 
pasilenkė ties ligone: 

- Iš pradžių norėčiau, kad atsakytumėt į vieną klausimą, 
idant Žinočiau, ar galiu jums padėti. Taigi. Jūs visuomet 
buvote nebylė? 

Margarita neigiamai papurtė galvą. 

- Vadinasi, kažkada galėjote kalbėti. 

Ji linktelėjo. 

- Jūs praradote kalbos dovaną po nelaimingo 
atsitikimo? 

Ji papurtė galvą.- 

- Po baisaus išgąsčio ar labai didelio susijaudinimo? 

Ji linktelėjo. 

- Gerai. Gal man pavyks grąžinti jums sugebėjimą 
kalbėti, jeigu pasitikėsite manimi ir klausysite manęs. 
Tenoriu jums gero ir jūs neturite nė truputėlio manęs 
bijoti. Aš jums nesuteiksiu nė menkiausio skausmo ir 
net nepaliesiu jūsų. 

- Reikia daryti tai, ką jis liepia, Margarita, - 
sušnibždėjo Fjora, paėmusi ją už rankos. - Jis pasistengs 
aptikti tą skausmą, dėl kurio jūs kentėte ir kenčiate. 

Iš nurimusio Margaritos žvilgsnio Fjora suprato, kad 
jaunoji moteris ja pasitiki. Demetrijas užgesino žvakes 
žvakidėje, paėmė žvakę, kuri stovėjo galvūgalyje, į ranką 
ir pakėlė ją virš gulinčiosios galvos taip, kad ji žiūrėtų 
tik į žvakę. 

- Įdėmiai žvelkite į liepsnelę, - tarė gydytojas švelniai, 
bet tvirtai. 

Ji pakluso: jos šviesiose akyse atsispindėjo auksinė 
šviesa ir ji žiūrėjo į žvakę visiškai ramiai. Margarita 
paleido Fjoros ranką ir sukryžiavo savo rankas ant 
krūtinės, nerodydama nė menkiausio išgąsčio. 

- Gerai! - pritariamai pasakė Demetrijas ir tučtuojau 
paliepė: - O dabar įdėmiai žiūrėkite į ugnį, nenuleiskite 
nuo jos akių... nenuleiskite akių... 

Gilus įtaigus graiko balsas sukūrė ramybės atmosferą, 
kurią jautė visi. Margaritos vokai virpčiojo, tarsi ji norėtų 
juos užmerkti, bet valios pastangomis susilaikytų. 

- Jūs norite miego, labai norite miego... Jūsų vokai 
apsunko...  Nesipriešinkite snauduliui. Atsipalaiduokite ir 
miegokite, miegokite! Visi jūsų raumenys atsipalaiduoja. 
Atsiduokite šitai ramybei. Miegokite... miegokite... mie- 
gokite... 

Jos vokai visiškai užsimerkė. Bejėgės rankos gulėjo 
abipus liemens. Kvėpavimas tapo lygus.  Akimirką 
kambaryje viešpatavo visiška tyla. Visi nuščiuvo. Tada 
Demetrijas vėl prabilo: 

- Žinau, kad jūs miegate, Margarita, bet ar girdite 
mane? 

Ji patvirtino tyliai linktelėdama galva. 

- Gerai. Jūsų protas išsilaisvino nuo kūno, ir jokia 
bloga įtaka neveikia jūsų. Dabar mes kartu prisiminsime 
visą jūsų gyvenimą ir grįšime į jūsų vaikystę. Susikaupkite, 
Margarita. Jums dešimt metų. Tada jūs kalbėjote? 

Iš miegančiosios akių staiga pasipylė ašaros. Ženklu 
ji parodė, kad taip, ir čia pat nejučia ėmė gintis nuo 
nematomų smūgių. Fjora sugniaužė kumščius, kad net 
nagai sulindo į delnus. 

- Jūs buvote nelaimingas vaikas, bet kalbėjote. Kas 
atsitiko paskui? Prisiminkite savo gyvenimą ir grįžkite 
prie dramos, po kurios jūs praradote balsą. Prisiminkite 
viską metai po metų. 

Staiga visas Margaritos kūnas ėmė krūpčioti. Ji 
nusimetė antklodę ir abiem rankom mėgino atstumti 
kažką, kas kėlė jai siaubą. Ji nežmoniškai stengėsi 
išlaikyti suglaustas kojas, bet kažkas plėšė jas vieną nuo 
kitos. Ji verkė, dejavo... ir visi jos judesiai aiškiai rodė, 
kas atsitiko. 

- Dieve, - sušnibždėjo Estebanas, - ją išprievartavo. 

Paskui rMargarita nusiramino ir gulėjo nejudėdama lyg 
negyva. Demetrijas leido jai pailsėti paskui vėl priėjo 
prie lovos. , 

- Kaip tik po šio siaubingo įvykio jūs ir praradote 
sugebėjimą kalbėti. 

Margarita lėtai papurtė galvą. 

- Vadinasi, tai atsitiko vėliau. Prisiminkite, kas buvo 
paskui. Turite grįžti į tą momentą, kai praradote balsą. 
Tai labai skaudu? 

Margarita ėmė blaškytis lovoje. Ji pakėlė rankas, tarsi 
laikytų jas ant didelio pilvo, ir ėmė dejuoti. 

- Atrodo, - tarė Leonarda bespalviu balsu, - kad ji 
gimdo? 

Ir parkritusi ant kelių ėmė verkti. 

- Ar negalima, - sušnibždėjo Fjora, - sutrukdyti jai 
iš naujo išgyventi tas kančias? 

Demetrijas uždėjo savo rankas ant jaunosios moters 
rankų ir tyliai paspaudė jas. 

- Kūdikis jau gimė, jums palengvėjo. 

Margarita iš karto nusiramino. Jos veide pasirodė 
nuostabos ir laimės kupina šypsena. Ji ištiesė rankas į 
įsivaizduojamą kūdikį, priglaudė prie krūtinės, bučiavo, 
supo. Kankinamai sunku buvo žvelgti į šviesios laimės 
išraišką šiame iškankintame veide. Ir staiga prasidėjo 
drama. Apimti siaubo visi matė, kaip Margarita su baime 
ir neapykanta nuo kažko gina kūdikį, kuriam gresia 
kažkas siaubingo. Jie matė, kaip ji iš visų jėgų grumiasi 
ir, be abejo, lieka nugalėta. Staiga ji suriko kimiu balsu: 

- Mano sūnus! Atiduokite mano sūnų! Neatimkite 
jo! Tai mano kūdikis, pasigailėkite! 

Ji išsižiojo, kad suriktų kažkokiu nežmonišku riksmu, 
bet Demetrijas jau padėjo ranką jai ant galvos ir įsakė: 

-  Nešaukite, Margarita! Viskas baigta. Daugiau 
negalvokite apie tą momentą, kai jūs pasiekėte 
žmogiškosios kančios viršūnę. Jūs nesurikote. Jūs vėl 
galite kalbėti. Jūs galite kalbėti, argi ne? | 

Vis dar sunkiai kvėpuojanti, išpilta prakaito jaunoji 
moteris priminė žmogų iš sudužusio laivo, kuris pasiekė 
krantą atlaikęs sekinančią kovą su stichija. Fjora norėjo 
ją apkabinti, bet Demetrijas žvilgsniu sulaikė ją. 


376 


- Atsakykite man, Margarita! Jūs galite kalbėti? 
Sakykite: galiu. 

- Aš... galiu. 

Balsas buvo silpnas, kimus, bet visai suprantamas. 

- Gerai, - tarė Demetrijas. - O dabar ilsėkitės! Jums 
tai kainavo nežmoniškų pastangų, tačiau blogis nugalėtas. 
Po minutės pažadinsiu jus. Daugiau jūs neprisiminsite 
išgyventų kančių ir galėsite kalbėtis su tais, kurie jus 
myli. Girdite mane? 

- Taip... girdžiu. 

- Tada aš grąžinsiu jus pas mus. Jūs pabusite, kai 
ištarsiu jūsų vardą. Dėmesio! Margarita, atverkite akis! 

Ji “ikrai pramerkė akis ir nustebusi pažvelgė į 
susikaupusį gydytojo veidą, paskui į džiaugsmingus Fjoros 
ir Leonardos veidus. Kiek tolėliau Estebanas virpančiomis 
rankomis degė žvakes žvakidėje. Fjora priėjo prie 
Margaritos ir pabučiavo ją. 

- Jūs pasveikote, brangioji. Jūs ir vėl galite kalbėti. 

- Tai tiesa, o! Kas atsitiko? Man rodoas, aš sapnavau 
baisų sapną. 

- Tai buvo tik sapnas, bet tamsiosios jėgos, pagrobusios 
jūsų balsą, nugalėtos. Dabar jūs tokia kaip visi ir būsite 
kaip visi, ir mes galėsime kalbėtis! 

Estebanas, trumpam išėjęs, grįžo su ąsočiu ir taurėmis. 

- Po to, ką išgyvenome, manau, mums visiems 
nepakenks išgerti truputį vyno. Jūs toks pat išsikankinęs 
kaip ir jūsų pacientė. 

Sudribęs ant suolelio šalia lovos, Demetrijas tikrai 
atrodė labai pavargęs ir išblyškęs lyg drobė. Jis su 
malonumu paėmė taurę ir lėtai, mėgaudamasis visą išgėrė. 
Leonarda triūsė prie Margaritos, skubėdama pervilkti 
šlapius marškinius. Ji pati vos laikėsi ant kojų ir norėjo 
miego. Fjora priėjo prie savo senojo draugo. 

- Tu padarei stebuklą, Demetrijau. Iš kur imi tą 
nuostabią jėgą, kurią jau du kartus panaudojai. Tu 
užmigdei Pipą ir tą niekingąją Jeronimą, kad įsakytum 

joms, ką turi padaryti. O dabar tau pavyko grąžinti 
kalbos dovaną Margaritai. 

- Ji prarado balsą patyrus siaubingą šoką. Reikėjo, 
kad ji vėl išgyventų šį sukrėtimą. Man tai pavyko savo 
valios jėga, bet prisipažinsiu, jaučiuosi išsekęs. 

- Tai buvo pavojinga jai? 

Gydytojas pakėlė savo tamsias akis su pajuodusiais 
paakiais ir atsiduso: 

- Taip. Ji galėjo numirti. 

- Vis dėlto jūs to ėmėtės? 

- O kodėl gi ne? - griežtai tarė jis. - Ką ji būtų 
praradusi? Jos gyvenimas sugriautas. Niekas jos nebūtų 
išgydęs. O dabar ji gali kalbėti, o po keleto dienų 
pakils iš lovos. Bet kas jos laukia ateity? Manai rūpintis 
ja? 

- O tu, kuris gali įžvelgti ateitį, ar galėtum atsakyti 
man į šį klausimą? 

- Ne. Aš nieko nematau. Gal dėl to, kad ji nelabai 
domina mane? Neužmiršk, mes turime įvykdyti dar vieną 
užduotį. 

- Neužmirštu. O jeigu Margarita tikrai mano sesuo... 

- Niekas to nepatvirtina, tik nedidelis jūsų panašumas, 
- suirzęs tarė Demetrijas. 

- Bet vis dėlto tas panašumas apstulbino jus, Leonardą 
ir mane! Taigi, jeigu ji tikrai mano motinos duktė, aš 
turiu šiokių tokių minčių apie tai, ką galima iš to 
išpešti. 

- Ar negalėtumėt kalbėti tyliau? - priekaištingai tarė 
Leonarda, užtraukdama Margaritos lovos užuolaidas. - 
Beje, ar ne laikas ir mums eiti miegoti? 

Demetrijas pakilo, pasirąžė ir atsidusęs patraukė durų 
link. Paskui jį nusekė Fjora. Koridoriumi jie lėtai nuėjo 
iki Fjoros kambario. 

- Ar negalėtum pasakyti, ką galvoji? 

- Galvoju apie tai, kad greitai paliksim šituos namus, 
kur mums nėra ką daugiau veikti. 

- Ir kurgi mes keliausime? Pas karalių Liudviką? 

- Ne dabar! Aš nepamiršau, ką mums papasakojo 
Kristofas. Netoli nuo čia gyvena dar viena moteris, 
nešanti sunkų kryžių dėl savo vyro. Reno diu Amelis 
užmokėjo už viską, ir dabar mes turime pasidomėti 
Pjero de Brevajo skolomis. Ir galbūt, jei aš pareikalausiu 
tos skolos, man pavyks suteikti truputį laimės dviem 
būtybėm, kurioms taip jos reikia. 

Ir nieko daugiau neaiškindama Fjora greitai pabučiavo 
Demetriją į neskustą skruostą ir dingo savo kambaryje, 
tyliai uždarydama duris. 

Tą v.karą, užgesinusi žvakes, Fjora ilgai sėdėjo prie 
lango, žvelgdama į miestą, kuriame jau tiek laiko gyvena, 
kurį greitai paliks, taip ir nesuspėjusi artimiau pažinti. 
Naktis buvo šilta, šviesi padangė nusagstyta žvaigždėmis. 
Tai buvo beveik florentietiškas dangus. Nekreipdama 
dėmesio į tylų namą, kur tokiomis keistomis aplinkybėmis 
ji atkeršijo diu Ameliui, ji žvelgė į Siuzoną. Nedidelis 
upelis įtekėjo į miestą iš šiaurės, o būtent šiaurėje buvo 
Filipo de Selonžė dvaras. 

Ji ėmė galvoti apie jį, nors iki šiol neleisdavo sau 
to daryti, kad tvirta vykdytų savo planą. Diu Amelio 
mirtis priartino laiką, kai ji galėtų nuvykti pas Filipą 
ir pamėginti sužinoti, kas jo širdyje. Gal iš meilės jai 
ir trokšdamas dar sykį su ja pasimatyti jis vėl slapta 
lankėsi Florencijoj, vaikščiojo gatvėmis, pakeitęs savo 
išvaizdą? O gal jis tiesiog norėjo gauti iš Frančesko 
Beltramio naują finansinę paramą savo šeimininkui? 
Leonarda linko prie pirmosios versijos, kuri buvo miela 
ir Fjoros širdžiai, bet ji pripažino pati sau, jog nepažįsta 
savo vyro ir nežino, ką jis galvoja. Damų numylėtinis, 
kuriam nereikia ilgai vargintis, kad užkariautų bet kurią. 
Jeigu aplink jį buvo tiek moterų, troškusių laimėti jo 
palankumą, tada kokią vietą jo širdyje gali užimti Fjora? 

Tačiau prieš Dievą, prieš Florencijos įstatymus, prieš 
meilę - ji tikra jo žmona ir sunkus žiedas su Selonžė 

herbu nuolat kaba ant auksinės grandinėlės, nešiojamos 
ant kaklo. Fjora patraukė grandinėlę, kad paimtų į 
rankas žiedą. Jis buvo sunkus, šiltas, beveik gyvas. Fjora 
pabučiavo jį, tarsi bučiuotų Filipą į lūpas. 

Kur jis dabar? Kur nors Liuksemburge, kur telkėsi 
didelė armijos dalis, ketinanti užimti Lotaringiją; Briugėje, 
kur, anot gandų, hercogas Karolis vienijo Flandrijos 
valstybes, kad gautų iš jų karinę pagalbą žmonėmis ir 
pinigais? Šiaip ar taip, jis nebuvo, negalėjo būti Selonžė 
pilyje. Bet Fjora nusprendė, kad kai tik baigs reikalus 
Brevajyje, niekas nesutrukdys jai nuvykti tenai. 

Galvodama apie visa tai, ji grįžo prie minčių apie 
Margaritą ir paklausė savęs, ką jaučia šiai savo netikėtai 
seseriai, nukritusiai lyg iš dangaus ar, tiksliau kalbant, 
pakilusiai iš pragaro. Be abejo, gailestį, simpatiją, 
užuojautą ir daugiau nieko, tiesą sakant. Ji negirdi kraujo 
balso, nors pamačius Kristoforą buvo visai priešingai. 

Būdama sąžininga pati su savimi, Fjora papriekaištavo 
sau už tai. Juk ji iki šiol artimiau nepabendravo su 
išlaisvintąja belaisve. Gal tam trukdė jos ilga aštri nosis, 
vienintelė išvaizdos ypatybė, kuria ji buvo panaši į tėvą, 
neturintį teisės vadintis jos tėvu? Šiaip ar taip, visai 
nesvarbu, ar ji myli ją, ar ne: jai neskirta gyventi drauge 
su Margarita, tuo Fjora nė kiek neabejojo. 

Artėjant aušrai, oras tapo daug grynesnis. Nusivilkusi 
drabužius Fjora atsigulė ant lovos, kad vėjelis ją 
atgaivintų. Jos galva apsunko nuo per daug saldaus liepų 
žiedų aromato, sklindančio iš kaimyninio sodo. Ji suprato, 
kad Burgundijos žemė gali svaiginti ir kad čia tikriausiai 
malonu būtų gyventi, bet tik... dviese... 

Fjora pagalvojo, jog būtų neblogai nuvykti į Selonžė 
ir pagyventi ten, kol sugrįš Filipas. Jo veido išraiška, 
kai jis ją pamatytų, išsklaidytų visas jos abejones. Bet 
iš ko ten gyvensi? Kaip ji atvyks ten būdama beveik 
elgeta, kai Filipas ją pažinojo tokią turtingą? Ne vieną 
Demetriją kamavo klausimas, kaip gyventi toliau. Lorenso 

Puikiojo auksas tirpte tirpo. Greitai teks apsilankyti 
Lombardų gatvėje Paryžiuje, kontoroje, kurią Anjolas 
Nardi laikė savo pieno broliui, ir kitose - jeigu Lorensas 
Medičis neapgavo Fjoros - turi būti palikta pinigų jos 
vardu. Dar yra priesaika, rišanti ją su Demetrijum, ir 
sutvirtinta krauju. Fjora negalėjo jos sulaužyti, nes 
pavydėjo Karoliui Drąsiajam ir neapkentė jo beveik taip 
pat smarkiai kaip ir buvęs gydytojas iš Bizantijos. Tik 
hercogo mirtis išlaisvintų Filipą iš kerų, kurių nelaisvėje 
jis yra, ir grąžintų jį Fjorai, žinoma, jei iki to laiko 
jis nežus savo hercogo garbei! Tačiau ji nuvijo šią niūrią 
mintį. Ji jaustų, jeigu Filipo nebūtų tarp gyvųjų. 

- Kai tik Margarita pakankamai sutvirtės, mes vyksime 
į Brevajį, - tvirtai nusprendė Fjora. 

Apsisprendusi ji iš karto užmigo, o kažkur toli jau 
pasigirdo pirmieji gaidžiai. 


Keturioliktas skyrius 


Kerštas - Viešpaties Dievo reikalas 


- Atsisakyk šito sumanymo! - staiga tarė Demetrijas, 
prisivijęs jaunąją moterį. Jie šuoliavo nedidelės grupės, 
keliaujančios į Brevajį, priešakyje. Leonarda ir Margarita 
jojo iš paskos ant paklusnių mulų; grupės gale risnojo 
iki dantų apsiginklavęs Estebanas. 

- Ko aš turiu atsisakyti? Nuvežti Margaritą jos senelei? 

- Puikiai žinai, ką turiu omeny. Net be Margaritos 
tu būtum atvykus čionai nužudyti savo senelio. 
Neprieštarauk! Nori ar nenori, bet tai tavo senelis! 

- Jis būtų senelis, jeigu prieš tai būtų buvęs tėvas; 
bet jis yra visų mano motinos nelaimių priežastis. Jis 
ne tik per prievartą išleido ją už to nedorėlio diu 
Amelio, bet ir nieko nepadarė, kad išgelbėtų ją, kai to 
reikėjo. Nori, kad atleisčiau jam už tai? 

- Ne, bet norėčiau, kad tu pagailėtum savęs. Leisk 
man palydėti Margaritą su Leonarda, o pati grįžk su 
Estebanu į viešbutį, kur nakvojome. Tau geriau 
neperžengti šitų namų slenksčio, - parodė jis ranka į 
pilį, kurios bokštai skendėjo tirštame rūke, kylančiame 
nuo upės. 

Pilis buvo nedidelė, bet trys jos bokštai ir aukšti 
pylimai su medinėmis galerijomis teikė jai grėsmingą 
išvaizdą, ir į ją buvo nelengva patekti. 

- Ko tu bijai? - paklausė Fjora su vos jaučiama 
panieka. 

- Tavo veido! 

- Vualis jį slepia. 

- Bet juk teks jį pakelti. Kaip tu tikiesi būti priimta 
pilyje, kurioje šeimininkas įvedęs discipliną, greičiau 
primenančią terorą? Prisimink, ką tau pasakojo Kristofas. 
De Brevajis žiaurus, negailestingas žmogus, kuris ne tik 
nepamėgino išgelbėti savo nusikaltusių vaikų, bet netgi 
padėjo žentui pasiekti, kad jiems būtų įvykdyta mirties 
bausmė. Jeigu įeisi tenai, vargu ar pavyks ištrūkti atgal. 

- Na, mes dar pažiūrėsim! Ir be to, ko man bijoti, 
jeigu tu su manim? Argi jau praradai galią, priverčiančią 
paklusti tau žmones, kai jie labai susijaudinę? Galėtum 
pasinaudoti ja? Mano veidas gali sukelti kaip tik tokią 
reakciją? 

- Sunkiausia paveikti vyrą, ir bijau, kad šitas Brevajis 
kietas riešutas, vargu ar pasiduodantis kokioms nors 
emocijoms. | 

- Vadinasi, turėsi puikią progą įdomiam eksperimentui! 
Beje, nesuprantu, kaip galima atsisakyti priimti teisėtą 
anūkę? Juk Margarita ne nuodėmės vaisius, - tarė Fjora 
su kartėliu. - Ir aš neturiu teisės nesuteikti jai šio 
šanso. | 

- Jeigu, žinoma, mūsų laukia sėkmė. Nežinau, ar ši 
pilis ideali vieta užmiršti kančių metus. 

Margarita po truputį papasakojo jiems apie savo 
gyvenimą skirtinguose tėvo namuose. Ketveri gana laimingi 
metai su žindyve, kuri paliko ją iškeliaudama į geresnį 
pasaulį, paskui ji augo supama visiško tarnų abejingumo, 
dažniausiai toli nuo tėvo, kuris neslėpė savo pasibjau- 
rėjimo ja. Ji išeidavo tik į artimiausią bažnyčią, lydima 
šventeivos tarnaitės, kuriai visada atrodė, kad mergaitė 
nepakankamai ilgai išklūpėjo ant šaltų bažnyčios grindų. 
Margarita ėmė manyti, kad vienuolyne jai nebus blogiau 
negu tėvo namuose, ir vieną sykį ji išdrįso paprašyti, 
kad jai leistų tapti vienuole. 

Diu Amelis šaltai atmetė jos prašymą. Jis visai nenorėjo 
duoti kraitį dukrai, kurios dėka jau turėjo naudos, 
versdamas ją dirbti virtuvėje. Kai jos kūnas susiformavo, 
ją išprievartavo arklininkas ant šiaudų arklidėje. Paskui 
naujieji Margaritos draugai - ji taip ir nesužinojo apie 
savo kraujo ryšį su Fjora, nes to reikalavo atsargusis 
Demetrijas - išgirdo baisųjį pasakojimo tęsinį: apie 
gimdymą rūsyje, kur diu Amelis uždarė ją, žiauriai 
primušęs, kai jos būklė pasidarė pastebima; paskui gimė 
berniukas, kurį iš jos atėmė ir su šaltu abejingumu 
pasmaugė jos akyse. 

Tai atsitiko kaip tik tuo metu, kai diu Amelis buvo 
paskirtas patarėju Dižone. Jis pasinaudojo tuo ir paliko 
tik du tarnus, du brolius, kurie įgijo jo visišką pasitikėjimą. 
Margaritą atvežė slapta kartu su bagažu. Nelaimingąją 
sukaustydavo grandinėmis požemyje, iš pradžių tik nakčiai, 
nes dieną ji dirbdavo namuose. Maitino ją prastai, elgėsi 
su ja siaubingai. Tik storasis Klodas parodydavo jai 
šiokią tokią užuojautą, kai diu Amelio nebūdavo namuose. 
Jis atnešdavo jai truputį maisto ir vyno, prie kurio ją 
pripratino, bet atsilyginti už šitą "gerumą" ji turėjo 
vieninteliu būdu, kuriuo galėjo. Laimei, šios nešvarios ir 
trumpos sueitys neturėjo kraštutinių pasekmių. 

Nepaisant šios pagalbos iš išskaičiavimo, ji silpo su 
kiekviena diena ir ją smaugė vis didesnė neviltis. Noras 

gyventi - jeigu tik tai galima vadinti gyvenimu - paliko 
ją ir ji ėmė karštai laukti mirties. Tada ji pagaliau ir 
susilaukė pagalbos. 

Dabar ji jautėsi daug geriau. Jėgos grįžo, veidas 
atsigavo, tačiau ji labiau priminė atgijusį mechanizmą 
negu gyvą moterį. Ji išreiškė didelį dėkingumą savo 
išgelbėtojams, tačiau atrodė, kad ateitis jos visiškai 
nedomina. Ji buvo švelni ir tyli, nors galėjo kalbėti. 
Fjorai atrodė, jog šalia Margaritos nuolat yra kažkoks 
šešėlis. 

- Bijau, - tarė Leonarda, - kad jos siela paliko ją 
kartu su kūdikio siela. Gal ji ir grįš, jeigu kas nors 
labai smarkiai pamils šią nelaimingąją. O mes jai negalim 
duoti meilės, tik savo draugystę. 

Sustojusi kelio, einančio paupiu, pakrašty Fjora galvojo 
apie visa tai. Iš tikrųjų pilis neatrodė svetingai, 
baugindama savo nuo laiko pajuodusiomis sienomis. Ar 
neatsitiks taip, kad Margarita iš vieno kalėjimo pateks 
į kitą? Fjora atsisuko pasižiūrėti į Margaritą. Ji pasakė 
jai, kad lydi ją pas senelę, bet nė žodžio neprasitarė 
apie senelį. Kaip jis sutiks prakeiktosios Mari dukterį, 
nors ir teisėtai gimusią? 

Dėl sąžinės ramumo, o ne tam, kad išsklaidytų niūrius 
įtarimus, Fjora pasišaukė valstietį, einantį į laukus. 

- Tai Brevajis? 

Žmogus mandagiai nusiėmė kepurę ir patvirtino: 

- Taigi, čia Brevajis! O ką... jūs keliaujate tenai? - 
paklausė jis smalsiai, bet ir sunerimęs. - Ne kiekvienas 
ten gali įeiti, jūs žinote? 

- Norėčiau pamatyti ponią Madleną. Tikiuosi ji 
namuose? 

- O kur ji bus? Ji niekur neišeina nuo to laiko, 
kai sinjoras susirgo, ir nieko daugiau nepamatysi, be 
intendanto ir virėjos, kuri tyli lyg vandens į burną 
prisisėmusi. 

- Jis serga? - įsiterpė į pokalbį Demetrijas. - Puiku! 
Aš kaip tik gydytojas. O kuo jis serga? 

Valstietis pasikasė galvą, patylėjo, o paskui reikšmingai 
palingavo galva: 

- Manau, kad niekas šiose vietose nežino. Kai kas 
nors klausia, kaip ten reikalai, atsakoma: negerėja. Ar 
jūs gydytojas, ar ne, vis tiek vargu ar jums atidarys. 

- Kodėl? - paklausė Fjora. 

- O todėl, kad jie nieko neįsileidžia, - nei vienuolių, 
nei elgetų, nei valkatų, nei keleivių. Tai blogi namai, 
jei nesilaiko krikščioniško vaišingumo. Vis dėlto reikia 
pasakyti, kad ten būta baisių nelaimių. 

Valstietis labai norėjo dar paplepėti, bet Fjora ne 
blogiau už jį žinojo, kokius išbandymus teko pakelti šių 
namų šeimininkams. Ji padėkojo žmogeliui ir davė jam 
sidabro monetą. Paskui ryžtingai pasuko žirgą pilies link. 
Demetrijas pasivijo ją norėdamas dar kartą pamėginti 
atkalbėti nuo šio žygio, tačiau iš paskos jojo Margarita, 
ir kalbėtis buvo neįmanoma. 

Ryto migla kilo virš upės. Paskui kelias pasuko per 
nedidelį mišką, už kurio kūpsojo vargingi nameliai 
šiaudiniais stogais ir kilo mažos bažnytėlės varpinė. 
Takelis, užaugęs žole, vedė į kairę, tiesiai prie nedidelės 
tvirtovės. Fjora pasuko ten savo arklį ir greitai rado 
vietą, kur pakeliamasis tiltas jungė kelią su pilimi. "Tiltas 
buvo pakeltas ir atrodė lyg nenugalima kliūtis, stūksanti 
kitoje plataus griovio, iki kraštų pilno vandens, pusėje. 
Priešais lyg suspaustas kumštis kilo  Brevajis, pastatytas 
iš niūrių, tačiau didingų akmenų, kurie tarsi metė iššūkį 
ryškiai šio vasaros ryto saulei. 

Nenulipdamas nuo arklio kastilietis pakėlė ragelį ir 
sutrimitavo. Niekas nepasirodė. 

- Tai tikrai mano senelės pilis? - paklausė Margarita 
Fjoros. 

- Taip, kiek man žinoma, - atsakė jinai. - Ką manote 
apie ją? 

- Nieko, tik ji atrodo labai liūdna. Mūsų namas 
Otone buvo linksmesnis. Kodėl mano motinai nepatiko 
ten? 

- Todėl, kad jos vyras neįstengė laimėti jos širdies. 
Lūšna mielesnė už rūmus, jeigu joje viešpatauja meilė. 

- Ji galėjo mylėti mane. Bet nemylėjo, kitaip nebūtų 
manęs metusi. 

Nuo to laiko, kai Fjora su draugais priglaudė ją, 
Margarita antrą kartą užsiminė apie Mari. Pirmą sykį 
kalbėdama su Leonarda, kuria ji, rodės, ypač pasitikėjo. 
Bet Leonarda nepalaikė to pokalbio, nes jai pasirodė, 
kad Margarita neapkenčia Mari beveik taip pat kaip ir 
jos vyro. Žiaurusis Reno diu Amelis nenuslėpė nuo 
vaiko nė vienos siaubingos ar gėdingos smulkmenos, ir 
Margaritai jos motina buvo ištvirkusi moteris, pametusi 
savo namus, kad patenkintų žemus savo instinktus, už 
ką buvo teisingai nubausta. Kartą Fjora pamėgino pakeisti 
jos kategorišką nuomonę, bet Margarita užmerkė akis, 
leisdama suprasti, kad tai jai neįdomu. Čia gal ir slypėjo 
pagrindinė priežastis, dėl kurios Fjorai nepavyko prisirišti 
prie savo netikros sesers. 

Ji sulaikė Estebaną, norėjusį dar kartą sutrimituoti 
savo rageliu. 

- Gal norite, kad palydėčiau jus į kokį nors vienuolyną? 
- paklausė ji. 

Margarita neigiamai papurtė galvą. Jos puikūs plaukai, 
švarūs ir dailiai sušukuoti, spindėjo saulėje kaip auksas. 

- Ne. Jeigu mano šeima gyvena čia, man nėra jokių 
priežasčių gyventi kitur. Tai garbingi namai, ir galbūt 
juose mane pamils. 

Tai buvo ištarta tykiu, ramiu balsu, lygiu, beveik be 
intonacijų, bet Fjoros širdis susigniaužė. Ji davė ženklą 
Estebanui, ir vėl pasigirdo šaižus ragelio garsas. 

Jo atkaklumas buvo atlygintas: galva su šalmu pasirodė 
iš už kuoro ir suriko kimiu balsu: 

- Kas ten ir ko reikia? 

- Nuleiskite tiltą! Turime reikalą, - šūktelėjo Estebanas. 

- Jokite tolyn. Čia negalima! 

- Tačiau mums reikia įeiti: Pasakykite poniai de 
Brevaj, kad jos žentas mesiras Reno diu Amelis mirė 
ir mes atgabenom jai madmuazelę Margaritą, jos anūkę! 

Sargybinis kiek pagalvojo, o paskui suriko: 

- Aš tuojau pažiūrėsiu! 

Ir dingo. 

Laukti teko visą amžinybę. Fjora jau norėjo liepti 
Estebanui dar kartą sutrimituoti, bet staiga pasigirdo 
bildesys, ir didelis tiltas lėtai nusileido, 0 vartų pinučiai 
pakilo. 

- Na, jojame! - atsiduso Demetrijas. Fjora jam 
nusišypsojo. 

- Matai, mums vis dėlto pavyko patekti į vidų. 

- Tikėsimės, kad mes taip pat sėkmingai iš čia 
išjosime. 

Šita nedidelė pilis labiau priminė kalėjimą. Tačiau 
vidinis kiemas kėlė malonesnį įspūdį. Įjoję į kiemą, kurio 
viduryje kilo pagrindinis bokštas, keleiviai pamatė dviaukštį 
pastatą su gražiais langais, papuoštais raižytu medžiu. Į 
vidų vedė trys pakopos, šalia kurių stovėjo juodai vilkintis, 
kupinas orumo žmogus. 

Keleiviai nušoko žemėn, pavesdami arklius arklininko 
globai. Nekėlė abejonių tai, kad jų atvykimas čia - 
didelis įvykis: trys tarnaitės, stovinčios prie virtuvės, žvelgė 
į juos su baime, šluostydamosi rankas į prikyštes. 
Berniūkštis, vaikęsis vištas, sustojo kaip stulpas, įsikišęs 
pirštą į burną. 

Fjora nuleido vualį, kiek leido padorumas, tačiau 
senas tarnas pirmiausia pažiūrėjo į ją. 

- Ar galėtume pamatyti namų šeimininkę? - paklausė 
Fjora maloniu balsu. - Štai jos anūkė, madmuazelė 
Margarita, kurią mes įsipareigojome pristatyti čionai. 

Senis nusilenkė, bet vėl paklausė: 

- Gal jūs vis dėlto pasakysite, kas esate? 

- Mūsų vardai jums nežinomi, - įsiterpė Demetrijas, 
- todėl kad mes užsieniečiai ir tik atsitiktinumas suvedė 
mus su madmuazele Margarita, kuri priešais jus. Ši jauna 
dama, - pridūrė jis, rodydamas į Fjorą, staiga apimtą 
susijaudinimo prieš įžengiant į namus, kur išaugo jos 
jauni tėvai ir gimė lemtingoji jų meilė, - ši jauna dama 
- kilminga florentietė dona Fjora Beltrami, 0 čia jos 
guvernantė ponia Leonarda Mersė. Aš - Demetrijas 
Laskaris, aristokratas, gydytojas iš Bizantijos. 


Senasis tarnas linktelėjo galva ir paprašė atvykusiuosius 
sekti paskui. Jie ėmė lipti gražiais akmens laiptais, labai 
švariais, vedančiais į salę, kur tarp užgesusio židinio ir 
siauro lango, išeinančio į upę, sėdėjo gedulingai vilkinti 
dama su rožančiumi rankose. Matėsi, kad jaunystėje jos 
būta labai gražios ir buvusio dailumo atspindžiai dar 
nušvietė jos išblyškusį veidą, apsuptą žilų plaukų su 
aukštu juodu galvos apdangalu. Jos nuo ašarų paraudusios 
akys, anksčiau žydros, dabar atrodė bespalvės. Jos veidą, 
kuris, matyt, nuolat būdavo liūdnas, dabar staiga nušvietė 
vidinė šviesa. Kai ji atsistojo, Fjora pastebėjo ją esant 
beveik lygaus su ja ūgio, ir ji visa virpėjo nuo didžiulio 
susijaudinimo, kurio neįstengė suvaldyti. 

- Man pranešė, - tarė ji tokiu šiltu balsu, kad Fjora 
pasijuto tiesiog sukrėstaą, - kad tarp jūsų yra mano 
anūkė Margarita. Bet kaip tai įmanoma? Štai jau daug 
metų aš nieko negirdėjau apie ją. Aš netgi maniau, jog 
ji mirusi. 

- To, be abejo, troško jos tėvas, - tarė Demetrijas 
savo maloniu lygiu balsu, - bet mesiras diu Amelis 
paliko šį pasaulį. Jis mirė prieš tris savaites, ir mes, 
būdami jo kaimynais, turėjome laimę priglausti madmu- 
azelę Margaritą, kurią jis laikė savo namuose kaip 
kalėjime. Dabar visam pasauly ji turi tik jus, ir mes 
laikėm savo pareiga atgabenti ją čionai. 

- Jūs labai gerai padarėte. Nežinau, kaip jums už 
tai atsidėkoti. Margarita, ar tu nenori prieiti prie manęs? 

Bet mergina jau buvo šalia jos, suklupusi ant kelių. 
Margaritos keistas abejingumas akimoju išnyko: ji liejo 
karštas ašaras ant virpančių senelės rankų, keliančių ją 
nuo žemės. Kurį laiką moterys stovėjo apsikabinusios. 
Fjora stebėjo jas su šiokiu tokiu kartėliu. Staiga ji irgi 
panoro pulti prie šių šiltų rankų, išbučiuoti šį blyškų 
veidą. Juk ši dama ir jos senelė, gal net labiau negu 
Margaritos. Fjora galvojo, kaip malonu būti Madlenos 
de Brevaj anūke. 

Bet Madlena sutvardė savo susijaudinimą. Nepaleisdama 
Margaritos rankos, ji meiliai nusišypsojo savo netikėtiems 
svečiams. 

- Jūs grąžinote man gvenmą, o aš net nepasirūpinu 
jumis deramai! Prašom sėstis ir papasakokite man viską, 
ką žinote apie šį kūdikį. Kol pagamins pusryčius, liepsiu 
atnešti gaivinamųjų gėrimų. Jums tuojau paruoš kambarius. 

Bet Fjora maldaujamu balsu tarė: 

- Prašau jus, madam, nesirūpinti, mūsų laukia ilgas 
kelias, todėl negalime čia užtrukti. 

- Nors ir koks būtų ilgas kelias, juk galite truputį 
pailsėti? 

- Be abejo, bet mums sakė, kad pilies šeimininkas 
serga, ir mes norėtume... 

Fjora negalėjo pasakyti, kodėl veržiasi kuo greičiau 
išvykti iš šios pilies, nors atsidūrė čia tvirtai apsisprendusi 
nužudyti Pjerą de Brevajį. Ji tikėjosi pasirodyti čia kaip 
išlaisvintoja, bet moteriai, kurią ji matė priešais save, 
tikriausiai nereikėjo jokios pagalbos. Ji netgi tuo tvirtai 
įsitikino, kai madam Madlena tarė ramiu balsu: 

- Mano vyras tikrai serga, bet patikėkite, jūsų viešnagė 
nesudrums jo ramybės. Nesirūpinkite dėl jo. Geriau 
pasikalbėkime. 

Kol Demetrijas pasakojo šeimininkei, neminėdamas kai 
kurių detalių, apie Margaritos išgelbėjimą, Fjora įdėmiai 
apžiūrėjo salę, apstatytą griežtais, bet puikiai prižiūrimais 
baldais. Ji žvelgė į baltutėlę staltiesę, kuria tiesė stalą 

tarnaitės, į prabangius indus, kuriuos jos dėliojo. Ji 
apžiūrinėjo ir šeimininkę, sėdinčią ant ilgo suolo, apkrauto 
pagalvėlėmis, į Margaritą, kurios ranką tebelaikė senelė, 
nenuleisdama nuo anūkės akių. Abi jos mėgavosi 
neišreiškiamos laimės akimirkomis. Jos šypsojosi viena 
kitai, netgi kartais džiaugsmingai nusišypsodavo, nors 
graiko pasakojimas buvo visai kitokios nuotaikos. Ši 
keista atmosfera vis labiau slėgė Fjorą. Ji pajuto, kad 
tuoj uždus, ir truputį pakėlė vualį. Viena iš tarnaičių, 
pati vyriausia, staiga išmetė iš rankų peilius ir jos akys 
iššoko ant kaktos iš nuostabos. Ponia Madlena griežtai 
pasižiūrėjo į ją, paskui į Fjorą ir tarė jai pusbalsiu: 

- Mūsų kaimo tarnaitės tokios nevikrios! Tikriausiai 
Florencijoj jos labiau vykusios? 

- Leonarda į šį klausimą atsakytų geriau, bet aš 
niekad negalėjau skųstis mūsų tarnaitėmis. 

- Kaip jums pasisekė! 

Paskui, vėl kreipdamasi į Demetrijų, ji tarė: 

- Tai jūs sakėte, kad... 

Fjoros išvaizda, taip apstulbinusi tarnaitę, nesukėlė 
poniai Madlenai jokių emocijų. Taip buvo ir per visus 
pusryčius. Demetrijas vedė pokalbį. Jis smulkiai pasakojo 
apie savo kelionę dviem laimingoms pašnekovėms, linksmai 
plepančioms su juo. Atrodė, kad Margarita visiškai 
užmiršo kitas dvi moteris. Ji nė karto nežvilgtelėjo nei 
į Fjorą, nei į Leonardą, kurios tyliai valgė. Fjorai buvo 
tiesiog nepakeliama mintis, jog čia reikės praleisti naktį, 
ir ji truputį pyko, kad Demetrijas taip neriasi iš kailio 
už stalo. Nejaugi tai tas pats žmogus, kuris maldavo ją 
atsisakyti savo planų? 

Beje, kas liko iš jos planų dabar, kai ji sėdi už 
žmogaus, kurį niekina, stalo ir valgo jo duoną. Netikėta 
mirtis žmogaus, tiek mažai tereiškiančio žmonai - Madlena 
vengė kalbėti apie de Brevajo sveikatą, nors Demetrijas 
keletą kartų mėgino apie tai užvesti kalbą, - ar ji 

pagerins situaciją? Madlena puikiai tvarkėsi savo namuose, 
kur visi klausė jos įsakymų. 

Baigiant pusryčius įėjo pagyvenęs žmogus, atrodo, 
tarnaujantis čia intendantu. 

- Šeimininkas, - tarė jis ceremoningai, - norėtų 
pamatyti damą, atvežusią madmuazelę Margaritą. - 
Kadangi pakilo visi svečiai, jis pridūrė: - Jis pageidauja 
matyti ją vieną. 

- Parodykite man kelią, - sutiko Fjora, - aš eisiu 
su jumis. 

Net neatsiprašiusi namų šeimininkės ir jausdama 
palengvėjimą Fjora išėjo iš už stalo ir pasuko laiptų 
link. Užuot pakilę į kitą aukštą, jie ėmė leistis žemyn. 
Sekdama paskui intendantą Fjora perkirto kiemą ir įėjo 
į pagrindinį bokštą. Nors lauke buvo labai karšta, vos 
peržengus slenkstį ji pajuto šaltį ir drėgmę, bet neatkreipė 
į tai dėmesio nugrimzdusi į savo mintis. Kuo serga 
sinjoras de Brevajis, kad jį reikėjo patalpinti į šį seną 
bokštą? 

Jie pakilo vieną aukštą ir įėjo į apvalią salę, kuri 
Fjorai pasirodė esanti milžiniška, nes buvo blogai apšviesta 
ir be baldų. Stovėjo tik lova ir dar trys taburetės. 
Tiesiai prieš save kambario nišoje ji pamatė barzdotą 
žmogų ilgais žilais plaukais, stūksantį juodo medžio krėsle. 
Jis sėdėjo tarsi sustingęs, jo kelius dengė pledas. Šalia, 
toks pats sustingęs ir beveik toks pat senas stovėjo jo 
ginklanešys, vienoje rankoje laikydamas ietį, o kitoje 
špagą. Apstulbusi Fjora sustojo ant slenksčio. 

- Prieikite arčiau! - įsakė žmogus dusliu balsu. 

Fjora prisiartino, ir durys už jos nugaros užsitrenkė. 
Ji ėjo tarsi sapnuodama. Vadinasi, čia ir buvo jos senolis, 
kurį ji prisiekė nužudyti? Jis visai neatrodė nusilpęs. 
Netgi priešingai, tai, ką buvo galima įžvelgti prieblandoje, 
liudijo apie gerą sveikatą. Ji nejučia apčiuopė durklą, 
paslėptą tarp suknelės klosčių, ir sustojo per keletą 
žingsnių nuo dviejų vyriškių. 

- Prieikite dar arčiau, - tarė de Brevajis. - Aš jus 
prastai matau! 

Ji priėjo prie grindų lopelio, apšviesto saulės, 
įspindusios pro siaurą angą. Miriadai dulkių sukosi 
šviesoje. Fjora sustojo, jausdama įdėmų sunkų žvilgsnį. 

- Žiustina teisi, - tarsi pats sau tarė senasis sinjoras, 
- tai nuostabu... - Paskui šaltai įsakė. - Išeik, Oberai!. 

Ginkluotoji statula ėmė protestuoti: 

- Jūs norite, kad išeičiau, sinjore? Pagalvokite, juk 
aš jūsų ranka, jūsų jėga! 

- Manau, neprisireiks nei vieno, nei kito. Eik! Aš 
pakviesiu tave vėliau. 

- Jūs esat tikras, kad nieko nereikia? 

- Man niekada nieko nereikia, o dabar juo labiau, 
- tarė sinjoras, neatitraukdamas akių nuo Fjoros. Sulaukęs, 
kol tarnas išėjo, de Brevajis vėl prabilo. - Vadinasi, tai 
jūs atgabenote čia Margaritą, kurią mes laikėme žuvusia? 
Kurgi radote ją? 

- Dižone, sukaustytą grandinėmis nedoro žmogaus 
požemyje. Jis, rodos, buvo jos tėvas. Nedaug trūko ir 
ji tikrai būtų Žuvusi. 

- O jis? Kiek supratau, jis mirė? Nuo ko? 

- Iš baimės! Pamatęs šmėklą. 

- Keista! Niekad nemaniau, kad jis toks jautrus. Bet, 
matyt, šmėkla buvo labai panaši į jus? 

- Galbūt. 

- Taip ir maniau. Man sakė, kad atvykote iš 
Florencijos? Kuo jūs vardu? 

- Fjora... Fjora Beltrami. Aš tikra florentietė. 

Stojo tyla, drumsčiama kvėpavimo šių dviejų Žmonių, 
kurie iš pirmo žvilgsnio pajuto vienas kitam neapykantą. 
Nė menkiausia mandagi intonacija  nešvelninio jų 
agresyvaus tono. Žodžiai, balansuojantys ties padorumo 
riba, čaižė kaip rimbai. Iš pat karto prasidėjo dvikova 
tarp šito seno Žmogaus ir šitos gražios jaunos moters, 
besistengiančios sutvardyti instinktyvią neapykantą. 

Brevajis šaltai nusijuokė ir vėl prabilo dar pikčiau 
negu pirma: 

- Horentietė? Nejaugi? Jūs “jų" duktė! Manote, 
nežinau, kas atsitiko įvykdžius mirties bausmę šitiems 
niekšams?! Prieš išvydamas tą išprotėjusį senį Antuaną 
Šarujė, spėjau iš jo sužinoti, kad vienas florentietis 
pirklys paėmė tą šlykštų kraujomaišos ir svetimavimo 
vaisių. Jūs prie to neturite ko pridurti, a? Juk taip? 
Pataikiau kaip pirštu į akį. 

- Taip, aš “jų" duktė ir, įsivaizduokite sau, didžiuojuosi 
tuo, nes jie pirmiausia buvo aukos - jūsų aukos! Jūs 
esate dramos, per kurią atsiradau aš, priežastis. 

- Aš?! Bet kaip jūs drįstate? 

- Taip, drįstu! Jūs galėjote užkirsti kelią nepataisomai 
nelaimei, jeigu, pastebėjęs, kad tarp Mari ir Žano 
atsirado per daug švelnūs santykiai, būtumėt išrinkęs jai 
geresnį vyrą negu šitas niekšas diu Amelis. Ištekėjusi 
už jauno, mielo ir ją mylinčio žmogaus, ji būtų užmiršusi 
savo brolį. Bet jūs pasirinkote blogiausią išeitį, ir aš 
žinau kodėl! Todėl, kad diu Amelis turtingas! Bet 
nelaimei, tai buvo šlykštus Žmogėnas, kuris kankino savo 
žmoną, Oo paskui ir savo tikrą dukterį! 

- Aš pasirinkau pirmą pasitaikiusią tinkamą partiją, 
nes jau ėmė sklisti apkalbos apie... 

- Žaną ir Mari? Jūs net ir dabar negalite ištarti jų 
vardų? Jie nuodija jums burną? O dėl diu Amelio turtų, 
tai dabar galite jų pareikalauti, nes Margarita pas jus! 
Ji turi teisę pretenduoti į palikimą. Tačiau nemanau, 
kad jūs ilgai naudositės juo. 

Jis bjauriai šyptelėjo: 

- Jūs ką, būrėja? Šiaip ar taip, bet jūsų elgesys 
nelogiškas. Juk neapkenčiate manęs, taip? Tuomet kam 
jums prisireikė atvežti į mano namus Margaritą su jos 
palikimu? 

- Todėl, kad po tiekos metų kančių ji turi teisę 
patirti laimę, ir tikiuosi, ji bus laiminga šalia savo 
senelės. O dėl jūsų... 

- O kas dėl manęs? - su iššūkiu paklausė jis. 

- Jūs neturėsite galimybės padaryti ją nelaimingą, nes 
atvykau čia nužudyti jus. 

- Mane nužudyti? Kaip tai? 

- Su šituo. 

Rankosė ji jau tvirtai laikė durklą. Greitai užėjusi 
Brevajui už nugaros, ji priglaudė ašmenis jam prie 
gerklės. 

- Nieko nešaukite! Vis tiek nespėsite net surikti! 

- O kam man gyventi? Nužudykite mane, jeigu taip 
norite ir jeigu jums nebaisi tėvažudystė. 

- Nė kiek! Mano akyse jūs ne žmogus. Jūs toks 
pat niekingas kaip ir Reno diu Amelis. Jeigu norite 
pasimelsti, paskubėkite. 

Nepaisant viso ryžtingumo, Fjorą trikdė šio žmogaus 
dvasios stiprybė: jis nė piršto nepajudino, kad pamėgintų 
atstumti jos ranką su durklu nuo savo gerklės. Nors iš 
visko matėsi, kad jis nėra fiziškai silpnas. 

- Aš niekad nesu ištaręs “Tėve mūsų“. Apskritai 
galbūt jūs teisingai pasielgsite  nužudydama mane. 
Netikėtas Margaritos atvykimas neatnešė man jokio 
džiaugsmo: juk ji tiesiog šliundros ir... 

Jis nespėjo baigti. Durys triukšmingai trenkėsi į sieną, 
ir Madlena de Brevaj įbėgo į salę: 

- Nežudykite jo, Fjora! Jūs suteiksite jam per daug 
malonumo! Jeigu tikrai norite atkeršyti už savo motiną, 
palikite jį gyvą ir netgi melskitės, kad jis pragyventų 
dar daug metų! 

Apstulbusi Fjora matė visai kitą moterį - su skausmo 
raukšlėmis aplink burną ir žvilgsniu, kupinu neapykantos. 
Ji niekuo nepriminė švelnios senelės, visai neseniai 
mylavusios Margaritą ir besijuokiančios drauge su ja. Ji 
tarsi per akimirką atsikratė kančių ir kartėlio metais, 

praleistais su šituo žmogumi, susigūžusiu į kamuolėlį. Jis 
tylėjo, nors jo veide atsispindėjo bejėgis pyktis. Staiga 
jis suriko: 

- Užmuškite mane! Kodėl nuleidai ranką? Visą savo 
gyvenimą aš tedariau nusikaltimus ir džiaugiausi tuo. 
Sakau - užmušk mane! 

Stovėdama tarp madam Madlenos ir jos vyro Fjora 
žvelgė tai į vieną, tai į kitą nieko nesuprasdama. Ji 
nematė, kaip įėjo Demetrijas ir pastebėjo jį tik tada, 
kai jis prisiartino prie ligonio. Jis pakėlė jo ranką, 
paskui patraukė pledą, kad pasižiūrėtų į kojas. 

- Ką visa tai reiškia? - paklausė Fjora. Demetrijas 
palingavo galva ir gūžtelėjo pečiais: 

- Tai, kad šis žmogus suparalyžiuotas. Nuostabu, jog 
jis dar gali kalbėti. Kaip tai atsitiko? 

- Prieš metus jis nukrito nuo arklio, - atsakė madam 
Madlena su tokiu pasitenkinimu, tarsi pati būtų sukėlusi 
šį nelaimingą atsitikimą. - Nuo tada pradėjau iš tikrųjų 
gyventi. Baigėsi vergovės metai! Baigėsi negailestinga 
tironija, tiek metų viešpatavusi šioje pilyje! Dabar ir 
mūsų namai pasikeis! Dabar mes galėsim gyventi 
džiaugsmingai. 

- Išėjai iš proto! Argi sumažės mūsų nešlovė dėl to, 
kad susigrąžinai savo kraujo būtybę? Bet juk ta, kuriai 
sutrukdei nužudyti mane, - irgi tavo anūkė! 

- Aš puikiai žinau, kas ji! Aš dar neužmiršau 
Florencijos pirklio, apie kurį man papasakojo gerasis 
tėvas Šarujė. 

- O ar netrokšti ir jos pasilikti pas save? Ji juk 
neapkenčia manęs visa širdimi, ir kada nors aš priversčiau 
ją išlaisvinti mane iš kančių. 

- Aš norėčiau, kad ji būtų su manimi, - tarė Madlena 
liūdnai, - bet ji nenorės pasilikti. Ji per daug graži ir 
energinga, kad gyventų šiuoe rūsčiuose namuose. Bet 
nuoširdžiai tikiuosi, kad ji neužmirš savo senelės, kuri 
atiduoda jai dalį savo širdies. 

Ji ištiesė rankas, ir Fjora su ašaromis akyse puolė 
jai į glėbį. 

- Aš irgi neužmiršiu jūsų! Prieš kelias akimirkas aš 
pavydėjau Margaritai. 

- Jaudinanti šeimyninė scena! - ištarė de Brevajis, 
grieždamas dantimis. - Koks nuostabus vaizdas! O mane 
jūs užmiršote? Ar nenorite manęs pabučiuoti? Man 
visada patiko jaunų mergaičių glamonės. Kartais net 
gailėdavausi, kad nepaflirtavau su ta gražia bjaurybe 
Mari. Jeigu jau ji nesidrovėjo gulėti su savo broliu, 
kodėl negalėjo ir su manimi? 

Demetrijas pagriebė už rankos baisiai įsiutusią Fjorą, 
kuri puolė senį su durklu. Jis atėmė iš jos ginklą, 
paskui atsisukęs į invalidą ir nepaleisdamas Fjoros rankos 
tvirtu balsu ištarė: 

- Tuščiai stengiatės, mesire! Fjora turi pripažinti, kad 
jums atkeršijo pats Viešpats Dievas. Jo kerštas siaubingas, 
bet jūs jį užsitarnavote. Tegul bus pagarbintas Jo vardas! 
Eime, laikas vykti. 

Vienas paskui kitą jie išėjo iš apvalios salės, 0 senasis 
Oberas stojo į savo juokingą sargybą. Paskutinis vaizdas, 
įsiminęs Fjorai, - barzdotas veidas su liepsnojančiomis iš 
įsiūčio akimis, iš kurių teka ašaros. 

Jie iškeliavo per vidurdienio karštį. Oras tiesiog virpėjo. 
Aplink buvo tylu, tik staiga giedrame danguje blykstelėjo 
žaibas. 

- Kad nors užeitų audra ir palytų! - tarė Leonarda, 
vėdindamasi nosinaite. 

- Jums būtų gerai, o valstiečiams sulytų šieną, - tarė 
Demetrijas, akies kraštu stebėdamas Fjorą. 

Atsisveikinusi su ponia de Brevaj ji dar nepravėrė 
burnos. Ji jojo sustingusiomis, nieko nereginčiomis akimis. 
Kai jie pasiekė posūkį, iš kur pilis dar matėsi, Fjora 
sustabdė arklį ir kurį laiką pastovėjo sustingusi. 

Demetrijas supratingai palaukė keletą minučių, bet 
kadangi neatrodė, jog Fjora pajudės iš vietos, jis prijojo 
prie jos ir paklausė: 

- Tu į kažką žiūri? 

- Galbūt, bet ne taip, kaip tu manai. Aš gailiuosi, 
jog buvau atvykusi čionai. 

- Argi neturėjome atgabenti Margaritos? 

- Galėjau tai pavesti tau. 

- Bet juk norėjai atkeršyti. Prisimink, kaip atkalbinėjau 
tave! 

- Taip, pripažįstu, kad buvai teisus, Dievas pats 
atkeršijo. Beje, Viešpats ne visai teisingas. Jis nubaudė 
senį, Oo baisiajam diu Ameliui leido klestėti. 

- Ar tai nereiškia, kad tu gailiesi, palikdama šią 
vietą? Galų gale ten tavo tikroji šeima ir būtų logiškiau, 
jeigu panorėtum gyventi su ja. Tokiu atveju gali grįžti 
atgal su Leonarda. Aš atleidžiu tave nuo priesaikos ir 
amžinai liksiu tavo draugas. 

- Tu nesupranti, Demetrijau. Tai tiesa, kad buvau 
pasirengusi atiduoti savo širdį Madlenai de Brevaj. Senelės 
rankos tokios švelnios, tokios šiltos! Bet aš niekad 
neliksiu čia! O ir Margarita tam nepritartų, - tarė Fjora 
šypsodamasi. 

Ir tikrai Margaritos veide pasirodė nuoskauda, kai 
madam Madlena švelniai pabučiavo Fjorą atsisveikindama. 
Matėsi, jog Margarita džiaugiasi, jog ši galbūt per daug 
graži moteris, kuriai ji skolinga už gyvybę, išvyksta. 

- Kad ir ką kalbėtum, o ji vis dėlto diu Amelio 
duktė, - tarė prijojusi Leonarda. - Ir mes teisingai 
pasielgėme, kai patarėm madam Madlenai neprasitarti 
apie jūsų giminystę. Man rodos, Margarita būtų ėmusi 
niekinti jus, sužinojusi, jog esate jos sesuo. O jūsų, 
mano vaikuti, apgailestavimai praeis. Jūsų likimas ne čia. 

- Žinau. Tiesiog panorau dar kartą pažvelgti į vietas, 
kurių daugiau nepamatysiu. Net jeigu kada nors ir grįšiu 
gyventi į Burgundiją. 

Dabar, kai jos neslėgė pareiga atkeršyti tiems žmonėms, 
gyvenantiems Burgundijoje, Fjora turėjo daug laiko 
pagalvoti apie tai, kaip susirasti kitą burgundietį - savo 
sutuoktinį. Ji vėl klausinėjo savęs: nejaugi tam, kad vėl 
ją pamatytų, nepaisydamas pakto, sudaryto su Frančesku 
Beltramiu, Filipas, pakeitęs išvaizdą, grįžo į miestą, kur 
valdė Medičiai?.. Ir tai buvo jai daug svarbiau už pavydą 
Margaritos, su kuria jos niekas nesiejo. 

Ji ryžtingai apsuko arklį ir uždraudė sau net mintimis 
grįžti į Brevajį, linkėdama savo senelei patirti nors 
truputį laimės su Reno diu Amelio dukterimi. Oras 
puikus, jai dar nėra nė aštuoniolikos metų, ir ji aistringai 
myli žmogų, kurio žiedas kabo jai ant krūtinės po 
suknele. Sią palaimingos ramybės valandėlę, kurią leido 
sau, ji net negalvojo apie negailestingąjįj Burgundijos 
hercogą, esantį kažkur labai toli ir sunkiai jos 
įsivaizduojamą. Kodėl Dievui nenubaudus jo taip, kaip 
nubaudė Pjerą de Brevajį? Gandai, kurie pasiekdavo ją 
atvykus į Burgundiją, leido jai to tikėtis, nes Karolis 
Drąsusis įsigijo visą legioną priešų, trokštančių jo mirties: 
šveicarai, vokiečių valdovai, Lotaringijos hercogas ir ypač 
Prancūzijos karalius, pagrįstai garsėjantis kaip pats 
gudriausias iš visų diplomatų; galbūt jis pats stipriausias 
iš visų Karolio Drąsiojo priešų. Žmonės drįso kalbėti, 
kad neapykanta tarp Burgundijos hercogo ir Prancūzijos 
karaliaus pasibaigs tik tada, kai vienas iš jų mirs. Ir 
štai per šį paslaptingą monarchą - jo įvaizdis keitėsi 
priklausomai nuo žmonių, kurie apie jį pasakojo, - ji 
1 Demetrijas dabar keliavo. Bet prieš tai Fjora nusprendė 
įkalbėti Demetriją kai kur užsukti. 

Iš pradžių jie apsistojo Bodo viešbutyje, kur pailsėjo 
kūnu ir siela: paklodės buvo rūpestingai išlygintos, virtuvė 
gausi ir įvairi, 0 vynuogynas, kurio šakos vyniojosi aplink 
sienas, teikė pavėsį; Po vakarienės, kurią jie suvalgė 
Fjoros ir Leonardos kambaryje su atvirais langais, pro 
kuriuos matėsi platūs rudi Centrinės turgavietės stogai, 

Demetrijas paklausė šeimininko, metro Bodo, kuris kelias 
veda į Paryžių. 

Kad išsklaidytų šito hercogo Karolio ištikimo tarno 
įtarimus, jis paaiškino, kad vyksta ten pas giminaitį, 
gelumbės pirklį, gyvenantį Lombardų gatvėje. Nusiraminęs 
Bodo paaiškino, kad geriausia joti per Dižoną ir Trua 
į Šampanę. 

- Kalbama, - tarė metras Bodo, - kad, nutrūkus 
sutarčiai, karalius Liudvikas XI atakavo mūsų žemes, 
kur jo kariuomenė viską griauna, grobia ir degina. Taip 
elgiasi tik negeri žmonės, - pridūrė jis, - todėl, kad 
šitas karalius gerai žino, jog hercogas Karolis - tesaugo 
jį Dievas! - baigė Neiso apgultį. 

- Miestas pasidavė? - paklausė Fjora, žinanti padėtį, 
bet toliau vaidinanti neseniai atvykusios užsienietės 
vaidmenį. 

- Ir taip, ir ne. Miesto vartai buvo atidaryti jo 
šventenybės popiežiaus Siksto legatui, kuris paėmė valdžią 
Bažnyčios vardu. Nėra nei nugalėtojų, nei pralaimėjusiųjų, 
bet mūsų hercogas juk prarado daug žmonių ir nemažai 
aukso. Tuo pasinaudoti tiesiog negarbinga! 

- Taip manote? - nekalta veido išraiška paklausė 
Demetrijas. - Flamandų pirkliai, kuriuos mes sutikom už 
Liono, sakė, jog hercogas, palikęs armiją, nuskubėjo į 
savo valdas Flandrijoje, kad suvienytų ten valstybes ir 
susitiktų Kalė su savo sąjungininku Anglijos karaliumi, 
ketindamas drauge pradėti Prancūzijos užkariavimą. Jis 
net norėjęs karūnuotis Reimse. 

- Anglijos karalius - hercogienės brolis, - oriai atsakė 
Bodo. - Jis ir monsinjoras gali susitikti neturėdami jokių 
piktų kėslų prieš Prancūziją. Bet žmonių tokie bjaurūs 
liežuviai, kad jie netgi drįsta tvirtinti, girdi, jeigu karalius 
Liudvikas užkariaus mūsų žemes, tai tik dėl mūsų kaltės. 
Man rodos, tie jūsų pirkliai - baisūs liežuvautojai ir... 

Demetrijas sutrukdė lietis šio žmogaus pasipiktinimui 
užsisakydamas dar ąsotėlį geriausio Bomo vyno, paskui, 
kai jis buvo paduotas, kreipėsi į savo draugus: 

- Kelias aiškus. Reikia joti Dižono kryptimi, neužsukant 
į miestą. Mes jį apjosime, kad patektume į kelią, vedantį 
į Trua šiaurėje. 

- O mes josime pro... Selonžė? - išdrįso paklausti 
Fjora, nepatenkinta savimi už tai, kad paraudo, lyg būtų 
kuo nors kalta. - Kai mes buvome Dižone, sužinojau, 
jog šita žemė irgi šiaurėje. 

- Žinoma, - atsakė Leonarda, pažvelgusi į ją su 
užuojauta, - bet tada tektų daryti vingį. 

- Didelis vingis? Aš labai norėčiau ten užsukti! - 
jau tvirtu balsu pratarė Fjora. - Argi ne natūralus noras 
bent pažvelgti į pilį, kurios vardas turėtų būti ir mano? 

- Tikiesi susitikti ten mesirą Filipą? - tyliai paklausė 
Demetrijas. - Juk puikiai žinai, kad jis niekad nesitraukia 
nuo hercogo Karolio. Dabar jis turėtų būti Flandrijoje, 
jeigu nepasiliko su armija Liuksemburge. 

- Kiek žinau, jis paliko hercogą du kartus: pirmąjį, 
kai mes susituokėme, antrąjį, kai jis buvo pažintas 
Florencijoje tuo metu, kai prastuomenė plėšė mano 
rūmus! Prašau tave, Demetrijau, palydėk mane iki 
Selonžė. Prisiekiu, tai paskutinis mano prašymas. 

Didelės pilkos akys žvelgė maldaudamos ir gydytojui 
pasirodė, kad jos pilnos ašarų. Jo ranka ilgais pirštais 
suspaudė savo jaunosios draugės ranką supratingai ir 
raminamai: 

- Ar vingis tikrai bus didelis, madam Leonarda? 

- Tiksliai nežinau, bet ne mažiau kaip dvylikos Ijė. 

- Viena diena kelio, - patikslino Estebanas. - O 
dabar juk vasara: tikri niekai! 

- Mes galim ir pasiklysti, - suabejojo Leonarda. 

- Na ir kas, paklausim kelio, - geraširdiškai atsakė 
Demetrijas. - Ir tik viena diena! Mes negalim atsakyti 
madam Selonžė malonumo aplankyti savo valdas. Ir mes 

net galėtume paprašyti ten nakvynės, - tarė jis 
bučiuodamas Fjorai ranką. - Kas žino, ką ten rasim? 

Fjora neatsakė, bet kibirkštėlės jos akyse išdavė slaptą 
viltį. Jeigu šiuo metu hercogo Karolio armija lyg ir 
nekariauja, kodėl grafas de Selonžė negalėtų tuo 
pasinaudoti, kad praleistų keletą dienų namuose? 
Pagalvojus, kad galbūt greitai pamatys Filipą, Fjoros 
širdis ėmė pašėlusiai daužytis. 

Antros dienos pavakare, jodami plynaukšte, apaugusia 
krūmais, ir nedideliu miškeliu, jie sutiko vietinį medkirtį. 
Paklaustas, kaip nuvykti į Selonžė, jis paaiškino: 

- Tai visai netoli. Pasiekę tą palinkus; medį, išvysite 
nedidelį miestelį su bažnyčia ir įtvirtintą pilį. 

Medkirtys už savo vertingas žinias gavo monetą, ir 
po kelių minučių Fjora iš tikrųjų pamatė savo vyro pilį. 
Ji labai susijaudino išvydusi tą bauginančiai atrodantį 
statinį: dešimt sargybos bokštų, kurių stogai spindėjo 
saulėje, saugomi ginkluotų vyrų, aukštos tvirtos sienos 
ir centrinis bokštas, styrantis tarsi gigantiškas ištiestas 
pirštas. Vadinasi, tai ir yra jos namai, jos vyro namai? 
Ten jis gimė, praleido savo vaikystę, o paskui paliko 
savo gerą, švelnią motiną, kad gyventų rūstų vyrišką 
gyvenimą. 

- Bet nemanau, kad jis ten, - atsiduso Leonarda. 

- Kodėl gi? - paklausė Fjora. 

- Virš pagrindinio bokšto nėra vėliavos. Vadinasi, 
sinjoras išvykęs. 

Fjora gūžtelėjo pečiais, slėpdama savo nusivylimą 
šypsena: 

- Juo blogiau. Pamėginsim bent pasiprašyti nakvynės. 

Viltis susitikti Filipą buvo menka, bet juk niekas 
negali uždrausti tikėtis. 

- Manai, tau pavyks pasiekti, kad būtum pripažinta 
šių vietų šeimininke? - paklausė Demetrijas. 

- Ne. Mes tiesiog keliautojai, išklydę iš kelio. Kaip 
šeimininkė aš čia įeisiu tik po ranka su savo vyru... 

jeigu tik man pavyks rasti jį. Nereikia užmiršti, kad jis 
trokšta būti nužudytas. 

- Tai sakydamas jis, žinoma, buvo nuoširdus, - nutraukė 
ją Leonarda, nenorinti, kad Fjora nugrimztų į šias liūdnas 
mintis, - bet aš tuo nepatikėjau. 

- Ir aš, - tarė Demetrijas. - Esu tikras, kad jis 
gyvas. 

Fjora dėkingai pažvelgė į juos ir suragino arklį. Dabar 
jai norėjosi greičiau pasiekti pilį. 

Taip jie prijojo kaimą, kai iš miško, supančio šlaitą, 
pasirodė keletas raitelių. Sakalai, tupintys ant rankų su 
storos odos pirštinėmis, aiškiai liudijo, kad raiteliai grįžta 
iš medžioklės. Jų buvo šešetas: keturi vyriškiai, 
apsiginklavę labiau, negu reikia tokiai pramogai, ir dvi 
moterys. 

Ta, kuri šuoliavo priešakyje, bučiuodama į galvą savo 
paukštį, buvo apie trisdešimties metų.  Apsivilkusi 
elegantišku žydro šilko apdaru, šviesiais plaukais, supintais 
į kasas, pakištas po trumpu aksominiu galvos apdangalu, 
irgi žydros spalvos. Blyškiai melsvas vualis vos dengė 
jos veidą. Ji buvo labai graži, ir Fjoros širdis susigniaužė. 

Medžiotojai, nepastebėję keturių keliautojų, jau jojo 
į pilį taip, kaip grįžtama į savo namus. 

- Kas jie? - paklausė Leonarda, neslėpdama nustebimo. 
- Argi mesiras Filipas nesakė, kad neturi jokių giminaičių? 

- Gal tai jo svečiai, - tarė Demetrijas. - Tai visai 
įmanoma, jeigu šeimininko nėra namuose. Geriausia ir 
mums joti vidun. 

Bet Fjora suraukusi antakius sustabdė jį, nes pamatė 
skalbėją, einančią nuo upės su krepšiu skalbinių. Ji 
pašaukė moteriškę. 

- Atleiskite už smalsumą, - maloniai tarė Fjora, - 
bet aš maniau, kad pilyje niekas negyvena. Juk grafo 
Filipo namuose nėra, ar ne? 

Tarnaitė, matyt, nebuvo labai protinga, todėl su 
kvailoka šypsena atsakė Fjorai: 

- Tikrai jo nėra! 

- O dama, kuri ką tik įjojo? Jūs žinote, kas ji? 

- Na... Tai pilies šeimininkė. Ponia Beatrisė. 

- Beatrisė... de Selonžė? 

- Na taip. 

Fjora pasijuto lyg gavusi antausį. Jos veidas plykstelėjo. 
Jausdama, kad tuojau pratrūks raudoti ar padarys dar 
ką nors beprasmiškesnio, ji įtempė pavadžius, staigiai 
pasuko arklį, vos nepartrenkdama skalbėjos, paskui 
suspaudė pentinais arklio šonus ir siaubingai šaukdama 
pasileido šuoliais per visą kaimą, kurį perlėkė greitai 
kaip patrankos sviedinys. Demetrijo balsas pasiekė ją 
visai iš toli, tarsi iš amžių glūdumos. 

- Stok! Stok... 

Sustoti? Bet kam? Tačiau net jeigu ji ir būtų norėjusi 
sustoti, vis tiek nebūtų įstengusi sulaikyti arklio, kuris 
pasileido lėkti lyg patrakęs. Paklaikusiomis akimis, 
priglaudęs prie galvos ausis, visas apsiputojęs, jis šuoliavo 
tiesiai į priekį, bet Fjora, praradusi galvą iš gėdos ir 
pykčio, nieko nematė ir negirdėjo, pasyviai laukdama, 
kad šis beprotiškas lėkimas baigtųsi mirtimi. O mirtis 
buvo visai netoli, kadangi arklys lėkė tiesiai į miško 
tankumyną, kuris gali tapti labai pavojingais spąstais. 

Estebanas šoko kiek išneša žirgas vytis Fjoros, iš 
paskos Demetrijas, kuris būdamas apkūnus nespėjo paskui 
jį: Vargšė Leonarda visai atsiliko ir nepripratusi joti 
šuoliais ėmė raudoti. Kastilietis buvo puikus raitelis. 
Prigludęs prie žirgo karčių ir vydamas jį iš visų jėgų, 
jis mėgino sumažinti atstumą tikėdamasis pasivyti Fjorą, 
kol ji dar nepasiekė miško, nes puikiai suprato, koks 
pavojus jai gresia. Jis nerėkė, nešaukė, vengdamas dar 
labiau išgąsdinti paklaikusį Fjoros arklį. Vis dėlto jam 
pasisekė susilyginti su jaunąja moterim. Jis matė, kad 
ji nesipriešina ir nesigina. Tuomet, sukandęs pavadžius 
dantimis, Estebanas pasilenkė, griebė Fjorą į glėbį, 
ištraukė ją iš balno ir pasisodino priešais save. Tik tada 

jis įtempė pavadžius ir sustabdė savo arklį. Fjora nuslydo 
žemyn beveik be sąmonės, o jos arklys, išsilaisvinęs nuo 
jojikės, kaip kulka įlėkė į tankumyną ir sustojo per 
daug nenukentėjęs, tik apsidraskęs. 

Jau leidosi naktis ir keliauninkams reikėjo rasti 
prieglobstį. Truputį atsigavusi nuo išgąsčio Leonarda 
puolė rūpintis Fjora. Ji pasiūlė joti į Til Šatelio 
vienuolyną, kur jie galėtų pernakvoti. 

- Geriausia, ką mes dabar galime padaryti - tai 
nusigauti tenai. Bet prisiekiu visomis pragaro jėgomis, 
aš savo pačios rankomis pasmaugčiau tą Filipą de 
Selonžė. 

- Pati nieko negaliu suprasti, - pašnibždomis tarė 
Leonarda. - Jeigu aš kada ir regėjau tikrai įsimylėjusį 
vyriškį, tai buvo jis... kai išėjo iš miegamojo po pirmosios 
nakties. Taigi! Kitam į širdį nejlįsi! Tuo metu jis, be 
abejo, ją mylėjo, bet nusprendė, jog bus patogiau užmiršti, 
kad yra jau vedęs. Vadinasi, neperpratau jo. 

Atsipeikėjusi Fjora karštai padėkojo Estebanui, paskui 
be kalbų sėdo ant savo jau pailsėjusio arklio. 

Kai nedidelio kambarėlio vienuolyne durys užsidarė ir 
Fjora liko viena su Leonarda, žiūrėdama į tamsų langą 
ji pasakė: 

- Aš patikėjau šituo žmogumi ir pamilau jį. O jis 
pasijuokė iš manęs, suvaidino negarbingą,  šlykščią 
komediją. Bet ateis laikas, kai jis skaudžiai pasigailės 
sutikęs mane. 

Tai ištarusi, ji lėtai nusiėmė nuo kaklo grandinėlę 
su Filipo žiedu ir minutėlę žvelgė į jį. 

- Jo ištikimybės laidas! - karčiai šyptelėjo ji. Paskui 
ištiesė žiedą Leonardai: - Paimkite, rytoj atiduosite jį 
vienuolyno vyresniajam labdaros tikslams. Ir dar. Maldauju, 
niekada daugiau neužsiminkite man apie tą žmogų. 

Ketvirta dalis 


Paryžius pavojuje 


Penkioliktas skyrius 
Mišios Paryžiaus Dievo Motinos katedroje 


Jau po mišparų, skambant varpams, išvargę keliauninkai 
leidosi žemyn ilga Sen Zako gatve. Rugpjūčio diena 
buvo nepakeliamai tvanki ir tik artėjant vakarui Paryžiuje 
papūtė drėgnas vėjas. 

Gatvė knibždėjo žmonių. Baigėsi paskaitos mokslo 
įstaigose, ir visi studentai, kuriam laikui užmiršę 
scholastikos subtilybes, pasipylė į gatves grupėmis ir po 
vieną su rašalinėmis, pririštomis prie diržų, ir šauniai 
nusmauktomis ant šalies skrybėlėmis. Jie suko kas kur: 
patys protingiausi namo, 0 patys nerūpestingiausi į Sitė 
tavernas. Vieni iš jų vilkėjo gana prabangius drabužius, 
kiti - švarius, treti - aptrintus, bet visų jų akys Žėrėjo 
gyvenimo džiaugsmu. Vieni laidėsi sąmojais, kiti dainavo. 
Staiga visi nutilo, nes iš šoninės gatvės pasirodė eskortas 
ginkluotų Žmonių ant arklių ir keletas pėsčių seržantų, 
kurie vedė į Šatlė pustuzinį valkatų surištomis už nugaros 
rankomis. 

Pasigirdo  šūkčiojimai. Kai kurie piktadariai buvo 
pažįstami studentams, ir šie nesivaržydami drąsino juos, 
norėdami paerzinti miesto teisėjo kareivius. 

Sitė, už Mažojo tilto, viešpatavo dar didesnis sujudimas: 
vyriškiai, moterys, merginos, buržua, prekiautojai sveikino 
vieni kitus, sustoję šnekučiavosi, 0 maži vaikai, pasiųsti 
vyno ar garstyčių, prabėgdavo pro šalį mojuodami savo 
indeliais. Bet, skirtingai nuo studentų, niekas nesijuokė. 

- Beveik kaip Florencijoje, - tarė Fjora, - trūksta 
tik mūsų saulės. 

- Taip, - pritarė Demetrijas, - šiandien visai apsiniaukę. 
Bet aš prisimenu šitą miestą šviečiant saulei, kaitresnei 
negu Toskanoje. O kiek mes matėme sodų! 

Už Sen Žako tilto Paryžius tikrai atrodė visai gražus. 
Gėlynai ir nedideli sodai, priklausantys vienuolynams ar 
privatiems asmenims, slėpė dar pastebimas žaizdas, kurias 
sostinei paliko Šimtametis karas ir ypač anglų okupacija. 
Karolis VII, nemėgęs Paryžiaus, beveik nieko nepadarė 
dėl miesto, kuris, jo nuomone, per ilgai nenorėjo jo 
priimti. Tuo tarpu Liudvikas XI, nors ir labiau mėgo 
savo pilis prie Luaros negu sostinę, vis dėlto suprato, 
kad Paryžių reikia apginti ir atnaujinti. Tvirtovės sienos 
buvo sustiprintos, dvigubas griovys pagilintas, daugelį 
namų suremontavo buržuazija, karaliaus dėka tapusi 
turtinga ir įtakinga. 

Paryžiuje dažnai galėdavai matyti užsieniečių, todėl 
Fjoros ir jos palydovų pasirodymas nesukėlė jokio 
smalsumo. Juo labiau kad jiems nereikėjo klausti kelio: 
Demetrijas anksčiau lankėsi Paryžiuje. Čia jis su broliu 
Teodosijų pabėgęs iš degančios Bizantijos gyveno Didžiojo 
Sen Martino viešbutyje. Puikios atminties dėka Demetrijas 
žinojo, kur kas yra. Sitė saloje jis net padarė nedidelį 
lankstą, kad parodytų Leonardai Paryžiaus Dievo Motinos 
katedrą. Ši panoro užeiti ir pasimelsti. Fjora neprisidėjo 
prie jos, nusprendusi palaukti priebažnyty. Sukryžiavusi 
rankas ji apžiūrinėjo šią puikią katedrą su karalių 
statulomis ir didžiuliais vienodais bokštais, tarsi kalbančiais 
jai apie Dievo galybę. Dievo, į kurį ji dabar žiūrėjo 
neigiamai kaip niekad anksčiau. Dievo - baisaus, 

negailestingo, kuriam neužteko, kad iš jos atimta viskas. 
Jam reikėjo dar daugiau - kad ji atiduotų savo nekaltą 
širdį niekingam ir ištvirkusiam žmogui, išniekinusiam 
šventus santuokos ryšius dėl vienintelio tikslo - užvaldyti 
jos kūną, ir paskui iškilmingai atiduoti savo ponui jos 
karališką kraitį. Dideliam Leonardos apgailestavimui, Fjora 
daugiau nemokėjo ir nenorėjo melstis. 

Kai Leonarda pasirodė pagauta įspūdžio, kurį jai 
padarė ši šventa vieta, Fjora įsėdo į balną ir paklausė: 

- Ar toli iki Lombardų gatvės? 

- Ne, reikia tik perkirsti Senos kilpą - ir mes beveik 
vietoje. Tau patinka Paryžius? 

- Nežinau. Tai, be abejo, gražus miestas, bet, rodos, 
čia truputį trūksta oro. 


- Tu tiesiog pavargusi, O ir oras... 


Jie jojo dideliu mediniu tiltu, paskui Notr Damo 
tiltu, pačiu naujausiu Paryžiuje. Jį pastatė Karolis VI, 
Liudviko XI senelis: Ten, kur buvo malūnai, sklido 
dundesys, nes ratai pliaukšėjo per vandenį tai pakeldami, 
tai išliedami jį spindinčiomis srovėmis. Perkirtę Seną, jie 
pateko į plačią aikštę. Įspūdingas statinys su aukštomis 
arkadomis ir varpinėmis viršuje kilo prie upės iš rytų 
pusės. 

- Tai Gynėjų namai, - paaiškino Demetrijas. - Juose 
posėdžiauja miesto patarėjai. O čia Grevo akštė. Joje 
visuomet pilna negociantų, krovikų, pervežėjų, netgi 
smuklininkų, perkančių čia vyną statinėse. Tai pati 
judriausia Paryžiaus vieta, kur linksminamasi ir, deja, 
vykdomos mirties bausmės. 

- Dieve, o kas tai per baisus kvapas! - paklausė 
Fjora, užsiimdama nosį. 

- Jis sklinda iš odos raugyklų, kurias matai šioje 
pusėje, o šalia yra Didieji mėsos prekybos namai. Man 
rodos, Fjora, kad šiandien tu ypač kaprizinga: versliniame 
Florencijos centre irgi ne rožėmis kvepia. Ir ten, ir čia 

švelniosios damos naudoja aromatingąsias medžiagas. 
Padovanosiu tau jų. 

Pagaliau jie pakliuvo į vietą, kur kryžiavosi tokios 
siaurutės gatvelės, kad namų stogų kraštai beveik lietėsi 
vieni su kitais. 

Vidury gatvės buvo iškastas nutekamasis griovys, tačiau 
atliekos įstrigdavo jame ir jų smarvės negalėjo nustelbti 
malonūs kvapai, sklindantys pro atvirus langus iš virtuvių. 

Fjora truputį nusiramino pamačiusi, kad Lombardų 
gatvė gana graži. Čia daugiausia matėsi turtingi namai 
su gražiomis įvairiomis iškabomis, priklausantys komer- 
santams iš Genujos, Milano, Venecijos ar Florencijos. 
Namuose buvo įsikūrę bankai, keitimo ir net pABnų 
kontoros. 

Anjolo Nardi, kuris buvo Frančesko pieno brolis ir 
jo atstovas Prancūzijoje, kontora stovėjo tarp Lombardų 
ir Sen Marteno gatvių, priešais bažnyčią. Tai didelis 
gražus pastatas, kuriame gyveno šeimininkas, buvo bankas 
ir plonos gelumbės sandėlys. 

Fjora ir Leonarda truputį pažinojo Anjolą Nardi. Jos 
matė jį prieš septynerius metus, kai šis lankėsi centrinėje 
kontoroje Florencijoje, ir prisiminė, kad jis pilnokas, 
neaukštas, linksmas ir judrus brunetas, mėgstantis skaniai 
pavalgyti bei išgerti, trumpiau kalbant - malonus žmogus, 
apie kurį Beltramis sakė: kilnus, doras ir sumanus. 

Vėliau jos sužinojo, kad Anjolas Nardi vedė jauną 
paryžietę, garsaus miesto gelumbininko dukterį Anjelą 
Peren. 

Vos tik keliautojai nulipo nuo arklių, Anjolas - abi 
moterys iš karto pažino jį - pribėgo ištiesęs savo trumpas 
putlias rankas, o plati šypsena tiesiog spinduliavo jo 
gerame veide. 

- Dona Fjora! Dona Leonarda! Pagaliau atvykote! 
Neįsivaizduojate, kaip jūsų laukiau! Buvau net išsigandęs, 
ar jums ko neatsitiko kely! 

Jis išbučiavo abi su brolišku įkarščiu, kaip savo seseris. 

- Tu pažinai mus? - nustebo Fjora, nejučia ir su 
malonumu prabildama toskaniečių tarme ir sakydama 
“tu", kaip buvo įprasta Florencijoje. 

- Iš pradžių aš pažinau doną Leonardą. O tu, Fjora, 
labai pasikeitei. Prisiekiu visais šventaisiais, tu, be jokios 
abejonės, pati gražiausia mergina Florencijoje! 

Ir jis dar kartą ją išbučiavo vaikiškai džiaugdamasis. 

- Tai jūs mūsų laukėte? - paklausė Leonarda. 

- Kurgi ne! Ir jau seniai! Mesiras Donatis, kuris 
dabar tvarko vargšo Frančesko reikalus, atsiuntė man 
pranešimą su sinjoro Lorenso laišku, suteikdamas man 
tuo didelę garbę. 

Tad: jis pasisuko į Demetriją ir labai mandagiai 
pasveikino jį: 

- Mesire Laskari, sveikinu atvykus į mano kuklius 
namus, jus ir jūsų štalmeisterį. 

Paskui pribėgo Anjela, prilaikydama šnarančius šafrano 
spalvos sijonus. Kartu su vyru jie sudarė gan neįprastą 
porą: brunetas ir blondinė, beveik vienodo ūgio, tokie 
pat apvalučiai. Ji turėjo gražią veido spalvą, buvo truputį 
nudegusi ir priminė medaus statinaitę. Jos mielas veidas, 
žydinčių linų spalvos akys švietė sveikata ir gera nuotaika. 
Ji pabučiavo Fjorą kaip savo jaunesniąją seserį - Anjela 
buvo daug jaunesnė už savo vyrą, - o Leonardą pagarbiai 
ir tuo labai įtiko senai panai. 

- Ką sau mano metras Anjolas, laikydamas jus gatvėje 
viso kvartalo kūmučių akyse, užuot pakvietęs į namus! 
Eime! Eime! Jums tiesiog būtina dabar gerai pavalgyti, 
pailsėti, 0 jau rytoj mes švęsime... 

- Švęsime? - paklausė Fjora. - Bet ką? 

- Jūsų atvykimą! Mes taip ilgai laukėme! 

- Turėjome sutvarkyti šiokius tokius reikalus Burgun- 
dijoje, - tarė Fjora. - Tai užtruko ilgiau, negu tikėjomės. 
Ir be to, mes nežinojom, kad laukiate. 

- Nekantriai! Jau pradėjom baimintis. Mesiras Donatis 
ir sinjoras Medičis savo laiške papasakojo, kokios baisios 

nelaimės užgriuvo jus. Vienintelis mūsų troškimas - padėti 
kuo galime. 

Tai pasakiusi Anjela paėmė abi moteris už parankių 
ir nusivedė link laiptų, vedančių į svetainę. Namo 
interjeras atitiko šeimininkę: jaukus, gaivus, spindintis 
tlamandiška švara. Salėje buvo aukštas židinys, ant kurio 
stovėjo šventųjų figūrėlės, ant sienos, priešais langus, 
kabėjo didžiulis kilimas. Servante buvo sudėti sidabro 
indai, Venecijos stiklo bokalai, subtilios majolikos 
statulėlės iš Italijos. Atrodė, kad atsidūrei kokioje pilyje. 
Ant raižyto ąžuolo kėdžių gulėjo pūkinės pagalvėlės, 
apvilktos ryškiai raudonu aksomu. Aukštose žvakidėse 
stovėjo balto vaško žvakės, 0 prieš užgesusį židinį - 
milžiniška varinė vaza su baltais bijūnais ir leukonijomis, 
nuo kurių sklido sodo aromatai. Tarnaitės vilkėjo dailiai 
išlygintomis žydromis suknelėmis, o jų baltutėliai galvos 
apdangalai ir prikyštės atrodė tik ką išimti iš spintos. 

itame puikiai sutvarkytame name buvo ir prausimosi 
kambarys su daugybe ąsočių, dubenų ir dideliu kubilu. 
Fjora su malonumu išsimaudė šiltame vandenyje ir 
nusiprausė nuostabiai kvepiančiu venecijietišku muilu. Dvi 
tarnaitės padėjo jai su neslepiamu entuziazmu, kuris, 
beje, iš karto dingo, kai eilė praustis atėjo Leonardai. 
Tuo metu Fjora, susisupusi į paklodę ir apsimovusi 
lengvas basutes mediniais padais, išėjo į sodą tiesiai iš 
prausimosi kambario ketindama pakliūti į namą pro 
užpakalines duris ir pakilti į savo kambarį, tačiau vos 
neatsitrenkė į jaunuolį vienomis kelnėmis. Jis švelniai 
glaudė prie krūtinės indelį su Žydinčiu baziliku. Baisiai 
nustebintas susitikimo su Fjora jis išmetė iš rankų indelį, 
kuris pažiro šukėmis. Bet jaunuolis net neatkreipė į tai 
dėmesio. Jis sustingo vietoje tarsi apimtas ekstazės, bet 
vis dėlto įstengė ištarti: 

- Dėl Dievo meilės, sakykite, ar jūs tikra, ar ne? 

- O kodėl neturėčiau būti tikra? - linksmai paklausė 
Fjora. 

- Jūs panaši į regėjimą! Jūs tokia graži... tokia graži 
kaip šventoji bažnyčioje! 

- Nusiraminkite, aš ne šventoji, jūs man teikiat per 
daug garbės. Bet jeigu būčiau jūsų vietoje, nedelsdama 
persodinčiau vargšą baziliką į kitą indelį. 

Jaunuolis nusileido iš dangaus į žemę. Nežemiška 
būtybė prabilo visai apie žemiškus dalykus. 

- Jūs manote? 

- Esu tikra. Be to, norėčiau, kad užleistumėt kelią. 
Man reikia į savo kambarį apsirengti. 

- Aš... taip, žinoma, žinoma. Atleiskite man, - tarė 
jis, pasitraukdamas į šalį; - Bet būkite atsargi, 
nesusiže:'skite į šukes. 

Nusišypsojusi ji įėjo pro duris. Jaunuolis stovėjo 
nejudėdamas ir žvelgė jai įkandin. Kai Fjora darė duris, 
jis sušnibždėjo: 

- Aš vardu Floranas. 

Ji sustojo nustebusi: 

- Labai gražus vardas. Neužmiršiu jo, nes primena 
mano miesto - Florencijos - pavadinimą. 

Rodės, tai turėjo būti malonu jaunuoliui didžiulėmis 
rudomis akimis, tačiau jis staigiai paniuro. 

- Vadinasi, jūs ta dama, kurios buvo laukiama? Aš 
iš pradžių nepagalvojau apie tai ir prašau man atleisti. 

- Atleisti? Už ką? 

- Na... už tai, kad elgiausi kiek familiariai, kad 
„drįsau... 

- Jūs nepadarėte nieko, kas galėtų šokiruoti moterį! 
Nuoširdus komplimentas visuomet malonus. Jūs buvot 
nuoširdus? 

- O taip! 

- Tada dėkoju! O dabar prašom pasirūpinti šituo 
vargšu augalėliu. 

Susitikimas pralinksmino Fjorą. Vėliau ji sužinojo, kad 
jos garbintoją pasiuntė pas Anjolą Nardi tėvas Gošė de 
Gošua, pinigų keitėjas. Jaunuolis turėjo išmokti subtilaus 

banko sandorių meno, tačiau jį daug labiau traukė darbas 
sode, ir jis čia išeikvodavo daug daugiau pastangų ir 
entuziazmo negu prie rašomojo pulto. Jo keistą aprangą 
nulėmė karštis, per kurį jis turėjo apkirpti gyvatvorę, o 
baziliką rankose - jo pareigos virtuvėje. 

- Tai labai mielas jaunuolis, - tarė Anjolas, - bet 
gana uždaro būdo, ir tik mano žmona jį supranta. 

Bet Fjora greitai pamiršo Floraną. Paryžiaus atmosfera 
jai atrodė keista. Pakeliui į Nardi namus ji ir jos draugai 
sutiko daug kareivių, o kai ji rengėsi vakarienei, išgirdo 
vakaro varpus ir iš karto po to ragelio trimitavimą, 
skelbiantį, kad uždaromi vartai, nors iki nakties dar 
buvo toli. Demetrijas irgi atkreipė į tai dėmesį, 0 per 
vakarienę, kai visi susirinko doroti kepto paršiuko ir 
puikių makaronų su baziliku - Floranas vis dėlto atnešė 
jį į virtuvę, - kurie buvo kulinarinio Anjelos meno 
viršūnė, graikas paklausė namo šeimininko: 

- Prie Sen Žako vartų mus ilgai tardė prieš 
praleisdami, 0 paskui mes sutikom nemažai ginkluotų 
žmonių. Leonarda Paryžiaus Dievo Motinos katedroje 
matė daug besimeldžiančių moterų. Vartai buvo uždaryti 
labai anksti. Argi Paryžiui..gresia pavojus? 

Maloniu Anjolo veidu nuslinko šešėlis. Jis nustojo 
pjaustyti kepsnį ir pažvelgė į kiekvieną iš savo svečių. 

- Man gaila, kad šį malonų vakarą teks apie tai 
kalbėti: Aš taip norėjau rytoj iš ryto surengti šventę 
jūsų atvykimo proga. Nors gal taip ir geriau, jei dabar 
iš karto jus supažindinsiu su situacija, kuri yra susidariusi. 

- Todėl, kad situacija, kaip čia pasakius... sudėtinga? 
- atsargiai paklausė Demetrijas. 

- Jūs teisingai apibūdinote. Dabar Paryžiui niekas 
negresia, bet greitai viskas gali pasikeisti. Mūsų laukia 
naujas anglų įsiveržimas. O juk liūdnai pagarsėjęs 
Šimtametis karas baigėsi vos prie dvidešimt metų! 

- Pakeliui mes girdėjome, kad karalius Eduardas 
perplaukė Lamanšą. Ar nežinote, kur jis šiuo metu? 

- Per kokį trisdešimt Ijė nuo čia - Perone! 

- Taip arti? - paklausė Fjora. 

- Taip, madona, taip arti. Ir jis ne vienas: Karolis 
Drąsusis kartu su juo. 


- Bet, - vėl pradėjo Demetrijas, - aš maniau, kad 
hercogas Flandrijoje? 
- Taip jis ten buvo - Briugėje, mėgino išplėšti 


papildomą pagalbą sidabru ir žmonėmis. Dėkui Dievui, 
negavo nei vieno, nei kito. Flamandams nusibodo mokėti 
už nesibaigiančius karus, o savo kraują jie brangina dar 
labiau. Tada hercogas nuvyko į Kalė, kad ten susitiktų 
su savo svainiu*, kuris, reikia pasakyti, labai nusivylė 
pamatęs jį, lydimą nedidelio penkiasdešimties žmonių 
eskorto, 0 tikėjosi armijos, kuri padėtų jam okupuoti 
Prancūziją. Bet Karolis Drąsusis kontratakavo jį 
tvirtindamas, kad Eduardas nieko nesuprato ir kad jis 
turėjo išsilaipinti Normandijoje, kad susijungtų su Bretanės 
hercogu, taip pat, kad jo paties armija buvo Liuksemburge 
ir turėjo netrukus aneksuoti Lotaringiją. Jis netgi pasiūlė 
naują susitikimą: tegul anglai įžengia į ŠSampanę, o jis 
žŽygiuodamas iš Lotaringijos susitiktų su juo Reimse, kur 
Eduardas būtų karūnuotas Prancūzijos karaliumi. 

- Bet juk tai beprasmiška! 

- Ne taip jau labai, bet jie nepagalvojo apie karalių 
Liudviką. O be armijos, karalius Liudvikas turi tai, kas 
neduota nė vienam jo priešininku - savo genialumą. 
Kaip - tik Liudviko genialumu ir pasitiki paryžiečiai. 
Karaliaus genialumas gina mus nuo anglų armijos. Manau, 
karalius sugebės supykdyti Karolį Drąsųjį su Eduardu. 

- O kur jis dabar? - paklausė Fjora. 

- Kompjene, ten jo štabas. 

- O... armija stipri? 

- Apie penkiasdešimt tūkstančių žmonių, beveik du 
kartus didesnė negu anglų, bet karalius tausoja savo 


* Karolis Drąsusis vedė Margaritą Jorkietę, Eduardo seserį. 
413 


kareivių kraują. Jis mieliau užmoka auksu, gudrauja, 
meilikauja, kad tik nereikėtų stoti į mūšį. 

- Vadinasi, jis bailys? - su panieka tarė Fora. 

- Visai ne, ir jis tai įrodė, patikėkite manimi. Jis, 
be abejo, stos į mūšį, jei tai bus vienintelė galimybė 
apginti Paryžių, bet jis tikisi, kad to neprisireiks. 

- Siaip ar taip, jeigu jo armija stipri... 

- Ji nebus tokia prieš anglus, sudariusius sąjungą su 
Burgundija ir... Bretane, todėl, kad Bretanės hercogas, 
jeigu pamatys, jog karaliaus padėtis sunki, smogs jam į 
užnugarį. Jis visuomet buvo anglų draugas. 

Tai pasakodamas Anjolas supjaustė paršiuką ir įdėjo 
kiekvienam po gabalėlį Kurį laiką visi nutilo užkan- 
džiaudami. Kaip ir kiti, Fjora valgė su malonumu, bet 
greitai jos apetitas sugedo. Padėjusi peilį ir nusišluosčiusi 
pirštus į servetėlę paklausė: 

- O Kompjenas toli nuo čia? 

- Už kokių dvidešimties ar trupučio daugiau Ijė, - 
atsakė Anjolas. 

- Ach. 

Ji neištarė daugiau nė žodžio, bet Demetrijas suprato, 
kad ji kažką skaičiuoja galvoje: iš trisdešimties atėmus 
dvidešimt, bus dešimt, o tai nedaug geram žirgui. Kad 
apsaugotų ją nuo eilinio nusivylimo, Demetrijas kreipėsi 
į namų šeimininką: 

- Jūs minėjote, kad su Karoliu Drąsiuoju buvo tik 
apie penkiasdešimt žmonių, kai jis atvyko į Kalė? 

- Taip. Didžioji armijos dalis liko tarp Liuksemburgo 
ir Lotaringijos, vadovaujama maršalo Liuksemburgiečio ir 
grafo de Kampobaso, Neapolio kondotjero, -perbėgėlio 
iš Lotaringijos armijos, kurį hercogas Karolis prisiviliojo 
prieš dvejus metus. 

-  Perbėgėlis? Švelniai pasakyta! Gal jis tiesiog 
išdavikas? - paklausė Estebanas su panieka, kuri sukėlė 
Fjoros šypseną. 

- Tam tikra prasme, bet ne visai. Kondotjeras paprastai 
ištikimesnis pinigams, o ne priesaikai. Jis tarnauja, kol 
jam už tai moka. 

Visi pakilo nuo stalo, ir Anjolas paėmė Demetriją 
už parankės. 

- Manau, jūs norite kuo greičiau susitikti su karaliumi 
Liudviku? 

- Žinoma, nors jis dabar tikriausiai labai užimtas. 

- Kad priimtų gerą gydytoją? Galiu patikinti, jog 
esate nekantriai laukiamas. 

- Jis manęs laukia? 

- Žinoma. Jam pranešta, kad jūs turite atvykti. 

- Tada iškeliaujame rytoj! - sušuko Fjora ir jos 
skruostus užliejo raudonis. 

- Jaunai damai, o ir apskritai damai ne vieta karo 
stovykloje, - tarė Anjela. - Būsiu laiminga, jeigu 
paviešėsite pas mane dar bent kiek! Ir per tą laiką 
pamatysime, kaip pakryps reikalai. Mūsų karalius gali 
išvengti karo, bet šiuo metu visur pilna kareivių. 

- Dalykas tas, kad... mes niekad neišsiskirdavom! 

- Išsiskyrimas bus neilgas. Kompjenas ' netoli nuo čia, 
ir be to, karaliui gali nepatikti moters pasirodymas. 

- Dviejų moterų, - patikslino Leonarda. - Aš niekad 
nepalieku donos Fjoros. 

- Anjela teisi, - palaikė savo žmoną vyras. - Stovykloje 
vieta tik tam tikro amato moterims. Jums geriau likti 
čia. 

Bet jie nejtikino Fjoros. Juk nepasakys ji šitiems 
mieliems žmonėms, kad yra sudarius su Demetriju krauju 
sutvirtintą sutartį nužudyti hercogą Karolį. Kompjene abu 
kovotojai už teisybę priartės prie savo tikslo, o tai, ką 
Fjora dabar sužinojo, tik dar labiau sustiprino 'jos 
pasiryžimą. Nužudyti Karolį Drąsųjį - reikštų ne tik 
atkeršyti jam, bet ir išgelbėti Paryžių, Prancūziją nuo 
didžiulės grėsmės, kurią sudarytų anglų ir Burgundijos 
susijungusios armijos. Ji tik akimirkai pagalvojo apie tai, 

kad drauge galės susitikti su Filipu, galbūt lydinčiu savo 
hercogą. Bet ji tučtuojau atmetė šitą mintį, kaip ne 
laiku šovusią į galvą, nes neapykanta ir aistra - blogi 
patarėjai. Siuo metu Fjora naiviai manė, kad neapkenčia 
Filipo taip pat stipriai, kaip kažkada mylėjo. 

Rytą, nedaug temiegojusi, Fjora pabudo ir pamatė, 
kad kambarys tuščias, bet paskui prisiminė, jog Leonarda 
žadėjo eiti ankstyvųjų mišių. Fjora atsikėlė ir kol svarstė, 
kuo apsivilkti, išgirdo šauksmus už lango. Tai, ką išvydo, 
mirtinai išgąsdino ją: būrelis žmonių nešė Leonardą, kuri 
skausmingai dejavo. Fjora, užsimetusi pirmą pasitaikiusią 
suknelę, puolė prie laiptų. Ji pribėgo kaip tik tuo 
momentu, kai žmonės nešė Leonardą į namo vidų. 

- Nesijaudinkite! - sušuko jai Anjela, prilaikydama 
Leonardos galvą. - Atrodo jai sulaužyta koja, bet gyvybei 
pavojus negresia. 

- Kas jai atsitiko? 

- Išeidama iš bažnyčios ji paslydo ir atsitrenkė koja 
į vežimo ratą. Jai labai skauda. 

Vargšė Leonarda tikrai buvo išblyškusi kaip drobė, 
iš jos akių tekėjo ašaros, kurių ji neįstengė sulaikyti. 
Apimta nevilties ji sugriebė pribėgusio Demetrijo ranką: 

- Jūs nenupjausite man kojos? - paklausė maldaujamai. 
- Nepadarysite iš manęs invalidės? 

- Prašau jus nusiraminti. To nebus. Reikia apžiūrėti 
jūsų koją. 

- Bet juk jūs turite iškeliauti! 

- Iškeliausiu vėliau, štai ir viskas! Karalius manęs 
laukia jau seniai, palauks dar truputį. Tikiuosi, nemanote, 
kad paliksiu jus tokioje būklėje? 

Leonardą paguldė į jos su Fjora lovą. Demetrijas 
paragino jaunąją moterį: 

- Padėk man. Pirmiausia reikia ją nuauti. 

Leonardos pėda buvo išsukta, ir ji kentė baisų 
skausmą. Nuauti batą buvo gana lengva, bet kojinę teko 

perpjauti. Ji buvo kruvina ir suplėšyta kaulo skeveldros. 
Žaizda neatrodė didelė ir kraujavo nesmarkiai. 

- Atviras lūžis, - tarė gydytojas. - Labai skausmingas. 
Ponia Anjela, ar negalėtumėte pastatyti stalą ir aptiesti 
ji paklode? 

- Žinoma. Padarysiu viską, ką liepsite. Aš taip pat 
įsakysiu atnešti medinių lentučių ir plonos drobės juostų. 

- Velniai griebtų, susirgti pas jus - tikra laimė, - 
tarė Demetrijas šypsodamasis, - nes jūs išmanote daugiau 
negu kai kurie mūsų studentai:  Būkit gera, dar 
parūpinkite pilną dubenį miltų ir vandens, taip pat 
pašaukite mano tarną, jeigu jį rasite. 

Anjela išlėkė kaip strėlė. Greitai ji grįžo vesdamasi 
su savim pusę savo tarnaičių, taip pat Estebaną, nešinus 
daiktais, kurių prašė gydytojas. Per tą laiką graikas rado 
savo  krepšiuose beveik visas reikalingas = gydymo 
priemones. Lorenso Puikiojo nepaprasto dosnumo ir savo 
vešlaus sodo Fjezolėje dėka jis turėjo sukaupęs puikią 
nešiojamąją vaistinėlę, kurioje buvo daugiau farmacinių 
preparatų negu geriausioje Paryžiaus ligoninėje, kurios 
pilkos liūdnos sienos kilo priešais Paryžiaus Dievo Motinos 
katedrą. 

Leonardą, drebančia ranka įsikibusią į Fjoros ranką, 
paguldė ant stalo, po galva pakišo pagalvių. Ji virpėjo 
iš baimės ir skausmo, nors ir raminama bei drąsinama 
savo auklėtinės. Ji su dėkingumu prarijo du šaukštus 
Opijaus preparato su medumi, kurio davė Demetrijas. 
Skausmas kiek atlėgo. Bet kai gydytojas staigiu ir tiksliu 
judesiu atitaisė išsuktą pėdą, Leonarda garsiai suriko ir 
prarado sąmonę. 

- Šitaip jai geriausia, - tarė gydytojas. - Reikia tai 
išnaudoti. 

Dvi tarnaitės laikė Leonardą už pečių, Estebanas 
skersai užgulė jos kūną, o Demetrijas, praplovęs žaizdą, 
stipriai patraukė koją, atstatydamas kaulą į vietą. Paskui 
uždėjo įtvarą ir subintavo koją ilgomis drobės juostomis 

prieš tai jas pamirkęs vandeniu atskiestais miltais. Išėjo 
konstrukcija, laikanti koją nejudamoj padėty, o prie jos 
galo gydytojas, kai nelaimingąją paguldė į lovą, prikabino 
didelį akmenį. Procedūros metu moteris du kartus atsigavo 
ir vėl prarado sąmonę. Kai viskas buvo atlikta, ji giliai 
užmigo, prarijusi prieš tai dar vieną opijaus dozę. 

- Jums dabar negalima miegoti drauge, - tarė Anjela 
Fjorai. - Įsakysiu atnešti dar vieną lovą. 

- Atiduokite jai mano kambarį, - pasiūlė Demetrijas. 
- Aš miegosiu arklidėje kartu su savo tarnu. Vieną 
naktį... 

- Tu vis dėlto ketini vykti? - paklausė Fjora, 
nerimaudama dėl to, kad turės išsiskirti su tokiu patikimu 
draugu. 

- Jeigu naktį bus geras oras, reikės vykti. O ligonę 
dabar gydys pati gamta. 

- Ir kiek laiko ji gydys? 

- Kokias šešias savaites... Bet nesirūpinkite, - tarė 
jis, pamatęs, kaip ištįso jos veidas, - aš grįšiu anksčiau. 
Kai tik pagydysiu karalių, jis, be abejo, leis man išvykti. 

- Nelabai šito tikėkitės! - metė Anjolas, ką tik grįžęs 
namo. - Jeigu patiksite mūsų karaliui, jis taip lengvai 
jūsų nepaleis. 

- Aš jam viską paaiškinsiu. Beje, metre Anjolai, man 
rodos, kad jūs nemažai žinote apie karaliaus įpročius ir 
politiką. 

- Ir jus stebina, kad paprastas pirklys, be to, užsienietis, 
kalba apie tokius dalykus, kuriuos natūraliau būtų išgirsti 
iš kokio nors monarcho patikėtinio? 

- Tai nestebintų manęs Florencijoje, kur visi daugiau 
ar mažiau kišasi į valstybės reikalus. Bet karalystėje, 
kuri, rodos, valdoma tvirtos rankos... 

- Taip ir yra. Galite neabejoti. O ar nepasivaikščiojus 
mudviem po sodą, kur niekas netrukdys pasikalbėti, be 
to, ir oras ten puikus? 

Praeidamas pro virtuvę negociantas įsakė tarnaitei 
atnešti jiems šalto vyno į sausmedžių ir kartuolių pavėsinę, 
kuri buvo viena iš sodo puošmenų. Kita puošmena - 
rožynas, kurį Floranas prižiūrėjo kaip rūpestinga motina. 
Jis kaip tik pjaustė nuvytusius žiedus, kai abu vyriškiai 
įžengė į jo teritoriją. 

- Tu praleidi sode daugiau laiko negu už rašomojo 
pulto, - atsidusęs tarė Nardi. 

- Bet mesire, man labiau patinka rūpintis gėlėmis 
negu komerciniais popieriais. 

- O ką pasakys tavo tėvas? Jis atsiuntė tave čia ne 
tam, kad pasidarytum sodininku. 

- Aš pakankamai daug studijuoju komerciją, kai nebūna 
darbo sode. O čia darbuotis man taip malonu. 

Anjolas švelniai suvėlė vaikino plaukus, kurie ir taip 
jau buvo išsiplaikstę: 

- Pakalbėsime apie tai vėliau. O dabar būk geras, 
eik ir imkis savo tiesioginių pareigų. Man reikia 
pasikalbėti su šituo sinjoru. 

Floranas iš karto nuėjo, ir abu vyrai ėmė lėtai 
vaikštinėti alėjomis, kurių takai buvo pabarstyti smėliu. 
Niekur nesimatė nė vienos piktžolės. 

- Skirtingai negu jo tėvas karalius Karolis VII, kurio 
siela dabar Viešpaties rankose, mūsų karalius Liudvikas 
apsupo save paprastais žmonėmis, ir dalį jo tarybos 
sudaro tokie kaip aš, buržua. Mes galim jam nušviesti 
tikrą šalies komercijos padėtį, taip pat ir tai, kas vyksta 
mūsų miestuose. Aš vienas iš pirmųjų užsienio pirklių, 
kurie ėmė gyventi Paryžiuje. Man atiteko dalis karaliaus 
draugiškumo, kurį jis jautė vargšui Frančeskui Beltramiui. 
Šis yra padaręs karaliui vieną paslaugą banko reikaluose, 
žinoma, ne tokio masto kaip Medičis, bet niekad to 
nepasigailėjo. Ir aš taip pat. 

Žanetona, pati jauniausia tarnaitė, atnešė vyrams vyno. 
Ji pripildė taures ir padavusi jas dingo. Nors karštis 
stiprėjo, tačiau pavėsinėje buvo visai smagu. Anjolas 

išgėrė gurkšnelį vyno, nusišluostė burną servetėle, gulinčia 
ant padėklo, ir tęsė: 

- Aš nesu pakeltas į patarėjo rangą, kaip mano 
bičiulis Žanas de Pari, bet pasitaikydavo, kad gaudavau 
tam tikrų pavedimų. Be to, turėjau garbės lydėti mesirą 
Liudviką de Marazeną ir savo draugą Žaną de Pari, 
kai jie praeitais metais keliavo pas hercogą Renė II 
Lotaringietį, kad atnaujintų seną draugystės sutartį su 
juo, kurią jis pažeidė Burgundijos hercogo nurodymu. 

- Jo nurodymu? Ką tai reiškia? 

- Hercogas Renė dar jaunas, jam tik dvidešimt ketveri 
metai, ir jis labai neprityręs. Karolis Drąsusis su panieka 
vadina jį "kūdikiu", bet tai malonus ir drąsus žmogus, 
kuris, beje, neturėjo valdyti Lotaringijos. Tik dėl ankstyvos 
savo pusbrolio hercogo Nikolaso mirties prieš trejus 
metus jis gavo -karūną ir karalius Liudvikas iš karto 
pasirašė su juo draugystės sutartį, kas, be abejo, labai 
nepatiko Karoliui Drąsiajam. 

- Ko gi jis griebėsi, kad priverstų jaunąjį hercogą 
atsisakyti sutarties? 

- O! Tai buvo visai nesunku, turint omeny jaunuolio 
tiesų ir garbingą būdą. Feri de Vodemonas, jo tėvas, 
ir net Jolanda Anžujietė, jo motina, buvo skolingi daug 
pinigų hercogo Karolio Drąsiojo tėvui hercogui Pilypui. 
Karolis priminė Renė apie senus vekselius, ir Renė 
leidosi apgaunamas. Tačiau greitai jis suprato, ką reiškia 
sąjunga su Burgundijos hercogu. Jis turėjo atiduoti savo 
pavojingam sąjungininkui keturis savo miestus - Epinalį, 
Darnėjį, Preni ir Nevšato, su teise laikyti ten garnizonus 
bei skirti gubernatorius. 

Tai reiškė, kad burgundietis paims Lotaringiją į savo 
gniaužtus ir tik vienas Dievas žino, kokie jie stiprūs. 
Atiduoti kaip užstatas miestai neįstengė išsilaisvinti. Kai 
Karolio Drąsiojo kariuomenė patraukė į Liuksemburgą 
ir Tionvilį, hercogas Renė sudarė sąjungą su šveicarų 
kantonais, kurie irgi turėjo kuo skųstis ir kurie tik 

išsilaisvinę nuo Karolio Drąsiojo favorito Pjero de 
Hagenbacho, įžengė į Franš Kontė. Renė II galutinai 
pribrendo tam, kad patektų į Liudviko rankas, o niekas 
be jo nesugeba taip mitriai rinkti vaisių, kuriuos sunokina 
kiti. 

- Suprantu. O kas gali įvykti šiuo metu? 

- Čia nieko negalėčiau pasakyti. Gal sužinosite ką 
Kompjene. 

- Aš tikėjausi, kad lydėsite mane į ten. Esu užsienietis 
ir jūsų protekcija man labai praverstų. 

- Jums to tikrai nereikia. O dėl kelių, tai rytoj 
duosiu jums kaip vedlį Floraną. Jis puikiai pažįsta tas 
vietoves. Pats privalau likti čia, nes rytoj Gynėjų namuose 
mesiras Roberas d'Etuvilis, Paryžiaus teisėjas, kviečia 
korporacijų vadovus ir svarbiausius buržua, kad aptartų 
klausimą, kokią jie galėtų suteikti pagalbą, jeigu prasidėtų 
miesto apgultis. 

- Karinis pasitarimas? Gal situacija daug rimtesnė, 
negu jūs man sakote? 

- O ne: nieko nuo jūsų nenuslėpiau, bent jau to, 
ką žinau, tačiau sena lotynų patarlė moko: nori taikos 
- ruoškis karui. Būtent tai ir ketiname daryti. 

Anjolas Nardi ir Demetrijas dar ilgai šnekučiavosi 
gurkšnodami vyną. Tai buvo brangios akimirkos, 
suartinančios žmones ir darančios gyvenimą malonesnį. 
Visuose namuose viešpatavo tyla ir ramybė. Anjela ir 
Fjora dėliojo ką tik išlygintus skalbinius, Leonarda miegojo 
nejausdama skausmo. Estebanas irgi miegojo arklidėje 
ant šiaudų, negocianto kontorose skrebėjo žąsies 
plunksnos. Tik vienas Floranas svajojo. Sėdėdamas ant 
laiptų pakopos, jis žvelgė į Fjorą, kuri šnekučiuodamasi 
su šeimininke perdavinėjo jai krūveles staltiesių ir 
servetėlių, O ši jas krovė į skrynias. Vilkinti paprasta 
balto lino suknele, plaukais, supintais į storą kasą, ji 
dabar ypač buvo panaši į pasakų princesę, ir jaunuolis 

ryte rijo ją žvilgsniu. Bet Fjora to net nepastebėjo. Tuo 
tarpu Anjela pamatė godžias jaunuolio akis ir supyko. 

- Tau ką, nėra kas veikti! Maniau, dirbi sode! 

Floranas nenorom pakilo ir subumbėjo: 

- Metras Anjolas sėdi pavėsinėje su aukštu žmogumi 
ir prašė jiems netrukdyti. 

- Be abejo, tam, kad imtumeisi plunksnos! Eik, 
nusiprausk rankas, susišukuok ir grįžk prie savo pulto. 
Pradedu gailėtis, kad patikėjau tau sodą. 

Floranas išėjo vis dar gręžiodamasis į Fjorą, kurią 
širdyje vadino “puikiąja dama". Anjela gūžtelėjo pečiais 
ir su gailesčiu tarė: 

- Šitas jaunuolis visai pametė dėl jūsų galvą, mano 
brangioji. Bijau, kad jis dabar niekam netinkamas. 

- Jis užmirš mane, kai tik išvažiuosiu! Deja, dėl 
brangiosios Leonardos kojos teks pabūti čia dar kurį 
laiką, 0 mes jus tikriausiai jau nuvarginome. 

- Nuvarginote? Dieve mano! Man tikras malonumas 
jūsų viešnagė! Jeigu ne šitas nelaimingas atsitikimas, dėl 
kurio turėsiu laimę jus matyti, būtumėt palikę mus jau 
šiandien, ar ne? 

- Taip. Mesiras Laskaris man labai brangus, ir mes 
niekuomet nesiskiriame. Jis, galima sakyti, užėmė mano 
brangiojo tėvo vietą, kurio paveikslas nuolat lydi mane. 

- Žinoma. Bet ar nebūtų geriau, jeigu tėvo vietą 
užimtų sutuoktinis? 

- Aš taip nemanau, 0 ir nenoriu šito. Meilė atneša 
daugiau kančių negu džiaugsmo. Paklauskite jaunojo 
Florano. 

- Norėčiau išsiųsti jį į Siursenė, kad atauštų. Šiandien 
vakare pakalbėsim apie tai su vyru. 

Bet jai neteko apie tai pakalbėti, nes Leonardos 
būklė pasirodė esanti visiškai patenkinama, ir kitą dieną 
Demetrijas bei Estebanas atsisveikino su Nardi namų 
gyventojais.  Floranui buvo pavesta palydėti juos iki 
Kompjeno. 

Jam teko sutikti, bet kai reikėjo išvykti, jaunuolio 
akys buvo raudonos ne tiek nuo nemigos, kiek nuo 
ašarų. Sėsdamas ant mulo jis pažvelgė į Fjorą tokiu 
graudžiu žvilgsniu, apie kurį ji nė nejtarė, įsigilinusi į 
savo pačios išgyvenimus. Viena nekėlė abejonių - jai 
buvo sunku, kad Demetrijas išvažiuoja be jos. Gal jis 
atsidurs visai netoli nuo Burgundijos hercogo, pakeitusio 
visą jos gyvenimą. Fjora jautė, kad per šias ilgas dienas 
labiau, negu manė, prisirišo prie šito mokyto, nekalbaus 
ir uždaro vyriškio, pasirodžiusio jos gyvenime tuo 
momentu, kai ji jau nesitikėjo žmonių pagalbos. 

Fjora net nepamanė, kad jis vienas gali įvykdyti keršto 
aktą. Žinoma, jai skirtas kažkoks vaidmuo graiko 
planuose, bet likimas bet kada gali iškrėsti pokštą ir 
sugadinti puikiausiai apgalvotą sumanymą. 

Leonarda labai krimtosi, kad tapo šio išsiskyrimo 
priežastimi, bet giliai širdyje ji manė Viešpatį išklausius 
jos maldą - ji taip norėjo apsaugoti savo “avytę" nuo 
žmogžudystės, galinčios atvesti ją ant ešafoto. 

- Jums derėjo vykti be manęs! - kiek veidmainingai 
atsiduso ji. 

- O jus palikti vieną mieste ir namuose, visiškai jums 
svetimuose? Kad ir kokie mieli Anjela ir jos vyras, bet 
vis dėlto jie tolimi jums. Prašom liautis krimstis ir 
galvokite tik apie savo pasveikimą! Kas jumis pasirūpins 
geriau negu aš? 

Iš tikrųjų Leonarda krimtosi labiausiai dėl to, kad 
susilaužė koją išeidama iš bažnyčios. Ir pati bažnyčia 
nekėlė jai didelio pasitikėjimo. Mat ji - kaip raudodama 
paaiškino Fjorai - pastebėjo, kad lengvo elgesio moterys 
renkasi prie Sen Meri, tarsi atstojančios joms parapiją. 

Anjela, kuriai Fjora viską papasakojo, nusijuokė: 

- Na ko jūs norite? Lengvo elgesio mergužėlės 
susivienijo dabar į tikrą pripažintą korporaciją, turinčią 
savo taisykles, savo teisėjus, įstatus, privilegijas, ir švenčia 

savo globėjos šv. Madlenos dieną birželio dvidešimt 
antrąją, net turi teisę suorganizuoti savo eitynes. 

- Bet kodėl jos telkiasi prie Sen Meri? 

- Todėl, kad šita bažnyčia yra kaimynystėje dviejų 
naujų Paryžiaus gatvių, kur šitos merginos gali prekiauti 
savimi. Beje, ar nenorėtumėt sekmadienį nueiti į Sen 
Meri išklausyti šv. Mišių? - jau rimtai paklausė ji. 

Fjora norėjo atsakyti, kad nebeatlieka religinių pareigų, 
bet nenorėjo savo atvirumu įžeisti maloniosios šeimininkės 
jausmų. Kita vertus, ji pasijuto truputį nepatogiai 
prisiminusi savo burnojimą pas Pipą. Ką ši švelni, skaisti, 
geraširdė Anjela pasakytų sužinojusi apie tą žeminantį 
epizodą? Ir Fjora paskubėjo atsiliepti, kad išklausys 
sekmadienio mišių ten, kur panorės Anjela. 

Kad neįžeistų Fjoros, kurios išvaizda bylojo, jog ji 
kilni ir skaisti mergina, Anjolo žmona nusprendė, kad 
sekmadienį jos eis į Paryžiaus Dievo Motinos katedrą. 
O Floranas, išvakarėse grįžęs iš Kompjeno, gavo įsakymą 
paruošti mulus ir lydėti damas. Galima įsivaizduoti, kaip 
jis džiaugėsi. 

Sekmadienį, rugpjūčio penkioliktosios giedrą rytą jos 
iškeliavo. Varpų skambėjimas nustelbė įprastinį miesto 
triukšmą. Paprastomis dienomis žmonės pabusdavo anksti 
ryte nuo krautuvėlių atidaromų langinių pokšėjimo ir 
nuo pirtininkų šauksmų, skelbiančių, kad pirtys paruoštos. 
Dabar nebuvo ir neišvengiamų kamščių, susidarančių dėl 
per daug siaurų gatvių. Nutilo pagaliau ir Centrinio 
turgaus prekiautojų,  giriančių savo gėrybes, balsai. 
Daugiausia moterys sutikdavo gerai apsirengusius Žmones, 
kurie sveikinosi vieni su kitais, apsikeisdavo keliomis 
frazėmis. Kai kurie iš jų stebėjosi, kad Anjela keliauja 
be savo Anjolo, kuris, būdamas doras krikščionis, niekad 
nepraleisdavo sekmadienio mišių, ir tekdavo aiškinti, jog 
metras Nardi nesveikuoja, dėl ko jos vos nepavėlavo. 

- Nejaugi negalima praleisti nė vienų mišių 
nesiaiškinant dėl to visam miestui? - piktinosi Anjela. 

- Ir man rodos, kad dabar visi pradės teirautis, kodėl 
mes einam į Paryžiaus Dievo Motinos katedrą, 0 ne į 
Sen Meri. 

- Štai matote, nederėjo dėl manęs keisti savo įpročių. 

- Bet aš gana dažnai einu į katedrą! Ten taip gražu! 

Fjora, atsisakiusi užeiti į katedrą su Leonarda tą 
dieną, kai atvyko į Paryžių, dabar dėl to pasigailėjo, 
įžengusi į milžinišką navą, apšviestą šimtų žvakių. Aplink 
pagrindinį altorių susirinko daug žmonių, bet Anjela ir 
Fjora sugebėjo rasti vietelę pirmose minios eilėse, 
apšviestose pro įvairiaspalvius vitražus krintančios saulės 
šviesos. Susižavėjusi florentietė, nors ir pripratusi prie 
šventų vietų grožio, žvalgėsi į aukštus smailius skliautus, 
didžiulį Žžėrintį apvalų vitražą virš įėjimo portalo. 

Visa dvasininkija, vilkinti raudonais apdarais, išsiuvi- 
nėtais auksu, spietėsi aplink aukštą krėslą, kuriame po 
baldakimu, papuoštu jo herbu, sėdėjo garbingas svečias 
- kardinolas Burbonas, karaliaus pusbrolis, vilkintis ryškiai 
raudona sutana ir dėvintis kardinolo kepurę. 

- Mums pasisekė, - sušnibždėjo Anjela o ni - Vasarą 
jo šventenybė retai lankosi Paryžiuje. Siuo metu jis 
paprastai būna Lione, savo arkivyskupystės mieste, bet, 
matyt, karalius pasiuntė jį čia, kad nuramintų paryžiečius. 
Jis juk susijęs su dviem partijom. Jo brolis Pjeras de 
Božė prieš dvejus metus vedė vyriausiąją karaliaus dukterį, 
o per savo motiną Agnesę Burgundietę jis surištas su 
Karoliu Drąsiuoju. Tai, žinoma, nepalengvina jo gyvenimo. 

- Tyliau! - pasakė kažkas, ir susigėdusi Anjela 
užsidengė veidą delnais, kad įsigilintų į maldą. 

Kardinolas atsistojo ir ištarė keletą žodžių Paryžiaus 
liaudžiai, ragindamas tikėti Viešpačiu, savo suvereno 
išmintimi ir Paryžiaus sienų tvirtumu. Jis dar pasakė, 
kad melsis už karalių ir žadėjo savo pagalbą. Paskui 
kodylų dūmų debesyse prasidėjo mišios. Visi giedojo 
“Ateik, kūrėjau". Bet Fjora daugiau nieko nematė - nei 
impozantiškos magistro Burbono figūros, nei baltų 

mezginiuotų kamžų, nei lengvo rūko, kylančio iš bronzinių 
kodylų. 

Ji pastebėjo figūrą baltu vienuolio drabužiu, klūpančią 
prie vieno kapitulos suolo: gaubta kaukolė, alyvų spalvos 
oda, blizganti žvakių šviesoje, dvi didelės liesos rankos, 
dengiančios veidą, kurį ji bijojo pamatyti. Jos širdis 
daužėsi vis smarkiau ir smarkiau. Ji bandė nusiraminti 
ir įtikinėjo save, kad klysta, kad tai neįmanoma. Tačiau 
staiga vienuolis nuleido rankas ir pasuko skaisčiai 
apšviesto altoriaus pusėn savo veidą didele nosimi, 
suspaustom lūpom, uždribusiais vokais. Tai buvo vienuolio 
Ignasijaus Ortegos veidas. 


Fjoros gerkle pakilo kažkoks blogumas, akyse aptemo 
ir tik didžiausių pastangų dėka jai pavyko suimti save 
į rankas. Ji vos neapalpo ir jos nepaprastas susijaudinimas 
ėmė traukti kitų akis. Fjora dar žemiau nuleido vualį 
ant veido ir, suprantama, nieko neįstengė nei regėti, 
nei girdėti per visas mišias. Vienintelė mintis blaškėsi 
jos galvoje - ką Paryžiaus Dievo Motinos katedroje, 
Prancūzijos centre veikia dominikonas, kurį popiežius 
Sikstas IV pasiuntė į Florenciją, kad pamėgintų susilpninti 
Medičių galią. Paskutinėmis žiniomis, pasiekusiomis ją, 
brolis Ignasijus buvo demaskuotas ir Lorenso Puikiojo 
kareiviai palydėjo jį iki pusiaukelės į Romą. Ir vis dėlto 
jis buvo čia, per keletą žingsnių nuo tos, kurią taip 
žiauriai persekiojo. Kodėl? Kokiu tikslu? Ar tik neieško 
jis būtent jos? 

Fjora papurtė galvą lyg norėdama atsikratyti įkyria 
mintimi. Vienuolis negali žinoti, kad ji Paryžiuje, tačiau 
jis pats čia, aišku, atvyko ne šventais tikslais. Ji krūptelėjo, 
kai bazilikinės akys ėmė apžiūrinėti besimeldžiančius ir 
pasisuko į jos pusę. 

Kai visi palenkė galvas prieš pakeltą prasforą, Fjora 
palietė draugės alkūnę: 

-  Nejudėkit, Anjola. Man reikia išeiti, ir kuo 
nepastebimiau. 

- Jums bloga? 

- Taip, man reikia į orą. Tai tikriausiai nuo smilkalų. 

- Tada eime kartu. 

- Ne, prašau likti iki mišių pabaigos. Aš eisiu pas 
Floraną. Jeigu pasidarys geriau, sugrįšiu. 

Jai reikėjo žūtbūt išvengti komunijos, kuriai ji, beje, 
nebuvo ir pasirengusi, nes neatliko išpažinties jau keletą 
mėnesių. Be to, tai buvo pavojinga, nes ji atkreiptų į 
save vienuolio dėmesį tiek eidama prie altoriaus, tiek 
likdama vietoje. Be to, priimant komuniją, jai reikėtų 
kilstelėti vualį, o brolis Ignasijus turi erelio akis. Reikėjo 
kuo greičiau pasišalinti. 

Pasinaudodama tuo, kad visi stojosi nuo kelių, ji 
prasispraudė į minią, prisiglaudusi prie lūpų nosinaitę, 
lyg jai būtų negera, ir visi leido jai praeiti. Ištrūkusi į 
lauką, Fjora pajuto, kad širdis nurimo, ir ji visa krūtine 
įkvėpė tyro oro. Čia ją apspito būrys elgetų, bet ji 
mandagiai jais atsikratė ištuštindama savo piniginę. 

Ji jau norėjo eiti prie Florano, tik staiga pajuto 
nesuvaldomą džiaugsmą: Floranas buvo ne vienas, jis 
plepėjo su Estebanu. 

Ji pribėgo prie kastiliečio, tarsi tai būtų dingęs ir 
vėl atsiradęs draugas. Jos plaukus išdraikė vėjas, bet ji 
negalvojo apie šukuoseną. 

- Estebanai! Jūs čia? Ir Demetrijas grįžo? 

- Ne, jis liko ten. Aš grįžau lydėdamas karaliaus 
patarėją, norintį pasikalbėti su jumis. Bet kas jums, dona 
Fjora? Jūs atrodote tokia sutrikusi. 

- Yra priežastis! 

Ir pasivedėjusi Estebaną į šoną, nekreipdama dėmesio 
į apniukus; Florano veidą, ji greitai papasakojo, kas 
atsitiko katedroje. Štalmeisteris-sekretorius suraukė savo 
vešlius antakius. 

- Jūs tikra, kad neapsirikote? 

- Neapsirikau, Estebanai, patikėkite. Tai jis! Argi 
galėčiau užmiršti jo veidą? Bet ką jis čia veikia? Juk 
jis negali žinoti, kad mes čia, Paryžiuje. 

- Jeigu jus domina mano nuomonė - esu tikras, ką 
jis sumanęs. Be abejo, kažkas jį čia domina ir tas 
susidomėjimas sukeltas toli gražu ne krikščioniškos meilės. 

- Ką gi galime padaryti? 

- Jūs - nieko. Šitas senas velnias būtų patenkintas, 
jei galėtų pagriebti jus savo nagais. O aš pažiūrėsiu. 
Kurioje vietoje jis stovi? 

Ji paaiškino, ir Estebanas pasileido katedros link, 
šūktelėdamas: 

- Kai ateis madam Anjela, grįžkite namo! Manęs 
nelaukite! 

Fjora matė, kaip jis prasibrovė pro elgetas ir dingo 
už durų. Ji priėjo prie Florano, kuris įžeistu veidu 
apsimetė tikrinąs mulų apynasrius, bet jaunoji moteris 
buvo taip paskendusi mintyse, kad nieko nepastebėjo. 
Ji atsisėdo į vežimėlį ir pasitaisė plaukus, paskui ėmė 
vėduotis  nosinaite. Tokio abejingumo dar labiau 
įskaudintas Floranas sumurmėjo niūriu kaip debesis veidu: 

- Jūs nekreipiate į mane jokio dėmesio, ar ne? 

- O ką? Aš turėčiau susidomėti jumis? 

- Ne ne, jūs teisi: Aš tikrai to nevertas. Kas aš 
jums? Tuščia vieta. Net jei numirčiau prie jūsų kojų, 
nė nežvilgtelėtumėt į mane. 

Varpai, skelbiantys mišių pabaigą, nustelbė jo žodžius. 
Užimta savo mintimis Fjora jų beveik ir negirdėjo. Net 
nepažvelgusi į jaunuolį, iš nevilties sugriežusį dantimis, 
ji pakilo pasitikti Anjelos, kurios medaus spalvos vualį 
jau iš tolo pastebėjo. 

Šešioliktas skyrius 


Sinjoras iš Aržantono 


Varpai tebeskambino, šlovindami Panelę Mariją, kai 
Anjela su Fjora įėjo į salę, kur buvo baigiamas dengti 
stalas. Anjolas puikiai nusiteikęs šnekučiavosi su svečiu. 
Jie sėdėjo ant ilgo pagalvėlėmis apkrauto suolo ir 
gurkšnojo vyną. Pamatę jas vyrai atsistojo, ir Fjora 
įsitikino, kad nepažįstamasis - jaunas, vidutinio ūgio 
vyriškis, mielo veido, žydromis gražios formos akimis, 
pilnokomis griežtų apybraižų lūpomis. Tankūs gelsvi 
plaukai gaubė šį subtilų, inteligentišką veidą. Nepažįsta- 
masis pasveikino damas be galo laisvai ir elegantiškai. 
Jis ilgiau sulaikė savo žvilgsnį ties Fjora, nė 
nesistengdamas slėpti savo susižavėjimo. 

- Dona Fjora Beltrami, manau? - paklausė jis 
šypsodamasis. 

Jo švelnus glamonėjantis balsas turėjo gražų tembrą 
ir tuo nepažįstamasis mokėjo naudotis. 

- Jūs neklystate, mesire, - tarė Anjolas, - Oo čia 
mano žmona Anjela. Leiskite jus joms pristatyti: štai, 
mielosios damos, geriausias karaliaus patarėjas mesiras 
Filipas de Kominas, sinjoras iš Aržantono; jis atvyko 
čia tam, kad pasikalbėtų su dona Fjora. 

- Su manimi? Bet, Dieve, kieno vardu? 

- Karaliaus vardu! 

- Tiesa? Kas aš esu, kad toks didelis žmogus pagalvotų 
apie mane? 

Švelni pašaipa jos balse neprasprūdo pro sinjoro iš 
Aržantono ausis. Jis nusišypsojo dar plačiau. 

- Kuklumas - tai dorybė, labiau deranti negražioms. 
Nėra nieko nuostabaus, kad mūsų valdovas domisi jumis. 
Juo labiau, kad jam liko kuo geriausi prisiminimai apie 
jūsų amžinąatilsį tėvą. Bet gal geriau pasikalbėsime po 
pusryčių? Atleiskite man, ponia, - tarė jis, pasisukdamas 

į Anjelą, - bet tiesiog mirštu iš bado. Rodos, galėčiau 
suvalgyti visą kumelę. 

Jaunosios moters juokas nuskambėjo kaip upelio 
čiurlenimas. 

- Jos, gaila, meniu nėra, bet tikiuosi ir mūsų kuklūs 
patiekalai numalšins jūsų alkį Na, meilutės, - pridūrė 
ji suplojusi delnais, - greitai neškite praustuves ir 
rankšluosčius ir baikite dengti stalą. 

Lyg laukusios šio signalo trys jaunos tarnaitės atnešė 
dubenis su aromatizuotu vandeniu, kuriuose vyrai 
nusiprausė rankas ir nusišluostė rankšluosčiais. Paskui 
visi susėdo už stalo. Pasirodė tarnai su valgiais. Iš 
pradžių nešė makaronų patiekalus, apvalius pyragus ir 
patiekalų iš kiaulienos, nepaprastai skanios, nes kiaulės 
buvo penimos ąžuolo gilėmis; paskui pasirodė karpiai 
bei lašišos su įvairiais garnyrais, tada paukštiena ir kepta 
jautiena su krapais, morkomis, kopūstais ir krienais. 
Pusryčiauti baigė sūriais, vyšniomis, slyvomis ir pyragaičiais. 
Atsigerti buvo tiekiami puikūs prancūziški ir itališki vynai 
- Anjolas turėjo gausų vyno rūsį, kuriuo didžiavosi. 
Šeimininkas vis pylė svečiui į taurę, aiškindamas, kokios 
rūšies ir kelintų metų tas ar kitas vynas. Mesiras de 
Kominas gurkšnojo su dideliu malonumu, nepamiršdamas 
ir valgio, be to, nesiliaudamas kalbėti. Metras Nardi 
palaikė šneką. Abu įsitraukė į politiką, ne itin 
rūpindamiesi damomis, dėl ko jos nė kiek nesijautė 
blogiau. Fjorai buvo įdomu jų klausytis, o Anjela budriai 
reguliavo puotos eigą. 

Naujienos buvo, ko gero, neblogos. Fjora sužinojo, 
jog kažkoks konetablis de Sen Polis, svarbus karaliaus 
armijos pareigūnas, bet kilęs iš Burgundijos, ir senas 
Karolio Drąsiojo draugas, nustebino savo keistu elgesiu. 
Didžiosios špagos su heraldine lelija* nešiotojas, vedęs 
Liudviko XI svainę Savojos princesę, Luji Liuksembur- 


* Karališkos valdžios ženklas Prancūzijoje. 

gietis, grafas de Sen Polis vis dėlto važiavo į Peroną, 
kad pasiūlytų savo paslaugas Karoliui Drąsiajam ir anglų 
karaliui, pažadėdamas jiems atidaryti Sen Kanteno vartus, 
o iš tikrųjų, kai tie sustojo prieš ginamąjį pylimą, jis 
apšaudė juos iš patrankų. Juk keista. 

- Manau, - tarė Anjolas, - kad mūsų valdovas nelabai 
pasitiki šito sinjoro ištikimybe? 

- Jis taip seniai jį pažįsta! Kiek suprantu, Sen Polis 
nežino nei ką jam daryti, nei kam naudingiau tarnauti. 
O kol kas pirmasis artilerijos apšaudymo rezultatas buvo 
tas, kad Burgundijos hercogas pasitraukė, tą pačią dieną 
priversdamas savo sąjungininką atvesti ten armiją, 0 pats 
išsidangino į Valansjeną. Tai žinodamas, karalius 
nedelsdamas nė minutės pradėjo derybas su Eduardu 
IV. Jis žino, kad anglai turi mažai provizijos ir kad 
Burgundijos armijos išdavystė sudavė lemiamą smūgį 
moralinei anglų savijautai. Kai kurie iš jų mano, kad 
vasara baigėsi ir kad, matyt, laikas kiekvienam grįžti 
namo ir laukti geresnės progos. Bet jie nenori palikti 
stovyklos tuščiomis rankomis, ir karalius Liudvikas tai 
puikiai žino. 

- Ko jie prašo? 

- Galima sakyti, jų pretenzijos vis mažėja: iš pradžių 
jie pareikalavo Prancūzijos karūnos. 

- Jie rimtai tikėjosi, kad ją gaus? - juokdamasis 
paklausė Anjolas. 

- Žinoma, ne, bet tai glostė jų savimeilę. Paskui jie 
pareikalavo, kad būtų atiduota Gina ir Normandija, 
kurios jiems labai reikalingos. 

- Bet Prancūzijai jos dar reikalingesnės. Ir kas toliau? 


- Kas toliau? - Kominas su malonumu išgėrė savo 
vyną ir nusišypsojo namų šeimininkui. - Karalius tikisi 
nesunkiai juos nugalėti auksu ir dovanomis. Man pavesta 
paimti aukso iš Bastilijos rūsių, bet aš turiu dar sužinoti, 
kokia kaina Paryžius įvertins savo ramybę. Veikti reikia 
greitai. Poryt grįžtu. 


431 


- Į Kompjeną? 

- Ne, į Sanlisą, kur sugrįžo mūsų valdovas. Turėsiu 
nuvežti auksą lydimas eskorto, kurį duos miestas. - Jis 
pasisuko į Fjorą ir maloniai pridūrė: - Taigi mums 
kelionėje niekas negresia, madona. Esu gavęs įsakymą 
atvežti ir jus. 

- Karalius pageidauja mane matyti? 

- Taip. Mes iškeliaujame auštant, kai tik bus atidaryti 
vartai. Pasiruoškite! O dabar, - pridūrė jis stodamasis, 
- turiu atsisveikinti. Dėkoju už puikius pusryčius, metrai 
Nardi ir madam Anjela. Turiu dar skubiai pamatyti 
mesirą  d'Etutvilį, kanclerį Pjerą Doriolį ir Bastilijos 
gubernatorių. 

Ir sinjoras d'Aržantonas lengvu žingsniu, lyg būtų 
suvalgęs tik vištos sparnelį ir išgėręs gurkšnelį klareto, 
kartu su savo žmonėmis, šventusiais virtuvėje, išėjo iš 
Nardi namų, prieš tai pataręs Anjolui poryt ryte palydėti 
Fjorą iki Sent Deni vartų. Susimąsčiusi Fjora pakilo pas 
Leonardą, kad papasakotų, kas atsitiko. Anjela nusekė 
iš paskos. 

- Ko gi reikia iš manęs karaliui Liudvikui? - sunerimusi 
klausė Fjora, lipdama laiptais. - Aš turėjau su mesiru 
de Kominu pasišnekėti apie Leonardą ir pasakyti, kad 
negaliu jos palikti. 

- Kodėl gi? Būkite tikra, aš gerai ją prižiūrėsiu, - 
nusišypsojo  Anjela. - Manau, jūs užtruksite neilgai, O 
ir Sanlisas netoli nuo čia: pora Ijė - tai menkniekis. 
Ir be to, karaliaus įsakymai nesvarstomi. 


Tą patį pasakė ir Leonarda. Nardi namuose ji puikiai 
jautėsi ir kantriai kentėjo skausmą. 


- Kai jau nieko nebegalima padaryti, belieka būti 
išmintinga, - tarė ji. - Ir jeigu ponia Anjela sako, kad 
nebūsiu jai per didelė našta, palauksiu čia kol išgysiu. 
Keliaukite ramiai, mano avyte, jums nėra ko bijoti 
karaliaus Liudviko. 

- Nė kiek tuo neabejoju, - pridūrė Anjela. - O dėl 
mūsų, tai galėsime važiuoti į savo dvarą, jeigu tik nereiks 
daugiau bijoti anglų. Ponia Leonarda ten greičiau sveiks, 
nes kaime gražu, Oo iš namo atsiveria puikus Senos 
vaizdas. 

Per daug susijaudinusi, kad galėtų ką nors atsakyti, 
Fjora pabučiavo šią puikią moterį ir išsyk užmiršusi 
karalių Liudviką ėmė galvoti apie kitus dalykus: Estebanas 
iki šiol negrįžęs. 

Parsirado jis tik vėlai vakare, prieš pat komendanto 
valandą, 0 iš jo veido matėsi, kad jam teko nemažai 
pabėgioti. Jis buvo baisiai išalkęs ir norėjo gerti. Nepaisant 
vėlumos, Peronelė, Nardi namuose atsakinga už virtuvę, 
ėmėsi jį globoti. Pasodino kampe už stalo ir patiekė 
ungurio pašteto, riekę apvalaus pyrago su balandiena, 
didelį gabalą šaltos jautienos ir saldumynų. Be to įpylė 
burgietiško vyno, kuris suteikia žvalumo net labiausiai 
pavargusiam žmogui. Virtuvėje Estebanui labai patiko: 
prieš išvykdamas į Kompjeną jis dažnai čia susirasdavo 
darbo ir su neslepiamu gurmaniškumu puldavo prie 
ruošiamų valgių. Tą vakarą Peronelė buvo labai 
patenkinta, kad gali kiek tinkama palepinti Estebaną ir 
pabūti kartu su juo. Fjora tai suprato ir išėjo į sodą 
palaukti, kol baigsis puota. 

Naktis buvo puiki, matėsi daug "krintančių žvaigždžių. 
Jauna moteris, sėdėdama ant suoliuko netoli žydinčių 
baltų lelijų, dvelkiančių švelniu aromatu, žvelgė į tamsiai 
mėlyną dangų ir bandė įžiūrėti žvaigždynus, ko ją buvo 
išmokęs senas mokytojas Toskanelis. Pereitų metų 
rugpjūčio mėnesį ji gyveno viloje Fjezolėje su savo 
brangiuoju tėvu ir manė, kad yra beprotiškai įsimylėjusi 
Džulianą Medič. Ją lepino, puoselėjo, ir tada ji turėjo 
viską, kad būtų laiminga. Gyvenimas plaukė ramiai ir 
sklandžiai, atrodė toks margaspalvis kaip tas kinietiškas 
satinas, kurį savo mylimai dukteriai iš Venecijos parvežė 
Frančeskas Beltramis. O paskui viskas pavirto kažkokiu 

šėtonišku pragaru. Nuostabus gyvenimas baigėsi, ji pasijuto 
chaose, pilname dyglių, paliekančių gilius įdrėskimus ir 
sukeliančių tik viena - aistrą, tarsi tą didelę raudoną 
gėlę, prašmatnią ir nuodingą. Ant susiraizgiusių jos šaknų 
išaugo stiprūs nagai, trukdantys išrauti tas šaknis, nebent 
kartu su kūnu. Tačiau lyg legendinė hidra jie vėl 
išaugdavo, dar stipriau prisitvirtinę. Jeigu kas nors 
pauostytų aštrų, bet saldų tos gėlelės kvapą, taptų jos 
vergu. Ir tą vakarą sėdėdama sodo gilumoje, Fjora išdrįso 
sau prisipažinti, kad vis dar myli Filipą, nepaisydama 
visų kančių, kurias jis suteikė, ir mylės iki paskutinio 
atodūsio. Purpurinė gėlelė mirs tik kartu su ja. 

Nejučiom ji žegnojosi kiekvieną kartą, kai pamatydavo 
krintančią žvaigždę, paliekančią ryškų pėdsaką aksominia- 
me tamsios nakties danguje. Kai kurie žmonės tvirtina, 
kad krintanti žvaigždė - tai į rojų keliaujanti siela. Kiti 
gi kalba, jog tai laimės ženklas, ir reikia sugalvoti kokį 
nors troškimą, bet Fjora netikėjo nei vienu, nei kitu 
prasimanymu, nors ir Ženojosi. 

Sušiugždėjo sodo takelio smėlis po Estebano kojomis, 
ir netardamas nė žodžio jis atsisėdo greta jos. Jis neleido 
užduoti nė vieno klausimo: 

- Jūs neklydote, madona, tai iš tiesų jis. Aš ėjau iš 
paskos ir ilgai sekiau, kol įsitikinau. 

- Kur jis nuėjo? 

- Iš pradžių paskui kardinolą Burboną iki jo namų, 
kurie stovi netoli Luvro. Jis pateko į kardinolą lydinčių 
žmonių tarpą, ir kartais aš net matydavau, kaip tas 
puikusis kardinolas pasilenkia prie vienuolio, kad slapčia 
kažką pasakytų. Tačiau, matyti, Burbonų namuose jis tik 
užkando. Mačiau, kaip jis iš ten išėjo ir grįžo į katedrą, 
kad dalyvautų vakarinėse mišiose, kuriose buvau ir aš, 
kaip padorus krikščionis. Paskui brolis Ignasijus nuėjo į 
netoli nuo Paryžiaus Dievo Motinos katedros esantį 
vienuolyną. Man sakė, kad tai jakobinų vienuolynas. Iš 

ten jis nebeišėjo. Tada aš ir grįžau šiek tiek pavargęs, 
bet katedroje pašventintas. O ką dabar man daryti? 

- Gulkitės greičiau miegoti, nes to nusipelnėte. Dėkoju 
jums, Estebanai, už paslaugą. Manau, šiuo metu vienuolį 
galima palikti likimo valiai. O aš poryt išvykstu su 
mesiru de Kominu. Jums tikriausiai jau žinoma, kad jį 
atsiuntė karalius. 

- Taip, aš tai žinau. O kodėl, negaliu jums pasakyti, 
nes žinau tiek pat, kiek ir jūs. Sprendžiant iš to, kaip 
jis priėmė mano šeimininką, tai ketinimai turėtų būti 
geri. Tačiau dėl brolio Ignasijaus nepritariu jums. Rytoj 
aš dar pasisukinėsiu netoli to jakobinų vienuolyno. Gal 
pavyks sužinoti ką nors apie atvykimo tikslą. 

- Prašau jūsų, būkite atsargus. Žinote, koks jis 
pavojingas, ir galbūt nereikia atkreipti jo dėmesio į mus, 
į mane ir jūsų šeimininką, nes jis nekenčia mūsų abiejų. 

- Pasikliaukite manimi. Jis net nejtars, kas aš esu. 

Estebano galvoje jau brendo idėja. Anksti rytą, 
apsirengęs ilgus drobinius marškinius ir pasiėmęs porą 
Peronelės mielai duotų krepšių bei produktų sąrašą, kurį 
gavo pasakęs, kad ketina pasivaikščioti po Centrinį turgų, 
jis išsyk nuėjo prie jakobinų vienuolyno ir slankiojo 
aplinkui tol, kol pamatė iš ten išeinantį vienuolyno brolį 
su dviem tokiais pat kaip jo krepšiais. Jis nuėjo iš 
paskos, po kelių minučių prisivijo vienuolį ir šūktelėjo 
jam, apsimesdamas tarnu užsieniečiu, neseniai atvykusiu 
į Paryžių, ir pasakė, kad dar nepažįstąs pačių geriausių 
pardavėjų. 

- Man padavė šitą sąrašą, - tarė jis, rodydamas tai, 
ką parašė slapčia nuo Peronelės, - paaiškino, kaip rasti 
turgų, ir viskas. 

- Gerai padarėte, mano broli, kad kreipėtės į mane, 
- oriai tarė vienuolis. - Pažįstu visus tuos prekiautojus 
ir parodysiu jums krautuvėles, kur už prieinamą kainą 
galima nusipirkti pačių geriausių produktų. 

- Būsiu labai jums dėkingas už tai, mano broli, - 
nuolankiai atsakė Estebanas. 

Jis žinojo tik vieną būdą, kaip išreikšti dėkingumą: 
kai krepšiai buvo pilni, kastilietis savo palydovą savanorį 
nusivedė į smuklę, kad pavaišintų šalto vyno ąsotėliu. 
Brolis Gijo buvo paprastas žmogus, sugebantis vertinti 
Dievo teikiamas malones ir jaučiantis silpnybę vynui, 
tam dieviškam gėrimui, kurį per Paskutinę Vakarienę 
pašventino pats Viešpats Dievas. Išgėrus trečią ąsotėlį 
vyno Estebanas sužinojo viską, ko reikėjo. Jo šventenybė 
Romos popiežius patikėjo Ignasijui Ortegai specialų ir 
slaptą pranešimą Prancūzijos karaliu, pas kurį greitai 
keliaus, ir visas vienuolynas tuo didžiavosi. 

Tai sužinojęs Estebanas priminė savo pašnekovui, kad 
laikas grįžti Po pusvalandžio jis parvilko Peronelei du 
pilnus krepšius ir pranešė Fjorai pačias naujausias žinias. 

- Tikriausiai jo misija nėra labai svarbi, - tarė Fjora, 
- kitaip popiežius būtų pasiuntęs kokį nors kardinolą 
legatą. 

- Aš kitaip manau. Eilinis vienuolis kur kas mažiau 
pastebimas negu kardinolas su pompastišku kortežu, ir 
daugelis valstybinių paslapčių patikima dar kuklesniems 
žmonėms. Šiaip ar taip, brolis Ignasijus vyksta ten, kur 
ir mes. Mes su šeimininku pabandysime jį pasekti. O 
jūs, dona Fjora, apie jį daugiau nebegalvokite! 

Visą paskutinę dieną Paryžiuje Fjora praleido kartu 
su Leonarda, priekaištaudama sau, kad ją palieka, lyg 
tas sprendimas priklausytų nuo jos pačios. Ji pasitraukė 
nuo Leonardos, tik kol kalbėjosi su Anjolu Nardi jo 
kabinete ir jo prašymu po pietų. 

- Dona Fjora, jums reikia pinigų? - balšiisė pirklys 
nurodęs jai krėslą, kai tik įėjo. 

- Netrikdykite manęs, mesire Anjolai! Tai, kad jūs 
taip dosniai priėmėte mus, mano draugus ir mane, 
neleidžia man aptarinėti tokią problemą. 

- Viešpatie! Dona Fjora! Jūs gi pirklio duktė, o 
viską supainiojote. 

- Nemanau, ir prašau jus liautis, nes aš dar labiau 
sutriksiu! 

- Dieve mano! Jūs nieko nesuprantate, visiškai nieko 
nesuprantate! Svetingumas - krikščioniška pareiga, o jus 
priimti buvo tikras malonumas, bet tai neturi nieko 
bendro su komercija! Kai dėl jūsų, tai padėtis dabar 
tokia: mesiras Andželas Donatis, kuris, pritariant sinjorui 
Medičiui, yra atsakingas už velionio Frančesko Beltramio 
turtą, prekybą ir asmeninę nuosavybę, teikėsi man 
pranešti, kad mano prekybos pajamos, anksčiau gautos 
iš jūsų tėvo dalies, turi būti perduotos jums. Tokie pat 
ir kontoros Briugėje reikalai, kur patogumo dėlei mesiras 
Kaponė gavo nurodymą kiekvienais metais atsiųsti man 
tai, kas priklauso jums, ir galiu pasakyti, kad jeigu kalba 
eina ir ne apie tokį didžiulį turtą kaip Frančesko 
Beltramio, vis dėlto nuo šios akimirkos valdote solidų 
turtą, kuris kiekvienais metais vis didės ir leis jums, 
net jeigu ir šiandien panorėtumėte, nusipirkti gražų namą 
Prancūzijoje, tokioje vietoje, kuri jums patiks. Kad ir 
prie Luaros, kur gyvenimas toks malonus, ir kur paprastai 
gyvena karalius. 

- Ar tik jūs šiek tiek neperdedate? 

- Jokiais būdais, garbės žodis! Reikia pagalvoti apie 
ateitį, dona Fjora, ir pasiimti tai, kas jums priklauso. 

- Dabar negalėčiau net pasakyti, kur galėčiau tuos 
pinigus išleisti. Tačiau aš mielai paimsiu šiek tiek grynųjų 
rytdienos kelionei, bet nė kiek ne daugiau, negu būtinai 
reikia. O dėl kitų pinigų, tai aš norėčiau, kad 
investuotumėte juos naudingai ir man, ir jums, ir dar 
aš norėčiau, kad jūs paimtumėte iš ten sumą, reikalingą 
mano brangiosios Leonardos gydymui ir išlaikymui. 

Į tai Anjolas numojo ranka, leisdamas suprasti, kad 
čia smulkmena, ir priėjo prie vienos iš geležimi apkaustytų 

skrynių, išrikiuotų jo darbo kambaryje. Atidarė ir išraukė 
iš ten sunkų maišelį. 

- Štai, pradžiai tūkstantis lirų. Galite prašyti manęs 
pinigų kiekvieną kartą, kai tik prireiks, ir jeigu jau jūs 
patikite man vadovavimą jūsų turtu, aš pasistengsiu 
padaryti taip, kad jums netektų gailėtis. 

Susijaudinusi Fjora priėjo ir išbučiavo Nardi į abu 
skruostus. 

- Aš tuo įsitikinusi. Šiaip ar taip, dėkoju už tai, kad 
jūs toks, o ne kitoks. Jeigu neturėčiau dabar išvažiuoti, 
man rodos, paprašyčiau supažindinti mane su komerciniais 
reikalais, kuriais taip domėjosi mano tėvas. 

- Šiuo klausimu visada būsiu jūsų žinioje. Iš tiesų 
būtų labai gerai, kad jūs išstudijuotumėte tą dalyką. Jūs 
dar labai jauna, ko apie mane nepasakysi: Mes 
pagalvosime apie tai, kai sužinosime, ko iš jūsų nori 
mūsų karalius! 

Fjora nusišypsojo ir pabučiavo tą geraširdį žmogų. Ji 
dar nesutvarkė reikalų su šio pasaulio galingaisiais ir 
Filipu de Selonžė, neminint jau Jeronimos Paci, kurią 
tik stebuklas išgelbėjo nuo bausmės už nusikaltimus. Ir 
tik paskui jai galbūt bus įdomu pasekti Beltramio 
pėdomis. Tačiau kada ateis tas “paskui"? Po kelių metų. 
Ir kokia bus ši jauna florentietė vardu Fjora, kuri, 
nepaisydama visų išgyventų kančių, dar tikėjo, jog tas, 
kuris labai nori, gali viską? 

Kitą dieną dar auštant ji išvyko pro Sen Deni vartus 
lydima Filipo de Kamino ir Estebano. Paskui tris raitelius 
sekė Paryžiaus miesto Laisvųjų lankininkų kuopa, lydinti 
keletą vežimų, prikrautų statinių, kurios pirkliams, 
sustojusiems pakelėje, kad praleistų kortežą, kėlė juoką. 
Jie prunkštė, šaukdami, kad gudriajam karaliui Liudvikui 
prireikė gero vyno, idant iki mūšio su godžiuoju anglu 
pakeltų kariuomenės dvasią. Kareiviai juokėsi ir atsakinėjo 
į pašaipas. Vienas de Kominas žinojo, kad tik trijose 
iš tų statinių buvo mėgstamas karaliaus vynas nuo Luaros 

krantų. O kitos buvo pilnos aukso, kuris galbūt geriau 
negu vis dar neaiškus mūšis galės dar kartą iš Prancūzijos 
išvyti anglus. 

Nors Paryžiaus apylinkių kaimai atrodė ramūs, užsiėmę 
derliaus valymu, bet tolstant į šiaurę kelyje dažniau buvo 
galima sutikti kareivių negu valstiečių. Net pats mažiausias 
kaimelis buvo saugomas, pilių bokštuose spindėjo šalmai 
ir kardai. Tankus Sanliso miškas, kuriame mėgo medžioti 
Liudvikas XI, nebežavėjo tokia ramybe kaip anksčiau. 
Paukščių giedojimą kartais nustelbdavo duotos komandos 
aidas arba ginklų žvangėjimas: apdairusis karalius laikė 
savo kariuomenę karinėje parengtyje, nepaisydamas to, 
kad jo emisarai derėjosi su anglų monarcho pasiuntiniais. 

Staiga stojo tyla, dieviška miško ramybė, drumsčiama 
tik paukščių čiulbėjimo. Jie išsuko iš pagrindinio kelio, 
kurio gale jau ryškėjo Sanliso įtvirtinimai, ir toliau 
keliavo žole apžėlusiu keliuku, kuriame vežimų ratų 
provėžos buvo vos įžiūrimos. Į nebylų Fjoros klausimą 
Kominas atsakė šypsena. 

- Beveik atvykome, - tarė jis. 

Miškas prasiskyrė lyg teatro uždanga, ir visiems prieš 
akis iškilo tarsi sumažintas miestas: už ne itin aukštų 
sienų buvo matyti rūmai, kurių langus puošė vinjetės, 
kyšojo paauksuotos ir žydros vėtrungės ir kilo puiki 
bažnyčia. Aplink neužbaigtus bokštus dar buvo likę miško, 
o nauji čerpių stogai švytėjo lyg vario plokštės. Didelė 
pailga vėliava su herbo lelijomis ir baltu kryžiumi ramiai 
plevėsavo iškelta virš pastato. 

- Viktorijos abatija, - paskelbė Kominas. - Prancūzijos 
karaliui patinka čia gyventi. 

- Kaip gražu! - nuoširdžiai sušuko Fjora. - Ir koks 
puikus pavadinimas: Viktorija! 

- Jo kilmė labai paprasta: 1241 metais, kai karalius 
Pilypas Augustas liepos dvidešimt ketvirtą dieną nugalėjo 
vokiečių imperatorių Otoną ir pasiuntė kurjerį pas sūnų 
Liudviką, kad praneštų šią džiugią žinią, Liudvikas, 

švytėdamas iš laimės, kad nugalėjo karalių Joną Bežemį, 
taip pat nusiuntė tėvui pasiuntinį. Sakoma, kad būtent 
šioje vietoje pasiuntiniai susitiko, ir praėjus keletui metų 
karalius įsakė čia įkurti abatiją, kuri buvo patikėta 
dvylikai šventojo Augustino ordino kariauninkų, atvykusių 
iš Paryžiaus Sen Viktoro abatijos. Karalius nepašykštėjo 
pinigų, ir štai jūs matote, kas iš to išėjo: taurus, vertas 
Viešpaties Dievo statinys. 

- Jį tikriausiai saugo angelai? Viskuo jie primena 
švento Mykolo statulą, kurią teko matyti, tik neturi 
sparnų. 

Iš tiesų, pasipuošę žvilgančia ginkluote, plokščiomis 
kepurėmis, šiek tiek nusvertomis ant šono ilgų garnio 
plunksnų, stovintys arba raiti patys gražiausi kareiviai, 
kuriuos Fjora kada nors matė, iš abiejų pusių budriai 
saugojo aukštą pastatą. Kominas nusijuokė: 

- Tai visai ne angelai! Dona Fjora, prieš jus garsioji 
karaliaus Liudviko škotų gvardija, kurios gretose patys 
geriausi pasaulio kariai. Čia jie pripažįsta tik du įstatymus: 
karaliaus, kuriam prisiekė ištikimybę, ir garbės bei 
ištikimos meilės tėvynei įstatymą. 

Atvykėlius jau pastebėjo. Kažkas šuoliavo jų sutikti, 
ir Kominas sušuko: 

- Sveiki, Roberai Kamingamai! Su manimi draugai. 
Karalius laukia šitos jaunos moters ir... statinių su vynu, 
važiuojančių mums iš paskos. 

- Rūsiai joms priimti jau paruošti. O kas lydinčiųjų, 
tai jie gali atsigauti, truputį pailsėti ir grįžti į Paryžių. 
Jums, mesire, kad įėjimui nereikia palydovo. 

Mandagiai pasisveikinęs su Fjora ir pabandęs įžiūrėti 
veidą, pridengtą vualiu, kurį ji visada dėvėdavo kelionėse, 
škotas vikriai apgręžė žirgą ir nušuoliavo vežimų priekyje. 
Vienas paskui kitą vežimai ir jų apsauga važiavo pro 
vienuolyno vartus, lydimi susidomėjusių rūmus saugančių 
šaulių žvilgsnių. 

- Dabar mūsų eilė! - linksmai tarė Kominas. -  Kertu 
lažybų, kad valdovas džiaugsis išvydęs jus, dona Fjora. 

Už aukšto portalo, kurio frontone buvo pavaizduoti 
angelai su didžiuliais sparnais, tarsi ginančiais Prancūzijos 
herbą, atvykėliai išvydo didelį kiemą, padengtą ką tik 
nupjauta žole, kuri šalia abatijos pastato ir puikios balto 
akmens bažnyčios atrodė lyg smagus žalias kilimas. 
Stambūs, irgi balti skalikai su odiniais antkakliais šokinėjo 
aplink žmogų, Fjoros manymu, tarną, besirūpinantį, šiais 
gyvūnais. Tai buvo liesokas, vidutinio ūgio žmogus, 
dėvintis trumputę šiurkščios pilkos gelumbės tuniką, 
sujuostą odiniu diržu: jo kelnes iki pusės dengė aukšti, 
minkšti pilkos zomšos batai. Ant raudonos kepuraitės, 
dengiančios ausis, jis buvo užsidėjęs juodą fetrinę skrybėlę. 

- Kokie gražūs šunys! - sušuko Fjora. - Toks įspūdis, 
kad jie tiesiog iš kažkokios legendos. Man rodos, jie 
labai myli tą žmogų, kuris jais rūpinasi! 

- Jie iš tiesų labai jį myli, - tarė Kominas ir kaip 
sąmokslininkas mirktelėjo Estebanui. - Ar nenorėtumėte 
pažiūrėti į juos iš arčiau? 

Jis jau šoko nuo arklio ir padavė jaunajai moteriškei 
ranką, kad padėtų jai nulipti. Ji keletą minučių abejojo 
ir tarė: 

- Ar gerai bus, jeigu dėl minutės malonumo versime 
karalių laukti? Sako, jis labai nekantrus. 

- Ir vis dėlto eime! Pažadu, jis bus jums maloningas. 

Šiek tiek nenoromis Fjora leidosi vedama. Estebanas 
liko stovėti, laikydamas rankoje trijų arklių pavadžius. 
Pajutę besiartinančius svetimus žmones, skalikai liovėsi 
žaidę ir sustojo kaip nudiegti, atsukę į atvykėlius smailus 
snukius. Pastebėjęs tai, tarnas atsigręžė. Dideliam Fjoros 
nustebimui, Kominas priklaupė ant vieno kelio. 

- Valdove, - tarė jis, - aš grįžau atlikęs abu nurodymus, 
kuriuos karalius buvo man davęs! - ir išsunkė pro dantis: 
- Sveikinkite, šėtonas jus griebtų! 

Ir Fjora nejučiomis sulenkė kelius giliam reveransui. 

- Gerai, gerai! - tarė karalius. - Jūs, mesire Filipai, 
dar kartą padarėte man paslaugą, dėkoju už tai. O 
dabar prašom, palikti mus vienudu su šia jauna dama, 
kuri, tikiuosi, bus tokia maloni ir pakels vualį? Tik toli 
nenueikite: mums reikės pasikalbėti! 

Vis dar nepatogiai pritūpusi Fjora atidengė veidą, 
užmesdama musliną ant dvigubai susuktos šilkinės juostos, 
kurią dėvėjo kaip galvos apdangalą. Negalėdama atitokti 
iš nustebimo, ji apžiūrinėjo šį menkos išvaizdos, nedidelio 
ūgio žmogų, Prancūzijos karalių. Jis buvo ne ypač gražus, 
jau nebejaunas: praėjusiais metais jam sukako penkias- 
dešimt dveji, tačiau ji pajuto, kad rausta nuo valdingo 
jo rudų, gilių akių žvilgsnio, ir nuleido galvą, spėdama 
išvysti tik ilgą, sardonišką nosį, plonas, judrias, 
kampučiuose šiek tiek išlenktas lūpas; tačiau ji suprato, 
kad, nors ir tūkstantį metų gyventų, niekada neužmirš 
šito veido. 

Jai buvo sakyta, kad tas žmogus labai aštraus ir 
lankstaus proto, ir ji tuo įsitikino iš pirmo žvilgsnio. 

Kominas pasišalino, ir tik tada Fjorai buvo leista 
atsistoti. Ir staiga ji prieš save pamatė ištiestą ilgą ir 
sausą ranką, siūlančią atsiremti, ir išgirdo malonų balsą, 
tariantį šiuos žodžius: 

- Madam grafiene de Selonžė, sveika atvykus. 


Apstulbinta Fjora vos nekrito aukštielninka. Ji 
susvyravo lyg nuo stipraus vėjo gūsio ir taip išbalo, jog 
karalius pamanė, kad ji tuoj pat susmuks nualpusi. 

- Kas atsitiko? - tarė jis nepatenkintas. - Argi tai 
ne jūsų pavardė? Galbūt mus apgavo? 

Fjora, supratusi, kad prieš ją pavojingas priešininkas, 
didžiausių pastangų dėka susitvardė: 

- Prašau karalių atleisti už susijaudinimą, kurio 
nepajėgiau suvaldyti. Šitaip esu pavadinta pirmą kartą, 
ir nesu visai tikra, ar turiu teisę į šį titulą ir šį vardą. 
Mesiras de Kominas man sakė, kad karalius nori matyti 

Fjorą Beltrami. Ne kas kitas, o tik ji nuo šios akimirkos 
jūsų didenybės žinioje. 

Antrasis reveransas buvo nepriekaištingas: gracijos ir 
elegancijos stebuklas sušvelnino vertinantį žvilgsnį: 

- Cha cha! Man atrodo, kad čia yra kažkokia 
paslaptis? Grafiene, ar nenorėtumėte šiek tiek pasivaikš- 
čioti, kad visa tai išsiaiškintume? Mano šuneliai, viskas 
gerai! Sekite paskui mane, ir kad jūsų nebūtų girdėti! 

Netardami nė žodžio, jie truputį pačjėjo popietinio 
lietaus sudrėkinta ir atgaivinta žole. Tokio kreipimosi 
sutrikdyta Fjora beviltiškai bandė suprasti, iš kur Liudvikas 
XI galėjo sužinoti apie keistas jos vedybas. Neįmanoma, 
tiesiog neįsivaizduojama, kad netyčia būtų išsiplepėjęs 
Demetrijas. Tuomet kas gi? Kaip ir kodėl? Daug klausimų 
be atsakymo, nes karaliaus apie tai negalima klausinėti. 
Tuo tarpu karalius jau visai kitu tonu pasakė: 

- Mes anksčiau pažinojome mesirą Beltramį, jūsų 
tėvą, ir gerbėme už tai, kad jis buvo tiesus, sąžiningas 
ir kilnios širdies Žmogus, ir su liūdesiu sužinojome apie 
tragišką jo žūtį bei sunkias jos pasekmes. Mes žinojome, 
kad sinjoras Lorensas Medičis turi didelį poetinį talentą, 
tačiau nejtarėme, kad jo plunksna gali pasiekti tokias 
lyrizmo aukštumas, kokias pasiekė, aprašydama mums 
tuos tragiškus įvykius, kurių auka tapote jūs, dona Fjora, 
- pridūrė karalius. - Tiesą pasakius, vargu ar didysis 
Homeras būtų geriau tai pavaizdavęs. 

- Tačiau monsinjoras Lorensas buvo pažadėjęs 
nekalbėti apie mane, - užprotestavo Fjora, pagaliau 
supratusi, iš kur Liudvikas XI sužinojo jos paslaptis. 

- Matyt, jis apsigalvojo. Galbūt todėl, kad prieš jūsų 
valią jus apgintų? Šiaip ar taip, jis jus per daug gerai 
pažįsta, ir vadinasi, supranta, kad mes visada norime 
žinoti viską apie tuos žmones, kuriuos mes galbūt 
priartinsim prie savęs. Šis reikalavimas geras tuo, kad 
padeda suprasti situaciją, išvengti melo ir neapsunkina 

mūsų painiais pasiaiškinimais. Mūsų santykiai dėl to taps 
paprastesni. Ką apie tai manote jūs? 

- Kad karalius be jokios abejonės teisus, tačiau aš 
vis tiek varžausi. 

- Dieve mano, madam! Mes kalbame su jumis aiškiai 
ir atvirai. Pabandykite ir jūs tuo pačiu atsilyginti ir 
neapsunkinkite mūsų moterišku maivymusi ir apsimetinė- 
jimu. Sprendžiant iš to, ką apie jus žinome, jūs drąsi 
moteris. Tokia ir būkite! Ir nepradėkite sielvartauti! 
Geriau pasakykite, kodėl nesate tikra, kad jūs madam 
de Selonžė? 

Šiek tiek nusiraminusi, kad gali tvirčiau jaustis, Fjora 
labai paprastai, tartum šitas nepažįstamasis būtų 
nuodėmklausys, papasakojo apie liūdną savo vizitą į 
Filipo pilį ir apie tą skausmą bei pyktį, kuriuos išgyveno. 

Liudvikas XI tylėdamas klausėsi ir žingsniavo, truputį 
palenkęs galvą ir rankas susidėjęs už nugaros. 

- Vadinasi, - tarė jis, kai Fjora nutilo, - susituokdamas 
su jumis mesiras de Selonžė vedė antrą žmoną? Tai 
labai rimtas nusikaltimas ir šventvagystė, verta ešafoto. 

- Neturiu jokio tikslo ir jokio noro ginti šitą žmogų, 
sire, tačiau pyktį išstumia apmąstymai. Galbūt manydamas, 
kad aš žuvusi, jis visai neseniai vedė tą Beatrisę? 

Aštrus karaliaus žvilgsnis, mestas į jaunąją moterį, 
reiškė nuostabą ir kažką panašaus į simpatiją. 

- Tai labai reta savybė - sugebėjimas taip samprotauti, 
kai širdis įskaudinta! Ką jūs jaučiate tam Selonžė? 

- Tiesą pasakius, nežinau. Būna akimirkų, kai atrodo, 
kad vis dar myliu jį, o kartais nekenčiu lygiai taip pat 
- gal dar ir baisiau - kaip ir jo šeimininko, to hercogo, 
kuriam jis paaukojo ir mane! To pasipūtėlio Karolio 
Drąsiojo, kurį mes, Demetrijas Laskaris ir aš, prisiekėme 
nužudyti! 

Karaliaus akys sužaibavo ir greitai prigeso po 
patinusiais vokais. 

- Jūs prisiekėte nužudyti Karolį Burgundietį? Kodėl? 

- Jeigu būtų gyvas hercogas Pilypas, mes būtumėme 
nusprendę ir jį sunaikinti, nes ir tėvas, ir sūnus mums 
vienodai nusikaltę. Aš nekenčiu šito negailestingo hercogo, 
kuris nepanoro pasigailėti mano jauno tėvo, tikrojo tėvo, 
nekenčiu to hercogo, dėl kurio mesiras de Selonžė 
paliko mane. O dėl mesiro Laskario, tai jis kaltina 
hercogą nužudžius jo jaunesnįjį brolį ir apvylus tikėjimą, 
kad bus suteikta pagalba graikams, kurie dabar jau mirę 
arba tapę vergais. 

Liudvikas XI apsisuko ir ėmė žingsniuoti atgal. Šunys 
paklusniai sekė jam iš paskos. 

- Pagal taisykles šitoje abatijoje moterims gyventi 
negalima, ir Kominas palydės jus iki Sanliso, kur rasite 
savo draugą. Labai gerbiu jį, nes jis didis gydytojas, ir 
aš ketinu pasilikti jį pas save, kaip kad ir sinjoras 
Lorencas norėjo. O jeigu, dona Fjora, jums pasiūlyčiau 
tarnauti man, ar sutiktumėte? 

- Jeigu karalius leis man atkeršyti, kaip esu prisiekusi, 
nebus jokių priežasčių atsisakyti. Ir aš būsiu jums ištikima. 

Ji pasvėrė kiekvieną savo žodį, nes staiga pajuto, 
kad šituo žmogumi pasitiki. 

Galbūt todėl, kad karalius, laikinai liovęsis save vadinti 
"mes", išsyk jai pasirodė artimesnis ir žmogiškesnis. Jis 
papurtė galvą ir nuoširdžiai fusišypsojo, iš karto 
pajaunėdamas keletu metų. Ir kaip bet kuris retas 
dalykas, ta šypsena buvo kupina žavesio. 

- Netikiu. Pakanka žvilgtelėti į jūsų akis, kad tuo 
įsitikintum. Beje, jums būtų naudinga žinoti tokį dalyką: 
Filipas de Selonžė - mano belaisvis ir... ir jis gali būti 
nubaustas mirtimi. Matote, aš beveik pusiau atkeršijau 
už jus. 

Pritrenkta, iš siaubo išplėstomis akimis, Fjora vos 
išlemeno: 

- Bet... dėl ko? Kuo jis nusikalto? 

- Jis bandė nužudyti mane. Teisėjai tai vadina 
pasikėsinimu į karalių, ir jeigu jam pritaikys įstatymą, 

Karolio Drąsiojo favoritas bus ketvirčiuotas. Bet apie 
tai mes pašnekėsime vėliau, ar ne? Tesaugo jus Dievas, 
dona Fjora! 

Staigiu judesiu atsukęs sutrikusiai Fjorai nugarą 
Liudvikas XI nutolo abatijos pastato link. Pailsę nuo 
ilgo paklusnumo dideli balti skalikai šokinėjo, kad pasiektų 
skanėstus, kuriuos jis laikė aukštai iškeltoje rankoje. 
Fjora pajuto baisų nuovargį. Ji norėjo susmukti tiesiog 
čia, ant minkšto žolės kilimo, paverkti ir užmigti. Bet 
tą pačią akimirką, kai jos keliai ėmė linkti, ją sugriebė 
stipri ranka. 

- Eime, dona Fjora! Palydėsiu iki jūsų draugo. Jis 
visai nuo čia, trys keturi Ijė kelio. 

Fjora leidosi nuvedama. Smūgis, kurį ji gavo, buvo 
toks žiaurus, kad apie nieką kitą daugiau ji negalėjo 
mąstyti. Galvoje sukosi tik viena mintis - vėl susitikti 
su Demetrijų, - kurios ji nusitvėrė, kaip skęstantysis 
šiaudo. 

Sanliso pilis buvo nedidelė, bet užtat kaimynystėje 
esantys Trijų Ąsočių nakvynės namai buvo dideli ir 
patogūs gyventi. Kai karalius buvodavo Sanlise, jis visada 
ten apgyvendindavo gerbiamus savo svečius, ir, Žinoma, 
Demetrijas taip pat ten apsistojo, nes stačiatikiui abatijoje 
gyventi nederėjo. Jis atvirai šitai pasakė Liudvikui XI, 
kuris sugebėjo suprasti tokį garbingą žmogų kaip gydytojas 
graikas, nes pats buvo labai dievobaimingas. 

Kol Fjora kalbėjosi su karaliumi, Estebanas nušuoliavo 
į svečių rūmus, kad viską smulkiai sužinotų ir praneštų 
apie jaunosios moters atvykimą. Nakvynės namuose ji 
rado jaukų kambarį, paruoštą jai priimti. Tai labai 
sujaudino ją, O ypač sugraudino Demetrijo sutikimas. 
Pirmą kartą nuo jų pažinties pradžios jis ją apkabino. 
Pamatęs išbalusį ir prislėgtą moters veidą, jis suprato, 
kad jai reikia būtent šito draugiško pabučiavimo, nes ji 
kuriam laikui buvo netekusi Leonardos globos. Kai Fjora 
jo glėbyje ėmė raudoti, sunerimęs paklausė: 

- Kas atsitiko? Ar karalius priėmė tave nepalankiai? 

Jis akimis susirado Kominą, stebintį šią sceną, bet 
tas skėstelėjo rankomis ir gūžtelėjo pečiais, parodydamas, 
kad šituo klausimu nieko negali pasakyti. 

- Dona Fjora nuo to laiko, kai palikome Viktoriją, 
nepratarė nė žodžio. Bet man atrodo, kad mūsų valdovas 
ją palankiai sutiko. O aš trokštu tik vieno - padėti 
donai Fjorai, kuo galiu. Tikiuosi tapti tikru jos draugu, 
jeigu tik ji priims mano draugystę. 

Fjora atsitraukė nuo Demetrijo, paėmė nosinaitę, kurią 
šis ištiesė, nusišluostė ašaras ir nusišnypštė nosį: 

- Judu atleiskite man: elgiausi kaip vaikas, ir man 
gėda dėl to. Mesire de Kominai, nuoširdus draugystės 
pasiūlymas tokią netikėtą akimirką - tai likimo dovana, 
kurią priimu taip pat nuoširdžiai, kaip jūs pasiūlėte. 
Jeigu karalius neišsikvies jūsų šiandien vakare, gal tuomet 
sutiktumėte su mumis pavakarieniauti? 

Mielą flamando veidą nušvietė plati šypsena, ir Fjora 
suprato, kad jis puikiai pažįsta nakvynės namų virtuvę. 

- Su didžiausiu malonumu! Juolab kad kelionėje aš 
išalkau, ir jeigu jūs priimsite mane, nepaisydami to, kad 
aš visas dulkinas... 

- Prašom užeiti į mano kambarį, kur galite nusiprausti 
ir pernakvoti, jeigu norėsite... 

- Puiki idėja! Tuomet į abatiją aš keliausiu ryt vos 
išaušus. Svarbiausia - būti ten, kai karalius po mišių 
išeis iš bažnyčios. 

Kominas kėlė Fjorai simpatiją. Vis dėlto, nusipurčiusi 
kelio dulkes ir apsirengusi lino suknelę, išsiuvinėtą žalių 
lapų girliandomis, ji prisipažino sau, kad vakarieniauti jį 
kvietė turėdama slaptų minčių. 

Asmeninis Liudviko XI patarėjas, sinjoras iš Aržantono, 
kurio nuomonės karalius visada išklausydavo, tikriausiai 
žino, kokie Filipo reikalai, tr jaunoji moteris žūtbūt 
norėjo išsiklausinėti, kas atsitiko. Ji pyko ant savęs, kad 
taip nerimauja dėl likimo žmogaus, kurį bandė išrauti 

iš savo širdies, tačiau ta širdis, nepaklūstanti nė vienam 
protingam sprendimui ir netgi neapykantai, troško jausti 
tik viena - galbūt rytoj Filipo jau nebebus gyvųjų tarpe... 
Fjora žinojo, jei Filipas mirtų, jos gyvenime kažko trūkų. 
Meilė ir neapykanta - du visiškai priešingi jausmai - 
suteikia gyvenimui aštrumo, kuris ir yra pats gyvenimas. 
Reikėjo, kad mesiras Filipas de Selonžė būtų gyvas! 

Vakarienės metu, kad nesugadintų svečiui malonumo, 
Fjora tvardėsi neuždavusi klausimų, kurių nekantravo 
paklausti. Kominas ir Demetrijas, valgydami įdarytą karpį, 
sugautą greta esančiame tvenkinyje, vėžius ir kreminį 
kriaušių pyragą, kalbėjosi apie įvairiausius dalykus kaip 
žmonės, kurie seniai pažįsta ir gerbia vienas kitą. 
Nepaisant jaunumo, sinjoras d'Aržantonas buvo labai 
aukštos kultūros žmogus ir mėgo kalbėtis apie politiką. 
Jis pritarė Liudvikui XI dėl to, kad šis atsisakė atviro 
susidūrimo su anglų karaliumi. Jo pajėgos tik stebėjo 
priešo judėjimą, o šis, matyt, dvejojo, ar verta leistis į 
mūšį. Be abejonės, anglų armija buvo gerai ginkluota, 
ir garsieji jos lankininkai neprarado savo vikrumo, tačiau 
kai užpuolikai išsilaipino Kalė uoste, pamatė tik išdegintą 
žemę ir tuščius miestus. Pabėgėliai iš Araso ir jo 
apylinkių, kur Liudviko XI įsakymu buvo viskas sunaikinta, 
kad anglai netektų maisto, rado prieglobstį, maisto 
produktų ir pinigų Amjene arba Bovė, nes karalius 
norėjo, kad priešas būtų pusalkanis, 0 paprasti žmonės 
per daug nenukentėtų. 

- Šiuo metu, - baigė Kominas, su malonumu puldamas 
prie keptos jautienos, - Eduardas ir jo žmonės yra 
tokioje padėtyje, kokioje karalius ir norėjo juos matyti, 
- jie sušlamštė visas savo atsargas, o kadangi niekur 
šalyje negali gauti maisto, tai jų pilvai groja maršą, ko 
mums, ačiū Dievui, dar pavyksta išvengti. 

- Argi Burgundijos hercogas neaprūpino maistu savo 
svainio, kai šis prie jo prisijungė? - paklausė Demetrijas. 
448 


- Su juo buvo iš viso tik penkiasdešimt raitelių, o 
Flandrijos miestai atsisakė jam padėti. 

- Ir būtent tuo metu grafas de Selonžė buvo paimtas 
į nelaisvę? - paklausė Fjora, kaip ji pati manė, ramiu 
balsu. 

Abu vyriškiai atsigręžė į ją, bet ši nežiūrėjo, ką sako 
jų žvilgsniai. Delnais šildydama vyno taurę, ji, nutaisiusi 
abejingą miną, kvėpė vyno aromatą ir, rodos, nekreipė 
jokio dėmesio į tai, kad staiga įsiviešpatavo tyla. 

- Po kelių dienų, - ramiai atsakė Kominas, tarytum 
Fjoros klausimas būtų natūraliausias dalykas. - Tai atsitiko 
prie Bovė. Karolio Drąsiojo žvalgai tikriausiai sužinojo, 
kad, norėdamas pailsėti nuo rūpesčių, mūsų valdovas 
kartais be didelės apsaugos prie Tereno medžiodavo 
antis. Mesiras de Selonžė su keletu saviškių krūmuose 
prie sugriauto namo parengė pasalą. Kai pasirodė karalius, 
de Selonžė puolė jį, nubloškė nuo žirgo ir jau buvo 
bekeliąs virš jo galvos kirvį, bet staiga su tuzinu savo 
škotų pasirodė Roberas Kaningamas, kurį jūs ką tik 
matėte ir kuriam kažkodėl labai nepatiko medžioklė 
tokioje pavojingoje vietoje. Selonžė, kuris nesiliovė 
įžeidinėti karaliaus, ir jo štalmiesterį Matjė de Pramą 
surišo, o kitus ten pat ir pribaigė. Iš pradžių belaisvius 
nuvedė į vyskupo Bovė kalėjimą, o paskui į Kompjeno 
pilį, kur juos laikys iki greitai įvyksiančio teismo. 

- Tačiau negi dabar, karo metu, belaisvių sinjorų 
nepaleidžia už išpirką? 

- Taip, šitaip daroma. Bet šiuo atveju kalbama ne 
apie belaisvius, suimtus mūšio metu, 0 apie parengtą 
nužudymą. Juk karalius buvo beginklis. Pridursiu, nė 
trupučio nestebina tokia šito pamišėlio de Selonžė 
beprotybė. Jis nieko nenutuokia apie diplomatiją, o 
žmogžudystė yra vienintelis jo argumentas, - pridūrė 
Kominas su paniekos atspalviu balse, priversdamas Fjorą 
nurausti. 

- Be to, jis aklai, neprotingai atsidavęs savo 
šeimininkui. Pats Aukščiausiasis jam mažiau svarbus už 
poną, kuriame jis nemato jokių ydų. Jis nesupranta ir 
niekada nesupras, kad tas savo noru ritasi į bedugnę, 
prarysiančią didelę hercogystę, kurią jis ketina paversti 
karalyste. 

Iš Komino veido išsyk dingo visas linksmumas. Žvilgsnis 
tapo niūrus, aplink lūpas susimetė sielvarto raukšlelės, 
jis nežiūrėjo nei į vieną, nei į kitą, ir Fjorai susidarė 
įspūdis, kad jis kalbėjo ne jiems, 0 sau, pačiam sau. 
Todėl labai tyliai ji vėl prašneko: 

- Iš kur jūs taip gerai žinote, kas vyksta Burgundijoje, 
pone? Apie hercogą Karolį kalbate taip, lyg būtumėte 
su juo pažįstamas. 

Demetrijas suspaudė Fjoros ranką norėdamas ją įspėti, 
bet buvo jau per vėlu. Filipas de Kominas metė į ją 
žvilgsnį, kurio prasmę sunku nusakyti. Vis dėlto jai 
pasirodė, kad žvilgsnis kupinas skausmo. Tačiau atsaky- 
damas de Kominas nusišypsojo: 

- Aš esu flamandas, dona Fjora. Mano tėvas, Kolaras 
de Kominas buvo Kaselio gubernatorius, Gento balji*, 
vyriausiasis Flandrijos balji ir Auksinės vilnos ordino 
kavalierius. Hercogas Pilypas - mano krikštatėvis, ir aš 
buvau išauklėtas jo rūmuose. 1464 metais, sulaukęs 
keturiolikos metų amžiaus, buvau paskirtas tarnauti pas 
grafą de Šarolė, kuris, tapęs Burgundijos hercogu, paskyrė 
mane savo patarėju ir kamerheriu. Jau tada supratau, 
kad tarp manęs ir šeimininko, nesugebančio išklausyti 
išmintingo patarimo, santarvė ilgai nesitęs. Jeigu, neduok 
Dieve, jeigu jūs, kaip kad teko man, būtumėte matę, 
kaip griaunamas Dinanas, kaip šaltakraujiškai naikinami 
visi jo gyventojai: vyrai, moterys, senukai ir vaikai, net 
naujagimiai, ir vien dėl to, kad šitie nelaimingieji išdrįso 
pakelti balsą prieš savo siuzereną, dabar jūs suprastumėte, 


* Balji - armijos karininkas arba civilinis asmuo, kuris karaliaus arba 
sinjoro vardu vykdo teismo nuosprendžius. 

ką noriu pasakyti... Mane ėmė pykinti, o jis žiūrėjo į 
visa tai su šaltu pasitenkinimu. Buvau liudininkas ir 
panašių skerdynių Lježe, kur nepasigailėta nieko, net 
vienuolyno seserų. 

- Vadinasi, - įsiterpė Fjora, neslėpdama savo 
nuostabos, - jūs burgundietis? 

Kominas sarkastiškai nusijuokė: 


- O dabar prancūzas. Perbėgėlis, ar ne taip? Karolis 
Drąsusis pavadintų mane išdaviku, tačiau aš nemanau, 
kad nusipelniau tokio apibūdinimo. Išduodama tik tai, 
kuo žavimasi, kas gerbiama ir mylima, o Karoliui niekada 
ir nieko panašaus nejaučiau. Iš visų žinomų jausmų jis 
kelia tik siaubą. 

- Kada jūs susitikote su karaliumi Liudviku? 

- Iš pradžių mūšyje prie Monleri, kur mačiau, kaip 
narsiai jis kaunasi, kartu nepamiršdamas saugoti savo 
kareivių. Susižavėjau juo. Paskui mačiau jį nelaimingajame 
Perone, jam paspęstuose spąstuose, kai mirtis, kurios jis 
vis dėlto neišsigando, keletą valandų persekiojo jį. 
Liudvikas pademonstravo visą savo diplomatiją, ir tuomet 
aš supratau, kad jis genialus žmogus. Manau, aš deramai 
jį įvertinau, ir padariau viską, kad bepročiai Karolio 
Drąsiojo kareiviai būtų sulaikyti: Už tai karalius man 
dėkingas! 

- Kalbama, - pabrėžė Demetrijas, - kad Karolis 
Drąsusis karalių privertė lydėti jį Lježą ir dalyvauti 
baudžiant gyventojus, kurie dar visai neseniai buvo jo 
draugai, ir kad stebėdamas visa tai Karolis buvo visiškai 
ramus. 

- Tai nuostabus aktorius, ir, prisipažinsiu, jis mane 
užkeri kaip voras, kruopščiai audžiantis savo voratinklį, 
į kurį patenka lengvabūdžiai vabzdžiai. Po Perono aš 
įvykdžiau keletą Karolio Drąsiojo nurodymų Anglijoje, 
Bretanėje, Kastilijoje ir už tai pelniau tik kritiškas 
pastabas, o kartais ir įžeidinėjimų. Tuo pačiu metu 
pastebėjau, kad jo politika tampa vis negailestingesnė ir 

šėtoniškesnė. Apie ką tik nesvajojo Karolis Drąsusis? 
Imperija! Hegemonija Europoje! Priversti imperatorių 
Frydrichą III, kad padarytų jį savo paveldėtoju vietoj 
tikro sūnaus! O dabar - karalystė, ir dėl to jam reikalinga 
Lotaringija, kuri sujungtų Nyderlandus, Flandriją ir 
Burgundiją! Tačiau manęs jau nebebuvo šalia. Beprasmė 
misija, kurią vykdydamas vos išlikau gyvas, pastūmėjo 
priimti lemtingą sprendimą: karalius Liudvikas kvietė 
mane. 1472 metais naktį iš rugpjūčio 8 į 9, tai yra 
prieš trejus metus, susitikau su Liudviku. Ir visai 
nesigailiu. 

- Kas jums bus, jeigu pateksite į Karolio Drąsiojo 
letenas? - paklausė Demetrijas. 

- Mano pražūtis, be jokios abejonės, bus pamoka 
kitiems. Beje, kai Filipas de Selonžė puolė karalių, jis. 
tikėjosi vienu šūviu nušauti du zuikius - padaryti galą 
karaliui ir parvežti mane, sukaustytą grandinėmis, kadangi, 
man rodos, jis trokšta mano mirties labiau negu jo 
šeimininkas. Bet, jo nelaimei, aš nemėgstu medžioklės. 
Dabar jis pats nelaisvėje. 

- Ar jūs gerai jį pažįstate? - sušnibždėjo Fjora. 

- Gana neblogai. Jis pora metų vyresnis už mane, 
ir ilgą laiką mes buvome kovos bendražygiai. Bet iš 
tikrųjų niekada nedraugavome - per daug skirtingi esame. 

- Tačiau galbūt jums teko matyti jo žmoną? 

Komino nuostaba buvo tokia didžiulė, kad juo 
nepatikėti buvo tiesiog neįmanoma. 

- Jo žmoną? Niekada negirdėjau, kad jis būtų vedęs! 
Kiek žinau, jis atsisakė daugelio puikių partijų, ir be 
to, tai nelaimingajai jis nebūtų turėjęs laiko. 

- Kodėl jūs manote, kad ji būtų nelaiminga? 

- Juk nelabai malonu gyventi atskirtai nuo viso 
pasaulio burgundietiškoje pilyje arba bendrauti su 
moterimis, kurios Gente, Briugėje, Briuselyje arba Lilyje 
supa grafienę Margaritą ir jos marčią Mari. Dabar ne 
laikas laimingoms santuokoms! Mano padėtis tokia pat: 

štai jau du su puse metų kaip aš vedęs ir nematau 
savo mylimos žmonos Elenos. Tuo metu, kai ji su 
vaikais nebuvoja karalienės Šarlotos rūmuose, ji atvažiuoja 
į Aržantoną, kur jai labai patinka. 

- Ir ji nepasiilgsta jūsų? - kiek įžūliai paklausė Fjora. 

- Net jeigu taip yra, ji pernelyg išmintinga ir gerai 
išauklėta, kad man tai pasakytų. 

- Tuomet aš paklausiu kitaip: ar jums netrūksta jos? 


Kominui grįžo gera nuotaika, ir jis nusijuokė: 

- Matau, dona Fjora, kad reikia jums suteikti 
malonumą! Jeigu pasakyčiau, kad valdovas man neduoda 
laiko šitiems dalykams, tai būtų tiesa. Bet vakarais, kai 
kaime taip nuostabu ir dangus pilnas žvaigždžių, kartais 
aš gailiuosi, kad jos nėra šalia, nes ji tokia švelni, graži 
ir gaivi. Jūs brunetė, 0 ji blondinė, ir jos charakteris 
ramesnis, - jeigu leisite man taip pasakyti. 

Buvo jau vėlu. Kominas, pabaigoje suvalgęs lėkštę 
braškių su gervuogėmis ir išgėręs truputį slyvų trauktinės, 
atsisveikino su naujaisiais savo draugais ir nuėjo į jam 
paruoštą kambarį. Fjora pasiklausė, kaip tilo jo batų 
kaukšėjimas ilgoje centrinio kiemo galerijoje su daugybe 
durų į apartamentus, ir, įsitikinusi, kad sinjoras Kominas 
d'Aržantonas jau savo kambaryje, priėjo prie Demetrijo, 
kuris, atsirėmęs alkūnėmis į palangę, klausėsi katedros 
varpų, skelbiančių komendanto valandą. Jis užpūtė žvakes, 
stovinčias ant stalo. Naktis buvo šviesi, ir jų nereikėjo. 
Fjora prisėdo prie graiko ir paklausė: 

- Tiesą pasakius, nežinau, ką galvoti apie šitą žmogų. 
Jis kelia man nerimą. Atrodo toks atviras, sąžiningas, 
ištikimas karaliui, su juo lyg ir nesunku susidraugauti, 
bet vis dėlto... 

- Tikiuosi, dabar neimsi jam priekaištauti dėl to, kad 
persimetė į karaliaus Liudviko pusę? 

- O kodėl gi ne? Visomis kalbomis tai vadinama 
išdavyste, ar ne? 

- Tik ne manąja! Dėl šito kaltas ne ponas de 
Kominas, o tas be galo išdidus hercogas, kuriam žmogiški 
jausmai nepažįstami, ir todėl jam nepasiseka sulaikyti nė 
vieno iš savo tarnų. Esu tikras, kad de Kominas ištikimai 
tarnauja karaliui ir kad jo protas palinko į karalių, 
pažinęs panašų į save. De Kominas turi tikro valstybės 
veikėjo protą, ir Liudvikas XI, pasirinkdamas jį, nesuklydo. 
Karalius žino, kad dėkingumas užsitarnaujamas. Karolis 
Drąsusis šito nesupranta ir niekad nesupras. 

- Tačiau Karoliui Drąsiajam pavyko palenkt į savo 
pusę mesirą de Selonžė, - karčiai tarė Fjora. 

- Todėl, kad jie panašūs vienas į kitą: tai kariškiai, 
iš kurių Florencijos feodalai nekenčia, bet prisibijo, nes 
tie perka jų paslaugas. Tavo Filipas - tai tas atvaizdas, 
kurį Karolis Drąsusis galėtų pamatyti, jeigu kartais 
žvilgtelėtų į veidrodį. 

- Tai ne mano Filipas! 

- Vis dėlto tau plyšta širdis nuo tos akimirkos, kai 
sužinojai, kad jam gresia ešafotas. Neneik to. Aš tavo 
mintis skaitau kaip knygą. Pati tai gerai Žinai. 

- Tačiau tu taip pat gerai nuspėji ateitį. Ar jis mirs? 

- Nežinau. Kad galėčiau tau atsakyti, turėčiau pabūti 
su juo. 

- Bet dabar tu su manimi! Tai ką gi matai? 

- Matau ilgą kelią, griaudintį karą, kraują ir ašaras. 
Ar tu, Fjora, manęs paklausysi, jeigu liepsiu grįžti į 
Paryžių pas Leonardą ir Nardi? Būsimi mūšiai bus per 
žiaurūs moteriai. Aš tave myliu ir trokštu apsaugoti nuo 
Jų. 

- Nenoriu, kad manęs gailėtųsi, - neįtikėtinai tvirtai 
tarė ji. - Dabar aš dar labiau negu vakar nekenčiu 
Karolio Drąsiojo. Ir jeigu žus Filipas... 

Kanopų kaukšėjimas vidury sakinio nutraukė Fjorą. Ji 
pažino kresną Estebano figūrą. Jis grįžo į rūmus iš 
vakarėlio, praleisto, be abejo, kokioje nors smuklėje su 
kareiviais, saugančiais miestą. Nuo to laiko, kai išvyko 

iš Paryžiaus, kastilietis visu kūnu traukė į save karo 
kvapus ir niekada nepraleisdavo progos pabuvoti tarp 
kariškių, kad nors trumpam laikui pasidalytų su jais 
gyvenimu, kuriam jis buvo sutvertas. Demetrijas žinojo 
šitą  Estebano aistrą, tačiau tas priešinosi savo norui 
stoti į kariuomenę, nes buvo labai ištikimas savo 
šeimininkui. Bet ar ilgai jis užtruks šiame krašte, kur 
kariškių daugiau negu civilių! 

Demetrijas šūktelėjo pro langą ir liepė pakilti pas jį. 

- Aš vis tiek būčiau atėjęs, - tarė Estebanas, - todėl, 
kad turiu kai ką pasakyti donai Fjorai. 

- Man)? 

- Tiksliau, jums abiem. Apie tą ispanų vienuolį! 

- Na ir ką gi? 

- Jis čia. Šiek tiek prieš uždarant vartus, aš mačiau, 
kaip jis ant mulo įjojo į miestą. Apsigyveno pas katedros 
vyriausiąjį vienuolį. 

- Koks ispanų vienuolis? - paklausė Demetrijas, lyg 
nukritęs iš dangaus. - Ar ne tas?... 

- Taip, - tarė Estebanas ir jo veido raumenys 
sutrūkčiojo iš įniršio. - Būtent jis Dona Fjora pamatė 
jį Paryžiaus Dievo Motinos katedroje, o aš vėliau jį 
pasekiau ir priverčiau prasitarti vieną brolį, pas kurį jis 
gyveno. Atrodo, kad jis atvyko čia susitikti su karaliumi. 

Demetrijas kurį laiką tylėjo, matyt, galvodamas apie 
tai, kad vėl jo gyvenime pasirodė Ignasijus Ortega. 

- Taip, - pagaliau atsidusdamas tarė jis, >= mums 
tik to betrūko! Estebanai, mano berniuk, teks tau pasekti 
šitą tipą. 

- Gerai, - nerūpestingai atsakė tas. - Rytoj katedroje 
dalyvausiu pirmosiose mišiose. Koks skirtumas, vienomis 
mišiomis daugiau ar mažiau. 

Septynioliktas skyrius 


Liudvikas - Dievo malone 
Prancūzijos karalius 


Po trijų dienų karalius sušaukė savo dvariškius į 
Sanliso rūmus. Keistas dvariškių susirinkimas, kuriame 
nedalyvavo damos, išskyrus vieną, ir kuris labiau panėšėjo 
į karinę tarybą negu į valdovo, norinčio išgirsti savo 
žmonių bėdas, sukviestą susirinkimą. Čia matėsi daugiau 
šarvų negu liemenių. Tik Liudvikas XI buvo apsirengęs 
ilgą, tamsiai žalią drabužį, priekyje tiek atvirą, kad buvo 
matyti liesos, sukryžiuotos kojos, apmautos juodomis 
kelnėmis ir apautos baltais, užriestomis į viršų smailiomis 
nosimis. Kepurės, juokingai primenančios ilgą jo nosį, 
viršuje žvilgėjo nušveisti skardiniai ženklai. Jo drabužiai 
ryškiai išsiskyrė iš margaspalvių šilkinių liemenių, 
paauksuotų grandinių ir šaunių škotų gvardijos, sudaran- 
čios jo aplinką, uniformų. Greta stovėjo kai kurie iš jo 
draugų: senasis sinjoras de Bušažas, sinjoras de Liudas, 
karaliaus vadinamas Žanu diplomatu, Tangi diu Šatelis. 
Jų paprastai į tokias tarybas nekviesdavo. Sanlise tik 
Kominas, pats jauniausias iš jų, galėjo pasigirti besąs 
karaliaus patarėjas, apie kurį buvo kalbama, kad “vienas 
jo Žirgas ir sudaro visą Tarybą“. 

Jis stovėjo greta karaliaus, pasirengęs sureaguoti į 
menkiausią ženklą. Didžiulis baltas skalikas, vardu 
Brangusis draugas, gulėjo prie karaliaus, sėdinčio po 
herbo lelijomis papuoštu baldakimu, kojų. 

Vienintelė moteris, įsakmiai pakviesta į šią asamblėją, 
buvo Fjora, vilkinti juoda suknele; plaukai supinti į kasą, 
o ant galvos uždėtas plokščias galvos apdangalas, slepiantis 
plaukus. Ji stovėjo greta Demetrijo, pusiau pasislėpusi 
už jo nugaros. Fjora retai kada jausdavosi tokia silpna, 
todėl, kad jau trys dienos vaikščiojo iš kampo į kampą 
savo kambaryje nakvynės namuose ir negalėjo nieko 

ryžtingai veikti, kankinama vienos minties, kad bet kurią 
akimirką Filipas gali atsidurti ant ešafoto. Ji kabinosi 
už silpnos vilties, kurią karalius jai paliko atsisveikinant, 
sakydamas: “Mes apie tai dar pakalbėsime, kai turėsime 
laisvo laiko.“ 

Iš pradžių ji tikėjosi, jog karalius pasikvies Demetriją, 
ir kad ji galės eiti kartu, bet taip neįvyko. 

- Aš maniau, jis negali apsieiti be tavęs, - beveik 
agresyviai tarė ji. 

- Jis negali apsieiti be tepalo, kurį paruošiau iš 
šeivamedžio lapų ir sutrintų gervuogių ir kurį reikia 
tepti ant žaizdų, atsiradusių nuo hemorojaus, prieš tai 
praplovus šaltu jonažolių nuoviru. Dabar jam jau geriau. 

- Taip geriau, kad tavęs daugiau jam nebereikia! 
Tavo receptą gali panaudoti bet kuris neišsilavinęs 
gydytojas. 

- Su sąlyga, jeigu jį žino, o aš savo žolių sudėties 
niekam neatskleidžiu. Zinoma, išskyrus tave. Būk rami, 
karaliui dar prireiks manęs. 

Išvakarėse Fjora, negalėdama susivaldyti, pareikalavo 
arklio. Ji Žinojo, kad Kompjenas netoli, ir norėjo vykti 
ten tikėdamasi ką nors išgirsti apie Filipą, tačiau ji 
pamatė, jog kur kas lengviau patekti į Sanlisą, negu 
išvykti iš jo be karaliaus arba miesto gubernatoriaus 
leidimo. Pamatęs, kad Fjora tuoj pat pravirks, Demetrijas 
pabandė ją nuraminti: 

- Dar šiek tiek pakentėk! Esu tikras, kol kas mesirui 
de Selonžė nieko negresia. Liepdamas tau atvykti, mūsų 
karalius, kaip sako jaunasis Kominas, kažką sumanė, nes 
žino apie tavo santuoką su savo belaisviu. Jam reikia 
laiko, kad kaip nors tai išreikštų. 

- Pakalbėkime apie Kominą! Jis kažkur pradingo, ir 
mes daugiau jo nematėme jau tris dienas. 

- Jį matė šiandien ryte. Būtent jis pranešė dviems 
užsieniečiams, kad reikia atvykti į pilį ir dalyvauti 
karališkojo teismo posėdyje. Estebanas neatsitraukdamas 

seka brolį Ignasijų ir jo dėka nepraleido nė vienų mišių. 
Vienintelį kartą jis šiek tiek atsipalaidavo, tuomet kai 
vienuolis nusprendė aplankyti Viktorijos abatiją ir buvo 
sulaikytas miesto apsaugos. Nepaisant vyriausiojo vienuolio 
protestų, jam taip pat teko luktelėti, kol karalius panorės 
jį matyti. 

Bet jo buvimas erzino Fjorą, kuri bijodama su juo 
susitikti, niekur nekėlė kojos iš nakvynės namų. 

Šiandien iš ryto Liudviko XI nuotaika buvo puiki. 
Fjora iš savo vietos matė, kaip draugiškai kalbėdamasis 
su de Liudu, jis juokiasi. Karalius palankiai priėmė 
keletą buržua, atėjusių išklausyti jo nuosprendžio, prašymų 
ir taip pat įteikė solidžią sumą vienuolyno, esančio už 
miesto ribos ir labai nukentėjusio dėl kariuomenės 
persikėlimo, vyresniajam. Paskui karalius pakilo. 

- Ponai, - tarė trindamas ilgas, liesas rankas, - mes 
turime jums naujienų, kurios pradžiugins visų mūsų 
piliečių širdis. Grėsmė, pakibusi virš mūsų karalystės dėl 
beprotiškų mūsų burgundiečio pusbrolio, įtikinusio anglą 
perplaukti jūrą, kad užimtų mūsų šalį, ambicijų, nuslinko. 
Tarp karaliaus Eduardo ir Karolio Drąsiojo įvyko kivirčas, 
nes šis priekaištavo, kad anglas su savo kariuomene 
nepuolė mūsų ir iškėlė sutarties sudarymo idėją. Mielasis 
pusbrolis burgundietis, grįžęs į Peroną, vakar išvyko į 
savo armiją, apsistojusią Liuksemburge, nesitikėdamas 
grįžti. Rytoj mes eisime dėkoti Viešpačiui Dievui ir 
mūsų globėjai Mergelei Marijai ir prašysime jų, kad 
išlaisvintų mūsų žmones iš kančių ir liūdesio, nes karas 
- bjaurus dalykas. 

Salėje pasigirdo aplodismentai, nuo kurių suplazdėjo 
vėliavos, pakabintos aukštai ant sienų. Kad neišsiskirtų 
iš kitų, Fjora ir Demetrijas mielai paplojo, nes Fjora 
šioje situacijoje įžvelgė puikią galimybę pabandyt pasiekti, 
kad karalius pasigailėtų Filipo, taip begėdiškai pamesto 
savojo šeimininko, kurį jis taip mylėjo ir kuris, kaip iš 
visko matyti, net nebandė išlaisvinti jo iš kalėjimo. 

Ji jau ketino prieiti prie sosto, kai tuo metu prie 
salės durų stovėjęs karaliaus durininkas tris kartus savo 
lazda pabeldė į grindis ir garsiai pranešė: 

- Katedros vyriausiasis vienuolis ir jo šviesybė Sen 
Vinsento abatijos vyresnysis nuolankiai prašo karaliaus 
leidimo supažindinti jį su šventuoju vienuoliu iš Romos! 

Liudvikui XI davus ženklą, priešais tris bažnyčios 
tarnus atsivėrė durys. 

Pamačiusi ispanų vienuolį Fjora krūptelėjo iš siaubo 
ir pasibjaurėjimo, lyg tai būtų skersai kelio šliaužianti 
gyvatė. Jis nė trupučio nepasikeitė. Kupinas paniekos ir 
išdidumo jis ėjo, sutanos rankovėse paslėpęs sunertas 
rankas, tarp dviejų bažnyčios tarnų, į nieką nežiūrėdamas, 
tik į karalių, kuris atsistojo sutikdamas bažnyčios tarnus. 
Kupolo formos plikė blizgėjo atspindėdama rytinius 
debesuoto dangaus spindulius. Išgirdusi tolimą griaustinio 
dundėjimą, Fjora klausė savęs, ar tik ne pats Dievas 
perspėja karalių, kad prie jo artinasi blogas žmogus. 

Vienuoliui einant arčiau Brangusis draugas pastatė 
ausis. Pašokęs mylimas karaliaus šuo suurzgė. Karalius 
greitai čiupo jį už brangaus antkaklio: 

- Ramiai, mano berniuk, ramiai! Gulk! 

Tačiau pro Fjoros akis nepraslydo tai, kad Liudvikas 
XI kiek prisimerkė. Aiškiai nepatenkintas, iššiepęs nasrus, 
Brangus draugas pakluso. Vienuolis net nesiteikė pažvelgti 
į šunį, vos atsakydamas į mandagų karaliaus pasveikinimą. 

- Šitas žmogus tikriausiai nenormalus, - sušnibždėjo 
į Fjoros ausį Demetrijas. - Kas gi taip sveikinasi su 
karaliumi?! Prisiekiu, jis save laiko Romos popiežiumi! 

- Netgi didesniu už jį! - pridūrė Fjora. 

Liudvikas maloniai pasveikino svečią, atvykusį iš miesto, 
kurį šventina apaštalo kapas, ir pridūrė: 

- Didelis džiaugsmas krikščioniu“ priimti mūsų 
šventenybės Romos popiežiaus pasiuntinį. 

- Prancūzijos karaliau, popiežius Sikstas mane atsiuntė 
ne tam, kad tave pradžiugintų, nes jo širdį spaudžia 
sunkumas, ir ji kupina pykčio. 

- Jis pyksta ant mūsų? Tai neįmanoma. Mes 
neprisimename, kad kaip nors būtume įžeidę Kristaus 
vietininką. 

- Karaliau, tavo silpna atmintis. Greitai pamiršai, kad 
štai jau septyneri metai kalini šventosios Bažnyčios tarną. 
Popiežius atsiuntė mane, kad liepčiau tau nedelsiant 
išlaisvinti kardinolą Baliu! 

Liudviko XI veidas paniuro, o akys ėmė piktai 
kibirkščiuoti: 

- Žanas Baliu - išdavikas, nusipelnęs mirties bausmės, 
nes nepabūgo su žmonėmis iš Burgundijos organizuoti 
sąmokslą prieš mus. Prieš mus, padariusius jį, malūnininko 
sūnų, prelatu, apgaubtu garbės ir praturtėjusiu, prieš 
mus, gavusius jam kardinolo laipsnį. Tegu džiaugiasi, kad 
dar gyvas! 

- Gyvam pūti narve kaip plėšriam žvėriui, - tai tu 
vadini gyvenimu? Tu neturėjai jokios teisės suimti žmogų, 
priklausantį Dievui ir paklusnų tik popiežiui. 

- Mes turėjome visas teises, ir popiežius puikiai tai 
žino, nes prieš trejus metus pasirašė Turo konkordatą! 
Mes su džiaugsmu padarysime viską, ko tik reikia, kad 
palengvintume jo šventenybės širdį, jeigu tai neturės 
nieko bendro su mūsų karalyste. 

- Tu atsisakai išlaisvinti kardinolą?! 

- Būtent taip! 

- Tuomet gal sutiksi perskaityti Siksto IV laišką? 

- Laišką? Kodėl gi, šviesiausiasis tėve, nepradėjote 
nuo jo... 

Brolis Ignasijus išsitraukė iš rankovės ploną pergamento 
ritinėlį, perrištą baltu kaspinu ir sutvirtintą didžiuliu 
paauksuotu antspaudu, kurį Liudvikas XI pagarbiai priėmė 
ir dargi pabučiavo. Paskui perdavė jį kancleriui įsakęs 
perlaužti antspaudą. Tą pačią akimirką Fjdra staiga 

atstūmė  Demetriją ir puolė prie vienuolio. Netekęs 
pusiausvyros tas parkrito ir išmetė ant grindų ilgą durklą, 
atsidūrusį jo rankose po to, kai padavė karaliui ritinėlį. 
Aštrus jaunosios moters žvilgsnis, kurio ji negalėjo atplėšti 
nuo brolio Ignasijaus, tuoj pat pastebėjo ginklą. Fjora 
akimirksniu reagavo ir puolė į priekį, kad apsaugotų 
karalių nuo mirtino pavojaus. Tokia pat greita buvo ir 
skaliko reakcija, ir jis, prispaudęs letenomis vienuolį, 
sugriebė iltimis jį už gerklės. Fjora pasikėlė, paėmė 
durklą ir vis dar klūpodama ištiesė jį Liudvikui XI: 

- Šitas žmogus norėjo nužudyti karalių! 

Netardamas nė žodžio, karalius paėmė ginklą ir labai 
įdėmiai jį apžiūrėjo, neskubėdamas sulaikyti urzgiančio 
šuns, kuris, beje, ne itin gąsdino brolį Ignasijų. Jis buvo 
bejėgiškai įtūžęs tik todėl, kad pažino Fjorą. 

- Florentietė! - su neapykanta sušnižbdėjo jis. - 
Prakeiktoji burtininkė! Ji čia ir dar bando suversti man 
nusikaltėliškus savo kėslus! Tai ji atsinešė durklą! Tai 
ji, Ji. 

- Ji bandė mus nužudyti? - ramiai paklausė Liudvikas 
XI. - Labiau už viską aš vertinu logiką ir tikrus dalykus. 
Jeigu dona Fjora ketino mus nužudyti, ji ramiai tai 
galėjo neseniai padaryti Viktorijos abatijoje. Mes ilgai 
kalbėjomės vienudu. Bet pirmiausia mes norėtumėme 
sužinoti, kokiomis aplinkybėmis ji susipažino su šituo 
keistu Viešpaties Dievo tarnu. 

Priklaupusi ant vieno kelio Fjora pakėlė į karalių 
didžiules šviesiai pilkas akis: 

- Jeigu karalius pageidaus išklausyti, aš viską jam 
papasakosiu. 

- Mielai paklausysime. Dar būdami vaikiško amžiaus, 
mes mėgome klausytis istorijų apie banditus. Mesire de 
Kominai, malonėkite palydėti doną Fjorą į mūsų maldyklą, 
kur greitai ateisiu. O dabar, Brangus drauge, ateik čia 
ir gulk. Tu gerai mums pasitarnavai ir už tai būsi 
apdovanotas. Kapitone Kenedi! 

Karininkas, vadovaujantis škotų  gvardijai, stovėjo 
priešais vienuolį, kuris vis dar gulėjo ant žemės ir 
neišdrįso pasikelti, bijodamas skaliko, nors ir paklususio 
šeimininkui, bet toliau urzgiančio. 

- Klausau, karaliau! Ką įsakysite? 

- Dievas nepageidauja, kad tu suteptum rankas šito 
žmogžudžio krauju. Taigi, - tęsė jis kreipdamasis į 
vienuolį, - tu beproti, norėjau mirti už Baliu? 

- Aš jo net nepažįstu! Esu pasiruošęs mirti už savo 
karalienę Izabelę. Tavo kareivių batai trypia jos žemę. 

- Ne taip jau seniai trypia, ir tai dėl santuokos 
ryšio. Nepaisant to, kad Katalonija niekada anksčiau jai 
nepriklausė. Mes turime reikalų su Aragonu. Didžiojo 
šv. Dominyko broliams vertėtų šiek tiek pastudijuoti 
istoriją ir geografiją, ar ne? Bet aš netikiu tavimi. Tačiau 
tave atsiuntė popiežius Sikstas. O jis Karolio Drąsiojo 
sąjungininkas, ir niekas kitas jo labiau nepradžiugintų, 
kaip mūsų mirtis. Ką tu būtum gavęs, jeigu tau būtų 
pavykę tai padaryti? 

- Neturiu supratimo. Tu - antikristas, šėtono 
bendrininkas! Anksčiau ar vėliau būsi nubaustas už savo 
nusikaltimus, anksčiau ar vėliau sužinosi, ką reiškia 
prakeikimas. Už tai, kad pakėlei prieš mane ranką, tu 
būsi atskirtas nuo bažnyčios, tu būsi... 

- O kodėl gi neuždraudus ir mano karalystės? - 
ironiškai tarė Liudvikas XI. - Dieve, kaip šitas vienuolis 
mane nuvargino! Kenedi, mano drauge, pašalinkite jį 
man iš akių, kol galutinai nesupykau. 

- Ką su juo daryti? 

- Nuveskite su apsauga į mūsų pilį Loše. Jeigu 
neklystame, ten yra laisva kamera, kur kankinasi vargšelis 
Baliu. Manome, jie sutars. 

Apsiputojus; iš įniršio, siunčiantį prakeiksmus brolį 
Ignasijų nusivedė keturi stiprūs škotai, kurie apsupę jį 
greičiau nešė, negu vedė. Vienuolis juokingdt tabalavo 
kojomis. 

Nurimęs Brangusis draugas vėl atsigulė prie karaliaus 
kojų. Kominas paėmė Fjoros ranką. 

- Eime, - tarė jis. - Manau, nebėra į ką čia daugiau 
žiūrėti. | 

Ji paklusniai išsekė paskui jį. Priešo aimanos skambėjo 
jos širdyje kaip džiaugsmo giesmės. Šitas vienuolis - 
gyvas priminimas tos aklos neapykantos, įstūmusios ją į 
pragarą, ir sekančios iš paskos lyg koks prakeikimas, 
kuris daugiau jos nebepersekios. Ji nežinojo, kur yra 
Lošo pilis, tačiau, kad ir kur ji būtų, vis tiek Fjorą 
nuo jos priešo skirs storos sienos, tvirti vartai, tamsus 
kalėjimas su grandinėmis kamerose. 


- Šitas žmogus, be abejo, pamišęs, - pakomentavo 
Kominas. - Atvyksta tam, kad pačiame karalystės centre, 
vienoje iš pilių nužudytų karalių, apsuptą apsaugos, tarnų 
ir draugų?! Kokiais sumetimais ir kaip, sėkmės atveju, 
jis tikėjosi pabėgti? 

- Labai paprastai. Jis laikė save Dievo špaga ir žaibu. 
O kiekviename laikinai iškilusiame didike įžvelgdamas 
tironą, jis tikėjosi susilaukti nudžiugusių vergų dėkingumo. 

- Nejaugi popiežius negalėjo rasti kito pasiuntinio?! 
Aš maniau, kad jis gudrus Žmogus. 

- Jis galbūt dar gudresnis, negu jūs manote. Pažiūrėkit: 
jeigu pasikėsinimas būtų pavykęs, Sikstas IV būtų 
atsikratęs paties galingiausio Florencijos sąjungininko ir 
drauge pavojingo priešo. Kadangi brolis Ignasijus šito 
padaryti nesugebėjo, tai popiežius, šiaip ar taip, atsikratė 
neparankaus žmogaus, su kuriuo galbūt ir pats nežinojo, 
ką daryti. Šitie fanatikai yra naudingi - jeigu taip galima 
pasakyti, - kai jais sumaniai manipuliuojama. 

Didžiai nustebęs Kominas pažiūrėjo į Fjorą, paskui 
nusijuokė. 

- Aš, laikantis save gudriu politiku, gerai pasimokiau 
iš jūsų. Metre Olivjė, prašom praleisti mus pas karalių. 
Ši jauna ponia turi laukti jo maldykloje. 

Žodžiai buvo skirti žmogui, kuris nešinas skrynele 
išėjo iš karaliaus apartamentų. Apsirengęs juodu drabužiu, 
trumpai nukirptais tamsiais plaukais, siauro tarsi medinės 
skulptūros veido, plonų lūpų ir nejudrių drumzlinos 
spalvos akių vyriškis nusilenkė žemiau, negu reikėjo, 
ir Fjorai, kuriai išsyk nepatiko jo veidas, pasirodė, kad 
jis per daug meilikauja. Saldžiu balsu jis tarė: 
 - Monsinjorui de Talmonui nėra reikalo paprasto 
kirpėjo prašyti leidimo įeiti pas karalių. 

Fjorai pasirodė, kad paskutiniai jo žodžiai nuskambėjo 
šiek tiek tulžingai. Tačiau vyriškis, dar sykį nusilenkęs, 
atidarė duris. 

- Ką jūs, metre Olivjė! - paprieštaravo Kominas, 
gūžtelėdamas pečiais. - Jums nepageidaujant, čia niekas 
negali patekti. 

- Kas jis? - paklausė Fjora, kai durys už jų užsivėrė, 
ir jie atsidūrė patalpoje, panašioje į prieangį, kurioje 
stovėjo tik skrynia, uždengta raudonu kilimu. 

- Mūsų valdovo kirpėjas Olivjė le Demas. Jis 
flamandas, kaip ir aš, bet tarnauja karaliui jau apie 
dvidešimt metų, ir tas labai vertina jo talentą tvarkyti 
namus. Jam patikėtas pasiruošimas kelionėms ir išvykoms, 
ir jo dėka, kur karalius bevažiuotų, visada randa daiktus 
savo vietose. Kartu su sekretoriumi Albertu Magaločiu 
iš Pjemonto jis sudaro tarsi mažą tarybą, kurios nuomonei 
mūsų valdovas neabejingas. 

- Toks neišvaizdus ir toks svarbus? 

- Karaliui Liudvikui išorė nesvarbi. Nežinau, kokią 
įtaką karaliui turi le Demas, bet manau, kad jo reikia 
saugotis. Daugelis jį praminė šėtonu Olivjė. Na štai ir 
atėjome. 

Perėjus labai kukliai apstatytą kambarį, kurio pati 
didžiausia puošmena buvo miegantys ant kilimo šunys, 
Kominas įvedė Fjorą į nedidukę maldyklą, kurios prabanga 
pribloškė jaunąją moterį: brangaus audeklo apmušalai, 
spalvoti pano, ir viskas kilnojama, nes pagal to meto 

papročius  maldyklą ir jos baldus veždavo į visas 
rezidencijas, kur tik tuo metu apsigyvendavo karalius. 
Visa tai supo brokatu uždengtą altorių, ant kurio stovėjo 
akmeninis kryžius ir auksinė Klerio Dievo Motinos, kuriai 
Liudvikas XI ypač meldėsi, statulėlė ir taip pat sidabrinė 
šv. Mykolo, kurio garbei 1469 metų rugpjūčio pirmą 
dieną karalius įsteigė riterių Ordiną, statulėlė. Ant 
brangios, užtiestos ant altoriaus staltiesės gulėjo šio 
ordino koljė iš kriauklelių: Liudvikas XI paprastai 
tenkinosi tuo, kad nešiojo medalioną ant paprastos 
grandinėlės. Ant išilgai sienų esančių nedidelių konsolių 
stovėjo kiti šventųjų atvaizdai, kai kurie iš jų buvo 
senoviniai, O vienas beveik naujas, vaizduojantis šv. 
Angadremą, Bovė miesto globėją, kuri 1472 metais padėjo 
apsiginti nuo Karolio Drąsiojo armijos. Statulėlę karaliui 
padovanojo tenykštė didvyrė Žana Lenė, praminta Žana 
Kirveliu, kuri į mūšį, vykstantį Žemutiniuose įtvirtinimuose, 
išvedė moteris ir vaikus. Visus tuos daiktus pagyvino 
švelni vitražo šviesa. 

- Kaip čia gražu! - atsiduso Fjora. - Štai pagaliau 
Prancūzijos karaliaus verta patalpa! 

- Būtent todėl, kad čia vienintelė vieta, kurioje mūsų 
valdovas nebūna karaliumi. Čia jis tik kuklus Dievo 
tarnas. 

- Prisiekiu savo gerbiamu protėviu šventuoju Liudviku, 
kartais jūs, Kominai, kalbate visai protingai! - tarė tą 
akimirką nepastebimai įėjęs karalius. - O dabar palikite 
mus su dona Fjora ir palaukite mano kambaryje. 

Jis priklaupė trumpai maldai, ir jaunoji moteris pasekė 
jo pavyzdžiu. Pakilęs karalius pamatė ją klūpant ir ištiesė 
ranką, kad padėtų atsistoti: Kai ji pakilo, mąsliai 
žvelgdamas į jaunąją moterį, karalius palaikė jos pirštus 
savo rankose. 

- Taigi. Šitas ispanų vienuolis. Iš kur pažįstate jį? 

- Pamačiau jį Florencijoje, kur jis popiežiaus Siksto 
IV, norinčio mūsų miestą atiduoti savo giminaičiui Riarijui, 
įsakymu bandė pakirsti monsinjoro Lorenso valdžią. 

- Mes neblogai žinome jo šventenybės planus, tačiau 
kalbama apie jus. 

- Pone, tai ilga istorija. 

Karalius pakėlė akis į akmeninį altoriaus kryžių: 

- Dievas niekada neskuba. Mes taip pat neskubame, 
nes kalbama apie valstybės gerovę. Pasakokite! 

Ir Fjora papasakojo tragiškų savo santykių su Ignasijum 
Ortega istoriją. Netirštindama ir taip gana niūrių spalvų, 
ji stengėsi būti kuo objektyvesnė. Zinojo, kad tokio 
užsigrūdinimo ir proto žmogui kaip Liudvikui XI labiau 
patiks tikslus, šaltas pasakojimas, negu dramatiška rauda. 

- Vadinasi, sinjoras Medičis šitą vienuolį liepė išvyti 
iš Florencijos, - tarė susimąstęs karalius, kai Fjora 
baigė savo pasakojimą. - Zinoma, labai keblus dalykas 
- nužudyti šventosios Bažnyčios narį, bet mums atrodo, 
kad buvo parodyta nerūpestingumo, jeigu toks fanatikas 
iki šiol neizoliuotas. Kai popiežius pamiršta savo pareigas 
krikščionims, tai jie būna priversti patys ginti savo Žemes 
ir pačius save. Ignasijus Ortega turės pakankamai laiko 
pagalvoti, kokį pavojų slepia žmonių dvilypumas: arba 
tu Dievo žmogus, arba šnipas, arba žmogžudys. 

- Galbūt, kai įsipainioji į politiką, nesunku pereiti iš 
vienos kategorijos į kitą O aš žinau, jog politika 
užsiiminėja daugelis dvasininkų. 

- O popiežius iš visų daugiausia! Bijau, kad jis veikiau 
laikinas valdovas negu dvasios tėvas. Ir be to, jis mūsų 
nemėgsta. Labiau vertina mylimą mūsų pusbrolį hercogą 
Karolį. Popiežius aiškiai tai parodė, kai pasiuntė savo 
legatą, Forlio vyskupą pas Karolį ir imperatorių per 
Neiso apsuptį; Vyskupo apsukrumo dėka nebuvo nei 
nugalėtojo, nei pralaimėjusiojo. Žinoma, jie nenoromis 
susitaikė, bet Karolis Drąsusis galėjo išvesti savo armiją. 

Mums būtų buvę geriau, jeigu jie ir toliau būtų ten, 
kur buvo. O Karolis liko laisvas ir ėmėsi mūsų. 

- Bet Karolis nieko nepadarė? 

- Sunku kariauti, kai trūksta pinigų ir naujų karinių 
pajėgų. O šitas vienuolis turėjo būti patogus įrankis 
visiems laikams padaryti galą Pranzūcijos karaliui. 

- Ar karalius įsitikinęs, kad... šito išvengs? 

Liudvikas XI primerkė akis, kuriose blykstelėjo linksma 
kibirkštėlė ir nusijuokė: 

- Jeigu turėsime laisvo laiko, parodysime jums mūsų 
Lošo pilį. Net jeigu vienuoliui staiga išdygtų sparnai, jis 
vis tiek negalėtų iš ten išskristi. Bet pakaks kalbėti apie 
bausmę! Jūs išgelbėjote mūsų gyvybę, ir mes norime 
išreikšti padėką už paslaugą. Ko jūs pageidautumėte? 

Fjora čia pat priklaupė ir nulenkusi galvą tarė: 

- Tikriausiai paprašysiu karaliaus per daug, jeigu 
maldausiu dovanoti gyvybę ir laisvę grafui de Selonžė. 

Staiga stojusi tyla buvo tokia slegianti, kad jaunoji 
moteris krūptelėjo ir, nedrįsdama pakelti į karalių akių, 
tyliu, bet aiškiu balsu pridūrė: 

- Nieko kito, pone, aš nepageidauju. 

Kaip ir pirma netardamas nė žodžio, Liudvikas XI 
dviem pirštais paėmė Fjorą už smakro ir ilgai žiūrėjo 
į dideles, pilnas ašarų pilkas akis. 

- Vargšele! - tyliai atsiduso. - Meilė laiko jus dar 
griežtesniame kalėjime negu Lošas. Ne, nekalbėkite! 
Eidami į šitą maldyklą, mes buvome įsitikinę, kad jūs 
paprašysite pasigailėti šito žmogaus. Mes per daug jums 
skolingi, kad atsisakytume, nors tai prieštarauja viltims, 
kurias į jus dėjome. Stokite! 

Jis nusisuko, paėmė šv. Angadremos statulėlę ir įdėmiai 
apžiūrėjo, lyg ieškotų joje kokio nors defekto. 

- Pone, - pradėjo Fjora, - aš dėkinga... 

- Ne! Nedėkokite mums! Galbūt mes nenusipelnėme 
tokio dėkingumo. Liepdamas jums atvykti pas mane, 
pirmiausia pagalvojau, ir ypač po to, kai jus pamačiau, 

- kad jūs būsite mums naudinga įkaitė, kuri galės įtikinti 
grafą de Selonžė pereiti į mūsų pusę. Bet jūs leidote 
mums suprasti, kad mūsų belaisvis nelabai jus myli! Ir 
tuomet mes sumanėme kitką - pasiekti, kad jūs, užkariavę 
Karolio Drąsiojo palankumą, teiktumėte mums paslaugas 
prieš jį. Bet tas prakeiktas vienuolis su durklu sumaišė 
visas kortas. Žodžiu, - atsiduso jis, - rytoj jus palydės 
į Kompjeną pas... 

- Prašau karalių atleisti, kad nutraukiu, bet man 
atrodo, kad mes puikiausiai vienas kitą suprantame. Aš 
negalėjau pakelti minties apie žmogaus, kurį laikiau savo 
sutuoktiniu, mirtį. Jis gyvens, ir aš dėkoju savo karaliui 
už kilniaširdiškumą. Man nieko daugiau nereikia. Nejaugi 
prieš keletą dienų aš nesakiau, kad pasiruošusi tarnauti 
jūsų didenybei, jeigu galėsiu patenkinti savo neapykantą 
Burgundijos hercogui? Nuo tos akimirkos niekas 
nepasikeitė. 

Liudvikas XI su pagarba pabučiavo statulėlę ir padėjo 
atgal. Neatsigręždamas į Fjorą paklausė: 

- Ar nenorite pati pranešti grafui de Selonžė žinią 
apie išlaisvinimą, kurio jis jau nebesitiki? Man atrodo, 
kad tai būtų gražus ir garbingas kerštas? 

- Ne, mano valdove. Aš netgi nenoriu jo matyti, 
kad vėl nepasiduočiau kerams, kuriais jis mane užbūrė. 
Geriausiai jam atkeršysiu nužudydama jo šeimininką, kurį 
jis dievina labiau už viską pasaulyje. 

- Ir kad to pasiektumėte, jūs pasirengusi... viskam? 
Net ir... atsiduoti kitam? 

- Man nėra ko bijotis santuokinės neištikimybės, nes 
mano santuoka - visiška apgaulė. Tegu karalius man 
įsako, ir aš paklusiu. 

- Ką gi, tebūnie taip! O dabar grįžkime pas mesirą 
Laskarį. Vakare judu pavakarieniausite prie mūsų stalo 
nedidelėje draugijoje, ir niekas dėl to nenustebs po to, 
kai jūs šiandien pasitarnavote karaliui ir karalystet Vėliau 
pasakysime, ką turėsite daryti. 

Ir vėl suklupęs prieš ryškiai apšviestą altorių, Liudvikas 
XI paskendo maldoje. Fjora atbula išėjo nusilenkusi 
Dievui ir karaliui. 

Vakare ėmė griaudėti perkūnija, kuri kaupėsi virš 
miesto ir aplinkinių miškų visą dieną. Viską užliejo liūtis. 
Gatvės pavirto upėmis, 0 nutekamieji grioveliai - 
nedideliais kriokliais.  Girdėjosi griaustinio dundesys, 
nepaliaujamai blykčiojo žaibai. Gatvės buvo tuščios. Tik 
kareiviai, saugantys tvirtovės sieną, kantriai kentė šitą 
dušą. Liūtis atgaivino juos po nepakeliamo karščio, 
pavertusio jų ginkluotę sunkia našta. 

Stovėdamas prie savo miegamojo lango karalius su 
malonumu stebėjo audrą: jis galvojo apie savo "svainį" 
Anglijos karalių Eduardą VI, kuris išalkęs ir šlapiomis 
kojomis tikriausiai nekantriai laukia slaptos sutarties. Jos 
sudaryti prieš šešias dienas atvyko lordas Hovardas ir 
Džonas Lini Juodu, bendrai sutarus tapę įkaitais iki 
to laiko, kol anglų armija išplauks atgal, vieninteliai ne 
itin kentė alkį: prieš grąžinant šeimininkui juos karališkai 
pamaitino ir pagirdė, kad jų žodžiai būtų labiau 
įtikinamesni. 

- Anglai tikriausiai laukia mūsų kaip Mesijo! - 
trindamas delnus pareiškė karalius. - Šitiek vandens ir 
nė lašo alaus! 

- Tikėsimės, kad rytoj nustos lyti. Žinoma, jeigu rytoj 
važiuosime į Amjeną? - atsakė Kominas. 

- Aišku, rytoj važiuosime ten. Derybos su Eduardu 
numatytos šio mėnesio dvidešimt devintą dieną, o iki 
to laiko turime daug ką gerai apmąstyti. Rytoj įsakysiu 
vyriausiam teisėjui paleisti į laisvę de Selonžė ir su 
apsauga palydėti jį į Verveną. Ten jį paleis ir pasakys, 
kad Karolis Drąsusis Namiure. Taigi jis be vargo nuvyks 
pas Karolį. 

- Jūs paleidžiate į laisvę žmogų, kuris norėjo jus 
nužudyti? Ar tai išmintinga, pone? 

- Dona Fjora išgelbėjo mano gyvybę ir už tai paprašė 
išlaisvinti savo vyrą. 

- Bet juk tai neturi jokios prasmės! 

- Ji jo žmona. Todėl ir norėjau ją pamatyti. Kominai, 
liaukitės raukytis! Manau, kad išlaisvindamas šitą galvažudį, 
darau geriausią savo gyvenime darbą. Dona Fjora spėja, 
kad jos vyras turi dvi žmonas. Galbūt tai tiesa! Ji 
nežinojo, ar myli jį, ar nekenčia. Bet tikras dalykas - 
ji nenori daugiau jo matyti. O svarbiausia - ji nekenčia 
Karolio  Burgundiečio, kurį prisiekė nužudyti O aš 
suteiksiu jai tokią galimybę. 

- Kaip? 

- Nusiųsiu ją pas vieną iš Karolio Drąsiojo karininkų, 
Kampobasą, kuris nesupranta, į kurią pusę jam naudingiau 
sukti. 

- Suprantu: ji bus jam įtikinamas argumentas. 

Liudvikas XI nusijuokė ir pliaukštelėjo per nugarą 
jaunajam savo patarėjui: 

- Tiesiog malonumas, mesire Filipai, su jumis kalbėtis. 
Kalbama, kad šitas italas Kampobasas jaučia silpnybę 
moterims, O ji - tiesiog Italijos stebuklas. 

- Ar negrės jai didelis pavojus? Jai teks važiuoti per 
sritis, kur pilna kareivių, kad susitiktų su neapoliečiu. 
O ji per jauna ir trapi, kad taip paprastai būtų įmesta 
į Ugnį, - rimtai pridūrė Kominas. 

Komino balsas buvo toks rimtas, kad karalius Liudvikas 
suraukė antakius: 

- Dieve, broleli mano, ar tik nejsimylėjai? Nepamiršk, 
kad visa tavo širdis skirta švelniajai žmonai Elenai, o 
puikioji florentietė - ne tau. 

- Jūs linkęs padovanoti ją šitam... kareivai? 

- Na jau! Mano rankose nedažnai atsiduria toks 
gražus ir užgrūdintas ginklas. Nusiramink, ją saugos. O 
dabar padėkokime Dievui už gerumą ir eime miegoti. 
Rytoj prieš išvažiuojant pasimatysiu su dona Fjora ir 
duosiu jai nurodymus. 

- Jeigu jai pasiseks, kaip jūs atsidėkosite? 

- Kitą dieną po Karolio Drąsiojo mirties ji galės 
paprašyti manęs, ko tik panorės. Be to, aš ketinu... 
padovanoti jai nedidelę pilį su geromis žemėmis, kuri 
būtų netoli nuo mūsų Plesi le Tur pilies. 

- Dieve mano, pone! - sušuko pasipiktinęs Kominas. 
- Ar tik nemanote padaryti jos... 

- Mūsų meiluže? Cha cha! Apie tai galima tik 
pasvajoti! Tačiau mes esame prisiekę, kad neprisiliesime 
prie jokios moters išskyrus karalienę, ir manome šitą 
žodį tęsėti. Tačiau tikras karalius negali atsisakyti 
malonumo turėti kaimynystėje dieviškai gražią ir protingą 
Ievą. O tokio grakštumo ir žavesio moteriai kraštas 
palei Luarą bus idealiausia vieta. 


- Sutinku, pone, bet... ką tokiu atveju darys Selonžė, 
dvipatis jis ar ne? 

- Reikia tikėtis, kad, jeigu Karolis Drąsusis iškeliaus 
į aną pasaulį, jo ištikimajam riteriui nekils noras gyventi 
ilgiau už šeimininką. Ir tada galėsime jo našlę ištekinti 
už kurio nors ištikimo mūsų tarno. 

- Ir, Žinoma, tai būsiu ne aš! - burbtelėjo Kominas. 

- Ar tik nelaikote manęs Didžiuoju Turku, mano 
drauge? Aš jau apvesdinau jus... ir labai sėkmingai. Ko 
jums ašaroti?! 

Sunkiai atsidusęs dėl tokių savo šeimininko planų 
Fjoros atžvilgiu, sinjoras d'Aržantonas, paprašęs savo 
tarno atnešti iš virtuvės keletą griežinėlių pašteto arba 
žvėrienos, taip pat butelį vyno, nuėjo gulti. Širdies 
nusivylimas jam visada keldavo alkio jausmą. 

Kitą dieną dangus buvo apsitraukęs debesimis, kartais 
purškė lietus, kuris permerkė žmones nė kiek ne menkiau 
kaip liūtis. Daugelį kelių išplovė, atsirado duburių ir 
duobių, tačiau karalius vis tiek liepė ruoštis kelionei į 
Amjeną, kur Tangi diu Šatelis, vadovaujantis didžiulei 
armijai, buvo išvykęs anksčiau. 

Stovėdama ant pylimo prie šiaurinių miesto vartų 
Fjora, dėvinti juodu apsiaustu su gobtuvu, saugančiu ją 
nuo lietaus, žiūrėjo, kaip žygiuoja karališkosios pajėgos, 
ir žavėjosi tų pajėgų, kurias surinko šis nedidukas gyvų 
akių žmogus, tvirtai valdantis savo karalystę, kaip geras 
vežėjas arklius, galybe. Atrodo, jis nekreipė jokio dėmesio 
į duobes, kurias po jo vežimo ratais iškasė stambūs 
feodalai, įnirtingai stengdamiesi pagriebti patį gardžiausią 
didžiulio pyrago, tai yra Prancūzijos, kąsnį. Tiesa, karalius 
turėjo naują ir iki šiol niekam nežinomą jėgą - reguliariąją 
armiją, jo tėvo suformuotą iš karališkųjų pulkų, ir ją 
kaip reta ištobulino. Ši armija turėjo keturis tūkstančius 
pikų, Pika buvo laikomas taktinis vienetas, kurį sudarė 
karininkas, jo pažas, du šauliai ir dar du žmonės, iš 
kurių vienas nešė durklą, o kitas špagą. Dar reikia 
pridėti škotų ir prancūzų gvardijas, dvidešimt tūkstančių 
prancūzų - šaulių ir artileristų, neskaitant šešių tūkstančių 
ginkluotų žmonių, kuriuos išskyrė prancūzų sinjorai. O 
dar armija turėjo patrankas = - grėsmingą artileriją, 
sukurtą brolių Biuro valdant Karoliui VII ir Liudviko 
XI ištobulintą. Visa tai sudarė ilgą, geležinę uždangą 
tarp Djepo ir Reimso, kuri galėjo atlaikyti anglų armijos 
puolimus ir ją nugalėti. 

Fjora matė tik raitą karališkąją gvardiją su vėliavėlėmis 
ant iečių, žvilgančia ginkluote ir ryškiomis žirgų gūniomis, 
šuoliuojančią aplink Liudviką XI ir vedančią visą armiją. 
Pats karalius buvo apsiginklavęs iki pusės: dėvėjo 
antkojus* ir soleretus**. Ant galvos - juoda fetrinė 
lenktais kraštais skrybėlė, papuošta skardiniu šv. Mykolo 
atvaizdu, virš kurios buvo uždėta auksinė karūna. 
Apsirengęs paprasčiau už bet kurį asmens sargybinį, jis 
galėjo apsieiti bc karališkųjų skiriamųjų ženklų, nes išdidi 


* Šarvų dalis, apsauganti kojas. 
** Ginkluotės dalis, apsauganti kojų pėdas. 

ir elegantiška laikysena balne nekėlė jokių abejonių dėl 
titulo, - tai buvo karalius. 

O dėl mantos, tai ji galėjo priklausyti ir kokiam nors 
žyniui. Be vežimėlio su sudedama lova, krėslu, kilimais, 
koplytėle ir šunide, daugybėje kitų vežimų buvo gabenama 
skrynios su auksu, perkeltu iš statinių, atvežtų iš Paryžiaus, 
taip pat maisto atsargos ir daugybė vyno statinių, skirtų 
anglų armijos, vadovaujamos Eduardo ir kitų baronų, 
alkiui- ir badui malšinti. Ištvirkę merginos ėjo jiems iš 
paskos arba lipo į vežimus, kad palaikytų karinę armijos 
dvasią, kaip kad buvo įprasta visose pasaulio armijose. 

itaip Prancūzijos karalius keliavo iškeldinti iš savo valdų 

anglų karaliaus, nebijodamas, kad gali žūti nors vienas 
jo Žmogus. Vis dėlto paskui karalių buvo nešama 
bažnytinė vėliava su šv. Dionizo atvaizdu, kaip priderėjo, 
kai armija eina pasitikti priešo. 

Fjorai suspaudė širdį, kai greta Filipo de Komino 
pamatė raitą Demetrijų Liudvikas XI buvo labai 
patenkintas graikų daktaro gydymu ir neleido jam lydėti 
savo draugės. 

- Galbūt praėjus kuriam laikui, kai pasveiksiu, aš 
leisiu jums nuvykti pas ją. O dabar keliausite su manimi! 

Karaliaus valios nepalaužė Fjoros ir  Demetrijo 
prašymai. Ir ne be reikalo, nes jis manė, kad Lorensas 
Medičis daktarą jam atsiuntė, kad gydytų, o ne važinėtų 
visur Su gražia moterimi. 

- Nesijaudinkite, - pridūrė ramindamas karalius, - juk 
jūs dalyvausite užliūliavime. Žinau, kad šito pageidaujate! 

Fjorai nieko kito neliko, tik paklusti. Tačiau ji 
nenorėjo iškeliauti be apsaugos:  Demetrijas įsakė 
Estebanui ją lydėti, ir tas neprieštaraudamas sutiko. 
Kastilietį ne itin viliojo mūšiai, kuriuose vietoj ginklų 
naudojama jautiena, paštetai ir aukso ekiu. Bet tokia 
karaliaus Liudviko valia. O Fjorai teko vykti pas 
Burgundijos hercogą, tą puikųjį karvedį,  audringąjį 


473 


valdovą. Nepaisydamas ištikimybės savo šeimininkui, 
Estebanas mielai sutiko lydėti jaunąją moterį. 

Liudvikas XI, manydamas, kad Fjoros apsaugai 
Estebano bus mažoka, savo slaptai pasiuntinei paskyrė 
vieną iš geriausių škotų gvardijos seržantų  Duglą 
Mortimerą, dėl bjauraus charakterio viso pulko vadinamą 
Mortimeru Viesulu. Jo tėvas Frensis Mortimeras tarnybą 
armijoje pradėjo būdamas arklininku dar mūšio prie Božė 
laikais, kai po Džono Stiuarto ir grafo de Biušano 
vėliavomis išgarsėjo penki tūkstančiai kareivių, atėjusių į 
pagalbą sosto įpėdiniui Karoliui, vėliau tapusiam Karoliu 
VIII. Paskui jų vadas tapo Prancūzijos konstebliu ir 
grafu d'Obiuji netoli nuo Buržė, kur jis ir įsikūrė. O 
jaunasis Frensis tarnavo Prancūzijai vadovaujamas Biušano, 
vėliau Rišmono iš Bretanės. Kurį laiką tarnavo pas 
Orleano mergelę, kurios žydros akys pakerėjo jo širdį. 
Bet kare nebuvo laiko meilei, ir tik praėjus dvidešimčiai 
metų po tų įvykių Frensį sužavėjo kitos žydros akys ir 
šviesūs Margaritos Laljė, jaunos smulkaus dvarininko 
našlės, plaukai. Duglas tapo meilės iš pirmo žvilgsnio 
vaisiumi. Jis buvo švelnus ir mylintis sūnus, bet mintyse 
priekaištavo motinai, kad jis - vienas iš labiausiai Obiuji 
ir Buržė paplitusios hibridų škotų-berišonų* padermės 
narių. 

Tvirtai nusprendęs netęsti Mortimerų giminės, kol 
galės grįžti į Škotiją, seržantas, pravarde Viesulas, visiškai 
atsidavė karinei tarnybai, nekreipdamas dėmesio į gražias 
merginas, kurių tiek daug buvo miestuose ir kaimuose, 
kuriuose tekdavo apsistoti. Jam užteko laisvo elgesio 
moterų. Kai kildavo geismas, jis griebdavo vieną iš jų, 
skirdamas jai tiek pat dėmesio, kiek ir vyno taurei. 
Tačiau pasirinkdavo jas, kaip ir vyną, labai kruopščiai. 

Duglui Mortimerui buvo jau keturiasdešimt. Ilgi rusvoki 
jo plaukai gerai derėjo prie ūsų vėjo nugairintame veide 


* Berišonas - iš prancūzų miesto Beri pavadinimo. 

ir prie tankių antakių, iš po kurių blykčiojo tamsaus 
riešuto spalvos akys. Jo nosis buvo romėniška ir tokia 
tobula, kad šeimoje niekas negalėjo suprasti, iš kur jis 
ją gavo. Drąsus, kaip ir visi Apvaliojo stalo riteriai, 
stiprus kaip keletas turkų, Viesulas geriau už kitus 
išdresiruodavo savo žirgą ir jodinėjo kaip mongolas, iš 
lanko šaudė kaip Robinas Hudas, galėjo vienu smūgiu 
nukirsti priešo galvą su šalmu, beveik tobulai valdė ietį, 
špagą ir vėzdą, ir be to, buvo dar ir protingas. 
Išsirinkdamas jį Liudvikas XI, kurio visus nurodymus 
Duglas įvykdydavo, turėjo galvoje dar vieną jo savybę 
- Mortimeras pažinojo Prancūziją, Burgundiją, Lotaringiją 
ir gretimus kraštus kaip nuosavą kišenę, nes tarnaujant 
karaliui jam teko nemažai pakeliauti. 

Fjora, šiek tiek sutrikusi prieš tokį galiūną, visai 
abejingai žvelgiantį į ją, nedrąsiai paklausė seržanto, ar 
labai jį nuliūdino tai, kad teko palikti savo pulką ir 
puikų mūšį, kad galėtų saugoti paprastą moterį. 

- Šįsyk ne, - ramiai atsakė Duglas. - Man labiau 
patinka anglai, pasmeigti ant mano ieties negu 
puotaujantys už stalo! O burgundiečiai kur kas įdomesni. 

Estebanas buvo nuoširdžiai įpykęs: 

- Dona Fjora, aš galiu jus apginti nuo bet kokio 
priešo ir bet kokiomis aplinkybėmis, ir man nereikia 
šito mėsos kalno! Jo buvimas įžeidžia mano drąsą ir 
ištikimybę jums! 

Demetrijas jį ramino: 

- Karalius tavęs nepažįsta. Be to, Fjorai gali grėsti 
didžiulis pavojus, kurį dviese lengviau įveiksite. O be 
to, turėtum pagalvoti ir apie mane! 

- Žinau, šeimininke! Manai, kad man lengva tave 
palikti? Netgi neilgam! 

- Ne tai noriu pasakyti. Juk ir aš turiu būti su ta, 
kurią laikau savo dukterimi, o mano vietą užima kitas, 
ir tai prieštarauja bendriems mūsų planams. 

- Tau nėra reikalo nerimauti, Demetrijau, - įsiterpė 
Fjora, priėjusi prie vyriškių, stovinčių pilies kieme, kur 
iš karto po pokalbio su karaliumi vyko pasiruošimas 
kelionei. - Kurgi tavo aiškiaregystės talentas? Ar tu jau 
nematai, kas laukia mūsų ateityje? 

- Aš galiu matyti tik kitų ateitį, bet ne savo paties. 

- Tuomet atspėk mano ateitų! Ar Žinai, kas manęs 
laukia? Prisimink balių Medičių rūmuose! 

- Tada tu buvai man nepažįstama. Prisirišimas trukdo 
magui. Mano mažoji Fjora, tu tapai man brangi! 

Šių žodžių sujaudinta, jaunoji moteris paėmė graiko 
ranką ir pasistiebė ant pirštų, kad pabučiuotų jo skruostą. 
Pirmą kartą jis prašneko apie tai, kad juos sieja meilė. 

- Aš tikiu, mes greitai susitiksime. Karalius tai man 
pažadėjo. 

Nieko neatsakęs Demetrijas palaimino Fjorą, uždėda- 
mas abi rankas ant jos galvos. 

- Aš vis tiek pas tave atvažiuosiu - ar karalius leis, 
ar ne. 

Paskui jis nusisuko ir greitai nužingsniavo prie žirgo. 
Filipas de Kominas, sėdėdamas balne, jau ragino jį, kad 
paskubėtų. Fjora su Estebanu tylėdami nuėjo ant įtvirtinto 
pylimo ir iš ten žiūrėjo, kaip iškeliauja ilgas kortežas. 
Po kiek laiko dengiamas rūko ir smulkaus lietaus jis 
išnyko iš akių. 

- Reikia eiti ruoštis, - atsiduso Fjora. - Mūsų škotas 
tikriausiai nekantrauja nakvynės namuose. 

Tačiau  Mortimeras buvo visiškai ramus. Įsikūręs 
didžiojoje salėje jis, filosofiškai nusiteikęs, kaip tikras 
britas  tuštino vieną alaus bokalą po kito. Priešais jį 
ant suolo buvo sudėtos kuprinės, o šalia jų ilgas ir 
platus, rusvos spalvos su raudonais ir žaliais langučiais 
šiurkštaus vilnonio audeklo gabalas, kuris škotui atstojo 
apsiaustą, šaliką ir apklotą. Apsirengęs pilka striuke, 
uniforminę beretę su plunksna jis pakeitė kitu, tokio 
paties audeklo kaip ir apsiaustas, papuoštu fazano 

plunksnomis galvos apdangalu. Ant diržo iš abiejų pusių 
kabėjo špaga ir durklas. 

itaip apsirengęs Duglas Mortimeras buvo tiesiog 
puikus, tai liudijo ir išplėstos jaunos tarnaitės akys, kuri 
išsižiojusi žiūrėjo į jį. Bet tas nekreipė į ją jokio 
dėmesio. Tačiau pamatęs Fjorą jis atsistojo ir išgėręs 
bokalą metė ant stalo monetą. Paskui pasiėmė savo 
nešulius ir pasuko link jos. 

- Aš pasiruošęs! - tarė jis ramiai. - Šiandien mes 
išvykstame į Vilė-an-Recą. 

- Vakare turime būti Paryžiuje, - ramiai, bet ir tvirtai 
tarė Fjora. - Turiu ten reikalų! 

- Jokiais būdais! - atsakė škotas. - Karalius įsakė 
man lydėti jus į Lotaringiją. 

- Visiškai sutinku su jumis, bet jis nenurodė, kokiu 
keliu. Mes vyksime per Paryžių! 

- Tik veltui sugaištume laiką. Kai karalius įsako, 
reikia paklusti. Kadangi jis liepė keliauti į Lotaringiją, 
tai ten ir vyksime! 

Seržantas Viesulas ėmė kalbėti garsiau, ir Fjora 
suprato, kad reikia būti kantriai, kaip ją mokė 
Demetrijas, manydamas, kad tai geriausias charakterio 
bruožas. 

- Paklausykite, mesire Mortimerai, Paryžiuje aš palikau 
sulaužyta koja moterį, kuri man brangi kaip motina ir 
kurią be galo myliu. Ji labai nerimauja dėl manęs ir 
turi žinoti, kur aš keliauju. Nenorėčiau išvažiuoti 
nepabučiavus jos. Ar galite tai suprasti? 

- Aš suprantu tik karaliaus įsakymus. Jeigu ketinote 
vykti į Paryžių, turėjote apie tai pasakyti karaliui. 

- Galų gale, koks jums skirtumas - ar pasirinksime 
tą kelią ar kitą? - sušuko Fjora, netekdama kantrybės. 


- Man nėra jokio skirtumo, bet mano arkliui tai 
penkiolika papildomų Ijė, ir visai be naudos. O dar 
sugaištas laikas. Taip, jūs iš tiesų moteris, - suburbėjo 

Mortimeras, kurio ūsai pasišiaušė iš pykčio. - Žinote, 
kai turi garbės... 

Jie stovėjo vienas prieš kitą lyg koviniai gaidžiai. 
Estebanas atsistojo tarp jų, apkabino Fjorą per pečius 
ir ryžtingai atsukęs škotui nugarą tarė: 

- Paklausykite manęs, dona Fjora! Žinote, kad aš 
prisirišęs prie jūsų ir patikėkite, neturiu jokio noro 
įtikti užsispyrusiam škotui, bet į Lombardų gatvę geriau 
negrįšti. 

- Jūs irgi norite, kad vykčiau į pavojingą kelionę, iš 
kurios galbūt  negrįšiuų,  neapglėbusi savo mylimos 
Leonardos? Ak, Estebanai, o aš maniau, kad jūs širdingas 
žmogus! 

- Mano manymu, aš toks ir esu, bet aš galvoju ir 
apie ponią Leonardą. Jos koja tikriausiai dar nesugijo. 
Nebent įvyktų stebuklas. Vadinasi, pasiimti jos su savimi 
negalime. Jeigu jūs atvažiuosite pas ją, ji ims jūsų 
klausinėti ir nerimauti. O kol kas ji nieko nežino. Ji 
mano, kad jūs šalia karaliaus ir su mano šeimininku. 
Ar jums neatrodo, jog būtų geriau nedrumsti jos 
ramybės? Antra vertus, aš nežinau, kokią misiją jums 
patikėjo karalius, o ir nenoriu žinoti. Bet ji juk norės 
išsiaiškinti, kokia tos misijos esmė. Ką tuomet jai 
pasakysite? 

Fjora iš lėto nusisuko, ir Estebanas nuleido nuo jos 
pečių rankas. Stojo tyla, ir Mortimeras suprato, kad 
nereikia jos drumsti, nes varžovė nugalėta. Fjora niekada 
nieko neslėpė nuo Leonardos, jeigu toji norėdavo ką 
nors sužinoti. Na kaip jai pasakyti, kad karalius pasiuntė 
ją į Lotaringiją “bet kuriuo būdu" sugundyti Vieną iš 
Karolio karvedžių ir palenkti jį išdavystei? Leonarda 
pasipiktins, ims atkalbinėti, ir galbūt jos susipyks, o 
Fjora to nepakeltų. Tuo tarpu dabar ji turi sukaupti 
visą savo drąsą. Pakėlusi akis ji pamatė, kad Estebanas 
ją stebi. Duglas Mortimeras, abejingas tam, kas vyksta, 

stovėjo prie atvirų durų, užtvėręs jas plačia nugara ir 
žiūrėjo į lietų. 

- Mano drauge, jūs teisus, geriau tegu Leonarda 
ramiai gyvena ponios Anjelos sode, kol visiškai pasveiks. 
O ir ne jos amžiuje pakelti tolimos kelionės sunkumus. 
Tegu ji ramiai meldžiasi už mus. Mesire Mortimerai, - 
pašaukė ji. 

Škotas atsigręžė. 

- Klausau jūsų, ponia. 

- Vyksime, kai tik panorėsite ir ten... kur nurodėte. 

Vakare jie pasiekė Vilė-an-Recą. 

